
Omul care are un leu, spunea Diogene, este 
un om stăpânit de un leu. Lucrul la care se 
referea Diogene este sclavia. Nimeni până 
acum nu a reuşit să numească şi să descrie 
natura acestei sclavii. 

Guy Davenport 


PREFAŢĂ 
Există undeva o minciună 
(2012-2018) 


În 1946, Orwell spunea că scrie pentru că există minciuni pe care vrea să 
le denunțe şi fapte asupra cărora vrea să atragă atenția; în primul rând, 
spunea el, doresc să fac să se audă o voce.! 

Am scris multe dintre articolele cuprinse în această carte cu acelaşi 
sentiment: că există undeva o minciună şi că sunt dator, față de cei care nu 
o văd ori se complac în ea, să o scot la iveală — sau, mai bine spus, să o 
dau în vileag. 

Devenită prin mistificare şi distorsiune ortodoxia morală a unor politici 
din ce în ce mai agresive, minciuna asta ne-a marcat vieţile atunci şi 
continuă să ni le infecteze acum. Atunci propovăduia eliberarea de o 
dictatură care nu exista, acum profesează eliberarea de o conspirație, a 
statului paralel, care nu există. 

Scopul, atunci şi acum, era controlul statului. Ocuparea lui era numai o 
etapă. Pentru a fi permanentă, ocuparea trebuia urmată de transformarea 
sistemului legal într-un sistem de legalizare a ilegalităţii. În Faust II, 
Goethe vorbea de o fărădelege impusă în mod legal.2 Este chiar fenomenul 
de transformare a justiţiei care se petrece de câţiva ani sub ochii noştri 
uluiți şi neputincioşi şi al cărui mecanism constă în aducerea justiției la 
nivelul intereselor de partid şi legalizarea abuzurilor derivate din ele prin 
scoaterea în afara legii a sancţiunilor legale prevăzute împotriva lor. 

Ca întotdeauna când ajung psihoze colective, minciunile au nevoie de 
limbajul politicii pentru a se recomanda ca adevăr şi pentru a putea conferi 
respectabilitate fărădelegilor pe care le promovează. Dar, pentru a deveni 
psihoze, minciunilor nu le ajunge doar limbajul politicii. Le mai trebuie 
ceva, un alibi emoţional mai puternic decât politica, cum ar fi frica sau 
ameninţarea sau sentimentul unei mari nedreptăți. 

În acei ani, pe care i-am denumit anii urii, ameninţarea cu dictatura a 


fost transformată, prin alimentarea ei cu terori închipuite: şi cu 
insecurităţi reale*, în sentimentul unei mari nedreptăţi sociale, care, prin 
exersare, a preschimbat temerile legate de insecuritate într-o insaţiabilă şi 
agresivă justificare de sine a urii. Noi toți trăiam pe atunci în urgenţa pe 
care ne-o impunea zilnic alianţa dintre politică şi televiziuni, de parcă am 
fi fost clipă de clipă rechiziționaţi pe câmpul de luptă de o forță de 
ocupaţie a sufletelor noastre, care ne soma, ne soma, ne soma, ne soma. 
Ura față de duşmanul desemnat de complexul politico-mediatic era 
elementul emoţional de inițiere, mobilizare şi solidaritate, care îşi găseau 
sensul şi împlinirea în lupta pentru eliminarea şi exterminarea lui. 
Presiunea morală a înrolării şi excluderii era enormă. Mulţi i-am căzut 
victimă, îmbrăţişând ura ca pe o salvare a viitorului şi o justificare a 
prezentului. 
Aceasta este minciuna pe care m-am simţit dator să o denunţ. 


* 


Zece ani am cunoscut libertatea (1990—1999), treisprezece serviciul public 
(2000-2012), iar opt ani ura publică (2007-2014). 


* 


Am descoperit ura veritabilă, care e ura față de tine ca om, odată cu primul 
scuipat în față. Era în 1996, o zi după denunțul făcut de Cristian Tudor 
Popescu împotriva mea, pe prima pagină a cotidianului Adevărul, unde mă 
acuza că nu simt româneşte şi că de fapt îmi batjocoresc mama (izolând el 
primul citatul ritual din Politice, de la p. 63, care apoi avea să fie reluat de 
toți intransigenţii, devenind ulterior viral pe internet). 

Cine nu a fost scuipat, urmărit, calomniat, amenințat cu moartea nu ştie 
ce este ura. Când te duci la mormântul părinţilor tăi şi descoperi că crucea 
tatălui tău a fost profanată cu inscripţii care reproduc minciunile spuse 
despre tine, te clatini pe picioare, eşti năucit: pe moment, neputința 
depăşeşte durerea; sentimentul de pângărire covârşeşte indignarea; iar 
gustul de cenuşă al zădărniciei dizolvă dorinţa de a face ceva. 

Ca atare, nu am ştiut ce este ura până nu am simţit-o pe pielea mea. Ura, 
la fel ca iubirea, nu poate fi înțeleasă din cărți sau din relatări. Dar între 
ură şi iubire există o diferență notabilă: nu ştii ce este ura până nu eşti 


urât; în schimb, nu ştii ce este iubirea până nu iubeşti. Astfel, iubirea îşi 
dezvăluie fiinţa în sens invers cu ura: ca să cunoşti ura trebuie să devii 
obiect; ca să cunoşti iubirea trebuie să fii subiect. Ura te transformă în 
obiect, iubirea face din tine un subiect. 


* 


Ura înseamnă agresiune. Înseamnă sete de nimicire. Înseamnă convingerea 
că dreptatea ta are tot dreptul să suprime dreptatea celui urât. Omul urât 
nu este doar un om detestat: este un om pe care decăderea din îngăduințele 
la care au dreptul oamenii normali îl condamnă să nu mai aibă dreptul la 
nici un recurs. Omul urât este şi judecat, şi condamnat, şi executat dintr-o 
singură mişcare a sentimentului. Este omul căruia i se refuză fără drept de 
apel dreptul la orice apel. 

Orice ură este dată la pachet cu certitudinea care o asigură că nu are 
nevoie de nici un argument pentru a avea dreptate împotriva celui urât. 
Ura nu are nevoie de temeiuri, are nevoie numai de prilejuri — nu pentru a 
se manifesta, ci pentru a lovi. 


* 


Dacă ar fi să detaliez etapele urii publice, de la prima flegmă la ultima 
interpelare, la metrou, le-aş însoți de acest citat din Aleksander Wat: „De 
ce mă urau atât de mult? Nu fiindcă eram evreu, nici din cauza reputației 
mele de comunist, de multă vreme şi în mod evident absurdă: nu le era 
teamă de mine. [...] Certați de moarte între ei, față de mine [...] se 
simțeau dintr-odată o colectivitate. În mine urau colectivitatea lor. Nu 
doreau un martor. Dacă ar fi fost urki, m-ar fi asfixiat cu pătura.“ Aceste 
cuvinte, în domeniul moralei, sunt de o mare precizie tehnică. 


* 


O căutare pe internet după „patapievici“ scoate imediat la iveală că cele 
mai frecvente moduri de căutare legate de numele meu sunt asocierile 
„patapievici evreu“, „patapievici eminescu“, „patapievici politice“. 
Românii sunt obsedaţi, când vine vorba de mine, de faptul că aş fi evreu 
(şi dacă aş fi, ce ar fi?! — dar nu sunt), că aş fi un denigrator al lui 
Eminescu (nu sunt; dar dacă l-aş fi criticat în fel şi chip, atunci ce, ar 


trebui să fiu omorât?!), că am batjocorit poporul român în cartea mea 
Politice (nu am făcut-o; dar dacă aş fi făcut-o, ce?! — ar trebui să fiu 
asasinat, aşa cum a fost asasinat Yitzak Rabin de un naţionalist şi un 
fundamentalist evreu şi cum a pretins Nicolae Breban că ar trebui să fiu, 
dacă poporul român ar fi demn precum cel polonez? Aşa ar trebui?!). Dar 
nu numai atât. Oricare dintre aceste căutări ar fi selectată, link-urile care 
domină, adică cele mai accesate când e vorba de mine, sunt cele în care 
sunt zugrăvit ca monstru, ca jidan, ca lichea, ca antiromân, ca plagiator, ca 
băsist, ca sinecurist, ca pornograf, ca ponei roz, ca zvastică etc. 
Calomniile, adică stigmatizările, uciderea în efigie, construcţiile 
fantasmatice ale urii. Cineva care ar dori să afle ceva despre mine tastând 
pe Google numele meu ar afla, în primul rând, ce spun calomniatorii mei 
că sunt. Cele mai numeroase căutări după numele meu, de fapt, au încetat 
să mai trimită la ce am spus sau făcut eu, ci trimit la calomniatorii mei. E 
portretul lor, substituit chipului meu, pe care îndârjirea lor (şi politica 
Google a ocurenţelor) l-a înlocuit cu al lor. În ce mă priveşte, prin 
frecvenţa acestor căutări şi acestor postări, ei, cei care mă urăsc şi mă 
calomniază, fac legea. Ce spun eu nu se mai aude, nu se mai postează, nu 
se mai cotează şi nu mai contează. În ce mă priveşte, eu nu mai am voce. 
Referitor la mine, vocile care se aud sunt ale detractorilor mei, care îşi 
construiesc o imagine publică de intransigență morală pe ura revărsată 
împotriva mea şi a altora. 


* 


Când sunt confruntat cu o nouă dezlănțuire spontană de ură sunt de fiecare 
dată consternat. Prospețimea ei, felul genuin în care îmi e aruncată în față, 
faptul că se iveşte din simpla mea identificare vizuală pe stradă sau în 
magazin, şi că țâşneşte irepresibilă, fără să poată fi oprită de politețe, de 
uzanţele sociale ori de sfiala faţă de scandal, îndârjirea cu care se agaţă de 
mine pentru a mă sfâşia şi anihila, toate astea mă lasă de fiecare dată mut. 
La asta se adaugă felul zgomotos şi agresiv cu care aceşti oameni îşi 
manifestă convingerea nestrămutată că ştiu totul despre mine, pur şi 
simplu în virtutea faptului că mă detestă. E un fenomen general, de care 
mă ciocnesc ori de câte ori sunt agăţat pe stradă ca să mi se comunice că 


aş face mai bine să dispar: cei care mă detestă cred că ştiu totul despre 
mine. Ura îi face şi sapienţi, şi omniscienţi. E uluitor. A şti ceva rău 
despre cineva (sau a crede că ştii) îţi dă, la noi, un straniu aer de 
superioritate față de semenul tău. Simplul fapt de a-l detesta te ridică 
deasupra lui. E ca şi când numai ştiind lucrurile cele mai rele despre 
semenii noştri ne-am putea dovedi superioritatea faţă de ei. Aşa se explică 
probabil sensibilitatea noastră bezmetică față de bârfă şi înclinarea de a o 
practica nemăsurat, inclusiv (sau mai ales) față de prietenii noştri cei mai 
buni. Viciul românesc par excellence e plăcerea de a ne înmuia limba în 
sângele aproapelui. 


* 


Mi-am făcut mulți duşmani. Nu toți sunt de calitate. De fapt, majoritatea 
sunt de cea mai proastă calitate. Dar fenomenul tipic, care defineşte 
temperatura morală sau caracterul vremurilor pe care le trăim, constă în 
faptul că tonul e dat, în societate, de această majoritate sordidă. Nu 
existența Antenei 3 este problema: audiența ei este problema. Şi, dacă ar fi 
doar audiența de rating, încă ar mai fi ce ar mai fi. Dar Antena este 
trendsetter, ea fixează standardul jurnalistic: toți o imită, toți emulează cu 
metodele ei, toți vor să ajungă să facă la fel de bine tot ceea ce face ea 
foarte bine în rău. Aşa cum toți jurnaliştii l-au imitat pe Cristian Tudor 
Popescu timp de cincisprezece ani după Revoluţie, toate televiziunile 
imită Antena 3 de zece ani încoace. Sigur că a spune asta te face duşmanul 
poporului şi al jurnaliştilor. Dar, dacă e întotdeauna o eroare să 
subestimezi, în înțelegerea lucrurilor omeneşti, prostia, e la fel de greşit a 
subestima inteligența. Ea e mereu aici, în preajmă, asemenea istoricului 
necruţător care îl va pune pe tiran la locul josnic pe care îl merită$, şi te 
salvează când te aştepţi mai puţin. 


* 


Jósef Maria Bocheński, un logician polonez (şi călugăr dominican), 
spunea că numai într-un sistem dictatorial oamenii sunt lipsiți de 
posibilitatea de a se apăra de imbecili. Fie democrația noastră îl 
dezminte, fie trebuie înțeles mai bine care poate fi sursa unei dictaturi, în 
democrație. Ideea este că regimul politic democratic nu exclude 


proliferarea, înăuntrul său, a dictaturilor, a unor forme mai marcate de 
autoritarism şi inflexibilitate (resimţite ca nejustificate şi ilegitime). Am 
putea deci spune că noi trăim, în democraţie, tot felul de dictaturi. Unele, 
de pildă, ne lipsesc de posibilitatea de a ne apăra de imbecili. Şi asta nu 
înseamnă că am ieşit din democraţie, ci doar că democraţia nu exclude 
proliferarea, înăuntrul ei, a dictaturilor. Am trăit-o şi o trăim pe pielea 
noastră. 


* 


Două corpuri profesionale au furnizat societății noastre cele mai 
semnificative şi mai usturătoare eşecuri intelectuale: corpul jurnaliştilor, 
pentru că şi-au privit meseria ca pe un mecanism de a produce rapid bani 
personali, în loc să o asume ca pe o nobilă vocație a adevărului pus la 
dispoziția opiniei publice; şi corpul politologilor, al specialiştilor în ştiinţe 
politice, al „politiştilor“ (şi nu al filozofilor politici: azi, o categorie 
nefrecventată) — pentru incapacitatea de a gândi situaţia politică 
românească în chip profesionist: adică nu ca militanţi politici, nu ca 
imitatori ai formulelor şi verdictelor occidentale, nu ca papagali de 
specialitate, ci ca specialişti inteligenţi care gândesc realitățile prezentului 
prin principiile trecutului şi obţin o veritabilă înțelegere a ceea ce se 
întâmplă, care ne-ar putea ajuta pe toţi. Pe cât de jalnică şi de nocivă a fost 
şi este prestația morală a jurnalismului din România, pe atât de sterilă 
intelectual şi nulă cognitiv este prestaţia puzderiei de politişti care, 
belfereşte, a monopolizat învățământul superior cu ştiinţa lor inutilă, 
producând puzderie de Fachidioten — de specialişti inculţi, semidocţi, 
limbuţi şi, în cel mai bun caz, retori. În mare măsură din cauza 
incompetenţei morale şi a demisiunii intelectuale ale acestor două corpuri 
profesionale, societatea românească de azi bâjbâie în semiîntunericul plin 
de capcane al spațiului nostru public, bântuit cum e de toate fantomele 
minciunii, ignoranței şi înşelăciunii pe care le-au plantat în el cei 
interesaţi — să domine, fără să guverneze; să facă legi, fără să le respecte; 
să beneficieze de avantajele democraţiei, fără să se supună vreuneia din 
responsabilitățile ei; să pretindă drepturi, refuzând orice obligaţie — 
libertini când e vorba de ce li se cuvine, autoritari când e vorba de cum 


trebuie taxaţi ceilalți. 


* 


Diferența dintre opoziția față de Iliescu şi opoziția faţă de Băsescu este 
ura, vizibilă în diferența dintre România liberă a anilor '90, care s-a opus 
politic lui Ion Iliescu, şi Antena 3 de după 2007, care s-a opus lui Traian 
Băsescu prin ură. Opoziția la Iliescu era politică şi a creat corp politic: pe 
formarea acestuia în primii cinci ani ai anilor '90 s-au bazat achiziţiile 
anilor 1996-2009. Toate progresele României, indiferent de formula 
politică de la guvernare, se bazează pe existenţa acestui corp politic 
generat de criteriul politic prin care s-a articulat spaţiul public şi politic 
imediat după 1989. Criteriul era politic: domnia legii, economie liberă de 
piaţă, constituționalism, proprietate privată. Ura faţă de Traian Băsescu nu 
a fost politică, ci emoţională şi personală. Dacă opoziţia faţă de Iliescu a 
creat corp politic, ura faţă de Băsescu a transformat corpul politic în câmp 
de luptă al urii dintre români şi români. Războiul civil a fost declanşat 
prin transformarea unei părți a electoratului în duşmani ai României şi 
ținte legitime ale agresiunii celeilalte părți. Prin transformarea opoziţiei în 
ură, antibăsiştii au distrus acel „noi“ transpartinic, creat drept corp politic 
în primii cinci ani de după Revoluţie, prin care a funcţionat democraţia 
românească până la a doua suspendare a preşedintelui, în 2012, anul negru 
al democraţiei româneşti, în care politica şi presa au fost înlocuite cu 
instigarea la ură prin intermediul guvernării. 


* 


Pentru epoca de început a anilor urii, întrebarea politică fundamentală a 
fost „De ce a fost ales Traian Băsescu țintă?“. Răspunsul e foarte diferit de 
cel îndeobşte furnizat. De regulă, se spune că: (a) TB încalcă Constituția; 
(b) este un preşedinte rudimentar, vulgar, brutal, autoritar, incult; (c) este 
dictator; (d) orice altceva, dar care seamănă cu punctele (a), (b) şi (c). 
Dacă (a) este adevărat, atunci trebuie să aflăm de ce toți cei care atunci 
s-au mobilizat împotriva lui Traian Băsescu nu s-au mobilizat înainte 
împotriva lui Ion Iliescu, când acesta a încălcat, repetat, Constituția. Dacă 
nu se poate explica, comparând încălcările lui Iliescu cu încălările lui TB, 
atunci (a) este un pretext, iar încălcările Constituției devin doar 


„încălcări“. Pretext însă, din ce motiv? Pot doar ghici. Un răspuns 
plauzibil este ceea ce în articolele din cuprinsul acestui volum am numit 
„Noua Alianţă“. 

Dacă (b) este adevărat, atunci raționamentul urmează în principiu, dar 
cu alte exemple, aceeaşi linie de argumente ca la (a). Deci ce avem? — un 
preşedinte căruia i se pot imputa gafe, unele minciuni, derapaje verbale. 
Dar este oare unul care să fi atentat la democraţie, aşa cum a făcut-o 
Iliescu cu mineriadele şi cu dispoziţiile date justiţiei sau serviciilor (de a 
nu retroceda proprietăţile confiscate ori arhiva fostei Securităţi), ori Emil 
Constantinescu cu „[igareta“, cu modul în care şi-a demis prim-ministrul? 
Cum trasăm limita între ceea ce NU le reproşăm celor cărora le permitem 
(Iliescu, Constantinescu) şi ceea ce imputăm celui căruia nu îi îngăduim 
nimic din ce le iertăm celorlalți? 

Dacă (c) este adevărat şi TB ar fi fost un dictator, atunci trebuie explicat 
cum de cei care îl critică nu sunt la închisoare, ca pe vremea lui 
Ceauşescu; de ce nu sunt împuşcaţi, ca în Rusia lui Putin, unde jurnaliştii 
sunt eliminați pentru mult mai puţin decât fac zilnic împotriva lui TB toţi 
înverşunaţii săi oponenți; de ce criticii săi îşi pot vedea nestânjeniţi de 
viaţa lor, de ce patronii trusturilor de presă care au ca unic conținut 
atacarea lui TB continuă să prospere, să îşi dubleze averile şi aşa mai 
departe? 

Tot la punctul (c), ne-am putea aminti faptul că pe vremea lui Adrian 
Năstase oponenții săi erau hărțuiţi şi, uneori, arestaţi pe stradă; în timpul 
preşedinţiei lui Traian Băsescu oponenții săi cei mai înverşunaţi îl puteau 
înjura liniștiți în plină stradă, de față cu jandarmii, puteau refuza să 
oprească maşina în faţa coloanei oficiale şi, fireşte, nu păţeau nimic: 
dimpotrivă, erau lăsaţi şi să peroreze, şi să-l înjure, şi să fie filmaţi în tot 
acest timp, pentru a face mai apoi seara, la ştiri, deliciul televiziunilor; ei 
bine, chiar unul dintre aceştia, cel care fusese arestat sub Adrian Năstase 
pentru nimic şi care îşi permitea sub Traian Băsescu toate licenţele 
menţionate mai sus, era (şi este, în continuare!) adeptul cel mai înverşunat 
al tezei „Băsescu dictator“, susţinând seară de seară la televiziunea cu cea 
mai mare audiență că trăim sub dictatură, că Băsescu nesocoteşte 
Constituţia, că o calcă în picioare, că e securist, că el singur controlează 


totul, că justiția îi e aservită şi că nimeni nu mai e sigur pe viaţa şi 
libertatea sa în această dictatură. Ce exemplu mai bun de self-refuting 
argument poate fi dat? Dar ura nu se lasă convinsă de argumente. 

Unii, dându-şi seama de aberaţia susținerii că trăim în plină dictatură, 
au lansat varianta „TB este dictator moale“. Ideea este că nu trăim în 
dictatură, dar esenţa democraţiei a fost grav falsificată de autoritarismul 
anticonstituţional al lui TB. Cum? Simplu: nu mai există separație a 
puterilor în stat; preşedintele este şi prim-ministru; preşedintele conduce 
țara cu serviciile secrete; preşedintele a trecut pe linie moartă 
parlamentul; guvernul conduce prin decrete şi asumarea responsabilităţii 
guvernamentale; justiția şi-a pierdut independenţa; CCR e aservită; 
preşedintele face legile. 

Dacă ar fi fost aşa, atunci comisarul pentru justiție al Comisiei 
Europene ar fi reacționat. Deci ar trebui explicat de ce nu a reacționat. Ca 
să explice asta, cei care ne cheamă la luptă împotriva lui TB pentru că 
acesta este dictator susțin că Viviane Reding din partizanat politic nu a 
reacționat când TB a încălcat Constituţia; în schimb, din raţiuni partizane 
a reacționat când Ponta şi Antonescu nu au încălcat-o, acuzându-i că au 
făcut-o. Adică a tăcut când era cazul să vorbească şi a vorbit, minţind, 
când nu era. Deci i-a acuzat pe Victor Ponta & Crin Antonescu că au 
încălcat-o când ei nu au făcut-o şi a tăcut că a fost încălcată, atunci când 
Traian Băsescu a făcut-o?!! 

Cine poate crede aşa ceva? După aceşti oameni, un comisar european, 
precum şi preşedintele comisiei se pretează să facă politică partizană în 
România, exact în felul în care o fac ei: adică minţind şi mascându-şi 
minciuna prin campanii de ură. Îşi riscă cariera europeană ca să facă pe 
placul unui politician român; îşi contrariază sponsorii politici şi electorii 
europeni ca să marcheze un punct pe Dâmboviţa. Poate crede cineva 
aberaţia asta? Poate crede cineva că nici opoziţia socialistă din PE, nici 
presa socialistă din toată Europa şi nici unul dintre oficialii europeni nu au 
reacționat când TB a încălcat grav şi repetat Constituţia deoarece erau, 
toţi, partizanii lui? În schimb, toată Europa i-a sărit în ajutor acceptând să 
MINTĂ că opozanţii săi încalcă Constituţia, atunci când aceştia nu făceau 
decât, pentru prima oară după încălcările lui TB, să o aplice? E stupid. E 


absurd. E infantil. E, pe scurt, imposibil. 

Cum atunci puteau crede asemenea enormităţi adversarii lui Băsescu şi 
susținătorii cuplului Ponta & Antonescu? O singură explicaţie: orbire, 
fanatism, ură; dar şi prostie. Cele trei componente (las deoparte prostia, 
care oricum intră în orice combinaţie) se cuplează strâns, pentru a forma o 
singură explicaţie: dacă nu ar face, nu am putea explica forţa de 
încăpățânare, tenacitatea în ură şi satisfacția în resentiment cu care 
semenii noştri înregimentaţi în beneficiul USLE şi aliniaţi în cruciada 
împotriva lui TB le-au cheltuit de-a lungul timpului. 

Tuturor acestor deformări li se poate răspunde punctual. În atmosfera de 
delir colectiv a anilor de după prima suspendare a preşedintelui, am făcut- 
o în articolele mele din Evenimentul zilei, pe care le republic aici. Reacţia, 
atunci?  Sudalma groasă („Patapievici pupincurist-sinecurist“), 
îngrozitoare (tatăl kaghebist, criminal bolşevic şi gestapovist) sau 
comparaţia abnormă (sunt mai rău decât mâncătorii de rahat ai lui 
Ceauşescu, adică Păunescu). Şi câte altele, continuu şi în formă 
continuată, răspândite şi lăbărţate prin rigolele comentariilor de forum. 

Cititorul va judeca. Sau nu. Cum îi spunea Wittgenstein lui Russell într- 
o scrisoare de despărţire din 1920, „Viitorul ne va judeca. Sau poate că nu 
— iar dacă va tăcea, atunci şi asta va fi o judecată.“. 


* 


La noi, gândirea a fost următoarea: TB este răul absolut, e dictatorul, e 
împilătorul săracilor,  persecutorul pensionarilor, distrugătorul 
Constituţiei, securistul par excellence etc. — acesta este omul, acesta este 
adevărul! Dacă negi acest „adevăr“, eşti duşmanul adevărului şi eşti 
vândut lui TB. În nazism, adevărul era definit în termeni de rasă; în 
comunism, în termeni de clasă; din 2008 încoace, în termeni de „dictatura 
lui Băsescu“. La fel ca în regimurile totalitare, unde cine avea obiecţii față 
de adevărul regimului era stigmatizat ca inamic public şi eliminat, şi la 
noi cine era declarat „intelectual al lui Băsescu“ devenea inamic public, 
despre el se putea spune orice infamie şi astfel, în aplauzele publice, se 
producea, împreună cu discreditarea sa, eliminarea sa publică. Realităţile 
sunt, fireşte, diferite; dar mecanismul este acelaşi. Propaganda anti- 


Băsescu a funcţionat totalitar, iar victimele ei au avut parte de tot 
oprobriul organizat care i-a degradat în ochii oamenilor simpli la nivel de 
suboameni. În anii din urmă ai „epocii Băsescu“, la noi nu statul a fost 
totalitar, ci atmosfera socială. Un totalitarism al opiniei dominante şi al 
propagandei prin instigare la ură, care s-a prelungit până azi. 

În anii *50, puţini oameni de pe stradă aveau dubii că Brătienii au fost 
nişte sceleraţi; în 2012, majoritatea vecinilor mei de cartier erau convinşi 
că sunt un băsist scelerat. Din 2008, pas cu pas, s-a format o nouă 
ortodoxie a gândirii, al cărei conţinut poate fi enunțat prin câteva 
propoziţii simple: Băsescu este răul absolut; cine dă dovezi publice de ură 
faţă de Băsescu e normal, are un comportament civic; cine îl sprijină e 
scelerat; cine pune în discuţie noua ortodoxie e „băsist“; împotriva 
„băsiştilor“ e permis orice; „băsiştii“ sunt rupţi de popor, sunt „elitişti“, 
complotează cu „străinii“ împotriva poporului. Promotorii ideologici cei 
mai activi şi mai fanatici ai acestei noi ortodoxii au fost cele trei 
televiziuni zise de ştiri (Antena 3, Realitatea TV, România TV), 
nenumărați militanţi para-politici, iar în zona culturală Observator 
cultural, transformat într-o revistă de propagandă ideologică anti-Băsescu. 

Această ideologie a organizat sentimentele de frustrare pasivă ale 
oamenilor nemulţumiţi de tot felul de lucruri în ură activă față de un 
singur om, Traian Băsescu, şi de acoliţii lui, demascaţi ca „băsişti“, şi 
sprijin necondiționat față de o singură cauză, victoria totală a USL. Ura 
faţă de Traian Băsescu a funcţionat ca o ideologie ofensivă şi reactivă, ca o 
armă letală. Niciodată nu s-a urât mai mult şi mai organizat în România 
din anii dejismului încoace, cum s-a urât din 2008 încoace. Înainte erau 
urâţi „burghejii“, acum sunt urâţi „băsiştii“. La această ură s-a încolonat 
majoritatea intelectualilor. 

Asimetrie: ei produceau toată violenţa, care era extremă: calomnii, 
minciuni, stigmatizări. Când li se răspundea, simplul fapt de a le răspunde 
le stârnea consternarea şi era catalogat insultător. Deşi violenţa era făcută 
de ei, ei acuzau pe oricine îndrăznea să riposteze de violenţă, de instigare, 
de răstălmăcire, de neruşinare. 


De ce s-a procedat aşa cu Traian Băsescu? Pentru că „sistemul ticăloşit“ i- 
a declarat război total. În Iliescu, sistemul îşi recunoştea un părinte pe care 
l-a protejat chiar şi când l-a înşelat sau l-a tras pe sfoară; iar pe 
Constantinescu l-a tolerat şi i-a exploatat grandomania pentru a-l 
transforma în complice inconştient. Până la TB, nici un preşedinte nu a 
adus în lumina politicii, transformându-le în mize ale luptei politice, 
mecanismele prin care „băieţii deştepţi“ forțează statul să se lase furat, 
extorcat, supt de resurse şi reuşesc să scape tuturor acuzațiilor. Până la el, 
forțele politice, chiar adverse (şi anume pe viaţă şi pe moarte), nu au 
încălcat regula tăcerii: nimeni nu a vorbit explicit despre cum se face 
drenarea continuă a averii publice în folosul complexului de afaceri din 
spatele ori chiar din interiorul lumii politice. Niciodată până la el justiția 
nu a fost încurajată să ancheteze şi să construiască mecanisme legale de 
punere în lumină şi de aducere în justiţie a corupţiei de stat prin partide, 
un tip de corupţie care fusese, până la TB, o politică de partid şi de stat. În 
momentul în care TB a încălcat regula pe care predecesorii săi au avut 
grijă să nu o încalce — mulțumindu-se, ca ziariştii şi precum chibiţii, să 
arunce în lupta politică metafore lipsite de efect practic —, cei vizaţi au 
trecut peste toate dezbinările lor şi s-au unit într-o nouă alianță#, 
declarându-i război total. 

Noutatea este că acum presa este în mâinile lor, aşa că presa a fost 
transformată într-un instrument de război în mâinile celor deranjaţi de TB. 
Noutatea, faţă de anii 1990, a fost că presa s-a dedulcit la bani mulţi. Ca să 
nu se taie banii, ziariştii s-au transformat în mercenari de presă, în unelte 
plătite gras ca să înjure bogat. Oameni până mai ieri stimabili (dar cu 
antecedente sub Năstase) au devenit, din oameni de presă, oameni de trust. 
Instrumente docile de partid, care au jucat cu neruşinare partitura civică 
apolitică. Toţi oamenii care au devenit voci în ultimii opt ani la Antene au 
fost slugi plătite ca să spună ce dictează Dan Voiculescu. Intervenţia 
acestuia pe post ca să o corecteze pe Gabriela Firea, călcând-o în picioare, 
iar ea lăsându-se, a rămas de pomină şi ilustrează atât cultura profesională 
a postului, cât şi relaţia între patronat şi jurnalişti. Dincolo de procedeu, ea 
indică brutalitatea, lipsa de scrupule şi mojicia personajului. Ion Cristoiu, 
după ce a jucat exact cum dicta „dom? profesor“, evocă acum controlul 


editorial strict exercitat de acesta asupra pseudojurnaliştilor de pe statul 
său de plată. Marea performanţă a acestor oameni a fost să-i convingă de 
oamenii simpli că nu sunt ce sunt, adică slugi propagandistice fără nici un 
pic de independenţă editorială, ci mari conştiinţe răzvrătite împotriva unui 
tiran. Dimpotrivă, micul grup de intelectuali care a protestat împotriva 
procedeului a fost taxat ca „băsist“ („intelectualii lui Băsescu“ e formula 
elegantă) şi stigmatizați în demascări inimaginabile ca lingăi, pupini, 
pupincurişti etc. Manipularea a reuşit. Reputația intelectualilor a fost 
compromisă în ochii majorităţii celor care le fac acestora ratingul, iar ei, 
instigatorii şi mincinoşii, au devenit eroi. A doua fraudă a provenit din 
lumea culturală, unde şefi de ziar cu interese economice de familie 
împotriva lui TB au sprijinit manipularea Antenelor, în războiul lor 
cultural împotriva „intelectualilor lui Băsescu“. 


* 


Ca să înțelegem de unde vine virulența acestui atac trebuie să ne uităm în 
trecut la două lucruri: care era înainte de aceşti patru ani (2008-2012) 
instrumentul de acţiune preferat al oligarhiei şi care este istoria 
raporturilor dintre televiziunile de ştiri şi puterea în stat. Or, ce 
descoperim? În privinţa primei chestiuni, răspunsul este: statul; statul era, 
în trecut, instrumentul privilegiat prin care oligarhia îşi realiza deopotrivă 
afacerile (marea corupţie) şi impunitatea pentru maniera în care o făcea 
(justiţia nu avea jurisdicție asupra oligarhiei). La a doua chestiune, 
răspunsul poate fi rezumat prin enunţarea etapelor. 

Etapa Iliescu 1 (1990-1996): puterea controlează televiziunea publică 
prin monopol; cu ajutorul ei manipulează ad libitum opinia publică; deci, 
în etapa Iliescu 1, opinia publică este manipulată prin monopolul asupra 
televiziunii şi al ştirilor: ea este scindată violent, pe chestiunea Iliescu, 
între susținătorii lui Iliescu şi contestatarii lui. 

Etapa Constantinescu (1996-2000) — prima epocă de acces la guvernare 
a opoziţiei la Ion Iliescu şi a grupurilor sale: apare pluralismul 
televiziunilor care furnizează ştiri; prima epocă de înflorire a talk-show- 
ului politic, care se manifestă printr-un vehement, continuu şi adesea 
irațional atac la guvernare; opinia publică este modelată de vehemența 


tonului „moderatorilor“ care fac politica antiputere a televiziunilor 
private; rezultatul este orientarea generală a opiniei publice împotriva 
Convenţiei Democrate şi a în special a PNȚCD, adevărată bete noire a 
„moderatorilor“ antiputere, şi amuţirea vocilor care încercau moderarea 
tonului inflamării publice. Interesantă este poziţia televiziunii publice: 
deşi are oameni numiţi la conducerea ei, puterea nu o controlează cu 
adevărat, iar oamenii din televiziune strigă împotriva aservirii ei puterii — 
ceea ce este un fals. Acest tip de fals (opinia publică nu protestează când e 
aservită, protestează când nu este) caracterizează în chip esenţial raportul 
angajaţilor de stat cu statul. 

Etapa Iliescu 2 (sau Adrian Năstase): televiziunea publică redevine 
obedientă (nimeni din televiziune nu mai protestează), iar televiziunile 
private, şantajate cu fiscul, trec pe divertisment: declinul talk-show-ului 
politic ca instrument de formare şi deformare a opiniei publice; guvernul, 
prin mecanisme economice şi intimidare administrativă, controlează 
totalitatea presei de tiraj şi rating; nimeni din presă, cu excepţia unei prese 
minoritare sub raportul tirajului şi neglijabilă sub raportul impactului de 
masă, nu protestează; dar atmosfera generală este sumbră, ursuză, înăcrită, 
dospind a schimbare. 

Înainte de a trage concluzia acestei istorii în trei etape, câteva 
observaţii. Prima observaţie este că instituţia talk-show-ului politic 
înfloreşte în perioada în care opoziţia la grupările lui Ion Iliescu se află la 
guvernare şi lâncezeşte ori dispare în epocile în care la guvernare se află 
aceste grupări. A doua este că opinia publică românească se dovedeşte 
sensibilă la vehemenţa tonului: cu cât este tonul mai vindicativ, cu atât 
emoția politică e, în sentimentele politice ale opiniei publice, mai mare. A 
treia observaţie este că există o diferenţă între puterea guvernării asupra 
mediilor de informare în funcţie de cine se află la guvernare: dacă 
guvernarea este a grupărilor legate de Ion Iliescu, atunci ea deține putere 
asupra mass-media; dacă opoziţia la Ion Iliescu se află la guvernare, 
atunci puterea acesteia asupra mijloacelor de informare în masă controlate 
de guvern nu reproduce puterea grupurilor controlate de Ion Iliescu şi 
oamenii săi. 

Concluzia pe care o putem degaja din aceste observaţii-rezumat este că 


fenomenul ascuns, puntea care leagă grupurile de interese de puterea 
asupra mediilor de informare, precum şi cheia care face posibilă 
influențarea opiniei publice de către acestea, este relația dintre aceste 
grupări şi instrumentele statului: când instrumentele sunt în mâna lor, 
talk-show-ul politic e debil, iar opinia publică e dominată prin guvernare; 
când instrumentele statului nu se mai află (ori se află într-o mai mică 
măsură) în mâinile lor, atunci instituţia talk-show-ului politic reapare la 
televiziunile private, cu funcţia de a subjuga, întărâta, asmuţi şi domina 
opinia publică. În slujba cui? Evident, a grupărilor care nu mai controlează 
în măsură suficientă (scopurilor lor) mecanismele statului. În mod cu totul 
neaparent, dar real, cheia apariţiei instituţiei talk-show-ului politic stă în 
mâna oligarhilor, iar interesele lor dictează intensitatea indignării pe care 
moderatorii de talk-show (în fapt, mai degrabă, potrivit acţiunii lor, 
ațâțătorii, instigatorii, oamenii care cheamă la rebeliune populară, la 
revolta maselor etc.) o administrează opiniei publice. 


* 


În lumina acestor considerații, să încercăm să descriem relația dintre 
aceşti patru actori — guvernare, opinie publică, mass-media şi grupări de 
interese — în anii de după ieşirea oficială din scenă a lui Ion Iliescu. 

Etapa Băsescu 1 (2004-2007): mass-media şi guvernul se află în 
armistițiu; grupările de interese încep să se agite după episodul bileţelului 
trimis de premier preşedintelui în favoarea celui mai bogat oligarh din 
ţară, care se întâmpla să-i fie nu doar prieten, ci şi fost şi actual partener 
de afaceri (atât pe banii lor, cât şi pe avuţiile statului — vezi beneficiile 
trase de oligarhul în devenire în perioada în care premierul de atunci 
ocupa poziția de ministru al industriilor sub guvernarea CDR); când se 
adâncesc disensiunile dintre premier şi preşedinte, premierul îi elimină de 
la guvernare pe oamenii preşedintelui şi se aliază în parlament, 
netransparent, cu grupările controlate de oamenii lui Ion Iliescu; rezultatul 
este tentativa de suspendare a preşedintelui şi declanşarea războiului 
mediatic împotriva acestuia, după revenirea la Cotroceni, ca urmare a 
invalidării suspendării de către referendumul popular; instituţia talk-show- 
ului politic renaşte la televiziunile private, care sunt toate controlate de 


oligarhi. 

Etapa Băsescu 2 (2008 până în 2012): la guvernare se află un guvern 
Băsescu; presa este unanim împotriva guvernului şi a preşedintelui; toate 
emisiunile de informații ale televiziunilor private se transformă în talk- 
show-uri politice de propagandă antiguvernamentală; vehemenţa tonului 
este mai mare ca niciodată, apelul la răzmeriță mai deschis formulat ca 
oricând; nici o regulă de adresare nu mai este respectată, guvernarea şi 
preşedintele sunt diabolizați în încercarea de a obţine de la furia opiniei 
publice ceea ce în 2007 nu putuse fi obţinut prin suspendare, iar în 2009 
prin alegeri; ura devine singura stilistică a discursului jurnalistic militant. 

Cum se explică radicalizarea presei oligarhilor după evacuarea din 
guvernarea Tăriceanu, de către premier, a echipei favorabile preşedintelui? 
Prin dorinţa de a influența opinia publică în sensul suspendării, apoi a o 
face favorabilă eliminării partidei preşedintelui (prin alegeri). De ce este 
însă vitală debarcarea preşedintelui şi a guvernării favorabile lui? Dacă 
privim cei patru termeni ai ecuaţiei şi vedem cum sunt ei cuplaţi, 
înțelegem imediat de ce. Mass-media este a grupurilor de interese ale 
oligarhilor, aliate, imediat după eliminarea de la guvernare a oamenilor 
favorabili preşedintelui, cu grupările care au crescut şi au susținut regimul 
Iliescu. În esență, oamenii regimului Iliescu nu se mai află la guvernare. 
Ceea ce înseamnă că oamenii care au dictat mereu comportamentul presei 
faţă de guvernare sunt, prin guvernarea şi administrarea Băsescu, tăiați de 
la accesul care le permitea în mod legal să aibă beneficii ilegale de pe 
urma statului. Aceasta este cheia problemei. Aşa se şi explică de ce lupta 
pentru controlarea opiniei publice a devenit la fel de feroce şi de lipsită de 
scrupule ca lupta pentru conservarea vieţii. Ieleviziunile oligarhilor 
tratează guvernarea şi pe preşedinte precum îşi tratează camivorii 
întărâtaţi de sânge victimele lor ierbivore. 


* 


Nu te poți apăra de aceste televiziuni instigatoare la ură şi violență prin 
argumentul „zapează, nu-ți pune mintea cu ele“, căci şi dacă ştii de ele, şi 
dacă nu, vecinul tău care continuă să se drogheze cu mesajul lor de ură tot 
îți va da în cap cu prima ocazie. Problema acestor televiziuni nu este că nu 


le putem evita: este că îi instigă la ură pe cei care au ajuns să nu mai poată 
trăi fără ele. Stă în puterea mea să schimb canalul; dar nu stă în puterea 
mea să mă sustrag toxicității lui, dacă vecinii mei au decis să-l privească. 
De ce? E limpede — deoarece opţiunea de a rămâne pe un canal toxic 
decurge din incapacitatea interioară de a-i refuza mesajul. Opţiunea pentru 
rău poate fi liberă; dar consecinţele răului nu mai ţin de libertatea mea, ci 
de logica servituţii. Cine decide în favoarea răului îşi suprimă libertatea 
interioară de a mai opta. Opţiunea pentru Antena 3 ori Realitatea TV (+ 
România TV) este opțiune pentru servitute voluntară. Este înrolare în 
armata celor care urăsc şi care caută în orice lucru noi şi noi motive de a 
uri — de a avea dreptate în ura lor, de a se simţi justificaţi în ură, în 
resentiment, în violență. 


* 


Margaret MacMillan observa că la declanşarea Primului Război Mondial a 
contribuit decisiv şi incapacitatea oamenilor din tabere opuse de a mai 
înțelege unul perspectiva celuilalt: „În 1914, liderii marilor puteri 
încetaseră să mai înțeleagă perspectiva celuilalt şi începuseră să gândească 
în scenarii. Toate evenimentele hrăneau tiparul deja existent în mintea 
lor“. Şi de aceea, conchidea MacMillan, „Tot ce vezi de partea cealaltă îţi 
alimentează prejudecăţile“.12 Asta a făcut dezastrul şi imprevizibil (pentru 
actori), şi inevitabil (ca eveniment). 

Ceva similar s-a petrecut şi la noi. De îndată ce una dintre tabere a 
adoptat politica demonizării adversarului şi transformarea lui în tap 
ispăşitor, ambele tabere au încetat să-şi mai poată reprezenta în mod serios 
raționalitatea celuilalt, în mod paradoxal, din acelaşi motiv: tabăra 
demonizată, pentru că nu înţelegea de ce e demonizată şi, drept urmare, 
vedea în demonizatori nişte monştri; tabăra demonizantă, pentru că îi 
transformase deja pe băsişti în monştri şi atunci nu putea vedea în ei decât 
nişte monştri. Diferenţa dintre tabere ținea de faptul că unii demonizau şi 
denunțau societăţii fărădelegea de a fi băsist, iar alții se dezvinovăţeau, 
încercând să demonteze stigmatul. 

Tot ce vedeau antibăsiştii de partea basiştilor le confirma prejudecățile. 
Frau prizonierii unei teorii conspiraţioniste clasice: băsiştii au toată 


puterea, Băsescu e, prin băsişti şi slugile lor, în toate; totul se explică prin 
manevrele lor etc. În aceste condiţii, în mod evident, exterminarea 
devenea singura soluţie. Iar principalul conţinut al politicii celor care îl 
contestau pe Băsescu a fost să îi semnaleze opiniei publice, să îi vâneze şi, 
finalmente, să îi extermine moral pe „băsişti“, acţiune în care Mihai 
Gâdea vorbea limba lui Carmen Muşat, iar Mircea Badea se putea declara 
mentorul lui Zoe Petre. Toţi se înțelegeau şi se înfrățeau în ura față de 
Traian Băsescu şi în zelul de a folosi Zyklon B împotriva „slugoilor“ lui. 
„Slugoi“ nu făcea parte doar din limbajul Antenei 3, era şi o categorie din 
gândirea Observatorului cultural. lar în afirmaţia că Liiceanu şi 
Patapievici sunt „suflete de sclav“, gândirea fostului preşedinte 
Constantinescu intra în rezonanță cu resorturile visceralităţii lui Mircea 
Badea. Gradele universitare şi, în măsură inversă, gradul de inteligență îi 
separau: îi unea însă — imensă, nestinsă, nepotolită — ura, în care cultura 
lui Zoe Petre se alia fără probleme cu cabotinismul de golan isteţ al lui 
Crin Antonescu („cel mai bun doctorand al meu“, ne asigura dna 
profesoară), cu sensibilitatea umedă de predicator vicios a lui Gâdea şi cu 
mârlănia vâscoasă a lui Victor Ciutacu; iar ca liant, tenacitatea de procuror 
isteroid a lui Ciuvică. 

Nu spunea Alexis de Tocqueville, „Comunitatea urilor, în politică, 
alcătuieşte aproape întotdeauna fondul prieteniilor“? Dar este oare 
acelaşi lucru? Putem compara o politică bolnavă cu una care, măcar 
privită retrospectiv, părea normală? 


Æ 


Dar ura? Ura de unde vine? Ura pleacă întotdeauna din frică (observa un 
prieten). Ca să înţelegi ura, trebuie să identifici corect frica. Deoarece 
trăieşte de când se ştie în (relativă) sărăcie şi dependență, marea frică a 
populaţiei României este pierderea subzistenței prin ieşirea din 
dependenţă: adică din lanţul de grijă-supraveghere-aservire-alocare-de- 
resurse-subzistență care caracterizează şi structura socială a societăţii 
româneşti postdecembriste. Nu spun „postcomuniste“, pentru că ieşirea 
din comunism, dacă înseamnă cumva emanciparea de acest lanţ al 
servituţii, nu s-a produs de fapt niciodată. 


Toate lozincile conservatoare, la noi, nu sunt bazate pe apelul la virtuţi 
ori pe invocarea unor valori conservatoare, ci pe apelul la linişte: „Un 
preşedinte pentru liniştea voastră/noastră“, aşa suna sloganul cu care Ion 
Iliescu a fost plebiscitat în mai 1990. „Linişte“, în context românesc, 
înseamnă conservarea statutului de subzistență, care implică şi menţinerea 
statutului de dependență. 

Subzistență-dependenţă reprezintă, la noi, binomul conservator. Nu 
familia, nu religia, nu ordinea morală, ci menţinerea siguranţei zilei de 
mâine, care este identificată cu menţinerea raportului de subzistență- 
dependenţă. Fenomenul baronilor locali în lumina acestei realităţi trebuie 
înţeles. 

Statul înseamnă la noi, în primul rând, instanţa care asigură conservarea 
reţelei de subzistență-dependenţă. 

Virtuţile liberale sunt ininteligibile, şi cu invocarea lor NU se poate 
câştiga la noi nici o campanie electorală, pentru că acestor virtuţi nu le 
corespunde, precum ideilor regulative la Kant, nici un obiect real în 
experienţa cotidiană. 

Virtuţile conservatoare sunt şi ele ininteligibile, deoarece lor li s-a 
substituit cu succes conservarea siguranței zilei de mâine, identificată la 
noi cu menţinerea în stare de funcţionare a reţelelor de subzistență- 
dependenţă. 

Virtuţile socialiste nu au trecere, pentru că la noi limbajul virtuţii este 
exclusiv bisericesc şi abia dacă are un conţinut moral (dovadă slaba 
legătură între credinţa în Dumnezeu şi Biserică şi moralitatea de zi cu zi), 
darămite unul politic. 

Ce are însă trecere, din limbajul politic modern, este discursul etatist şi 
discursul anticapitalist. Prin urmare, şi prin etatism, şi prin anticapitalism 
discursul socialist care prinde la noi poate avea atingeri cu discursul 
marxist. Dar cu diferențe majore de motivaţie. Non idem est si duo dicunt 
idem.* Societatea românească este etatistă şi nu-i place pe capitalişti, 
deoarece capitalismul dislocă reţelele de subzistență-dependenţă, în timp 
ce statul i le asigură; marxismul e etatist şi îi respinge pe capitalişti, 
deoarece capitaliştii sunt exploatatori, iar statul e instrumentul prin care 
capitaliştii pot fi eliminaţi (faimoasa violență legală a lui Max Weber). În 


ambele cazuri, capitaliştii sunt răi, dar din motive diferite, care, la rigoare, 
se contrazic. Marxiştii sunt etatişti pentru că statul este atât instrumentul 
de forță al transformării proprietăţii private asupra mijloacelor de 
producţie în proprietate de stat, când va veni revoluţia, cât şi mijlocul prin 
care, până să vină, proprietatea poate fi legal confiscată de la proprietari, 
prin redistribuire, şi distribuită birocratic cui decid ei, după placul şi voia 
cui are în stăpânire statul (iar marxiştii se luptă să îl aibă ei în stăpânire). 
Societatea românească acceptă etatismul exclusiv din al doilea motiv, 
anume pentru redistribuirea averii naţionale, numai că şi aici motivele 
sunt diferite: poporul nu ar dori ca marxiştii să controleze alocarea 
resurselor, deoarece motivele lor le sunt străine (sunt ideologice), în timp 
ce marxiştii nu ar dori ca stăpânii statului să fie cine vrea poporul să fie, 
deoarece elitele de pradă care asigură pentru popor reţelele de subzistență- 
dependenţă nu coincid cu elitele lor de pradă, ale marxiştilor. Ca să 
spunem aşa, între etatismul marxismului autohton şi etatismul societăţii 
româneşti precare economic este o diferenţă de elite de pradă. 

Marea frică a majorităţii populaţiei dependente de resurse puţine — care 
trăieşte la limita subzistenţei (adică sub limita de sărăcie), care nu a avut 
niciodată libertate economică (şi asta nu deoarece nu are proprietăţi, căci 
are, ci pentru că nu a îndrăznit încă să devină liberă pe piaţa muncii)'S, 
care a ieşit din comunism dependentă de reţelele locale de putere şi care 
nu a avut puterea de a ieşi de sub dominaţia lor în toţi aceşti ani (de cele 
mai multe ori deoarece singurele resurse care le erau accesibile le veneau, 
şi continuă să le vină, numai prin intermediul acestor reţele) — este 
pierderea resurselor şi a siguranţei referinţelor sociale. 

Ura împotriva lui Traian Băsescu a fost lansată cu multă abilitate exact 
pe aliniamentele acestei frici fundamentale: oamenii nu s-au revoltat când 
li s-au tăiat cu 25% salariile (în 2010), ci când li s-a explicat că asta 
înseamnă sărăcie lucie. Ocazia a fost noua lege a sănătăţii, care îl 
înlătura din poziția de monopol în care se afla pe unul dintre cei mai de 
succes constructori ai unei instituţii naţionale eficiente şi cu foarte bună 
reputație publică: e vorba de Raed Arafat, ale cărui merite sunt reale şi 
remarcabile. Problema e că instituţia naţională cu pricina a fost construită 
cu ajutorul şi în jurul unor reţele instituţionale ale elitelor de pradă, care, 


prin poziţia-cheie deţinută de Arafat, i-au asigurat şi funcționarea (mereu 
îngrădită şi împiedicată, la noi, de iraţionalitatea hăţişului birocratic). 
Probabil că numai aşa se putea reuşi. Dar succesul l-a legat, pe Raed 
Arafat, de rețelele pe care le-a folosit, adică de PSD. Asta l-a ajutat să 
controleze acum, prin intermediul acestui imperiu, 0,44% din PIB (prin 
comparaţie, Ministerul Culturii controlează 0,5% din PIB) şi să aibă 
putere de decizie discreţionară asupra a 30.000 de angajaţi. TB avea 
dreptate să vrea să-l înlăture: ca reprezentant eficace al rețelei, Arafat se 
opunea, din rațiunile care i-au făcut posibil succesul şi l-au făcut popular, 
reformei din sănătate. Cu voluntarismul său sigur pe charismă şi pe 
popularitate, TB a împins reforma în sănătate împotriva lui Arafat. A 
crezut că popularitatea sa va bate opoziţia acestuia față de reformă. S-a 
înşelat, iar transformarea opoziţiei lui Arafat într-o problemă personală 
(sau Arafat, sau reforma) a fost o greşeală politică. Căci, cel puţin în 
această situaţie, popularitatea celui transformat peste noapte în legendă de 
Antena 3, Realitatea TV şi România TV, legenda eroului care a reformat 
sistemul de salvare publică cu mâinile goale, s-a dovedit mai puternică 
decât popularitatea lui TB. S-a dovedit brusc mai puternică, deoarece 
mânia generată de înlăturarea lui Arafat şi indusă mediatic de televiziunile 
conduse de moguli a fost percepută ca nedreaptă faţă de el, care era un 
erou, şi îndreptată împotriva oamenilor sărmani, pe care el, ca parte a 
reţelelor, i-a apărat. Această mânie s-a aliat cu mânia produsă de frica 
pierderii surselor de subzistență, o frică paradoxală, deoarece aceasta a 
întârziat un an până să izbucnească, iar când a izbucnit nu l-a luat în vizor 
pe necharismaticul Boc, care în fond operase, ca şef al guvernului, tăierile 
salariale, ci l-a luat ca obiect privilegiat al ei exact pe cel care până atunci 
fusese mai popular, mai agreat, mai familiar, mai simpatic — pe TB, omul 
care, haiduceşte şi bărbăteşte, asumase politic tăierile, deşi, constituţional, 
nu le făcuse el. Izbucnirea acestei frici şi dezamăgirea oamenilor 
(sentimentul că au fost traşi pe sfoară) au făcut posibil transferul de 
încredere#, pe care sondajele de opinie l-au înregistrat imediat, de la el, 
fostul răsfăţat al poporului, la cei care instigau acum cel mai eficace 
împotriva lui (oameni care, până atunci, nu existaseră în sondaje). 

Pe frică s-a construit ura, pe care dezamăgirea a alimentat-o constant cu 


indignare şi revoltă (de întreținerea cărora se ocupau televiziunile): iar ura 
a devenit cel mai puternic liant şi aliment politic al furiei pe care USL, pe 
tot parcursul anului 2012, a construit mişcarea care l-a făcut pe Boc să 
demisioneze, care a coalizat parlamentul împotriva lui Răzvan 
Ungureanu%, şi a înarmat nebunia celor care au imaginat şi dus la 
îndeplinire tentativa de lovitură de stat „legală“ din vara lui 2012, care i-a 
condamnat la nulitate lui Traian Băsescu ultimii ani de mandat şi care, la 
sfârşit, a adus la putere coaliția politică a urmaşilor „Celor 322“ din 2007, 
Uniunea Social-Liberală (USL), cea mai reacționară forță politică de la 
patrulaterul roşu-brun al anilor '90 încoace. USL a introdus în viaţa 
noastră politică ura faţă de Traian Băsescu ca argument în favoarea acestor 
două propoziţii: (a) Tot ce îi face rău lui Băsescu e bun pentru ţară; (b) 
Conţinutul oricărei politici a adevărului constă în răsturnarea a tot ce a 
făcut şi a spus Traian Băsescu. Politica e adevărată deci numai când i se 
opune lui TB; a face bine poporului înseamnă a lichida toate instituţiile, 
legile, înțelegerile politice, aranjamentele constituționale legate, într-un 
fel sau altul, de el. 

Acesta a fost programul cu care noua USL, alianţa PSD-ALDE, a 
câştigat zdrobitor alegerile în 2016, pe un program politic care a fost 
definit, fără urme de protest din partea susținătorilor săi, ca având drept 
principal obiectiv distrugerea reformei în justiție făcută de TB şi de 
guvernele cu care acesta s-a aflat în armonie. Pe ura din 2012 s-a construit 
succesul politic al forţelor politice care domină azi, atât de nefast, 
România; şi prin ea continuă să se legitimeze, în ochii majorităţii 
populaţiei româneşti, distrugerea justiţiei, în care electoratul PSD-ALDE 
vede un abuz băsist. Dragnea nu e singur: continuă să fie însoţit de ura, 
difuză şi încă larg răspândită în corpul politic, pe care şi-a sprijinit 
victoria sa în alegeri şi pe lucrarea căreia el ştie că se poate baza, pentru a 
continua să sfideze atât minoritatea care i se opune?, cât şi Uniunea 
Europeană. 

Ce se întâmplă acum împotriva justiției este urmarea anului 2012, este 
legatul politic al USL. Când unii comentatori lucizi protestează, spunând 
că nu acesta a fost mandatul explicit al alegerilor din 2016, care au fost 
nişte alegeri obişnuite, nu alegeri pentru o constituantă%, ei lasă deoparte 


contextul alegerilor din 2016, care l-au avut ca miză, la doi ani după 
încheierea mandatului de preşedinte, tot pe Traian Băsescu, respectiv ceea 
ce era definit de USL în 2012 ca fiind o revoluţie incompletă („nu vom 
avea puterea până nu vom câştiga justiţia“), iar de Dragnea în 2017 ca 
fiind existenţa „statului paralel“, adică a acelor instituţii din stat asupra 
cărora, deşi câştigase în mod zdrobitor alegerile, nu avea încă deplin 
control. 

Să nu ne lăsăm iluzionaţi: USL se află la putere, iar consimțământul 
faţă de acest program durabil, care constă în unificarea statului în jurul 
partidului care deţine reţelele de subzistență-dependenţă şi eliminarea 
oricărei concurențe politice, s-a bazat pe ura construită mediatic şi 
mobilizată politic împotriva lui Băsescu. Aceasta a fost, ca să spun aşa, 
forma. În această formă, după dispariţia lui Traian Băsescu, s-a putut turna 
orice conținut care verifică existenţa reţelelor de subzistență-dependenţă şi 
confirmă, în chip ritualic, ura față de TB şi faţă de băsism (ce termen 
odios!). Deşi mort ca actualitate politică, „băsismul“ mai este menţinut 
viu, în chip simbolic, ca declanşator, în populaţia care a sprijinit şi 
lovitura de stat din 2012, şi alegerile victorioase din 2016, al surselor de 
ură pe care se bazează şi prin care se justifică politica vicioasă de azi. Ca 
sprijin politic real, partidul ALDE e nul; el există electoral numai ca 
recipient al urii față de TB din 2012. Simpla carnalitate a lui Popescu- 
Tăriceanu, ca ins cu figura pe care o are, îi reaminteşte electoratului său că 
el este glorioasa fosilă vie a luptei „eroice“ duse de forțele „binelui“ 
împotriva „tiraniei“ lui Traian Băsescu din anii de graţie ai suspendărilor 
acestuia. 


* 


Asta a fost. Explicat simplu şi pe înţelesul tuturor. Ura a fost construită de 
ingineri sociali şi politici pentru ca sentimentul de justiţie al oamenilor să 
poată fi deturnat (căci de anihilat, nimeni nu poate anihila sentimentul de 
dreptate al oamenilor), de la satisfacția că marii rechini şi politicieni sunt 
condamnaţi de „justiţia lui Băsescu“, la dorința de a-l face una cu 
pământul pe Traian Băsescu, deoarece s-a făcut vinovat de distrugerea 
siguranţei zilei de mâine a bieţilor oameni. Ingineria socială a reuşit. Cei 


pe care Traian Băsescu i-a favorizat prin punerea pe picioare a unei justiţii 
care să nu-i mai ierte pe mai-marii zilei (până la urmă, nici pe apropiații 
săi) s-au întors împotriva sa ca împotriva celui care, prin măsurile luate şi 
cu ajutorul oamenilor săi, doreşte să îi extermine. Ura față de TB a fost 
viscerală pentru că venea din viscerele care se simțeau amenințate de 
existența lui. Frica a născut ura. Dar frica nu s-a născut spontan: a fost 
indusă conştient. Poporul a fost victimă şi, în toată manipularea, nu a 
avut decât emoţii, pentru că nu a ştiut cum să se raporteze critic: dar el nu 
a iniţiat niciodată nimic, a fost mereu la remorca păpuşarilor, pacientul 
docil, psihiatrizat prin sedare cu stimulentele urii. Beneficiară a urii nu a 
fost populaţia: beneficiari au fost exact cei care, prin puterea lor 
confirmată de politică şi niciodată sancţionată de justiţie, au menţinut şi 
menţin majoritatea populaţiei în condiţii de dependenţă, o ţin captivă în 
ciclul autoreproductiv de subzistență-dependenţă şi o aservesc moral, 
lipsind-o de orice alternativă economică. 

Frica a născut ura, dar ura nu a potolit frica, ci a ascuţit-o. Granițele 
între oamenii care se detestă nu mai sunt graniţele între oameni care se 
tem unii de alţii, ci graniţele între cei care nu mai dau doi bani unul pe 
celălalt. Captivitatea în cercul urii şi al fricii aboleşte umanitatea, căci 
anulează posibilitatea apropierii de celălalt. 

Pe de altă parte, fricile celor care urau erau foarte diferite. Celor aflaţi 
în ciclul de subzistență-dependenţă le era frică de pierderea siguranţei 
zilei de mâine. Celor care se aflau în punctele de comandă ale rețelei li se 
făcuse frică de puşcărie. Apropiaţilor lui Băsescu respinşi de acesta ori 
lăsaţi în voia sorții li se făcuse şi lor frică că vor pierde impunitatea de 
care se bucuraseră şi că justiţia i-ar putea ajunge şi pe ei. Pe măsură ce 
frica se răspândea, noțiunea de „republică a procurorilor“, lansată de 
corupți şi de apărătorii lor pentru a contrabalansa lupta împotriva corupţiei 
printr-o noțiune care să sugereze că lupta împotriva corupţiei periclitează 
statul de drept, a început să exprime tot mai bine (i) şi frica oamenilor 
obişnuiţi, care depind de rețelele de subzistență, (ii) şi frica stăpânilor 
feudali ai rețelelor, (iii) şi frica politicienilor opuşi lui TB, şi (iv) frica 
oricui credea că, dacă nu o împărtăşeşte, pierde aprobarea comunităţii şi, 
cumva, îi face rău ţării. 


Aşa s-a ajuns la efectul grotesc ca oamenii cei mai lipsiţi de scrupule să 
fie văzuţi ca mari patrioți numai şi numai pentru că se specializaseră în 
ura față de TB, deşi toți, inclusiv noii lor susţinători în lupta împotriva 
acestuia, ştiau şi ce le poate pielea, şi ce ticăloşi sunt. Unificarea fricilor a 
fost marele merit al televiziunilor mogulilor, ajutate enorm de marele 
talent de manipulatori şi propagandişti ai realizatorilor emisiunilor de 
talk-show. Fricile particulare, cu justificările lor specifice, s-au comasat 
într-o frică unică, care putea invoca în sprijinul ei numai justificări 
generale. Această trecere de la frica mea la frica noastră a întărit urile de 
conjunctură într-o ură de principiu. Urând, nu mai păreai subiectiv, ci 
deveneai cumva obiectiv: ura te scotea din egoism şi te restituia unei sfere 
a binelui general şi a dezinteresului. Împărtăşită, ura pare să îşi piardă 
urâţenia; mai mult, când e împărtăşită din motive generale, de bine 
comun, ea pare să nu mai fie rea, ci bună, dezinteresată. 

Prin această logică strâmbă s-a ajuns ca o nouă noţiune de „lume bună“ 
să se nască: erai de bine dacă ştiai să urăşti bine; şi rămâneai un nenorocit 
de băsist dacă semnalai ura şi i te opuneai. Ura împărtăşită față de TB a 
ajuns să fie percepută ca ceva care îi înnobilează pe oameni, în loc să îi 
degradeze. Ura, din urâtă, rea şi respingătoare, a devenit un semn al 
adevărului, al moralității şi al luptei pentru binele public. Fireşte, totul nu 
era decât fum şi praf în ochi. Ura tot respingătoare era, iar ura împărtăşită 
nu înnobila, fireşte, pe nimeni. Totul era iluzie, dar iluzia avea avocaţi şi 
susținători eficienţi: televiziunile zise de ştiri, care se specializaseră cu 
mare succes în întreţinerea urii față de TB. 

Social şi politic, efectul generalizării urii a fost devastator. Oricât de 
salutară şi morală li se părea intelectualilor fini de la Observator cultural 
ura față de TB (şi stigmatizarea băsiştilor ca adulatori, sprijinitori ai 
dictaturii şi căzături morale), ea nu putea fi morală şi, cum s-a dovedit 
curând, nu era nici salutară. Definirea sentimentelor corecte din punct de 
vedere politic prin conformitatea la ură a distorsionat profund sensul 
politicii şi a condus la justificarea politicii de haită — de haită este o 
politică atunci când politicul se poate manifesta prin înhăitarea 
derbedeilor. Când accepţi derbedeii, pentru că urăsc bine pe cine trebuie, 
politica de haită devine licită; dar atunci, ceea ce nu mai poţi opri, chiar 


dacă ajunge la un moment dat să-ţi displacă, este menţinerea spaţiului 
public la cheremul derbedeilor şi al sentimentelor joase. Prin acceptarea 
manifestărilor publice degradante ori a limbajului de oribilă agresiune al 
celor mai sinistre figuri ale USL.-ismului, societatea a dat verde înhăitării 
politice. Roadele au fost culese mereu, prin selecţia din ce în ce mai slabă 
şi mai rea a reprezentanților politici: doar că abia acum — prin faptul că 
proliferarea acestor figuri de derbedei agresivi şi incompetenţi s-a soldat 
şi cu instalarea unora şi în poziţii-cheie din parlament (unii ajungând 
miniştri), şi în zona pe vremuri tehnică a guvernului şi a ministerelor — ne 
pare deodată că toleranța socială față de derbedei a depăşit orice limită. Şi 
suntem indignaţi. Dar noi toţi am contribuit la această „depăşire a oricărei 
limite“. 

Intoxicarea societăţii cu ură este cea care a făcut ca azi să fim conduşi, 
cu aplomb şi dezinvoltură, de derbedei. Derbedeii fac justiţia (de fapt, 
injustiţia), derbedeii fac politicile publice (de fapt, le desfac pe cele care 
mergeau), derbedeii conduc parlamentul (rău şi în folos propriu), derbedeii 
conduc comisiile de specialitate (făcând din ele grupuri infracţionale 
organizate), derbedeii sunt miniştri (producând enorme pagube ţării, prin 
corupţie şi incompetență, ambele — cum se spune acum — în formă 
continuată). lar majoritatea ţării îi acceptă. Chiar dacă unii dintre cei care 
au contribuit la acest dezastru, acceptând ura ca principiu politic licit, s-au 
trezit între timp, partea din ţară care se opune răului rămâne în continuare 
în minoritate. Şi, cum derbedeii nu ţin seama de minorităţi, iar 
televiziunile de serviciu îşi continuă cu succes seară de seară incitarea la 
ură şi dezinformarea publicului, glasul celor ce se opun, deşi auzit (în 
special în străinătate, ca pe vremea regimului Iliescu), rămâne neputincios 
în refacerea dialogului public, fără efect asupra mersului politicii, 
impotent față de realizarea binelui comun, şi deci în mare măsură inutil 
(ori, dacă e util, insuficient) reformării în bine a societăţii. 

Morala este aceasta: când anume ura îi face pe oameni să apară în ochii 
semenilor ca fiind generoşi şi dezinteresaţi, atunci s-a atins, în societate, 
un punct critic, pe care societăţile, de dragul viitorului lor, nu e deloc bine 
să îl atingă. Noi l-am atins, în 2012. De atunci, toate progresele (de pildă, 
destrămarea USL) nu au putut redresa mersul nostru tot mai apăsat la vale. 


Æ 


Arthur Schopenhauer spunea undeva că impunerea oricărui adevăr trece 
prin trei faze: mai întâi este ridiculizat, apoi este contestat vehement, iar 
în cele din urmă devine o certitudine. Când în 2007 am scris că societatea 
noastră alunecă pe nesimţite într-o logică a urii care ne va sminti şi 
distruge pe toţi, am fost ridiculizat. Apoi contestat. Acum constatarea că 
trăim în ură este făcută de toţi: inclusiv de cei care iniţial m-au ridiculizat, 
apoi m-au acuzat că văd ură în jur numai pentru că îl ador pe Băsescu şi că 
am devenit incapabil să mai disting între critică şi lapidare (dovadă că am 
făcut-o atunci este chiar articolul ridiculizat, reprodus în acest volum). 

Un şef de publicaţie culturală mă apostrofa ironic: unde vede dl 
Patapievici ură? El nu găsea în obsesia anti-Băsescu decât o critică 
democratică şi legitimă; şi, în bună logică a resentimentului, îl găsea 
vinovat pe Băsescu de ura mobilizată împotriva lui. Nu era prima oară 
când făcea această eroare logică: acelaşi publicist îl găsea vinovat pe 
Vladimir Tismăneanu de atacurile antisemite împotriva lui. E drept că 
respectivul publicist, în vilipendarea lui Tismăneanu, avea, în atitudinea 
faţă de Tismăneanu, binecuvântarea unora dintre cei care monitorizează 
antisemitismul în România. Pentru că a fost semnalat ca „băsist“, 
Tismăneanu a devenit singurul evreu din România împotriva căruia 
atitudinile antisemite au fost permise, de vreme ce nu au fost niciodată 
sancţionate. Or, dacă s-a dat verde la antisemitism selectiv, să profităm! 
Tismăneanu, au simţit antisemiţii, este singurul evreu împotriva căruia e 
permis să fii antisemit. Băsismul lui permite asta. A-l urî pe Vladimir 
Tismăneanu a devenit un prilej pentru cei mai ticăloşi să-şi proclame 
public fobii şi isterii care altminteri nu pot fi rostite. Dar despre VT orice, 
pentru că VI e băsist! Cei care fac liste de antisemiţi îşi dădeau acum 
mâna cu cei care figurau pe listele lor şi se congratulau reciproc de 
loviturile pe care i le aplică lui Vladimir Tismăneanu. Rareori ticăloşii 
mai jegoase au putut trafica public, nepedepsit, figuri de stil şi mijloace de 
atac mai joase. 


Æ 


Escaladarea limbajului violent, jignitor, de exterminare era şi incredibilă, 


şi inacceptabilă. Între cei fini şi morali, contribuţia lui Dorin Tudoran, cu 
îndârjirea lui temeinică, posomorâtă, de procuror de anchetă, a fost foarte 
eficientă în a da şi altora dezlegare la dezmăţ. Cât de mult sporeşte 
neruşinarea celor din jur atunci când şi oamenii considerați morali şi-o 
îngăduie! Ura față de Traian Băsescu a dat liber la toate licenţele, toate 
furiile, toate invidiile, toate ticăloşiile. Unde înainte era reţinere, şi 
ipocrizie, acum se lăfăiesc, neruşinate, lipsa de reţinere şi sfruntarea. Când 
e să recomande reținerea, ipocrizia e întotdeauna de preferat neruşinării 
care invocă în sprijinul ei lipsa de reţinere a sincerităţii. 


Æ 


Ura față de Traian Băsescu, ca orice ură, a urâțit chipuri, a mutilat 
caractere şi a schimonosit inteligențe. Pe scurt, a constituit pretextul 
scoaterii la iveală, din desaga de mizerabile secrete ale fiecăruia, a 
defectelor de caracter pe care normala ipocrizie morală şi necesara 
practică socială a disimulării lor le ținea sub control. Ura le-a scăpat de 
sub control, le-a aruncat în libertate, astfel că primprejurul numelui 
fiecărui om până mai ieri respectabil ţopăie acum o mulțime de chipuri 
contorsionate şi schimonosite ale aceluiaşi. Vechiul chip respectabil e de 
nerecunoscut. Viciile şi defectele sale, scăpate prin ură de sub controlul 
disimulării sociale, îşi strigă — prin târg, pe forumuri şi prin subsoluri de 
pagină — dreptatea schimonosită. Ţinute până de curând sub obroc, 
defectele de caracter caută acum să ocupe toată vitrina personalităţii, 
trăgându-i palme şi dându-i picioare celui care până mai ieri ocupa toată 
vitrina — partea respectabilă din acel om. 


Æ 


Oamenii, când sunt întrebaţi, încep prin a spune (referitor la o situație care 
tocmai se petrece şi care îi revoltă): „Nu e posibil!“ Ei nu spun „e 
inacceptabil“; ei spun „nu se poate“. Morala, pentru că tace, îşi face 
complice logica. Sau, pur şi simplu, uimirea dezarmată — „E incredibil!“ 
Ei spun „incredibil“ pentru că ştiu că nu se poate face nimic; sau, mai bine 
spus, ei ştiu că ei nu pot face nimic. Caz în care retorica ilustrează (sau 
trădează) morala. 


Æ 


Nu se poate face nimic — au început să spună din ce în ce mai mulți. Cei 
care îmi spuneau „Nu e nici un abuz! Vezi numai cai verzi pe pereţi“, dacă 
erau sinceri, nu vedeau abuzul pentru că de fapt erau de acord cu el. 
Aceeaşi este situaţia corectitudinii politice: toţi cei care îi neagă prezenţa, 
influenţa ori puterea sunt de fapt de acord cu ea şi (i) fie nu îi deranjează 
pentru că le place; (ii) fie nu o văd, pentru că face parte din ei, (iii) fie 
mint, pentru că sunt promotorii ei ideologici. Cine nu vede abuzul e de 
fapt de acord cu el. Sau se teme de el. Deci ori complicitate, ori laşitate. 


Æ 


Constat în fiecare zi că discuția nu mai ajută la nimic. Nimic, dar absolut 
nimic nu ne mai poate scoate din tranșeele în care ne-am zidit. Nu ne place 
decât ce ne confirmă, iar ce ne infirmă ne apare ca fiind monstruos şi, 
tocmai pentru că e monstruos, simțim că avem toate justificările pentru a-l 
elimina. Simțim că facem un bine extirpând tot ce nu ne convine, şi asta 
ne face lipsiți de scrupule. A convinge, pentru cei aflaţi azi în dispută, nu 
mai înseamnă decât a învinge, adică a elimina. Atât de înrădăcinaţi în 
opiniile noastre am devenit, încât, orice critică am practica, simțim că nu e 
onestă dacă nu e o critică de exterminare. Vrem să ne strivim adversarii, să 
îi facem să nu mai existe — aşa simţim că e bine. Când reuşim, numim asta 
dreptate. Când eşuăm, dăm vina: (a) pe sistem (Securitatea, statul paralel 
etc.); (b) pe manevrele perverse ale duşmanilor noştri (o conspirație 
reuşită); (c) pe răutatea lumii (devenim gnostici). 

Pentru noi, politica începe de la adversitate — începe, ca pentru Carl 
Schmitt, de la definirea duşmanului. Paradoxul poziţiei adversităţilor 
ireconciliabile este următorul: existenţa duşmanului ne întemeiază; dar 
natura adversităţii constă în eliminarea mutuală; prin eliminare însă, 
existența noastră politică încetează: deci fiecare dintre opozanți, în cadrul 
adversităţii ireconciliabile, tinde spre propria anihilare politică. 

Am spus mereu că Traian Băsescu a fost urât, iar Ion Iliescu detestat, şi 
am distins între a urî şi a detesta. Dar ura exista şi atunci, în anii 1990, şi 
era masivă. Cei care îl detestau pe Ion Iliescu erau urâţi cu intensitate de 
cei care îl sprijineau pe Ion Iliescu, cu o ură care căuta să ascundă 


ilegitimitatea morală a „emanatului“ şi, bineînţeles, frica, marea frică a 
celor care credeau că pierduseră toată puterea şi că vor deveni victime.2 
Chiar dacă motivele urii erau diferite, mi se pare că rolul urii în 
construcţia corpului politic a fost similar. Îmi vine să spun că aşa s-a 
născut politicul în 1990, după revoluţie: prin respingerea lui Ion Iliescu de 
către o minoritate şi prin acceptarea lui de către o majoritate care s-a 
constituit ca majoritate politică prin afirmarea unei uri vehemente 
împotriva tuturor celor care nu l-au acceptat at face value pe Ion Iliescu. 
Politicul s-a născut din definirea şi prin identificarea duşmanului: Ion 
Iliescu, atunci; Traian Băsescu, acum. Atunci ca şi acum, majorităţile s-au 
constituit prin ura față de personajul de demarcaţie. Dacă este aşa, atunci a 
face politică, la noi, înseamnă, în mod obiectiv, a detesta; adică a putea 
ține seama, subiectiv, numai de faptele care justifică adversitatea; a nu 
pricepe decât argumentele care o confirmă; iar dacă adversitatea este 
emoţional colorată, iar noi, românii, suntem şi emoţionali, şi cinici, atunci 
adversitatea e inevitabil ură. La noi, ura construieşte corpul politic şi, în 
acelaşi timp, pentru că e ură, îl face imposibil (pentru că îl dezbină: îi 
permite coagularea, dar îi refuză menţinerea). Ura face şi desface politica: 
o face cu putinţă şi, în acelaşi timp, o face cu neputinţă. La noi, viaţa 
politică se constituie prin chiar actul care o face imposibilă. De aceea nu 
avem o viaţă politică, ci doar urlete, zbierete, zgomot, altercaţii, agitaţie, 
vacarm. Şi lucrarea neadormită şi plină de succes a răului. Atunci şi acum. 


* 


În orice societate normală, progresul se face prin interiorizarea criticii. La 
noi, acest lucru este cu neputinţă, pentru că nimeni nu ascultă; dacă 
ascultă, nu ia în serios; iar dacă prin minune ia în serios, e pentru că e 
confirmat de lucrul care îi era deja cunoscut. La noi, nimeni nu află nimic 
nou, pentru că fiecare nu se ascultă decât pe sine, în toate alterităţile în 
care se recunoaşte, solipsist şi ipsatoriu, şi care îl confirmă. Ca să ajungi 
la ceva nou, trebuie să asculţi, să iei în serios, să te predai înțelesurilor 
care sunt diferite de tine. Or, noi trăim în tautologie. Şi tautologia ne 
ajunge. 


De oricâtă bună-credinţă ai da dovadă, niciodată nu vei putea convinge pe 
nimeni că, măcar în privinţa ta, s-a înşelat, s-a lăsat dus de ură şi, de 
aceea, rațiunea i s-a rătăcit. Dar se poate întoarce: există un fir al Ariadnei, 
buna-credinţă şi raţiunea, prin care se poate ieşi din labirintul 
solipsismului. Încă de când scriam la EvZ, şi construiam teorii pentru a 
înțelege, adică foloseam rațiunea, nu invectiva, am constatat că nu pot 
convinge pe nimeni. Nu conta nimic din ce gândeam şi argumentam, în 
schimb tot ce scriam era sistematic întors împotriva mea. Şi ce scriu acum 
va fi întors împotriva mea. Se va spune: iată, toate astea pentru că a fost 
pupincuristul şi sinecuristul lui Băsescu, că e ghedesist, că e sorosist etc.; 
iar cei mai pătrunzători, mai informaţi, vor invoca, pentru a-mi explica 
ideile, faptul că nu sunt român, că tatăl meu a fost kaghebist, a fost 
gestapovist (sau ar trebui să folosesc prezentul urii şi să spun „e kaghebist, 
e gestapovist“>?), că în copilărie am jucat fotbal cu portocale în Cartierul 
Primăverii cu Vladimir Tismăneanu, unde de altfel nu m-am născut şi pe 
care l-am cunoscut abia în 1996. 

Cu aşa imaginaţie, şi cu aşa monotonie a mitomaniei, cunoaşterea e 
condamnată să moară, dialogul să întreţină ura, iar viața socială să 
producă monştri. Ce este o națiune? Dacă ar fi să folosesc o metaforă, 
spunea Renan, națiunea este un plebiscit de fiecare zi (rețineţi: dacă ar fi 
să folosesc o metaforă). Ce este ţara noastră? Un talk-show eristic de 
douăzeci şi patru de ore din douăzeci şi patru. La noi nu se raționează cu 
modus ponens şi modus tollens, cum face lumea, la noi figura de avans a 
raționamentelor politico-mediatice este suspiciunea conspiraţionistă, iar 
figura de retragere este „ba pe-a mă-tii“. Valorile sunt inutile, pentru că în 
valori nu crede nimeni (dacă ar crede măcar doi oameni, atunci s-ar crea 
imediat şi o realitate care ar exista în numele lor). Legile sunt inutile, 
pentru că justiţia nu le ia în serios, iar cetățenii le invocă numai atunci 
când cred că le pot folosi împotriva duşmanilor lor. Statul de drept e drept 
numai dacă îl leagă pe duşmanul meu; dacă nu poate fi un instrument în 
slujba urilor mele, este un stat strâmb (sau, cum spun neomarxiştii noştri, 
un „stat de drepţi“). 

Domnia relativismului, disprețul total față de norme, raționamente, 
fapte. Sunt bune numai faptele care ne convin, sunt mincinoase cele care 


ne contrazic. Argumentele adevărate sunt cele care îmi dau dreptate; false, 
cele care mă contrazic. Normele care merită respectate sunt numai cele 
care îmi slujesc interesele. Cele care mi le contrazic sunt arbitrare. Etc. 

Veţi spune: dar acesta este relativismul filozofiilor postmoderne! Într- 
un fel, da. Dar această epistemologie neagră nu e numai a lui. În Occident, 
a cucerit doar universităţile; deocamdată, a lăsat intacte justiţia şi 
economia. La noi, acest relativism nu a lăsat intact nimic: de la valorile 
tradiționale, pe care le-a discreditat, până la valorile moderne, pe care le-a 
relativizat până s-au transformat în contrariul lor. La noi, electoratul activ 
este cel care face rating, iar ratingul e făcut prin valori care slăbesc 
spiritul democratic şi stimulează disprețul față de democraţie. Generaţia 
crescută de boom-ul televiziunilor private este poate cea mai decerebrată 
din istoria postbelică a României. Nu este egalată, poate, decât de 
generația decerebrată de masiva ideologizare prin teroare a primei 
generaţii care s-a raliat la comunism. 


* 


Societatea românească e condamnată de nenorocirile prin care a trecut să 
fie în avangarda a ceea ce e mai rău în evoluția societăților occidentale. De 
ce? Deoarece răul modern se articulează întotdeauna pe o inovație greşită, 
iar singurul element din societate care îl poate modera ori întârzia e 
existența unei tradiții bune, care să fie activă. În România, cele mai multe 
tradiții bune au fost distruse ori mutilate. Ca atare, orice inovație greşită 
înfloreşte luxuriant şi îşi oferă roadele nefaste mai repede şi mai complet 
decât într-o societate în care acestea ar fi întârziate ori frânate de bunele 
tradiţii care s-ar întâmpla să fie încă vii. Noi suntem, în materie de rău, 
avangarda Occidentului, aşa cum el, în materie de bine, e mereu, încă de 
acum două sute de ani, avangarda binelui. Acum, că suntem globali, îl 
devansăm de cele mai multe ori în rău, aşa cum el ne surclasează mai 
totdeauna în bine. Noutatea este că noi am ajuns în avangarda răului lui, în 
timp ce el, spre disperarea noastră, a celor care continuăm să credem în 
Occident, arareori mai e în avangarda binelui nostru: Occidentul a început 
să ne copieze în rău şi a încetat să ne stimuleze în bine. 


* 


În mod clar, am ajuns la capăt. Nu se mai poate continua aşa. Ura de 
semenii noştri ne îneacă. Te uiţi la televizor: vezi ură şi eşti învăţat să o 
practici. Te duci în piaţă, intri în vorbă cu oamenii şi simţi imediat cum 
eşti luat în colimator: o sete de linşaj face vocile să tremure şi 
argumentele să dispară. 

Ne prefacem că merge şi aşa, dar deja am depăşit orice limită. În ţara 
noastră nu se mai poate spune nimic fără a fi imediat îngropat fie de 
injurii, fie de calomnii. Avem o uluitoare imaginaţie a distrugerii şi o 
descurajantă incapacitate de a construi. Ştim să demolăm în urale. Habar 
n-avem să punem piatră peste piatră. Dacă alţii o fac (cazul reţetelor 
venite din afară ori al performanțelor româneşti peste hotare), atunci 
merge, putem şi noi construi. Dar noi, noi între noi, nu ştim să construim 
nimic. Ori de câte ori cineva o face, vin alţii şi distrug totul. E cazul 
Institutului Cultural Român (şi nu dau exemplul acesta pentru că e al meu, 
ci pentru că e exemplar). Să nu fiu acuzat că nu-mi iubesc ţara, că am 
venit cu tancurile sovietice ori că sunt antiromân. Singura formă eficientă 
de patriotism în momentul de faţă este disperarea de ceea ce am ajuns să 
fim. lar forma concretă a disperării este dezvăţul. Dezvăţul de ceea ce am 
ajuns să fim. 

Soluţii practice? Soluţia morală, de totdeauna. Nimic nu a îmbătrânit 
când e vorba de bine şi de rău. Să fim bine, să ne străduim să arătăm bine; 
să nu facem răul, să facem binele; să nu mai urlăm cu lupii (un semn de 
josnicie); să nu ne mai urâm semenii; să vedem în vulnerabilitatea noastră 
precaritatea lor; să înțelegem că şi ei vor muri, nu numai noi, de care ne 
îngrijim. Nu ne putem salva decât împreună cu semenii noştri. Şi, în 
primul rând, pur şi simplu, să încetăm să mai urâm. Orice ură e ură de 
sine. Să începem deci prin a ne iubi cu adevărat pe noi înşine — altfel decât 
solipsist, ipsatoriu şi idolatru (căci felul acesta rimează perfect cu ura de 
sine). 


Æ 


Nu poți salva o țară împotriva voinței cetățenilor ei. România a ales. 
România va suferi. Ce poate fi mai simplu? Ca român, sper doar că 
nepoților noştri le va mai rămâne ceva din România pe care elitele ei de 


pradă au colonizat-o ca o armată de ocupaţie, în uralele marii majorităţi a 
cetăţenilor ei. Prădătorii au strigat: „Pohta ce-am pohtit!“; iar românii au 
confirmat: „Fie după pofta voastră!“ 

Un timp aşa va şi fi. Apoi ticăloşii aceştia vor pierde din elan şi 
nedreptatea va obosi. La sfârşitul zilei, când ziua se va fi săturat de 
răutatea ei, iar soarele va putea apune peste mâniile noastre în sfârşit 
învinse (căci nu-i vom mai acorda răului ocazia să ne domine), ne 
rămâne speranța că va mai rămâne ceva bun şi frumos în noi, pentru a 
putea face în fine ceva bun şi frumos cu ţara noastră. 


Note 

1. The Collected Essays, Journalism and Letters of George Orwell, Sonia Orwell şi lan Angus 
(ed.), vol. I (An Age Like This, 1920-1940), Harcourt, Brace & World, Inc., New York, 1968, p. 
6. 

21. https://newsweek.ro/actualitate/imperiul-lui-arafat. 

22. Trebuie spus, o încredere vicioasă şi oarbă, de tipul celei pe care ei de obicei o au față de 
mai-marii reţelelor de subzistență-dependenţă. 

23. De departe cea mai bună soluţie pe care o avea atunci România — o enormă şansă ratată de 

26. În condiţiile în care frica din care ura a fost extrasă şi pe care aceasta s-a bazat mai apoi nu 

27. E vorba de marea frică a tuturor oamenilor fostului regim comunist că revoluţia noastră se 
va purta cu ei aşa cum ei se purtaseră cu oamenii pe care îi avuseseră în putere, după revoluția 

CAPITOLUL I 
Privire înapoi asupra urilor care ne-au zidit în viitorul 


unde ne aflăm azi? 
(mai 2018) 


1. CUM A ÎNCEPUT TOTUL 


Ultima dumneavoastră carte se numeşte Anii urii. Despre ce ani şi 
despre ce ură vorbim? 


Este vorba despre ura care a apărut treptat în România, începând cam cu 
2007, când câteva televiziuni, zise de ştiri, au brevetat un nou tip de 
emisiuni de dezbatere şi comentariu politic — talk-show-ul de 
„Stigmatizare & exterminare“. Comentariatul a devenit treptat campanie 
de presă, campania de presă a devenit campanie de demascare şi înfierare 
şi, pe nesimţite, s-a transformat în campanie de exterminare morală. 
Adversarii politici au fost tratați drept duşmani, iar duşmănia i-a 
transformat în inamici ai umanităţii. Publicului i s-a câştigat 
consimțământul pas cu pas, prin dezvăluiri (care erau minciuni sau 
răstălmăciri) şi cultivarea unei gesticulaţii jurnalistice de intransigență 
sangvinară; apoi, odată consimțământul câştigat, publicul a fost obişnuit 
cu ideea că duşmanii politici nu pot fi oameni normali, apoi că nu sunt 
oameni, în fine, că ura împotriva lor şi dorinţa de a-i extermina reprezintă 
singura atitudine morală sănătoasă. Înainte de ură, nimeni nu cere sângele 
aproapelui său; după ură, numai sângele lui te mai poate potoli. 

Declanşatorul a fost condamnarea comunismului în parlament. Nu ştiu 
dacă în sine condamnarea comunismului sau condamnarea comunismului 
de către preşedintele României. Cert este că aproape imediat, cumva de a 
doua zi, a fost înființată comisia parlamentară pentru suspendarea lui şi a 
fost pusă sub autoritatea lui Dan Voiculescu, despre care se ştia că îl urăşte 
de moarte şi că l-ar vrea terminat. Apoi a urmat campania de presă în 


favoarea suspendării preşedintelui, în care televiziunile lui Dan Voiculescu 
au orchestrat pentru prima oară tehnicile de transformare în duşman a 
adversarului şi de scoatere a lui în afara umanităţii: aceste tehnici aveau să 
dea tonul dezbaterii publice în următorii ani, fixând formatul standard al 
talk-show-urilor politice din perioada pe care eu o numesc „anii urii“, cu 
atitudinea lor răstită şi tonul lor inflamat-acuzator. În fine, după câştigarea 
referendumului de către preşedintele Băsescu şi acalmia de o vară — e 
vorba de vara lui 2007 — , în care presa de atac a lui Dan Voiculescu şi-a 
mistuit şi analizat insuccesul campaniei împotriva acestuia, odată cu 
toamna, campania de demonizare şi satanizare a preşedintelui a fost 
reluată, seară de seară, pas cu pas, milimetru cu milimetru. Atunci a fost 
forjată ca stigmat formula odioasă „băsist“, pentru a-l desemna nu atât pe 
adeptul lui Băsescu, cât pe cel care nu adera ori nu agrea ori avea obiecţii 
la campania împotriva acestuia. Cine a dus acest veritabil război civil, în 
care lupta politică normală a fost transformată în mobilizare de front, în 
identificare fanatică a duşmanului, în denunţarea lui intransigentă şi în 
instigare la ură şi cereri insistente de stârpire a lui? O parte a presei, 
opoziţia politică (flască şi oportunistă la început, apoi, prinzând ocazia de 
a recupera ce a pierdut, din ce în ce mai vioaie) şi, în mod impardonabil, 
guvernul. Guvernul Tăriceanu. 

Vă reamintesc cum a început totul. Suntem în 18 decembrie 2006 când, 
printr-un discurs pe care nu ezit să-l calific drept magistral, şeful statului 
român — nu spun Traian Băsescu, spun şeful statului — a condamnat 
comunismul ca regim ilegitim şi criminal, în baza unei declaraţii publice, 
solemne, în fața Parlamentului României. Condamnarea oficială rezultase 
din lucrările Comisiei Tismăneanu, care însuma şi pecetluia cincisprezece 
ani de studii dedicate analizei şi cunoaşterii comunismului românesc. 
Declaraţia solemnă a preşedintelui, care angaja statul român — de aici 
venea solemnitatea —, era redactată sub forma a douăzeci de motive grave, 
pentru care comunismul trebuia şi merita condamnat. Ei bine, aceste 
douăzeci de motive, care făceau onoare conştiinţei de sine româneşti şi 
inițiau ispăşirea statului român pentru vina de a se fi pus în mâinile şi 
slujba crimei, au fost întâmpinate printr-o răzmeriță injurioasă şi 
neruşinată a (cred) aproape majorității membrilor parlamentului, care fie 


au participat, fie au consimţit la instigarea produsă de huliganii de la 
PRM, cu haidamaci şi huiduitori plasați prin infiltrare şi abuz în 
balcoanele parlamentului, de unde au hăhăit, suduit şi fluierat fiecare din 
punctele pe care, privindu-i în ochi pe instigatori, când pe Vadim Tudor, 
când pe diverşi inşi care plesneau şi plescăiau din buze, preşedintele le 
citea. Tot acest circ fiind făcut cu sprijinul PSD şi al preşedintelui de 
şedinţă de atunci, Nicolae Văcăroiu, în complicitatea deopotrivă derutată, 
abulică şi laşă a PNL şi, cum altfel, cu iscusita colaborare tacită a UDMR 
şi a minorităţilor „altele decât cea maghiară“. Membrii parlamentului au 
transformat în circ politic şi batjocură o zi de seamă pentru onoarea 
României şi onorantă, în perspectiva istoriei, pentru toți cetăţenii ei 
(inclusiv pentru cei care atunci nu i-au văzut însemnătatea ori i-au negat- 
0). 

A fost o zi magnifică, dar şi o îngrozitoare. Magnifică, pentru că 
România, cu toate ezitările ei, datorate cum ştim ezitărilor regimului 
Iliescu de a îmbrăţişa cauza occidentală, s-a dovedit, când a scăpat de el, a 
fi singurul stat postcomunist care a condamnat oficial comunismul. 
Îngrozitoare, pentru că atunci s-a văzut totala incapacitate a politicienilor 
noştri de a îmbrăţişa interesul naţional al țării lor chiar şi într-o situaţie 
care, deşi (cum s-a dovedit) le depăşea şi statura morală, şi orizontul 
cognitiv, le angaja totuşi în mod clar onoarea: or, ei, atunci, nici măcar pe 
onoarea lor nu au dat doi bani. 


2. FIXAREA ȚINTEI: TRAIAN BĂSESCU 


Cum s-a instalat ura? 


Printr-un proces de convertire a îndreptăţirii de a avea o opţiune în 
obligație morală de a-i respinge ca neoameni pe cei care nutresc ori 
sprijină opinia contrară. Vedeţi că folosesc binomul „opinie vs opinie 
contrară“. Un pas prealabil obligatoriu al posibilităţii de a exploata politic 
ura constă în reducerea câmpului politic la un binom strict antagonic. 
Această reducere s-a operat în timpul primei tentative de suspendare a 


preşedintelui: toată miza politicii a devenit, deodată, anti- sau pro- 


Băsescu; nimeni n-a mai putut scăpa acestei alternative; toţi am devenit, 
peste noapte şi fără voia noastră, captivii ei. Fireşte, personalitatea 
puternică, excesivă şi exclusivă a lui Traian Băsescu a favorizat 
posibilitatea formării acestui mecanism, care nu era, însă, obligatorie. 
Odată polarizarea pro-/anti- realizată, oamenii care contestau — să nu 
uităm că, în modernitate, negația este întotdeauna emoțional mai puternică 
decât afirmaţia — s-au simţit mai îndreptăţiţi să conteste decât cei care nu 
o făceau. Or, ca să fie absolut îndreptăţiţi, motivele îndreptăţirii trebuiau 
să fie, şi ele, absolute. Cum argumentele arareori pot fi absolute, un fel de 
absolut poate veni doar de la intensitate. Ei bine, nu există intensificator 
mai eficace decât ura. Când urăşti, te simţi absolut îndreptăţit; or, faptul de 
a „te simţi“ îşi trece intensitatea asupra calităţii motivelor îndreptăţirii, 
făcându-le să pară absolute: şi, părând absolute, devin absolute. Astfel, ura 
față de cineva despre care credem că încarnează răul devine cel mai 
puternic — şi la îndemână — combustibil moral al certitudinii că o anumită 
poziţie politică este nu doar îndreptăţită, ci este cea mai îndreptăţită, şi 
anume, în mod absolut îndreptăţită. 

Astfel s-a declanşat procesul prin care pasiunea politică, care la români 
nu a fost niciodată mică sau ţinută-n frâu, a fost, iniţial, susţinută, apoi 
justificată prin întărâtarea personală a oamenilor împotriva obiectului care 
mai întâi a suscitat, apoi a întărâtat, pasiunea politică. În cazul nostru, 
pasiunea politică a fost mai întâi justificată şi mai apoi însoţită de 
cultivarea urii. Dacă punem în oglindă ura de azi cu felul în care 
societatea, la începutul anilor *90, s-a raportat la Ion Iliescu, vedem că şi 
atunci oamenii erau foarte îndârjiţi în favoarea ori împotriva lui Iliescu, 
dar că aceia care îl detestau îl detestau politic, nu îl urau ca om. Era o 
pasiune politică care rămăsese politică, nu virase în patologicul urii, şi, 
din acest motiv, roadele ei au putut fi politice: mă refer în special la critica 
regimului Iliescu, care a ajutat decisiv la dezvoltarea imaginaţiei politice a 
societății româneşti şi la liberalizarea ei internă. Este o deosebire enormă 
între a detesta politica unui om şi a justifica detestarea politicii unui om 
prin ura faţă de el, care este precum ura față de o clasă, de o religie sau de 
o etnie. Atunci, totul se transformă în toxină. Ura politică este întotdeauna 
toxică, indiferent de plauzibilitatea motivelor ei. 


A fost urât Traian Băsescu? 


Urât de moarte. Au fost urâţi, prin contaminare, toți cei care au fost 
catalogaţi drept „băsişti“, un cuvânt-stigmat, cu menire infamantă, care 
justifica ura îndreptată împotriva lor, deoarece o făcea nu doar plauzibilă 
politic, ci şi morală. A-i urî pe „băsişti“ devenise un imperativ categoric, 
care exprima atât solidaritatea în bine a oamenilor normali, cât şi datoria 
morală a celui necontaminat de a denunța răul care ne poate contamina. 
Acelaşi mecanism, mi se pare, funcționează şi în epurările religioase ori 
etnice. În momentele ei cele mai urâte, care nu au fost puţine, obsesia anti- 
Băsescu mi-a părut că virează spre iraționalitatea obsesiei antisemite: un 
soi de antisemitism cu un singur „evreu“, Traian Băsescu, şi cu o mulțime 
de „jidoviţi“ (aşa ne-ar fi spus antisemiţii interbelici), băsiştii... 


3. VIAŢA DE ZI CU ZI A UNUI BĂSIST ÎN TIMPUL 
PREŞEDINȚIEI LUI TRAIAN BĂSESCU 


Ați fost unul dintre băsişti. „Intelectualul lui Băsescu“, aşa vi se 
spunea. 


Oh, da, ştiu pe pielea mea ce înseamnă să fii „băsist“. Fireşte, „băsist“ 
în ochii celor care îl urau pe Traian Băsescu, nu în sine... Am simţit cum, 
de la o lună la alta, de-a lungul anului 2009, oamenii de pe scara blocului, 
unde locuiam, ori de pe stradă, unde se întâmpla să mă aflu, se întunecau 
când mă vedeau ori când mă recunoşteau şi cum începea să le clocotească 
în priviri indignarea de mine ori furia că exist, că mă mişc, că respir 
liber... oameni care nu aveau nimic de împărțit cu mine şi pe care îi 
descopeream, din reacţiile lor lipsite de politeţe, de reţinere firească şi 
chiar de umanitate, plini de ură personală faţă de mine, un necunoscut 
pentru ei, făcându-mă să mă simt că am ajuns, cine ştie cum, duşmanul lor 
personal, omul de viaţa căruia ei nu mai pot să trăiască ca oameni, şi asta 
pentru că eu eram viu, făcând rău prin simplul fapt că exist, că mă cheamă 
Patapievici, că sunt ce sunt... Da, ştiu pe pielea mea cum este să fii urât 
absolut fără nici un motiv. Cu ura aceea care scuipă, înjură, loveşte, îţi 
vrea suprimarea... E teribil. 


Era şi perioada în care deveniserăţi unul dintre băsiştii „preferați“ ai 
Antenei 3. V-a afectat asta? 


Cum nu? Mi-a otrăvit viaţa. Antena 3 a fost vectorul principal. Ei au 
inventat un tip de jurnalism care e bazat pe sădirea, stimularea şi 
întărâtarea emoțiilor din zona morală şi intelectuală a urii. Au transformat 
moderatorul de discuţie în instigator, informaţia în denunţ, reportajul în 
militantism şi ştirile în propagandă. Făceau asta printr-un dispozitiv foarte 
eficace de comentatori convertiți la demascare şi instigare precum Mircea 
Badea, Mihai Gâdea, Radu Tudor, Dana Grecu, Mugur Ciuvică şi alţii, mai 
puţin talentaţi (dar tot toxici), uzând de retorici diferite, dar omogene în ce 
priveşte emoţiile vizate: îndârjirea, resentimentul, agresivitatea, ura şi, 
peste toate — mereu sugerat, mereu proclamat, niciodată chestionat — , 
dreptul moral la ură şi la îndreptăţirea socială de a-i urî pe „băsişti“. 
Aceşti instigatori la îndreptăţirea indignării au fost de fapt nişte 
predicatori ai urii. lar de pe ecran ura a trecut direct în stradă. 


Cum simțeaţi ura pe stradă? 


Manifestările sunt variate. Au fost oamenii aceia care m-au scuipat pe 
stradă; apoi cei care m-au apostrofat în mulțime, cei care, prin magazine, 
s-au răstit impersonal la mine, luând oamenii din magazin drept martori; 
cei care pur şi simplu m-au înjurat sau s-au purtat omeneşte ori 
socialmente inadmisibil; în fine, cei care, plini de curaj, m-au îmbrâncit 
când m-au găsit la înghesuială. De pildă, individul care m-a răsturnat pe 
spate în piaţă, între tarabe, după ce m-a împins cu o lovitură de placare, în 
piept, ca la body check — eu având mâinile ocupate cu plasele — , şi care 
mi-a şuierat în urechi „Asta e pentru Băsescu!“. De obicei mi se spunea că 
sunt un băsist împuţit, că am distrus cultura română şi am batjocorit 
poporul român, că sunt antiromân, că l-am denigrat pe Eminescu, că ar 
trebui să fiu la puşcărie pentru banii risipiţi la ICR, că în loc să promovez 
cultura română peste hotare le-am dat băsiştilor mei bani să-i facă 
marinarului propagandă la Uniunea Europeană, că sunt un gunoi şi un 
nimeni, la fel de ticălos ca tatăl meu, pe care l-au adus ruşii cu divizia 
„Horia, Cloşca şi Crişan“ să ne distrugă ţara, pe care şi eu acum continui 


să o distrug, de la ICR-ul cu care m-a plătit Băsescu ca răsplată pentru 
osanalele pe care i le aduc în fiecare zi la televizor. E o nebunie, nu? Îţi stă 
mintea în loc. Toate minciunile, calomniile şi aberaţiile vărsate cu 
iresponsabilitate şi ticăloşie seară de seară peste public de Antena 3, 
România TV şi care or mai fi fost îmi erau acum aruncate în față, ca şi 
când ar fi fost adevăruri, de către toţi aceşti oameni, dintre care unii nu 
erau, vai, decât nişte bieţi oameni, mai mult victime decât agresori. Să 
ştiţi însă că, exceptându-i pe cei care m-au agresat fizic ori care m-au 
înjurat, am stat de vorbă cu toţi, cu toţi, încercând să-i conving că nimic 
din ce îmi reproşează nu e adevărat, argumentând cu fapte, cu date şi cu 
citate. Pe nici unul însă nu am reuşit să îl conving, erau extraordinar de 
montați împotriva mea. „Şi Eminescu?! Şi poporul român”?! Şi Băsescu?!“, 
mă trăgeau la răspundere. Pur şi simplu, voiau să-mi bea sângele. Voiau 
să-şi înmoaie limba în sângele meu. Cumva, voiau să nu mai exist. 
Simţeau că viaţa lor nu putea fi bună atâta timp cât eu continuam să mă 
mişc viu şi liber pe undeva pe-acolo, prin ţara lor — nici nu le trecea prin 
cap că era şi a mea... 


Vă urau de moarte. 


Da. Mă urau de moarte. Pentru cineva care nu e înclinat spre violență, 
cum e cazul meu, ura personală împotriva mea a fost o descoperire 
cutremurătoare. Nimeni nu ştie cum este ura până nu a devenit un obiect al 
urii. Este ca durerea de măsele. Până nu ai simţit-o, nu o ştii: deşi ți se 
povesteşte, deşi îl vezi pe omul pe care-l iubeşti cum suferă, nu înţelegi cu 
adevărat. Deşi anonime în fondul lor, toate durerile sunt personale în 
manifestarea lor. Ura este ceva teribil: nu poate fi ignorată, pentru că te 
caută, refuză să te ignore; nu poate fi ştearsă, pentru că stigmatizează; nu 
poate fi întoarsă din drum, pentru că îţi barează toate drumurile. Ura e 
însufleţită: e în acelaşi timp ardentă şi arzătoare; e nimicitoare: pârjoleşte 
totul în jur şi consumă totul din tine. Ura se vede în ochi, cărora le răpeşte 
lumina; se citeşte în neputinţa gurii de a mai zâmbi, în grimasa în care se 
preschimbă orice expresie. Ura se ascunde în mătuirea privirii, se 
strecoară în sufocarea respirației şi se cuibăreşte în îndârjirea cu care cel 
urât este căutat, încolțit şi împins în prăpastia cu pucioasă. Ura e 


paranoică: orice lucru o confirmă, fiecare detaliu îi arată necesitatea şi 
totul o face obligatorie. E implacabilă şi înfometată: nici o dezminţire nu 
o potoleşte, nici o pedeapsă nu o satură, nici o ispăşire nu o satisface, nici 
un fapt dovedit nu o infirmă, nici un argument nu o dezarmează. Este ceva 
înspăimântător în iraţionalitatea ei  hămesită. E ceva teologic 
înspăimântător: pentru că, în absenţa vreunei crime oribile sau a unei 
înjosiri îngrozitoare, teribile, care să te fi devastat, nu există riguros nici 
un motiv să-ți urăşti semenul. Noi toţi suntem nişte bieți oameni, suntem 
vulnerabili, pieritori şi suferim de toate suferinţele. Pentru că nimeni nu 
poate urî vulnerabilitatea (numai forţa merită urâtă), este o aberaţie să 
urăşti omul care ştii că va muri. Cu toate astea, şi deşi am stat răbdător de 
vorbă cu toţi oamenii care m-au interpelat (cu excepţia acelora care m-au 
injuriat, scuipat ori brutalizat), n-am reuşit să conving pe nimeni nici că 
am şi eu dreptatea mea, nici că îndreptăţirea lor e bazată pe minciuni, 
calomnii ori falsificări. Îmi amintesc acum de unul, care, în simplicitatea 
lui dezarmantă, m-a lăsat cu gura căscată. După ce am stat mai mult de o 
oră de vorbă, el acuzând şi învinovăţindu-mă, eu demontând şi 
dezvinovăţindu-mă, fără să ajungem însă nicăieri, omul totuşi parcă se 
mai potolise din îndârjirea lui şi începuse să mă privească cu o oarecare 
îngăduință. „Dar dumneavoastră chiar păreţi un om drăguţ, dle 
Patapievici“, mi-a spus în cele din urmă. „Da, chiar sunt un om drăguţ, să 
ştiţi“, i-am răspuns, încălzit de această schimbare. „Şi atunci“, a continuat 
el după un moment, binevoitor, dar parcă şi puţintel întristat, „dacă sunteţi 
jidan, de ce nu plecaţi din ţară?“. Omul, iată, nu voia să mai fie rău, îşi 
redescoperise, în ce mă priveşte, umanitatea, dar o făcea, în simplicitatea 
lui dezarmantă, în felul acesta incalificabil, cumva neverosimil. Deci cu 
toate că rămăsesem tot un nenorocit de „băsist“, un „antiromân“, un 
distrugător şi un detractor al culturii române, totuşi, ca „jidan“, aveam 
oricând la dispoziţie, şi asta numai pentru că mă dovedisem „chiar 
drăguţ“, soluția de a părăsi ţara. Care țară, te întrebi? Ţara lui, fireşte, 
pentru că ura lui față de mine ca „băsist“ şi „antiromân“ mă exclusese din 
România, o ţară care până la declanşarea urii (şi a confecţionării mele ca 
evreu, pentru a mă putea detesta mai bine) fusese şi a mea, nu doara lui. 
Ura desființează cetăţenia, deoarece consensul urilor face din orice ţară un 


ghetou al celor urâţi, împrejmuit de vigilenta celor care se simt 
îndreptăţiţi să urască. 


Ce i-aţi răspuns? 


M-am luat cu mâinile de cap, la propriu. I-am zis: „Domnule, cum 
puteţi să rostiți aşa senin aşa o enormitate? Cum folosiţi cu atâta nepăsare 
cuvântul ăsta oribil, jidan, care închide în el atâta răutate? Şi cum mă 
alungaţi dvs. din ţară doar pentru că nu vă place de mine? Of, Doamne.“ Şi 
am început o discuţie dezlânată şi în fond absurdă despre evrei, cultura 
română, antisemitism, Tudor Vianu, avangardă, Fundoianu, pogrom, laşi, 
legionari, persecuție. Habar nu avea de nimic. Posibilitatea urii se bazează 
întotdeauna şi pe ignorarea realităţii, şi pe impunerea ca realist a unui 
construct ideologic care, deşi fără legătură cu realitatea, reuşeşte să i se 
substituie, emoţional, fără rest. Când îl urăşti pe evreu, nu-l cunoşti pe 
evreu, vezi în el un „jidan“: urăşti, adică, un construct ideologic al 
evreului. Când urăşti un „băsist“, deja ai încetat să mai vezi în „băsist“ un 
om, urăşti în el un construct ideologic al răutăţii şi perversiunii politice, 
care-l reduce pe omul respectiv, prin aplicarea unui stigmat colectiv, la 
ceva pe care vrei şi ai îndreptăţirea să îl excluzi din lumea oamenilor 
normali („băsismul“ este, față de opţiunea politică legitimă a celor care l- 
au susținut pe Traian Băsescu, cam ceea ce este „jidanul“ față de evreu). 
Marea inovaţie a celor care au folosit „băsismul“ ca instrument de 
stigmatizare morală a celor care, în grade diferite, fie au susținut politicile 
preşedintelui Băsescu, fie au dezaprobat ura organizată în mass-media şi 
parlament împotriva sa, în aceasta a constat: în reactivarea mecanismelor 
de instigare a urii, fapt absolut reprobabil, pentru a justifica o pasiune 
politică (aversiunea față de Traian Băsescu) şi o politică militantă 
(susținerea USL); astfel, prin sentimentul îndreptăţirii derivat din ură, 
pasiunea politică se vedea confirmată, iar politica militantă apărea, 
ocolind argumentaţia politică, drept absolut justificată. Perversitatea 
morală a acestui mecanism de justificare a politicii vine din aceea că 
oamenii ajung să se creadă buni anume pentru că urăsc pe cine trebuie. 
Prin el, un nou ciment social se naşte: solidaritatea în ură. Național- 
socialiştii le-au insuflat germanilor sentimentul că ura față de evrei îi 


confirmă pe ei atât ca germani, cât şi ca oameni buni. Bolşevicii i-au făcut 
pe oameni să aibă certitudinea că aprobarea crimelor de clasă constituie o 
probă a virtuţii revoluţionare şi, deci, a binelui veritabil. Toate crimele 
colective au la origine o pervertire a sentimentului binelui. Oamenii ajung 
să facă răul fiind convinşi că slujesc şi urmăresc binele. 

În acest sol nutritiv şi-au împlântat rădăcinile evenimentele traumatice 
ale anului 2012, când, sub pretextul şi la adăpostul urii faţă de Traian 
Băsescu, USL a luat puterea insuflând oamenilor (naivi, militanţi, proşti 
ori interesaţi) sentimentul că face operă de eliberare a ţării (de „băsişti“, 
fireşte). În mintea susținătorilor USL, toate excesele liderilor Ponta şi 
Antonescu erau apriori justificate de intensitatea urii față de „dictatura“ 
lui Traian Băsescu şi de neruşinarea bine plătită a „slugoilor“ ei, 
„băsiştii“. Din sentiment platonic al îndreptăţirii morale, la nivelul 
populaţiei, ura politică a devenit, în mâinile lipsite de scrupule ale 
liderilor USL, cec în alb pentru tot soiul de abuzuri. Şi, într-adevăr, toate 
abuzurile USL, unele cu grave repercusiuni internaţionale, şi-au găsit o 
susținere stupefiantă din partea mai tuturor adversarilor lui Traian 
Băsescu, dintre care destui nu erau nici proşti, nici ticăloşi. De ce? 
Deoarece urau, iar ura le insufla certitudinea că pasiunea lor politică 
partizană e singura îndreptăţită moral, oricare ar fi mijloacele (fireşte, 
„băsiştii“ neputând fi decât „slugoi“, „pupini“, „liicheni“ şi mai ştiu eu ce, 
ei nu aveau cum să aibă vreo îndreptăţire morală). Din acest „sol nutritiv“ 
îşi trage seva şi epoca pe care o trăim, în care ne descoperim captivii 
urmaşilor de azi ai USL, PSD+ALDE, această bombă cu fragmentare care 
şi-a răspândit schijele toxice peste tot şi care îşi urmăreşte neabătută 
programul toxic din anul 2012. 


4. DECIZIA DE A MĂ RETRAGE DIN VIAŢA PUBLICĂ 
În ultimii ani, v-aţi retras din spaţiul public. Din cauza urii? 


Şi din cauza urii. Să vă spun cum m-am retras de la Evenimentul zilei. 
Ultimul meu articol e din iulie 2010: de atunci n-am mai publicat nimic în 
presă. Am ajuns să public acolo datorită lui Răzvan Ionescu, care a avut 


ideea de a pune la dispoziţia câte unui scriitor respectat, în fiecare zi a 
săptămânii, două coloane de comentariu. Compania era, pentru mine, 
onorantă: Nicolae Manolescu, Mircea Mihăieş, Vladimir Tismăneanu, 
Mircea Cărtărescu, Radu Paraschivescu, Rodica Culcer, Răzvan Exarhu, 
Sorin Ioniță (sper că nu am uitat pe cineva). Comentariul meu apărea joia. 
Predam în redacție materialul spre seară, uneori după ora 22:00 (zilele la 
ICR erau întotdeauna lungi). Cândva înainte de miezul nopţii era postat pe 
internet, în ediţia online a ziarului. De la un timp, am observat că era un 
ins care pândea momentul postării articolului meu pe site, pentru că ocupa 
mereu primul comentariu. Era scurt: scria doar atât, „Mori, jidane!“. Şi 
aşa în fiecare săptămână. Articolul meu, ca să zic aşa, avea succes, pentru 
că de fiecare dată aveam sute de comentarii şi zeci de mii de vizualizări. 
Însă comentariile injurioase, agresive, veninoase, calomnioase, de 
exterminare erau copleşitor de multe. Celelalte, care nu mă injuriau 
explicit, erau tot negative şi tot brutale, lipsite de cea mai elementară 
politețe, bunăvoință ori bună-credinţă. Era sărbătoare când puteam găsi 
câte un comentariu normal. Nu zic binevoitor: zic normal, adică lipsit de 
acea râcă, oţărâre şi pică pe mine, pe care am descoperit-o treptat la 
semenii mei, pe măsură ce anii urii se instalau tot mai temeinic în 
societatea noastră. Citeam în silă şi cu exasperare comentariile. Uneori, 
atacurile la mine se împleteau cu atacuri la adresa tatălui meu, mort mult 
înainte de această zarvă, în 1985. Acestea mi se păreau cele mai ignobile 
şi mă afectau cel mai mult. Nota comună a acestor atacuri era respingerea, 
excluderea, exterminarea. Toate îmi refuzau chiar şi cea mai elementară 
formă de integritate. În fond, îmi puneau la îndoială umanitatea. Mă des- 
fiinţau. Eram, pentru aproape toți comentatorii, un monstru. Dar să revin. 
Am cerut celor de la EvZ, enervat de recurența încăpățânată a postării 
„Mori, jidane!“, să şteargă acel comentariu. „Măcar ştergeţi cuvântul 
jidan, e descalificant“, le-am spus. Au ridicat din umeri, înţelegători şi 
politicoşi, dar mi-au spus că politica lor e alta, că toate aceste comentarii 
fac trafic pe site, că articolele mele sunt foarte citite şi asta e bine, în fond 
toate contestările astea fac faima unui autor, n-ar trebui să pun la inimă. 
„Cine nu e înjurat nici nu există“, mi-au spus, consolator. Dar n-am mai 
suportat. Mi s-a părut totul sordid şi inacceptabil. „Mori, jidane!“ fiind 


mereu prima postare la comentarii, care începeau chiar când se încheia 
articolul meu, această infamie apărea cumva ca un fel de semnătură a 
textului meu. Şi mi-am încheiat colaborarea nu doar cu EvZ, ci şi cu presa 
cotidiană. 


Această ură se răsfrângea şi asupra familiei dumneavoastră? 


Tatăl meu, care a murit în 1985, era un om foarte respectat în Banca 
Naţională, unde a lucrat. La treizeci de ani de la moarte, ca să poată lovi 
mai bine în mine, a fost târât în noroi în fel şi chip, iar memoria lui a fost 
murdărită cu cele mai abjecte calomnii. Pe vremuri, fiii erau distruşi de 
Securitate cu dosarele taților. Astăzi, taţii morţi sunt călcaţi în picioare de 
presă pentru a le distruge mai abitir fiii. S-a spus despre el că a fost agent 
sovietic, că a venit cu tancurile sovietice, că era un stalinist nenorocit. 
Totul e fals. Dar minciuna s-a impus. În 2012, un jurnalist de la Chişinău 
şi-a început interviul cu întrebarea: „Domnule Patapievici, vă deranjează 
trecutul de kaghebist al tatălui dvs.?“ Ceva incredibil. Deşi minciunile 
acestea au fost lansate iniţial pe unele site-uri obscure, de oameni dubioşi 
(fie foşti securişti, fie jurnalişti care au fost probabil securişti, fie 
legionari ori antisemiţi), ele s-au răspândit prin internet până la a deveni 
„fapte“, „adevăruri“, citate ca atare pe pagina mea de Wikipedia. Puterea 
de a se impune a acestor minciuni ori răstălmăciri este incredibilă. La fel a 
fost cu Eminescu. În 15 ianuarie 2011, de Ziua Culturii Naţionale, am ţinut 
o conferință la Chişinău, despre Eminescu. Şi anume, am vorbit despre 
paradis la Eminescu. După încheierea discursului, s-au apropiat de mine 
oameni să-mi spună că au venit la conferință cu inima strânsă, deoarece se 
aşteptau să-l atac pe Eminescu, aşa că au fost foarte plăcut surprinşi că am 
renunţat să-l mai denigrez. Poftim?!! 


Vi se pusese eticheta „detractorul lui Eminescu“, după acel articol pe 
care l-ați publicat în revista Flacăra, în 2002. 


Da, dar acel articol spune exact contrariul! Prima răstălmăcire a apărut 
într-o revistă legionară, obscură şi de tiraj neglijabil. Dar de acolo s-a 
răspândit peste tot? Ce anume a răspândit atât de bine răstălmăcirea şi a 
făcut ca punerile mele la punct şi republicarea articolului din 2002 să nu 


aibă nici un efect? Răspunsul meu este: ura. Ura caută numai motivele 
care o justifică şi e oarbă la dovezile care o infirmă. Eugen Simion, care e 
ditamai academicianul şi criticul literar, m-a denunţat de mai multe ori ca 
„detractor al lui Eminescu“. A făcut-o de la tribuna Academiei, ca 
vicepreşedinte al ei, a reluat-o într-o şedinţă a Secţiunii de filologie, pe 
care o conduce, a cerut cuvântul în faţa unei adunări a Băncii Naţionale, 
unde fusese invitat, anume ca să avertizeze lumea împotriva mea, că sunt 
rău-român, că disprețuiesc valorile naționale şi că l-am denigrat pe 
Eminescu. Nu ştie E. Simion să citească? Ştie. Dar, în cazul meu, ura îl 
împiedică să priceapă, pentru că îi permite să nu vrea să priceapă. Vede 
îndreptăţiri ale urii inclusiv în locurile unde există numai dezminţiri ale 
ei. Şi nu percepe nimic extraordinar în regretul exprimat public de colegul 
său de academie, Nicolae Breban, şi într-o emisiune la Antena 3, şi într-o 
şedinţă a Secţiunii de filologie (prezidate chiar de el, de E. Simion), că nu 
sunt polonez şi că nu trăiesc în Polonia, pentru că, dacă aş fi scris acolo 
despre polonezi ce am scris în ţară despre poporul român, s-ar găsi cu 
siguranță un polonez curajos şi patriot care să mă împuşte, pentru că 
polonezii, spre deosebire de români (crede Breban), au simţul şi datoria 
onoarei. Deci dacă românii nu ar fi lipsiţi de onoare, eu aş fi fost acum 
deja împuşcat, ceea ce lui Breban, dacă s-ar fi întâmplat, i s-ar fi părut un 
lucru bun, căruia Simion, care l-a acoperit, nu i-a găsit nimic de obiectat. 
Minunaţi academicienii noştri emeriţi! Ura i-a tulburat lui E. Simion atât 
de mult simțul moral, încât s-a dovedit incapabil să mai vadă cât de 
respingător este regretul cuiva că un om pe care îl dezaprobă amândoi nu a 
fost încă omorât. 


V-a cerut vreodată familia să vă retrageți din viața publică, în acest 
context în care nu doar dumneavoastră, ci şi rudele erau târâte în această 
ură? 


Mama a fost foarte afectată. Îmi tot repeta că tot ce se spune acum 
despre tata (de pildă într-o carte a unui fost securist, mai apoi general SRI, 
publicată la Editura Compania şi popularizată de Cornel Nistorescu pe 
site-ul Cotidianul.ro) sunt numai minciuni, că tata nu a fost deloc aşa. 
Surorile mele, care nu mai sunt de mult în ţară, erau şi ele îngrijorate. 


Informaţia lor, toată, provenea din articolele mele şi acele comentarii 
violente, plus căutările pe Google după numele tatei sau al meu, care le 
trimiteau la toate gunoaiele, unele de care nici eu nu ştiam şi de care aflam 
de la ele. Postările acelea fizic agresive le speriau. În Occident, aşa ceva 
nu prea se pomeneşte. Sora mea din America îmi spunea: „Trebuie să 
pleci, nu mai poţi sta acolo. Hai, facem totul aici, ca să poţi veni“. Când 
le-am trimis fotografia cu mormântul tatălui nostru vandalizat cu 
inscripția „KGB“, au fost îngrozite. Netrăind zilnic în spaţiul nostru de 
agresiune continuă, unde inflamarea publică e regula iar calmul excepţia, 
ele au preluat violenţa acestor agresiuni cu mai mare surpriză decât mine, 
pentru că eu, trăind în acest vacarm acid şi printre oameni mereu puşi pe 
harță, aveam un grad de acceptabilitate față de nivelul de referință al 
agresiunii publice fatalmente mai ridicat decât al unuia care nu trăieşte 
într-un astfel de mediu. Ce le îngrozea cel mai mult erau această sălbătăcie 
îndreptată specific împotriva noastră şi această răutate cu adresă. De unde 
veneau? Omul, în mod natural, nu cred că este rău ori sălbatic. Nu mă 
refer la Cain. Cain este un ucigaş, dar oamenii, în general, nu sunt ucigaşi. 
Ei sunt Abel, nu Cain. Ca atare, răutatea nu este un dat normal al omului. 
Ceva trebuie să o facă să pară, în ochii omului, normală, deşi nu este. 
Acest ceva, cred, este ura, respectiv îndreptăţirea pe care omul crede că o 
are, în anumite condiţii, de a urî. Oamenii normali fac răul numai când se 
simt îndreptăţiţi să îl facă, atunci când răul e făcut cu conştiinţa că fac 
binele. Ceea ce îl îndreptăţeşte pe om să-i facă rău semenului său este 
sentimentul că făcându-i aceluia rău el le face de fapt tuturor celorlalți un 
bine. Cât despre cel căruia i se face rău, el nu mai contează, deoarece ura 
l-a neutralizat ca om şi l-a exclus dintre oameni. 


De ce nu aţi plecat din ţară? 


Asta este țara mea, asta este limba mea. Dacă Dumnezeu a avut vreun 
gând cu mine, probabil că aici a avut. 


5. ICR ŞI COLABORAREA CU TRAIAN BĂSESCU 


Să revenim la Traian Băsescu. Colaboraţi direct în perioada în care 


eraţi preşedintele Institutului Cultural Român (ICR), iar el era şeful 
statului. Parcă vedem acum un alt om faţă de cel care era la Cotroceni. E, 
într-adevăr, o schimbare, cum l-aţi cunoscut? 


E o schimbare, aşa mi se pare. Mă grăbesc însă să adaug că mărturia 
mea e foarte limitată. Eu nu l-am cunoscut pe Traian Băsescu decât ca 
preşedinte al României, ca persoană oficială. Nu l-am întâlnit niciodată 
într-o situație privată. Asta nu înseamnă că, atunci când ne întâlneam, 
preşedintele se purta rigid, scrobit, oficial, cu morgă. Deloc. Dar 
împrejurările erau oficiale, aveau un ancadrament, ca să spun aşa, de 
funcţie. Aşa cum l-am cunoscut, Traian Băsescu mi-a făcut impresia unui 
om deschis, abordabil, cordial. Mi s-a părut mereu atent, cumva la pândă. 
S-a spus despre el că era familiar în exces, vulgar, pus pe „hăhăială“; 
autoritar şi brutal. Nu am văzut aşa ceva, în cele câteva dăţi când l-am 
întâlnit. Cu mine şi cu colegii mei din conducerea ICR s-a purtat 
întotdeauna extrem de corect, de politicos, de deferent (lui Mircea Mihăieş 
îi spunea mereu „Domnule profesor“). Pur şi simplu, nu am văzut la el aşa 
ceva. Spun asta cu oarecare sfială, pentru că, în lumea noastră de 
suspiciune şi rea-credință, mărturia asta le va da iar apă la moară celor 
care mă detestă să spună că sunt „pupincurist“, „băsist“ şi mai ştiu eu ce. 
Foarte multe minciuni s-au spus în spaţiul public referitor la relaţiile lui 
Traian Băsescu cu „intelectualii lui Băsescu“. În ceea ce mă priveşte pe 
mine, modul în care l-am cunoscut a fost strict instituţional. Nu l-am 
cunoscut înainte de numirea mea, nu am scris despre el nimic laudativ 
înainte de a fi numit, nu mi-a cerut ori impus niciodată nimic, nu a existat 
între noi familiaritate, tutuială, bătut pe burtă, totul a fost foarte corect, 
politicos, uneori chiar cordial, iar atitudinea lui față de mine şi de ICR mi 
s-a părut întotdeauna aceea a unui om responsabil, care ştie şi înţelege 
regulile comportamentului instituțional. A înţeles reforma pe care am 
făcut-o la ICR şi a sprijinit-o cu convingere. Fără sprijinul său 
instituțional şi fără protecţia oferită de preşedinţie împotriva tentativelor 
de ingerință politică care veneau dinspre anumite ministere ori dinspre 
unele zone ale parlamentului, ICR nu ar fi beneficiat de spaţiul de 
manevră prin care am avut libertatea de a realiza transformarea lui, dintr-o 
instituţie de privilegiu şi clientelară, într-o instituție de competenţă, bazată 


pe deschidere şi profesionalism. Sentimentul meu este că a sprijinit 
reforma pe care am făcut-o pentru că a înţeles-o. Spre deosebire de prim- 
ministrul de atunci, Tăriceanu, care era preocupat numai de numirea unui 
fost coleg de şcoală într-o poziţie de privilegiu, preşedintele a înțeles cât 
de inovatoare era abordarea mea (ICR nu „naţionalizează“ şi nu 
„oficializează“ cultura pe care o exportă, ci construieşte programe şi 
foloseşte institutele din străinătate pentru punerea în contact a pieței 
culturale româneşti cu pieţele occidentale) şi, deşi asta contravenea, cred, 
convingerilor sale adânci (referitoare la caracterul naţional al culturii şi la 
funcţia ei „naționalistă“ în construcţia statului), m-a sprijinit în chip loial 
şi responsabil. S-a purtat, adică, precum un om de stat, adoptând puncte de 
vedere care poate nu coincideau perfect (ori deloc) cu gusturile sale 
personale, dar cărora le-a dat întâietate pentru că a înţeles că acestea (şi nu 
gusturile sale) corespundeau mai bine interesului general. La fel s-a 
comportat în privinţa arhivei fostei Securităţi, care a început să fie livrată 
către CNSAS numai după intervenţia sa, prin care a anulat o dispoziţie 
anterioară contrară, datorată lui Ion Iliescu. La fel a fost cu condamnarea 
comunismului. Şi la fel a fost, mi se pare, şi cu protecţia pe care a oferit-o 
luptei justiției pentru emanciparea de controlul politic, protecţie fără de 
care justiția reformată de oamenii pe care Traian Băsescu i-a numit ori 
încurajat ar fi arătat, azi, cam ca justiţia care, în 2004, îi servea pe Rodica 
Stănoiu şi Adrian Năstase, doar că acum ar fi fost mai bine machiată ori, 
dacă vreţi, mai bine deghizată. 

În concluzie, o spun cu toate riscurile de a fi iar catalogat drept „pupin“: 
Traian Băsescu pe care l-am cunoscut eu, ca şef al unei instituţii care era 
pusă sub autoritatea preşedinţiei, era în primul rând preşedinte. Ca 
preşedinte, Traian Băsescu a avut un comportament instituțional corect, 
lipsit de umori sau capricii, ceremonial politicos şi omeneşte deschis. Nu 
spun că nu putea fi şi altfel ori că era mereu aşa: spun doar cum l-am văzut 
noi, Tania Radu, Mircea Mihăieş şi cu mine, în dăţile când treburile ICR- 
ului ne duceau la el. Ca preşedinte, Traian Băsescu a înţeles şi a sprijinit o 
reformă culturală pentru care nu cred că era culturalmente pregătit, ca 
persoană privată. Spun asta, deoarece reforma mea se baza pe excluderea 
naţionalismului dintre politicile culturale şi presupunea scoaterea culturii 

române din zodia nefastă a strategiilor de „cultură oficială“ (pentru care 
„valoare naţională“ nu poate avea decât ceea ce a fost mai întâi oficializat 
prin verdictul instituţiilor statului), etichetă de care uzează toate 
instituţiile statului, în frunte cu Academia Română. În raport cu Justiţia, 
Traian Băsescu pe care l-am cunoscut eu semăna mult mai mult cu cel care 
a spus „Între fratele meu şi Justiţie, aleg Justiţia“, decât cu cel care, după 
ce nu a mai fost preşedinte, între DNA şi Elena Udrea a ales-o pe Elena 
Udrea. 


6. SCHIMBAREA LUI TRAIAN BĂSESCU 


Aveţi vreo explicaţie pentru felul în care este acum Traian Băsescu, un 
om care se răfuieşte cu magistraţii, care vorbeşte, uneori, la fel ca unele 
personaje destul de dubioase, cu probleme penale? 


Mi se pare că sunt posibile două tipuri de explicaţii: primul tip pleacă 
de la ipoteza binelui public; celălalt de la ipoteza jocului politic. Ambele 
tipuri de explicaţii folosesc un principiu comun, „Ceea ce se vede, se 
declară ori se mărturiseşte public este întotdeauna mai puţin şi altfel decât 
ceea ce se petrece în realitate“, şi patru premise comune: (a) prima este că 
Traian Băsescu, ca toţi politicienii cu care a concurat şi s-a încontrat, 
provine din mediul politic românesc postdecembrist standard: el nu poate 
fi, în premisele sale, diferit de ei; (b) a doua este că Traian Băsescu, ca toţi 
ceilalți, făcea şi el parte dintr-un grup mai mult sau mai puţin constant de 
prieteni politici, cu care împărțea anumite interese economice şi de 
promovare ori supravieţuire politică; (c) a treia premisă este că, în mediul 
prin definiţie echivoc şi promiscuu (din punctul de vedere al relaţiilor cu 
statul) format din politicieni, oameni de afaceri, jurnalişti, funcţionari de 
stat, bancheri, băgători de seamă cu influență (te miri unde), oamenii din 
servicii, întreprinzători etc., grupul căruia îi aparținea Traian Băsescu 
interacționa continuu cu celelalte grupuri de interese, relaţiile dintre 
acestea fiind bazate atât pe concurență nemiloasă, cât şi pe cooperare 
interesată; (d) a patra premisă: grupul de interese căruia i-a aparținut 
Traian Băsescu înainte de a deveni preşedinte nu a fost niciodată unul 


dintre marile grupuri de interese. 

Enunţ aceste premise, deoarece nodul întrebării referitoare la atitudinea 
lui Traian Băsescu faţă de justiţie stă de fapt în elucidarea raportului pe 
care fostul preşedinte l-a avut cu grupul de interese căruia i-a aparținut; 
adică relaţia sa, ca preşedinte, cu prietenii săi politico-economici. Bun. Şi 
acum explicaţiile. 

Primul tip de explicaţie foloseşte ipoteza binelui public şi susţine că 
Traian Băsescu, când a devenit preşedinte, s-a desprins de grupul său de 
interese, pe care l-a lăsat să evolueze în voia lui, lăsându-l însă să 
beneficieze, în ochii altora, de prezumția că ei, membrii grupului, se află 
în continuare sub protecţia fostului lor partener, devenit acum şef al 
statului. Iar după ce a încetat să mai fie preşedinte, Traian Băsescu a 
redevenit un membru partizan al grupului său de prieteni. Asta ar explica 
de ce a protejat independenţa justiţiei cât timp a fost preşedinte şi de ce i-a 
criticat procedeele şi obiectivele, când a redevenit particular. La întrebarea 
de ce justiția nu i-a anchetat prietenii cât timp a fost preşedinte, sunt 
posibile două răspunsuri: (i) nu pentru că i-a protejat, ci pentru că nu le-a 
venit rândul; (ii) pentru că i-a protejat tacit, sfiindu-se, în proaspăt 
dobândita ei independenţă, să declanşeze anchete tocmai în zona de unde îi 
venea garanţia instituţională că politicul nu se va băga peste ei. E posibil 
ca oamenii din justiţie să fi făcut acest raţionament pragmatic: câştigăm 
mai mult limitându-ne acum, pentru că astfel ne putem consolida, iar 
ecarisajul va fi oricum masiv; dacă nu o facem, nu ne vom putea niciodată 
consolida autonomia; în plus, actualul şef al statului nu e etern, iar după 
el, cu independenţa cuirasată, vom putea ataca şi zonele care, deocamdată, 
au fost lăsate din prudenţă în suspensie. Vi se pare stupid? Implauzibil? 
Mie, nu. 

Al doilea tip de explicaţie foloseşte ipoteza luptei politice. Traian 
Băsescu provenea dintr-un grup de interese secundar şi fără forță politică 
semnificativă în jocul politic de la noi. Victoria lui în alegeri a fost o 
surpriză, care a pus în derută clanurile bine consolidate şi politic, şi 
economic, şi instituţional. Ca un jucător versat, Băsescu a jucat cu singura 
armă la care nu s-ar fi gândit nici unul dintre granzii sistemului 
postdecembrist: modificarea câmpului politic prin acţiunea justiţiei. A dat 


deci mână liberă justiţiei să facă curăţenie. Nu trebuia să se teamă prea 
mult de eventualele anchete îndreptate împotriva propriilor săi prieteni, 
deoarece grupul său de interese era de raftul al doilea ori chiar al treilea. 
Cumva, Băsescu a făcut ca justiția americană în lupta cu Al Capone: dacă 
nu îl puteam înfunda pentru crime, atunci să-l înfundăm pentru evaziune. 
Şi numai aşa a putut fi scos din circuitul criminal Al Capone. Luptând 
pentru consolidarea puterii după ce a fost ales, Traian Băsescu a dus lupta 
politică făcând două mişcări la care nu se gândise nimeni: s-a situat brusc 
în afara sistemului (el, care făcuse parte din sistem!), abandonând orice 
fidelitate faţă de omertà şi solidarităţile de grup, şi a lăsat justiţia să 
elimine centrele de putere adverse, pentru vini care, în lumea din care 
provenea, constituiau modus operandi. lar grupul său de prieteni a fost 
explicit apărat şi protejat. De ce ar fi acceptat oamenii din justiție aşa 
ceva? Din motivele expuse mai sus, verbatim. De ce şi-a schimbat Traian 
Băsescu atitudinea? Pentru că nu mai e preşedinte, iar lupta politică are cu 
totul alte coordonate acum decât înainte. 

Vă daţi imediat seama că cele două explicaţii pot fi combinate: asta 
deoarece chestiunea dacă Băsescu şi-a protejat sau nu prietenii devine 
secundară în raport cu realitatea care a fost creată prin decizia justiției de 
a folosi invitaţia preşedintelui să îşi asume deschis independenţa şi să 
lovească unde doreşte. La început, e drept, unde se putea; dar, deoarece 
grupul de interese din care făcea parte Băsescu era secundar, zona care 
putea fi anchetată constituia deja aproape totul; în plus, preşedintele avea 
oricum să plece după al doilea mandat. 

O critică frecventă adusă fostului preşedinte decurge din principiul că 
toate acţiunile lui Traian Băsescu trebuie judecate numai în funcţie de ce 
anume a gândit el cu adevărat despre ele. Astfel, se spune că Traian 
Băsescu nu a avut nici o contribuţie la reforma justiţiei, deoarece el nu a 
crezut niciodată în ea; la fel, condamnarea comunismului ar fi lipsită de 
valoare, deoarece (aşa suna argumentul) Traian Băsescu nu ar fi dat doi 
bani nici pe comunism, nici pe anticomunism. Raționamentul e falacios, 
deoarece indiferent de ce anume credea în privat omul Băsescu, în public 
preşedintele a făcut anumite lucruri, care fără el nu ar fi existat. A crezut 
ori nu în ele? Se îndoia de ele? A avut motivații ascunse? Singurul lucru 


cert sunt faptele: ele au existat, ele au avut consecințe. Ele au creat 
realitate, nu presupusele „motivații ascunse“. Aşa cum contra factum non 
est argumentum, nu poate fi ridicată împotriva realităţii că justiţia a fost 
reformată (dovadă că PSD+ALDE se luptă de un an de zile să o spargă în 
bucăţi şi nu prea reuşeşte) ipoteza că, în sinea lui, Băsescu nu a crezut în 
ea ori că a avut gânduri ascunse în ce-o priveşte. Oricare i-ar fi fost 
intenţiile, el şi le-a urmărit prin intermediul întăririi independenței 
justiţiei. Toţi ceilalți politicieni, inclusiv cei de azi, îşi urmăresc scopurile 
prin intermediul subordonării justiţiei. Deci ce gândea Traian Băsescu este 
secundar, important e că a sprijinit-o în autonomia ei şi că România a avut 
astfel numai de câştigat. A slujit, adică, interesul naţional. Cei care spun 
astăzi că sub Traian Băsescu justiția era mai rea decât sub Adrian Năstase 
ignoră complet faptul că justiţia de azi a înregistrat progresele făcute în 
timpul preşedinţiei lui Traian Băsescu, cu oamenii numiţi de el. E o 
dovadă de enormă rea-credinţă să spui că Traian Băsescu, ca preşedinte, a 
distrus justiţia. 

Nu trebuie neapărat să-l simpatizezi pe Traian Băsescu ca să preţuieşti 
ceea ce a făcut ca preşedinte. Şi nici nu trebuie să fii un admirator al lui ca 
să înţelegi binele pe care l-a făcut (poate urmărind anumite interese). 
Trebuie să fii doar inteligent şi să fi putut depăşi nivelul explicaţiilor 
angelice, care la noi funcţionează după principiul: când îi judecăm pe alţii, 
singura măsură pe care o acceptăm e absolutul; când ne judecăm pe noi, 
singura măsură pe care o acceptăm e dictonul: „unde nu e, nici Dumnezeu 
nu cere“. 


7. INSTITUTUL CULTURAL ROMÂN 
Când aţi ajuns în ICR, în 2005, era o instituţie politizată? 


Istoricul, cred, spune totul. În 2003, printr-o lege votată în parlament, 
Fundaţia Culturală Română s-a transformat în Institutul Cultural Român. 
Fundaţia Culturală Română s-a născut în februarie 1990, când, printr-un 
decret-lege al Frontului Salvării Naţionale, o structură a fostei Securităţi, 
„Asociaţia România“, a fost transformată în Fundaţia Culturală Română, 


la conducerea căreia a fost numit Augustin Buzura. Augustin Buzura a 
condus-o din 1990, când a fost numit preşedinte de Ion Iliescu, până în 
2005, când a fost demis de Traian Băsescu. Am aflat de intenţia lui Traian 
Băsescu de a mă numi la conducerea ICR printr-un telefon pe care l-am 
primit de la Cotroceni, de la Andrei Pleşu, pe vremea aceea consilier 
prezidenţial. Apoi, într-una din zile, am fost convocat la Cotroceni pentru 
numire, spunându-mi-se că va fi de faţă şi academicianul Buzura. M-am 
întreținut un timp cu Buzura în anticameră, apoi am fost invitaţi înăuntru. 
Era a doua oară când îl întâlneam pe Traian Băsescu (prima oară a fost 
imediat după ce fusese confirmat preşedinte, când Andrei Pleşu şi cu mine 
— în calitatea mea de atunci, de membru în conducerea CNSAS — l-am 
informat pe noul preşedinte de stadiul în care se găsea CNSAS cu 
preluarea arhivei fostei Securităţi şi de refuzul SRI şi SIE de a o preda, aşa 
cum pretindea legea). După ce ne-a întâmpinat în picioare, preşedintele s-a 
aşezat la birou, iar pe noi ne-a invitat să ne aşezăm pe fotoliile din faţa 
biroului. I s-a adresat lui Buzura. „Domnule academician, vă mulţumesc 
pentru serviciile pe care le-aţi adus în calitatea dvs. de preşedinte al 
Institutului Cultural Român şi al Fundaţiei Culturale Române. Consider că 
v-aţi făcut cu onoare datoria în aceşti cincisprezece ani în care v-aţi aflat 
la conducerea acestor instituţii de cultură. Este însă momentul unei 
schimbări şi a unui nou dinamism. Vă eliberez din funcţie şi îl numesc din 
acest moment pe domnul Patapievici în poziţia pe care aţi ocupat-o“. 
Întorcându-se apoi spre mine, m-a felicitat pentru numire, scurt, cazon, 
spunându-mi „domnule director“. Fără să se ridice din scaun, s-a întors din 
nou spre Buzura, care a început să vorbească. I-a spus preşedintelui că este 
bolnav, că va suferi în curând o operaţie grea, că a muncit din greu ca să 
facă lucrurile să meargă bine şi a cerut încă câteva luni, un răgaz, o 
amânare ceva mai lungă, „ca să-şi poată pune lucrurile în ordine“. 
Preşedintele a tăcut o vreme, privindu-l în ochi, apoi i-a spus: „Domnule 
academician, regret problemele dumneavoastră de sănătate. Decizia mea e 
luată. Sunt sigur că vă veţi putea îngriji mai bine de sănătate departe de 
răspunderile conducerii. Şi am certitudinea că dl Patapievici vă va oferi tot 
răgazul necesar, la preluarea funcţiei, ca să vă puneţi toate lucrurile în 
ordine“. Apoi s-a ridicat în picioare. I-a mulţumit încă o dată lui Buzura 


pentru tot ce a făcut, i-a urat sănătate, ne-a strâns mâinile şi ne-a condus, 
jumătate de drum, spre uşă. Când ajunseserăm la uşă iar Buzura deja 
aproape ieşise, şi eu pe urmele lui, preşedintele m-a chemat înapoi. 
„Domnule Patapievici, rămâneţi încă un minut, vă rog!“ l-am spus la 
revedere lui Buzura (care nu mi-a răspuns), m-am întors şi, firesc, m-am 
aşezat pe scaunul pe care stătusem. Preşedintele mi-a spus: „Nu, vă rog să 
staţi pe scaunul pe care a stat domnul academician“. Mirat, mi-am 
schimbat locul. S-a uitat la mine pieziş, din ochiul lui îngropat sub arcadă: 
„Să ţineţi bine minte această scenă, domnule Patapievici. Pentru că, dacă 
n-o să ştiţi să vă daţi demisia la timp, la fel se va întâmpla şi cu 
dumneavoastră“. Şi m-a privit mohorât câteva secunde. Apoi mi-a spus: 
„Nu vă umiliţi în faţa puterii“. Şi ne-am despărţit. O spun în faţa istoriei: 
Traian Băsescu nu a intervenit niciodată în activitatea Institutului Cultural 
Român; dimpotrivă, ne-a protejat de presiuni politice, iar în scandalul 
„poneiului roz“ ne-a apărat fără rezerve. 


Ați demisionat, alături de vicepreşedinţii ICR, Mircea Mihăieş şi Tania 
Radu, în 2012, când Institutul a trecut sub tutela Senatului, prin acea 
decizie a CCR care declara constituțională o ordonanţă dată de Guvernul 
Ponta. E politizat acum ICR? Avem o creatoare de modă care-l conduce. 


Oricine ar fi la conducerea Institutului acum, politizarea lui nu mai 
apare ca o abatere de la lege, ci ca o consecinţă a aplicării ei. Când, în 
iunie 2012, Guvernul USL a scos ICR de sub autoritatea simbolică a 
preşedinţiei şi l-a subordonat autorităţii politice a Senatului, Ponta a 
impus, în mod conştient, politizarea. ICR este azi o instituţie la cheremul 
politicienilor, după formula deja falimentară a radioului şi televiziunii 
publice, a CNA-ului etc. La noi, formula cea mai sigură de a politiza o 
instituţie este să o subordonezi parlamentului. Comisie de control 
parlamentar?! Să fim serioşi: trafic de influenţă sub acoperire legală. 


8. LIBERTATEA ŞI CORECTITUDINEA POLITICĂ 


Spuneați, la un moment dat, că „libertatea este un lucru pe care trebuie 
să-l dobândeşti, libertatea primită de-a gata strică“. Cum v-aţi dobândit 


libertatea? Aveţi, la 60 de ani, toată libertatea pe care v-aţi dorit-o? 


Pe măsură ce îmbătrâneşti, înţelegi mult mai bine ce vrea să spună 
apostolul prin vorba: „Toate îmi sunt îngăduite, dar nu toate îmi sunt de 
folos.“ Foarte puţine ne sunt cu adevărat de folos. 


Ce ne este de folos? 


Bunătatea ne este de folos. Liniştea ne este de folos. Sufletul ne este de 
folos. Sănătatea ne este de folos. Bucuria ne este de folos. E de folos să 
facem binele, în mod pozitiv, nu doar să ne abținem de la a face răul. Cred 
că educaţia publică ar trebui bazată pe faptul acesta elementar: nimic nu 
este mai bun pentru om decât să facă binele. 


Revenind la libertate, vă simtiti un om deplin liber? 


Nu cred că sunt un om deplin liber. Sunt ţinut de multe constrângeri, şi 
nu mă refer la zona privată. Răspunsul pe care vi-l dau nu este unul privat, 
ci unul public, iar acela e că nu sunt un om liber. Înainte de 1989 nu am 
publicat nimic: mi se părea absurd să mă zbat pentru a mă pune şi mai 
mult în situaţia de a putea fi supravegheat, condiționat şi înregimentat mai 
bine. În anii 1990, când publicam câte trei sau patru articole pe săptămână, 
m-am simţit absolut liber. Apoi, odată cu CNSAS-ul, a început deceniul 
meu instituțional, când libertatea mea publică a fost limitată de 
responsabilitățile instituționale. Fapt care a continuat, până în 2012, cu 
ICR-ul. Dar din iulie 2010 m-am retras complet din presă, iar din august 
2012 şi din spaţiul public. Mi-am regăsit libertatea publică din anii 1990? 
Nu. Între timp, a trebuit să descopăr că spaţiul public nu este numai un 
spaţiu al posibilei libertăţi de expresie, ci şi al campaniilor de character 
assassination. Faţă de anii 1990, spaţiul nostru public este azi dominat de 
ortodoxiile ideologiei progresiste, care este, în fond, un marxism cultural, 
şi de terorismul televiziunilor politice, care pot monta campanii de presă 
extraordinar de eficiente împotriva oricui. Cum nu eşti pe linie, cum devii 
fascist; cum deplângi că se munceşte prost, cum devii duşmanul săracilor; 
cum prețuieşti creştinismul, cum devii fundamentalist; cum critici 
islamismul, cum eşti denunţat ca islamofob; cum critici establishment-ul 


neoavangardei, cum devii reacţionar (şi eşti demascat ca toxic); cum 
respingi socialismul, cum devii legionar; cum îţi declari anticomunismul, 
cum eşti imediat declarat taliban; cum eşti pro-capitalist, cum ţi se lipeşte 
eticheta de darwinist social; cum critici politicile identităţii de gen, cum 
eşti demascat ca rasist; cum elogiezi Europa, cum devii suprematist (alb, 
bărbat, creştin, heterosexual...); etc. etc. Unde ideologia domină, 
stigmatizarea e întotdeauna un procedeu al intimidării; şi unde 
stigmatizarea poate fi instituționalizată sau propagată instituțional 
(inclusiv prin mass-media), spaţiul public nu mai este al tuturor şi, ca 
atare, libertatea unora e mai mică, din cauza puterii altora, care, fiind mai 
greu de echilibrat, e mai mare. 


De ce credeţi că am ajuns aici? E o corectitudine politică care nu ne 
mai lasă să facem diferenţa între bine şi rău. Toţi trebuie să fim în acelaşi 
fel, pentru că altfel... 


Altfel, când cineva se simte ofensat, se duce la Consiliul Naţional 
pentru Combaterea Discriminării şi cere închiderea gurii considerate de 
el/ea drept ofensatoare, iar directorul Consiliului, care este acolo de pe 
vremea lui Adrian Năstase, el l-a pus, pedepseşte. Acest om, pus acolo să 
apere ortodoxia progresistă, se simte atât de îndreptăţit în puterea lui 
discreţionară, încât foloseşte fără să se jeneze expresia: „Cristian Tudor 
Popescu trebuia pedepsit“. Auziţi: trebuia pedepsit. M-a înfiorat. 
Preşedintele unei instituţii dintr-un stat democratic ne explică calm şi 
sigur pe el de ce, la vini (închipuite) egale, şefa guvernului nu trebuia 
pedepsită, în timp ce jurnalistul trebuia pedepsit. E, totuşi, incredibil! Iar 
lumea salută acest lucru ca fiind bun, pentru că, nu-i aşa?, corectitudinea 
politică ar fi un fel de politețe care ne face pe noi, mârlanii de rând, să 
devenim bine-crescuţi. Pentru corectitudinea politică, critica ortodoxiei ei 
constituie un delict. De pildă, critica politicii extrase de islamişti din 
islam se numeşte islamofobie, uneori chiar „islamofobie fascistă“. În 
Franţa, cariera unui istoric care a argumentat teza că Occidentul medieval 
nu datorează atât de mult islamului (cum s-a ajuns să se creadă în ultimii 
ani) a fost curmată prin acuzaţia că lucrarea sa nu are legătură cu ştiinţa, ci 
este o expresie a „islamofobiei savante“. La noi, Traian Ungureanu a fost 


acuzat de extremism pentru că a criticat conivenţa cu islamismul a 
progresiştilor occidentali. Dar, te întrebi, de ce ţi-ar păsa că eşti numit 
islamofob, când tu nu eşti? Sau fascist, când tu nu eşti fascist? Îţi pasă, 
pentru că fascismul e rău, iar islamofobia este o fobie, fobia fiind o reacţie 
a intoleranţei viscerelor, nu una a inteligenței. Cum şi antisemitismul 
poate fi văzut ca o fobie, islamofobia poate fi si ea înţeleasă, deci, ca un 
soi de rasism. Îţi pasă, pentru că orice om decent ţine la imaginea lui şi 
nici un om decent nu vrea să aibă o reputaţie de rasism sau fascism sau 
antisemitism sau suprematism. Or, dacă despre tine se spune că eşti rasist, 
pentru că din islamofob rezultă imediat rasist, reputaţia ta este grav 
afectată. 

Despre mine s-a spus, la începutul anilor 2000, că sunt „neointerbelic“, 
că reiau ideile legionarilor, că sunt fundamentalist, antifeminist, 
antioccidental, antimaghiar, antiminoritar, antisemit, antigay etc., găsiţi 
lista completă în cele două numere pe care le-a dedicat Observatorul 
cultural — o publicaţie care militează explicit pentru corectitudinea 
politică — condamnării cărţii mele Omul recent (2001). Nu mi-a plăcut să 
văd lipite de mine aceste etichete, care pentru mine sunt infamante. După 
cum nu mi-a plăcut să fiu etichetat drept anti-român, detractor al istoriei 
naţionale, animat de ură față de România, când, după Politice (1996), am 
intrat în vizorul naționaliștilor. Nu mi-a plăcut pentru că nu au nici un 
raport cu mine şi pentru că, mai mult decât conţinutul veritabil al cărţilor 
mele, reputaţia mea publică, în epoca mass-media, nu e făcută de cititorii 
mei, care ştiu realitatea, ci de detractorii mei, care o deformează militant. 
Dovadă pagina mea de Wikipedia, făcută de detractorii mei, nu de cititorii 
mei. Prin urmare, care e arma corecţilor politic şi a comisarilor lor? Arma 
lor este decență noastră: ei mizează pe dorinţa oamenilor de a nu fi 
zugrăviți în ochii semenilor lor ca neoameni; ne şantajează, prin 
ameninţare cu stigmatul, cu dreptul nostru la o imagine decentă. Orice om 
decent are oroare să fie numit rasist, antisemit, suprematist. Nu poţi spune, 
de exemplu, că ţi se par indecente anumite aspecte ale paradelor gay. Dacă 
o faci, se cheamă că eşti homofob. Or, tu nu îi deteşti pe homosexuali, îţi 
displace numai sindicalizarea unui anumit tip de militantism şi 
schimbarea standardului, care ar trebui să fie comun, de decență publică. 


Şi te trezeşti, în urma acestei critici, că ai fost băgat, împotriva voinţei tale 
şi fără nici un suport real, în căsuţa nasoală a homofobilor. Corectitudinea 
politică a câştigat încă o victimă, confirmându-şi astfel puterea pe care o 
are asupra opiniei publice. În Occident, corectitudinea politică este foarte 
puternică: universităţile sunt bastioanele ei, progresiştii comisarii ei. Prin 
progresist înţeleg omul care a adoptat ca ideologie interdicțiile, anatemele 
şi excluziunile corectitudinii politice. Cuvântul „progresist“ poate induce 
în eroare, pentru că sugerează că progresiştii sunt mereu cu progresul. Nu 
este aşa. Ei sunt, cumva, chiar regresişti; dar ei aşa îşi spun şi aşa le spun 
şi eu, când îi critic. Cât mă priveşte, eu nu sunt deloc împotriva 
progresului: s-a văzut, prin tot ce am făcut la CNSAS şi ICR că funcţionez 
prin respectarea procedurilor democratice, că sunt animat de spirit liberal 
şi că măsurile luate ori sprijinite de mine au adus progres, nu regres şi nici 
conservatorism. Când critic progresiştii, critic puterea lor de a anatemiza 
şi exclude. Eu sunt împotriva ideologiei lor, care e un marxism cultural şi 
care le conferă o putere de care uzează pentru a face curăţenie în jur şi a 
putea rămâne singuri puternici, ei împreună cu statul. Ei şi statul, adică, 
până la urmă, ei, statul. Ca obiect al detractorilor de tot felul, cu imaginea 
făcută mai mult de ei, decât de scrierile sau spusele mele, şi cu o 
capacitate de a corecta ce spun ei despre mine mult redusă de puterea lor 
şi de eficacitatea campaniilor de presă, nu, nu mă simt complet liber. În 
2012, Dan Perjovschi scria, în admirabila sa rubrică din 22: „De facto, 
Patapievici este un intelectual cenzurat. Orice ar spune, ştiu alții mai bine 
decât el ce a spus. Orice ar spune, el spune, de fapt, ce spun alţii despre 
el“. Observaţie pe care Vladimir Tismăneanu a comentat-o astfel: „Mi-a 
deschis ochii Dan, pentru că există o formă de cenzură care nu interzice 
ceea ce spui, ci este cenzura care înconjoară orice ai spune cu o etichetă 
care, de regulă, pentru a fi eficace, este un stigmat“. 


9. ACUZAȚIA DE LIPSĂ DE PATRIOTISM 


Probabil că acum, dacă aţi avea acelaşi discurs aprig din anii '90, aţi 
putea fi acuzat inclusiv de defăimarea ţării. 


Oh, sunt vechi în meseria asta. Am fost deja acuzat: după ce am publicat 
Politice, şapte universitari din Cluj au făcut o petiție către Ministerul 
Justiţiei şi au cerut să mi se retragă cetățenia română. 


Cum comentaţi această temă relansată în spaţiul public de PSD? 
Monica Macovei şi Cristian Preda au fost acuzaţi de liderii PSD de 
defăimarea ţării. Este un pericol pentru democraţie acest subiect sau este 
încă unul prin care Puterea vrea să ne ţină antrenați în spațiul public? 


Amândouă, probabil. Naționalismul e bun şi ca deturnare a atenţiei şi ca 
mobilizare permanentă. De fapt, este cam acelaşi lucru, pentru că emoția 
care e mobilizată public prin naționalism e împiedicată să devină ori să 
mai fie politică. Or, asta îi ajută pe cei ce mânăresc treburile publice: îi 
ajută să deturneze atenţia politică faţă de malversaţiunile lor spre obsesia 
morală legată de emoția națională. Pentru infractorii care iau azi decizii, e 
foarte important ca lumea să se emoţioneze de defăimarea țării de către 
Monica Macovei sau Cristian Preda, şi nu de malversaţiunile pe care le fac 
ei la lumina zilei în parlament, în guvern, şi care sunt, prin această 
deturnare, uitate ori măcar trecute cu vederea. 

Când vorbim de naționalism, de patriotism, ne cam împiedicăm în 
cuvinte. În timpul războiului, E. Lovinescu se numea pe sine naţionalist. 
Când, după război, naționalismul a devenit moneda de schimb a politicilor 
extremiste, Lovinescu a preferat să folosească cuvântul patriot. În alt 
context cultural, în secolul al XVIII-lea, Samuel Johnson spunea că 
patriotismul e ultimul refugiu al plebei. Ce putem înţelege de aici? Am 
putea spune că naţionalistul face din patria lui o religie, iar patriotul vede 
în ea o familie. Pentru religie nu faci ceva, i te închini; pentru familie faci: 
cauţi să îi sporeşti prosperitatea, siguranţa şi starea de bine. Naționalismul 
este patriotismul celor care nu ştiu să-şi slujească patria decât declamând 
şi închinându-se la simboluri. Patriotismul este mai dificil, pentru că se 
probează prin fapte: ce înseamnă să-ţi iubeşti familia dacă nu faci nimic 
pentru ea? Patriotul îşi slujeşte ţara aşa cum îşi iubeşte familia: muncind, 
prosperând, căutând pentru ea dreptatea, pacea, echilibrul şi starea de bine. 
Naţionalistul identifică patrioţii adevăraţi după intensitatea cu care 
declamă partiturile naționale şi după pietatea cu care se închină la 


simbolurile naţionale. Dar acesta este un patriotism vid! Patriotismul, 
dimpotrivă, este o faptă. Echipa pe care am condus-o la ICR, în perioada 
de şapte ani şi jumătate cât am fost acolo, a fost una eminamente 
patriotică. Toți oamenii aceia au fost patrioți şi, ca atare, ei, nu 
declamatorii de partid şi de stat, meritau cu adevărat să aibă Steaua 
României. Dar rodul muncii lor a fost batjocorit. 


Victor Ponta a spus că nu meritați Steaua României, că sunteți fascişti, 
antiromâni. 


În Ordonanţa de urgență prin care ICR era adus în subordinea Senatului, 
Guvernul USL scria că simpla noastră prezență la conducerea ICR 
dăunează unităţii poporului român. Naționalismul lor este o religie de 
proşti şi, ca atare, este un antipatriotism. De cele mai multe ori, acest 
naționalism a constituit alibiul celor care sunt incapabili să fie patrioți. 
Din păcate, naționalismul găseşte mereu suport în emoția populară, în 
timp ce patriotismul veritabil, când nu umblă cu capul spart, trece nebăgat 
în seamă. 


Ați fost, aşadar, de toate. Şi fascist, şi „detractorul lui Eminescu“, şi 
antiromân, pe alese. Vă descriaţi, la un moment dat, drept un copil rebel, 
dar premiant la şcoală. Cât de rebel mai e acum Horia-Roman 
Patapievici ? 


Hmm, rebelul premiant... Nu ştiu cât de rebel mai sunt... Oricum, e 
clar că nu-mi place lumea în care trăiesc, dar nu pentru că i-aş detesta sau 
dispreţui valorile de bază, capitalism, liberalism, creştinism, democraţie. 
Dimpotrivă, îmi displac rebelii de azi, care sunt anticapitalişti, anticreştini 
şi antiliberali (crezând că sunt, în acest mod, cu adevărat democrați). 
Rebelii de azi îmi par nişte rebeli lucrativi: sunt împotriva lui Dumnezeu, 
împotriva civilizației occidentale, împotriva ideii de ordine morală, sunt 
socialişti, dar trăiesc foarte confortabil pe seama capitalismului şi a 
ordinii morale. Rebelii de la Columbia care i-au interzis accesul în 
universitate lui George W. Bush, dar l-au aplaudat îndelung pe Mahmoud 
Ahmadinejad când le vorbea de putreziciunea Americii, nu s-au mutat în 
Iran de sila ordinii morale a lumii pe care o beştelesc, au rămas tot la New 


York şi tot în capitalism, cu frumoase conturi în bancă şi în deplină 
siguranță, protejaţi de ordinea morală creştină şi odiosul sistem militaro- 
industrial american, pe care toți progresiştii le denunță. Nu-mi plac aceşti 
rebeli, care îl au ca idol cool pe Che Guevara, un criminal, şi pe care 
lumea bună de azi îi transformă în vedete mediatice. Deci, cumva, rebel 
tot am rămas, nu?, măcar faţă de lumea bună... Ca să aibă sens, oare 
rebeliunea nu ar trebui să aibă legătură cu libertatea, cu strădania de a 
dobândi un adevăr pe care conformismul celor din jur îl ascunde? De ce 
te-ai revolta, dacă nu ar fi pentru obținerea unui bine mai înalt? A fi rebel 
fără cauză e ca şi cum ai căuta o eliberare în nimic. Befreiung in das 
Nichts numesc asta filozofii. Ce fel de emancipare e asta, în care te 
eliberezi de toate constrângerile pentru a ajunge în nimic sau a deveni 
asemeni nimicului? Nu e nici o eliberare, e nihilism. La modă ori cu 
simbrie, puțin contează, e acelaşi nihilism bon ton (dar şi bon marché), 
care NU îmi place. Aceştia sunt rebelii occidentali, al cărui tip a fost 
importat şi la noi de intelectualii care se cred sau se vor progresişti. 


10. CE AM FĂCUT LA ICR (ŞI CE S-A ALES DE TOATE 
SUCCESELE ECHIPEI MELE) 


Pentru noi, însă, în România, a fi rebel înseamnă să te opui şi să rezişti 
culturii furtului organizat, practicilor conformismului, complicităţilor 
infracționale,  colectivismului,  conservatorismului  pesedisto-peremist, 
vulgatei naţionaliste, culturii oficiale etc. Când furtul este cultura oficială 
a unei instituţii, a te opune furtului este un act de rebeliune. A refuza 
ciupeala e un gest moral; a o denunța, când toţi ciupesc, e un act de 
rebeliune. A te sustrage lanţului exacţiunilor pe care toţi le fac e un act de 
rebeliune. Să fii în conducerea CNSAS şi să nu denunțţi jocul serviciilor cu 
dosarele fostei Securităţi e un act de conformism, încurajat (dacă nu chiar 
impus) de cultura complicităţilor profitabile, care e cultura dominantă a 
instituțiilor noastre. Să-l denunţi, când eşti în minoritate în propriul 
Colegiu şi când parlamentul trimite comisii de anchetare a ta şi a celor 
care refuză să tacă, e un act de rebeliune. Eu şi trei sau patru colegi din 
conducerea CNSAS l-am făcut. Sunt convins că aceste acte de rebeliune au 


ajutat mai mult societatea noastră decât conformismul competent al celor 
care s-au complăcut. În cazul ICR, situaţia a fost foarte asemănătoare. 
Puteam să păstrez poziţia personală de privilegiu pe care mi-o conferea 
instituţia creată de predecesorul meu. Între scriitori şi artişti, aş fi avut 
numai prieteni, aşa cum reuşise el să îşi facă; guvernul şi parlamentul m- 
ar fi tratat ca pe un om responsabil şi patriot, care ştie să respecte valorile 
naţionale şi care promovează cultura omologată de Academie şi de 
uniunile de creație; aş fi avut inteligenţa să fac un serviciu, două, câte un 
fleac semnificativ, oamenilor care contează şi care ne reprezintă statul; 
artiştii ar fi înţeles că accesul la programe este un privilegiu, şi s-ar fi 
înghesuit să facă parte, punându-se bine cu mine, dintre oamenii 
importanţi ai culturii noastre oficiale; mai pe şleau, ar fi dat orice să facă 
parte din clientela mea, iar eu, ca preşedinte, aş fi fost cu siguranță — căci 
aşa îmi dicta interesul personal — generos. Aşa ar fi arătat lucrurile dacă 
m-aş fi supus culturii instituţionale dominante la noi, care este cultura 
complicităţilor profitabile. Am fost însă rebel: am făcut exact contrariul. 
Am transformat o instituţie de privilegiu într-una de merit; am pus în 
centrul activităţii institutului ideea de program şi am introdus jurii externe 
pentru evaluarea lor; am retras personalul institutului din decizia de fond 
asupra calităţii artiştilor şi am limitat-o la respectarea procedurilor; am 
făcut ca decizia în institut să devină colegială (şi nu autoritară, cum 
fusese), iar rolul conducerii în selectarea artiştilor a fost complet eliminat; 
am înlocuit ideea de propagandă culturală, care domneşte în minţile 
tuturor guvernanţilor, cu cea de parteneriat cultural, care le apare multora 
un soi de trădare a intereselor naționale; am înlocuit noţiunea de cultură 
oficială, cu care operează mai toate instituţiile de stat, cu noţiunea de 
cultură română vie, modernă, contemporană; am imaginat programe care 
să stabilească punți între piaţa culturală românească şi pieţele culturale 
străine, iar activitatea institutelor din străinătate a fost reorganizată pentru 
a se putea integra în țesutul cultural de piaţă al ţărilor gazdă; în fine, am 
sporit semnificativ bugetele de programe prin parteneriate externe şi am 
redus toate cheltuielile administrative la 20% din bugetul total (restul 
reprezentând programele). Această reformă, în ciuda succesului ei, mi-a 
atras numai antipatie. În străinătate, adică acolo unde trebuia să facem 


proba valabilităţii reformei noastre, ICR a început să fie văzut ca o 
instituţie modernă, vie, dezinhibată, atrăgătoare şi inovativă, fără legătură 
cu anchiloza obişnuită (când securistă, când oficioasă) a reprezentanţelor 
noastre din străinătate; începuserăm în fine, după atâţia ani de răceală şi 
rezervă, să fim respectaţi, căutaţi, cultivați, chiar imitaţi. Semnul 
succeselor noastre au fost parteneriatele externe, care, în ultimii doi ani de 
funcţionare, aproape ne-au dublat bugetele programelor din străinătate. 
Dacă în străinătate eram lăudaţi şi ajunseserăm să fim aleşi pentru a 
conduce reţeaua europeană a institutelor naţionale de cultură din Uniunea 
Europeană (EUNIC), în ţară eram batjocoriţi şi injuriaţi, fiind acuzaţi când 
de nesocotirea ori chiar batjocorirea valorilor naţionale, când de 
pornografie, când de promovarea nulităților, când de „băsism“ şi 
clientelism. A fost o experiență amară. Care a devenit şi mai amară când 
am văzut că toate programele noastre, la care munciserăm atât, au fost în 
doi timpi şi trei mişcări călcate în picioare de Andrei Marga, adus de USL 
la conducerea ICR după ce institutul a fost subordonat senatului. În marea 
lui majoritate, mediul cultural nu s-a împotrivit readucerii institutului la 
statutul lui iniţial, de instituție de privilegiu. Cultura complicităţii 
profitabile a fost reintrodusă. Cultura română a fost supusă iar criteriului 
de a fi Oficială şi Naţională (cu majuscule), iar cultura contemporană a 
fost repudiată ca lipsită de relevanță naţională. Spre surprinderea mea, 
artiştii (cu foarte puţine excepţii) s-au adaptat. Regimul clientelar, 
personal, s-a reinstalat. Presa, care înainte vedea clientelism în fiecare 
scriitor care nu îl înjura pe Traian Băsescu prezent în programele ICR, 
acum tăcea. A tăcut când oamenii competenţi au fost dați afară, a tăcut 
când institutele din străinătate au fost dezmembrate şi obligate să facă 
propagandă, a tăcut când naționalismul cultural a înlocuit 
profesionalismul managerial. Marga a fost ridiculizat pentru calorifer, dar 
distrugerea instituţiei nu a fost condamnată, iar reforma pe care o făcusem 
împreună cu echipa mea nu şi-a găsit apărători. Acest uriaş efort 
instituţional făcut în slujba binelui comun a fost batjocorit în toate 
felurile. Pe Andrei Marga, care a distrus o instituţie admirabil-funcţională, 
aflată strict în serviciul culturii române, nimeni nu l-a judecat. În schimb 
pe noi, cei care am făcut posibil acel miracol de succes peste hotare al 


culturii române, ne-au batjocorit neîncetat ani de-a rândul. Asta te 
amărăşte durabil. Şi n-am depăşit această amărăciune, ea e acolo. 


Este un soi de resemnare? 


Nu, este o judecată amară la adresa semenilor mei. Nu sunt resemnat, 
sunt foarte activ în continuare, dar în alte feluri. Am abandonat complet 
felul acela impersonal şi autocentrat de prezență publică, specific 
intelectualului care e împins de succes să devină o vedetă mediatică, 
întreținută de televiziuni şi purtată prin toate emisiunile, care scrie 
articole de atitudine, e chemată să ţină discursuri, scandează la mitinguri 
şi semnează continuu scrisori deschise, de protest, de adeziune. S-a 
terminat. Contactul meu, acum, cu oamenii, e direct. Dacă nu le pot vedea 
ochii şi expresia feţei, discursul e inutil. Când şi când, mai ţin câte o 
conferință publică, în faţa câtorva sute de oameni. Dar rar. În rest, ţin 
seminarii pentru maximum zece oameni, ateliere pentru maximum 
douăzeci, întâlniri private, discuţii în doi, trei, cinci. De fapt, dacă le 
însumăm pe toate, sunt foarte activ. Sunt deci în continuare implicat în 
promovarea valorilor în care cred, individualismul, libertatea, demnitatea 
personală şi grija față de sufletul nostru nemuritor. Doar că m-am retras 
din zgomotul mediatic. Sper să contribui la schimbarea în bine a lumii 
noastre stând personal de vorbă cu oamenii pe care îi pot atinge sufleteşte. 
Lucrurile acestea nu se văd nici la televizor şi nici în ziare, dar sper să 
aibă asupra sufletelor un efect mai durabil decât efectul pe care l-au avut, 
în societate, instituţiile în care am lucrat sau pe care le-am condus. 


11. EXPERIENŢA PERSONALĂ A SECURITĂŢII, ÎNAINTE 
ŞI DUPĂ 


Ați crescut într-o familie în care Securitatea a fost mereu prezentă, tatăl 
dumneavoastră a fost urmărit, pus aproape zilnic să dea explicaţii scrise 
despre perioada în care era în Austria sau în Polonia. Cum ați simţit asta 
în copilărie? 


Ani de zile, între 1949 şi 1959, tata a trebuit, uneori zilnic, să dea 


declaraţii despre ce a făcut în perioada cât a stat la Viena. Aceste anchete, 
cu temerile pe care le generau şi cu tensiunea pe care o întreţineau, au 
lăsat o amprentă profundă asupra familiei mele. În perioada în care tata 
era astfel anchetat, părinţii lui, rămaşi în satul de lângă Cernăuţi de unde 
erau, mureau, sora lui cu fiica ei şi cu soțul erau deportaţi, ca români 
neloiali (deşi Vasile, soţul ei, era ucrainean), iar tatăl mamei, singurul 
bunic pe care l-am cunoscut, era arestat, ca chiabur. Mătuşile mele fie nu 
s-au putut înscrie la facultate, fie nu au putut-o termina, pentru că aveau 
origine nesănătoasă, iar unul dintre unchii mei a reuşit să intre până la 
urmă la facultate, dar pe numărul acela mic de locuri, rezervate copiilor de 
chiaburi sau burghezi. În loc să candideze cu toată lumea în mod egal, pe 
toate locurile scoase la concurs, burghezii aveau dreptul să candideze 
numai pe 1% sau 3% sau 5% din locuri. Emoţional şi moral, Securitatea şi 
regimul comunist, în general, erau foarte prezente în familia mea. Eram 
noi şi erau ei, iar ei ocupaseră de tot spaţiul public: oricine păşea în spaţiul 
public se dădea pe mâna lor, ajungea la mâna lor, deoarece intra pe mâna 
lor; se dezvăluia. Ca atare, ce se întâmpla între noi, în familie ori în 
gândurile noastre, în conversațiile noastre, în spaţiul privat, nu trebuia să 
treacă, sub nici o formă, în spaţiul public. Asta mi s-a spus explicit când 
m-am dus pentru prima oară la şcoală, în clasa I. Mi s-a zis că nimic din 
ce se vorbeşte în familie nu trebuie spus în afară; nimic despre oamenii 
care veneau la noi în familie. Despre nimeni, cu partidul, nimic. 


Tatăl dumneavoastră v-a reproşat că ați refuzat să fiţi membru al PCR, 
după ce, ca student eminent, aţi fost invitat să vă înscrieţi în partid. 


Cei mai buni din an au fost chemaţi la Biroul Organizaţiei de Bază 
(BOB) şi ni s-a spus: „Luaţi o foaie de hârtie şi faceţi o cerere de intrare în 
partid“. Dintre toţi, doi n-au vrut să facă: Constantin Andronache şi cu 
mine. 


De ce nu ați semnat? 


Pentru că îmi era silă de Partid. Şi pentru că nu aveam nici o ambiţie 
socială. 


Tatăl dumneavoastră v-a spus că v-aţi nenorocit viitorul, pentru că nu 
ați semnat să intrați în partid. 


Într-o logică a eternității regimului comunist, bietul tata avea dreptate. 
Dar el credea că nimic nu se va alege de mine şi pentru că refuzam să mă 
limitez la o singură specializare şi, după părerea lui, mă iroseam, 
împrăştiindu-mă. Cât mă priveşte, eu mă rupsesem de lumea din jur, 
voiam să trăiesc rupt. Scriam de la vârsta de treisprezece ani şi, poate de la 
cincisprezece, scriam cu conştiinţa unui scriitor profesionist. Şi ştiţi bine 
cât de în serios se iau adolescenţii. Dar scriitorii profesionişti publică. Ei 
bine, eu voiam să scriu, nu să public. Şi am scris zeci de volume. După 
părerea mea, această decizie, de a scrie fără a publica, ilustrează mult mai 
puternic cât de separat eram de lumea în care trăiam (tehnic vorbind, de 
spaţiul public creat de regimul comunist de la noi din ţară), decât refuzul 
de a intra în partid: refuzul decurgea din separare, nu invers. 


Povestiţi-ne despre căpitanul Soare. Cum a apărut şi cum a dispărut, 
dacă a dispărut, din viaţa dumneavoastră ? 


În viaţa mea, fizic, el nu a existat nici o clipă. Între octombrie 1994 şi 
iunie 1995 am avut o bursă în Germania. Atunci s-a întâmplat totul, când 
eu eram absent. Căpitanul Soare, dacă într-adevăr aşa îl chema (oricum, 
aşa s-a legitimat), era ofiţer în SRI, în departamentul numit „Apărarea 
Constituţiei“. Legat de o anchetă care fusese declanşată împotriva mea, de 
care atunci nu ştiam nimic, acest ofițer SRI începuse pe scara blocului o 
acțiune de compromitere a mea (vorbind tehnic, „legendare negativă“). 
Scopul era decredibilizarea mea şi, probabil, stoparea incipientei mele 
notorietăţi. De legendarea mea negativă, prin dezvăluirile unei vecine, a 
aflat familia mea; de la ea, Gabriel Liiceanu. La iniţiativa lui s-a realizat 
acea remarcabilă coalizare publică a intelectualilor şi a parlamentarilor 
PAC împotriva anchetării mele, complet ilegale şi de poliție politică, de 
către SRI. În Senatul României, s-a ridicat vocea lui Ştefan Augustin 
Doinaş, care era senator PAC; în spaţiul public, s-a auzit vocea lui Gabriel 
Liiceanu. Promptitudinea şi amploarea protestului i-a făcut pe cei din SRI 
să bată în retragere. Ce ştiu azi în plus față de ce ştiam atunci provine 


dintr-un extras de dosar pe care Virgil Măgureanu, şeful de atunci al SRI, i 
l-a dat lui Nicolae Manolescu, senator PAC, în semn de bunăvoință şi de 
nevinovăție. Dosarul se referea la mine. Potrivit acestui extras, şeful SPP, 
cred că era Dumitru Iliescu, a cerut UM 02155%, din cadrul Ministerului de 
Interne, să ancheteze posibila mea asociere, cu doi oameni pe care nu îi 
cunoaştem, în vederea asasinării preşedintelui Ion Iliescu. Halucinant! 
Datele care ar fi probat intenția mea de asasinare erau următoarele: 
articolele „incitatoare la violență şi la răsturnarea ordinii de stat“ 
publicate în revista 22 (în special articolul „Regimul Iliescu. Un portret“, 
care fusese republicat de România liberă şi distribuit în peste o sută de mii 
de exemplare); şi relaţiile pe care le întrețineam cu Monica Lovinescu şi 
Virgil Ierunca. În baza acestor „probe“ (probe, vă daţi seama?!), se afirma 
că formasem o celulă conspirativă cu Sorin Roşca Stănescu, pe care nu îl 
cunoşteam (pe vremea aceea un jurnalist foarte combativ la România 
liberă, pe care toți îl consideram integru), şi cu un fost ofiţer de securitate, 
pe care deopotrivă nu îl cunoşteam, vecin cu mama în blocul în care mă 
născusem şi care se mutase în bloc după ce eu mă mutasem la casa mea. 
Halucinant, nu? Această conspirație inexistentă, care a declanşat 
anchetarea mea şi a pus în mişcare acțiunea SRI de compromitere a mea, 
deşi nu avea absolut nici o legătură cu mine, cu realitatea mea, a avut un 
impact major asupra biografiei mele. Deci, habar n-am cine e Soare şi ce e 
cu el. Când am fost la CNSAS, am avut o discuţie cu directorul SRI de 
atunci şi l-am întrebat: „Mă puteţi lămuri în privinţa căpitanului Soare?“ 
Şi mi-a trimis un domn general, îmbrăcat civil, cică Soare — putea fi 
oricine — , afabil, degajat, bine-crescut, probabil recitând un rol conspirat 
cu colegii lui din departamentul „Apărarea Constituţiei“, care mi-a spus 
exact ce ştiam şi numai ce ştiam din acel extras, dat în 1995 de Virgil 
Măgureanu lui Nicolae Manolescu. Nu mi-a spus nimic din ce nu ştiam. E, 
totuşi, extraordinar faptul că ei ştiau exact cât ştiu. Dar ştiau nu doar ce 
ştiam, ştiau şi ce nu ştiam. 


Ştiau ce ştiați. 


De acord: asta ştiau din extras. Dar de unde ştiau şi ce nu ştiam? Că nu 
mi-a spus nimic din ce nu ştiam. Asta mi se pare incredibil! 


Cel puţin, ar părea că avem nişte servicii secrete destul de 
profesioniste. 


Da. 


Revenim la zilele noastre, în care vorbim foarte mult, din nou, despre 
dictatură. Mai există riscul să ne întoarcem la dictatură? 


Din 2008 şi până când Traian Băsescu şi-a încheiat al doilea mandat, am 
fost bombardaţi cu avertismentul că Băsescu este un dictator şi că 
instaurarea dictaturii este iminentă. Majoritatea striga că e dictatură, o 
minoritate, din care făceam amândoi parte, spunea că nu e. Astăzi, când 
într-adevăr suntem ameninţaţi de o dictatură legală a infractorilor care se 
baricadează în spatele zidului de legi care le asigură impunitatea, 
majoritatea tace, crede că nu e nici un pericol, iar o minoritate, din care iar 
facem amândoi parte, strigă că acum chiar e pericol de dictatură. Suntem o 
societate foarte dezbinată: ne dezbină chiar modul în care percepem 
faptele. lar pe această dezbinare politicienii lipsiți de scrupule pot 
construi, în uralele mulțimii, mecanismele instituționale ale unui regim 
autoritar. 


12. CINE E POPORUL ROMÂN: O AMINTIRE DE LA 
JILAVA 


Nu e, totuşi, paradoxal faptul că un popor care a fost complet 
dezinteresat de vot, poate cel mai democrat mod de a-ţi arăta respectul 
faţă de democraţie, a ajuns, la scurt timp după alegerile din iarna lui 
2016, cu sutele de mii în stradă pentru a apăra statul de drept? Ne-am 
trezit deodată în acea „noaptea, ca hoţii“? 


Eu m-aş întreba, mai întâi, cine suntem noi şi ce acoperă, sociologic 
vorbind, acest plural. Cine sunt cei care s-au trezit? N-am un răspuns. 
Simbolic vorbind, noaptea aceea a fost un declanşator formidabil. Din 
păcate, noi suntem un popor imprevizibil. Prin asta înţeleg nu că am fi 
prea surprinzători, ci faptul că nu poţi, raţional, să prezici cum va 
reacționa poporul nostru la anumiţi stimuli. Aţi fi putut spune, cu câteva 


zile înainte de OUG 13 şi noaptea aceea de pomină, că va reacţiona atât de 
prompt şi admirabil? Eu, nu. Ştiţi cum arătau oamenii cu care am fost în 
celulă în noaptea de 21 spre 22 decembrie 1989? V-aţi fi îndrăgostit de 
poporul căruia îi aparțin aceşti oameni. Erau de toate vârstele, de la băieţi 
disco, de 16-17 ani, care purtau, ca Michael Jackson, pantaloni strâmţi, 
mai scurţi, şi şosete albe, până la oameni de 80 de ani. Toți, cu o singură 
excepţie, pe care n-am să o menţionez, s-au comportat admirabil, cu 
demnitate, cu grație, cu bărbăţie. Şi când au început bătăile, anchetele, 
veneau striviţi. Eram câte trei în pat. Eu stăteam în pat cu un tânăr student 
de la Electronică şi cu cineva din judeţul Ilfov, care era ţăran, cred, un 
țăran tânăr. Imediat am fraternizat, drept, viril, fără dulcegării, fără 
lamentaţii, fără să ne plângem de milă. Doamnă, distingeţi un om de 
calitate de unul care nu e de calitate, după raportul cu sentimentalismul. 
Omul lipsit de calitate cade pe jos, se adoră, îşi plânge de milă. N-a existat 
nimic din toate astea. Totul a fost curat, riguros şi plin de demnitate. 
Tânărul de care v-am spus că era un ţăran din Ilfov a avut ghinionul să fie 
chemat la interogatoriu. Eu şi cu studentul am scăpat. A venit zdrobit, îl 
bătuseră la picioare, peste ficat, peste rinichi. Gemea încetişor. Nu striga, 
nu se văita. Gemea demn, cu voce stinsă. Au bătut la el, cum se spune, ca 
la fasole. L-au zdrobit. Era acolo un maior de Miliție, cel care a declanşat 
chemările la interogatoriu. Interogatoriul, de fapt, consta în bătaie. De asta 
te chemau, ca să te bată. Oricum nu aveau ce să afle de la noi. Ce? Că am 
strigat „Jos Ceauşescu!“? Nu, scopul lor era bătaia, tortura, umilirea. 
Acelaşi maior a venit, după câteva ore, să ne spună că vom fi eliberaţi şi 
dacă sunt răniţi, să spunem, ca să poată primi primul ajutor. Între noi era 
unul cu plagă deschisă la picior, nu s-a uitat nimeni la el. După ce a venit 
maiorul a doua oară, a fost imediat luat şi îngrijit. Cu unul care avea ceva 
oribil la ochi la fel s-a întâmplat. După ce s-au petrecut toate astea, un 
preot care era printre noi s-a ridicat — până atunci fusese ca noi, exact ca 
noi toți — şi a început să spună Tatăl nostru, apoi Crezul, apoi minunatele 
cuvinte din Axionul Maicii Domnului, „Cuvine-se cu adevărat să te 
fericim pe tine, [...] ceea ce eşti mai cinstită decât heruvimii şi mai 
slăvită, fără de asemănare, decât serafimii“, pe care parcă le-am auzit 
atunci prima oară, atât de mult mi-au aprins inima. A fost un moment 


incredibil, de graţie. Totul a fost perfect. Demnitatea. Înălțimea. Şi vocile 
acelea bărbăteşti, nesigure, dar neclătinate, care când rosteau răspicat, 
când bâjbâiau rugăciunile... Aşa ceva nu se poate uita. Nu te puteai decât 
îndrăgosti de acest popor. După aceea, ni s-a dat drumul din celulă şi am 
fost îndrumați spre o curte interioară, unde ne-am încolonat în faţa unei 
mese lungi, ca să ne luăm înapoi cureaua, şireturile, ceasurile, buletinele, 
verighetele, care ne fuseseră luate la arestare. Cred că nu s-a furat nimic. 
Şi deodată a început prima dezbatere politică în libertate. Nu ştiu cum s-a 
aprins. Dar îmi amintesc ce se spunea. Toți, dar absolut toţi cei care 
ridicau glasul să vorbească, spuneau că Armata trebuie să preia cât mai 
repede puterea, ca să facă ordine. Eu am rămas cu gura căscată. Fram 
tulburat. „Cum adică armata?“, întrebam în stânga şi-n dreapta. „Păi, nu 
armata tocmai a tras în noi?! Ce ştie să facă armata altceva decât să ne ia 
la bătaie şi să tragă cu arma? E o aberaţie. Dimpotrivă, trebuie să scăpăm 
de armată: şi de pe stradă şi de peste tot“, le spuneam. Dar nu mă asculta 
nimeni. Numai consensul se ridica deasupra şi se auzea. lar consensul era 
cu armata. Eram în minoritate. Prima mea experiență politică în libertate a 
fost faptul de a fi în minoritate. Toată lumea voia un regim de mână forte 
ca să introducă ordinea. Şi le spuneam: „Din ordinea asta nenorocită abia 
am ieşit. Trebuie, dimpotrivă, o dezorganizare totală a ordinii vechi! 
Trebuie să dezorganizăm organizarea!“ Eram privit ca cineva care nu ştie 
ce spune. Cum ziceam, poporul român este imprevizibil: trece de la grația 
supremă la servitutea voluntară în câteva ore. 


In aceşti ani ai urii, aţi urât vreodată? 


Nu. Dar am suferit mult. Eu nu mi-am făcut semenii să sufere, iar ei m- 
au făcut. M-au rănit adânc. 


Dacă nu aţi putut să urâţi, ce e iubirea pentru Horia-Roman 
Patapievici ? 


Iubirea este ochiul bun, este ochiul îngăduitor. Iubirea este capacitatea 
de a te abţine. Iubirea este îngăduinţa. Iubirea este să faci binele. Iubirea 
este îngăduința, privirea bună, dorinţa de a face binele şi bucuria de a fi 
viu. A fi bun este totul. A fi viu este paradisul. 


Note 

29. „Horia-Roman Patapievici şi «Anii urii»“, interviu acordat Ramonei Ursu pentru primul 
număr al revistei Newsweek în limba română: newsweek.ro, 11 mai 2018, pp. 36-40. 

30. Instituţie cunoscută şi ca „Doi şi-un sfert“ (n. red.). 


CAPITOLUL II 
Declanşarea războiului româno-—român 
(decembrie 2006 — mai 2008) 


13. VĂCĂROIU - DEMISIA! PRM - DEZMEMBRAREA! 


Ceea ce s-a petrecut în Parlamentul României cu ocazia condamnării 
oficiale a comunismului, la instigarea neruşinată a partidului cu nume care 
ar trebui interzis, pentru că dezonorează numele de România Mare, nu a 
fost doar un act huliganic, care a bruiat solemnitatea momentului, ci a fost 
un complot reuşit, care a demascat definitiv cârdăşiile parlamentare. 
Complotul i-a reunit pe ticăloşii fără complexe din PRM cu ticăloşii mai 
complexați din PSD, sub umbrela ataşamentului primilor față de regimul 
comunist şi a resentimentului celor din urmă față de condamnarea 
rădăcinilor din care se trag, dar din care nu îndrăznesc să se revendice. 

În România de azi toate partidele sunt formate, în grade variabile, din 
foşti membri ai PCR (oportunişti şi oameni de ocazie) şi din foşti 
comunişti de convingere (îi număr aici pe foştii activişti şi pe foştii 
securişti). Dar numai PRM şi PSD îndrăznesc să păstreze o amintire tandră 
fostului regim: PRM, în mod sfruntat; PSD, cu o ipocrită discreţie. De la 
fostul partid unic, PRM a moştenit agresivitatea, incultura, fobiile, 
violenţa ostentativă, demenţa ideologică şi învecinarea cu fascismul. PSD 
i-a moştenit acestuia viclenia, oportunismul, stilul complotist, lăcomia, 
vocaţia de a se substitui statului şi brutalitatea nesimţită. Faptul că unul 
dintre partidele foştilor comunişti şi-a luat (prin manevre de culise) 
numele de social-democrat este în sine o neruşinare, dat fiind că adevărații 
noştri social-democraţi au fost ucişi de comunişti, iar gradul de ignoranță 
al fruntaşilor PSD față de tradiţiile social-democrate româneşti este 
deprimant. La fel de neruşinată precum confiscarea etichetei social- 
democrate de către partidul foştilor comunişti este confiscarea numelui de 
România Mare de către un partid ignar, agresiv, xenofob şi instigator la 


violenţă, care aruncă asupra României Mari — nume ce ar fi trebuit să 
rămână cel mai respectat brand istoric al românilor — imaginea 
insuportabilă a partidului cu nume samavolnic deturnat. 

Cei care continuă să creadă că Partidul România Mare este un partid de 
patrioţi trebuie să înțeleagă, din tot ce au făcut parlamentarii săi în 18 
decembrie, că nimic nu dăunează mai mult intereselor României decât 
faptul că acest partid extremist există şi că şefii săi îşi pot desfăşura 
nestingheriţi, la adăpostul imunităţii parlamentare şi impunităţii juridice, 
activitatea nocivă. În 18 decembrie, România a avut o iniţiativă de o mare 
demnitate, frumuseţe şi onoare: oamenii PRM au terfelit-o. Din cauza lor, 
în locul demnităţii, România a oferit străinătăţii chipul schimonosit de ură 
al senatorului Vadim Tudor; din cauza lor, în loc de frumuseţe, România a 
oferit televiziunilor străine chipul de ţoapă înfuriată al deputatei Buruiană; 
din cauza lor, în loc de onoare, România a oferit invitaţilor ei chipul 
trupelor peremiste de asalt, mobilizate de fruntaşii PRM în parlamentul ei, 
pentru a-l ocupa şi a-i intimida membri. Aşa arată patriotismul? Nu. Aşa 
arată România peremistă. Superba inițiativă a României de a condamna 
comunismul, care va rămâne în istoria ţării şi a lumii ca un moment de 
adevăr şi curaj, a fost transformată de inteligența mărginită şi sufletele 
meschine ale peremeilor într-un spectacol dezgustător. 

Acest spectacol dezgustător nu ar fi putut avea loc dacă senatorul 
Nicolae Văcăroiu — fost prim-ministru al României (mediocru), 
vicepreşedinte al PSD (complet lipsit de relief), preşedinte al senatului 
(fără nici un fel de distincţie) şi preşedinte al şedinţei camerelor reunite 
ale parlamentului la condamnarea comunismului (comportament 
incalificabil) nu şi-ar fi oferit complicitatea. Numai cu complicitatea 
preşedintelui de şedinţă au putut parlamentarii PRM să fie huligani fără a 
fi evacuaţi din sală (aşa cum pretinde imperativ regulamentul de 
funcţionare a Camerei — articolele 29 şi 30). Numai cu complicitatea 
preşedintelui de şedinţă au putut parlamentarii PRM să-şi aducă şi să-şi 
menţină trupele de asalt în incinta parlamentului. Numai cu complicitatea 
preşedintelui de şedinţă au putut parlamentarii PRM să-i agreseze verbal 
pe invitaţii preşedintelui României şi să-i amenințe cu aruncarea de la 
balcon. Numai cu complicitatea preşedintelui de şedinţă au putut 


parlamentarii PRM să murdărească o zi de enormă semnificaţie din istoria 
României şi numai cu complicitatea şi asentimentul său oamenii cei mai 
curați şi mai curajoşi din această ţară, mă refer la cei care au avut curajul 
să înfrunte regimul comunist şi care au făcut ani grei de puşcărie din cauza 
lui, au putut fi jigniţi, batjocoriţi şi încă o dată răstigniţi — dacă nu de 
aceiaşi oameni, atunci de acelaşi spirit. 

Vinovaţi? Partidul România Mare. Soluţie? Dezmembrarea. Vinovaţi? 
Nicolae Văcăroiu. Soluţie? Demisia! În joc sunt statul de drept, 
demnitatea şi onoarea României. 


(21 decembrie 2006) 


14. CRIZĂ DE SISTEM 


Trei sunt lucrurile care m-au impresionat neplăcut (până la repulsie) în 
ultima săptămână de criză politică: înrolarea televiziunilor de informaţii 
(Realitatea TV şi Antena 3) în lupta politică împotriva preşedintelui 
Traian Băsescu; reciclarea publică în chip de sfătuitori ai naţiunii a unor 
figuri nefrecventabile (Ion Iliescu, Antonie Iorgovan etc.), în fine, 
escaladarea agresivităţii dintre palate. 

Să le luăm pe rând. Niciodată după 1989 jurnaliştii independenţi nu s-au 
lăsat atraşi în lupta politică cu atâta patimă, atâta îndârjire, atâta orbire. 
Răzvan Dumitrescu, Robert Turcescu, Andrei Gheorghe, Mihai Gâdea au 
lăsat meseria de jurnalist în favoarea celei de cruciat: numai pe vremea 
Televiziunii Române Libere moderatorii închideau gura unora, sugerându- 
le răspunsurile care le sunt pe plac altora. Dumitrescu califică drept 
„interesantă“ orice poziţie potrivnică preşedintelui Băsescu; Turcescu are 
încruntări inchizitoriale oricând e vorba de apărarea preşedintelui şi 
devine complice numai când se declanşează aria injurierii lui; Gheorghe 
are jubilaţii ghiduşe când preşedintele e condamnat şi devine casant, 
ultimativ şi brutal la orice încercare de a-l apăra; Gâdea se declară obsedat 
de Băsescu, iar tandemul format cu Ion Cristoiu are ceva pervers şi 
împotriva firii. În fiecare seară la televizor se serveşte sângele aburind al 
preşedintelui. Fixaţia pe el a jurnaliştilor a atins deja cote de avarie: 


deontologia e în pană, bunul-simţ e defect, iar moderaţia e în suferință. La 
aceste televiziuni, orice opinie favorabilă preşedintelui face figură 
patologică, iar încercarea de a echilibra discursul e făcută să pară vicioasă. 
O nouă formă de vigilență revoluţionară a apărut. Deşi face jocurile PSD 
şi îi serveşte în mod evident interesele, care sunt interese de putere, ea se 
prezintă pe sine ca liberă şi independentă şi culmea e că lumea, prostită şi 
încântată de îndrăzneala atacurilor, chiar începe, încet-încet, să o 
considere aşa. Pe scurt, presa audiovizuală a pus cu pasiune umărul la 
următoarele fapte politice: (a) demiterea preşedintelui pentru vini care nu 
există; (b) încurajarea unei politici de distrugere a PNL; (c) aducerea PSD 
la putere. 

Dar PSD nu poate fi readus la putere decât readucând la lumina zilei 
figuri nefrecventabile. Horaţiu Pepine, într-un articol publicat zilele 
trecute în Cotidianul, semnala dispariția  „discernământului de 
respingere“. Se referea la faptul că presa audiovizuală, din ură față de 
preşedintele Băsescu, îl relegitimează pe Ion Iliescu, după ce 
cincisprezece ani acesta a fost în carantina dezgustului unanim pentru 
mineriadele pe care le-a inventat şi pentru răul pe care, în primele două 
mandate, l-a făcut ţării prin politica sa neocomunistă. Ion Iliescu, 
creatorul teroriştilor şi omul responsabil de morții din Decembrie '89, 
inventatorul şi profitorul mineriadelor, a devenit graţie televiziunilor un 
model de preşedinte constituțional, care e invitat să dea sfaturi naţiunii, 
să-l admonesteze sapient pe Băsescu, să-i laude în cunoştinţă de cauză pe 
Tăriceanu şi Patriciu, să pozeze în moderat şi în închinător al legii — cu 
complicitatea deplină a jurnaliştilor, care îi înghit toate balivernele fără să 
tresară. Nu numai Ion Iliescu a fost zilele trecute purtat în triumf pe la 
televiziunile care vor sângele preşedintelui Băsescu, ci şi un Antonie 
Iorgovan care ne consternează, ca profesor universitar, prin brutalitatea 
adresării şi exprimarea prin paralogisme. 

Din cauza spectacolului dizgraţios şi, prin escaladare, periculos, disputa 
personală dintre preşedintele României şi prim-ministrul a reuşit să pună 
în umbră mecanismul real al conflictului, care se trage dintr-un defect al 
Constituţiei. Redus la esența lui, conflictul care opune cele două palate se 
trage din faptul că ocupanţii lor ajung la putere după un tip de logică şi 


sunt apoi obligaţi să funcţioneze după un altul, care îi învrăjbeşte. Acest 
conflict nu este (la origine) personal, ci instituțional. De aceea nu e nici 
accidental şi nici evitabil, ci recurent şi endemic. lată argumentele. 

Ca preşedinte, Ion Iliescu nu a putut scăpa de premierul său Petre 
Roman, cu care avusese relaţii personale excelente înainte de funcționarea 
lor ca preşedinte şi premier, decât printr-o mineriadă. În opoziţie şi în 
timpul campaniei electorale, viitorul preşedinte Emil Constantinescu a 
avut relaţii normale cu viitorii săi premieri, Victor Ciorbea şi Radu Vasile. 
Ca preşedinte, a intrat imediat în conflict cu ei. Amândurora, la un 
moment dat, le-a cerut demisia: a avut mari dificultăți să o obţină, 
ultimului trebuind să i-o impună cu artificii care au părut să încalce 
Constituţia, fapt care a stârnit protestele presei. Să ne amintim, rapid, şi de 
degradarea până la ruptură a relaţiilor dintre Ion Iliescu şi Adrian Năstase, 
atunci când, din colegi de partid şi amici de idei, au ajuns să funcţioneze 
primul ca preşedinte, al doilea ca premier. 

Acest tablou sugerează îndeajuns că anume raporturile instituționale, şi 
nu relaţiile personale proaste, sunt cele care ajung să-i opună în chip 
radical pe ocupanţii celor două palate. Nu oamenii, ci funcţionarea lor este 
cauza. Şi, pentru că funcţionarea lor într-un dispozitiv instituţional dat este 
legată de modul în care a fost gândită Constituţia, e plauzibil să căutăm 
viciul care naşte în mod sistematic conflict între cele două palate anume în 
Constituţie şi în felul în care sunt recrutaţi ocupanţii celor două palate. 
Din acest motiv, ideea care mi se pare că poate explica cel mai bine 
războiul palatelor este aceea că logica recrutării viitorilor preşedinţi şi 
premieri intră în contradicţie fatală cu logica funcţionării lor, ca preşedinţi 
şi premieri, odată aleşi. 

Dacă ne uităm din această perspectivă la recentul conflict, vom observa 
imediat că, în cazul lui, regimul celor două logici a funcționat implacabil. 
În timpul alegerilor, armonia dintre viitorul preşedinte şi viitorul premier 
era perfectă, deoarece împărtăşeau aceeaşi logică, a câştigării alegerilor. 
La scurt timp după terminarea lor, preşedinţia şi guvernul au început să 
funcţioneze după logici diferite, din două motive. Primul este că 
preşedintele are legitimitate democratică populară (pentru că e ales în mod 
direct, de cel mai mare număr de votanţi), în timp ce premierul are numai 


o legitimitate democratică de negociere (deoarece e numit de preşedinte): 
dacă preşedintele nu câştigă alegerile şi nu îl vrea, premierul nu există. Cu 
toate acestea, deşi preşedintele câştigă alegerile, numai guvernul le poate 
fructifica — iar acesta este al doilea motiv al conflictului instituţional. Într- 
adevăr, preşedintele candidează pe un program care excedă masiv 
prerogativele sale constituţionale, care, în esenţă, sunt numai simbolice şi 
de reprezentare. De ce o face? Nu pentru că ar încerca să inducă în eroare 
electoratul, ci pentru că el este constrâns de logica constituţiei să caute să 
câştige voturile întregului electorat. Or, poziţia preşedintelui a fost gândită 
contradictoriu de cei care au scris Constituţia României: constituțional 
vorbind, preşedintele are prerogative de preşedinte slab, după alegeri, dar 
se supune unei recrutări tipice preşedinţilor tari, în timpul alegerilor. El 
câştigă alegerile cu un program de care îşi leagă soarta în ochii 
electoratului, dar pe care nu îl poate realiza, după alegeri, decât guvernul. 
Dacă guvernul este obedient, atunci preşedintele asumă, peste constituţie, 
funcţia unui preşedinte executiv. Dacă guvernul nu este obedient, şi e în 
logica administrării puterii ca el să nu fie, atunci preşedintele, care doreşte 
să nu se descalifice în ochii electoratului, va intra cu necesitate în conflict 
cu guvernul, încercând să guverneze în nume propriu. Altfel spus, în timp 
ce logica dinainte de alegeri este aceeaşi pentru viitorul preşedinte şi 
pentru viitorul premier, ea este cu necesitate opusă, după alegeri, când 
premierul numit de preşedinte asumă în nume propriu actele de guvernare 
promise în campania electorală de preşedinte în numele lui şi pe care 
acesta, acum, nu le mai poate decât chibiţa. lar când programul cu care 
preşedintele a câştigat alegerile diferă de cel cu care premierul 
guvernează, conflictul nu poate fi decât sângeros. 

Aceasta este contradicția constituțională în care ne găsim. Politic 
vorbind, contradicția e agravată şi de situaţia concretă în care premierul a 
ajuns să guverneze. Cum vă amintiţi, alegerile parlamentare au fost 
pierdute de Alianţa D.A. Câştigător, Traian Băsescu a profitat de stupoarea 
în care se găseau capii PSD după pierderea preşedinţiei şi a desfăcut 
majoritatea parlamentară rezultată din alegeri (PSD + PUR, cărora li se 
adăuga în mod natural UDMR, ca fost aliat de guvernare al PSD din 
perioada 2000-2004), impunând o alta (D.A. + PUR + UDMR), care 


aducea Alianţa în situaţia de a forma guvernul. Aşa a ajuns Călin Popescu- 
Tăriceanu prim-ministru: nu ca reprezentantul unei majorități 
câştigătoare, ci ca omul găsit la îndemână pentru a reprezenta o majoritate 
inventată. Când majoritatea inventată de preşedinte s-a fisurat, omul fără 
reprezentare a devenit reprezentantul mişcării împotriva preşedintelui. Din 
acel moment, preşedintele ales direct de popor şi premierul impus în 
fruntea guvernului de un preşedinte care a inventat o majoritate au intrat 
în logici fatalmente ireductibile. 

În condiţiile în care televiziunile de ştiri au devenit actori politici 
partizani, iar conflictul dintre preşedinte şi premier este stimulat şi 
conjunctural, şi constituțional, nu ne putem aştepta la nimic bun. 


(8 februarie 2007) 


15. PRESA ŞI POLITICA 


În 1787, Thomas Jefferson spunea: „Dacă aş avea putinţa de a hotărî ce e 
mai bine, guvern fără ziare sau ziare fără guvern, n-aş sta nici o clipă pe 
gânduri: aş alege a doua variantă“. În felul lor implacabil, părinţii 
fondatori ai Constituţiei americane au fixat şi în chestiunea relației dintre 
presă şi guvernare adevărul situaţiei în care ne mişcăm şi azi — pentru 
libertatea cetățeanului, presa este mai importantă decât guvernarea. Pentru 
că ne putem lipsi de a doua sau pentru că prima o determină pe a doua? Să 
analizăm. 

Care este rolul presei? La origine, presa s-a născut cu vocaţia de a fi un 
martor. Presa trebuia să furnizeze adevărul despre fapte şi, în acelaşi timp, 
să contribuie la formarea opiniei publice, prin posibilitatea oferită 
oamenilor de a-şi face publice opiniile. Ea era chemată să formeze spaţiul 
public, informând spiritul public. Potrivit sarcinii ei, presa trebuie (1) să 
informeze în mod obiectiv despre lucrurile care se petrec şi (2) să ofere o 
tribună pentru exprimarea liberă a opiniilor. Este evident că, deținând 
adevărul faptelor şi controlând difuzarea interpretărilor, presa ajunge să 
încorporeze mecanismul prin care se formează opinia publică. Or, 
deoarece orice guvernare se bazează pe opinia publică, de felul în care 


funcţionează presa depinde, în ultimă analiză, guvernarea însăşi. În 
societățile democratice, unde mecanismul formării opiniei publice 
depinde în mod determinant de presă, presa tinde să determine guvernarea. 

În mod normal, presa are doar rolul de a exprima opiniile care agită 
publicul, pentru a le putea transforma în cele din urmă, prin puterea care îi 
e proprie, în opinie publică. Relaţia dintre presă şi guvernare trebuie să 
treacă prin corpul social/politic, care e sursa de legitimitate a amândurora. 
Presa nu îi impune guvernării opinia ei proprie, ci mediază formarea unei 
opinii comune, pe care ar trebui să o reflecte fidel, în chipul unei 
democratice „oglinzi a principelui“. În rezumat, presa democratică 
furnizează diversităţii opiniilor doar mecanismul prin care acestea pot fi 
unificate pentru a deveni opinie publică: nu trebuie să le fie nici judecată, 
nici cenzură, nici îndreptar. Întrucât presa este mecanismul prin care se 
formează opinia publică, nu este opinia publică însăşi, jurnaliştii nu ar 
trebui să ajungă să formeze substanța opiniei publice, ei trebuie doar să 
contribuie la formularea ei. Cât priveşte guvernarea, aceasta, pentru a se 
menţine în cadrele democraţiei, e obligată să ţină seama de opinia publică, 
nu şi de opiniile pe care presa le face publice fără deveni vreodată opinie 
publică. 

Acesta e, în mare, cazul presei clasice. În epoca televiziunii, presa se 
transformă pe nesimţite, dintr-un martor scrupulos, într-un actor care 
prezintă ştirile contribuind la crearea lor şi care comentează politica luând 
parte la facerea ei. Sub pretextul chestionării politicienilor, moderatorii de 
talk-show politic se transformă în provocatori ai evenimentului politic, 
îngemănând rolul martorului care relatează despre fapte cu acțiunea 
politicianului care le produce. Epoca televiziunii promovează la cele mai 
înalte cote de rating acest tip de teleast, care, deşi nu este ales de electorat 
(ci e numit de patron), face politică cot la cot cu politicienii, fără, fireşte, a 
suporta riscurile electorale ale acestora. Pe seama obsesiei politicienilor 
de a-şi face imagine, presa de televiziune tinde să se substituie dezbaterii 
parlamentare şi să acapareze tot spaţiul public: astfel, cum deja se vede 
peste tot, dezbaterea se petrece numai la televiziuni, iar actele guvernării 
se decid numai provocate de întrebările teleaştilor. Fără prezenţa unei 
camere de filmat pare a nu mai exista realitate, căci fără televiziuni, în 


epoca noastră, pare sigur a nu mai exista spaţiu public. 

Aceste câteva constatări sunt perfect ilustrate de evoluţia scandalului 
„afacerea bilețelul“, în care conflictul dintre cele două palate a fost 
escaladat în mod esenţial prin reacţiile politice provocate de presă. Presa 
s-a dovedit mai puternică decât guvernarea, dar nu într-un sens 
democratic, cum i-ar fi plăcut lui Jefferson, ci într-unul patologic. 
Fenomenul la care am asistat în ultima lună este următorul. Din depozitară 
doar a mecanismului prin care se formează opinia publică, presa de 
televiziune s-a erijat în sursă a opiniei publice. Moderatorii de televiziune 
s-au substituit societăţii, punându-se în faţa politicienilor ca unici 
depozitari ai opiniei publice. Ei şi-au prezentat opiniile proprii, 
telespectatorilor şi politicienilor, ca fiind veritabilul interlocutor al 
guvernării: primilor li s-a sugerat că nu mai trebuie să-şi formeze o opinie, 
ultimilor că nu au de ales: dacă le adoptă opiniile, sunt buni şi legali; dacă 
nu le adoptă, sunt răi şi deasupra legii. Triunghiul „presă-societate— 
politică“, care e obligatoriu într-o societate normală, s-a transformat într- 
un triunghi amputat, în „biunghiul“ presă-politică, care e blestemul 
societăţilor prost tocmite. 

În esenţă, triunghiul „presă-societate-politică“ proclamă faptul că sursa 
firească a legitimităţii atât a presei, cât şi a politicii e societatea; amputat 
de termenul său mediu, triunghiul „biunghi“ decretează că sursa 
legitimităţii politicii este presa, iar a presei politica, societatea fiind 
invitată să fie numai spectator şi obligată să rămână doar galerie. Numai 
prin scoaterea societății pe tuşă, forțată de noul stil agitatoric al 
televiziunilor de ştiri să nu mai fie nici judecătorul presei, nici subiectul 
politicii, s-a ajuns ca o idee patent falsă, precum aceea a 
neconstituționalităţii intervențiilor preşedintelui, să ajungă să fie privită 
ca justă, pe motiv că e necesară, bună, pe motiv că ne foloseşte, şi deci ca 
adevărată, pentru nu mai are nimeni nevoie să demonstreze că nu e falsă. 

Ce e uluitor este că necesitatea de a dovedi adevărul unei aserțiuni grave 
a fost înlăturată prin incredibila presiune exercitată asupra publicului 
spectator de densitatea de zgomot produsă de indignarea celor care strigă 
la televiziuni, pe toate vocile, că a cere vreo dovadă pentru acuzaţiile 
făcute împotriva preşedintelui înseamnă a fi complice la fărădelegile lui. 


Fărădelegi care, în acest mod, nici nu mai trebuie probate, deoarece sunt 
dovedite de însuşi faptul că au fost formulate. 


(15 februarie 2007) 


16. PYRRHUS, MODELUL POLITICII ROMÂNEŞTI 


„Se zice ca Pyrrhus ar fi spus unuia dintre aceia care-l felicitau: «Dacă 
vom mai repurta o astfel de victorie asupra romanilor, vom pieri cu 
totul». “3 

Oricine se lansează într-o afacere îşi calculează dinainte riscurile şi îşi 
estimează cu grijă prezumtivele câştiguri. Costurile afacerii nu se 
stabilesc numai în termeni de cheltuieli, ci şi în termeni de pierderi, iar 
pierderile nu sunt întotdeauna doar materiale, fapt reţinut de istorie sub 
vorba, atribuită lui Pyrrhus, regele Epirului, cu ocazia unei victorii 
împotriva romanilor (pentru care a fost felicitat): „Încă o victorie ca asta 
şi suntem terminați“. Lecţia este că victoriile care te desființează ori 
războaiele pe care le poți câştiga numai pierzând pacea trebuie evitate. De 
regulă, deşi războaiele sunt angajate în vederea victoriei, ele se poartă în 
vederea păcii: aceasta este şi sursa moralității lor, căci teama de a fi 
nimicit moderează apetitul de a nimici mai mult decât legile 
internaţionale ori prescripţiile morale (omul fiind ceea ce este). Rele cum 
sunt, războaiele nu ar trebui începute, dacă tot sunt pornite, decât cu 
gândul de a le încheia cât mai avantajos, căci războaiele care nu se poartă 
în vederea păcii, adică a compromisului, sunt de exterminare, iar acesta 
este răul cel mai mare. 

Politica, fiind luptă pentru putere, este şi ea un război şi, ca atare, i se 
aplică cele spuse mai sus. Raţionalitatea politicii este obținerea 
compromisului rezonabil; iraţionalitatea ei este înfruntarea fără scop 
plauzibil şi împingerea luptei până la exterminare, în condiţiile în care 
nici una din părţi nu are puterea să o extermine pe cealaltă. 

Războiul politic dintre premier şi preşedinte şi-a atins deja 
iraționalitatea perfectă. Oricare ar fi fost scopurile celor două părţi, şi 
oricât de raționale, la început (şi luate separat), ele şi-au pierdut de-acum 


plauzibilitatea, deoarece este evident că nici una din părţi nu îşi poate 
atinge scopurile, dacă acestea ar fi în interesul societăţii, fără sprijinul 
celeilalte (îşi pot atinge fără concurs mutual numai scopurile indiferente 
sau contrare binelui comun). Pe de altă parte, dacă scopurile proclamate de 
cele două părţi ar fi atinse, felul în care e dusă lupta le-ar văduvi de toată 
valoarea lor, iar prin modul în care sunt revendicate ca justificare a 
atacurilor le răpeşte şi legitimitatea pe care o aveau iniţial. În plus, lupta 
politică dintre premier şi preşedinte a încetat să mai fie un duel în vederea 
promovării unor scopuri cu care eventual societatea s-ar fi putut 
identifica: a devenit un război de exterminare. Or, a împinge lupta spre 
exterminare este de două ori irațional: atât pentru că deformează totul încă 
înainte ca totul să fi fost deja pustiit, cât şi pentru că, nefiind integral 
posibilă, mută şah-matul pe toată tabla de şah, blocând indefinit jocul 
politic. Dacă deformarea datelor jocului politic alterează deciziile 
actorilor, ducând la ratarea guvernării şi la neputința parlamentului, 
blocarea jocului politic prin amânarea sine die a exterminării nu va 
întârzia să stârnească indignarea electoratului, pentru că nici o politică nu 
poate avea decât justificarea binelui comun, iar binele comun e 
compromis prin logica sterilă a exterminării. 

Cine pierde? Pierd protagoniştii interminabilei certe: pierd împreună, 
pentru că nu pot câştiga separat. În acelaşi timp, pierd scopurile bune, 
deopotrivă pentru că se devalorizează intenţiile prin care fiecare dintre ei 
ne explică gafele pe care nu pot să nu le facă şi deoarece principiile prin 
care îşi justifică atacurile sunt contrazise de virulenţa lor distructivă. 
Pierde societatea, întrucât toate speranţele legate de „revoluţia portocalie“, 
care au făcut din alegerile din 2004 o sărbătoare naţională, tind să se 
transforme de la o zi la alta în dezamăgirea care a pecetluit definitiv soarta 
CDR. Pe scurt, pierde cine ar fi trebuit să câştige. 

Cine câştigă? Câştigă PSD, pentru că i s-a oferit ocazia să reînvie din 
cenuşa care, până la acest prilej nesperat, se identificase cu nămolul în 
care îl zvârlise judecata electoratului, la alegeri. Câştigă PRM, pentru că 
sprijinul său, în ciuda huliganismului parlamentarilor săi şi a 
extremismului celor care îi conduc, a devenit indispensabil în parlament 
atât planurilor PSD de a-l suspenda pe preşedinte şi de a face ordine 


abuzivă în guvern, cât şi duplicităţii PNL, în lupta sa cu preşedintele. 
Câştigă Dan Voiculescu, care, din subsolul abisalei sale mediocrităţi, a 
ajuns să facă şi să desfacă agenda publică, cu o neruşinare căreia nici lipsa 
de legitimitate parlamentară, nici trecutul necurat, nici verdictul de 
informator, nici ampla manipulare prin presă la care se dedă nu îi pun 
vreun bemol. Pe scurt, câştigă cine ar fi trebuit să piardă. 

Dacă nu va învinge nimeni, acest şah-mat continuu ne va ruina. lar dacă 
va învinge cineva, oricare din victorii ne va ruina pe toţi. Oricine va primi 
felicitările, înfrângerea va fi a tuturor. 


(28 februarie 2007) 


17. VECINĂTĂȚI RESPINGĂTOARE 


Există o vorbă răutăcioasă, care spune că, dacă prostia ar durea, cei mai 
mulți oameni ar urla încontinuu. Ei bine, dacă violențele făcute bunului- 
simţ ar avea urmări clinice, România ar fi o ţară de spitalizaţi. În fiecare 
zi, răsfoind presa, şi în fiecare seară, zapând televiziunile de talk-show, 
oamenii sunt confruntaţi cu aberaţia de fals şi cu aberaţia de 
promiscuitate. Falsul e peste tot: în limba de lemn a politicienilor, în setea 
moderatorilor de a deveni comisari ai Comitetului Salvării Publice, în 
împleticirea şi răsucirea raționamentelor, în fixația monomaniacală şi 
mitomană a opțiunii politice (foarte asemănătoare cu patima sportivă a 
huliganilor), în fine, în ignorarea ori distorsionarea faptelor. 
Promiscuitatea e, şi ea, ubicuă: a paralizat orice instinct de separare, a 
inhibat orice repulsie igienică, a penalizat orice încercare de a discrimina 
între ce merită prețuit şi ceea ce nu merită decât dispreţ. Împreună, fals şi 
promiscuitate sunt ochii prin care suntem forțați să privim lumea politicii; 
sunt urechile prin care suntem constrânşi să îi auzim mesajele; sunt nările 
prin care ne vin, de la ea, miasmele. Prin falsul şi promiscuitatea predicii 
lor, canalele televiziunilor ne intoxică şi ne isterizează. Graţie lucrării lor, 
noi nu mai suntem informaţi cu ştiri, suntem insidios deformaţi de o 
combinaţie toxică de ştiri şi îndoctrinare cu flecăreală. 

Până să deschizi seara televizorul, viața în România ţi se poate părea 


normală, cu toate scârțâielile şi sâcâielile ei. De îndată ce l-ai deschis, eşti 
electrocutat în direct: eşti pus nu la curent, ci în curentul vieții mediatico- 
politice, care e o apocalipsă desfăşurată chiar acum, sângeroasă şi când e 
veselă, şi când e tristă. Nimic nu e spus fără un avertisment articulat din 
sprânceană, fără o responsabilă îngrijorare în glas, fără o isteaţă tragere de 
mânecă şi, după caz, de o binevoitoare bătaie complice pe burtă şi un 
confratern tras de şiret, pe obraz. Totul te somează. Totul te prinde. Chiar 
dacă totul îți scapă, tu, hipnozei vorbitorilor care spun în vacarm totul şi 
contrariul lui, nu le mai poţi scăpa. Devii prizonierul furiei cu care se 
vorbeşte, sclavul minciunilor pe care le auzi, victima incoerenţelor care te 
ameţesc şi servitorul isteriilor care izbucnesc încontinuu. Aşa cum e azi 
făcută în direct la televiziuni, de către moderatori erijaţi în comisari şi 
politicieni transformați în intriganți mediatici, dusă prin linşaj şi purtată la 
trosneală, politica a devenit principala toxină a vieţii noastre publice. 

Mediatizarea politicii după tehnica jupuirii de viu în direct a permis o 
răspândire fără precedent a falsului prin răstălmăcire şi a promiscuităţii 
prin aglomerarea în vecinătăţi respingătoare. Aberaţia care mă uluieşte cel 
mai mult în ultima vreme e amnezia promiscuă, toleranța față de 
vecinătatea infamă. Într-un excelent editorial apărut săptămâna aceasta în 
Observator cultural, Liviu Ornea atrăgea atenţia asupra vecinătăților 
respingătoare (şi compromițătoare). Autorul se referă la presă, şi anume la 
ziarul Ziua, deplângând faptul că în cuprinsul lui oameni normali acceptă 
să publice alături de indivizi cu prestație morală dezgustătoare. Cum pot 
accepta colaboratorii normali ai ziarului să publice alături de cei care au 
instrumentat atacul respingător împotriva lui Gabriel Liiceanu şi a aşa- 
zişilor „intelectuali roşii“? Politica de vecinătăţi şi de calomnii a ziarului 
Ziua este atât de transparentă, încât numai interesaţii ori nesimţiţii pot 
pretinde că nu au ştiut ori că nu şi-au dat seama. 

Liviu Ornea putea la fel de bine să se refere la parlament sau la 
partidele politice sau la redacţiile ziarelor sau la televiziuni. Fenomenul 
care a ieşit cu purulentă violență la iveală în ultimele două luni este 
amestecul promiscuu, vecinătatea scârboasă, comerțul compromițător. 
Când a mai avut atâta vizibilitate Dan Voiculescu, personaj riguros 
nefrecventabil, care a ajuns să fixeze agenda publică şi să dea lecţii de 


moralitate urbi et orbi? Cum poţi să scrii, tu, apărător al drepturilor 
omului, tu, istoric profesor universitar, cum poţi să scrii netulburat 
articole „decente“ într-o gazetă în care, pe prima pagină, numele unui om 
ca Gabriel Liiceanu este titrat, cu litere de-o şchioapă, „Liicheanu“? 
Cum?! De ce îi mai salutăm pe aceşti oameni? De ce nu le întoarcem 
spatele? De ce jucăm jocul civilizaţiei cu oameni care nu sunt civilizaţi? 
De ce acceptăm să coabităm cu mârlanii, cu gujaţii, cu escrocii, cu 
nesimţiţii? De ce?!! Democraţie fără discriminare morală e populism, 
adică contrariul spiritului civil. Democraţie fără curajul de a respinge, de a 
refuza, de a spune nu, de a jigni ceea ce merită jignit, de a dispreţui ceea 
ce merită disprețuit şi de a discrimina ceea ce merită discriminat, aceea nu 
e democrație, e moartea spiritului, e promiscuitate. Canaliile, proştii, 
ignarii, scandalagiii, inepţii au devenit deodată, cu toţii, din vina noastră, 
a civilizaţilor, frecventabili. E aberant, e complet greşit. Cu derbedeii nu te 
însoţeşti, darmite să te înhăitezi. 

Cu toate acestea, ceea ce vedem azi este că membrii normali ai 
parlamentului coabitează în mod vicios cu membrii săi care nu sunt deloc 
frecventabili. În loc să se separe public de ei, pesemne din dorinţa de a fi 
civilizați, moderați, toleranţi şi democrați, aceştia se lasă în mod vicios 
amestecați cu membrii săi inavuabil imbecili ori în chip periculos 
crapuloşi. Acceptând însă amestecul, cetățeanul normal va ceda pasul 
inițiativei: băgăreţii şi neruşinaţii vor deveni în mod irezistibil purtătorii 
lui de cuvânt. Şi nu va putea face nimic, căci totul va fi, din toate punctele 
de vedere, prea târziu. Acest mecanism este universal. Dacă funcţionarea 
în regim de organizare birocratică a partidelor a condus la legea oligarhiei 
formulată de Robert Michels, funcţionarea în regim de televiziune în direct 
a partidelor conduce cu necesitate la promovarea canaliilor, la stimularea 
escrocilor şi la legitimarea extremiştilor. 


(8 martie 2007) 


18. POLITICA ŞI PARLAMENTARII 


Trăim un timp al politicii, un timp în care politica e peste tot. Pare a fi 


unicul subiect al presei scrise şi singura preocupare a televiziunilor. Nu 
există alt subiect mai vânat, mai exploatat, mai căutat. Nu doar că ni se 
oferă doar politică: dar nici noi nu căutăm decât politică. Posteritatea a 
reţinut în contul lui Napoleon vorba, adresată lui Goethe, că „politica este 
Destinul“ — La politique c'est le Destin. Enigmatică prin lapidaritate, 
sensul acestei formule nu e mai puţin limpede. Ea spune că atunci când 
baza puterii politice se lărgeşte semnificativ de mult, politica e 
inconturnabilă. Şi aceasta deoarece epoca în care războaiele erau o afacere 
privată a regilor, implicând armate mici şi riscuri neglijabile, a trecut 
definitiv: de acum, pare a spune el, ca să faci ceva mare trebuie să treci 
prin politică — trebuie să faci politică. Trebuie, adică, să obţii consensul 
multora, deoarece, pentru a întreprinde ceva în sfera publică, trebuie să 
obţii mai întâi un sprijin politic. lar sprijinul politic se obţine numai 
făcând politică. Că politica este inevitabilă înseamnă, în epoca noastră (pe 
care o inaugurează remarca lui Napoleon), că nu se mai poate obţine nimic 
fără ea. Pentru a putea în genere face ceva, orice, trebuie să faci mai întâi 
politică. 

Scopul politicii este, prin urmare, obţinerea sprijinului politic. Sprijin 
politic, pentru a face ce? Evident, pentru a pune în mişcare oameni, a 
dispune de fonduri şi a face legi după plac. Prin politică unii oameni, 
numiţi politicieni, pot face pe seama altora lucruri pentru care pot fi traşi 
cu greu la răspundere, pe bani care nu le aparţin, în beneficiul lor ca 
persoane, şi politice, şi private, sub pretextul urmăririi binelui public şi 
fără posibilitatea de a fi cu adevărat controlaţi. Am dat această definiţie nu 
după manualele de teorie politică, ci trăgând învățămintele cuvenite din 
situaţia noastră de fapt. Cum se ştie, în democraţie, baza puterii politice 
este electoratul. Aşa este şi la noi. Dar la noi, chiar dacă mobilizarea 
electoratului este democratică, mecanismele dispunerii de baza de putere 
oferită de el nu sunt democratice. Parlamentarii noştri se aleg democratic, 
dar se comportă discreţionar. 

Auzim în fiecare zi, clamat de parlamentari, că parlamentul este 
supremul for al democraţiei şi că deciziile lui sunt democratice prin chiar 
natura lor. Fără să fie complet falsă, această pretenţie nu este nici pe de-a- 
ntregul adevărată. E adevărat că parlamentul a fost ales în mod democratic 


(fireşte, în cadrul şi cu limitările tipului de scrutin întrebuințat la vot) — şi, 
în acest sens, el este un for democratic. Dar e fals că deciziile lui sunt 
democratice prin simplul fapt că sunt luate în parlament, atâta timp cât 
parlamentarii fac ce vor cu mandatul acordat şi, odată aleşi, trafichează 
fără relaţie cu electoratul voturile de care dispun. În plus, votul pe listă 
face ca parlamentarii să fie mai dependenţi de voinţa şefilor de partid, 
decât de voinţa electoratului. Mai mult, dacă parlamentul ar reprezenta 
prin definiție democrația, oameni nuli din punct de vedere intelectual (ca 
Dan Voiculescu) şi partide inexistente din punct de vedere electoral (ca 
Partidul Conservator) nu ar putea să joace vreun rol politic în parlament. 
În realitate, joacă, şi anume unul disproporționat. 

Dan Voiculescu conduce în acest moment cea mai importantă comisie a 
parlamentului (Comisia de anchetare a preşedintelui României) şi este 
omul pus de parlament să îl judece pe şeful statului. Din punctul de vedere 
al parlamentului, e bine, e normal şi e democratic ca de un om precum 
Dan Voiculescu să atârne decizia privind soarta preşedintelui ţării. Cât 
despre Partidul Conservator, votul acestui partid, care nu are nici o bază 
electorală, influenţează politica guvernului, de la fixarea agendei, până la 
impunerea anumitor decizii. Ce este democratic în aceste fapte? Nimic. 
Este vorba de răzbunare, calcul politicianist şi sforării de culise. 
Voiculescu a fost numit de parlamentari în fruntea acestei comisii pentru 
că are o calitate, recunoscută de toţi şi pentru care, în parlament, este 
unanim apreciat: îl urăşte pe preşedinte. Nu moderaţia şi dorința de a 
cunoaşte adevărul (ambele trăsături esenţiale ale democraţiei) au stat la 
originea alegerii lui Dan Voiculescu în fruntea Comisiei, ci disprețul 
parlamentarilor faţă de electorat (căci au pus o funcţie delicată în mâinile 
unui om care din punct de vedere electoral nu există), indiferența lor față 
de adevăr (căci nu e normal să numeşti un om ca Ciomu, care mutilează, 
în fruntea comisiei de malpraxis, care vrea să elimine mutilările) şi 
dorința majorităţii parlamentare de a-l batjocori public pe şeful statului 
(căci îl pune legal la mâna unuia care i-ar lua bucuros gâtul). Eu nu văd 
nimic democratic aici, văd numai aroganță, dispreţ şi mârlănie. Veţi găsi 
exact aceste trăsături în raportul Comisiei. 

Ce s-a întâmplat? S-a întâmplat că parlamentul a devenit un teatru de 


război. S-a ajuns aici pentru că parlamentul României s-a pus benevol la 
dispoziţia celor mai răi dintre membrii săi. Nu este numai Dan Voiculescu, 
mai sunt şi alţii. Iar degringolada a început în ziua în care parlamentarii nu 
au reacționat la ocuparea parlamentului de către trupele de militanţi ale 
Partidului România Mare şi au acceptat în mod laş acțiunile huliganice 
organizate de Corneliu Vadim Tudor, Daniela Buruiană şi acoliţii lor de 
partid împotriva preşedintelui Traian Băsescu, în ziua istorică de 19 
decembrie 2006, ziua când România a condamnat regimul comunist ca 
ilegitim şi criminal. 

În momentul de față, parlamentul a confiscat în mod fraudulos noţiunea 
de democraţie, pe care o manipulează după placul câtorva radicali şi 
extremişti, care fac, între parlamentari, opinia. 


(22 martie 2007) 


19. DESPRE CRIZĂ, PE SCURT 


Una din trăsăturile cele mai detestabile ale situaţiei noastre de azi este 
trăncăneala. Parlamentară, de coaliţie ori de guvernare, cetăţenii români 
au parte de trăncăneală de dimineața până seara. Din trăncăneală decurge 
indecizia, iar din indecizie trăncăneală. Ambele se trag din lipsa de 
claritate a ideilor pe care le construim pentru a explica situaţia în care ne 
găsim. 

Vă propun să testăm această idee pe actuala criză politică. Putem să o 
facem foarte uşor dacă ne situăm în originea ei. Din simplitatea tabloului 
va rezulta cu claritate decizia care trebuia luată, pentru a evita tot ceea ce 
azi ne otrăveşte viaţa. 

Începutul crizei este victoria asimetrică a Alianţei D.A. Cum ştiţi, 
Alianța a câştigat alegerile prezidenţiale, dar le-a pierdut pe cele 
parlamentare. Potrivit rezultatului de la urne, care a dat o majoritate PSD 
+ PUR (conţinut în PSD) + UDMR suficientă guvernării, ar fi trebuit să 
urmeze o coabitare între formule politice opuse. Am fi avut un preşedinte 
D.A. în coabitare cu un guvern de tip Năstase, perfect asemănător cu cel de 
care tocmai scăpaserăm şi, bineînţeles, la fel de puţin moral. Schimbând 


preşedintele, electoratul a decis imoralitatea guvernării Năstase (căci 
Năstase a fost contracandidatul lui Băsescu, iar Iliescu nu mai avea dreptul 
să candideze). Dar a decis pe jumătate, căci, în acelaşi timp cu victoria 
acordată preşedintelui, l-a lipsit pe acesta de mijloacele limpezi de a-i 
pune capăt. 

Asimetria între prezidenţiale şi parlamentare ascundea o contradicţie: 
aceea între intenţia de schimbare pe care victoria la prezidenţiale părea să 
o sugereze şi absenţa unei majorități parlamentare pe care schimbarea să 
se poată efectiv construi. Fireşte, era perfect legitim ca preşedintele ales al 
Alianţei să dorească să conducă ţara cu un guvern al Alianţei şi nu cu unul 
emanat de PSD. Dar cum să aduci la guvernare o grupare de partide care 
nu are o majoritate evidentă în parlament? Într-un singur fel: inventând o 
nouă majoritate. Pe surpriza creată în noul parlament de victoria noului 
preşedinte, acesta a putut smulge PUR din alianţa electorală cu PSD şi a 
reuşit să convingă UDMR să meargă la guvernare alături de Alianţa D.A. 
Numai în acest mod, forțat, a obținut Alianţa o majoritate de conjunctură, 
pe care alegerile, în fond, i-o refuzaseră. 

Pentru că a fost forțată de un preşedinte învingător în beneficiul unor 
partide înfrânte, majoritatea de conjunctură pe care s-a bazat guvernul 
Alianţei nu putea dura. Ca atare, nici guvernul. Singura modalitate clară 
din punct de vedere moral prin care guvernul unei Alianțe fără majoritate 
ar fi putut să supraviețuiască fluctuaţiilor de conjunctură era de a face 
alegeri anticipate. Erau două posibilităţi, ambele lipsite de ambiguitate. 
Dacă noile alegeri ar fi refăcut vechea majoritate, atunci voinţa populară 
era coabitarea, iar preşedintele ales în numele Alianţei ar fi fost obligat să 
se acomodeze cu un guvern PSD. Dacă însă noile alegeri ar fi fost 
câştigate de Alianţă, atunci guvernul impus de către preşedinte pe o 
majoritate impusă ar fi avut în parlament o majoritate confirmată: numai 
în acest mod s-ar fi putut obţine, pentru un guvern al Alianţei, o guvernare 
căreia să nu îi poată dicta nici Dan Voiculescu („soluţia imorală“), nici 
PSD („soluţia ticăloasă“), nici PRM („soluţia monstruoasă“). 

După cum se vede, criza actuală nu îşi are cauza în afacerea „bileţelul“, 
care nu a fost decât un pretext, ci în incapacitatea guvernului Alianţei de a 
anula printr-o decizie corectă şi tehnic şi moral „soluţia imorală“ la care a 


trebuit să recurgă preşedintele atunci când l-a impus, pe o majoritate de 
conjunctură: decizia corectă era să se organizeze cât mai repede alegeri 
anticipate. În acest mod, s-ar fi respectat şi democraţia şi adevărul. S-ar fi 
respectat democraţia, pentru că posibilitatea de a tranşa într-un sens sau 
altul criza (coabitarea cu un guvern PSD sau guvern al Alianţei) ar fi fost 
pusă în mâna electoratului, prin alegeri: în prezent, soluţia este în mâna 
sforarilor din parlament şi a intriganţilor din partide, iar guvernul Alianţei 
e la cheremul lor. S-ar fi respectat şi adevărul, pentru că, dacă ar fi fost 
confirmat prin alegeri anticipate, guvernul ar fi căpătat o majoritate 
parlamentară morală: în prezent, majoritatea care dictează mişcările 
guvernului este imorală, pentru că reprezintă o mobilizare a aproape 
tuturor în jurul agendei câtorva, care sunt cei mai răi. 

Dacă s-ar fi recurs atunci la alegeri anticipate, nesfârşita trăncăneală de 
azi nu ar fi existat. După cum se vede, trăncăneala ascunde întotdeauna o 
gândire falsă — iar indecizia descinde direct din ea. Trăncăneala de azi a 
tuturor politicienilor ascunde faptul că guvernul nu a luat decizia corectă 
la timp. Şi în loc ca soluţia să fi fost pusă la îndemâna electoratului, cum 
ar fi fost moral, ea se plimbă azi prin mâinile învârtitorilor de vorbe, ceea 
ce este imoral. 


(29 martie 2007) 


20. S-A ALES PRAFUL 


În decembrie 2004, primul Guvern Tăriceanu a fost învestit cu 265 de 
voturi. A coalizat împotriva sa 200 de voturi. Pe atunci, din guvern făceau 
parte PNL, PD, UDMR şi PUR. Parlamentarii acestor partide, la care îi 
putem adăuga şi pe cei ai minorităţilor, au adus în sprijinul guvernului 241 
de voturi. Făcând diferenţa, vedem că primul Guvern Tăriceanu a fost 
votat şi de 24 de parlamentari ai opoziţiei PSD-PRM. Potrivit acestui vot, 
se putea şti cu claritate cine este în opoziţie şi cine la putere. 

Lucrurile au devenit cu totul neclare acum, la a doua învestire a 
Guvernului Tăriceanu. Primul lucru neclar e statutul acestui guvern. E 
unul nou? Atunci ar fi trebuit ca prim-ministrul să fie renumit de 


preşedinte. Ceea ce nu s-a întâmplat. Deci nu avem de-a face cu un guvern 
nou. Este atunci unul remaniat? Ar fi trebuit în acest caz ca schimbările 
din guvern să rămână în cadrul protocolului de funcționare al Alianţei. 
Ceea ce, iarăşi, nu s-a întâmplat. Deci nu este un guvern remaniat. Este 
unul care reflectă apariția unei noi majorităţi electorale? Nu, căci ar fi 
trebuit, pentru aceasta, alegeri. Este atunci consecința reaşezării unei noi 
majorităţi parlamentare? Nici asta, pentru că, dacă am fi avut o nouă 
majoritate, ar fi trebuit atunci ca noul guvern să numere în componenţa sa 
miniştri ai noii majorităţi, ceea ce nu s-a întâmplat. Atunci? 

Nici nou, nici remaniat, nici revalidat electoral, nici reconfigurat 
parlamentar, recent confirmatul Guvern Tăriceanu este nou doar în 
virtutea faptului că e recent şi e altul doar în măsura în care a acceptat să 
facă jocurile altora. Atingem astfel cea de-a doua neclaritate, la fel de 
neliniştitoare ca şi prima: al cui guvern este, de fapt, noul Guvern 
Tăriceanu? 

Este al Alianţei D.A.? Nu, pentru că PD a fost dat afară din fostul 
guvern, iar PD nu l-a validat pe actualul. Este atunci al PNL, căruia îi este 
şef de partid chiar premierul? Da, dacă judecăm după prezenţa masivă a 
miniştrilor liberali. Nu pe de-a-ntregul, dacă ne gândim că voci importante 
din partid şi-au exprimat rezerva ori chiar dezacordul, iar principalul 
avocat al ruperii Alianţei D.A., el însuşi ministru în noul guvern (Ludovic 
Orban), a votat împotriva lui (în Biroul Politic). 

Este noul Guvern Tăriceanu al cui l-a votat? Să numărăm voturile. Al 
doilea Guvern Tăriceanu a fost învestit cu 302 voturi. Faţă de cele 200 de 
voturi obținute împotriva sa de primul Guvern Tăriceanu, noul guvern a 
reuşit să ridice împotriva sa doar 27 de voturi. Deşi baza parlamentară a 
celor două partide care fac astăzi parte din guvern (PNL şi UDMR) este de 
numai 123 voturi (numărând şi cele 18 voturi ale minorităţilor), al doilea 
Guvern Tăriceanu a beneficiat la confirmare de toate voturile PSD (150), 
plus încă 29 ale unor parlamentari PRM şi PC. Cum PD şi PLD au părăsit 
sala, din structura votului rezultă că în opoziţie față de guvern se află PRM 
şi PC (cu excepţia celor 29 de voturi acordate de parlamentarii acestor 
partide guvernului, împotriva indicaţiilor exprese ale şefilor lor de partid). 
Ce rezultă de aici? Rezultă că, din punct de vedere parlamentar, al doilea 


Guvern Tăriceanu depinde în mod esenţial de PSD. Este, în fond, 
marioneta PSD, în toate manevrele parlamentare. Aşa se explică atitudinea 
de amfitrion degajat şi bine dispus pe care a avut-o, de la tribuna Camerei, 
preşedintele PSD, Mircea Geoană, cu ocazia votului de învestire. 

Făcând să treacă de parlament al doilea Guvern Tăriceanu, PSD a 
câştigat totul. Prin majoritatea parlamentară pe care o controlează, PSD a 
câştigat mecanismul prin care poate cenzura şi fixa agenda guvernării. 
Prin faptul că poate rămâne în opoziţie, fără a renunţa la exercitarea 
puterii, PSD a câştigat privilegiul de a fi în acelaşi timp şi la putere, şi în 
opoziţie, avantaj enorm pentru orice partid care, atât față de electoratul 
fidel, cât şi față de cel pe care doreşte să îl atragă, poate ţine simultan 
două discursuri opuse şi, măcar în principiu, la fel de plauzibile. În fine, 
prin faptul că a dat verde venirii la guvernare a baronilor de la laşi (ceea 
ce constituie, în sine, un enorm scandal — să ne gândim cum ar fi 
reacționat presa dacă Adrian Năstase i-ar fi chemat pe unii din baronii 
locali ai PSD la guvernare), e plauzibil ca PSD să fi câştigat de la PNL (pe 
seama acestuia) şi dreptul de a beneficia de dedesubturile inavuabile ale 
administrării puterii: altfel spus, PSD şi-a câştigat poziţia din care 
guvernarea cu baroni PNL să poată fi folosită de PSD atât pentru 
compromiterea Guvernului Tăriceanu, cât şi pentru derularea, în nume 
propriu, a afacerilor subterane care îi înfrățesc, în teritoriu, pe baronii 
tuturor partidelor, de-a valma. 

Concluzia? Granițele dintre opoziţie şi putere au fost şterse în 
beneficiul PSD, care a dobândit poziţia unică de a putea să-şi construiască 
viitoarea victorie din 2008 şi cu ajutorul succeselor Guvernului Tăriceanu 
(câte vor fi), şi prin intermediul eşecurilor acestuia (care nu vor putea 
lipsi). Şah-mat. 


* 


Un codicil, totuşi. Evocând contrastul dintre sărăcia voturilor cu care a 
fost învestit primul Guvern Tăriceanu, care era legitim, şi abundența 
voturilor la învestirea celui de al doilea Guvern Tăriceanu, a cărui 
legitimitate e mult mai puțin clară, m-am gândit că situația în care suntem 
aduce cumva cu asimetria votului la condamnarea lui Socrate. După cum 


poate vă amintiţi, la judecata lui Socrate au fost două voturi: unul pentru a 
stabili dacă Socrate este vinovat, altul pentru a decide dacă merită să 
moară. De neînțeles (şi revoltător) este faptul că numărul cetăţenilor 
atenieni care l-au considerat vinovat pe Socrate a fost mai mic decât 
numărul celor care îl doreau mort. Şi mort a devenit, în urma votului! 

Faptul că primul Guvern Tăriceanu a avut împotriva sa 200 de 
parlamentari, iar cel de-al doilea doar 27, în condiţiile în care primul 
beneficia de o bază parlamentară de 241 de voturi, iar al doilea de una de 
doar 105, ţine nu de misterele insondabile ale firii umane, care l-au pierdut 
pe Socrate, ci de realitățile sondabile ale vieţii politice româneşti, care ne 
pierd constant pe noi. Aceste realități pot fi ilustrate prin două exemple: 
coalizarea aproape tuturor forţelor politice româneşti împotriva Monicăi 
Macovei şi demiterea lui Răzvan Ungureanu de către premier, pe o 
chestiune ridicolă. Amândoi miniştrii s-au dovedit excelenți, utili 
României şi preţuiţi de aliaţii noştri. Ura împotriva Monicăi Macovei şi 
nesocotirea performanţelor lui Răzvan Ungureanu ţin de iraționalitatea 
vieţii noastre politice. Or, abia această iraţionalitate izvorâtă din ură 
reflectă realitățile de adâncime ale politicii noastre. Nu e vorba de afiliere 
politică — în definitiv, faptul că Macovei era sprijinită de PD, iar 
Ungureanu era membru PNL nu a jucat aproape nici un rol în coaliția 
ridicată împotriva lor. Nu afilierea politică e aici importantă, ci afilierea 
vicioasă. Căci prin aceste afilieri vicioase s-a ajuns ca în aclamaţiile 
parlamentului dominat de PSD şi în absenţa parlamentarilor PD şi PLD, 
noul Guvern Tăriceanu să fie confirmat cu 302 de voturi pentru şi 27 de 
voturi împotrivă. Nu numai PSD a votat pentru, ci şi parlamentari ai PRM 
şi ai PC (264 reprezentând voturile însumate ale PNL, UDMR şi PSD). 
Avem un guvern puternic? Judecând după numărul de voturi, da. Judecând 
după realităţi, nu. Este un guvern dat de majorităţile coalizate prin afilieri 
vicioase, pentru care afilierile publice sunt fie pretext, fie paravan. 

Fabula este următoarea. Premierul spune electoratului său, arătându-i o 
pipă: „Aceasta nu e o pipă“. Magritte, care a pictat un tablou cu acest titlu 
şi care a inventat calamburul, putea fi crezut, pentru că a creat o operă de 
artă; premierul Tăriceanu nu poate fi crezut, pentru că a creat un monstru. 


(4 aprilie 2007) 


21. REPUBLICA PRIM-MINISTERIALĂ 


Valoarea unei constituţii stă sau cade împreună cu practicile juridice 
menite să o traducă în viaţă. De pildă, despre Constituţia Statelor Unite, 
Roger Scruton spunea că este practic ininteligibilă în absența 
amendamentelor şi a unei rețele extrem de complexe de hotărâri 
judecătoreşti. În răspăr cu ceea ce par să creadă politicienii noştri, 
constituţiile nu sunt mecanisme miraculoase, capabile să ne dispenseze de 
responsabilitatea noastră politică punctuală ori de imaginaţia juridică 
încorporată în vasta țesătură de legi şi decizii care constituie corpul legal 
al unei naţiuni. Să ne întrebăm, prin urmare, care e valoarea constituţiei 
noastre, adoptată în 1991, revizuită în 2003 şi invocată până la saţietate în 
disputa politică sângeroasă de azi, ca un veritabil deus ex machina chemat 
pe pământ fie pentru a-i lovi pe „păcătoşi“, fie pentru a-i pune deasupra 
legii pe administratorii virtuţii? Ca orice constituţie, ea are exact valoarea 
practicilor juridice care îi sunt asociate. De aceea, a spune că avem o 
constituţie bună pentru că principiile ei sunt excelente este fals, pentru că 
ne induce în eroare: nu aflăm mai nimic despre constituţionalitatea vieţii 
noastre politice examinându-ne principiile — de practici şi mecanisme 
avem nevoie, nu de declaraţii de principii (astfel proclamate, principiile 
ascund chiar ceea ce declară). 

Aici apare un paradox: cu excepţia constituţiilor explicit criminale, nici 
o constituţie, oricât de prost concepută ori redactată, nu pare a fi cu 
adevărat proastă. E adevărat: constituţiile explicit generoase pot fi aplicate 
criminal (cazul Constituţiei URSS din 1936); dar paradoxul este că orice 
constituţie care nu e explicit criminală pare a fi, în toate situaţiile care nu 
pretind imaginație juridică (adică veritabile soluţii la probleme 
instituțional conflictuale), rezonabil de bună. Paradoxul se trage din faptul 
că orice constituție, deşi se legitimează prin principii generale, nu îşi 
dovedeşte valoarea decât prin capacitatea ei de a întemeia mecanisme 
consistente de control şi echilibru instituțional. Judecarea prin principii a 
ceea ce trebuie evaluat după funcţionare explică de ce Constituţia noastră 
continuă să pară în ochii multora rezonabil de bună, în ciuda faptului că, în 
situații de cumpănă, ea se dovedeşte fie inaplicabilă, fie inutilă. 


lată un exemplu. Prin expulzarea democraţilor de la guvernare, prim- 
ministrul a produs o remaniere de guvem, care a schimbat ceea ce 
Constituţia numeşte „compoziţia politică a guvernului“. Ce ne spune 
constituţia, în acest caz? Găsim descrierea cazului la articolul 85, alineatul 
(3). Ceea ce ne spune acest articol este deopotrivă confuz, redundant şi 
impracticabil. lată textul: „Dacă prin propunerea de remaniere [făcută de 
premier] se schimbă structura sau compoziţia politică a guvernului, 
Preşedintele României va putea exercita atribuţia prevăzută la alineatul (2) 
numai pe baza aprobării parlamentului, acordată la propunerea primului- 
ministru“. Prin urmare, în cazul excepţional în care remanierea schimbă 
compoziţia politică a guvernului, preşedintele are dreptul să întreprindă o 
anumită acţiune. Care este aceea? Aflăm din aliniatul (2), la care ne-a 
trimis aliniatul (3): „[îln caz de remaniere guvernamentală [...], 
Preşedintele revocă şi numeşte, la propunerea primului-ministru, pe unii 
membri ai guvernului“. Prin urmare, în cazul excepţional în care 
remanierea implică şi schimbarea compoziţiei politice a guvernului (cazul 
nostru), preşedintele va putea să îi revoce şi să îi numească pe acei 
miniştri pe care i-i propune premierul, cu condiţia să aibă aprobarea 
parlamentului, care nu-i poate fi dată decât dacă o cere premierul. Ce 
înseamnă asta? Că atunci când premierul modifică structura politică a 
guvernului, preşedintele, care l-a numit în virtutea altei combinaţii 
politice, are dreptul să îi facă pe plac. În ecuaţie nu mai sunt trei actori, ci 
doi. Puterile lor nu mai sunt echilibrate, ci una din ele este făcută 
prizoniera deciziilor celorlalte, fără posibilitatea de a le mai controla şi 
balansa. 

Ne poate scoate articolul 85 din situaţia în care ne găsim? Nu. Nu ne 
ajută pentru că pe dispoziţiile Constituţiei nu se poate construi, în situația 
dată, un raport legal care să lege puterile angajate în dispută printr-un 
mecanism democratic de tip checks and balances. Dimpotrivă, avem o 
situație în care două puteri, executivul şi legislativul conspiră pentru a o 
elimina pe a treia, reprezentată prin şeful statului. Rolul esenţial al 
constituţiei, acela de a putea genera mecanisme instituționale viabile în 
condiţii de conflict, este astfel ratat. 

Situaţia articolului 85 ilustrează perfect paradoxul constituţiilor care nu 


fac rău atunci când sunt inutile şi care nu reuşesc să facă bine, atunci când 
sunt chemate să clarifice situații politice neclare. Acestor Constituţii nu li 
s-ar putea obiecta că nu invocă principii bune: dimpotrivă, le etalează pe 
cele mai bune. Dar, ca şi în cazul constituţiei noastre, obiecţia faţă de ele 
vine din faptul că principiile cu care se laudă sunt organizate în 
mecanisme de guvernare vizibil confuze şi aproape sigur impracticabile. 
Aceste defecte trec neobservate când nu ai nevoie de soluţii, dar devin 
insurmontabile când le cauţi; descoperi atunci că nu te poți descurca nici 
cu ce ai, de răul făcut de ce îţi lipseşte. 

Mi s-ar putea obiecta că articolul 85 al Constituţiei, tocmai, consfinţeşte 
caracterul parlamentar al republicii noastre. Ar fi aşa, dacă de fapt în tot 
cuprinsul Constituţiei nu s-ar amesteca într-un mod incoerent inspiraţia 
prezidenţială din 1991 (impusă de Ion Iliescu ca preşedinte) cu surdina 
parlamentară din 2003 (impusă de acelaşi Ion Iliescu, însă din perspectiva 
cedării preşedinţiei către Adrian Năstase). Rezultatul paradoxal şi 
paralizant este că nu trăim nici într-o republică parlamentară, nici într-una 
prezidenţială, ci într-o republică prim-ministerială, în care executivul dă 
tonul parlamentului şi fixează gradele de libertate ale preşedinţiei — o 
republică a  trăncănelii executive, în care în locul dezbaterilor 
parlamentare avem televiziuni care fac ştiri în loc să le transmită şi 
aranjamente de culise care decid pe ascuns cam tot ce se decide mai apoi 
la vedere. Cu aceste trei republici amestecate totul e blocat din capul 
locului. Căci soluţiile care s-ar potrivi primei republici o invalidează pe 
cea de-a doua, care o blochează pe cea de-a treia, care, la rândul ei, nu 
poate trăi de primele două, deşi fără ele nu poate supravieţui. 


(11 aprilie 2007) 


22. ALEGERI ŞI CULISE 


Meritul situaţiilor de criză este că scot la iveală lucrurile pe care rutina le 
ascunde. Cine ar fi crezut pe vremea lui Ion Iliescu, când totul depindea de 
el şi orice mergea părea să fie expresia calităţilor sale, că arhitectura 
instituţională a statului român nu este funcţională? Ori pe vremea lui Emil 


Constantinescu, când nimic nu părea să mai depindă de el şi orice 
poticneală părea să fie expresia directă a defectelor sale? Până la 
declanşarea conflictului care va duce în curând la suspendarea 
preşedintelui, Constituţia părea să fie bună, iar puterile în stat echilibrate. 
Instituţional vorbind, România părea să fi fost pusă pe calea cea bună de 
Constituţia pe care i-o datorăm senatorului PSD Antonie Iorgovan. Din 
acest motiv, Antonie Iorgovan căpătase reputaţia de a fi pus pe picioare, 
constituţional vorbind, România postdecembristă. Vestea proastă este că 
România nu este pusă pe picioare, iar Constituţia noastră e tot atât de 
incapabilă să asigure echilibrul puterilor şi controlul lor reciproc pe timp 
de criză, pe cât e de mediocră şi inutilă în condiţii de rutină. Vestea bună e 
că, prin dezvăluirea acestor lucruri, nu mai avem iluzii, ştim sigur că 
trebuie să schimbăm Constituţia cu alta mai bună, iar astfel nemeritata 
reputaţie de constituţionalist a senatorului Iorgovan e ruinată, adică e pusă 
acolo unde merită. Arhitectura instituţională a statului român nu este 
funcţională, iar meritul demonstrării acestuia adevăr îi aparţine crizei. Cu 
toată ruina, e bine să ştii pe ce anume NU te poţi baza în reconstrucţie. 

Ce fel de comportament constituţional au ilustrat până acum preşedinţii 
României? Deocamdată singur cazul Ion Iliescu este interesant (şi asta 
deoarece preşedintele Constantinescu a fost un preşedinte în trena 
regimului Iliescu, aşa că performanţa constituţională a primului o acoperă 
îndestulător pe a celui de al doilea). 

Ion Iliescu a fost preşedintele care a manevrat totul fără ca oamenii care 
nu ar fi fost obligaţi prin lege să-l asculte să îi iasă cu o iotă din voie. 
Partid, oameni, stat ori instituţii, Iliescu le-a dominat pe toate ca şi când ar 
fi fost în spiritul şi litera Constituţiei să o facă. Antonie Iorgovan, 
„părintele“ ei, nu a intervenit nici o dată public pentru a ne avertiza că 
acest mod de a fi preşedinte ar contrazice spiritul Constituţiei: părea, deci, 
că a fost în intenția „părintelui“ Constituţiei ca preşedintele să uzeze de 
prerogativele sale exact în felul în care Ion Iliescu a făcut-o. În lumina 
experienţei noastre de acum, Ion Iliescu a fost un preşedinte de aparenţă 
prietenoasă, dar autoritar şi anxios; aparent mereu în consultări cu 
partidele şi deschis dialogului, în realitate partizan şi părtinitor; limbut, 
repetitiv şi divagant în public, dar conspirator şi mână forte în culise; 


legalist în motivări, dar ilegal în instigaţii (vezi discursul de la Satu 
Mare); în fine, a fost preşedintele care a inventat şi exploatat politic 
mineriadele. Nu l-am auzit vreodată pe dl Iorgovan să condamne 
mineriadele sau să califice discursul de la Satu Mare din 2005 ca fiind o 
„gravă încălcare a Constituţiei“. Dacă nu a făcut-o, întrucât dânsul susține 
azi că s-a ridicat mereu împotriva încălcării Constituţiei, înseamnă că 
acest mod de a fi preşedinte era în acord cu ea. 

Nu există o problemă constituţională. O spune Curtea Constituţională. 
Dacă parlamentul decide totuşi să îl suspende pe preşedinte în ciuda 
avizului negativ al Curţii, înseamnă că problema e exclusiv politică. Or, 
cum se rezolvă problema politică prin care autoritatea şefului statului e 
contestată de guvern şi de parlament? Sunt două maniere. Prima este 
oligarhică şi secretă: ea implică o negociere de culise între câţiva oameni, 
care va avea drept urmare impunerea unui anumit echilibru între puteri. A 
doua metodă este democratică şi deschisă: ea presupune întoarcerea 
forțelor care se înfruntă spre electorat, în mâna căruia este pusă rezolvarea 
problemei, prin votarea unui nou echilibru între puteri. Deci — sau noul 
raport de forţe, care ne va scoate din criză, va fi negociat în culise; sau el 
va fi găsit prin alegeri. La alternativa culise sau alegeri nu există 
alternativă. 

Dacă examinăm motivațiile celor trei actori politici în lumina acestui 
raţionament şi judecăm numai în termeni de realism politic, atunci este 
evident că: (i) parlamentul a optat împotriva alegerilor şi în favoarea 
culiselor, pentru că alegerile vor modifica toate cotele de reprezentare, 
pentru toate partidele, iar câştigătorii sunt mereu nesiguri; (ii) guvernul a 
optat pentru culise şi împotriva alegerilor, pentru că alegerile categoric îl 
desființează, iar pentru premier este sigur sfârşitul carierei; (iii) singurul 
avantajat de alegeri este preşedintele, pentru că el este singurul actor 
politic care are speranţe rezonabile de a fi reales. Prin urmare, opţiunea 
parlamentului şi a guvernului pentru culise şi opţiunea preşedintelui 
pentru alegeri sunt amândouă raţionale. Problema este că, în termeni 
morali, numai soluţia alegerilor este democratică, în timp ce soluţia 
culiselor e mafiotă. Ambele sunt raționale: dar raționalităţile lor nu sunt la 
fel de morale şi trebuie să o preferăm pe cea morală raţionalităţii care face 


abstracţie de ea. 


* 


„Avizul Consultativ nr. 1 din 5 aprilie 2007, privind propunerea de 
suspendare din funcție a Preşedintelui României, domnul Traian Băsescu“ 
a lăsat complet în ofsaid coaliția antiprezidenţială. Tot argumentul 
coaliției era că preşedintele comite acte anticonstituționale şi că asumarea 
rolului de preşedinte-jucător ar contrazice Constituţia (nu o contrazicea 
când preşedinte era Ion Iliescu), care autorizează numai un preşedinte 
moderator, spectator, prezentator şi reprezentator — un fel de mut, orb şi 
surd (dar înţelept şi virtuos) pater familias. Portretul psihologic asociat 
respingerii ideii de preşedinte-jucător îl prezenta pe omul Traian Băsescu 
ca pe un politician versat şi veros, care de dragul puterii şi în slujba 
intereselor sale personale se agaţă de scaun şi batjocoreşte interesele ţării 
(un rezumat psihologic aproape patologic al acestui portret de luptă şi 
exterminare poate fi găsit în editorialele din Ziua ale lui Sorin Roşca 
Stănescu). Prin contrast, coaliția antiprezidenţială se prezenta pe sine ca 
având trei scopuri, toate dezinteresate, democratice şi legitime: (a) 
amuţirea preşedintelui, ca guvernul să poată lucra; (b) suveranitatea 
completă a parlamentului (asupra guvernului, asupra preşedintelui, asupra 
țării), pentru ca democraţia să fie în fine reinstaurată; (c) suspendarea 
preşedintelui, pentru ca, în acest mod, constituționalitatea să poată fi 
salvată. Cele trei scopuri, va recunoaşte oricine, sunt de valoare inegală şi 
importanţa lor de principiu e foarte diferită. 

(a) Dorinţa de a avea linişte pentru ca guvernul să poată lucra e 
grotescă. Ea reia în contul PNL de azi vechiul slogan electoral al lui Ion 
Iliescu din anii '90, imaginat de inginerii electorali de atunci pentru a 
pune căluş în gură opoziţiei la FSN. Opoziția care trebuia amuțţită îi 
conţinea atunci şi pe liberali, victime în două rânduri ale mineriadelor pe 
care Ion Iliescu le-a organizat pentru ca liniştea lui să acopere şi neliniştea 
lor (care atunci era a noastră). Prin urmare, pentru cine are memorie, 
invocarea modelului „Un preşedinte pentru liniştea noastră“ este cum nu 
se poate mai neinspirată. Ea indică regresia unui respectabil partid istoric 
la statutul de partid-instrument al unei forţe politice care are orice (putere, 


bani, oameni), numai respectabilitate nu; o forță care are puterea 
prezentului, certitudinea viitorului (în lumea pe care a croit-o după chipul 
şi asemănarea ei), dar care târăşte permanent după ea dezonoarea 
trecutului. Dorinţei de linişte, în discursul de marţi de la Cotroceni, 
preşedintele i-a dat, de altfel, o replică potrivită: cel mai mult au nevoie de 
linişte hoţii, pentru că numai ei se feresc să facă vreun zgomot atunci când 
operează. 

(b) Pe nesimţite, pornind iniţial de la coalizarea spontană în jurul 
obsesiei anti-Băsescu, s-a ajuns în cele din urmă la conştientizarea ideii că 
statutul care trebuie obținut este recunoaşterea suveranităţii complete a 
parlamentului în raport cu toate celelalte puteri ale statului. Am putut auzi 
în aceste luni că democraţia însăşi trebuie identificată cu domnia acestui 
parlament, de parcă unui parlamentar, oricăruia, i s-ar putea acorda un 
regim preferenţial de infailibilitate, iar devălmăşia de listă, prin care 
aceste majorităţi de strânsură au ajuns în parlament, ar putea vreodată 
reprezenta un model de responsabilitate politică. Argumentul invocat 
adeseori a fost acela că preşedintele e stricător de rânduieli, anume pentru 
că nu se recunoaşte vasalul parlamentului, în condiţiile în care, prin 
politica sinucigaşă a premierului şi a grupului Antonescu-Orban, guvernul 
deja a fost adus sub ascultarea parlamentului, iar parlamentul a încercat 
deja să impună practica de a schimba miniştrii peste capul guvernului, 
voinţa sa fiind acum aceea de a-l subordona pe şeful statului sau de a-l 
demite. Asistăm, prin urmare, la o puternică acţiune de afirmare a 
suveranităţii parlamentului, prin subordonarea celorlalte puteri în stat. 
După părerea mea, criza politică a fost ocazia, nu cauza acestei 
revendicări. lar suspendarea preşedintelui este încă un pas, după 
subordonarea guvernului şi nesocotirea avizelor Curţii Constituţionale, 
spre tentativa parlamentului de a-şi subordona celelalte puteri (în stat ori 
politice). 

(c) În fine, motivaţia explicită a suspendării este încălcarea Constituţiei 
de către şeful statului. Antonie Iorgovan, „părintele“ Constituţiei din 1991 
(revizuită în 2003), şi-a pus reputaţia în joc pe afirmarea profesională a 
realității acestor încălcări. Or, dată fiind componența Curţii 
Constituţionale, care numai pro-Băsescu nu e (ci pro-PSD), Avizul ei 


consultativ din 5 aprilie ar trebui să aibă cel puţin două urmări: ruinarea 
reputației de constituţionalist competent a senatorului Iorgovan şi ruinarea 
pretenţiei coaliției antiprezidenţiale că motivul pentru care doreşte 
suspendarea lui Traian Băsescu este încălcarea Constituţiei. Nu, motivul 
nu este încălcarea Constituţiei — faptul a fost demonstrat de Curtea 
Constituțională prin Avizul consultativ pe care l-a emis alaltăieri, unde 
absolut toate capetele de acuzare împotriva preşedintelui au fost 
demontate ca fiind ceea ce oamenii de bun-simţ au ştiut mereu că sunt: nu 
încălcări ale constituţiei, ci simple opinii, sugestii sau solicitări ale 
preşedintelui. Motivul este politic, mai bine spus lupta grupului care 
domină azi parlamentul pentru putere politică totală asupra celorlalte 
instituţii ale statului. 


(19 aprilie 2007) 


23. DICTATURA MAJORITĂȚII PARLAMENTARE 


Parlamentul a votat marţi o lege prin care îşi acordă sieşi dreptul de a 
decide fără concursul Curţii Constituţionale ce va face cu preşedintele 
dacă referendumul de demitere nu va fi validat. Cum ştim, ca să fie 
validată demiterea, trebuie ca jumătate plus unu din alegători să se 
prezinte la vot. Ca suspendarea să fie aprobată, e suficient ca o majoritate 
simplă să confirme decizia parlamentului. Ce se întâmplă însă dacă nu se 
va prezenta la vot jumătate plus unu din corpul electoral? Referendumul 
nu va fi validat. În mod normal, în absenţa unor stipulaţii suplimentare, 
pasul următor este repunerea în drepturi a preşedintelui suspendat. Aceasta 
ar fi soluţia logică. Există, în chestiunea suspendării din funcţie a unor 
funcţionari aleşi şi o soluţie stabilită de jurisprudenţă: în cazul primarilor, 
decizia de suspendare e anulată, dacă jumătate plus unu din alegători nu se 
prezintă la vot. În acest caz, jurisprudenţa a urmat logica. 

Ei bine, parlamentul s-a hotărât să respingă şi soluţia logică, şi soluţia 
bazată pe jurisprudenţă. A decis, peste capul Curţii Constituţionale, să lase 
decizia la latitudinea sa. De ce a avut nevoie parlamentul de o asemenea 
lege stranie? O lege care spune, în esență, că în toate cazurile care 


contrazic voinţa parlamentului, parlamentul este singur abilitat să decidă 
cum va trata „cazurile“. Pe şleau spus, parlamentul şi-a votat dreptul de a 
schimba din mers regulile jocului. E o lege care probează arbitrarul, 
voluntarismul şi autoritarismul parlamentului. De  cezarismul 
preşedintelui, se mai auzise; de cezarismul guvernului, de asemenea. I-a 
revenit acestui parlament cinstea îndoielnică de a ilustra „cezarismul 
parlamentului“. 

Cum s-a ajuns aici? Totul se trage din câteva vicii disparate, care în 
această criză politică au ajuns să facă sistem. 

În primul rând, constituţia. Constituţia României a fost rău întocmită de 
constituţionalişti, este plat comentată de jurişti şi, prin conjugarea lucrului 
rău făcut cu lipsa de imaginaţie juridică, se dovedeşte incapabilă să ofere 
soluţii. Ea ilustrează perfect paradoxul lucrurilor de prisos: Constituţia are 
soluţii când situaţia de fapt nu o cere şi nu oferă soluţii, atunci când 
situaţia o pretinde — pe scurt, Constituţia noastră e bună când nu ai nevoie 
de ea şi e inutilizabilă când ai. 

În al doilea rând, componenţa parlamentului. Cu excepţia PRM şi 
UDMR, nici unul dintre partidele care fac astăzi majoritatea parlamentară 
nu a intrat în parlament în nume propriu. Nici PNL, nici PD, nici PSD, nici 
PC nu au fost votate individual, ci în alianţă: PNL+PD a fost votat ca D.A., 
iar PSD+PUR a fost votat ca USD. PNL, PD, PLD, PSD şi PUR (alias PC) 
nu au nici o realitate electorală independentă: au ajuns în parlament 
travestite. Din aceste motive, electoratul a fost înşelat de două ori: o dată 
prin faptul că are în parlament ce nu a votat; a doua oară pentru că 
formulele politice pe care le-a agreat funcţionează amestecat, devălmaş şi 
în contra formulelor ideologice agreate în campania electorală. 

În al treilea rând, acapararea puterii. Primul lucru grav este că 
parlamentul s-a substituit Curţii Constituţionale. A făcut-o pentru că 
aceasta este singura autoritate în stat care îi poate cenzura deciziile. Şi 
pentru că parlamentarii vor toată puterea pentru ei, parlamentul va tinde să 
preia şi prerogativele Curţii Constituţionale ori, după caz, îi va nesocoti 
avizele. În momentul de faţă, puterea parlamentului este discreționară în 
mai multe feluri. 1) Deciziile pe care le ia nu sunt moderate (nu există 
limitare internă). 2) Nu există vreo putere în stat sau instituţie care să îi 


echilibreze puterea. Sunt mai multe argumente în sprijinul acestei 
afirmaţii: (a) nimeni nu poate demite parlamentul; (b) nimeni nu îl 
controlează; (c) nimeni nu îi poate anula deciziile; (d) nimeni nu poate 
discuta legile ((c) şi (d) sunt valabile numai pe fondul măsurilor luate de 
parlament pentru a limita forța de cenzură asupra deciziilor sale a Curţii 
Constituţionale). 

În al patrulea rând, perseverența în rău. Întrucât Curtea Constituţională 
a stabilit că preşedintele nu a încălcat Constituţia, rezultă că suspendarea 
s-a făcut fără nici un motiv. Argument: demiterea preşedintelui de către 
parlament pe motiv de luptă politică e non-constituțională, deoarece 
constituțională e doar demiterea pentru încălcări grave ale constituţiei; or, 
Curtea Constituțională a dat aviz negativ acestei acuzaţii; ergo, 
parlamentul a suspendat şeful statului în mod neconstituţional. 

Concluzie. În momentul de față, deciziile parlamentului au transformat 
o situaţie de criză politică într-o lovitură de forță autoritară, care forțează 
Constituţia. Puterea discreționară este acum a parlamentului, iar modul în 
care parlamentarii majoritari îi administrează puterea e lipsit de 
moderație. Este o tristă ironie că PNL îşi trădează crezul liberal şi ia parte 
la acest derapaj democratic. 


(26 aprilie 2007) 


24. VIOLAREA „DEMOCRATICĂ“ A DEMOCRAŢIEI 


Pornind de la observaţia că în nici un regim politic deciziile nu sunt luate 
direct de către societate şi că „nu putem concepe un regim care, într-un 
anume sens, să nu fie oligarhic“, Raymond Aron recunoştea că în toate 
regimurile politice cei care conduc în mod efectiv sunt puţini (Democratie 
et totalitarisme, 1995, p. 131). Dar, adaugă el, ceea ce se cere unei bune 
guvernări este ca deciziile să fie luate pentru societate. Astfel, în privinţa 
faptului că regimul nostru politic este într-un anume sens oligarhic, 
suntem în rândul lumii. Dar la noi, spre deosebire de modul în care se 
întâmplă lucrurile într-un regim al bunei guvernări, deciziile nu sunt luate 
pentru colectivitate, ci în favoarea oligarhilor (oricum i-am defini pe 


aceia) şi, uneori, direct împotriva societăţii. Cum se întâmplă acum. Criza 
politică în care ne-a împins decizia celor 322 de parlamentari ai PSD, 
PNL, PRM, UDMR şi PC de a-l suspenda pe preşedinte, în ciuda faptului 
că nu există motive constituționale să o facă, este consecința unui vot 
oligarhic, dat împotriva societăţii. Faptul este evident, deoarece decizia de 
suspendare a preşedintelui NU este în interesul societăţii (cum s-a 
pretins), NU este expresia democraţiei (cum s-a tot repetat), NU va duce la 
nimic bun (cum s-a promis) şi NU va rezolva nimic (cum se speră). 
Dimpotrivă, suspendarea unui preşedinte ales de toți românii în beneficiul 
unuia impus de doar 322 dintre ei este un scandal. E un scandal pentru că 
furnizează dovada clară a faptului că procedeele democratice pot fi 
folosite în favoarea puţinora, prin nesocotirea multora şi, prin ignorarea 
binelui comun, îndreptate împotriva tuturor. 


Ştiu că noi, cetăţenii obişnuiţi ai unui stat democratic, nu conducem. Am 
avea posibilitatea teoretică de a deveni conducători, dar numai o parte 
infimă dintre noi (mai precis, 0,003%) participă la actele executive şi/sau 
legislative. Faptul, în sine, nu este anormal. Încă suntem în cadrul 
democraţiei — conform definiției minimale pe care o dădea Karl Popper, 
potrivit căruia democraţia este un sistem de proceduri de schimbare fără 
vărsare de sânge a conducătorilor, aflate sub maxima (atribuită de Popper 
lui Pericle) „Deşi nu toţi putem face legi, toți avem dreptul să le judecăm“ 
—, deci e bine. Dar întrebarea mea este: ni se recunoaşte cu adevărat 
dreptul de a judeca deciziile legislativului ori executivului? Părerea mea 
este că nu, şi asta din trei motive. 

Întâi, pentru că deşi soluţia crizei ar fi fost completă şi morală numai 
prin alegeri, alegerile ne sunt refuzate. Probabil de teama obţinerii unui 
scor slab (sondajele erau destul de clare în această privinţă), guvernul, de 
conivență cu „parlamentul celor 322%, a amânat alegerile 
europarlamentare, permițându-le astfel europarlamentarilor români aflaţi 
acum în exercițiu — desemnaţi de partide şi nu aleşi de electorat —, să 
încaseze două salarii, unul de la Parlamentul European, celălalt de la 
parlamentul românesc. Pe bună dreptate, coaliția pentru eliminarea 
preşedintelui a fost numită „coaliția antialegeri“ (Andrei Cornea). 


În al doilea rând, pentru că nu se ţine seama de opinia noastră: tot ce fac 
parlamentul şi guvernul de două luni de zile este în răspăr nu numai cu 
avizul Curţii Constituţionale, dar şi cu opinia noastră, aşa cum e aceasta 
consemnată de sondajele de opinie şi de votul în direct la diferitele 
emisiuni TV. La nesocotirea opiniei publice, în mod surprinzător, s-au 
asociat şi unele figuri notorii de jurnalişti. Am asistat stupefiaţi la 
răspunsul pe care Robert Turcescu l-a dat obiecţiei formulate de Ludovic 
Orban votului telespectatorilor, care taxau mereu cu bile negre invitaţii 
PNL (în proporţie de 100 la 1) — se studiază un procedeu de echilibrare a 
opiniilor (?!). 

În al treilea rând, pentru că democraţia noastră, chiar dacă e 
reprezentativă, nu e egală. Se ştie că cetăţenii sunt egali la nivelul 
reprezentării numai dacă parlamentarii, odată aleşi, se străduiesc să 
reprezinte națiunea ca un întreg şi nu doar o anumită parte a ei: o categorie 
socială, un grup de alegători sau un magnat-finanțator anume. Or, 
parlamentarii noştri îşi fac un titlu de glorie din partizanatul lor, ceea ce 
ne aruncă pe noi, majoritatea covârşitoare a alegătorilor, în excludere şi 
non-reprezentare. Aceasta face ca în parlament nu națiunea română să fie 
reprezentată, ci grupurile de interese, partidele şi oamenii care îşi permit 
să plătească bani grei pentru a putea desfăşura afaceri uşoare. Ca atare, în 
ciuda faptului că votul este universal, noi nu suntem egal reprezentaţi de 
parlamentari, deşi suntem reprezentaţi în parlament. Motivul, dincolo de 
explicaţia tehnică, este că parlamentarii au decis să-şi reprezinte interesele 
proprii şi de grup înaintea datoriei de a reprezenta națiunea, ca un tot 
unitar şi indivizibil (în mod ironic, celor mai naţionalişti dintre 
parlamentari, li se poate reproşa că, dând întâietate obedienţelor lor 
subterane, ei încalcă articolele 1 şi 2 din Constituţie). În acelaşi sens, se 
poate spune că PNL, dintre cele două tradiţii, Brătianu şi Tătărescu, a ales- 
o pe cea dezonorantă. E o tristă ironie că PNL îşi trădează crezul liberal şi 
ia parte la acest derapaj democratic. Soarta lui, dacă opinia publică de 
acum se va menţine, pare pecetluită. Dacă PNȚCD a ieşit din istorie odată 
cu prăbuşirea CDR, îngropat de pusilanimitatea preşedintelui care a întors 
spatele bătăliei, PNL va ieşi din istorie din cauza triumfului repurtat prin 
performanţa nedemnă de a fi singur la guvernare, cu sprijinul 


patrulaterului negru. 

Astfel încât, dacă nu sunt toţi „cleptocraţi“, cum i-a caracterizat Karl 
Peter Schwartz în editorialul din Frankfurter Allgemeine Zeitung din 23 
aprilie a.c., parlamentarii noştri sunt totuşi cu toţii partidocraţi. 


(5 mai 2007) 


25. SFÂRŞITUL PRIMEI REPUBLICI 


Nu mai este un secret pentru nimeni: criza politică pe care o traversăm are 
drept miză reformularea republicii. Prin punerea în discuţie a persoanelor, 
prin destabilizarea funcţiilor şi clătinarea instituţiilor, prin aducerea 
războiului în spaţiul public şi prin transformarea uzului în abuz, tot ce ni 
se întâmplă nu este decât lungul şi penibilul proces prin care o stare de 
fapt constituțională tinde să se preschimbe în altă stare de fapt 
constituţională. Trecem de la o primă republică, cu vechiul ei aranjament 
instituţional în cadrul Constituţiei (1991; 2003), la o reformulare a 
raportului între instituţii în cadrul aceleiaşi Constituţii: teza mea este că 
această nouă formulare a aranjamentului instituțional va lua treptat chipul 
unei noi republici. Dacă prima republică a fost fundată în 1990, prin 
revoluţia din decembrie 1989 (fac abstracţie de republica aservită care s-a 
născut în 30 decembrie 1947), criza care probabil îi va pune capăt s-a 
declanşat în 2007, prin tentativa parlamentului şi a guvernului de a-l 
demite pe preşedinte fără nici un motiv constituţional. 

Vechea stare de fapt constituţională a primei republici era caracterizată 
de un anumit raport între lumea politicii şi lumea afacerilor. Acest raport 
nu era legal, căci nu era expresia vreunei legi sau a vreunui aranjament 
constituțional explicit. În acelaşi timp, nu era nici ilegal, pentru că 
funcţionarea lui nu putea niciodată ajunge să fie pusă în discuţie în justiţie 
— şi nu doar pentru că justiţia ar fi fost coruptă, cât mai ales pentru că acel 
raport dintre afaceri şi politică volatiliza culpa. Era, pur şi simplu, situaţia 
de fapt pe care legile nu o pot sancţiona nici în sens legal, nici în sens 
penal. Acest raport între politică şi afaceri s-a stabilit în timpul acumulării 
marilor averi postdecembriste: le-a făcut posibile atât prin lacunele şi 


complicităţile legii, cât şi prin natura raportului dintre politică şi afaceri 
care le-a generat. Specificul acestui raport este că afacerile depindeau de 
stat, adică de politică, nu doar pentru a se forma, ci şi pentru a se menţine. 
Într-un sens, afacerile acestea erau de succes numai dacă reuşeau să 
căpuşeze cu aparenţe legale statul. Or, pentru aceasta, mediul de afaceri 
trebuia, în linii mari, să coincidă cu mediul politic. Ceea ce făcea ca 
maşina de bani a afacerilor să fie politica, iar contul curent al politicii să 
fie lumea afacerilor. Politică şi afaceri se condiţionau: în marea politică 
ajungeai numai cu sprijinul lumii afacerilor, iar lumea afacerilor se 
menținea numai cu sprijinul marii politici. Că posturile de parlamentar, pe 
liste, se cumpără, e un mizilic şi e aproape neimportant (deşi e scandalos). 
Important e că acestui raport între politic şi afaceri îi corespunde o 
selecţie a cadrelor complet captivă ciclului vicios politică-afaceri-politică 
/ afaceri-politică-afaceri; or, această selecție a cadrelor, care furnizează 
partidelor militanţi, parlamentului parlamentari, guvernului miniştri, iar 
statului înalți funcţionari, epuizează întregul spaţiu public, sufocându-ne 
moralmente şi asfixiindu-ne profesional. 

Punctul slab al acestui sistem de funcţionare a lumii afacerilor în 
tandem cu politicul era raportul cu legea. Se ştie, nimic nu poate merge la 
nesfârşit în condiţii ilegale. Viaţa modernă are o nevoie absolută de 
legalitate. Viaţa modernă, îmi vine să spun, este esențialmente 
constituţională. Toate procesele vieţii moderne tind să-şi dea o expresie 
legală, chiar şi acelea care, pentru a prospera, recurg la încălcarea legii. 
Chiar şi marile fraude, mă refer la cele cu efecte economice benefice 
(creatoare de locuri de muncă şi de oportunități de creştere economică), au 
o vitală nevoie de legalizare. Întrucât, în lumea modernă, totul aspiră la un 
statut de legalitate, fiecare lucru trebuie ori să fie legal, ori să înceteze să 
mai existe. Sub această constrângere generală stă şi raportul dintre politică 
şi afaceri care a fundat prima noastră republică. Şi tot în această zonă dăm 
şi de miezul ei sfărâmicios: instabilitatea raportului dintre politică şi 
afaceri care îi stă la bază. 

Acest raport a fost vicios şi nu poate deveni legal decât viciind profund 
şi bunul nostru simţ, şi ideea însăşi de lege. Iată de ce. În perioada 
acumulării, averile generate prin acest raport aveau nevoie de politică 


pentru a transgresa legea; în perioada consolidării, noile averi aveau 
nevoie de politică pentru a le face legale. Contradicţia stă în faptul că 
legea trebuia folosită şi ca paravan, şi ca minciună, şi ca adevăr. Aceasta 
se poate numai cu două condiţii. 1) Să se renunţe la generalitatea legii; ei 
bine, s-a renunţat: se fac legi special pentru anumite persoane. 2) Să se 
renunţe la egalitatea în faţa legii; s-a renunțat şi la ea: şeful statului e mai 
uşor de demis decât un primar, iar la referendumul de suspendare a 
preşedintelui validarea se face în funcţie de opinia politică a cetăţenilor: 
pentru cetăţenii care sunt în dezacord cu parlamentul, referendumul 
pretinde un prag electoral de validare mult mai mare decât acela necesar 
cetățenilor care sunt de acord cu decizia acestuia — deci discriminare 
politică. 

Prima republică moare deoarece relaţia dintre politică şi afaceri era 
vicioasă. Era vicioasă pentru că se putea încadra în lege numai 
distorsionându-i grav sensul. Criza a devenit însă ireversibilă abia atunci 
când uzul şi abuzul de lege generat de relaţia dintre politică şi afaceri a 
condus la o luptă de exterminare între autorităţile statului care exprimă în 
mod direct suveranitatea poporului: parlamentul şi preşedintele. Această 
luptă nu se va putea încheia decât fie printr-un armistițiu în cadrul primei 
republici (preşedintele va fi eliminat, parlamentul rămâne singura 
autoritate, iar afacerile vor rămâne una cu politica), fie prin eliminarea 
conflictului care a generat-o, adică prin fundarea unei noi republici 
(preşedintele şi parlamentul rămân două instituţii puternice, dar afacerile 
sunt scoase în afara politicii, iar guvernarea se emancipează de presiunile 
lumii afacerilor). 


(10 mai 2007) 


26. BĂTĂLIA PENTRU OPINIA PUBLICĂ 


Încep prin articolul de azi un serial, în care voi încerca să arăt patru 
lucruri: care este miza luptei politice de azi; de ce s-a ajuns la diabolizarea 
intelectualilor; de ce sunt importante noţiuni precum cea de centru (pentru 
igiena dezbaterii publice) ori cea de moderație (pentru buna funcţionare a 


democraţiei); în fine, de ce relaţia cu opinia publică la care a ajuns lumea 
politicii şi presa este greşită şi nu încurajează progresele noastre 
democratice. 


I. Miza luptei politice de azi 


Democraţiile sunt regimuri politice bazate pe cuvânt. Cuvintele aleg, şi tot 
ele te fac ales. Ele construiesc şi distrug cariere; fac şi desfac reputaţii. 
Virtuozii cuvintelor, în democraţie, devin conducători (demagogi ori 
oameni de bine). Cei care nu stăpânesc arta cuvântului sunt inevitabil 
împinşi spre poziţii secunde, de sforari, tehnocraţi ori administratori. Între 
opinia publică şi actorii publici nu există, în democraţie, decât un singur 
instrument de legătură: cuvântul. Cuvântul este instrumentul universal al 
democraţiei nu pentru că democraţia ar fi esențialmente bazată pe 
trăncăneală (cum susţin unii dintre criticii ei), ci pentru că opinia publică 
este baza oricărei legitimităţi, iar mecanismele prin care se formează 
opinia publică sunt esențialmente determinate de persuasiune, liber- 
arbitru, consimțţământ, discernământ şi critică - depind, adică, de 
administrarea liberă a cuvântului. Una dintre consecinţe este că în 
democraţii se poate ucide cu ajutorul cuvintelor. Aparatul de stat, care are 
la dispoziție maşinăria statului, face această treabă cu decrete şi paragrafe 
de legi; actorii publici, care pot realiza ceva numai mobilizând opinia 
publică, o fac cu ajutorul formulelor de discreditare. Singurul regim 
politic în care infamia verbală are efectul unei agresiuni fizice este 
democraţia. 

Din respect pentru drepturile omului, democraţia cunoaşte uzul câtorva 
formule clasice de discreditare: „rasist“, „antisemit“, „legionar“ etc. Aşa 
cum democraţia antică se separa de potenţialii tirani prin ostracizare, 
exilându-i, democraţiile moderne se delimitează de cei care îi nesocotesc 
codurile etice prin discreditare, semnalându-le prezența publică printr-o 
etichetă-stigmat. Rasiştii (de pildă) nu sunt arestaţi, în democraţie, sunt 
pur şi simplu stigmatizaţi prin eticheta care îi discreditează. Aceasta este 
partea nobilă a mecanismului. Partea lui ignobilă iese la iveală atunci când 
etichetele de discreditare nu sunt justificate; atunci când eticheta „rasist“ 
este aplicată cuiva care nu este rasist, cu scopul de a-l demoniza, de a-l 


ee, Sus. 


publice. Adepții corectitudinii politice recurg adesea la acest procedeu 
pentru a-şi discredita adversarii de idei. O surpriză a fost să descopăr că 
această tehnică de luptă, murdară oricum am lua-o, a fost adoptată de 
presă împotriva unor intelectuali, care sunt sistematic taxaţi, ca ceva 
infam, drept „intelectualii lui Băsescu“. 

Înainte de a demonta falsul şi răutatea formulei, un scurt istoric. Totul a 
început cu „Apel către clasa politică“ (7 februarie 2007), un text prin care 
un grup de cincizeci de cetățeni cu profesii intelectuale diagnostica 
instalarea unei grave crize politice şi cerea clasei politice să se abţină de la 
iniţierea procedurii de demitere a preşedintelui, care nu este o soluţie, ci o 
agravare incontrolabilă a ei. Într-un moment de o altă gravitate istorică, un 
apel de intenţie similară au adresat universitarii români lui Ion Antonescu, 
în timpul războiului. Apelul de atunci al universitarilor a fost judecat de 
istorie ca un act de responsabilitate. În intenţia semnatarilor de acum, 
Apelul din februarie era un act elementar de angajare democratică, prin 
care era ridicată în spaţiul public problema care avea să se dovedească 
nodul malign al întregii noastre istorii recente: constituirea clasei politice 
într-o castă de stat, aflată într-o vicioasă alianță cu oamenii de afaceri care 
şi-au făcut şi îşi întreţin prin stat averile şi influenţa. 

Deşi normal ar fi fost să primească sprijinul presei, acest Apel le-a 
stârnit principalilor formatori de opinie o vie reprehensiune, dublată de o 
antipatie faţă de „intelectuali“, la care puţini s-ar fi aşteptat. Apelul a fost 
mai întâi ridiculizat, fiind transformat dintr-un „Apel către clasa politică“, 
titlu care trimitea la responsabilitate civică, într-un „Apel al 
intelectualilor“, titlu care sugera poziţiile unei grupări partizane. Presa 
este cea care, prima, înaintea politicienilor, a transformat un apel născut 
din responsabilitatea față de binele comun într-unul despre care s-a sugerat 
constant că e rezultatul ataşamentului faţă de nişte interese particulare, ale 
„intelectualilor“. Astfel, a fi intelectual a devenit ceva de ocară. 

Apoi a intrat în procedura standard de diabolizare, fiind tratat rând pe 
rând drept diletant, inoportun, partizan, incompetent ş.a.m.d. Oamenii 
politici vizaţi au reacţionat şi ei, cu o duritate care era de înțeles, pentru că 
întregul lor corp fusese criticat, în Apel, că a devenit o castă arogantă şi 


interesată, opusă societăţii şi separată de ea. Dând glas în plus şi frustrării 
că nu sunt şi ei luaţi în seamă ca intelectuali, politicienii au reproşat 
Apelului fie că semnatarii lui nu aveau dreptul să îşi aroge numele de 
intelectual (pe care îl confundau cu un titlu), fie că nu e treaba 
intelectualilor să se bage în politică, care e doar a lor, ca reprezentanţi ai 
poporului, şi a presei, ca intermediar de imagine. 

Săptămâna viitoare voi examina în ce constă falsitatea şi reaua-credinţă 
a formulei „intelectualii lui Băsescu“. 


(12 iulie 2007) 


II. „Intelectualii lui Băsescu “ 


Săptămâna trecută am promis că voi examina falsitatea formulei 
„intelectualii lui Băsescu“-— şi reaua ei credință. Traian Băsescu este un om 
politic. Din 2004 este preşedinte al României. Dacă omul politic Traian 
Băsescu „are intelectuali“, înseamnă că fie ideologic, fie clientelar există 
intelectuali care, plătiți ori voluntar, îi slujesc interesele. Dacă 
preşedintele Traian Băsescu ar avea intelectuali, asta ar însemna fie că 
aceştia sunt adepţii puterii personale a preşedintelui, fie că sunt profitorii 
privilegiilor asociate cu instituţia preşedinţiei. 

Or, nici unul dintre intelectualii socotiți a fi „ai lui Băsescu“ nu este nici 
susținătorul ideologic, nici clientul acestuia. lată argumentul, condensat. 
Ca să fie clienţi, ar trebui să existe beneficii. Or, nu există beneficii. Ca să 
fie susţinători ideologici, ar trebui să existe atât o ideologie, cât şi un 
angajament public în favoarea acesteia. Or, nu există nici una, nici 
cealaltă. Să le luăm pe rând. 

Sunt două situaţii respingătoare din punct de vedere moral: cea de client 
plătit şi cea de adulator al puterii. În sens pecuniar, numai Gigi Becali 
„are“ intelectuali. I-a plătit, iar aceştia îl servesc public. Însă nici unul 
dintre „intelectualii lui Băsescu“ nu a fost plătit de acesta pentru ca 
vreunul dintre ei să adopte public poziţiile pe care le-au adoptat. Aici 
argumentul onoarei, deşi bazat doar pe conduita trecută a persoanei şi pe 
încrederea în comportamentul ei viitor, este esențial. Dacă el este 
nesocotit, înseamnă că se poate afirma orice despre oricine. Dar atunci şi 


cei care acuză se pretează replicii că şi ei susțin ce susţin pentru că sunt 
plătiţi. Acuzaţia de client nu poate fi făcută în mod onorabil decât pe baza 
unor dovezi ori a unor argumente rezonabile. De pildă, afirmaţia că eu aş 
fi „intelectualul lui Băsescu“ pentru că preşedintele m-a numit la ICR este 
implauzibilă, din trei motive: pentru că trecutul meu nu e de om servil; 
pentru că nu susțin după numirea mea la ICR decât poziţii care sunt în 
deplin acord cu luări de poziţie anterioare numirii mele; în fine, pentru că 
niciodată nu m-am luptat pentru dobândirea vreunei funcţii publice, iar pe 
cele pe care le-am avut le-am ilustrat cu onestitate, în spiritul serviciului 
public (contrariul ar trebui dovedit). Dar, dincolo de cele trei argumente de 
implauzibilitate, afirmaţia că aş fi intelectualul cuiva este falsă pentru că 
aşa declar eu public că este, ceea ce înseamnă că îmi joc onoarea pe 
adevărul afirmației că este falsă. 

Acum, implicaţia de susţinere ideologică. Nu există o ideologie a 
omului politic Traian Băsescu. Dacă ar exista, ar putea fi formulată. Or, 
nimeni nu a făcut-o până acum. Dar să presupunem că ar exista. Atunci 
care ar fi ideologia la care aderă „intelectualii lui Băsescu“? Dacă aceasta 
ar fi ideologia partidului PD (din care Traian Băsescu a făcut parte şi cu 
care s-a identificat), ar stârni ilaritate afirmaţia că, de pildă, Gabriel 
Liiceanu este adeptul ideologic al PD-ului; dacă ar fi o ideologie proprie 
doar lui Traian Băsescu, ar trebui mai întâi ca cineva să spună în ce ar 
consta aceasta. Dacă se va spune că ideologia proprie lui Traian Băsescu 
este „cezarismul“ şi „anti-democratismul“, aşa cum au făcut-o Adrian 
Severin ori Renate Weber, atunci va trebui să se demonstreze în mod 
convingător că afirmaţiile lui Traian Băsescu chiar sunt antidemocratice şi 
că acţiunile sale sunt cu adevărat îndreptate împotriva democraţiei. 
Această demonstraţie nu a fost făcută decât la nivel de proces de intenţie. 
Astfel, Adrian Severin, care odinioară ne-a demonstrat că Băsescu e rău 
pentru că e tătar, acum ne somează să credem, cam în acelaşi fel, că 
Băsescu e antidemocrat pentru că face lucruri pe care el, Adrian Severin, 
le dezaprobă din punctul de vedere al PSD-ului - oricum am lua-o, cu 
argumente fie etnic-rasiste (Băsescu e tătar), fie ideologice (Băsescu e 
antidemocrat), procedeul e moralmente jalnic şi constă din aplicarea 
interesată a unui stigmat. Alt exemplu. Renate Weber, ca să demonstreze 


că acţiunile preşedintelui sunt nocive chiar şi atunci când par bune, 
argumentează că în adâncul sufletului său Traian Băsescu nu crede ce 
spune, ori face ce face cu alte intenţii decât cele pe care le declară: altfel 
spus, suntem îndemnați să nu credem într-un act public (de pildă, 
condamnarea comunismului) în numele credinţei în ceea ce Renate Weber 
ştie, anume că omul politic Traian Băsescu are gânduri ascunse. Ambele 
moduri de a argumenta sunt bazate pe proces de intenţie. Or, adevărul 
bunului-simţ este acesta: dacă omul politic Traian Băsescu are o ideologie 
ascunsă, ea trebuie să transpară cumva din afirmaţiile sale fie publice, fie 
private; ori din acţiunile sale, fie publice, fie private. Dacă dovada acestui 
lucru nu poate fi făcută cu un grad rezonabil de probabilitate, atunci 
această ideologie ascunsă nu există, iar procedeul de a formula judecăţi de 
condamnare în baza acuzaţiei că există intenţii malefice ascunse trebuie 
tratat drept ceea ce e — o fraudă deopotrivă morală şi intelectuală. 

Acelaşi argument poate fi dezvoltat împotriva afirmației că intelectualii 
sunt adepţii puterii personale a preşedintelui. Ar fi trebuit să existe o 
afirmaţie publică a acestui sprijin, iar dacă nu există, atunci trebuie să fie 
vorba de o conspirație. Dar atunci afirmaţia care ar trebui făcută nu este 
aceea că preşedintele e autoritar în cadrul instituțional actual — pentru că 
nu poate, chiar dacă ar dori-o (preşedintele României are mai puţină 
putere executivă decât orice ministru al guvernului) - , ci aceea că 
preşedintele pregăteşte o lovitură de stat, afirmaţie pe care nici măcar cei 
mai fantaşti dintre acuzatorii săi nu au îndrăznit să o facă. 

Aşadar, expresia „intelectualii lui Băsescu“, din punct de vedere 
ideologic, nu are acoperire nici în fapte, nici în vorbe. Ce este, atunci? 
Este o armă de luptă, prin care cei care o folosesc caută să îi delegitimeze 
public pe intelectualii care s-au pronunțat împotriva suspendării 
preşedintelui, stigmatizându-i ca „antidemocraţi““. Deoarece în democraţie 
nu există păcat mai mare decât să nu crezi în ea, formula-stigmat 
„intelectualii lui Băsescu“ caută să convingă opinia publică, uzând de fals 
şi rea-credinţă, că intelectualii cu pricina nu sunt democrați. 

Săptămâna viitoare voi încerca să explic de ce a primit preşedintele 
Băsescu sprijinul intelectualilor. 


(19 iulie 2007) 


III. De ce intelectualii ? 


Spuneam săptămâna trecută că voi încerca să explic de ce a primit 
preşedintele Băsescu sprijinul intelectualilor. Ca întotdeauna, pentru a 
ajunge la motivații, trebuie să cunoaştem mai întâi cine sunt actorii. Cine 
sunt, deci, „intelectualii“? În funcţie de unghiul din care privim, definiţia 
şi cuprinderea noțiunii se schimbă. 

Pentru presa care a transformat „Apelul către clasa politică“ într-un 
„Apel al intelectualilor“, cu intenţia vădită de a trata ceea ce fusese un 
apel la moderație drept un strigăt de raliere partizană, intelectualii sunt în 
esenţă trei: Liiceanu, Pleşu (care nu a semnat Apelul), Patapievici (autorul 
e dezolat că trebuie să îşi menţioneze propriul nume aici: o face de dragul 
obiectivităţii). Oricâţi semnatari din lumea intelectuală ar fi avut Apelul 
(cincizeci la lansare, mii de adeziuni la capătul unei săptămâni), „vina“ 
pentru lansarea lui a fost pusă exclusiv în seama celor trei: ei au fost 
diabolizaţi ca partizani ai preşedintelui, lor li s-a reproşat implicarea 
politică, lor le-a fost refuzat dreptul de a face opinie separată — iar după 
referendum lor nu li s-a iertat că Apelul şi-a justificat oportunitatea şi că, 
aşa cum nu au crezut nici mogulii de presă, nici politicienii reprezentaţi de 
cei 322, electoratul a mers împotriva curentului care îl diaboliza pe 
preşedinte. De ce „intelectuali“ (şi vinovaţi) au fost consideraţi (de către 
moguli, parlamentari şi guvern) numai aceştia trei? Din motive 
independente de voinţa ori acţiunile lor, numele acestor trei intelectuali a 
devenit, în ultimii ani, o etichetă colectivă, întrebuințată pentru a 
desemna, în mod comod ori polemic (adesea comic), ideea de elită. Cu 
urmarea previzibilă că numele celor trei a ajuns să fie o injurie, pentru 
cine are alergie la ideea de elită, ori, pentru cine o acceptă, o etichetă care 
funcţionează în regim de sinecdocă: spui Pleşu ori Liiceanu, spui 
intelectual — adică intelectual public. 

Însă din unghiul de vedere al semnatarilor Apelului înşişi, noţiunea de 
intelectual acoperă faptul elementar că semnatarii erau, în marea lor 
majoritate, practicanți ai unor meserii intelectuale şi că aceşti oameni, în 
calitatea lor de cetăţeni (nu ca „intelectuali“), au simţit de datoria lor să 
semnaleze opiniei publice o stare de fapt îngrijorătoare. Este acest lucru 
reprobabil? Poate fi cineva blamat pentru îngrijorările sale civice? Fireşte 


că nu. Cu toate acestea, Apelul a fost judecat ca reprobabil de 
cvasitotalitatea presei care se străduieşte să domine opinia publică, iar 
intelectualii au fost imediat blamaţi şi traşi la răspundere de către 
politicieni. De ce? Simplu spus, pentru că Apelul a lovit în alianţa dintre 
presă şi politicieni. 

Ceea ce a stârnit furia majorităţii parlamentarilor, indignarea a aproape 
tuturor partidelor şi iritarea presei care e interesată vital în dominarea 
opiniei publice a fost nu atât că unii dintre practicanţii meseriilor 
intelectuale trag un semnal de alarmă (ei şi?), cât faptul că „intelectualii 
eponimi“, aureolaţi cu prestigiul efectului de sinecdocă, pun în discuţie 
opinia dominantă, aşa cum era aceasta exprimată, la acea dată, de presă şi 
politicieni - în totală armonie (suspectă) şi deplină (dezgustătoare) 
conivență. Spun „opinie dominantă“ şi nu „opinie publică“, deoarece în 
toată perioada care a premers şi urmat referendumului, presa televizată a 
făcut tot ce i-a stat în puteri pentru a acredita ideea că opinia propagată de 
ea prin dezbateri şi comentarii politice (ţinute cot la cot cu anumiţi 
politicieni, pe care i-a promovat obsesiv şi dincolo de orice bun-simţ, în 
ciuda nulităţii unora, lipsei de urbanitate a altora şi agresivităţii partizane 
a tuturor) este chiar opinia publică, iar cei care o contestă se situează 
deliberat în afara centrului, ilustrând, altfel spus, poziţii extremiste, deci, 
condamnabile. Referendumul a arătat însă în mod clar că opinia 
dominantă, dată de presa televizată (care s-a pronunţat obsesiv în favoarea 
suspendării, identificată incult cu expresia maximă a democraţiei), nu este 
opinia publică (care a votat împotriva suspendării, corect identificată cu 
imoderaţia guvernării şi cu escaladarea arbitrariului deciziilor 
parlamentare) şi că numai alianța vicioasă între presă şi politicieni a 
încercat să acrediteze confundarea lor. 

Fi bine, acesta este nodul chestiunii - controlul asupra opiniei 
dominante, pe care la noi o confecţionează zilnic, împreună, mass-media 
şi politicienii; care se bazează pe tentativa de a suprima ori amuţi ori pune 
în surdină ori suspenda opinia publică în favoarea opiniei dominante; şi 
care are ca miză monopolizarea centrului, deoarece numai cine deţine 
centrul are dreptul moral de a hotărî cine e extremist şi, deci, de a decreta 
cine anume trebuie să tacă. Motivul pentru care intelectualii l-au sprijinit 


pe preşedintele Traian Băsescu în chestiunea suspendării este perfect 
simetric cu motivul pentru care alianța dintre presa dominantă şi 
politicienii majoritari au diabolizat Apelul către clasa politică. Apelul a 
fost diabolizat deoarece contesta opiniei dominante dreptul de a se 
substitui opiniei publice, iar intelectualii l-au sprijinit pe preşedinte pentru 
că suspendarea fără temei constituțional era urmarea încercării de a 
substitui dreptul care rezultă din autoritatea Constituţiei cu dreptul strict 
politic de a servi în mod discreţionar, în parlament, interesele de partid. În 
ambele cazuri, o chestiune de fapt (opinia dominantă, voinţa politică) era 
abuziv travestită într-o chestiune de drept (opinia publică, statul de drept), 
pentru aceleaşi motive: sporirea puterii şi mărirea domeniului în care 
administrarea ei să poată fi discreționară. 

Săptămâna viitoare, ca să reiasă mai clar noutatea sprijinului pe care l-a 
primit preşedintele Băsescu din partea intelectualilor, voi aduce în discuţie 
rolul jucat de GDS în anii '90. 


(26 iulie 2007) 


IV. Intermezzo. Frauda generică „Adrian Severin“ 


Altceva aveam în plan să scriu săptămâna aceasta, dar intervenţia dlui 
Adrian Severin din ziarul Ziua (marţi, 31 iulie 2007), cu titlul „Onoarea 
nereperată a domnului Patapievici“, mi-a oferit prilejul de a putea ilustra 
pe viu ceea ce altminteri aş fi construit in abstracto. Cu articolul dlui 
Severin avem un studiu de caz aproape didactic al procedeelor necinstite 
prin care se duce azi, în presă, bătălia pentru cucerirea opiniei publice. 
Prima observaţie se referă la identitatea sa publicistică, care e 
convenabil şi oportun dublă. Pe de o parte, dl Severin este om politic de 17 
ani şi tot de atunci este angajat în lupta pentru putere politică (în lupta 
politică tout court este angajat din vremea când preda la Ştefan 
Gheorghiu): încă din primele zile ale Revoluţiei, lupta sa politică, trebuie 
să ne reamintim acest lucru, a fost dusă în favoarea regimului Iliescu şi 
împotriva societăţii civile. Această luptă a fost încununată de succes, de 
vreme ce de 17 ani dl Severin este încontinuu parlamentar (de câteva ori 
ministru), în beneficiul şi slujba mai multor partide (FSN, PD, PDSR, 


PSD+PUR). Pe de altă parte, dl Severin scrie la ziar ca publicist. Asumă, 
altfel spus, statutul de formator de opinie. - Este prima fraudă, de 
identitate: deşi exponent al puterii politice, dl Severin se prezintă 
publicului ca antenă a opiniei publice. Ceea ce e un fals, pentru că dl 
Severin este condamnat de condiţia sa amfibie să facă propagandă cu 
opiniile sale intelectuale în slujba intereselor sale politice. 

A doua fraudă ţine de stil. Dl Severin oscilează constant între două 
registre stilistice, care sunt incompatibile, deoarece fiecare dintre ele este 
expresia fățărniciei celuilalt. Un stil este civilizat, expozitiv, tatonând 
demonstraţia; celălalt este brutal, primitiv, construind pe falsificări şi 
proces de intenţie premisele desființării persoanei vizate. Oricare ar fi 
stilul adevărat, amestecul lor imprevizibil trădează şi fățărnicia, şi 
motivaţia impură. 

De pildă, în articolul „Epopeea frustraților“ (Ziua, marţi 2 august 2005), 
dl Severin combină o teorie respectabilă în formă, deşi nulă intelectual 
(potrivi căreia, atunci când se luptă pentru putere, alogenii ştiu să 
manipuleze perfect suferințele majoritarilor), cu o descărcare de ură 
împotriva lui Traian Băsescu, care este făcut tătar, pentru a putea intra în 
linie cu alogenii Hitler şi Stalin. Mecanismul intelectual e simplu: pe 
Hitler şi Stalin îi detestă toată lumea; ca să fie şi Băsescu detestat de toată 
lumea trebuie pus cumva în legătură cu ei (procedeul este un sofism bine- 
cunoscut: condamnarea prin asociere). Ce este mai tulbure, însă, e 
mecanismul psihologic, care îi pune dlui Severin la dispoziţie, pentru a-l 
înseria pe Băsescu cu Hitler şi Stalin, o teorie etnic-morală, potrivit căreia 
rasa plus răutatea sunt sursa detracării politice a dictatorilor. Prin urmare, 
în dl Severin se dispută două stiluri: unul îi pune la dispoziţie forma unui 
argument raţional (chit că nul); celălalt îi furnizează un conţinut 
psihologic tulbure (ţinând de fantasmele sale etnice, pe care le refulează). 
Care dintre stiluri e adevărat, care ipocrit? Fiecare, pe rând. lar ceea ce le 
amestecă, se simte din felul în care îşi alege cuvintele, e dorința de a 
desfiinţa, setea de a nimici, plăcerea de a ţopăi pe cadavrul adversarului. 

În articolul „Onoarea nereperată a domnului Patapievici“, dl Severin 
protestează: pretinde că nu ar fi spus niciodată că Băsescu e rău pentru că 
e tătar (şi aduce ca argument faptul că CNCD l-a achitat, pe el, iar pe 


Traian Băsescu, pentru episodul „țigancă împuţită“, nu): „Ceea ce am spus 
este că un minoritar are relaţii asimetrice cu majoritatea şi de aceea este 
capabil să înțeleagă frustrările generate inevitabil de asemenea asimetrii“. 
Reformularea, în limba de lemn agreabilă azi corecţilor politici, spune 
acelaşi lucru, parcă mai grav: ea afirmă că ţine de statutul unui minoritar 
să nu poată asuma statutul unui majoritar (deoarece are relaţii naturaliter 
asimetrice cu acesta), adică susţine că statutul de minoritar nu decurge din 
număr, ci din esenţă; altfel spus, că nu este politic; nefiind politic, nu 
admite soluție politică; or, fără soluţie politică, iese din cadrul teoriilor 
moderne, căzând în zona fantasmelor etniciste — deci, încă o dată, regăsim 
teoria pe care dl Severin pretinde că nu a susținut-o. 

Atingem astfel chestiunea celei de-a treia fraude, cea intelectuală. DI 
Severin afirmă că Traian Ungureanu este „unul dintre principalii ideologi 
ai neolegionarismului românesc“; că „[mlesajul domnilor Liiceanu, 
Patapievici, Tismăneanu, Alina Mungiu ş.a. eiusdem farinae este 
intolerant, antiparlamentarist, antipartidist şi antipluralist“, că aceşti 
intelectuali formează o „minoritate fascistoidă“, care se agită pentru 
formarea unei „izbăvitoare mişcări de mase care să ia locul partidelor“, în 
scopul instaurării „autocrației prezidenţiale“ şi impunerii „dictaturii 
minorităţii“. Toate aceste afirmaţii sunt pur şi simplu minciuni. Nu 
interpretări tendenţioase, nu deformări, nu răstălmăciri - ci minciuni. 
Adică falsificări ale adevărului. Conştiente? Inconştiente? Sunt trei 
posibilităţi. Când un om crede în sinea lui că albul e negru, avem de-a face 
cu un prost; când cineva care ştie că albul nu e negru susține în mod public 
că albul e negru avem de-a face cu un manipulator; când un om care crede 
sincer că albul e negru face propagandă ideii că albul e negru, avem de-a 
face cu un prost care manipulează. 

Las perspicacităţii cititorilor justa încadrare a dlui Severin. 


(2 august 2007) 


V. Arma stigmatizării 


Combinația de atac la persoană şi minciună sfruntată pe care o practică 
Adrian Severin, şi pe care am analizat-o săptămâna trecută, nu este izolată. 


Fa ţine de un mecanism de stigmatizare care a înflorit în societatea 
românească la începutul anilor '90 şi care a renăscut acum, din acelaşi 
motive. Din identitatea motivelor, după identificarea lor, şi din înțelegerea 
mecanismului, prin expunerea lui, vom puteam evalua mai bine situaţia în 
care ne găsim acum. 

Mai întâi mecanismul de stigmatizare. Ca să îi înțelegem natura, vă 
propun să plecăm de la principiul fără de care orice societate devine 
irespirabilă: principiul autolimitării adversităţii. Normală (în sens liberal- 
democratic) este numai societatea capabilă să ofere drept de manifestare 
tuturor opiniilor, cu excepţia acelora care incită la crimă (în sens larg). 
Aceste opinii, în mod firesc, se opun unele altora, uneori vehement. 
Opoziția opiniilor, cum ştim, creează adversari. Trebuie să existe, prin 
urmare, o limită a vehemenţei şi, subsecvent, o limită a adversităţii, care 
nu trebuie să degenereze în duşmănie. Ce este duşmănia? Dorinţă de 
exterminare. Acesta este lucrul pe care trebuie să îl evite societăţile, 
pentru a rămâne normale — încurajarea incitării la exterminare a oamenilor 
care exprimă opinii aflate într-un fel sau altul în dezacord cu opinia 
dominantă. 

Or, ce fac oamenii care transformă deliberat adversitatea în duşmănie? 
Pun adversarilor de idei etichete infamante (în ochii tuturor oamenilor 
rezonabili), cu scopul de a-i stigmatiza şi de a-i scoate astfel din circuitul 
respectabilității — a-i pune în rând cu duşmanii declaraţi şi de toți 
recunoscuţi ai societăţii democratice. În funcţie de sensibilitatea opiniei 
publice, etichetele stigmatizante sunt alese diferit. În 1990, pentru opinia 
publică, stigmatizantă era eticheta „vânzător de ţară“, „moşier“, 
„privatizare“, „capitalist“, „nu a mâncat salam cu soia“. Ei bine, 
propaganda Frontului instila opiniei publice ideea că oamenii care îi 
critică politica vor să ne vândă ţara, sunt plătiți de Raţiu, vor privatizare, 
vor să îi readucă pe moşieri şi, sumă a acuzațiilor, nu au stat în ţară să 
mănânce, ca oamenii de bine, „salam de soia“. Ideea era de a-i transforma 
pe adversarii Frontului în duşmani ai societăţii şi ai patriei. În 2007, după 
intrarea în Uniunea Europeană, stigmatizante nu mai sunt poziţiile 
capitaliste (ele au fost adoptate, cu mari beneficii personale, de toți foştii 
oameni ai Frontului), stigmatizante au devenit poziţiile politice care 


violează consensul democratic. Cine vrea să stigmatizeze pe cineva, îl va 
face fascist, legionar, antieuropean, adept al dictaturii etc. Exact aşa 
procedează propaganda de tip Severin: îşi înfierează adversarii de opinii 
ca fiind neo-legionari, antidemocraţi, fascistoizi, în favoarea dictaturii 
ş.a.m.d. Ideea este aceeaşi ca în 1990: aceea de a-i transforma pe 
adversarii celor care mânuiesc stigmatizarea în duşmani ai societăţii, ai 
României şi ai Europei, pur şi simplu. 

În anii '90, cei care trebuiau aruncaţi la lei ca duşmani erau 
„ghedesiştii“. Astăzi, pentru oameni ca Severin şi cei din familia lui 
ideologică, cei care trebuie eliminaţi din societate sunt, în linii mari, tot 
membrii GDS - numiţi, tot pentru stigmatizare (de data aceasta, 
stigmatizarea cu partizanatul politic orb), „intelectualii lui Băsescu“. Doar 
că în 1990 „ghedesiştii“ erau cu adevărat singuri (împreună cu România 
liberă şi cu o minoritate tăcută şi terorizată): nu doar Frontul era 
împotriva lor, dar şi societatea (sau, mă rog, acea parte a societăţii care 
făcea opinia publică) îi detesta şi, aşa cum s-a întâmplat la mineriade, îi 
voia eliminaţi din rândurile ei şi exterminați. Puterea ucigaşă a 
propagandei de exterminare, aceea care transformă adversarii în duşmani, 
s-a văzut la mineriade. Toată otrava strecurată zi de zi opiniei publice de 
ziare precum Adevărul şi Azi s-a materializat pe străzi în ură activă: bâte, 
oase stâlcite şi sânge vărsat. Acesta este rezultatul inevitabil al 
transformării adversarilor în duşmani de către cei care fac opinia 
dominantă a unei societăţi şi care, prin exact acelaşi tip de fraudă practicat 
de jurnalismul de tip Adrian Severin, reuşesc să o impună şi opiniei 
publice, aservind-o. E bine să nu uităm că sângele vărsat la mineriade este 
numai cauzal în sarcina regimului Iliescu: aplauzele cu care bucureştenii 
au însoţit atrocitățile minerilor sunt în sarcina morală a ziarelor care au 
incitat la ură împotriva celor care împărtăşeau opinii în răspăr cu 
ideologia dominantă. Astăzi, când oameni care sunt orice altceva decât 
fascişti ori adepţi ai dictaturii sunt etichetaţi ca fascişti şi ca uneltitori 
împotriva democraţiei se simte setea de sânge a acuzatorilor, vechea lor 
dorință de exterminare. Se simte cum funcționează, zvâcnind ca o rană 
plină de sânge, mecanismul de stigmatizare. 

Ceea ce însă s-a schimbat în 2007, față de situaţia din 1990, este că 


„ghedesiştii“ denunţaţi a fi fascişti şi dictatori nu mai sunt singuri. Frauda 
de tip Severin nu mai poate mobiliza decât oprobriul intelectual, pentru 
procedeele pe care le îmbrăţişează, şi dezaprobarea morală, pentru 
intenţiile sale impure. 

Săptămâna viitoare voi încerca să arăt că miza acestei lupte politice este 
ocuparea centrului şi că de modul în care este definit acest centru depinde 
viitorul regim politic din România. 


(9 august 2007) 


VI. Miza luptei: ocuparea centrului 


De ce este important să înțelegem de ce şi cum funcţionează mecanismul 
de stigmatizare? Pentru că într-o societate în care votul, adică accesul la 
putere, e decis prin favoarea opiniei publice, iar guvernarea, cu riscul 
pierderii puterii, trebuie într-un fel sau altul să fie în acord cu ea, 
stigmatizarea adversarului face parte din strategiile de cucerire şi 
dominare a opiniei publice. Ca mecanism de influențare a opiniei publice, 
stigmatizarea apare ori de câte ori opinia publică trebuie răsturnată. Traian 
Băsescu trebuie stigmatizat (ca dictator, ca individ venal, ca mitocan, ca 
rasist etc.), pentru că opinia publică îi este favorabilă. Dacă nu îi era, lupta 
împotriva lui ar fi fost incomparabil mai puţin îndârjită. 

Traian Băsescu este urât pentru că are forța sprijinului pe care i-l dă 
opinia publică. Or, în Traian Băsescu, pentru adversarii săi, sunt reunite 
două pericole de moarte. Primul este popularitatea sa, prin care adversarii 
săi politici îşi văd pusă în pericol puterea: expresia politică a acestei 
temeri este refuzul lor de a organiza alegeri. Al doilea este opoziţia sa față 
de sistem, în care adversarii săi văd pericolul ruinării regimului de putere 
care le-a adus până acum numai beneficii: expresia politică a acestei 
temeri este rapiditatea cu care au fost realizate alianţe contra naturii, PNL 
cu PSD, UDMR cu PRM şi toate împreună cu PC (partidul celor 3 
Antene), cu scopul unic de a-şi menţine dominaţia asupra sistemului 
politic — prin răsturnarea lui Traian Băsescu de la putere. 

Nu putem insista îndeajuns asupra naturii acestui pericol, care arată 
foarte limpede de ce Traian Băsescu a reuşit să bage frica în oasele tuturor 


politicienilor. Pericolul de moarte constă în aceea că, prin relația sa cu 
opinia publică, temele de pe agenda politică a preşedintelui au devenit 
centrale şi pentru opinia publică. Înainte de a fi preluate de el, aceste teme 
se aflau numai pe agenda câtorva ONG-uri, a câtorva reviste şi a câtorva 
intelectuali şi, din acest motiv, puteau fi foarte bine ignorate. Erau, prin 
distanţa faţă de opinia publică, teme marginale. Acum, se află nu în 
centrul dezbaterii (încă ar fi fost bine!), ci în centrul opţiunilor imperative 
ale opiniei publice (ceea ce, pentru actualul regim de putere, care este şi 
alianța anti-Băsescu, e dezastruos). În acest mod, toate temele care 
subminează regimul de putere din România au devenit, prin Traian 
Băsescu, criterii după care opinia publică judecă ce este normal şi 
dezirabil, decent şi imperativ: normal este să reformăm radical clasa 
politică şi să scăpăm de actualul mod de o selecta; dezirabil este, deci, să 
avem vot uninominal; decent este să nu mai tolerăm nici deciziile 
arbitrare şi lipsite de moderație ale instituţiilor, care ne ruinează 
încrederea în stat, nici cârdăşia între politică şi afaceri, care ne ruinează 
încrederea în capitalism şi democraţie; imperativ este, prin urmare, să 
avem o justiție independentă, să facem lustraţie etc. 

Acesta este motivul pentru care Traian Băsescu a ajuns să fie urât de 
moarte de toţi politicienii care fac parte din actualul regim de putere: 
pentru că pentru prima oară de când există spaţiu public liber la noi (după 
1989) în centrul preocupărilor opiniei publice se află, datorită popularității 
lui, exact temele care subminează puterea lor şi impunitatea corupţiei. 
Pentru ei, ca şi pentru Traian Băsescu, nu mai există drum de întoarcere: ei 
se vor strădui să nu se schimbe nimic, el se va lupta să se schimbe cât mai 
mult. Dacă nu se schimbă nimic, viitorul va arăta ca trecutul; dacă se 
schimbă ceva, viitorul ar putea să arate diferit. Miza luptei, prin urmare, 
este viitorul tuturor: al politicienilor care vor să nu se schimbe nimic, 
pentru că, dacă România stagnează, supraviețuirea lor politică şi 
economică e asigurată; al celor care vor să se schimbe cât mai mult, 
pentru că, dacă România iese de sub dominaţia oligarhiei politico- 
economice, societatea românească, ca societate liberă, începe să aibă un 
viitor. Dacă nu, în ambele sensuri, NU. 

Pentru că am ajuns la un punct de răscruce, această dilemă nu mai poate 


fi depăşită prin înlăturare, ci numai printr-o opţiune fermă, de o parte sau 
alta. Pentru că a părăsit lumea politică care l-a creat (şi care acum i-a 
declarat război), Traian Băsescu nu mai poate da înapoi. Pentru că s-au 
grupat indiferent de ideologie, interese şi uri în jurul guvernului care a 
forțat înlăturarea preşedintelui, nici politicienii nu mai pot da înapoi. Din 
acest motiv, nimeni din lumea politică nu mai poate arbitra situaţia: 
singurul arbitru a rămas opinia publică. Şi de aceea bătălia pentru 
dominarea opiniei publice e atât de nemiloasă, de crâncenă şi de plină de 
ură. 

Or, dacă totul e în mâna opiniei publice, atunci singura armă de 
exterminare e compromiterea publică a adversarului. În 1990, opinia 
publică, deja cucerită de uzurpatori (FSN), trebuia ţinută la distanță de 
influența celor care îi demascau pe uzurpatori (GDS). Pe termen scurt, 
uzurpatorii au câştigat; pe termen lung, au pierdut, iar societatea a 
câştigat. În 2007, opinia publică, favorabilă lui Traian Băsescu şi 
schimbării sistemului politic, trebuie întoarsă împotriva lui Traian 
Băsescu şi în favoarea sistemului oligarhic. Cum? Prin stigmatizarea 
adversarului (Băsescu e dictator, iar intelectualii care îl sprijină sunt 
fascişti), dar şi prin mituirea opiniei publice (pensii mărite cu 41%). De 
stigmatizare se ocupă propaganda de televiziune (cele 3 Antene + 
Realitatea) şi corul politicienilor, amplu susținut de moderatorii de talk- 
show; de mituire se ocupă toată clasa politică, riscând totul în viitor 
(creştere economică, inflație etc.) pentru a mai câştiga puţină putere, în 
prezent. Pe termen scurt, s-ar putea să câştige; pe termen lung, vor pierde 
sigur — dar pentru cei mai mulți dintre noi va fi prea târziu. 


(16 august 2007) 


VII. Sistemul politico-mediatic 


Deschideam acum şapte săptămâni lungul serial pe care îl închei azi cu 
sentimentul că trecem prin momente excepţionale şi că trebuie să 
încercăm să fim la înălțimea lor, înțelegându-le. Am pornit de la câteva 
fapte: (a) coalizarea guvernului cu opoziţia din parlament; (b) formarea 
unei coaliții transpartinice şi transideologice („Coaliția celor 322“), care 


controlează executivul (prin faptul că guvernul este minoritar), domină 
legislativul (prin majoritate) şi poate da putere de lege voinţei sale politice 
prin simpla putere a votului, în mod discreţionar (ceea ce a şi făcut, în 
câteva rânduri: modificarea legii referendumului etc.); (c) tentativa de a-l 
demite pe preşedinte printr-o decizie pur politică (nesocotind, adică, 
verdictul Curții Constituționale, care nu a constatat încălcarea 
Constituţiei). 

Aceste trei fapte sunt, toate, excepţionale. Din două motive: întâi, 
pentru că sunt fără precedent; în al doilea rând, pentru că au introdus în 
viaţa noastră politică, ca practică legală, principiul imoderaţiei. Moderaţia 
constă în acceptarea faptului că noi (toţi la un loc şi fiecare în parte) 
trebuie să ne abţinem de la gesturi, acţiuni şi decizii care nesocotesc ceea 
ce Edmund Burke numea equality of restraint. Moderaţia este un consens 
în privinţa abţinerii de la imoderaţie. Principiul moderaţiei afirmă, în 
esență, că nici o măsură nu trebuie luată doar pentru motivul că este în 
puterea ta să o faci. Altfel spus, posesia puterii nu trebuie niciodată să 
constituie un argument în vederea exercitării ei nelimitate. Principiul 
moderaţiei este cel mai important principiu nescris al oricărei constituţii 
acceptabile. Or, la noi, acest principiu a fost încălcat. Faptele (a) şi (b) au 
oferit condiţiile; fapta (c) a constituit cea mai vizibilă punere a lui în 
practică. 

Analiza mea a plecat de la aprecierea că nesocotirea principiului 
moderaţiei este cel mai grav lucru care s-a petrecut în viața noastră 
politică, de la mineriade încoace. Măcar mineriadele erau ilegale; ce se 
petrece acum, însă, poate părea normal, deoarece nu violează legalitatea: 
cel puţin ca literă, căci ca spirit o subordonează bunului-plac al politicii. 
Ideea este aceasta: aşa cum ideea că puterea are dreptul să terorizeze 
societatea cu ajutorul unor detaşamente muncitoreşti devotate a avut 
efecte catastrofale (ne-a pocit sufletele; a invalidat justiţia şi a schilodit 
statul de drept; a exclus, pentru un deceniu, România din Europa), ideea că 
e suficient să ai puterea ca s-o şi foloseşti la maximum va avea, în viitorul 
apropiat (dacă nu vom lua măsuri), urmări deloc neglijabile şi deloc 
plăcute. Seria aceasta de articole a fost inspirată de sentimentul că în anul 
acesta s-a produs un derapaj politic deosebit de grav. 


Alte două constatări veneau să întărească această apreciere. (i) Prima 
constatare se referă la împrejurarea că sistemul nostru politic, aşa cum s-a 
constituit şi stabilizat după şaptesprezece ani de tranziţie, se bazează în 
mod esenţial pe alianţa dintre lumea politicii şi lumea afacerilor. (ii) A 
doua constatare se referă la intrarea în joc, ca actor politic activ şi ca 
partener de afaceri privilegiat, a celui mai redutabil instrument de 
modelare a opiniei publice - presa. Am să explic succint aceste două 
afirmaţii. 

(i) În linii mari, mecanismul care a permis construirea marilor averi din 
România a fost (şi, deocamdată, este) utilizarea statului ca furnizor 
nelimitat şi incontrolabil de privilegii private: în acest mod, banul public e 
folosit pentru a finanța producerea de bani personali. Acest lucru nu se 
poate realiza decât cu complicitatea oamenilor politici, la adăpostul unui 
anumit aranjament instituțional (care este actuala republică, a doua după 
cea comunistă). Afacerile mergând, economia prosperând şi instituţiile 
democratice funcţionând, acest tip de aranjament instituțional a căpătat 
legitimitate în ochii societăţii. În acelaşi timp, pentru alianţa dintre lumea 
politicii şi lumea afacerilor el a funcționat (şi funcţionează) ca o sursă de 
venit practic nelimitată, sustrasă oricărui control public. E important să 
înţelegem că actualul sistem politico-economic de la noi se bazează atât 
pe existența unui parteneriat ilegal, oneros şi oligarhic între lumea 
politicii şi lumea afacerilor, în care statul este discreţionar pus la 
dispoziţia afacerilor, cât şi pe existența unui anumit tip de aranjament 
instituţional, care, sub faţada legitimităţii democratice (căci clasa politică 
e furnizată prin alegeri), permite acest lucru. 

(ii) Acest sistem politic, ca oricare altul, nu poate funcţiona fără 
consimțământul opiniei publice. Ceea ce ne aduce, în fine, la cea de-a 
doua constatare, privind intrarea în joc a presei. Existenţa aranjamentului 
instituţional pe care l-am expus mai sus nu putea fi ascunsă la nesfârşit. Şi 
pentru că opinia publică deja dăduse semne că începe să retragă actualului 
sistem politic sprijinul de încredere, presa a fost mobilizată în vederea 
întăririi sistemului. Cum? Prin cointeresare: oameni influenţi din presă au 
fost cooptați parteneri în afacerile care produc, reproduc şi măresc marile 
averi. De la un anumit moment, în presă au început să intre foarte mulți 


bani. A fost semnalul că largi sectoare din presă au intrat în parteneriatul 
politică-afaceri. Din acel moment, presa a devenit principalul instrument 
(voluntar) al alianţei politică-afaceri în bătălia pentru opinia publică. 

Acest mecanism funcţionează dincolo de persoane, în chiar miezul 
sistemului nostru politic. Nu e nevoie de nume ca să înțelegem despre ce 
este vorba. lar dacă în episoadele precedente am construit analize pornind 
de la situaţii concrete, acum, la final, am încercat să exprim înseşi 
principiile care au stat la originea acelor analize. 


(23 august 2007) 


27. CINE SE AFLĂ ÎN CENTRU? 


= cc 


De curând, Asociaţia „Solidaritatea pentru libertatea de conştiinţă“ a cerut 
Societății Române de Radiodifuziune să dispună oprirea difuzării 
rugăciunii Tatăl Nostru, care, împreună cu Imnul Naţional, e transmisă la 
începutul şi sfârşitul programelor zilnice ale posturilor publice de radio. 
Motivul invocat a fost încălcarea neutralității confesionale a statului. În 
trecutul recent (noiembrie 2006), „Solidaritatea pentru libertatea de 
conştiinţă“ şi-a legat numele de campania pentru scoaterea icoanelor din 
şcoli, inițiată cu câteva luni mai devreme de un profesor de filozofie din 
Buzău, care reclama autorităţii publice un lucru, pentru mine, straniu: 
acela că fetiţa lui (11 ani, elevă la un liceu) suferă traume psihologice ca 
urmare a faptului că e zilnic expusă imaginilor religioase creştin-ortodoxe. 
Motivul invocat? Creştinismul „practică inferiorizarea femeii“, „afectează 
demnitatea personală a copiilor“ şi întreţine o „atmosferă ostilă şi 
degradantă“, „ceea ce periclitează dezvoltarea mentală, spirituală, morală 
şi socială“ a elevilor. 

Am dat aceste citate din Petiţia semnată în 12 august 2006 de profesorul 
din Buzău pentru a reaminti cititorilor că aceste acțiuni spun mai mult prin 
stilistica lor decât lasă să se vadă argumentarea lor. Argumentele sunt din 
registrul legal şi retoric tipic pentru mişcările pentru drepturile omului din 
anii '90 ai secolului trecut. Stilistica, însă, aparţine în mod clar 
fanatismului. Suntem încă relativ insensibili la acest tip de fanatism 


(fanatismul anticreştin, deghizat în militantism pentru drepturile omului), 
deoarece mentalul nostru asociază în mod tradiţional fanatismul cu religia, 
iar drepturile omului cu moderaţia. Or, ceea ce au adus nou anii '90 ai 
secolului trecut în configurarea ideologică a modernităţii a fost 
legitimarea publică a unor privilegii de atitudine pentru anumite grupuri 
minoritare, revendicate de activişti în numele drepturilor fundamentale ale 
omului. 

Cum se ajunge aici? Simplu: prin activismul unei minorități care 
militează, după principii leniniste, în favoarea unor drepturi care sunt 
definite ca drepturi obligatorii. Fireşte, nu este vorba pentru drepturile 
fundamentale ale omului, care sunt universale, ci de anumite privilegii de 
atitudine, discriminatorii în sens invers, care sunt băgate pe gâtul 
majorităţilor, prin culpabilizare colectivă, cu ajutorul unui sofism de tipul 
următor: acceptaţi privilegiul pe care îl revendicăm, facem pace; nu îl 
acceptaţi, declarăm război, pentru că încălcaţi drepturile omului. Astfel, o 
atitudine marginală (pentru o stare dată a societăţii) este promovată ca 
trebuind obligatoriu să devină centrală; majorităţile cedează şantajului 
emoțional, eliberează centrul, iar în golul astfel creat se instalează, 
triumfătoare, atitudinea marginală. 

După ce a bifat anul trecut acțiunea „jos icoanele“, anul acesta 
„Solidaritatea pentru libertatea de conştiinţă“ se ocupă de acţiunea „jos 
rugăciunea Tatăl Nostru“. Scopul, probabil, este eliminarea sistematică a 
tuturor simbolurilor creştine din spaţiul public. Nu le reproşez acţiunea 
(anticreştinii sunt liberi să fie anticreştini), le contest însă camuflajul, 
pentru că îşi maschează anticreştinismul într-o retorică de tip drepturile 
omului, ceea ce constituie o fraudă. Această asociaţie nu militează pentru 
libertatea de conştiinţă (ceea ce ţine într-adevăr pentru drepturile 
fundamentale ale omului), ci pentru obţinerea de la stat a unor măsuri 
împotriva realităţilor sociale ale creştinismului (ceea ce face din ea o sectă 
parareligioasă între multe altele). 

În vechime, centrul era fixat prin afirmaţia „Dumnezeu există“, iar 
poziţia extremistă prin constatarea „Zis-a cel nebun în inima sa: «Nu este 
Dumnezeu!»“ (Psalmul 13, 1). Afirmația „Dumnezeu există“ era 
considerată neutră şi normală, iar negarea ei, „Nu este Dumnezeu“, era 


considerată nu doar greşită, nu doar extremistă, ci nenaturală — adică 
rezultatul unui proces teoretic de falsificare şi distorsionare a realităţii 
(noi am spune „de natură ideologică“). 

Astăzi, lucrurile s-au inversat: poziţia „Nu este Dumnezeu“ s-a impus 
deja în societăţile secularizate din Occident ca fiind neutră şi, deci, 
normală — ceea ce înseamnă că a devenit singura poziţie care nu are nevoie 
de explicații pentru a fi acceptată. A devenit un dat, cum înainte un dat 
fusese afirmaţia contrară. În schimb, afirmaţia „Dumnezeu există“ a ajuns 
să fie percepută ca partizană, potenţial extremistă şi rezultatul unei 
construcţii teoretice ideologizate, în special când este făcută de creştini. 

La noi, declanşarea asaltului asupra unui centru în mod normal ocupat 
de simboluri creştine a fost ilustrat de faptul că intoleranţa față de acestea 
a putut fi prezentată public ca fiind neutralitate. În mod insidios, tradiţia 
începe să fie denunţată ca fiind o formă de extremism. Toată sforțarea unei 
asociaţii precum „Solidaritatea pentru libertatea de conştiinţă“ este să 
impună în centrul spaţiului public, ca fiind neutră, poziţia de excludere a 
creştinismului dintre reprezentările public acceptabile. Metoda e sigură: 
va şantaja instituţiile noastre oportuniste şi corupte cu „drepturile omului“ 
şi cu „legislaţia europeană“. Altfel spus, va încerca să redefinească 
neutralitatea ca decurgând din ateism, iar extremismul din credinţă. În 
acest mod, apărătorii păstrării în spaţiul public al simbolurilor care în mod 
normal, potrivit tradiţiei, se află deja acolo, vor putea fi prezentaţi ca 
extremişti, fanatici, adversari ai egalității de tratament şi duşmani ai 
drepturilor omului. În fond, însă, anume aceşti apărători ai conservării 
unei stări de lucruri care nu face rău nimănui reprezintă centrul: centru pe 
care, acum, activiştii caută să îl redefinească în aşa fel, încât intoleranta 
lor faţă de creştinism să poată apărea ca fiind o „veritabilă“ neutralitate şi 
o „adevărată“ egalitate. 

Miza, cum vedeţi, ca şi în cazul politicii, este înstăpânirea asupra 
centrului. 


(30 august 2007) 


28. VOLUNTIARISMUL LEGISLATIV 


Întrebat ce va face guvernul dacă bugetul nu va fi votat de parlament, un 
cunoscut analist economic a răspuns, fără să ezite: „E greu de spus; pot fi 
făcute ipoteze, dar nici una nu poate fi argumentată mai probabil decât 
alta; la noi, din păcate, se poate întâmpla orice“. Ceea ce face ca orice 
predicţie să fie o formă ori de wishful thinking, ori de propagandă. De ce, 
la noi, orice încercare de a prevedea ceva nu e, în fond, decât o aruncătură 
cu banul? Pentru motivul elementar (şi descurajant) că suntem 
imprevizibili. Oamenii sunt imprevizibili, politica e imprevizibilă, 
înțelegerile sunt imprevizibile, contractele sunt imprevizibile, legislaţia e 
imprevizibilă. Prezentul e neclar, la noi, pentru că viitorul e imprevizibil. 
Cu această remarcă putem caracteriza situația noastră de fapt şi de 
drept. E una dintre formele răului care ne face viaţa atât de antipatică (dar 
şi palpitantă). Pur şi simplu, România este ţara unde se poate întâmpla 
orice (uneori în bine, dar, cel mai adesea, în rău). De fiecare dată când 
ceva este stabilit într-un fel, se descoperă că se poate întotdeauna şi altfel. 
Dacă legile spun ceva, e sigur că, în scurt timp, jurisprudenţa le va face să 
spună altfel. Există undeva o limită, clar stipulată? Se dă, cu prima ocazie, 
o lege care o desfiinţează, se face imediat loc unei excepţii care o încalcă. 
Ilegal? Nu. Legal. La noi, toate fărădelegile sunt sau vor deveni legale, în 
funcţie de prestator, de importanţa prejudiciului şi de regula stabilită de 
principiul „când doi se bat, al treilea câştigă“. În plus, de la un anumit 
nivel de importanţă în sus, legile sunt funcţie de persoane, iar persoanele 
tind să devină funcţii ale legii. România este ţara unde se poate întâmpla 
orice, deoarece  impredictibilitatea naturii umane e dublată de 
impredictibilitatea legii. La noi, aceeaşi lege care îl condamnă pe acarul 
Păun îl exonerează pe responsabilul de trafic. În funcţie de puterea celui 
care îl foloseşte, argumentul legal are două înţelesuri. Dacă, prin absurd, 
un ministru este chemat în justiţie, colegii săi îl salvează. Dar dacă se 
întâmplă ca ministrul chemat în faţa legii să fie chiar ministrul justiţiei, 
atunci totul e mult mai simplu: se dă o lege, care face imposibilă 
anchetarea sa; sau se modifică legea, pentru ca îndrăzneţul procuror să fie 
eliminat din sistem; sau e înfiinţată o anchetă obiectivă, care să descopere 
incompetenţa acestuia; şi aşa mai departe. Am scris „şi aşa mai departe“, 
pentru că nu e dată unei minţi normale capacitatea de a imagina toată 


gama subterfugiilor prin care condamnatul e disculpat, anchetatorul e 
retrogradat, vinovatul e despăgubit legal, iar păgubitul (care poate fi 
statul), e declarat şi vinovat, şi datornic. Prin pervertirea unei afirmaţii 
evanghelice care spune că legile sunt pentru oameni şi nu invers (Marcu 2, 
27), la noi a devenit realitate faptul că nu toţi oamenii sunt sub lege, ci 
numai cei care, din motive de funcţie, se află deasupra ei. Legea este un 
pogorământ: coborâre sub tiranie arbitrară pentru unii, licență de 
promovare pentru alţii. 

Elementul cel mai spectaculos al democraţiei originale româneşti (a 
vrut-o Ion Iliescu originală, originală a rămas) este voluntarismul 
legislativ. Discret, deşi abuziv, în epocile calme ale abuzului (guvernarea 
Văcăroiu), voluntarismul legislativ, cu toată aberaţia lui, iese cu putere la 
iveală în epocile de tensiune (înfruntarea dintre palate: Iliescu vs. Năstase; 
Băsescu vs. Tăriceanu). Voluntarismul legislativ nu ar avea efectivitate (în 
sens juridic), dacă nu ar fi combinat cu o brutală lipsă de scrupule față de 
noțiunea de a adevăr obiectiv, din partea celor care interpretează legea, fie 
la televizor (formând opinia publică), fie în instituţii (stabilind procedurile 
de aplicare). La noi, legea e văzută pe faţă ca fiind expresia legitimă a unei 
conjuncturi, iar interpretarea ei e proclamată deschis ca fiind normal să fie 
expresia interesului de partid. Legile propuse de legislatorii noştri 
(parlamentari ori guvernamentali, egal) nu aspiră să exprime principiile 
dreptului, ci se rezumă, mai modest, la ilustrarea principiului autohton 
„pohta ce-am pohtit“. În alte părţi, mai civilizate, în spatele unei legi se 
află mintea luminată a unui jurist; la noi, se află întunericul de culise al 
unei clici. 

Câteva observaţii. Voluntarismul legislativ pune o problemă de fond 
foarte serioasă. Ce înseamnă că se poate legifera orice? Înseamnă şi că 
principiul moderaţiei este din capul locului abandonat, şi că nu există 
garanţii. Când nu există moderaţia legii, principiul liberal al limitării 
puterii este implicit încălcat — deci societatea supusă educaţiei publice 
prin voluntarism legislativ nu poate fi liberală. Când nu există garanţii, e 
încălcat principiul constitutiv al democraţiei, care este protecţia egală a 
tuturor — deci societatea supusă educaţiei publice prin voluntarism 
legislativ nu poate fi nici democrată. 


Prin urmare, a spune că România este ţara unde se poate întâmpla orice 
revine la a constata imprevizibilitatea legilor; iar a stabili că răul vine de 
la voluntarismul legislativ revine la a admite că spiritul public derivat din 
acesta nu e compatibil nici cu libertatea, nici cu egalitatea. 

De unde vine, la noi, imprevizibilitatea actorilor politici şi 
impredictibilitatea deciziilor autorităţii? În principal, din trei surse: din 
indiferența faţă de bunul renume al actorilor politici; din disprețul 
autorităţilor faţă de spiritul legilor; din încrederea nemăsurată în putere 
atât a actorilor politici, cât şi a autorităţilor. Dacă le-ar păsa de reputaţie, 
actorii politici ar fi moderați, pentru a părea democrați. Dacă le-ar păsa de 
spiritul legilor, autorităţile ar oferi cetățenilor garanţii, pentru a nu părea 
autoritare. De ce nu le pasă de reputaţie unor oameni care se luptă să fie 
aleşi? Pentru că alegerea lor depinde de partide, iar confirmarea lor de cei 
pe care îi slujesc. Pentru că politica, pentru ei, este cariera puterii, nu 
cariera slujirii. 


(11 octombrie 2007) 


29. CE FEL DE ŢARĂ E ŢARA ÎN CARE TRĂIM? 


Mă întreb uneori, când mă simt copleşit de toată ipocrizia, răutatea, 
neruşinarea şi cruzimea din jur, ce fel de ţară e ţara în care trăim? Şi îmi 
spun, ca să înţeleg bine despre ce este vorba, că nu trebuie să mă uit la 
lucrurile bune, chiar dacă acestea uneori durează, ci la cele rele, deoarece 
acestea, în diferite deghizamente, revin mereu. Trebuie să vedem mai 
degrabă răul care tot revine, decât să ne îmbătăm cu apa rece a lucrurilor 
bune, care uneori se petrec. Aşa că, în cele ce urmează, aş vrea să vă 
reamintesc, în caz că aţi uitat vreo clipă, ce fel de ţară e ţara în care trăim. 
Trăim în ţara în care un mic grupuscul violent şi tenebros poate ucide, 
în mai puţin de zece ani, doi prim-miniştri. O ţară în care partidele care 
fură sunt votate, iar cele care ucid sunt aclamate. O ţară în care cel mai 
mare istoric al ei poate fi luat pe sus de acasă, târât de barbă prin pădure, 
batjocorit în toate chipurile şi, în cele din urmă, ucis. O ţară în care justiţia 
face dreptate prin violarea legii, ucigând fără mandat şi executând 


pedagogic. Cei ucişi fără mandat sunt arşi şi îngropaţi în ciment, cei 
executați pedagogic sunt lăsaţi să putrezească în pieţele oraşelor. 

Trăim în ţara în care, de la o zi la alta, cetăţenii români de altă origine 
etnică decât cea română sunt daţi afară din slujbele lor, scoşi pe străzi la 
muncă forțată ori deportaţi în locuri din care unii nu s-au mai întors 
niciodată. O ţară în care, pe timp de pace, în numele luptei de clasă, vreme 
de 15 ani, unul din 18 cetăţeni a fost privat de libertate şi unul din 36 a 
fost ucis. O ţară în care oamenii pot fi încarceraţi şi deportaţi fără 
judecată; în care nici după ce a încetat teroarea de stat împotriva propriilor 
cetăţeni acestora nu li se poate face dreptate, din motivul elementar, dar 
ținut sub tăcere, că statul se consideră de drept deasupra drepturilor 
cetăţenilor săi. 

Trăim în ţara în care nu numai că statul poate confisca proprietăţile, 
poate falsifica moneda, poate ucide cetățenii, îi poate întemniţa şi cu 
judecată şi fără, poate ceda teritorii fără să dea socoteală şi poate face 
oricând din lege fărădelege, peste noapte, publicând decrete şi votând legi 
într-un arbitrar perfect, dar toate aceste fărădelegi sunt aprobate de 
cetăţenii lui. Călcaţi în picioare, batjocoriţi, sfidaţi, escrocaţi, ucişi, 
cetățenii români continuă să adore statul român şi să-i delege toate 
puterile. 

Trăim în ţara în care oamenii pot fi torturați şi ucişi de către oamenii pe 
care legea îi pune să ne ocrotească. În ţara în care cei care au torturat şi 
ucis nu pot fi aduşi în faţa justiţiei nici după ce legile cele rele s-au 
schimbat, iar regimul politic care a permis crima şi tortura a trecut. Trăim 
într-o ţară în care oamenii răi sunt întotdeauna mai tari decât legea, iar 
schimbarea regimurilor nu îi afectează decât pe naivi, care îşi dau viaţa, pe 
cei cinstiţi, care se ruinează, pe cei drepţi, care se sinucid, şi pe oamenii 
obişnuiţi, care se înrăiesc în disperare. Cei răi se învârtesc de toate 
privilegiile, cei buni devin batjocura descurcăreţilor. Iar statul, pe care în 
mod absurd toţi oamenii bine intenţionaţi îl adoră, deoarece văd în el 
singurul lor adăpost împotriva abuzurilor, e mereu la cheremul 
şmecherilor de tot soiul şi e mijlocul prin care se fac, desfac şi ascund 
toate abuzurile. 

Trăim în ţara în care justiţia e la cheremul politicienilor, politicienii 


sunt la cheremul securiştilor, iar securiştii sunt la cheremul trecutului care 
ne-a ruinat pe toţi. O ţară în care, deşi trecutul nu mai există, prezentul 
este cu totul aservit lui; în care viitorul e lăsat să se nască din prezent 
numai în măsura în care prezentul se abţine să contrazică trecutul de care 
se dezic toți. O ţară în care democraţia a camuflat mereu oligarhia, aşa 
cum populismul le camuflează guvernărilor de tot soiul apetitul dictatorial 
şi arghirofilia. 

Trăim într-o ţară în care dacă tragi mâţa de coadă (cum spun 
descurcăreţii) e mai probabil datorită cinstei, decât din cauza prostiei; în 
care dacă pierzi un proces e mai probabil să nu fi avut bani, decât să fi fost 
vinovat; în care dacă nu poţi rezolva o problemă e mai probabil că n-ai 
ştiut pe cine să mituieşti, decât că n-ai fost în regulă cu hârtiile; în care 
dacă nu-ţi merg afacerile e mai probabil să nu fi ştiut cui trebuie să dai 
şpagă, decât să fi fost incapabil; o ţară în care dacă o afacere merge e mai 
degrabă pentru că cineva de sus a găsit o cale de a stoarce ceva bani din ea, 
decât pentru că legile pieţei funcționează; o ţară în care nici un om simplu 
nu câştigă, dacă un grangure nu profită; în care nimic bun nu se face 
pentru public, dacă nu se realizează şi un profit necinstit pentru sforarii 
din culise. 

Pe scurt, trăim într-o ţară în care nu răul este umbra binelui, ci binele 
este umbra răului, o ţară în care, aşa cum spunea Ernest Bernea după ce a 
ieşit din lunga sa închisoare politică, oamenii nu pot fi decât ori câini 
bătuţi, ori lichele. 


(18 octombrie 2007) 


Note 

31. Plutarh, Vieţi paralele, vol. III, traducere de N.I. Barbu, Editura Ştiinţifică, Bucureşti, 
1966, p. 37. 

32. Aşa cum PNŢCD a plătit toate oalele sparte ale CDR şi a suferit de pe urma abandonării 
Convenţiei de către preşedintele Constantinescu, dacă PNL va rămâne şi la alegerile din 2008 
identificat cu Ludovic Orban, Crin Antonescu, Norica Nicolai, Călin Popescu-Tăriceanu şi Puiu 
Haşotti riscă să le piardă sigur şi să rateze intrarea în parlament. 


30. DISPOZITIVUL ESENŢIAL AL DEMOCRAŢIEI 


I. Problema parlamentului, din punct de vedere democratic 


De ce este parlamentul, alături de libertatea alegerilor, dispozitivul 
esenţial al democraţiei? Fireşte, nu doar pentru că transformă un anumit 
număr de alegători (variind de la câteva mii la câteva zeci de mii) în câte 
un reprezentant, numit deputat sau senator, care are dreptul să voteze legi. 
Această transformare a unui număr mare într-un număr mic nu este în sine 
democratică, este doar un mecanism de reprezentare, prin care se convine 
ca unui număr dat de alegători să îi corespundă un număr fix de 
parlamentari. Acest mecanism de transformare a naţiunii în reprezentanţi 
e democratic doar atunci când e legitim, iar parlamentarii se comportă cu 
adevărat ca reprezentanţi ai națiunii. Dacă nu e legitim, cum nu fusese 
legitimă Marea Adunare Naţională a statului comunist, parlamentul, deşi 
fizic există, nu are nici o legătură cu democraţia. Pe de altă parte, dacă 
parlamentarii, care sunt plătiţi de toţi pentru a fi vocea tuturor, nu se 
comportă ca reprezentanţi ai naţiunii, ci ca propagandişti şi propagatori ai 
propriilor interese, atunci parlamentul, deşi e legitim, nu poate funcţiona 
ca un dispozitiv în slujba democraţiei, ci ca o împuternicire a unor oligarhi 
să-şi poată face mendrele private în mod legal, cu ajutorul statului. Caz în 
care comisiile sale de lucru nu pot fi distinse, ca efect, de acţiunile unei 
clici sau, cum se spune în limbaj juridic, a unui grup infracţional 
organizat. Sensul democraţiei, care e reprezentarea democratică a naţiunii, 
ajunge să fie falsificat: în loc să fie o tribună a interesului general, 
parlamentul în care parlamentarii se reprezintă doar pe ei şi interesele lor 
private ori de grup devine sediul abuziv al unei puteri, şi arbitrare, şi 
discreționare. Prin urmare, pentru a oferi un cadru democraţiei, condiția 
minimală e alegerea unui parlament. Însă pentru a o realiza efectiv, 
condiția obligatorie e ca parlamentarii să voteze nu doar în numele 
națiunii (ceea ce, formal, fac oricum), ci în folosul naţiunii, potrivit 
binelui comun şi în funcţie de interesul general. 

Invocarea parlamentului în chip de garant formal al democraţiei trebuie 


să fie însoţită de o constatare de conţinut referitoare la comportamentul 
parlamentarilor, care e obligatoriu să fie dezinteresat (adică în folosul 
public), moderat (adică neuzând de toată puterea pe care tot parlamentul, 
în numele unuia, o poate mobiliza) şi prudent (adică abţinându-se de la 
inovaţii revoluţionare). În concluzie, simpla existenţă a unui parlament 
ales nu asigură democraţia. O face posibilă, dar nu o asigură. Mai trebuie 
ceva esenţial, o condiție morală, care ţine de conştiinţa parlamentarilor şi 
care nu poate fi nici impusă prin lege, nici obținută prin constrângere. Şi 
care, de fapt, nu poate fi nici descrisă printr-un caiet de sarcini. Prin 
urmare, faptul că avem un parlament nu ne asigură că trăim într-o 
democrație decât dacă parlamentarii votează în interesul naţiunii şi 
potrivit interesului general. Când parlamentarii votează în interesul lor, 
sub pretextul că protejează democraţia, în chiar acel moment parlamentul 
nu mai reprezintă democraţia (pentru că încetează să mai reprezinte 
națiunea), iar actele sale, oricât de legale din punct de vedere formal, nu 
vor face decât să ilustreze bunul-plac, abuzul, politica forţei — pe scurt, 
triumful castei oligarhice asupra corpului politic democratic. 

Am făcut aceste consideraţii din trei motive. Întâi, pentru a vă propune 
instrumente intelectuale care să ne permită să nu ne lăsăm prostii nici de 
televiziuni, nici de „propaganda de partid şi de stat“. În al doilea rând, 
pentru a ne reaminti un lucru pe care epoca noastră materialistă tinde să îl 
uite, acela că democraţia este înainte de toate un spirit, nu o instituţie 
făcută din ziduri, regulamente, pază sofisticată şi personal abundent la 
dispoziţie. Pentru a fi vie, democraţia trebuie reconfirmată zi de zi prin 
comportament democratic. Fără un comportament dezinteresat, moderat şi 
prudent instituţiile democratice transformă pe nesimţite procedurile 
democratice mai întâi în forme fără fond, apoi în fond contrar formei 
inițiale. Ori de câte ori legile parlamentului sau ordonanțele guvernului 
sunt arbitrare, trădează interesul partizan ori încalcă legea, trebuie să 
înțelegem că democraţia zornăie în gol (chiar dacă procedurile 
funcţionează în continuare şi retorica democratică e supralicitată peste 
tot), iar autoritarismul ambalat democratic lucrează din plin la ruina 
noastră. 

În fine, al treilea motiv a fost dictat de actualitate. Este vorba de votul 


din Parlamentul României din 22 octombrie a.c., când parlamentarii au 
decis cu majoritate de voturi că procurorilor trebuie să le fie mai greu să 
urmărească un infractor din casta politicienilor, decât preşedintelui 
republicii să declanşeze un război. 

Problema parlamentului, din punct de vedere democratic, este că 
parlamentarii care au votat aşa ceva au încetat prin acest vot să mai fie 
reprezentanţii naţiunii, iar pe noi, cetățenii, ne-au aruncat, dintr-o 
democraţie imperfectă, într-una inexistentă. 


(1 noiembrie 2007) 


II. Problema presei, din punct de vedere democratic” 
[11.1] Formularea problemei 


Vreau să construiesc un argument simplu referitor la pericolul în care ne 
găsim — în mod paradoxal — din cauza presei. Plec de la două constatări. 
Prima constatare este: dacă după 1989 nu s-ar fi născut în România o presă 
independentă şi critică, societatea românească ar fi fost de mult sub 
ocupație — aservită fie politicienilor, fie oligarhilor, fie mafioţilor, fie 
tuturor la un loc. A doua constatare este: presa de azi nu mai poate fi 
distinsă de politic — politica nu se mai face fără ea, iar ea nu mai face 
nimic nici fără politică, nici în afară de politică, nici în afara ei. 

Din prima constatare rezultă că, fără presă, am fi încurcat-o. Lăsaţi pe 
mâna clicii lui Iliescu, nici independenţă de stat nu am fi avut nici 
integrare europeană, nici capitalism. Dacă e să fim cuiva recunoscători 
pentru tot ce s-a realizat în aceşti ani, două „instituţii“ trebuie imediat 
numite: presa românească şi Uniunea Europeană. Din afară, Uniunea 
Europeană le-a sugerat politicienilor noştri ce să facă; dinăuntru, presa le- 
a pretins să facă şi să nu se prefacă. Când spun „presa românească“, nu mă 
refer, fireşte, la toată presa anilor '90, ci numai la acea parte a presei care 
a refuzat să fie obedientă faţă de putere şi care, în ciuda tuturor presiunilor 
politice şi economice, s-a încăpățânat să rămână liberă, independentă şi 
critică. Pentru primii ani de după Revoluţie, în special două instituţii de 
presă se recomandă recunoştinței noastre (fără a fi singurele): un cotidian, 
România liberă, şi un săptămânal, 22. Dintre cele mai sinistre şi servile 


organe de presă, tot două sunt de numit: un cotidian, Adevărul, şi o 
televiziune, TVR-L. Dacă societatea românească ar fi urmat linia fixată de 
aceste două organe de presă în 1990, astăzi ne-am fi integrat în Republica 
Moldova, nu în Uniunea Europeană. 

Tot din prima constatare rezultă că puterea presei vine din independenţă, 
spirit critic şi libertate. Toate trei însuşirile sunt specifice capitalismului. 
Ceea ce ne duce la concluzia că presa are drept prieten natural mediul de 
liberă iniţiativă al capitalismului şi are ca duşman la fel de natural orice 
formă de control a libertăţii pieţei, indiferent că vine din partea statului ori 
din partea monopolurilor. Socialiştii şi oligarhii sunt le fel de periculoşi 
pentru presă, deoarece subsidiile pe care le oferă primii şi privilegiile 
acordate de ultimii sunt date jurnaliştilor în schimbul libertăţii lor chiar şi 
atunci când sunt primite în numele prosperității presei. Orice alianță a 
presei cu statul ori cu oligarhii e de prost augur. Faţă de cumpărarea 
ziarelor prin reclame de stat, practicată de guvernarea Năstase, presa a 
ştiut, pe atunci, să fie vigilentă; e fără reacţie, azi, față de aservirea care se 
face prin cumpărarea ziarelor de către oligarhii cu ambiţii politice. Pentru 
presă, guvernul şi oligarhii ilustrează acelaşi tip de rău: corupţia 
jurnaliştilor prin bani proveniţi din afara presei şi a presei cu bani pe care 
jurnaliştii nu ştiu să îi scoată din talentul lor ori din importanţa ştirilor pe 
care le pun pe piață. 

La începutul anilor 90, jurnaliştii aserviţi serveau regimul Iliescu. Nu 
anumiţi politicieni, nu anumiţi magnați, ci un regim politic. Era faza în 
care chiar şi aservirea era idealistă. Astăzi, toată disputa regimurilor 
politice a devenit, pentru presă, indiferentă: interesante au rămas numai 
averile şi vertijul produs de proximitatea puterii. Este faza în care chiar şi 
idealismul s-a lăsat aservit sau, mai bine spus, când idealismul puterii nu 
mai poate fi deosebit de mercantilismul ei. 

Ceea ce ne aduce la constatarea a doua şi la consecința că presa a 
renunțat, în momentul de față, să mai supravegheze puterea: o dublează 
mimetic şi asociativ. Fireşte, nu toată presa: numai urmaşa presei care la 
începutul anilor '90 slujea regimul politic şi care acum îşi legitimează 
independenţa față de regimul politic prin aversiunea față de preşedintele 
Băsescu. Ceea ce e puţin credibil, deoarece în nici un stat puterea reală nu 


este a celui care vociferează, ci a celui care poate pune capăt în mod legal 
vociferării, prin legi votate ori decrete impuse. Or, în această din urmă 
situaţie nu sunt, în momentul de faţă, decât guvernul şi parlamentul, cât 
timp sunt de conivență. Această presă, aflată în falsă opoziţie cu puterea, e 
agresivă şi exclusivă: ridiculizează presa independentă, persiflează 
societatea civilă şi descurajează independenţa jurnaliştilor neafiliați. 
Oamenii Adevărului de ieri au ajuns să ne facă adevărul de azi. 

Problema presei nu este doar a presei. E şi a noastră. Cât de integră e 
presa, la fel de onestă e şi societatea; cât îndrăzneşte presa să se opună 
puterii, atât speră şi societatea să-i poată ţine piept. Presa nu trebuie să fie 
considerată a patra putere în stat. Dacă ar fi, ar trebui, ca orice putere, 
limitată şi controlată. Cu toţii simţim că limitarea libertăţii de expresie şi 
controlul presei sunt nu doar inacceptabile, sunt inadmisibile. Presa, prin 
urmare, este altceva decât o putere în stat: ea este parte din suveranitatea 
naţiunii şi stă sau cade împreună cu aceasta. Dar ce putem face pentru ca 
oamenii Adevărului să nu mai facă adevărul? Putem face ceva, atunci când 
presa consimte să nu mai fie presă? 


(26 octombrie 2007) 
[11.2] Delegarea suveranității către putere şi către divertisment 


De ce este presa, alături de instituţia parlamentului, un dispozitiv 
esenţial al democraţiei? Fireşte, nu doar pentru că le oferă jurnaliştilor o 
tribună privilegiată de la care îşi pot face auzită vocea. Principiul este: 
„presă = libertatea opiniilor“. Dar! A spune doar ce-ţi trece prin cap nu 
este încă expresia unei libertăţi publice: pentru a ieşi din zona bunului- 
plac, libertatea trebuie să se asocieze cu adevărul, iar adevărul trebuie să 
poată chema în sprijinul său responsabilitatea. Altminteri, rămânem în 
zona „vorbărie arbitrară şi plină de gratificații pentru unii, tăcere cu nod în 
gât fără nici o satisfacţie pentru alţii“, ceea ce nu sună deloc democratic. 
Or, din expresie a unei libertăți supuse bunului-plac, presa devine cu 
adevărat un dispozitiv esenţial al democraţiei numai atunci când: (i) 
scrisul în presă NU este tratat ca un privilegiu şi NU este folosit ca o sursă 
de putere; iar (ii) jurnaliştii sunt ghidaţi de adevăr în formularea opiniilor 
lor. Altfel spus, presa este un dispozitiv esenţial al democraţiei atunci când 


libertatea a ceea ce este doar arbitrar (opinia subiectivă ori interesată) se 
transformă în libertatea a ceea ce este şi adevărat (opinia obiectivă) şi 
comun (binele comun). 

În sine, deci, simpla existență a unei prese nu asigură deloc democraţia. 
Aliată cu statul autoritar ori roabă a celui totalitar, presa funcționează ca 
un instrument al îndobitocirii, spălării pe creier şi manipulării. Ca să 
contribuie la naşterea democraţiei ori să joace un rol în consolidarea ei, 
presa trebuie să se conformeze câtorva principii practice: (a) nu trebuie să 
fie servitoarea unor interese, ci expresia rezonabilă a interesului public; 
(b) nu trebuie să adopte punctul de vedere al privilegiului, ci al egalităţii; 
(c) nu trebuie să funcţioneze ca o castă, ci ca o instanţă; (d) nu trebuie să 
drămuiască adevărul, ci, dimpotrivă, să scotocească minciuna. Acestor 
patru caveat-uri trebuie să le adăugăm trei principii de înţelepciune: dacă 
vrea să fie democratică, presa trebuie să respecte faptele, e necesar să 
manifeste prudenţă faţă de asocieri şi e obligatoriu să pună în centrul 
preocupărilor ei publicul (refuzând nombrilismul). Faptele: e fără dubiu că 
presa trebuie să preţuiască faptele mai mult decât opiniile, opiniile mai 
mult decât teoriile, iar teoriile mai mult decât ideologiile. Motivul e 
simplu: ideologiile s-au dovedit a fi sursa celei mai mari orbiri, iar orbirea 
ideologică izvorul celei mai insaţiabile uri. Asocierile: la fel de clar e că, 
pentru a evita înregimentarea, presa trebuie să refuze cartelarea. 
Nombrilismul: în condiţii de libertate, cel mai mare viciu al presei este 
narcisismul, deoarece narcisismul face inevitabilă aservirea faţă de 
politică, ireversibilă ruptura de realitate şi imposibil serviciul public. 

Acum, în lumina acestor şapte principii, care e situaţia presei noastre 
din ultimii ani? O voi spune abrupt şi fără atenţie la nuanţe: tipică pentru 
presa scrisă e abandonarea publicului în favoarea patronatului; tipică 
pentru presa audiovizuală e abandonarea publicului în favoarea 
divertismentului. Primul abandon e ilustrat de modul în care s-a 
sindicalizat presa scrisă; al doilea e epitomizat de evoluţia postului privat 
de televiziune ProTV. 

Primul abandon. Un paradox al mediului nostru jurnalistic este că la noi 
nu jurnaliştii au făcut sindicat pentru a se proteja de patronat, ci patronii 
au făcut sindicat, pentru a-şi proteja interesele. Or, faptul că patronilor de 


presă le-a trecut prin cap să facă un sindicat din care iniţial jurnaliştii erau 
excluşi demonstrează fără echivoc că asocierea lor a avut drept scop nu 
protejarea presei de ingerinţele ostile ale statului ori mediului de afaceri, 
ci punerea propriilor lor afaceri la adăpost de ingerințele nedorite ale 
concurenţei de presă în afaceri. Deci nu libertatea presei a fost vizată, ci 
imunitatea intereselor. Ceea ce înseamnă că presa noastră, care este în 
momentul de faţă o presă de patronat, are despre sine conştiinţa că trebuie 
să fie a şefilor mai degrabă decât a jurnaliştilor; şi, mai degrabă decât a 
celor care o citesc, a celor care fac banii din ea. Publicul e pe ultimul loc, 
pentru că pe primul este oligarhia proprietarilor. 

Or, cum se poate proteja oligarhia proprietarilor (deghizată în sindicat) 
de concurența jurnaliştilor, ale căror interese sunt în mod natural 
democratice, ori de ingerinţa acelei părți a statului cu care nu a stabilit 
încă alianţe profitabile? Într-un singur fel: monopolizând vocea presei şi 
devenind un dublu partener: de afaceri, pentru lumea politicii, şi politic, 
pentru lumea afacerilor. Primul obiectiv a fost realizat: Clubul Român de 
Presă s-a substituit cu succes vocii presei: în orice situaţie de criză, 
singura voce care se aude e a lui, presa necartelată e mută. Consecința 
acestei substituţii reuşite este că CRP a monopolizat şi alte două canale de 
comunicare cu presa: al statului şi al societăţii. 


(8 noiembrie 2007) 
[11.3] Transformarea într-un instrument politico-mediatic 


Săptămâna trecută spuneam că presa noastră a fost marcată, în ultimii ani, 
de un amplu fenomen de abandonare a agendei publicului: în favoarea 
patronatului, de către presa scrisă; în favoarea patronatului şi a 
divertismentului, de către televiziuni. Primul abandon a fost semnalat de 
faptul că în presa scrisă s-au sindicalizat patronii, nu jurnaliştii, iar 
patronii au făcut totul pentru ca presa să devină un dezirabil partener de 
afaceri pentru lumea politicii şi un inevitabil partener politic pentru lumea 
afacerilor. Criza dintre palate a arătat în ce măsură această politică a fost 
încununată de succes: presa a fost recunoscută ca fiind un actor politic 
redutabil atât de lumea politicii, care a ales să-şi facă politica prin presă, 
cât şi de lumea afacerilor, care a făcut din presă un mediu plin de bani, iar 


din jurnalişti nişte ţinte privilegiate ale traficului de influenţă. 

Azi, în România, să fii patron de presă e profitabil; să fii jurnalist e 
dificil; să fii public e să fii continuu victima nu atât a dezinformării, cât a 
unor informaţii care, fără a fi complet false, sunt ţesute din intrigile 
oamenilor cu putere şi bani. De când au intrat banii în presă, iar presa a 
intrat în politică, nimic nu pare a mai putea fi dezinteresat, de bună- 
credință ori lipsit de partizanat în felul în care presa îşi informează 
publicul. Neajunsul este triplu: năucirea publicului, mascarea corupţiei şi 
aplatizarea reacţiilor de tip civic. 

Pe plan mondial, presa scrisă este în recul. La noi, această tendinţă ar 
putea fi grăbită de joaca cu bani şi putere a patronilor de presă. Puterea pe 
care aceştia au câştigat-o posedând-o nu va face decât să îi compromită şi 
mai mult credibilitatea pentru care a fost iniţial curtată. Totul se face cu un 
cost: alături de public, victima colaterală va fi, inevitabil, presa scrisă 
însăşi. 

Al doilea caz de abandon al publicului a fost ilustrat de evoluţia 
televiziunilor private, care, după momentul eroic al luptei împotriva 
minciunii de stat propagate prin TVR, au virat, după 2000, fie spre 
divertisment decerebrat, fie spre politizare fățişă. Exemplul clasic pentru 
prima situaţie este postul de televiziune privat ProTV, care a debutat la 
mijlocul anilor '90 ca un critic incisiv al puterii politice şi care, ca urmare 
a lăcomiei patronatului şi a şantajării acestuia de către deținătorii 
datoriilor sale, a ajuns să fie clientul oricui se află la putere. Soluţia 
ProTV a fost retragerea completă din dezbaterea publică şi adoptarea unei 
agende de strict divertisment. Din postul cel mai viu şi critic, ProTV a 
devenit echivalentul televizat al tabloidelor cele mai decerebrate. 
Proiectul de a forma o nouă generaţie de tineri dinamici, cultivați, critici 
şi dezinhibaţi, „generaţia Pro“, a eşuat lamentabil, în ciuda sprijinului 
oferit campaniei postului de numeroşi oameni de cultură. 

Televiziunile lui Dan Voiculescu au adoptat soluţia politizării. De la 
scălămbăială ineptă şi adeseori penală a unui Badea, trecând prin 
mohorâtele mârlănii ale unui Ciutacu, jenantele interpelări ale unei 
Vrânceanu-Firea şi până la obtuzitatea hilară a cuplului Gâdea-Cristoiu, 
televiziunile lui Dan Voiculescu ilustrează partizanatul propagandistic orb. 


Dacă ProTV, care are cel mai bun rating, contribuie la prostirea noastră 
prin divertisment, Antenele lui Voiculescu, care se află pe locul doi în 
audienţă, o realizează prin propagandă politică făţişă. 

Eficacitatea în rating a acestei decăderi a făcut carieră: toate 
televiziunile, inclusiv cea publică, s-au lansat în cursa înlocuirii grijii față 
de interesul public cu obsesia de a distra publicul. Astfel încât, în 2007, 
presa face politică, participă la lumea afacerilor şi distrează publicul atât 
cu circul politicii, cât şi cu pâinea divertismentelor. Rezultatul este că îl 
distrage atât de la binele comun, cât şi de la exercitarea drepturilor sale, ca 
cetăţean. 

Există şi o variantă a politizării inteligente, ilustrată de Realitatea TV. 
Deşi a intrat fără echivoc în jocul politic, Realitatea TV s-a implicat cel 
mai mult în construirea unui parteneriat al presei cu cetăţeanul. A 
promovat activismul social, a încercat să construiască instrumente de 
evaluare a opiniei publice, s-a străduit să sporească gradul de cultură al 
publicului, a sensibilizat opinia publică la binele comun, pe scurt, este 
singurul post de televiziune privat care a încercat să servească agenda 
publicului, pornind de la ideea unui parteneriat public-presă. Acestea sunt 
plusurile. Obiecţia este că agenda servită e pre-formată de politica 
postului şi deformată de idiosincraziile realizatorilor. 

Descrierea acestor evoluţii circumscrie bine atât tipul special de 
democraţie în care trăim, cât şi limitele parteneriatului între cetățean şi 
presă, care într-o democraţie autentică e de la sine înţeles, iar într-o 
democrație emergentă ar trebui să fie obligatoriu. Nu putem vorbi de 
democraţie, fără a analiza cum funcţionează presa. Presa face opinia 
publică, de care depinde guvernarea. Guvernarea se străduieşte să 
influenţeze presa, ca să câştige opinia publică. Afacerile vor presa, ca să 
influențeze guvernarea. Şi toată lumea vrea să se îmbogăţească în cel mai 
scurt timp cu putinţă. Cam asta e sursa problemelor noastre. 

Cum esenţa puterii este abuzul, iar celor puternici nu li se poate cere să 
nu abuzeze de puterea lor, soluția este una singură: onestitatea 
jurnaliştilor. Când e onestă, presa e mai puternică decât guvernarea. De 
aceea, putem judeca onestitatea presei noastre după puterea ei. Cine, din 
presă, va îndrăzni să se laude cât de puternică e? 


(15 noiembrie 2007) 


III. Problema cetățeanului, din punct de vedere democratic 
[II.1] Instituţia cetățeanului ca şofer responsabil 


Putem oare imagina o societate în care instituţiile sunt perfecte, legile sunt 
minunate, iar cetățeanul e absent? Nu. Să le ai pe primele fără cel din 
urmă este ca şi cum ai avea un laborator performant fără savanţi capabili 
să mânuiască aparatele sau o bibliotecă dispunând de toată ştiinţa lumii 
lipsită cu totul de cititori doritori să o absoarbă ori capabili să o înţeleagă. 
Aşa cum valoarea unei maşini e dată de capacitatea de a o mânui, toate 
instituţiile democratice nu valorează nimic în absența acestei instituţii 
imposibil de codificat ori legiferat care este instituția cetățeanului. Ca o 
regulă generală, forța oricărui dispozitiv material e dată de partea sa cea 
mai slabă. Nu puterea automobilului dă forța sa competițională, ci 
îndemânarea celui care îl conduce. La fel este şi pentru civilizaţii: forţa 
unei civilizaţii nu e dată de cultura şi tehnica ei acumulate în biblioteci şi 
muzee, ci de capacitatea oamenilor care se revendică din ea de a 
transforma în fiecare moment toată cunoaşterea ei potenţială în forță 
imediat disponibilă. Nu e suficient că strămoşii noştri au inventat calculul 
diferenţial: trebuie să ştim şi noi să rezolvăm ecuaţii diferenţiale. De 
aceea, orice sistem are exact tăria părţii sale cele mai slabe. Şi, din acest 
motiv, oricât ar părea de ciudat, democraţia e apărată nu atât de instituţiile 
prin care funcţionează, cât prin cetăţenii dispuşi să o susţină. Orice 
democraţie are forța cetățenilor săi, luaţi şi individual, şi în comunitate. 
Republica de la Weimar s-a prăbuşit nu pentru că nu avea instituţii bune, 
ci pentru că n-a avut cetățeni care să creadă în ea (o republică fără 
republicani, cum s-a spus). 

Prin urmare, a avea doar instituţii (în cazul nostru, a le fi importat literă 
cu literă) nu înseamnă totul, iar uneori (cazul nostru) înseamnă prea puțin. 
Pentru a fi de succes, instituţiile au nevoie de un anumit spirit, care e dat 
de oameni şi numai de ei (altfel spus, problema bunei funcţionări a unei 
instituţii nu poate fi niciodată redusă la o problemă pur tehnică). 

Am reamintit aceste lucruri simple din două motive. Pentru a nu cădea 
în eroarea euforică de a crede că tot ce ne trebuie este să importăm lucruri 


bune şi bine verificate de aiurea, şi apoi să stăm cu mâinile în sân (iar 
când lucrurile nu merg să dăm vina pe „celula care nu rezistă“). Apoi, 
pentru a pune responsabilitatea pentru impasul în care ne găsim pe 
elementul care poate schimba (omul) şi nu pe elementul care poate fi 
schimbat (mecanismele). În ce mă priveşte, cred că vina pentru 
ineficacitatea noastră instituţională ţine în primul rând de oameni şi abia 
în al doilea rând de mecanisme. lar mecanismele blocante însele sunt 
consecința unei concepții eronate, care la rândul ei e consecinţa nu atât a 
unei confuzii de gândire, cât a unei iresponsabilități morale. 

Ca să fiu mai explicit, nu voi invoca exemplul parlamentarilor 
iresponsabili, deşi e evident că aceia care manipulează sofisme pentru a-şi 
acoperi exacțiunile nu pot gândi corect atunci când legiferează: or, e 
limpede că aberaţiile legislative, sursă a blocajelor instituţionale de care 
se izbeşte oricine încearcă să facă ceva în ţara asta, sunt urmarea directă a 
acestui tip de incompetență morală; şi nici nu voi arăta cu degetul spre 
membrii penali ai guvernului, deşi e evident că miniştrii care se 
cramponează de funcţiile lor în ciuda suspiciunilor penale care planează 
asupra lor comit un abuz grav, comparabil numai cu iresponsabilitatea 
cuiva care ar folosi ca juraţi, în justiţie, oameni aflaţi sub anchetă. Voi 
ilustra tema responsabilităţii, pendinte de instituţia cetăţeanului, prin 
exemplul şoferilor. 

Oricine ştie că toți oamenii care au carnet de şofer conduc, în Bucureşti 
cel puţin, oribil. Nimeni nu îl respectă pe celălalt, fiecare caută să profite 
de pe urma oricui, agresivitatea şi nesocotirea (regulilor şi aproapelui) 
fiind singura lege unanim respectată. Pentru a câştiga o secundă la stop, 
toate maşinile țâşnesc simultan din toate direcţiile, nesocotind toate 
regulile şi riscând toate încurcăturile (de aceea, văzute, de sus, 
intersecțiile noastre arată ca maţele scoase din burtă şi aruncate de-a 
valma). Dificultăţile carosabilului au scos la lumină, din oricare şofer luat 
ca individ, ce e mai rău în fiecare, considerat în comunitate. Ceva pe care 
indiferența noastră debonară îl ascunde, iar bonomia noastră obişnuită îl 
maschează: şi anume, incapacitatea noastră de a înțelege beneficiile care 
rezultă din cooperare; incapacitatea noastră de a coopera cu aproapele 
nostru în vederea obţinerii unui beneficiu comun; în fine, incapacitatea 


noastră de a ne abţine pe termen scurt, renunțând la un beneficiu imediat 
(câştigarea unei secunde la stop), în vederea obținerii unui beneficiu mai 
mare, pe termen mediu (deblocarea intersecţiei). Aşa, fiecare se comportă 
ca descurcăreţii care încurcă pe toate lumea. 

Aşa îmi apare instituţia cetăţeanului la noi: ca descurcăreala mioapă, de 
descurcăreţ care încurcă pe toată lumea, a şoferului bucureştean. 

Remediul e simplu. Negaţi tot ce am scris mai sus. Dar şoferii din 
Bucureşti vor trebui să înceapă primii. În rest, mergeţi la vot; nu mai daţi 
mită şi nu vă lăsaţi mituiţi; încetaţi să mai fiţi toleranţi cu hoţii; nu vă mai 
lăsați călcaţi în picioare de autorităţi; atingeţi-vă obiectivele respectând 
regulile şi forțaţi-i pe cei care nu le respectă să nu mai trişeze; nu vă lăsaţi 
minţii, prostiţi, traşi pe sfoară; fiți politicoşi, inteligenţi şi intoleranţi — cu 
obrăznicia, cu neruşinarea, cu violenţa; sprijiniți-i pe cei care sprijină 
legea şi nu vă fie frică de nimeni, cât timp legea e lege, iar voi n-aţi 
încălcat-o. Căci singura supunere demnă e frica de Dumnezeu, iar 
republica oamenilor trebuie să fie un bine comun al libertăţii, al 
proprietăţii şi al egalităţii în faţa legii. 


(22 noiembrie 2007) 


[111.2] Cetăţenia servilă 


Ce putere are cetăţeanul? Vâclav Havel a făcut un nemeritat serviciu celor 
care au putere atunci când a elogiat atât de elocvent „puterea celor fără de 
putere“: într-adevăr, să elogiezi puterea celor fără de putere într-o lume a 
celor care au prea multă ar părea să întărească prejudecata că lipsa puterii 
poate echilibra prisosul ei. Or, dacă cetăţenii ar avea doar puterea celor 
fără de putere, jocul democratic ar fi pierdut. Deci, ce putere are 
cetățeanul? 

În principiu, puterea de a-i schimba pe guvernanti. În fapt, această 
putere depinde de constituirea unor majorităţi. Altfel spus, această putere 
există numai dacă schimbarea constituie dorinţa majorităţii. Aşadar, este 
mediată de capacitatea cetăţeanului de a face parte din, ori de a suscita, 
majorităţi. Şi, încă: guvernul se poate schimba, dar guvernanţii îşi pot 
păstra putere; guvernele se pot schimba, dar clasa politică poate rămâne 
neschimbată, în ciuda alegerilor; şi aşa mai departe. Mai mult: în 


societățile moderne, opinia publică se construieşte în mod covârşitor cu 
ajutorul presei; or, dacă presa e aliată cu, ori controlată de, politicieni sau 
lumea afacerilor, atunci puterea cetățeanului de a forma opinia publică e 
pusă în şah de jocurile celor care dispun de presă. După cum se vede, 
puterea e moderată în principiu de multe constrângeri practice, care 
transformă întregul puterii inițiale în cioburile unei puteri în mod 
capricios circumstanţiale. 

Trebuie să admitem că adevărata putere a cetăţeanului există numai în 
principiu. Faţă de orice om cu putere, cetățeanul, de unul singur, nu are 
nici una. Să nu ne prefacem că nu ştim: ministrul este puternic; cetățeanul, 
nu. Aşadar, faţă de cetățeanul izolat, guvernul este atotputernic, 
parlamentul e discreţionar, iar preşedintele e transcendent. Etimologic 
vorbind, puterea e făcută din, şi e deţinută de, mahări, granzi şi ştabi. 
Puterea care, în mod abstract, e atribuită cetățeanului aparține de fapt, în 
chip concret, numai majorităţilor, ca suport, şi celor care o exercită, ca 
realitate. Dar chiar şi atunci: pentru a putea influenţa lucrurile în sensul 
dorit, nici măcar majorităţilor nu le ajunge, uneori, majoritatea. 

Dacă este aşa, atunci de ce suntem minţii că avem putere? Politicienii 
adoptă această minciună ca să ne domine, sub pretextul că ne slujesc. 
Politologii o susțin pentru că le pune meseria într-o lumină nobilă şi 
progresistă. lar individualismul modem găseşte în ea o justificare 
atrăgătoare a democraţiei, înţeleasă nu ca putere a poporului, ci ca putere a 
individului. În fapt, puterea cetăţeanului este o ficțiune: utilă pentru 
politician, comodă pentru politolog, ea rămâne imposibil de mobilizat ori 
de câte ori beneficiarul ei este altcineva decât clasa politică. 

Ca să nu fie demagogie, puterea cetățeanului trebuie garantată cu 
ajutorul unor instituţii de sprijin, în stare să îi coaguleze substanţa eluzivă: 
justiţia în primul rând şi apoi presa. Justiţia este aici mai importantă, 
deoarece fără justiţie nici puterea presei nu poate fi o veritabilă putere. În 
ambele cazuri, puterea nu este acordată cetățeanului direct, ci indirect, sub 
forma limitării arbitrarului cu care tind să dispună de putere cei care o 
posedă. Puterea celor fără de putere există numai în măsura în care cei 
care într-adevăr o au se abțin să abuzeze de ea. Ce îi opreşte? Acolo unde 
există civilizaţie - conştiinţa morală, onoarea, simțul datoriei, simţul 


dreptăţii, tradiţia, religia etc. Când toate acestea nu ajung, în calea 
abuzului poate sta numai justiția. Când nu o face nici justiţia, cetăţenii 
sunt lipsiți de orice putere, oricâte drepturi le-ar promite legile şi 
indiferent câte garanţii le-ar oferi Constituţia. Puterea celor fără de putere 
este direct proporțională cu capacitatea justiției de a îngrădi şi limita 
puterea celor care au putere. Maxima este: nici o putere nu este inocentă 
(nici măcar puterea democratică), iar puterea absolută corupe în mod 
absolut (observaţia lordului Acton). Ţările decente cunosc şi observă în 
mod firesc ceea ce Edmund Burke numea equality of restraint: fără a fi 
constrânse, puterile se abţin să abuzeze de ceea ce le este dat în uz, iar cei 
care nu au nimic în uz beneficiază de abţinerea celorlalţi, care o au, de la 
abuz (uzul şi abuzul fiind separate prin existenţa legii). Dimpotrivă, ţările 
înclinate spre abuz, cum este a noastră, nu cunosc decât licenţa, urmată de 
coruperea legii; şi coruperea legii, urmată de legalizarea licenţei. 
Cetăţeanului, deci, nu îi rămâne nici o putere, pentru că puterea nu are ce 
face, la noi, cu noţiunea de cetățean, dimpotrivă, cetăţenia este, pentru 
putere, un iritant prilej de poticnire. 

Deşi va părea nepatriotic şi poate chiar insultător, trebuie să 
recunoaştem că noi, românii, nu suntem încă cetăţeni din simplul motiv că 
nu avem încă nici o putere. lar putere nu avem, pentru că justiția nu 
restrânge în nici un fel, la noi, setea de abuz a celor care au putere. Cine nu 
are putere, nu poate avea nici suveranitate. Or, cine nu are putere potrivit 
stării de fapt, deşi i se garantează suveranitatea potrivit stării de drept, nu 
poate fi altfel decât un supus. Supuşi fuseseră subiecţii regatelor 
absolutiste. Dar, spre deosebire de ei, care erau apăraţi de abuzul puterii 
regale prin reţeaua de privilegii moştenite prin puterea tradiţiei, cetăţenia 
noastră este o cetăţenie servilă, deoarece pe noi nu ne apără nici o justiţie 
de abuzul statului ori al clienţilor săi, iar tradiţia noastră, mai recentă ori 
mai întinsă, este tot una a servituţii. 

Concluzia mea este că trăim într-un stat în care suveranitatea poporului 
e demagogică, deoarece de facto puterea cetățeanului e nulă. lar puterea 
cetățeanului e nulă, deoarece justiția nu oferă deocamdată decât 
promisiuni şi nici o garanţie de iure. Sursa puterii celor fără de putere e 
întotdeauna dreptatea, iar când civilizaţia nu e suficient de puternică, 


justiția — adică organizarea legală a ceea ce e considerat drept. 


(29 noiembrie 2007) 


IV. Partidele politice, din punct de vedere democratic 


Viaţa democratică nu se poate desfăşura în afara partidelor. De ce? 
Răspunsul e simplu: pentru că suntem prea mulţi, iar democraţia directă, 
care în principiu ar fi putut face caducă existenţa partidelor, e posibilă 
numai atunci când toți cetăţenii pot fi simultan adunaţi într-o piaţă. Când 
numărul cetăţenilor excedează acest criteriu, democraţia nu poate fi decât 
reprezentativă, iar între alegători şi aleşi trebuie să existe o instanță de 
selecţie a cadrelor, în care cetăţenii să se poată cu uşurinţă recunoaşte: 
această instanță intermediară este partidul politic. De aici rezultă două 
lucruri: primul este că, într-o democraţie reprezentativă, parlamentul, 
oricât de oligarhic ar fi, este o instituție obligatorie; al doilea este că 
existența partidelor, oricât de corupte şi anacronice ar părea, este 
inevitabilă. Prin urmare, gândul că am putea rămâne în interiorul 
democraţiei renunțând la parlament ori interzicând partidele este şi greşit, 
şi eronat, şi periculos. Asta nu înseamnă că parlamentarii ori membrii de 
partid ar putea invoca ideea de parlament ori ideea de partid pentru a se 
sustrage criticii. Pentru a da un conţinut democraţiei, persoanele cu funcţii 
publice trebuie criticate; pentru a-i asigura existenţa, principiul pe care 
persoanele cu funcţii sunt chemate să îl ilustreze (chiar când doar pretind 
că o fac) trebuie literal conservat. 

Partidele politice, prin urmare, sunt consubstanţiale democraţiei 
reprezentative. Orice critică legitimă a lor NU le poate nega dreptul la 
existență. Cum arată, deci, partidele noastre? 

După prăbuşirea regimului comunist, sistemul de partide s-a înfiinţat 
printr-o serie de fraude. Partidele istorice au reapărut ca şi când ar fi luptat 
până atunci în ilegalitate. Altfel spus, au reapărut făcând complet 
abstracţie şi de înfrângerea lor totală (în trecut), şi de inexistenţa lor 
absolută în conştiinţa publică (în prezent). Aceasta a fost însă o fraudă 
pioasă: de înţeles, dacă ne gândim cât de persecutate au fost; dăunătoare, 
dacă ne gândim că nimic durabil nu se poate construi pe neadevăr. Una 


peste alta, pedagogia fraudei pioase a fost inutilă: evoluţia ulterioară a 
partidelor istorice a confirmat frauda şi nu a justificat pietatea. 

Care a fost soarta partidelor istorice? PSDR s-a dizolvat în mod ruşinos 
în PDSR: urmaşii victimelor au legitimat urmaşii călăilor, astfel că Dej, în 
mod simbolic, a putut încă o dată batjocori demnitatea unor Titel Petrescu 
şi Iosif Jumanca. PNȚ, transformat în PNŢCD, a fost eliminat din viaţa 
politică prin alegeri, după o guvernare în coaliţie în care i-a dezamăgit şi 
pe cei care l-au susținut cu entuziasm pentru ce fusese, şi pe cei care l-au 
susținut ca să se răzbune de dezamăgirile produse de alţii, şi pe cei 
indiferenți: a dezamăgit mai mult decât oricare alt partid, pentru că mai 
mult decât oricare alt partid promisese să nu mai dezamăgească pe nimeni. 
Fraudele, pioase ori nu, se răzbună întotdeauna. PNL, după o guvernare de 
unul singur, în care s-a dovedit la fel de ahtiat de putere, la fel de cinic, de 
corupt, de arbitrar şi la fel de servil în raport cu oligarhii proprii precum 
partidul lui Adrian Năstase mai înainte, va avea soarta pe care i-o va hotărî 
electoratul, după ce amintirea măsurilor de linguşire a populaţiei se va 
şterge, iar efectul lor, deocamdată pozitiv, se va transforma, prin logica 
implacabilă a legilor economice, în contrariul. În concluzie, partidele 
istorice nu şi-au ţinut promisiunea de a aduce printre noi ce fusese bun în 
viaţa interbelică, reuşind în schimb din plin să-şi dovedească identitatea 
de practici cu partidele ex-comuniste. 

Dreapta a renăscut, după revoluţie, prin partidele istorice; stânga s-a 
afirmat prin Frontul Salvării Naţionale. Dacă renaşterea dreptei a fost 
urmarea unei fraude pioase, afirmarea stângii a fost urmarea unei fraude 
revoltătoare. Frauduloasă a fost reciclarea partidului comunist în partid 
salvator al democraţiei; revoltătoare, însă, a fost uzurparea revoluţiei: din 
anticomunistă, cum putuse fi, a fost silită să se transforme în 
conservatoare a majorităţii practicilor comunismului real, sub bagheta 
otrăvită a vrăjitorului malefic care a uzurpat-o (lon Iliescu). Aşa, 
anticomunist a fost doar verbiajul justificărilor, camuflat-comunistă a fost 
realitatea practicilor. 

Aceste două tipuri de fraude au dus la un paradox generator de confuzii 
(spre deosebire de paradoxurile fertile, care sunt generatoare de 
cunoaştere: paradoxurile lui Zenon, de pildă): pentru conservarea 


practicilor şi reţelelor comuniste, stânga a adoptat politici de dreapta; 
pentru a se menţine la putere, dreapta şi-a însuşit practicile stângii. Astfel 
încât măsurile cele mai populiste (şi mai iresponsabile) au fost luate de un 
guvern declarat de dreapta (PNL-Tăriceanu), iar privatizările cele mai 
masive (şi mai corupte) au fost făcute de un guvern declarat de stânga 
(PSD-Năstase). Concluzia? La noi şi stânga e de dreapta, iar dreapta, care 
e coşmarul stângii, e de fapt tot de stânga. 

Acest paradox e ilustrat şi de faptul că, după dispariţia din scenă a 
partidelor istorice, dreapta se reface din stânga,” iar stânga se 
legitimează prin dreapta.“ 

Confuzia fiind totală (stânga e dreapta şi dreapta e stânga), concluzia nu 
poate fi decât una singură: nu doar parlamentarii trebuie selecționați după 
alt criteriu decât cel de până acum, care lăsa mână liberă intereselor de 
partid cele mai oarbe, mai egoiste şi mai venale; ci şi partidele trebuie 
cumva schimbate, probabil din temelii. Cum, nu ştiu; dar chestiunea 
trebuie ridicată. Ideea de partid trebuie păstrată. Dar partidele trebuie 
schimbate sau, altminteri, ne vor schimba ele pe noi, fie direct pe piaţa 
liberă, la vânzare, fie pe din dos, aruncându-ne la coş. 


(13 decembrie 2007) 


31. PUTEREA CETĂŢEANULUI, ÎN OGLINDĂ CU 
PUTEREA POLITICIANULUI 


Am mai scris despre puterea cetățeanului. Ceea ce cred că nu am accentuat 
suficient este neruşinarea demagogică a politicianului care tot vorbeşte de 
ea, de parcă puterea cetățeanului ar fi cumva comparabilă cu a sa ori, 
măcar, ar fi făcută din aceeaşi substanță. Am sugerat mai demult că 
singura putere reală a cetăţeanului este indirectă: puterea sa directă 
(puterea votului) nu are capacitatea nici de a controla abuzurile, care e de 
resortul justiţiei, nici de a-i sancţiona pe vinovaţi, care pot aranja 
legislativ justiția (în favoarea lor). Faptul este evident dacă ne gândim la 
situaţia drumurilor din oraşele noastre (am luat exemplul cel mai non- 
politic cu putinţă, pentru a depolitiza discuţia). E adevărat că cetăţenii au 


posibilitatea de a-şi alege primarii. Însă, deşi stau sub puterea votului, toți 
primarii s-au dovedit, în raport cu calitatea asfaltărilor, nereformabili. Din 
două motive. Întâiul este că votul alege, dar nu stabileşte oferta. Indiferent 
de tipul votului, stabilirea ofertei este la mâna partidelor, ceea ce 
înseamnă că cetăţenii nu pot vota decât în interiorul unei oferte pe care nu 
o controlează. Într-un sens, ei nu pot alege mai bine decât li se permite, iar 
arbitrul este nu atât partidul, cât logica de partid a şefului. O primă limită 
a puterii cetățeanului este, prin urmare, logica de partid şi, ca de obicei, 
şeful. 

Al doilea motiv ţine de imposibilitatea de a exercita vreun control 
asupra contractelor. În urma unei licitaţii, autorităţile locale încheie 
contracte cu firmele de asfaltare. Cu excepţii nesemnificative, aceste 
contracte sunt legale (chiar dacă atribuirile se fac, probabil de regulă, cu 
comision). Însă, deşi se asfaltează în fiecare an, drumurile sunt tot 
mizerabile, circulaţia devine de la un an la altul mai grea, oraşul e din ce 
în ce mai sufocat, iar mecanismul prin care banii publici iau sistematic 
calea firmelor care câştigă legal licitaţii aranjate, pe care la fel de „legal“ 
nu le respectă, nu poate fi nicicum demontat. De ce nu există nici o 
sancţiune din partea autorităţilor locale? Indiferent că este vorba de 
incapacitate ori de complicitate, e o iluzie să credem că cetăţenii ar putea 
schimba prin vot această situaţie. Primarii se schimbă, dar mecanismul 
risipirii banului public rămâne neschimbat — pentru că nu e votabil. 
Motivul este că, în aceste cazuri, puterea reală a cetățeanului atârnă fie de 
cinstea autorității contractante, fie de justiţie, dacă părţile contractante nu 
respectă datele angajamentului. Prin urmare, a doua limită a puterii 
cetățeanului asupra celor pe care îi alege este dată atât de capacitatea 
justiției de a determina respectarea contractelor, cât şi de voinţa părților 
contractante de a le respecta. 

Prin mecanisme pe care votul nu le poate controla, puterea cetățeanului 
asupra aleşilor depinde în mod drastic ori de cinstea acestora ori de 
eficacitatea justiţiei, şi este limitată în mod catastrofal de eşecul oricăreia 
dintre ele. Ca atare, cinstea aleşilor şi simţul datoriei celor numiţi sunt 
cele care limitează, în sens tare, puterea cetățeanului. Adică două 
imponderabile, care țin de nivelul general de (in)cultură şi 


(in)corectitudine al societăţii. 

Concluzia acestei sumare analize este că puterea cetăţenilor asupra 
aleşilor este fictivă în absenţa justiției şi neputincioasă în prezenţa 
necinstei ori în lipsa corectitudinii. Invocarea puterii votului de către 
politicieni este întotdeauna şi demagogică (pentru că ei ştiu că nu e reală), 
şi frauduloasă (pentru că disimulează adevăratele cauze ale lipsei de 
eficacitate a votului şi ţine ascunse de orice dezbatere sursele reale ale 
puterii lor asupra noastră). Schimbarea politicienilor, prin vot, nu a putut 
niciodată schimba şi cauzele pentru care cetăţenii au vrut să îi schimbe. În 
absenţa cinstei individuale ori a justiției, cetățenii rămân şi în condiţii 
democratice la cheremul politicienilor. 

La aceste cauze se adaugă şi o alta, care nu depinde nici măcar indirect 
de vot. Odată ales, politicianul are multe puteri: are puterea remunerată a 
funcţiei; are puterea, imprevizibil recompensată, a favorurilor pe care, în 
virtutea funcției, le poate acorda; are puterea de a dobândi privilegii 
legale; are puterea de a acorda putere; etc. Pe scurt, are puterea influenței 
sale, pe care nimeni nu o poate nici măsura, nici controla; şi beneficiază în 
chip nelimitat de puterea funcţiei sale, care, fără a fi ilegală, are 
posibilitatea să nu urmeze căile legii. Partea cea mai plină de urmări 
incontrolabile a puterii unui politician rezultă din posesia funcţiei, nu din 
exercitarea ei. Căci puterea politicianului este, din păcate, indivizibilă — 
aceasta este cauza profundă a faptului că cinstea unui politician, dacă nu 
există, nu poate fi nici indusă, nici stimulată — ca atare, necinstea lui nu 
poate fi nici controlată, nici limitată. Nici un mecanism instituţional nu 
poate limita puterea unui politician strict la puterea atribuţiilor sale, 
eliminând ori punând sub control puterea care decurge nu din exercitarea 
funcţiei, ci, pur şi simplu, din posesia ei. În orice poziţie care poate 
exercita putere prin simpla influență, abuzul este inseparabil legat de uzul 
funcţiei. Din această  inseparabilitate decurge limita controlului 
democratic asupra funcţiilor alese ori numite. 

În concluzie, singura putere reală a cetăţeanului nu este votul, cum se 
laudă politicienii care vor să profite de pe urma acestei minciuni, ci este 
cinstea politicianului, pe care nimeni nu o poate impune prin lege, şi 
justiția, pe care nici o lege nu o poate determina să facă dreptate. 


(3 ianuarie 2008) 


32. PE MINE CINE MĂ APĂRĂ? 


Nu intenționam să mai scriu despre puterea presei. Însă curtenitoarea 
replică, severă în fond, pe care mi-a dat-o săptămâna trecută dl Tolontan în 
Evenimentul zilei mă face să revin asupra subiectului. Dl Tolontan are 
dreptate să susțină că există numeroşi jurnalişti integri, că unele din 
investigaţiile presei au fost încununate de succes şi că presa aduce servicii 
publicului. Nu m-am îndoit nici o clipă de acest lucru şi e bine-venită 
reafirmarea acestor lucruri. Dar, mă întreb, există mii de profesionişti 
media, cum susţine dl Tolontan, care pe baza integrităţii şi a competenţei 
lor (pe care nu le neg) ar putea exclama, împăcaţi, „Da, presa are putere!“? 
Există? Mă îndoiesc. De ce? Pentru că, dacă ar face-o, şi-ar anula 
premisele integrității şi, dacă ar crede-o, nu ar mai da dovadă de 
competență. Într-adevăr, anume cei mai integri şi competenţi jurnalişti 
sunt cei care au aflat primii, pe pielea lor, că puterea acţiunii lor, în afara 
redacţiilor, depinde în mod dramatic de integritatea altor instituţii ale 
societăţii sau statului (prin solidaritate civică ori prin justiţie) şi că 
puterea integrităţii lor, în interiorul redacţiilor, e limitată de atitudinea 
patronatului. Puterea pe care o au jurnaliştii integri e limitată de politica 
patronatelor de presă şi depinde constant de alte instituţii. 

Pe de altă parte, mă simt în perfectă armonie cu dl Tolontan în privința 
admiraţiei sale faţă de integritatea, inteligența, devotamentul pentru 
adevăr şi curajul anumitor jurnalişti. La lista sa aş putea adăuga şi alte 
nume, toate le fel de stimabile, din stocul meu de admiraţie. Dar, mă 
întreb: dau aceşti jurnalişti tonul presei noastre? Nu este influențată 
prestaţia lor de agenda angajatorului? Poate dl Tolontan scrie oriunde în 
presă? Poate scrie orice? Între prietenii mei jurnalişti independenţi, după 
închiderea biroului de la Bucureşti al Europei Libere, după restrângerea 
activităţii Deutsche Welle şi după scandalul de la BBC legat de 
concedierea lui Traian Ungureanu, opțiunile de angajare au fost foarte 
reduse. Am enumerat aceste posturi de radio pentru că, în cazul lor, 
patronatele erau străine şi nu manifestau vreun interes vizibil pentru 


promovarea anumitor cercuri politice ori de afaceri: de aceea, actul 
jurnalistic putea fi, măcar în principiu, absolut liber. Situaţia se schimbă 
însă cu totul dramatic atunci când patronatul e autohton. Toți patronii de 
presă autohtoni au intrat în afacerea de presă pentru a se poziţiona într-un 
anumit fel față de lumea politicii, pentru a putea influenţa opinia publică, 
pentru a putea controla agenda dezbaterii şi pentru a face ori drena bani. 
De aceea, în lumea presei noastre, integritatea nu te recomandă, te pune 
mai degrabă în carantină. Jurnaliştii cu adevărat independenţi ştiu despre 
ce vorbesc. E o naivitate să credem că investigațiile de impact major ar fi 
primite cu braţele larg deschise de diferiții patroni ai presei şi ar fi o 
dovadă de cinism din partea noastră să dezinformăm cititorii, afirmând că 
aşa este. 

Problema presei noastre nu e fidel ilustrată de succesele ei (deoarece 
toate au fost obținute în ciuda acestor probleme, împotriva lipsei de 
cooperare a instituţiilor şi în lipsa sprijinului societăţii), ci tocmai de 
defectele ei. lar acestea sunt bine exprimate de câteva rele, care 
funcţionează, după părerea mea, ca principii structurale. 

(1) În ultimii ani, s-a stabilit o relaţie vicioasă între lumea politicii, 
presă şi lumea afacerilor. Politica, presa şi afacerile funcţionează la noi ca 
un triumvirat. Acest lucru e greşit, potrivit ideii de separare şi control 
reciproc a puterilor; e nociv pentru scopurile presei, deoarece sarcina de a 
informa obiectiv a zădărnicită; e catastrofal pentru rolul opiniei publice în 
funcţionarea şi menţinerea democraţiei, deoarece prin manipulare a 
informaţiei, instigare la ură politică şi divertisment infantilizant (armele 
triumviratului), publicul este de fapt retras din circuitul formării opiniei 
publice, care rămâne astfel la dispoziţia manipulatorilor de profesie. 

(2) Presa a devenit o afacere economică, cu miză politică. Oamenii 
puternici au presa lor şi ar fi o naivitate să credem că scopurile lor sunt 
platonice. Dacă oamenii puternici vor să aibă o presă a lor este, nu se 
poate altfel, pentru a se folosi de ea şi a obține profit politic de pe urma ei. 

(3) Presa noastră este o presă care nu are drept deviză nici adevărul, nici 
informarea corectă a publicului. Deviza presei noastre este şocarea 
publicului şi propaganda cu opiniile jurnalistului de succes. La noi, cei 
mai talentaţi jurnalişti sunt şi cei cu verbalizarea cea mai violentă, iar cei 


cu ratingul cel mai bun par să confunde meseria de jurnalist cu cea de 
procuror public ori de comisar politic. Jurnaliştii echilibraţi, informativi şi 
moderați, care există, fac figură stingheră în acest peisaj, iar televiziunile, 
cu câteva excepţii, nu îi curtează. 

Dlui Tolontan i-aş răspunde astfel. Suntem un popor lipsit de 
solidaritate naturală şi formăm o societate ocolită de justiţie. În acest 
condiţii, presa rămâne aproape singura forță a cetăţeanului lipsit de putere. 
Dacă ea continuă să fie deformată de jocul celor trei rele enumerate mai 
sus, pe noi cine ne mai apără? 


(10 ianuarie 2008) 


33. CUM DEVINE CURTEA CONSTITUŢIONALĂ O 
PUTERE INEVITABIL POLITICĂ 


În ultimii doi ani, observatorii scenei publice au putut observa următorul 
fenomen. Când ceva nu merge în justiție, se apelează la Curtea 
Constituțională. Când ceva nu merge cu legile votate de parlament, se 
apelează la Curtea Constituţională. Când ceva nu merge cu ordonanțele de 
urgență ori hotărârile de guvern, se apelează la Curtea Constituţională. 
Când ceva nu merge între preşedinte şi guvern, se apelează la Curtea 
Constituţională. În general, când ceva nu merge cu procedurile legale, se 
apelează la Curtea Constituţională. Oriunde ceva se gripează la nivelul 
relaţiei dintre parlament, guvern ori preşedinţie, Curtea Constituţională 
este instituţia chemată să tranşeze disputa. Mai mult decât oricând înainte, 
în ultimii doi ani am asistat la treptata transformare a Curţii 
Constituționale într-o instituție panaceu, invocată să rezolve conflictele 
politice, să fixeze prerogativele ori să limiteze puterile. De la panaceu la 
factotum nu e drum prea lung. Regula după care pare a funcţiona 
societatea noastră azi, nu doar din punctul de vedere al aranjamentelor 
constituţionale, este următoarea: „Oriunde ceva se blochează, Curtea 
Constituţională e chemată se deblocheze“. 

Înainte de a vedea motivele şi a evalua semnificaţia acestui fenomen, 
trebuie să precizăm două lucruri: (i) în toate cazurile în care e chemată să 


deblocheze ceva, invocarea Curţii Constituţionale este legitimă (dacă nu ar 
fi, atunci lucrurile ar fi banale: am avea de-a face cu un simplu abuz, nu cu 
un fenomen sui-generis), (ii) fără această intervenţie, situaţia legală ar 
rămâne blocată (altfel spus, arhitectura instituțională şi procedurală a 
statului nu găseşte în sine mecanismele deblocării ei, deopotrivă legale şi 
prin consimțământul părților aflate în conflict). 

Problema pe care o ridică fenomenul includerii Curţii Constituţionale în 
aproape orice decizie politică importantă nu constă în aceea că se recurge 
la ea, ci în faptul că se recurge prea des; şi nu atât în faptul că se recurge 
atât de des, cât la faptul că este necesar să se recurgă atât de des. Să fie 
limpede: este legitim şi legal să i se ceară avizul; dar frecvenţa cu care i se 
cere să intervină şi competențele de decizie politică ce i se impun prin 
aceste cereri — aceasta este problema. De pildă, în relaţia preşedinte-— 
guvern, invocarea arbitrajului Curţii Constituţionale a devenit monedă 
curentă: toți ştiu, inclusiv actorii politici, că se va ajunge la el, indiferent 
ce s-ar face, imediat ce a apărut un diferend între instituţii. 

Ce se vede la noi este că orice diferență devine în practica politică 
diferend şi aproape toate diferendele sunt transformate de actorii politici 
în conflict constituţional între puteri. Ce înseamnă de fapt asta? Înseamnă 
fie că actorii iau decizii care contrazic Constituţia (caz în care Curtea 
Constituțională trebuie să restabilească cadrul constituţional); fie că 
deciziile lor politice inovează în raport cu litera Constituţiei (şi e nevoie 
de Curtea Constituţională pentru a încadra aceste noutăţi în spiritul 
Constituţiei), fie că textul Constituţiei este neclar (şi este nevoie de o 
decizie a Curţii Constituţionale pentru a-l clarifica, iar clarificarea devine 
definitivă, pentru că va crea jurisprudenţă), fie că textul Constituţiei este 
prost construit (şi are nevoie de intervenţia constantă a Curţii 
Constituționale pentru a-l face funcţional); fie că avem o Constituţie 
incapabilă să absoarbă în datele ei conflictul politic între puteri, atunci 
când acesta, din diferite motive, se declanşează (şi este nevoie permanentă 
de ghidaje noi din partea Curţii Constituţionale, care să spună ce, cât şi 
cum). 

O societate normală, adică una bine rânduită prin funcţionarea unui 
cadru constituţional bine întocmit, funcționează după o „teologie deistă“: 


legiuitorul dă cadrul constituţional, iar acesta, fiind bine întocmit, permite 
societății să funcţioneze de la sine, Curtea Constituţională având menirea 
să corecteze doar abaterile. Testul de bună întocmire a unui cadru 
constituţional constă în capacitatea acestuia de a oferi rezolvare, prin 
aranjamente instituționale care decurg firesc din el, tuturor conflictelor de 
substanţă care apar. Când e nevoie permanentă de un factor extern, undeva 
în sistem se găseşte o slăbiciune constituţională. Societatea noastră, care a 
fost adusă într-o stare anarhică de neorânduială prin funcţionarea legală a 
unui sistem de legi contradictorii şi prost întocmite, funcționează după o 
„teologie permanent-creaţionistă“: legiuitorul a dat legile şi cadrul 
constituţional; legile însă nu formează un sistem funcţional, iar cadrul 
constituţional e blocat, nepermițând controlul reciproc al puterilor — ca 
atare, este nevoia de intervenţia continuă a Curţii Constituţionale pentru a 
debloca situaţia. 

Într-o societate bine întocmită constituţional, intervenţia Curţii 
Constituţionale este limitată la situaţiile excepţionale. La noi, situațiile 
excepţionale au devenit curente, iar cele curente, prin blocajele între 
puteri, se dovedesc excepționale. Dacă acest lucru este adevărat, atunci şi 
afirmația conversă este adevărată: societatea în care intervenţia Curţii 
Constituţionale este necesară în situații normale este una prost întocmită 
constituţional. 

În concluzie, avem de-a face nu cu o problemă politică, ci cu una 
constituţională. În schimb, intervenţia permanentă a Curţii Constituţionale 
în chestiunile care privesc procesul politic de control reciproc al puterilor 
naşte problema foarte serioasă a transformării unui arbitru pentru situaţii 
excepţionale într-un actor politic pentru situații normale. 


(17 ianuarie 2008) 


34. INEXISTENTUL CAZ „PATAPIEVICI ŞI EMINESCU“ 


I. Ziarul Ziua sau presa ca împroşcare cu minciună 


De mai multe luni, ziarul Ziua duce o campanie de presă împotriva unui 
număr de intelectuali, între care mă număr. Procedeele mobilizate: 


minciuna, calomnia, falsul, procesul de intenţie, insinuarea antisemită. 
Ținta? Demonetizarea intelectualilor critici. În special intelectualii din 
Grupul pentru Dialog Social par să îi scoată din minţi pe aceşti jurnalişti, 
care folosesc presa pentru a compromite şi dezinforma. De curând, 
infractorii de presă de la ziarul Ziua au publicat, cu fotografia mea alături 
şi sub semnătura mea, acest text: „Eminescu este cadavrul nostru din 
debara, de care trebuie să ne debarasăm dacă vrem să intrăm în Uniunea 
Europeană“. Acest text NU îmi aparţine, este invenţia celor de la Ziua. El 
reia, cu sens inversat, o formulă pe care am folosit-o într-un articol din 
2002, pe care, pentru a pune la punct lucrurile, îl republic mai jos. Aşa 
cum poate oricine constata, fraza atribuită mie nu doar că nu se regăseşte 
în textul meu, dar nici măcar nu poate fi considerată vreo parafrază a sa 
ori un rezumat al înțelesului lui, exprimat mai liber: este invenția unor 
oameni care, dacă ar fi să-şi justifice falsul, ar avea de ales numai între 
prostie (pentru că au înţeles pe dos) şi rea-credință (pentru că au falsificat 
înadins sensul). 


INACTUALITATEA LUI EMINESCU ÎN ANUL CARAGIALE 


Cred că la acest început de an Caragiale (1852-2002), încă înainte de a 
cădea iar în euforia actualităţii „lumii lui Caragiale“, ar fi momentul să 
facem bilanţul anului Eminescu (1850-2000). Dacă e sigur că actualitatea 
lui Caragiale ca valoare națională va fi confirmată la o sută cincizeci de 
ani de la naştere (rezultat previzibil al profetismului zeflemelei, într-o ţară 
a tuturor batjocurilor), ce s-a văzut în „anul Eminescu“ e că Eminescu a 
devenit stindardul academismului — estetic, cultural, instituţional, etnic. 
Ceva vetust, prost plasat, iremediabil înţepenit i-a caracterizat pe toți 
admiratorii săi care au produs texte, luări de poziţie ori oratorii oficiale 
cu ocazia unei aniversări care, mă tem, s-a transformat într-o 
comemorare. 

Hotărât lucru, la o sută cincizeci de ani de la naştere, Eminescu nu mai 
e la modă. Pentru că a devenit inactual? Să fie vorba de faptul că la noi 
eternitatea aparține numai zeflemelei, iar seriozitatea, metafizicul, 
tragedia stârnesc deopotrivă nerăbdarea şi plictisul? Ar fi explicaţia 
„simpatică“. Cum ar veni, Caragiale rămâne mereu actual pentru că 


suntem un popor vesel, bârfitor, derizoriu şi flecar, în timp ce steaua lui 
Eminescu e condamnată să pălească, deoarece, vorba lui Maiorescu, 
„celula nu rezistă“ — nici tensiunii metafizice, nici încordării ideii, nici 
sacrificiului tragic, nici martiriului religios şi nici disciplinei 
instituționale. 

Mă tem însă că explicaţia veritabilă este alta. Eminescu nu mai e la 
modă deoarece nu mai „dă bine“. Explicaţia nu e nici abisală, nici 
etnopsihologică, ci banal sociologică. Dacă ne gândim că doar cu 20 de 
ani în urmă Eminescu mai era încă „omul deplin al culturii române“ — 
acum noţiunile înseşi de „deplin“ şi de „cultură“ au devenit suspecte din 
punct de vedere politic —, înțelegem amploarea prăbuşirii cotei lui 
Eminescu la bursa valorilor proclamate la lumina zilei. În timp ce 
Caragiale pare a nu avea nici un cusur, de Eminescu am început să ne 
jenăm. Răsturnarea față de perioada interbelică e completă. Pe atunci 
Caragiale era suspect, Eminescu era recept; azi Eminescu a devenit 
suspect, Caragiale este în mod eminent recept. Pentru noua tablă de valori 
acceptate, Caragiale a fost găsit „politic corect“, în timp ce punerea lui 
Eminescu la patul lui Procust al noului canon importat din „ţările 
progresiste“ a arătat fără dubiu că fostul poet naţional al României 
clasice e „politic incorect“. 

Cum ar fi putut fi altfel? Ca poet naţional Eminescu nu mai poate 
supravieţui, deoarece noi ieşim azi din zodia naționalului. Poet canonic 
Eminescu nu mai poate fi, deoarece revoluţia sociologică din învățământul 
superior care a avut loc după 1990 a adus la putere studioşi care fac 
alergie la auzul cuvântului canon şi manifestă tendința să pună mâna pe 
revolver când aud cuvântul tradiţie. Profund el nu mai poate fi considerat, 
deoarece categoria profundului, nefiind postmodernă, nu mai e prizată de 
intelectualii progresişti. Interesant Eminescu nu mai poate fi, deoarece tot 
ce e interesant în Eminescu e pur german, iar azi nu se mai consideră 
interesant decât ce vine din zona anglo-saxonă, care e contrariul 
germanităţii. Din punct de vedere politic, Eminescu pare a fi irecuperabil. 
Categoriile lui Eminescu? Azi nimeni nu mai poate vorbi despre sursele 
originare ale sensibilităţii sale fără a trebui să pună totul între ghilimele, 
adică fără a face cu ochiul, fără a-şi cere scuze ori fără a-l scuza, luându- 


l de fapt peste picior. Într-o epocă în care viziunile mai sunt licite doar la 
cinema (ceea ce i-ar fi plăcut lui Max Weber), Eminescu nu ne mai poate 
apărea decât ca exasperant de învechit. Or, se ştie, supremul argument 
împotriva cuiva, azi, este sentinţa „eşti învechit“. Iar cultura română din 
ultimii ani, în lupta pentru integrare euroatlantică, nu doreşte decât să 
scape de tot ce este „învechit“ — adică să fie progresistă. Pentru nevoia de 
chip nou a tinerilor care în cultura română de azi doresc să-şi facă un 
nume bine văzut în afară, Eminescu joacă rolul cadavrului din debara. Sec 
spus, Eminescu nu mai este azi actual deoarece cultura română, azi ca şi 
ieri, se dovedeşte a nu fi decât o cultură de sincronizare. Ea încă nu îşi 
permite să nu fie în pas cu modele. („Inactualitatea lui Eminescu în anul 
Caragiale“, Flacăra, nr. 1—2, 2002, p. 86) 


(24 ianuarie 2008) 


II. Ura şi imbecilitatea 


Duminică, la un supermarket din Bucureşti, când era aproape să plătesc, 
mă interpelează un domn cu aparenţă de pensionar: „Nu v-am văzut pe 15 
ianuarie la mormântul lui Eminescu“. Era clar: iar mă recunoscuse unul 
care auzise că l-am ponegrit pe Eminescu. „Aveam întâlnire acolo?“, am 
încercat să glumesc. Vocea domnului cu aparenţă de pensionar s-a asprit 
brusc. Şi-a ridicat umerii, cu demnitate: „Sunteţi aşteptat an de an la 
mormântul lui Eminescu, să vă cereţi iertare poetului nostru naţional“. 
„Să-mi cer iertare? Pentru ce?“, am întrebat, hotărât să nu-mi recunosc 
nici o vină. Dar eram deja jenat de ochii pe care îi simţeam fixaţi pe noi şi 
de rumoarea pe care vocea înaltă a celui care mă interpelase o stârnise în 
magazin. Domnul cu aparență de pensionar începu să strige, gesticulând cu 
mâna dreaptă, pe sub ochii casierei, care, curioasă, aştepta să-şi primească 
banii. „Pentru ofensele pe care i le-aţi adus marelui nostru poet“, a strigat, 
„pentru asta să vă cereţi iertare! Pentru injuriile pe care i le-aţi adus!“. 
„Care injurii?! Enumeraţi-le“, am exclamat, enervat de prostiile care 
aveau să urmeze. Domnul cu aparenţă de pensionar s-a întors vehement 
spre casieră: „Acest domn Patapievici, care numai domn nu e, şi nici 
român, a îndrăznit să scrie că Eminescu al nostru este un cadavru pe care 


[ec 


trebuie să-l aruncăm la gunoi, de ruşinea Europei!“ Îşi întoarse ochii spre 
mine: „Auzi dumneata! De ruşinea Europei! Gunoi eşti dumneata! Ruşine 
să-ți fie obrazului!“ Mă privea fioros. Indignarea îi dăduse un aer de 
maiestate. Se desprinsese din Delavrancea, aşa cred ca se simțea pe 
dinăuntru. Casiera se uita la mine cu o prudenţă ostilă (aştepta să plătesc), 
iar dinspre coadă venea spre mine un freamăt dezaprobator. 

Am încercat să îi explic domnului, cozii şi casierei, că e vorba de o 
răstălmăcire. „E o răstălmăcire grosolană“, am spus, „eu nu am scris 
niciodată că Eminescu este cadavrul nostru din debara. Dimpotrivă.“ Am 
expus pe scurt sursa neînţelegerii. „Uite cum răstălmăciţi! Dumneavoastră 
răstălmăciţi, tot timpul, chiar şi acum!“, mi-a tăiat vorba domnul cu 
aparență de pensionar, cu aerul că a găsit argumentul zdrobitor. Coada 
începuse să dezbată cazul. De ici şi acolo se auzea rostit, cu antipatie, 
numele meu. „Cine? Ce?! Acum?! Patapievici. Patapievici.“ Casiera mi-a 
cerut banii. Am plătit. Privirile pe care le întâlneam în drumul spre ieşire 
erau pline de dezgust. Eram un paria. Eram gunoiul care l-a înjurat pe 
Eminescu. Omul care batjocoreşte valorile naţionale. Omul de la care se 
aşteaptă scuze publice la mormântul lui Eminescu, an de an. Omul care, 
nefiind român, conduce Institutul Cultural Român. 

Sub diferite forme, aud toate aceste inepţii de ani de zile. Sunt două 
teme: ofensa adusă lui Eminescu şi faptul că nu sunt român. Ultima oară 
am auzit că nu sunt român în parlament, la Comisia de buget-finanţe, în 
ianuarie 2010, când argumentam că ICR-ul, sub conducerea actualei 
echipe, a adus importante servicii imaginii României în lume. De undeva 
din dreapta locului unde eram audiat, s-a auzit următoarea remarcă (în 
vacarmul din comisie, mi-a fost imposibil să îmi dau seama cine a făcut- 
0): „Auzi cine vorbeşte de imaginea României! Cum îşi permite, tocmai 
el?!“ Aluzia era clară: cum îşi permite un neromân să vorbească de 
imaginea României. Audiat în Comisia de cultură a senatului, mi s-a 
reproşat, fără jenă, acelaşi lucru. Când în toamna lui 2008 am cerut 
Consiliului Naţional al Audiovizualului să ia act de campania dusă de 
Antena 3 împotriva mea şi am invocat protecţia pe care oricare cetățean 
român o poate pretinde legilor statului român, un membru al Consiliului a 
replicat (citez din memorie): „Cum îndrăzneşte un neromân să ceară 


protecţie statului român?“ 

Nu am să mă înjosesc demonstrându-mi aici românitatea. Sunt român. 
Dar nu asta este în chestiune. Acest mod de a vedea cetăţenia, care 
consideră că numai etnicii români au dreptul să fie protejaţi de legile 
statului român (ca şi când statul român ar fi un stat etnic), este prea 
revoltător ca să fie tratat rapid în acest articol. Aş adăuga doar observaţia 
că NIMENI, nici din presă, nici din partide, nici din societatea civilă, nu a 
reacționat la acest mod de a trata un cetățean român. Pesemne că ura față 
de persoana mea este atât de generală, încât orice afirmare publică a ei 
stârneşte imediat aprobarea, indiferent de justificarea adusă ori, uneori, 
chiar în ciuda ei. Ce mă frapează este că, atunci când e vorba să fie urât 
„Patapievici“, fraternitatea românească se instalează jubilator între 
oameni care altminteri s-ar sfâşia: cei care aprobă justificarea, se bucură şi 
de ură, şi de justificare; iar cei care dezaprobă justificarea, aprobă ura şi, 
astfel, consensul este imediat atins, alături de cei mai dispreţuiți duşmani. 

Vreau să adaug câteva cuvinte referitor la tema „Patapievici — 
detractorul lui Eminescu“. Am publicat în 2002 un articol care conţinea 
următoarele fraze: 

„Într-o epocă în care viziunile mai sunt licite doar la cinema [...], 
Eminescu nu ne mai poate apărea decât ca exasperant de învechit. Or, se 
ştie, supremul argument împotriva cuiva, azi, este sentința «eşti învechit». 
Iar cultura română din ultimii ani, în lupta pentru integrare euroatlantică, 
nu doreşte decât să scape de tot ce este «învechit» — adică să fie 
progresistă. Pentru nevoia de chip nou a tinerilor care în cultura română de 
azi doresc să-şi facă un nume bine văzut în afară, Eminescu joacă rolul 
cadavrului din debara. Sec spus, Eminescu nu mai este azi actual deoarece 
cultura română, azi ca şi ieri, se dovedeşte a nu fi decât o cultură de 
sincronizare. Ea încă nu îşi permite să nu fie în pas cu mâdele.““ 

Sensul acestui pasaj este limpede oricărei inteligențe normale: el 
conţine o condamnare NU a lui Eminescu, ci o judecată necomplezentă 
asupra celor care, din motive „progresiste“ (adică oportuniste) se dezic de 
modelul său cultural. 

Acest sens limpid, combinat însă cu o tenace ură personală față de mine 
(consecință, pesemne, a temei „Patapievici nu este român“), a generat 


următoarea răstălmăcire, datorată lui Viorel Patrichi: 

„lată ce scria domnul Patapievici în «Flacăra» lui Arion în 2003 [sic]: 
«Eminescu este cadavrul nostru din debara, de care trebuie să ne 
debarasăm dacă vrem să intrăm în Uniunea Europeană» [sic]. Nu este de 
mirare că în manualele de gimnaziu au rămas doar poeziile «Lacul» şi 
«Freamăt de codru». L-au ascultat autorii de manuale [pe Patapievici; 
nota mea], aşa cum asculta A. Toma de Silviu Brucan.““2 

Evident, cum poate compara oricine, citatul pe care Viorel Patrichi mi-l 
atribuie nu are nici o legătură cu ceea ce scrisesem eu. Dar, ce contează! 
Pseudo-citatul din mine (via Patrichi) a fost preluat de Antena 3 (şi 
popularizat în mase), a fost preluat de bloggeri (şi popularizat în 
blogosferă), a fost preluat de infatigabilul patriot din Canada, Corneliu 
Florea, care a dedicat şi o carte chestiunii atitudinii mele față de Eminescu 
etc. Mi s-a confecţionat imaginea unui duşman neromân al lui Eminescu, 
care s-a lipit de mine într-atât, încât nu mai pot ieşi în lume fără să fiu tras 
la răspundere pentru atitudinea mea faţă de Eminescu. 

Aici sunt de spus trei lucruri. (1) A gândi despre Eminescu orice nu 
poate constitui un delict nici intelectual, nici moral, nici naţional; iar 
patriotismul nu se judecă în funcţie de atitudinea faţă de un scriitor român, 
oricare ar fi acela. (2) Popularitatea urii față de Patapievici ca detractor al 
lui Eminescu trădează o bine camuflată xenofobie naționalistă: de oriunde 
ar veni, particulari ori oficiali, manifestarea acestei atitudini este la fel de 
josnică, iar tăcerea asupra ei înseamnă consimţământ şi aprobare. (3) După 
ce punctele (1) şi (2) au fost susținute, numai după aceea, rămâne 
imbecilitatea de lectură a lui Viorel Patrichi, de la care a plecat totul. Dacă 
a putut face carieră această lectură, înseamnă că nimeni nu a citit 
originalul (şi, cum ar veni, toată lumea din România şi din diaspora citeşte 
revista Rost) sau, dacă l-a citit, înseamnă că suferă de analfabetism 
funcţional, că nu pricepe ce citeşte. Am pus la punct această răstălmăcire 
în două rânduri, în Idei în Dialog (2006) şi în Evenimentul zilei (2008). 
Zadarnic. Presa, internetul, parlamentarii, când se referă la atitudinea mea 
față de Eminescu, continuă să îl citeze pe Viorel Patrichi şi pe infatigabilul 
imbecil Victor Roncea, care a împânzit tot internetul cu elucubraţiile lui 
sulfuroase. Lipsă de profesionalism? Nu. Ură. Ură pură. Şi, ca de obicei, 


combinată cu o lipsă totală de scrupule. 


(4 februarie 2010) 


35. COMPLICITATEA NOASTRĂ CU POLITICIENII 


Ceea ce este uluitor în ţara noastră este uşurinţa cu care se trece de la un 
lucru la altul. Asistăm, de ani de zile, la acelaşi scenariu. Ceva se 
întâmplă. Şi stârneşte imediat o furtună de reacţii. Toată lumea se 
angajează în dispute, certuri şi dezbateri. Atât de intense şi pătimaşe sunt 
acestea, încât ar părea că nimeni niciodată nu va abandona subiectul, până 
ce acesta nu va fi complet şi definitiv lămurit. Or, ce se întâmplă de 
fiecare dată este că, după câteva zile, subiectul moare de la sine. Subiectul 
moare, dar agitația rămâne — şi anume, legată de alt eveniment, de noul 
eveniment, care mobilizează, întocmai ca precedentul, toate energiile, 
toate pasiunile, toată atenţia, toată încrâncenarea. Lumea este la fel de 
reactivă şi pătimaşă ca întotdeauna, dar pe alte teme, iar ceea ce este 
straniu este că vechile teme sunt complet uitate. Întocmai ca vechile teme, 
noile teme obsedează. Doar că obsesiile de ieri sunt complet uitate, în 
favoarea obsesiilor de azi. De fapt, ce spun eu „azi“? Vii sunt numai 
pasiunile de acum, din acest moment. Tot restul încetează să mai existe. 
La noi, subiectele se schimbă fără să lase amintiri, iar singurul lucru care 
nu e doar amintire este agitația, care produce continuu conflicte şi 
ulcerări. Arţagul, capsa pusă, paraponul sunt singurele lucruri care 
supraviețuiesc tuturor disputele noastre, pe care, poate, le şi întreţin. 
Temele, subiectele, conținutul agitaţiei? Nu contează. Absolute în timpul 
agitației, dispar când trepidaţia se mută aiurea. 

Bilanţul dezbaterilor noastre este, de aceea, devastator: deşi nu s-a 
rezolvat nimic, toată lumea e epuizată; deşi s-a cheltuit o cantitate enormă 
de energie, nimic nu a fost nici decis, nici rezolvat, nici încheiat, nici 
lămurit; deşi toată lumea a părut să fie obsedată de un singur subiect, după 
trecerea la următorul nimeni nu-şi mai aminteşte nimic de precedentul. 
Totul seamănă cu o muncă încordată, dar nu este, în fond, decât o enormă 
irosire de talent, timp, energie şi mijloace. În dezbaterile noastre publice, 


patima ţine locul seriozităţii, risipa de energie maschează absenţa 
realizărilor, iar amploarea gesticulației se substituie conţinutului 
dezbaterilor, făcând din acestea un pretext pentru dezlănţuirea agitaţiei, 
care, în acest mod, devine unicul conţinut al discuţiilor publice. 

Oricât de serioasă a fost tema, mecanismul descris mai sus a funcţionat 
implacabil, îngropând-o sub gesticulație. Indiferent că a fost vorba de 
morţii din Decembrie ori de victimele mineriadelor, seriozitatea 
subiectului nu a putut învinge superficialitatea minţii din spatele agitaţiei. 
Acest comportament trădează trei lucruri. 

În primul rând, absența perspectivei: oamenii par să privească tot ce li 
se întâmplă ca şi când ei (împreună cu lucrurile) nu ar exista decât în 
prezent şi numai ca prezent. 

În al doilea rând, caracterul autodevorator al gesticulaţiei: noi ne 
comportăm în aşa fel, încât pasiunile noastre par a fi indiferente la 
conţinutul care le aprinde. Or, atunci când subiectele sunt indiferente iar 
agitația ajunge să justifice şi răscumpere totul, dezbaterea nu mai poate fi 
morală, ci doar, eventual, spectaculoasă. Pitorescul e blestemul nostru, iar 
eticul carența cea mai dureroasă. Să nu ne amăgim că am fi de partea 
esteticului. Noi nu evoluăm în pozitivitatea esteticului, ci stagnăm în 
negativitatea eticului. 

În al treilea rând, incapacitatea construcţiei: noi ne cheltuim puterile în 
gesticulaţie cu o asemenea convingere, încât părem a crede că agitația are 
prin ea însăşi puterea magică de a crea prin incantaţie ceea ce, cu efort şi 
tenacitate, nici măcar nu încercăm să realizăm cu mâinile. Credem, 
copilăreşte, în magia gesturilor. Nu ştim cum să construim ori ne e lene să 
o facem. De ce? Deoarece construcţia presupune răbdare, iar răbdători nu 
suntem; deoarece ne lipseşte tenacitatea, iar tenacitatea este virtutea prin 
care oamenii se împrietenesc cu timpul. Noi nu ştim să ne împrietenim cu 
timpul şi, de aceea, suntem mai totdeauna victimele istoriei şi la cheremul 
celor care au ştiut să-l îmblânzească. 

Absența perspectivei se referă la timp: părem a nu şti să trăim altfel 
decât în prezent. 

Omnivoracitatea gesticulaţiei se referă la timp, deopotrivă: părem a fi 
blestemaţi să transformăm în formă toate conținuturile care ni se prezintă. 


Iar incapacitatea construcţiei se referă tot la timp: nu ştim să facem din 
timpul care ne macină suportul a ceva care durează şi edifică. 

În toate trei situaţiile problema pe care o avem cu timpul este, în fond, 
poticnirea pe care o cunoaştem deja de mult, cu etica. 

Politicienii ne pot spune zilnic vrute şi nevrute, pentru că între ei şi noi 
e o triplă complicitate, din care numai cei care fraudează au de câştigat şi 
de pe urma căreia cei care încearcă să nu înşele au numai de pierdut: este 
complicitatea generată de uşurinţa cu care ne lăsăm furați de gesticulație, 
în dauna conţinutului; este complicitatea care rezultă din uşurinţa cu care 
facem din orice un spectacol, în dauna dezbaterii; în fine, este 
complicitatea cauzată de uşurinţa cu care uităm să cerem socoteală, furaţi 
de perspectiva hedonistă de a ne putea pierde în labirintul pestriț al 
prezentului. 

Dacă politicienii ne trag pe sfoară este pentru că sfoara spectacolului pe 
care ni-l oferă le-o oferim noi. 


(31 ianuarie 2008) 


36. NICA LEON & ION ILIESCU 


La împlinirea a optsprezece ani de la înfiinţarea Consiliului Provizoriu 
de Uniune Naţională (CPUN), parlamentul a ţinut să marcheze 
evenimentul, invitându-i în dealul Casei Poporului pe câţiva dintre eroii 
momentului. Printre ei, dl Nica Leon, unul dintre oamenii care, din stradă, 
au făcut revoluţia — azi, simplu cetăţean. Şi dl Ion Iliescu, omul care, ca 
emanat al revoluţiei, a condus România timp de zece ani în calitate de 
preşedinte ales (două mandate constituţionale şi unul neconstituțional) şi 
care timp de optsprezece ani a fost în centrul tuturor sforăriilor politice — 
azi, senator al României. Când cei doi s-au întâlnit faţă în faţă, dl Iliescu a 
fost curtenitor şi manierat; dl Leon a fost mai întâi iritat, apoi agresiv, în 
cele din urmă bădăran. Motivul? Dl Leon, revoluționarul, i-a aruncat în 
faţă dlui Iliescu, emanatul, că este un criminal — şi l-a înjurat. 

Sigur, ieşirea dlui Nica Leon e regretabilă. Dar acuzaţia, ruptă de 
înjurătură, îşi păstrează forța, deoarece, pentru orice om lucid, e cu totul 


neverosimil ca tocmai omul care a condus ţara atâta timp şi din cea mai 
înaltă poziţie să nu ştie nimic nici de morţii din Decembrie, nici de 
mineriade. Cum dl Iliescu nu este nici un papă-lapte şi nici un prost, 
rezultă că această ignoranță nu este decât o minciună, menită să tăinuiască 
nişte grozăvii. Ceea ce îi exasperează pe oameni ca Nica Leon la Ion 
Iliescu este că, în ciuda minciunilor, a lipsei de scrupule şi a setei 
neruşinate de putere, Ion Iliescu se bucură de o respectabilitate care lor le 
este refuzată, că electoratul îl alege, societatea îl respectă, statul îi conferă 
demnități, iar poporul, aşa minţit şi înşelat cum a fost, îl va jeli în 
funeralii naționale. Cum ar putea revoluţionarul de baricadă să se împace 
cu triumful politicianului de cabinet, care scrie istoria numai în interesul 
lui şi al tipului său uman, de politician care tranzacţionează totul pentru 
menţinerea la putere? Nu poate. De aceea e plin de furie, de amărăciune, 
de resentiment. Iar furia şi resentimentul sunt dizgraţioase. 

De fapt, în Nica Leon şi în Ion Iliescu întâlnim două tipuri morale 
obiective, mai degrabă decât accidentele a două personalităţi accentuate, 
ajunse la conflict personal. Primul tip este al revoluționarului care a riscat 
totul şi a pierdut tot. A fost un underdog şi a rămas unul. Al doilea tip este 
al profitorului inteligent, înzestrat cu cap politic, care a riscat puţin şi a 
câştigat enorm: este, dacă ne uităm bine, tipul care a furnizat clasei 
politice de după 1989 cel mai masiv contingent. Acest tip uman a fost bine 
plasat şi a rămas bine plasat. Primul tip este un perdant al revoluţiei, al 
doilea este un câştigător. Primul a riscat să devină victimă, din motive 
care nu au legătură cu interesele ori politica; al doilea a adoptat politici 
care au produs victime, pentru a dobândi putere şi a-şi satisface interesele. 
În tot ce face, primul nu se poate împiedica să nu fie apucat, părând un 
extremist şi un gujat chiar şi când nu este; al doilea îşi construieşte o 
figură de om cumpănit şi înțelept, părând un moderat chiar şi când comite 
(sau îi pune pe alţii să comită) acte extreme. Tipului căruia îi aparţine dl 
Leon s-ar părea că îi este scris în frunte să fie strident oriunde s-ar duce şi 
să displacă chiar şi simpatizanţilor. Tipului căruia îi aparţine dl Iliescu, în 
schimb, îi este scris să placă (în cele din urmă) chiar şi inamicilor şi să 
facă față onorabil oricărei împrejurări. Primul tip este al revoluţionarilor 
perdanţi: ieri făceau mitinguri, azi fac greva foamei; agasau ieri, 


stânjenesc azi. Tuturor ne displace felul strident în care ne reamintesc cât 
de strâmb s-a aşezat, pentru ei, osia lumii. Al doilea este al câştigătorilor 
care au devenit politicieni şi care, prin mecanismele democratice de azi, 
aproape că nu mai trebuie să facă nimic pentru a prospera nelimitat. 

Aşa i-a împărțit revoluţia română, prin urmările şi vâltorile ei, pe toți 
participanţii la ea. Sunt unii fără de care nimic nu s-ar fi întâmplat, şi care 
au rămas, cum se spune, de căruță. lar azi îi deranjează pe toţi prin 
vociferarea lor continuă, prin dizarmonia resentimentului lor, prin soarta 
lor de „oameni de prisos“, de „pietre din capul unghiului“. Ei par să fie 
mereu din alt film, în filmul pestrit şi amestecat al vieţii noastre. Par 
extremişti, când ei nu fac decât să pretindă respect; par apucaţi, când de 
fapt cer adevărul ori, mai simplu, doar dreptate. 

Faptul a fost evident, într-un alt registru, în aceeaşi seară, la Realitatea 
TV, unde au fost invitați să evoce experiența CPUN-ului Ion Diaconescu, 
Petre Roman şi Cazimir lonescu. Domnilor Petre Roman şi Cazimir 
Ionescu CPUN le stârnea amintiri duioase şi deveneau sentimentali când 
îşi aminteau de binele pe care l-au făcut ei atunci. Ei, atunci, erau puterea, 
erau FSN-ul, erau Ion Iliescu. Şi aveau numai amintiri plăcute despre 
această stare de fapt. Domnul Ion Diaconescu, dimpotrivă, era pe atunci 
vânatul, cel fugărit, aparținea categoriei pe care minerii o ciomăgeau pe 
stradă, reporterii o denunţau la televiziunea națională, iar poporul, 
întărâtat de domnii euforici de astăzi, căuta să o măcelărească pe la sate, 
când îndrăznea să se arate pe acolo, în campanie electorală. Ion 
Diaconescu îşi amintea ura cu care era urmărită pe atunci opoziţia de 
oamenii lui Ion Iliescu. Oamenii lui Ion Iliescu îşi aminteau ce vremuri 
frumoase trăiseră ei atunci, cultivând ura, în slujba patriei. 

Două experienţe ireconciliabile, un singur adevăr şi un lanţ nesfârşit de 
complicităţi profitabile. 


(14 februarie 2008) 


37. DESPRE PATRIOTISM 


I. O fraudă: profesioniştii patriotismului 


Imediat ce s-a anunţat declararea unilaterală a independenţei Kosovo, 
posturile de televiziune au început să vuiască de declaraţii. Corneliu 
Vadim Tudor şi-a avut partea leului: declaraţiile sale în chestiunea Kosovo 
au fost transmise şi retransmise de majoritatea televiziunilor, fapt care nu 
se întâmpla în trecut decât cu declaraţiile sale cele mai trăsnite ori 
scandaloase. De astă dată, însă, a fost luat în serios, chiar foarte în serios. 
Nimeni nu i-a amendat vociferările, ori chestionat avertismentele, ori pus 
în discuţie amenințările. Subit, pentru realizatorii de televiziune, a devenit 
de la sine înţeles că organizaţiile maghiare pot fi numite „teroriste“ şi 
„ilegale“ — ceea ce înainte de „criza Kosovo“ nu se întâmpla. Curtoazia, 
decenţa au dispărut brusc, în beneficiul încruntării brutale. Ca prin farmec, 
Corneliu Vadim 'Tudor, senator, pacient şi huligan, nu mai stârnea zâmbete, 
deşi prestația sa era, ca de obicei, pe muchia dintre prelogic, ilogic şi 
patologic. Gheorghe Funar, care nu e între obişnuiţii talk-show-urilor, a 
fost şi el invitat. Spunea, ca şi şeful său de partid, numai prostii. Dar era şi 
el ascultat cu un soi de atenţie gravă, aşa cum e ascultat medicul specialist 
când diagnostichează o boală. 

De unde le venea această subită autoritate? Din sentimentul, împărtăşit 
de mulţi, că C.V. Tudor, Gh. Funar şi alți naționaliști rudimentari ar poseda 
o competenţă specială, pe care cetăţenii obişnuiţi nu o posedă decât în 
grad moderat, şi anume competenţa patriotismului. Cum ar veni, cetăţenii 
normali ar fi capabili de un patriotism bun doar pentru vremuri normale, 
în timp ce numai smuciţii şi apucaţii ar putea proba tipul de patriotism 
cerut de situaţiile de criză. Ideea că, atunci când e vorba de interesul 
național, există profesionişti ai patriotismului, iar aceştia sunt 
naționaliștii, mi se pare o fraudă intelectuală. Iar consensul realizatorilor 
de televiziune că anume la aceşti „profesionişti ai patriotismului“ trebuie 
apelat în situaţii de criză mi se pare un scandal moral. 

Prin urmare, deşi în ultimii ani spaţiul nostru public a fost semnificativ 
civilizat prin consensul creat în jurul refuzului de a face credit 
naţionalismului extremist (de pildă, scorul obţinut la europarlamentare de 
PRM ori boicotarea discursului extremist la posturile de televiziune), în 
străfundurile sufletului colectiv dăinuie încă ecuaţia „patriotism integral = 
naționalism“, cu premisa că abia naţionalistul este un veritabil 


profesionist al patriotismului, toți ceilalți cetăţeni, non-naţionaliştii 
normali şi patrioţii rezonabili, nefiind decât nişte diletanţi în ale iubirii de 
țară. 

Or, ce ar putea fi un astfel de profesionist al patriotismului? Expresia 
însăşi denotă fie ceva banal, fie ceva fals, fie o aberaţie. Dacă e vorba de 
un cunoscător al obiectului de studiu numit „patriotism“, expresia are 
sens, şi e banală. Dacă e însă vorba de un cetăţean care ar poseda ca un 
profesionist emoția colectivă numită patriotism, atunci e un triplu 
nonsens. Întâi, deoarece numai actorii sunt profesionişti ai emoţiilor, or 
nimeni nu ar accepta să ia lecţii de sentiment de la unul care doar le imită 
ori obține un simulacru de sentiment prin manipulare intenționată. 
Patriotismul sau este sincer sau nu există deloc. Apoi, pentru că cetăţenia 
nu este o specializare, ci este un dat indivizibil al participării la binele 
comun. Or, ideea că ar exista profesionişti ai patriotismului stă sau cade cu 
ideea că cetăţenia ar fi susceptibilă de specializare, ceea ce e o prostie. În 
fine, dacă ar fi posibil un profesionism al patriotismului, atunci 
patriotismul ar fi o experiență pur verbală, fără legătură cu ceea ce îi 
conferă dimensiunea etică inconfundabilă: şi anume, (a) curajul fizic în 
faţa pericolului şi (b) discernământul politic în privinţa deciziilor care 
sunt cu adevărat în folosul ţării şi în beneficiul naţiunii. 

Or, tocmai în această privință consensul general că naționaliștii ar avea 
ceva de spus în chestiuni de criză naţională (ceea ce nu e deloc cazul 
acum) ne spune ceva despre felul distorsionat în care continuă să fie 
înțeles patriotismul în spațiul nostru public. E suficient ca cineva să 
declare că-şi iubeşte ţara ca un apucat şi să amenințe pe toată lumea că 
numai el o face bine şi dezinteresat pentru ca oamenii să încline, cu 
timpul, să îi dea dreptate şi să îl considere, când va veni criza, un bun ghid 
pentru conduita comună de urmat. Uşurinţa cu care, în chestiuni de 
patriotism, continuăm să confundăm escrocii şi saltimbancii cu adevărații 
patrioţi trebuie să ne pună pe gânduri. Dacă ne uităm la oamenii care, în 
trecut, au contribuit cu ceva, prin faptele lor, la progresul ţării noastre, o să 
vedem că ei erau făcuţi din cu totul alt aluat uman decât smuciţii şi 
apucaţii care ne dau zilele acestea lecţii de patriotism. 

Ca regulă igienică de urmat: naționaliștii nu doar că nu trebuie 


consultați, ei nu merită nici măcar ascultați; în schimb patrioţii veritabili, 
identificabili prin aceea că aparţin clasei oamenilor rezonabili, cu instincte 
moderate şi aspirații realiste, înclinați spre soluţii de cooperare şi 
beneficiu, trebuie nu doar ascultați, ci şi, cu prudenţă, urmați. 


(21 februarie 2008) 


II. În chestiunea patriotismului nostru 


Ce înseamnă să fii patriot? Înseamnă, fireşte, să-ţi iubeşti ţara. Dar, a o 
iubi nu implică atât faptul de a iubi, cât mai ales mijloacele de a o face. A 
fi patriot, prin urmare, nu este o chestiune de scopuri, ci una de mijloace. 
Fiind aşa, constatarea patriotismului nu se poate face printr-o simplă 
declaraţie, aşa cum se constată căsătoria în faţa ofițerului stării civile, prin 
pronunţarea unui consimțământ verbal. Patriotismul seamănă mai mult cu 
desfăşurarea căsătoriei, decât cu actul iniţierii ei. Iniţierea, deşi motivată 
afectiv, e pur verbală. Desfăşurarea, deşi susținută afectiv, e menţinută 
prin alte virtuţi, care implică acţiunea. 

Accentul cade aici pe eficacitatea unui anumit tip de comportament, 
capabil să construiască o convieţuire în acord cu grija şi atenţia, pe care 
declamarea continuă nu le poate suplini. Prin iubire intri în convieţuire şi 
tot ea te ţine acolo: dar convieţuirea ca atare e menţinută prin fapte, nu 
prin declaraţii. Aşa cum declamaţia nu se poate substitui acţiunii, nici 
iubirea nu epuizează conviețuirea. În acelaşi mod, patriotismul nu e 
ilustrat nici prin apartenență, nici epuizat prin declaraţii. În patriotism, 
deşi iubirea e justificarea, miezul e acţiunea, iar acţiunea, aici, e o virtute 
politică. Calificativul de „patriotic“, deci, nu decurge din faptul unei 
apartenenţe naturale, etnice ori religioase. Nu poate fi acordat, adică, unui 
sentiment activat fiziologic (chiar dacă e resimţit ca atare): el este 
consecința unei conduite adecvate, menite să facă posibilă o convieţuire în 
acord cu scopurile propuse, care sunt general umane (nu etnice: etnicul e 
realizat prin uman, nu invers). Întrucât implică acţiunea în condiţii de 
convieţuire, patriotismul este eminamente politic: dacă e adevărat că se 
justifică numai prin scopuri, şi mai adevărat e că trăieşte numai prin 
mijloace. A le confunda, înseamnă a-l invalida. Din acest motiv, patriot nu 


te naşti, devii. Şi nu eşti: te dovedeşti. 

La noi, patriotismul a devenit, încă de pe vremea lui Ceauşescu (şi aşa a 
rămas) o specialitate retorică, care se exercită prin acţiuni care ruinează. 
Aşa cum actorii iau lecţii de declamaţie, patriotul naționale învaţă în 
primul rând să-şi verbalizeze iubirea (viforoasă) de neam. Şi aici rămâne. 
El a deprins de la demagogii dinaintea lui cum să declame partitura 
patriotică: nu ştie însă cum să o orchestreze; ştie să recite poezia patriotică 
a scopurilor, e incapabil să articuleze proza realistă a mijloacelor. Această 
incapacitate îi împinge cu necesitate pe patrioţii retorici la extremism, 
deoarece patriotismul verbal ştie că e pur verbal şi, de aceea, se simte 
mereu carent, mereu cu musca pe căciulă. Îi lipsesc faptele. Caută de 
aceea să facă continuu dovada că e cu adevărat patriotic, or singura 
dovadă de care dispune e reafirmarea din ce în ce mai inflamată a 
propriilor declamaţii. În absenţa faptelor, singura dovadă a patriotismului 
verbal e supralicitarea lui. În concluzie, e în logica patriotismului verbal 
să se autosupraliciteze în inflamații extreme şi să vireze spre diverse 
variante de naționalism. 

La inevitabilitatea extremismului, mai trebuie adăugate două alte noxe. 
Prima este stricarea publicului. Fiind pur verbal, patriotismul sforăitor 
trăieşte numai în şi prin auditoriu. Or, succesul lui depinde în mod esenţial 
de pervertirea publicului, deoarece cu cât are mai mult succes, cu atât 
publicul care se recunoaşte în el e mai departe de standardele adevăratului 
patriotism. Succesul patriotismului sforăitor face cea mai proastă educaţie 
patriotică pe care o cunosc şi infantilizează cu efecte durabile şi 
deliterioase standardele politice ale societăţii. A doua noxă este de natură 
practică. Patriotismul pur verbal nu doar că evită confruntarea cu faptele, 
dar tinde, prin logica înlăturării de pe piața admiraţiei publice a 
concurenţilor, să împiedice orice politică realistă. Pentru că nu pleacă de 
la fapte, tinde să le descurajeze; iar dacă are succes, le face imposibile. 
Astfel, prin logica sa firească de funcţionare, patriotismul sforăitor îşi taie 
orice posibilitate de a fi deveni cândva, în vreun fel, patriotic. 

Din toate acestea rezultă limpede că patriotismul pur verbal este un fals 
patriotism. 

Un foarte elocvent exemplu al nocivităţii şi falsităţii acestui tip de 


patriotism este dl Gheorghe Funar. Cât timp acesta a fost primar al 
Clujului, Clujul a suferit variat şi multiplu: social, de pe urma 
extremismului său; politic, de pe urma izolaţionismului său şovin; 
economic, de pe urma autarhiei socialiste, pe care o argumenta etnic; 
estetic, de pe urma clişeelor sale patriotarde; ş.a.m.d. Clujenilor nu le-a 
rămas, în urma celor trei mandate de primar pe care i le-au dăruit, 
nemeritat, nici un câştig. Absolut nici unul. Au rămas însă rănile: 
dezbinarea socială, înveninarea etnică şi înapoierea economică. Clujul a 
început să se dezvolte normal abia după plecarea dlui Funar. Nu spun că dl 
Gheorghe Funar nu îşi iubeşte ţara. Poate că şi-o iubeşte, dar şi-o iubeşte 
rău, căci acest tip de iubire nu face nici un bine, ci numai rău. 

Următoarele alegeri ne vor arăta unde am ajuns, din punctul de vedere 
al maturizării electoratului. Până acum, patriotismul sforăitor avea o 
medie de 10% asigurată. Dar, dacă se va păstra structura votului de la 
europarlamentare, atunci am putea avea surpriza (plăcută) ca patriotismul- 
incapabil-de-a-produce-efecte-patriotice să nu mai treacă pragul electoral. 


(10 aprilie 2008) 


Ceea ce s-a întâmplat. 


III. Despre patriotism, în legătură cu Republica Moldova 


A. În mod normal, evenimente precum cele din Republica Moldova de 
săptămâna trecută ar fi putut fi descrise prin doar două fraze: 
„Demonstraţiile au trezit admiraţie, iar reactivarea spiritului civic a 
produs speranţă. În schimb, decizia guvernului de a trece la represalii a 
stârnit repulsie, iar promptitudinea cu care puterea comunistă de la 
Chişinău a reactivat dispozitivul stalinist de represiune a produs groază“. 
Indignare ar fi trebuit să fie cuvântul de ordine. În realitate, însă, cuvântul 
de ordine a fost altul: o combinaţie de confuzie, ezitare, neputinţă, ruşine, 
incompetenţă, laşitate şi neruşinare. Fiecare din părțile implicate a 
contribuit cu câte o notă specifică. 

Puterea de la Chişinău. Nimic din ce e rău nu poate să nu fie spus, cu 
îndreptățire, despre ea. Este comunistă, este coruptă, este mafiotă, este 
xenofobă, este aservită politicii Moscovei, îşi batjocoreşte cetăţenii, ţine 


țara în înapoiere economică şi minorat politic etc. Pe scurt, evoluează în 
afara jocului democratic, pretextând că îl practică. Or, tocmai la acest 
nivel al fățărniciei s-a produs fisura care a stupefiat. Cât timp se preface 
că nu e viciu, viciul face, în felul său, un servil omagiu virtuţii. Deşi falsă, 
lumea bazată pe această regulă evoluează în orbita normalităţii. Devine 
însă ex-orbitantă atunci când viciul decide să scoată în afara legii virtutea 
şi să declanşeze persecutarea virtuoşilor. Prin decizia de a trece la 
represiune fățişă, regimul comunist de la Chişinău a abandonat, împreună 
cu fățărnicia, şi aparenţa legalităţii. Cetăţenii moldoveni au fost bătuţi 
unde erau găsiţi, iar când nu erau găsiți unde se credea că sunt au fost 
vânaţi, aşa cum se vânează animalele sălbatice. Şi tot precum animalele 
sălbatice au fost loviți, maltrataţi, privaţi de libertate, iar unii dintre ei, în 
cele din urmă, ucişi. Legalitatea democratică de fațadă a fost pe loc 
înlocuită cu ilegalitatea comunistă de război. Totul, în aparent paşnica 
Republică a Moldovei, a devenit stare de urgenţă, justiţia regulată s-a 
transformat în tribunal excepţional, iar poliția menită să-i apare pe 
cetățeni s-a metamorfozat în miliție menită să-i zdrobească pe cârtitori. 
Cum erau depistaţi cârtitorii? Prin aceea că luaseră democraţia în serios şi 
îndrăzniseră să se comporte liber. Preşedintele Voronin a ieşit din straiele 
tătucului molatic şi a îmbrăcat fără zăbavă zalele tătucului stalinist, stăpân 
de fier peste o populaţie care s-a descoperit deodată supravegheată şi care, 
pe cale de consecință, a devenit, pe măsură ce arestările se înmulțeau, 
înspăimântată. Tot potenţialul represiv al unui regim care păruse să 
practice, spre hazul postmodern, un comunism de operetă a ţâşnit cu 
înspăimântătoare celeritate la suprafață, îngrozind lumea cu siguranța cu 
care a ştiut să treacă de la partitura „hai să fim serioşi, suntem şi noi 
democratici“, la partitura „vă omorâm pe toţi, dacă nu vă băgaţi minţile în 
cap“. 

Această siguranță ar trebui să dea de gândit, precum şi abandonarea 
fățărniciei. Lecţia anamorfozării puterii de la Chişinău este următoarea: nu 
există comunism de operetă; în ce-l priveşte, există numai violență cu 
suspendare şi represiune la pândă, cărora nu le lipseşte decât ordinul 
pentru a se dezlănţui. 

România, țara mamă. Reacţiile româneşti au fost marcate de ezitare, 


ruşine şi neputinţă. Cum puterea de la Chişinău a indicat imediat România 
ca instigator al protestelor propriilor săi cetăţeni, opinia publică 
românească a intrat fără să clipească în contradicţiile fără scăpare ale 
condiţiei de țap ispăşitor. Cum Europa, de dragul Rusiei, s-a arătat dispusă 
să ne menţină la colţul la care ne-au pus şi ruşii, şi autorii violenţelor de la 
Chişinău (aprobate de Rusia), România oficială a fost condamnată la 
tăcere şi confuzie. A tăcut, pentru a nu fi acuzată că instigă; s-a afundat în 
confuzie, pentru că, față în faţă cu drama celor bătuţi, arestaţi şi ucişi, a 
descoperit ceea ce ştia de mult, dar prefera să uite ori să ascundă, că nu are 
o politică nici față de românii din Republica Moldova, nici față de 
Republica Moldova (ca stat? ca stat românesc?). Până la discursul 
echilibrat al preşedintelui Băsescu din parlament şi declaraţia ministrului 
român de externe ţinută în fața ambasadorilor străini la Bucureşti, nu a 
existat nici o reacţie oficială românească. Dar nici aceste reacţii nu ţin loc 
de o politică românească față de Republica Moldova. În absenţa ei, 
Uniunea Europeană s-a simţit liberă să adopte fie tăcerea laşităţii, fie 
limba de lemn a neamestecului în treburile interne. Tăcerea cea mai 
suspectă a venit dinspre organizaţiile internaţionale pentru drepturile 
omului. Spre cinstea lor, 20 de organizaţii româneşti de profil au 
reacționat, condamnând fără echivoc gravele încălcări ale drepturilor 
omului comise de guvernul comunist de la Chişinău. Dar organizaţiilor 
româneşti, şi din cauză că sunt văzute ca ţinând de România, le lipsesc 
mijloacele de a acţiona în favoarea victimelor şi de a influenţa 
comunitatea internațională împotriva  făptuitorilor. În schimb, 
organizaţiilor internaţionale pentru drepturile omului nu le lipsesc 
mijloacele, nici de a fi de faţă şi de a influenţa autorităţile moldovene, nici 
de a-şi folosi puternicele lobby-uri pentru a influența guvernele europene 
să acţioneze. Tăcerea lor a fost însă asurzitoare. 

Lipsa unei veritabile reacţii de solidaritate imediată a opiniei publice 
româneşti cu românii persecutați din Republica Moldova pune chestiunea 
nevralgică a patriotismului românesc. Dacă ne iubim ţara şi istoria, cum 
pretindem, de ce nu reacționăm ideal, ca în cărţi, atunci când suntem 
confruntați cu persecuții reale, executate împotriva fraţilor noştri ca la 
carte? 


Dar îi simţim noi pe ei ca pe fraţii noştri? Să ne gândim adânc dacă este 
aşa, suferind pentru teribila suferinţă prin care trec acum semenii noştri pe 
care, orice s-ar spune, habar nu avem cum îi putem ajuta. lar suferinţa 
noastră, neputincioasă şi confuză cum e, ne umple de ruşine şi remuşcare. 
În săptămâna patimilor. Dumnezeu să ne ierte. 


(16 aprilie 2009) 


B. Când scriu acest articol (29 iulie, ora 16,00) nu există încă estimări ale 
votului din Republica Moldova. Ştim că prezenţa la vot este masivă (până 
la ora 14,00, la Chişinău se prezentaseră la urne puţin peste 40% din 
cetățeni, iar pe întregul Republicii Moldova peste 30%). Ştim că 
mobilizarea represivă este excepţională (ştim, între altele, că au fost 
semnalate transporturi ruseşti cu echipament polițienesc). Ştim că sunt 
zone în care autorităţile locale îi îndepărtează pe cetățeni de la urne 
(relatare Cristian Preda, europarlamentar), că acreditarea observatorilor a 
fost tendenţioasă şi că românii, când nu vin sub acoperire europeană, sunt 
discriminați şi intimidaţi. Intervievat la urna de vot, preşedintele Voronin 
a ţinut să notifice României că trebuie „să renunţe la trecutul ei istoric“. 
Judecând după mobilizarea electoratului, toată lumea simte că ceva 
important se tranşează în Republica Moldova, acum. Între dizolvarea 
parlamentului în iunie şi reluarea de acum a alegerilor, pare că un proces 
ireversibil de descompunere s-a amorsat în măruntaiele Leviatanului 
moldovenesc. Puterea se destramă. Deţinătorii tradiționali încep să 
înțeleagă că nu mai pot juca după vechile reguli, iar deţinătorii ocazionali 
pierd priza directă asupra alegătorului pavlovian. Cu toţii simt că ceva se 
clatină în capacitatea lor de a domina şi electoratul, şi scena politică. Un 
aer de lichidare adie prin secţiile de votare din Republica Moldova. 
Proaspăt ori fetid, în funcţie de nările care îl percep. 

De douăzeci de ani, pentru noi, românii din ţară, tot ce se întâmplă în 
Republica Moldova este o dureroasă piatră de încercare. Ca stat 
independent, Republica Moldova este, fireşte, o chestiune de politică 
externă. Dar ca parte a istoriei noastre, Basarabia este o rană. Rana îi ajută 
pe patrioţii de profesie să peroreze şi să nu se simtă vinovaţi nici de ceea 
ce a făcut profesia de patriot cu Basarabia în trecut, nici de ceea ce nu face 


în prezent pentru România. lar conştiinţa rănii contribuie masiv la 
incapacitatea responsabililor noştri de a gândi limpede chestiunea de 
politică externă ridicată de existența a două state româneşti. Când nu ne 
costă nimic să spunem orice, gândim că Republica Moldova este 
Basarabia; când faptele ne somează la realism, ne scuzăm că nu facem 
nimic gândind că Republica Moldova nu mai este Basarabia. 

Republica Moldova este pentru noi o piatră de încercare pentru că în 
atitudinea noastră confuză faţă de ea se oglindesc necruţător fracturile 
conştiinţei noastre naţionale. În fond, problema „Republica Moldova“ 
ridică chestiunea verității patriotismului nostru. Nu al lor, al nostru. Încă 
din secolul al XIX-lea, la noi trece drept patriot „patriotul naţionale“, 
adică omul care ştie să-şi verbalizeze viforos iubirea de ţară. Patriot nu 
este cel care face, ci cel care declară, declamă şi proclamă. A fi patriot, la 
noi, a ajuns să fie o abilitate pur verbală, care nu implică nici 
responsabilităţi, nici datorii, nici măcar obligaţia de a fi inteligent, adică 
adecvat. Patriotismul tradiţional, la noi, nu se dovedeşte prin fapte, ci prin 
declaraţii fierbinţi. Numai aşa oameni perfect nocivi precum Nicolae 
Ceauşescu ori Corneliu Vadim Tudor au putut trece la noi drept patrioţi: 
pentru că, indiferent de faptele lor (scandaloase şi antipatriotice), amândoi 
au ştiut să-şi verbalizeze dragostea de ţară în conformitate cu vulgata 
bunului român: s-au exprimat conform şi în privința lui Eminescu, şi 
referitor la voievozi şi cât priveşte virtuțile poporului român. La fel este şi 
cu patrioţii noştri de azi: la problema Republicii Moldova nu au răspuns — 
au doar tăceri, când e nevoie de discursuri, şi doar discursuri, când e 
nevoie de fapte ori idei. 

Ori de câte ori Republica Moldova s-a mişcat, patrioţii de profesie au 
miorlăit (nu prea tare, că toate ataşamentele lor solide rămân socialiste, 
adică ruseşti), iar oamenii politici au tăcut. Încurcaţi? Uşuraţi? Putem doar 
bănui. Cum politicienii îşi fac scrupule numai în legătură cu indignările 
opiniei publice, tăcerea lor s-a bazat, cu evidență, pe complicitatea ei. 
Atunci când politicienii îşi permit să tacă într-o chestiune de care opinia 
publică se declară îngrijorată înseamnă că ei ştiu că opinia publică ştie că 
împăratul e gol. Dincolo de patriotismul verbal, de rigoare la noi în tot 
timpul, nici opinia publică nu ştie ce să facă — nici cu Basarabia, nici cu 


Republica Moldova. Dacă politicienii nu s-au simţit obligaţi să aibă o 
politică clară față de Republica Moldova, este pentru că nici opinia 
publică nu e animată de un sentiment comun limpede față de Basarabia. Pe 
scurt, nu ştim ce înseamnă să fim patrioți în chestiunea Republicii 
Moldova. Pur şi simplu, nu ştim. Şi nu o ştim împreună: responsabili 
politici şi opinie publică. Prin extensie, întrebarea care atârnă deasupra 
capetelor noastre, şi la care nu avem răspuns în ciuda celor câteva 
instituţii subfinanţate pe umerii cărora statul a abandonat această sarcină, 
este: suntem noi patrioţi în chestiunea românilor de pretutindeni? Ştim să 
fim? Răspunsul e nu. 

Atitudinea noastră confuză şi oportunistă față de Republica Moldova 
este dovada vie că societatea românească funcţionează inerţial într-o 
formulă de patriotism care suferă de trei handicapuri majore: e incapabil 
să devină o politică de stat; e prost echipat să se transforme în liantul unei 
conştiinţe naţionale moderne; e contraproductiv când devine politică şi 
produce efecte antinaţionale când se ia în serios. Se pare că asimilarea în 
conştiinţa publică românească a problemei ridicate de Republica Moldova 
este o etapă obligatorie în maturizarea societății noastre. Atât ca 
patriotism, cât şi ca civism — pur şi simplu. 


(30 iulie 2009) 


IV. Încă o dată despre patriotism, cu disperare 


O ştiu pe pielea mea: orice suportă compatrioţii noştri, numai punerea în 
discuţie a simbolurilor naţionale nu. Când e vorba de ele, patriotismul 
nostru ia foc. Ai o viziune critică despre vulgata istoriografică naţională? 
— eşti un monstru. Deviezi de la jargonul patriotic? — nu eşti român. Aduci 
„atingere“ eroilor neamului? — trebuie să fii lichidat. Şi aşa mai departe. 
Dată fiind vehemenţa cu care e depistată de majoritatea românilor 
defăimarea ţării şi a valorilor naţionale, ai zice că nu e ţară mai iubită ca 
România. De fapt, exact contrariul este adevărat: nu există ţară mai 
neiubită de cetățenii ei decât ţara noastră. Prin urmare, aş dori să vă 
adresez, azi, o întrebare impertinentă: suntem noi cu adevărat un popor de 
patrioţi? Răspunsul meu este NU — categoric nu. lată argumentele. 


Deşi spunem că ne iubim ţara, de fapt puţin ne pasă de ea. Am văzut la 
televizor imagini de picnic din zilele de Paşti. O armată de ocupaţie nu ar 
fi reuşit să împută mai mult frumuseţile patriei noastre, decât au făcut-o 
compatrioţii noştri, de sărbători. Dacă îi întrebi, pe oricare dintre ei, dacă 
îşi iubesc ţara, vor jura că da. Drept urmare, când vor auzi pe cineva 
spunând că altă ţară este mai frumoasă (pentru că e mai bine îngrijită, 
pentru că e mai prosperă etc.), vor chema la arme împotriva 
denigratorului. Compatrioţii noştri nu suportă să se spună ceva rău despre 
tara lor. Asta e frumos. În acelaşi timp, nu au nici o problemă să-i facă rău 
țării pe care jură că o adoră. Asta e aberant. 

În Bucureşti se află un parc minunat, prin care îmi place să mă plimb. 
Are lac, forme de relief, copaci şi pomi, arbuşti de toate felurile (inclusiv 
jnepeni), cărări ce se pierd printre trunchiuri, tufişuri, gazon, răsaduri de 
flori, garduri vii, lăstăriş, vegetaţie de câmpie, de baltă, de munte şi de 
deal; are şi aspect de pădure, şi alură de grădină englezească; şi ordine 
franceză, şi sălbăticie germană; şi intimitate de desiş, şi deschideri de 
luminiş — pe scurt, este o minune. Deşi odinioară îngrijit, iar acum sub 
pază plătită, autorităţile nu au mai trecut prin el de multişor. Multă lume 
vine în el să se bucure de frumuseţea lui. De toată mâna: nu este un parc 
exclusiv. 

Ai zice, în mod logic, că dacă e vizitat de multă lume, mulţi vor fi cei 
cărora le pasă de el. De unde! Parcul de care vă vorbesc e sistematic şi 
continuu devastat de nesimţirea vizitatorilor: malurile sunt sufocate de 
peturi, iarba e plină de pungi de plastic, ambalajele tuturor produselor 
imaginabile sunt aruncate peste tot, iar dozele de bere scârțâie sub tălpi 
precum pietrişul în albiile râurilor de munte. La asta trebuie adăugate 
crengile smulse, scoarțele scrijelite, arbuştii smulşi, frunzele jupuite, 
trunchiurile tinere rupte. Pun pariu că 99% dintre cei care distrug cu 
nonşalanţă parcul unde vin să se bucure de natură se vor simţi jigniți dacă 
dragostea lor de ţară va fi pusă la îndoială. Şi totuşi, cum poate fi logic 
admis că un om care pretinde că îşi iubeşte ţara este primul care o distruge 
în fel şi chip? 

În ciuda patrioţilor care mişună în ţara noastră peste tot, precum 
sardinele în bancuri compacte, România arată ca o ţară devastată. Este o 


tară devastată. Spre deosebire însă de alte ţări devastate, care sunt 
devastate de străini, în timp de conflict, România este o ţară devastată de 
propriii ei cetăţeni, pe timp de pace. Nu există nici o scuză pentru felul în 
care ne tratăm ţara. Şi nu este vorba numai de devastarea naturii, deşi aici 
trebuie spus un cuvânt greu referitor la patrioţii care au despădurit munții, 
la patrioţii care au poluat apele, la patrioţii care acum se pregătesc să 
declanşeze cianurarea vestigiilor romane de la Roşia Montana. Este vorba 
şi de satele, şi de oraşele, şi de străzile, şi de magazinele, şi de mijloacele 
noastre de transport în comun, şi de instituţiile, şi de viaţa noastră politică. 
Pe scurt, este vorba de spaţiul nostru public, pe care îl batjocorim cu 
gunoaiele pe care le deversăm în el, exact la fel cum fac grătaragiii 
patrioţi cu parcurile şi promenadele noastre. Televiziunile aruncă gunoaie 
în spaţiul public, politicienii aruncă gunoaie în spaţiul public, toți patrioţii 
cu vorba îşi bat joc ceas de ceas, zi de zi şi în proporţie de masă de 
patriotismul cu fapta. Patrioţi cu vorba suntem toți; cu fapta, prea puţini: 
în orice caz, nu destui. Căci masă critică fac, la noi, numai patrioţii cu 
vorba, cei care îşi imaginează că devastarea şi murdărirea naturii şi a 
spaţiului public sunt compatibile cu dragostea de ţară (afişată pur verbal). 
Ei dau tonul; ei fac legea; ei ne distrug — cântând imnul, lăcrimând la mici 
şi bere, căutând să-i extermine pe cei care îndrăznesc să le critice 
obiceiurile şi preferinţele patriotice (şi pe ei). 

Bucureşteni, funcţionari din primării, notabilităţi, miniştri, parlamentari 
etc., duceţi-vă să vedeţi cum arată centrul istoric; cum arată Lipscanii, 
Şelarii, Gabrovenii. Îngroziţi-vă. Aşa arătăm. Aşa suntem. Aşa avem grijă 
de noi. Aşa ne iubim unii pe alții. Atât ne respectăm concetăţenii, istoria, 
țara. Numai atât, cât arată Lipscanii. Aceasta este oglinda patriotismului 
nostru. 

PS. Dacă vreţi să vedeţi şi altceva în centrul istoric, decât inimaginabila 
mizerie şi netrebnicie din jur, încercaţi FotoCabinetul lui Eugen Ciocan. 
Aşa trebuie făcut. Patriotismul începe de la faptă, nu de la cuvânt. 


(8 aprilie 2010) 


38. NEÎNCREDEREA: ÎNCHISOAREA ÎN CARE TRĂIM 


Toate actele vieții moderne se bazează pe încredere: pe încrederea 
fiecăruia dintre noi în precizia, corectitudinea şi temeinicia faptelor unor 
oameni pe care nu îi cunoaştem în mod direct, de care nu am auzit, de 
serviciile cărora nu ne imaginăm că beneficiem şi de care, în orice 
moment, depind în mod esenţial nu doar bunăstarea, ci şi supraviețuirea 
noastră. Deşi nu ne dăm seama, viaţa noastră e în permanență în mâna 
semenilor noştri. De fapt, nu în mâinile lor, ci în rezultatele acţiunii lor. Şi 
nu atât în faptul că aceste acţiuni sunt întreprinse (oricum), cât în faptul că 
ele sunt bine făcute, temeinic realizate, durabil înfăptuite. Viaţa noastră 
depinde în mod esenţial de vrednicia cu care semenii noştri îşi fac datoria. 
Lucrul bine făcut este firul de păr de care, în situaţii limită, atârnă vieţile 
noastre. 

De pildă, când mergem cu maşina, viaţa noastră depinde de o mulțime 
de factori. În primul rând, depinde de starea maşinii pe care o conducem: 
nu numai de felul în care a fost proiectată şi asamblată (în fabrică), ci şi de 
felul în care a fost întreţinută (roţi, direcţie, pneuri, lichide etc.). Apoi, 
depinde de starea carosabilului (pe drumurile noastre, şoferii sunt mai 
atenţi la gropi decât la trafic). În fine, vieţile noastre depind de conduita 
participanţilor la trafic. Ziarele sunt pline de anunţuri mortuare cu oameni 
ucişi de neglijenţa, agresivitatea ori neîndemânarea unor şoferi. 

Exemplul şofatului trebuie însă înțeles în dimensiunea lui socială. 
Siguranţa mersului cu maşina depinde o mulțime de meserii, de 
respectarea unei puzderii de convenţii scrise şi nescrise, depinde, în fine, 
de corectitudinea şi temeinicia muncii unui număr incredibil de mare de 
oameni. Dintre aceştia, doar pe câţiva îi plătim şi numai pe unii îi privim 
ca furnizori de servicii. Dar depindem de tot restul, la fel de direct ca de 
ceilalți. 

Acest raționament se aplică tuturor situaţiilor. Când vreo verigă 
cedează, ne dăm deodată seama că viaţa noastră depinde de lucruri pe care 
contam de la sine şi care, analizate, nu sunt deloc evidente — cel puţin nu 
la noi. Căci precaritatea unei vieţi duse în România are două componente: 
este precaritatea condiției umane, pe care o împărtăşim cu toţi oamenii, de 
oriunde; şi este precaritatea care decurge din totala lipsă de încredere față 
de aproapele nostru, pe care o împărțţim numai cu ai noştri. E o tradiţie, la 


noi, să nu avem încredere în produsele româneşti, să refuzăm serviciile 
româneşti, să preferăm lucrurile străine, pentru că sunt (mult mai) bine 
făcute. Ştabii şi oamenii bogaţi, când se îmbolnăvesc, se tratează în 
străinătate. Chiar şi analizele, pentru cei cu bani, se fac tot în străinătate. 
Nu există produse româneşti, cu excepţia celor agricole, care să fie 
preferate, de noi, celor străine. De ce? Nu pentru că ne-a nenorocit 
comunismul, ci pentru că fiecare dintre noi ştie ca pe un lucru de la sine 
înțeles că semenul său face, ca şi el de altfel, treabă de mântuială. 
Frumoasele blocuri interbelice au căzut la cutremur pentru că s-a furat 
material la construcţie. Furtul de la sine înţeles, furtul care nu ridică din 
partea nimănui probleme de conştiinţă, adică furtul ca tradiţie nonşalantă, 
face parte din neîncrederea generală şi se explică, fără a recurge la tare 
genetice, numai prin ea. 

Oraşele noastre arată ca nişte depozite, fie de resturi de la toţi, fie de 
maşini de la unii. Oraşul-parcare şi oraşul-resturi-de-tot-felul constituie 
realitatea noastră zilnică. Lecţia acestei realități este simplă: dacă toți 
aruncă la comun, eşti tu prost să faci altfel? Nimeni nu ar culege 
murdăriile aruncate la comun, după cum numai o minoritate se abține să 
sporească resturile lăsate de izbelişte pe oriunde. Consimțământul nostru 
indiferent şi, nu ştiu cum, fatalist-plictisit, la degradarea spaţiului public 
este consecinţa lipsei de încredere pe care o avem toţi, şi cei care merităm 
neîncrederea şi cei care nu o merităm, în semenii noştri. De fapt, ne 
dispreţuim unii pe alţii. lar semnul strigător la cer al acestui dispreţ calm, 
aşezat, lipsit de drame şi de la sine înţeles este neaşezarea, neorânduiala şi 
mizeria spaţiului nostru public. Individualismul românesc, spre deosebire 
de cel occidental, care a tras toate consecinţele individuale din roadele 
sociale ale cooperării voluntare, stă sub lozinca „se descurcă fiecare cum 
poate, scapă cine apucă“. Pentru că nu dă doi bani pe spaţiul public şi 
pentru că nu are încredere în nimeni, românul caută maşinile scumpe şi 
impunătoare şi dă oricât de mult pe case izolate: în acest mod poate 
străbate oraşul fără să aibă contact cu semenii săi, iar consecinţa urbană 
este că acest loc comun al locuirii, care este oraşul, a devenit doar un 
spaţiu de tranzit (între două locuințe) şi un loc de parcare (pentru 
vehiculul care ne duce între cele două locuinţe — sau locaţii, cum se spune 


azi). 

Nu cred că mai putem nutri în mod realist speranţa că o legislaţie mai 
bună va face din neorânduiala oraşului nostru un veritabil loc al locuirii. 
Prin felul bezmetic în care ne comportăm -— de la felul în care traversăm 
strada, la felul în care şofăm, de la capsa pusă pe toată lumea, mocnită, la 
izbucnirile necontrolate de furie pe stradă, când ne ciocnim de neaşezarea 
din jur — , noi parcurgem zilnic, ca turbaţi, limitele închisorii sufleteşti pe 
care ne-am zidit-o prin aceste trei lucruri: treabă făcută de mântuială, lipsă 
de încredere şi egoism. lar din această temniţă nu se iese nici prin legi mai 
bune, nici prin amnistii norocoase: se iese numai transformându-ne 
sufleteşte. 


(28 februarie 2008) 


39. CE ESTE O SOLUȚIE REALISTĂ? 


Dintre cei care au comentat pe forum articolul meu de săptămâna trecută 
(„Neîncrederea: închisoarea în care trăim“), unii mi-au reproşat lipsa de 
realism, alții absenţa soluţiilor şi aproape toţi neimplicarea politică. 
Afirmasem în articol că (i) treaba făcută de mântuială, (ii) lipsa de 
încredere şi (iii) egoismul ne-au împins într-un soi de cerc infernal al unui 
tip de rău pe care îl facem din indiferență şi pe care îl suportăm cu 
neglijenţă şi din care nici măcar legile bune nu ne mai pot smulge. Atunci? 
Spuneam că am putea scăpa din temniţa socială în care ne-a zidit 
neîncrederea noastră față de aproapele nostru numai printr-o transformare 
sufletească, adică numai pornind de la decizia fiecăruia dintre noi de a 
pune capăt, individual, logicii răului. 

Sistematizat, argumentul celor care m-au criticat era că, în chestiuni 
publice, recursul la transformare sufletească e ineficient, iar cei care 
predică binele, dacă într-adevăr le pasă, ar trebui să intre în lupta politică. 
Acest argument se sprijină pe două premise: prima este că realiste sunt 
numai soluţiile instituționale; a doua este că singura acţiune veritabilă este 
acţiunea politică. Cred că ambele premise sunt cel puțin parţial false. 
Cred, dimpotrivă, că eficacitatea soluţiilor instituționale se sprijină, în 


ultimă analiză, tot pe decizia unui (singur) individ, iar reducerea tuturor 
acţiunilor sociale la lupta politică este profund greşită. lată de ce. 

Să judecăm pe un exemplu concret. De ce anume depinde calitatea 
traficului rutier? Depinde de (a) respectarea legilor; (b) politeţea şoferilor 
(prudenţa pietonilor); (c) calitatea drumurilor. Observaţia din teren este 
că, de obicei, regulile de circulaţie nu joacă nici un rol în desfăşurarea 
traficului — sau, mai puţin radical, că joacă un rol mai degrabă orientativ, 
decât unul constrângător. Asta se întâmplă pentru că regulile nu există 
decât în măsura în care sunt respectate, iar dacă nu sunt, doar în măsura în 
care sunt impuse. Prin urmare, totul depinde fie de disciplina şoferilor, fie 
de decizia ofiţerilor de circulație de a impune regulile, fie de amândouă. 
Civilitatea traficului depinde de ultimul dintre şoferi, iar disciplina lui de 
toți agenţii de circulaţie. Iar cât priveşte calitatea carosabilului (element 
indispensabil, iar, la noi, catastrofal), ea depinde în mod esenţial de 
funcţionarul de la primărie care avizează calitatea lucrărilor de asfaltare: 
acesta nu doar că nu trebuie să ia şpagă ca să închidă ochii când face 
recepţia lucrărilor, dar are datoria morală de a-i ţine larg deschişi, pe tot 
timpul derulării lucrărilor. Nu e nici o îndoială că drumurile noastre sunt 
proaste deoarece (1) lucrările sunt făcute de mântuială de către firmele 
contractante (licitaţii, achiziţii publice etc. — praf în ochi); (2) lucrul de 
mântuială e acceptat, pe banii noştri, de către autorităţile publice; iar 
ciclul se reia în fiecare an, fără ca nimeni să fie tras la răspundere. De 
fiecare dată descoperim că nu avem nici pe cineva să tragă la răspundere, 
nici pe cineva care să fie tras. Cum vedeţi, lipseşte „cineva“, un om, o 
persoană. Acelaşi lucru se întâmplă cu toată legislația anticorupţie. Toate 
legile din lume se năruiesc prin simpla decizie personală a unui procuror 
de a trece ceva cu vederea ori a unui judecător de a clasa cazul care nu e 
clasabil. 

Paradoxul legii este că puterea ei depinde de cea mai slabă verigă a ei, 
iar aceasta este, când legea e teoretic bună, aplicarea ei. E important să 
înţelegem că această cea mai slabă verigă nu este niciodată un mecanism 
instituţional, este un om în carne şi oase. Cea mai slabă verigă este oricare 
dintre noi: eu şi tu; el şi ea; pe scurt, noi. 

Acest fapt simplu face argumentul în favoarea instituţiilor atât de fragil. 


Argumentul afirmă că e suficient să avem legi bune pentru ca totul să 
meargă bine. Or, cântărită pe oricare caz concret, această afirmaţie se 
dovedeşte de fiecare dată falsă. De ce? Deoarece buna aplicare a oricărei 
legi depinde, în ultimă instanţă, nu de calitatea legii, ci de voinţa ultimului 
om care o aplică de a se supune literei şi spiritului ei. Altfel spus, 
argumentul în favoarea instituţiilor este inoperant oriunde funcţionarea 
instituţiilor nu este condiționată de constrângerile nescrise şi 
necuantificabile ale unei culturi a responsabilităţii individuale. Aceasta 
face ca argumentul în favoarea instituţiilor să fie valabil numai în 

Ne-am obişnuit să credem că realiste sunt numai soluţiile care implică 
elemente măsurabile, cuantificabile, reglementabile, legiferabile — pe 
scurt, soluţiile instituționale. Ignorăm astfel împrejurarea că instituţia 
însăşi, în funcţionarea ei, depinde de oameni, potrivit principiului enunțat 
mai sus: eficacitatea unui ansamblu nu poate depăşi performanţa celui mai 
slab subansamblu. 

La capătul oricărei instituţii se află un om — şi totul atârnă de decizia 
lui; în ultimă instanţă, de bunătatea lui. Dacă decide să facă rău, legile 
rămân facultative (situaţia noastră). Dacă decide să facă bine, atunci legile 
ar putea funcţiona (speranţa noastră). 


(6 martie 2008) 


40. FII BUN PÂNĂ LA MOARTE: 


O ştire teribilă a trecut printre noi ca vântul şi, deşi a stârnit inițial 
indignare, nu a ţinut trează atenţia publică nici măcar o zi. O tânără de 20 
de ani a fost accidentată mortal în timp ce traversa strada pe o trecere de 
pietoni. Există imagini de la locul accidentului, care arată că tânăra, lovită 
la cap şi plină de sânge, s-a zbătut minute în şir între viață şi moarte, fără 
ca cineva să îi sară în ajutor: nici autoarea accidentului, nici poliţiştii 
(aflaţi în număr mare la faţa locului, deoarece asigurau fluenţa deplasării 
coloanei oficiale a prim-ministrului), nici trecătorii, nici autorul (sau 
autoarea) filmului. Salvarea a venit după douăzeci de minute, iar tânăra a 


murit în drum spre spital. 

Un fapt divers. Ziarele l-au menţionat, televiziunile l-au preluat, 
filmulețul a fost postat pe site-ul Antenei 3 şi cu asta toată discuţia s-a 
încheiat. Majoritatea a dat vina pe poliţişti şi a fost indignată de atitudinea 
autoarei accidentului (o femeie bogată): nici poliţiştii, nici autoarea nu s- 
au apropiat de trupul victimei, să-i arunce măcar o privire, să-i evalueze în 
vreun fel starea. Mai nimeni nu s-a întrebat cum de trecătorii nu au dat 
nici o mână de ajutor, iar un forumist a atras atenţia că nici autorul 
filmului nu a schiţat vreun gest de ajutor: „de cameraman nu spuneţi 
nimic, el a stat si a filmat cum o persoana îşi dă ultima suflare, ce a crezut 
că dacă filmează aşa ceva o să îşi ia un premiu sau o sa fie promovat“ — şi 
se întreba: „unde este judecata voastră?“. 

Aceasta, într-adevăr, este întrebarea crucială: unde este judecata 
noastră? Poliţiştii au invocat regulamentele şi situația oficială în care se 
găseau (coloana prim-ministrului etc.). „Aşa sunt procedurile“, au 
declarat. Zona reprezenta culoar oficial, iar poliţiştii nu aveau nevoie de 
incidente. De aici rezultă că în mintea lor s-a făcut o ierarhizare: ordinea 
oficială pe locul întâi şi abia apoi viaţa particularilor. Aceasta a fost 
judecata poliţiştilor. O judecată birocratică (aşa sunt procedurile), 
ierarhică (oficialii mai întâi), de regulament militar (ordinele se execută, 
nu se discută; iar dacă se discută, se discută numai după execuţie). 

Judecata autoarei accidentului poate fi reconstituită psihologic prin 
întrebarea „Cum poate un făptaş din culpă să nu ofere ajutor unei victime 
involuntare?“. În mare, sunt posibile doar două răspunsuri: fie avem de-a 
face cu un suflet brutal (crud, rudimentar, nesimţit ori insensibil), fie 
făptaşul este în stare de şoc şi nu mai funcţionează normal. Pentru 
majoritatea comentatorilor, bogăţia făptaşului a constituit o circumstanţă 
agravantă şi a înclinat balanța în favoarea primei ipoteze, potrivit ideii 
(false) că oamenii cu bani sunt lipsiţi de scrupule şi umanitate, iar oamenii 
săraci sunt buni şi generoşi. 

Care a fost judecata celui care a făcut filmul? De ce nu a schiţat nici un 
gest de umanitate? Pentru că era profesionist şi punea respectul față de 
consemnarea jurnalistică deasupra obligaţiei (ori nevoii) de a ajuta? 
Situaţia acestuia evocă în mod irepresibil diatriba lui Karl Kraus (scrisă la 


începutul secolului trecut) împotriva jurnaliştilor care smulg reportaje 
senzaţionale de pe buzele muribunzilor. Nu ştim care a fost judecata 
particulară a celui care a preferat să filmeze în loc să încerce să ajute. 
Ştim însă care a fost reacţia jurnaliştilor-comentatori. La absolut toţi 
patima politizării a învins umanitatea faptului divers şi o moarte care ar fi 
trebuit să ne zguduie s-a dovedit a nu fi decât încă o moarte care nu 
dovedeşte nimic. Exerciţiul urii a devenit la aceşti jurnalişti devianţi un 
fel de demonstraţie a grijii lor profunde faţă de nevoile aproapelui lor, care 
îi dispensează de a mai fi umani cu toţi, atâta timp cât îşi pot dovedi 
ferocitatea cu câteva (bine alese) victime rituale, împotriva cărora îşi fac o 
datorie profesională să stârnească şi să întreţină furia publică. 

Ajungem astfel la chestiunea care ne priveşte pe toţi: judecata 
trecătorului. De ce nici un trecător nu a oferit asistență? Mai mult, de ce 
nici unul dintre oamenii care s-a întâmplat să treacă pe acolo nu s-a oprit 
pentru a se interesa de soarta omului acela căzut, însângerat şi, după toate 
aparențele, grav rănit? Ce a fost în mintea trecătorilor? Ce s-a petrecut în 
sufletul lor? Cum să explicăm indiferența generală faţă de un om aflat în 
nevoie? Sub judecata acestor întrebări cădem toţi, fără excepție. Noi toți, 
în chip de trecători indiferenți, am fost de față la agonia acelei fete. În 
justiţie, este o culpă să nu oferi ajutor persoanelor aflate în nevoie vitală. 
În funcţionarea comunităţilor, această culpă nu este o simplă vină: e un 
păcat de dezagregare. 

Avem obiceiul să ne întrebăm, când suntem confruntaţi cu diferitele 
netrebnicii româneşti, de ce suntem aşa? Răspunsul e dat de fiecare dată 
când unul dintre noi moare de indiferența tuturor. Moral vorbind, e lipsă 
de umanitate. Consecințele sunt însă naţionale. Răul românesc nu este 
metafizic (cum ne place să credem, ca să ne flatăm): este lipsa noastră 
endemică de grijă, respect, interes şi atenţie față de aproapele nostru 
român. Noi toţi suntem Cain pentru Abel-ul național. Paradoxul românesc 
este că românii nu recunosc în români semenii umanităţii lor. 


(17 aprilie 2008) 


41. DE CE ESTE IMPORTANT SĂ VOTĂM 


Oriunde întorc capul, oamenii sunt dezgustaţi de politică şi profesează 
numai dispreţ față de politicieni (cu excepţia televiziunilor, care se 
hrănesc din politică precum hienele din cadavre). Parcă nici pe vremea 
dezgustului de regimul Iliescu unanimitatea că totul pute în politică nu era 
mai solid împământenită (sau nu întrunea majorităţi atât de consistente). 
Şi totuşi: regimul Iliescu guverna cu mineriade, nu ştia să producă decât 
stagnare economică şi ne ţinea în carantina Europei; în timp ce guvernarea 
actuală funcţionează cu dezbatere publică, produce creştere economică şi 
ne integrează în lume. De ce atunci pare totul mult mai dezgustător acum, 
decât ne păruse a fi înainte? De ce tinerii nu vor să voteze, adulţii nu mai 
vor să voteze, iar bătrânii par a fi singurii care, preţuind votul sau 
interiorizând disciplina (nu e limpede care din două), se pregătesc să se 
supună noului ceremonial electoral? Votul nu poate fi apărat susţinând că 
în trecut nu exista sau era falsificat sau era interzis. Trebuie o rațiune 
pozitivă. lar aceasta nu pare a putea fi găsită. 

Să vedem de ce. Se crede îndeobşte, aşa ne învață aproape toți 
susținătorii democraţiei, că democraţia este puterea poporului. Oamenii se 
aşteaptă ca votul lor să fie putere efectivă şi, când descoperă că nu este, se 
simt înşelaţi. Oamenii politici, pe care ei îi votează, au putere. Însă ei, cei 
care votează, nu au. În mod frustrant, votanţii descoperă că ei nu au decât 
puterea de a-i vota pe cei care vor avea puterea, dacă vor fi aleşi. Votanţii 
se simt înşelaţi de jocul democratic deoarece, deşi ei conferă puterea, ei nu 
o posedă niciodată; sau o au numai pentru a o ceda; iar cel care o primeşte 
are întotdeauna mai multă decât cel care o dă, care nu resimte că ar avea 
vreuna. 

Vina pentru aceste frustrări nu este însă a democraţiei, ci a felului în 
care e înțeleasă şi apărată în public. Dacă democraţia ar fi puterea 
poporului, atunci vina ar fi într-adevăr a democraţiei. Dar democraţia NU 
este puterea poporului, ci este un sistem de proceduri legale, prin care 
puterea este divizată, temporar acordată şi supusă controlului public, atât 
prin alegeri, cât şi prin legi. Democraţia nu îl face puternic pe cel care 
votează, ci numai pe cel ales; însă puterea care îi este acestuia acordată 
prin vot nu este nici absolută, nici integrală, nici eternă, nici 
nesupravegheată. Aceasta este democraţia: nu un sistem de împuternicire a 


celor care votează, ci un procedeu legal de împărţire a puterii către cei 
votaţi, care nu pot uza de ea decât sub lege, iar legea e egală pentru toți. 

Cei care se aşteaptă să aibă putere efectivă ca votanţi se înşală. Singura 
putere reală a votanţilor este de a asigura funcţionarea jocului democratic. 
lar această „funcţionare“ înseamnă două lucruri. Întâiul este că democraţia 
funcţionează numai prin solidaritatea votanţilor: de aici valoarea morală a 
participării la vot, care, indiferent de rezultatul lui, constă în 
reconfirmarea integrității corpului politic. Fiecare vot, în fond, 
plebiscitează solidaritatea democratică, dincolo de confirmarea sau 
infirmarea aşteptărilor individuale de vot. Al doilea ţine de faptul că 
democraţia nu este un joc de sumă nulă, în care ce dă o parte este câştigat 
în mod net de cealaltă. Când votează, cetățeanul nu doar alege, el confirmă 
implicit, pentru sine şi pentru alţii, cadrul legal în care: (i) orice cetățean 
poate fi ales, dacă reuşeşte să convingă electoratul; (ii) orice putere este 
acordată pe mandat, la termen şi în cantitate limitată; (iii) singura sursă a 
puterii politice este votul. Prin funcţionarea ei, democraţia confirmă cu 
ocazia fiecărui scrutin un tip de ordine morală a societăţii, care posedă 
cele trei trăsături enumerate mai sus. 

Astfel încât a vota nu înseamnă numai a alege: înseamnă mai ales a 
confirma ordinea morală care face posibilă solidaritatea corpului social (şi 
politic) şi care dă sens şi conferă valoare votului individual. În fond, votul 
individual plebiscitează un cadru moral: cadrul moral al vieţii în care 
puterea politică se câştigă de la electorat, se exercită sub mandat, e 
împărțită între mai mulți şi nu se poate sustrage legal controlului public. 

Dar votul mai înseamnă ceva, încă mai subtil, care conferă democraţiei 
un rezervor imprevizibil de resurse morale. Înseamnă un control 
psihologic strâns asupra deţinătorilor de putere. Cât timp există vot, ei ştiu 
că sunt temporari, că sunt trecători, că se află sub control. Dacă sunt răi, 
alegerile îi ţin în şah, în priză, din scurt. Dacă sunt buni, îi incită să fie şi 
mai buni. Dacă nu sunt suficient de buni, comparaţia cu alţii îi obligă 
(dacă nu sunt suficient de buni ca să îi stimuleze). Oricât de răi ori de buni 
ar fi, deținătorii de putere oricum vor fi schimbaţi: acesta este în sine un 
bine, deoarece creează premisele înnoirii continue a sistemului cu 
creativităţi imprevizibile. Conştiinţa că funcţia este un serviciu public, că 


ea este în mod necesar trecătoare şi că abuzul, chiar dacă rămâne 
nepedepsit de justiție (prin corupţie), nu poate rămâne nesancţionat de 
electorat (prin justiţie), toate acestea creează deținătorului de putere un 
profil psihologic esențialmente moral, pe care votul periodic îl întreţine. 

A vota, prin urmare, nu înseamnă numai a alege: înseamnă a-ţi 
manifesta periodic solidaritatea morală cu o ordine a societăţii care e 
bazată pe controlul public asupra oricărui tip de putere. lată de ce cred că 
este întotdeauna important să votăm. 


(1 mai 2008) 


42. BINELE COMUN 


Au fost Paştile, Săptămâna luminată, 1 Mai: zilelor libere oficiale li s-au 
adăugat punţile acordate de guvern şi, astfel disponibilizată, majoritatea 
oamenilor muncii au beneficiat de unul sau mai multe mini-concedii, 
amplu mediatizate de televiziuni şi cu insistență stimulate de ofertele 
agenţiilor de turism. Totul a plutit într-un aer exaltat de chermeză estivală. 
Televiziunile s-au mobilizat şi, în stilul deja plictisitor, au îmboldit la 
distracţie, la adrenalină, la consum, la veselie. Micii şi grătarele la iarbă 
verde nu au fost doar sloganurile mobilizării electorale, de care toţi 
comentatorii politici s-au distanțat cu sarcasm, ci şi obligaţia petrecerii 
timpului liber, la care toate televiziunile au îndemnat, ba, ce spun eu, şi-au 
somat telespectatorii. Te distrezi, exişti (ca tip cool); nu te distrezi, nu 
exişti (decât ca element antisocial). Datoria față de ţară şi neam trece 
acum prin consum şi distracţie. Ca şi patriotismul de expresie naționalistă 
de pe vremuri, consumul şi distracţia au devenit obligatorii. 

Ce s-a văzut mai puţin au fost urmările acestei dezlănţuiri de distracţie 
(încolonată) la aer liber: gunoaiele. Deşi unele televiziuni (Realitatea TV, 
de pildă) au semnalat, prin imagini elocvente, dezastrul lăsat în urmă de 
veselii noştri concetăţeni, nici una nu a analizat semnificaţia acestei 
indiferenţe ori implicaţiile civile ale unui tip de nesimţire care îmbină în 
chip atât de strâns voioşia şi firescul. Am să încerc să o schiţez aici. 

De o parte avem Natura. „Codrul e frate cu românul“, „râul, ramul mi-e 


prieten numai mie“ etc. — relația noastră cu natura (românească) pare o 
legătură de destin istoric şi metafizic. De cealaltă parte avem Omul, fără 
rest exprimat prin această nouă religie a distracţiei şi adrenalinei, pe care 
imperiul mediatic şi răspândirea globalizării o fac nu atât inevitabilă, cât 
obligatorie (pentru a defini normalitatea cetățenească). Oamenii se duc la 
iarbă verde pentru că preţuiesc natura (altfel, de ce ar face-o?). Cu toate 
acestea, o distrug cu voioşie, fără să aibă sentimentul că fac ceva rău (dacă 
l-ar avea, ar mai face-0?). Unde se rupe filmul? În inexistenţa, bine 
mascată şi întreținută de cultura mediatică şi instituţională a formelor fără 
fond, a binelui comun. 

Binele comun nu este o noţiune abstractă a ştiinţelor politice. Nu este o 
realitate academică şi nici o creație a mediilor intelectuale. Binele comun 
este al meu şi al tău. Este un tip de proprietate care este a tuturor, fără a 
putea fi a cuiva anume. De el te poţi bucura cât timp nu încerci să îl 
separi; şi îl poți poseda numai atâta vreme cât nu cauţi să îl confişti. 
Binele comun este, deci, atât spaţiul public, cât şi existența spaţiilor 
private, în toate conexiunile lor. Binele comun înseamnă multe lucruri, 
toate familiare, la îndemână tuturor şi depinzând de toţi: este curăţenia 
oraşului; este calitatea traficului; este punctualitatea serviciilor; este 
lucrul bine făcut; este prospeţimea aerului; este puritatea apei; este 
reținerea de a sări la bătaie, de a înjura, de a-ţi umili ori degrada 
aproapele; este liniştea mea (şi a ta); este politeţea vânzătorilor, 
corectitudinea funcţionarilor, incoruptibilitatea magistraţilor, a miniştrilor, 
a şefului statului; este politeţea ta (şi a mea); este corectitudinea; este 
decenţa; este buna-creştere; este şcoala de calitate; este scara blocului; 
este strada; este natura; este fațada caselor, integritatea canalizării, starea 
stâlpilor, gardurilor, trotuarelor, bordurilor; este starea băncilor din parc şi 
a băncilor în care ne ținem banii; este soliditatea monedei; este încrederea 
în stat, în oameni, în politicieni, în instituţiile de drept public şi privat; 
este gunoiul pe care NU îl aruncăm în spaţiul public; este curăţenia pe care 
o întreținem; este liniştea de care ne înconjurăm pentru a-l lăsa pe 
aproapele nostru în pace; este capacitatea noastră de a face ceva pentru 
omul de lângă noi, care să fie neplătit, necerut, nerecompensat; este 
bucuria de a trece nevăzut, după ce ai făcut un bine şi satisfacția de a 


vedea că cineva are folos de pe urma lucrului bine făcut de tine; este 
certitudinea că nu eşti singur nici la bine, nici la greu, iar la rău justiţia nu 
e o formă sadică de a chinui, ci o restaurare dreaptă a solidarităţii violate. 
Binele comun este siguranţa că nu vei fi nici atacat pe stradă, nici jefuit de 
tâlhari, nici umilit de cei puternici, nici aruncat la coş de justiţie, nici 
călcat în picioare de stat. 

Binele comun înseamnă încă multe alte lucruri, care, toate, atunci când 
sunt bune, ne fac viaţa decentă şi bogată, iar când nu sunt, ne-o strică, 
urâțesc şi scurtează (tuturor, nu numai unora). Binele comun este ceea ce 
ne face să trăim bine, în timp ce absenţa lui ne face să trăim urât (nu doar 
prost). Urât, nu doar prost — adică aşa cum trăim acum: fără încredere în 
oameni, fără încredere în instituţii, ulceraţi de o invidie nesăţioasă față de 
cei care reuşesc, animați de un dispreț nemilos față de cei care pierd, 
nepăsători față de natură, nesimțţiţi față de semeni şi indiferenți la blam. 

Societăţile care recunosc şi identifică un bine comun prosperă pentru că 
au putut dezvolta o cultură socială a încrederii, decenţei, bunei-creşteri şi 
respectului reciproc. Societăţile care nu recunosc existența unui bine 
comun decad şi se zbat în mizerie pentru că au dezvoltat o cultură socială 
a neîncrederii, a nepăsării şi a nesimțţirii. Să nu dăm, deci, vina pe 
politicieni: răul începe cu noi, cei care distrugem natura, murdărim 
străzile, facem irespirabile blocurile, transformăm în haznale spaţiile 
publice şi ne umilim cu sete şi sadism semenii. Răul începe de la scara 
blocului. 


(8 mai 2008) 


Note 


3. Acest articol nu trebuie înțeles ca fiind împotriva parlamentului. 
34. Aceste articole nu trebuie înțelese ca fiind împotriva presei. 
5. Aceste articole nu trebuie înțelese ca fiind împotriva nimănui anume. 

36. Mahăr, cu sensul de şef, de mai mare peste alții, vine din germanul der Macher/die 
Macherin, care desemnează pe cel/cea care poate şi ştie cum să facă lucruri, cel/cea care făcând 
se descurcă (die Macherei înseamnă intriga, sforăria, combinaţia, dar şi cârpăceala, lucrul prost 
făcut — cam aşa cum fac, la noi, descurcăreţii care încurcă pe toată lumea). Ştab înseamnă la noi 
şef, conducător, persoană de vază şi provine din substantivul masculin german Stab, care 
înseamnă băț, toiag, vergea, baghetă, dar şi baston de mareşal şi stat-major. Grande, granzi vine 
în uzul românesc din spaniolă, unde grande are sensul de membru al celei mai înalte nobilimi (în 


latină, adjectivul grandis înseamnă mare, de mari proporţii, dar şi important, însemnat, elevat, 
solemn, nobil, în vârstă, puternic). 

37. Dau sursa ei, pentru că formula a trecut în folclor şi, odată cu originea, şi-a pierdut şi 
contextul. Într-o scrisoare din 9 aprilie 1887, lordul Acton îi reproşa lui Mandell Creighton, viitor 
episcop anglican al Londrei şi autor al unei istorii a papilor (A History of the Papacy during the 
Period of the Reformation, 5 vol., 1882-1894) pe care Acton o recenzase cu ocazia apariţiei 
volumelor 3 şi 4 (1887), indulgenţa cu care judeca faptele mai marilor lumii, a papilor ori regilor. 
Resping canonul dumneavoastră moral în judecarea celor care deţin puterea, spunea în esență 
lordul Acton: „Responsabilitatea istorică trebuie să dea o replică lipsei de responsabilitate juridică 
[a deţinătorilor de putere]. Puterea tinde să corupă, iar puterea absolută corupe în mod absolut. 
Oamenii mari sunt aproape întotdeauna oameni răi, inclusiv în situațiile în care puterea lor se 
exercită prin influenţă şi nu prin autoritate: la care trebuie să adăugăm tendinţa autorității de a-i 
corupe pe cei care o dețin. Nu e erezie mai rea decât să crezi că funcţia îl sfințeşte pe deținătorul 
ei. Cei care cred asta neagă şi catolicismul şi liberalismul, care se întâlnesc în respingerea ideii că 
scopul scuză mijloacele“ („Acton-Creighton Correspondence“, Selected Writings of Lord Acton, 
vol. II, J. Rufus Fears [ed.], Liberty Classics, Indianopolis, 1985, p. 383). 

38. PNL a decedat moral, decăzând din calitatea sa de partid istoric, atunci când a început să 
semene, în practica sa parlamentară, cu PSD, iar guvernarea sa nu a mai putut fi distinsă decât 
prin câteva nume de guvermările PSD anterioare. 

39. PD, care provine din FSN, se poziţionează la centru-dreapta. 

40. PSD nu poate fi distins prin nimic, la scară românească, de un partid de centru-dreapta. 

41. H.-R. Patapievici, „Inactualitatea lui Eminescu în anul Caragiale“, Flacăra, nr. 1—2, 2002, 
p. 86. 

42. Viorel Patrichi, „Masca lui Ianus şi mentalitatea «second hand», Rost, nr. 24, februarie 
2005. 

43. Fii bun până la moarte este, în traducere, titlul unui emoţionant roman de Zsigmond 
Móricz (1879-1942), pe care l-am primit ca premiu la sfârşitul clasei a şaptea. 


CAPITOLUL III 
Anii urii (iunie 2008 — iunie 2010) şi până azi, în 
formă continuată 


43. SUPREMAȚIA TELEVIZIUNILOR, DEGRADAREA 
POLITICULUI 


Spuneam acum câteva săptămâni că, în ultimul an, ceva s-a schimbat 
dramatic, deşi pe nesimţite, în felul în care se face la noi politica. Din 
protagonist al politicii, cetăţeanul s-a transformat din ce în ce mai mult 
într-un spectator. Politica a devenit un spectacol mediatic, dirijat de nevoia 
politicienilor de a se alege şi de interesele trusturilor de presă, care, deşi 
sunt economice în finalitate, se manifestă prin opţiuni politice atât ca 
expresie, cât şi ca mijloc de realizare. Devenind rating politica a încetat să 
mai fie politică: ea nu se mai bazează pe convingeri politice, pentru a se 
exprima, şi nici pe formarea unei conştiinţe politice, pentru a funcţiona. 
Televiziunile au preluat dezbaterea şi i s-au substituit. Din mijlocitori ai 
dezbaterii publice, moderatorii au devenit actori, apoi formatori, iar din 
formatori, sub influenţa intereselor patronilor şi a presiunilor politicii, s- 
au transformat în deformatori de opinie. 

În formarea ori deformarea opiniei, moderatorul ori postul de 
televiziune a ajuns mai important şi decât politicianul invitat, şi decât 
ideile dezbătute. Aşa cum câmpul politic este împărţit pe partide, mass- 
media sunt cartelate pe patroni. Şi aşa cum opţiunile politice sunt grupate 
ideologic, mesajul trusturilor de presă este structurat în funcţie de 
interesele patronatului. Nu ideile politice fac agenda publică, ci interesele 
de emisiune ale moderatorilor cu rating. Nu mai este vorba de spirit 
public, ci de spirit parohial: şi nu al celor cu idei, ci al celor cu bani, 
poziţie, mijloace şi interese. Puterea presei a devenit profitul ei şi se 
împarte convenabil între cei care o fac şi cei pentru care se face. Presa, 
câine de pază (al democraţiei)? Da, într-un fel: dar nu împotriva 


duşmanilor, ci în favoarea beneficiarilor. Nu mai există nici inocenţă, nici 
prezumție de bună-credinţă: toată lumea ştie că fiecare va minţi, când îi va 
pica bine, pe oricine. 

Acest cinism a fost iniţial generat de lipsa de caracter, dar a ajuns să fie 
întreținut ca standard profesional prin condiționarea prosperității de 
obediență. Cine vrea prosperitate trebuie să plătească în obedienţă. Ca să 
nu fie respingătoare, obedienţa s-a deghizat, convenabil, în indignare: 
avem numărul cel mai mare de moderatori indignaţi din toată presa 
europeană, la un grad de aservire patronală disproporționat mai mare. Cum 
se poate vedea, indignarea este, şi ea, cartelată: ştii peste ce indignare vei 
da în funcţie de postul pe care comuţi; indignările nu mai sunt personale, 
sunt ale trustului de presă. În felul acesta, întreg mediul moral al 
transmiterii şi comentării informaţiei s-a falsificat. În timpurile clasice ale 
bunei-credinţe, dezinformarea era naivă şi se obținea prin trunchierea 
informaţiei. În timpurile totalitare ale relei-credințe, dezinformarea era 
brutală şi se făcea prin falsificarea ori suprimarea informaţiei. 
Dezinformarea noastră, mai subtilă, e obţinută direct prin falsificarea 
mediului moral de la care emană informaţia: suntem supuşi unei 
mistificări de bună-credinţă morală atât de sistematice şi de enorme, încât 
sub înrâurirea ei aproape că nu mai e nevoie nici de dezinformarea naivă, 
nici de cea brutală. Fiind minţiţi în chiar sursa încrederii noastre morale, 
ravagiile sunt mult mai mari decât cele produse prin înşelăciunea 
cognitivă a dezinformării. Urmarea, asupra noastră, e sigură: neîncredere, 
cinism, relativism, dezinteres, lehamite şi dispreţ. Soluţia, în ce-i priveşte, 
e neclară. 

Sursa acestei neclarităţi este dezertarea presei de la menirea ei. 
Dintotdeauna, în timpurile moderne, aliatul cetăţeanului împotriva 
abuzurilor puterii a fost presa. Presa noastră (independentă) a debutat bine 
după 1989, dar a dat de bani după 2000. Astăzi, urmând unei evoluţii mai 
generale, presa a devenit aproape numai televiziune, iar televiziunile, 
cedând ispitei enormei puteri de manipulare a opiniei publice de care 
dispun, înainte de a face presă, fac afaceri. Sau, mai degrabă, fac afaceri 
prin intermediul facerii şi desfacerii presei. Cu ochii pe presă, politicienii 
au descoperit că e în interesul lor să îi îndepărteze pe cetăţeni de politică. 


Infantilizarea electoratului, utilă pe vremuri, nu mai putea fi obţinută, 
pentru că nivelul de educaţie a crescut, iar informaţia e peste tot, te trage 
de nas şi dacă vrei să o ignori. Electoratul, însă, poate fi în mod mult mai 
profitabil distras de la politică dacă este continuu distrat. Scopul politicii a 
devenit distragerea electoratului de la politică. Iar acest lucru se obține (a) 
prin transformarea politicii în spectacol; (b) prin transformarea 
televiziunilor în vector politic unic; (c) prin transformarea anumitor 
oameni politici în entertaineri la vedere şi ţinerea în culise, igienic sustraşi 
ochiului public, a celor care trag sforile; (d) prin mutarea tuturor 
dezbaterilor publice la televiziuni şi transformarea lor în spectacole de 
divertisment. 

Cum am putea lupta împotriva noii singurătăţi a cetăţeanului? Fireşte, 
încercând să readucem televiziunile la menirea lor; ori încercând să 
populăm cu „făpturi prietenoase“ spaţiul deocamdată vid dintre stat şi 
individ. Dar cum, efectiv, este ceea ce trebuie să reiasă din dezbaterea 
publică. 


(5 iunie 2008) 


44. TREI ANORMALITĂȚŢI ACCEPTATE CA 
NORMALITĂŢI 


Actuala campanie electorală afişează ca fiind normale trei anormalităţi 
vădite. Întâi de toate, preluarea luptei politice de către presa televizată. 
Acest lucru a ajuns să fie considerat normal, mergând până acolo încât 
singura arenă publică a politicii a devenit talk-show-ul (nu parlamentul), 
unicul arbitru al dezbaterii publice a ajuns să fie moderatorul de talk-show 
(nu opinia publică), singurii politicieni cu nume au devenit cei care ştiu să 
se facă invitaţi la talk-show-uri (nu cei care, prin pertinenţă şi talent 
politic, ajung să orienteze dezbaterea publică), iar televiziunile au căpătat 
monopol pe informaţiile politice, ceea ce înseamnă că nu mai există altă 
politică decât cea a televiziunilor. Parlamentul nu mai este locul dezbaterii 
politice (dovadă că este cel mai adesea pustiu), opiniei publice i s-a 
substituit moderatorul cu rating, pertinenţei politicianului cu discurs i-a 


luat locul impertinenţa clănțăului cu tupeu (tipului „Corneliu Coposu“, 
vechiul ideal, i-a luat locul tipul „Aurelian Pavelescu“, noua realitate), iar 
ratingul a ajuns să facă politica. Politica cetăţeanului, deci, a dispărut. A 
rămas, singură şi sigură de ea, arogantă şi dominatoare, politica trusturilor 
de presă, care funcționează potrivit regulii mafiote „cine domină 
televiziunea, face opinia publică; cine aranjează jocurile, controlează 
culisele“. 'Televiziunile nu mai sunt prietenul cetăţeanului, au ajuns să fie 
controlorul, cenzorul, manipulatorul şi, în cele din urmă, înlocuitorul său 
politic. 

A doua anormalitate ţine de faptul că moderatorii cu opţiuni politice 
transparente nu se mai străduiesc nici să fie neutri, nici sa îşi ascundă 
partizanatele. Treptat, treptat, prin intoxicare zilnică, anomalii frizând 
patologicul precum emisiunile unor Mihai Gâdea ori Mircea Badea au 
ajuns să nu mai stârnească repulsie, au încetat să mai producă stupoare, au 
început chiar să placă — pe scurt, au intrat în normalitate. Desigur, potrivit 
unor standarde raţionale, această normalitate este anormală. Dar, cel puţin 
pentru moment, această anormalitate a reuşit să se substituie cu succes 
normalităţii. E o regulă a normalității ca oamenii cu obsesii să nu fie 
consultaţi în evaluarea propriilor obsesii. La noi nu este aşa. Cornel 
Nistorescu ori Victor Ciutacu, care au dezvoltat fixaţii maniacale 
împotriva preşedintelui Băsescu, sunt consultați cu nonşalanţă în privința 
actelor şi spuselor preşedintelui Băsescu. E ca şi cum ai cere pacienților 
să-şi consulte medicii. La noi acest lucru a devenit normal, deşi el este 
anormal în orice lume normală. Chiar şi emisiuni mai subtil manipulative, 
cum este talk-show-ului moderat de Răzvan Dumitrescu, îşi vădeşte 
opțiunea politică partizană prin predilecţia pentru anumiţi invitaţi, care nu 
sunt reprezentativi decât pentru agenda moderatorului, nicidecum pentru 
dezbaterea politică normală. Aurelian Pavelescu, Lucian Bolcaş, Şerban 
Nicolae, Ion Ghişe şi aproape toți invitaţii săi spun, în orice împrejurare, 
un singur lucru: cel pe care moderatorul îl gândeşte, dar, pentru eficacitate 
mediatică, nu îl spune direct, ci îi lasă pe invitaţii săi permanenţi să o facă. 
Astfel, moderatorii nu mai asigură cadrul dezbaterii îi fixează autoritar 
agenda. lar agenda, care pe vremuri era ascunsă, e acum la vedere. 

În fine, cea de a treia anormalitate ambalată ca normalitate este 


consensul format în jurul ideii că orice face preşedintele Traian Băsescu e 
rău, e greşit, e împotriva Constituţiei, iar acţiunile PDL sunt fie nule, fie 
incompetente, fie nocive — deci orice mobilizare împotriva lor e 
justificată. Neutralitatea a devenit sinonimă cu favorizarea celor care se 
opun PDL-ului, ca „partid al lui Băsescu“. Orice ar spune, Băsescu e de 
ocară; orice ar face, PDL e fantoşă. Consensul în jurul acestui exces ţine 
de logica stigmatizării, care pretinde ca faptul de a fi ceva să facă inutilă 
analiza şi de prisos judecata: evreul e rău ca evreu, Băsescu e rău ca 
Băsescu (la fel PDL). Această anomalie trece acum drept normalitate. În 
mod straniu, breasla jurnaliştilor e perfect acomodată acestei perversităţi, 
dovadă că nimeni (cu excepția unor outsideri) nu se ridică împotriva 
aberaţiei. Însă, din punctul de vedere al luptei politice, distorsionarea e 
magistrală: lucrarea „Celor 322“ de ieri merge azi înainte prin 
comentatorii politici de serviciu, cu o eficacitate pe care tentativa de a-l 
suspenda pe preşedinte de acum un an nu o avusese, pentru că era 
EVIDENT partizană politic. Acum partizanatul politic este ascuns nu de 
grija de a-l travesti, ci de faptul că nu mai este al politicienilor, ci al 
comentatorilor politici, şi este general. Cine ar striga că aceştia mint, ar fi 
imediat dovedit de minciună, dar nu prin raportarea la fapte, ci prin 
invocarea consensului! Dovadă că sunt epoci în care strigătul „împăratul e 
gol!“ nu mai convinge pe nimeni, fără ca toţi să fie cumpăraţi — e suficient 
ca majoritatea să fie hipnotizată. De fapt, ce s-a întâmplat? S-a întâmplat 
că s-a produs o deplasare a centrului, care face ca opinia „Traian Băsescu e 
scelerat“, care fusese extremă față de vechiul centru (cel normal), să pară 
descriptivă şi normală raportată la noul centru, care nu este altul decât 
vechea extremă, spre care centrul vechi a fost translatat prin forța 
manipulării. 

Este „meritul“ televiziunilor de a fi impus subliminal ca normale trei 
anormalități patente: anormalitatea că e firesc ca televiziunile să se 
substituie politicii, iar din cetăţeni să facă telespectatori de divertisment; 
anormalitatea că ar fi normal ca moderatorii şi comentatorii să fie 
partizani; în fine, anormalitatea că ar constitui o marcă de normalitate să 
fim cu toţii, din principiu, împotriva lui Traian Băsescu şi contra PDL. Ei 
bine, nu suntem! Refuzăm consensul obţinut prin falsificarea centrului. 


(12 iunie 2008) 


45. MIZA ALEGERILOR ŞI LOGICA ALIANŢELOR 


Nicolae Văcăroiu, vicepreşedinte PSD şi preşedinte al senatului, a 
dezvăluit în vinerea dinaintea turului doi al alegerilor locale care este 
strategia PSD pentru viitor: „Domnul Traian Băsescu încalcă tot mai des 
Constituţia. Dacă continuă pe această linie, poate avea şi surpriza unei noi 
suspendări“. Deci, deşi preşedintele încalcă frecvent Constituţia, PSD nu 
reacționează deocamdată (ceea ce îl face complice), aşteaptă însă 
momentul potrivit (ceea ce arată că nu de Constituţie îi pasă, ci de 
eficacitatea loviturii politice). Potrivit PSD, momentul potrivit pentru 
suspendarea preşedintelui este imediat după aflarea rezultatului alegerilor 
generale. Căci, argumentează acelaşi Văcăroiu, riscul de a nu avea un 
guvern PSD e mare: „e greu ca un [singur] partid să treacă peste 50%“. 
Prin urmare, „domnul Băsescu trebuie să se aştepte şi la surprize“. 
Surpriza este suspendarea. Scopul nu este apărarea Constituţiei, ci, în mod 
explicit, încercarea de a-l împiedica pe preşedintele recalcitrant să 
numească un prim-ministru care nu convine PSD. Odată preşedintele de 
drept suspendat, cel care salvează PSD de riscul de a nu rata încă o dată 
guvernarea este, fireşte, preşedintele interimar, adică Nicolae Văcăroiu, 
care „numeşte prim-ministrul“. Rezultă un guvern PSD. Cum va guverna 
PSD? Simplu. Nici fruntaşii PSD, nici fruntaşii PNL, nici fruntaşii PC nu 
ascund faptul că se vor alia (iar UDMR va întări oricând pe cel mai 
puternic). Spune Nicolae Văcăroiu: „în momentul în care reuşim să facem 
după alegeri o alianţă şi avem o majoritate, de peste 50%, va fi greu pentru 
Traian Băsescu să desemneze un prim-ministru pe care îl vrea el şi să 
meargă cu un guvern minoritar. În orice caz, PD-L se va duce undeva la 
limita a 20%, nu mai mult“. Restul de procente electorale, în planurile lui 
Nicolae Văcăroiu, sunt sigure: ele vor reprezenta, renăscută şi confirmată 
de alegeri, coaliția deja cunoscută a „Celor 322“. 

Această analiză, în cinismul ei, exprimă perfect atât lecţia acestor 
alegeri, cât şi logica alianțelor politice care, în ultimii patru ani, au făcut 
şi desfăcut câmpul politic. Dacă privim harta politică de azi a judeţelor, 


vedem că, aşa cum au pronosticat artizanii Alianţei D.A. în 2004, PD şi 
PNL formează şi în momentul de față, dacă ar mai fi împreună, cel mai 
important partid din ţară, ilustrând faptul că electoratul a trecut, cu o 
majoritate sensibilă, de la stânga la dreapta (definițiile sunt româneşti, nu 
absolute). În schimb, PSD a pierdut întâietatea. Pentru PSD, fiind vital ca 
PD şi PNL să nu stea împreună, decizia premierului Tăriceanu de a 
distruge Alianţa D.A., urmând astfel interesele lui Dinu Patriciu (legate, 
cum ştim, de PSD), a fost salvatoare. În acest mod, ironie a sorții, partidul 
istoric PNL a fost cel care a oprit declasarea PSD şi a stopat orientarea 
spre dreapta a electoratului. 

În termeni de partide, expresia destrămării Alianţei D.A. a fost apariţia 
PDL, iar tentativa de a neutraliza puterea preşedinţiei şi de a prelua de la 
aceasta toată puterea executivă au fost ilustrate prin suspendarea 
preşedintelui — formidabil instrument de luptă, comparabil cu mineriadele. 
Deşi eşuată, tentativa de suspendare a pecetluit limitele puterii 
preşedintelui şi a consfințit actuala logică a alianțelor. (i) Preşedintelui i s- 
a impus să se conformeze: el sau face jocul altora, caz în care este 
considerat constituțional şi este lăsat în pace; sau joacă, dar atunci e 
ameninţat cu neconstituţionalitatea şi eliminarea din joc. (ii) lar alianţa 
alternativă la fosta Alianţă D.A. constă în cuplarea strategică a PSD cu 
PNL, cu sprijinul oportunist al PC şi al cui s-o mai nimeri. Astfel, criteriul 
politic de separare după ideologii (dreapta şi stânga) a fost abandonat în 
favoarea criteriului de putere, care, chemat să ofere oportunităţi 
intereselor economice ale aliaților, este întotdeauna venal. Ideologia a fost 
înlocuită prin profitabilitate, iar afinitatea electivă prin sete de putere şi 
interes nud. 

În mod limpede, există doi învingători şi mai mulţi sforari. PSD, prin 
ruperea Alianţei D.A., a reuşit să îşi păstreze o poziţie aproape centrală, 
din care, altminteri, ar fi fost, prin logica maturizării electoratului, 
decăzută. PNL, cu o mare abilitate, a reuşit să îşi adjudece din electoratul 
Alianţei D.A. un electorat de manevră, remarcabil de orb la manevrele 
prin care a reuşit să o rupă. Dinu Patriciu, prin subordonarea PNL şi 
acapararea culiselor, a dovedit că un particular faraminos de bogat poate 
împinge politica unei ţări în orice direcţie doreşte, în mult mai mare 


măsură decât o poate face un şef de stat (dacă e responsabil şi nu 
abuzează; dacă e iresponsabil, are oricând la dispoziţie abuzul). Din 
destrămarea Alianţei D.A. şi regruparea partidelor sub semnul „Celor 
322“, au de câştigat toţi oligarhii care, prin puterea televiziunilor pe care 
le controlează şi cu ajutorul banilor cu care le lipesc jurnaliştilor buzele, 
au învăţat să participe profitabil la jocul politic într-un grad nemaivăzut 
până acum, la noi. Dovadă că la aceste alegeri singurii doi actori care NU 
au avut de partea lor neutralitatea nici unei televiziuni, publice ori private, 
au fost Traian Băsescu, preşedintele republicii, urât de toți teleaştii în 
direct şi la ore de maximă audienţă, şi PDL, cel mai mare partid de centru- 
dreapta, ridiculizat şi minimalizat de toţi moderatorii, ceas de ceas şi în 
proporţie de masă. 

Faptul că electoratul nu a simţit acest dezechilibru flagrant face sistem 
şi cu rezultatul alegerilor, şi cu succesul alianţei PSD-PNL, şi cu impasul 
în care se află puterea cetățeanului de a controla ori modera ceea ce, când 
are mintea subjugată, nu poate nici înțelege, nici critica. 


(19 iunie 2008) 


46. JUSTIŢIA, POLITICA ŞI O VICTORIE TÂRZIE 


În 2002, Daniela Buruiană, pe atunci vicepreşedinte PRM şi vicepreşedinte 
al Comisiei parlamentare de control a SRI, era un om influent prin poziţie 
şi temut prin comportament. Semnul cel mai limpede al puterii care 
decurgea din această influenţă era acela că, la televizor ori în imundele 
publicaţii PRM, deşi porcăia pe toată lumea, nimeni nu reacționa. Părea 
inamovibilă în putere şi imună la orice sancţiune. Oricum, justiţia părea să 
îi stea la picioare, deoarece din partea ei primea numai impunitate. Ca stil, 
era copia fidelă a lui Corneliu Vadim Tudor: la fel de brutală în limbaj, le 
fel de primitivă în gândire, la fel de extremistă în atitudine. Afecta relaţii 
privilegiate cu serviciile secrete, părea să cunoască dosarul fiecăruia, îşi 
ameninţa victimele cu informaţiile de care dispune, promitea dezvăluiri 
incendiare împotriva cui îi căşuna, îşi zugrăvea cu ură adversarii şi îi 
înfricoşa cu dezvăluiri nimicitoare. Judecând după violenţa limbajului, ai 


fi zis că, dacă i-ar fi stat în putere, ar fi arestat jumătate din ţară şi ar fi 
împuşcat pe loc societatea civilă, pe care o ura activ, birjăreşte şi cu obidă 
de temnicer. În toate, urma fidel, servil şi arogant programul PRM. 

Deşi nulă intelectual şi ineptă politic, Daniela Buruiană a făcut după 
1990, prin huliganism şi în siajul extremismului, o formidabilă (şi prin 
nimic meritată) carieră politică. Între 1990 şi 1992 a fost deputat din 
partea FSN, pe care l-a trădat încă pe când îl reprezenta în parlament, 
deoarece în 1991 a devenit membru în Comitetul Director al PRM (să nu 
ne mirăm, însă: PRM a fost fiul natural şi protejat al primului FSN). Din 
1996 până în decembrie 2007, când a fost exclusă din PRM, s-a manifestat 
gălăgios ca unul dintre cei mai brutali şi extremişti deputaţi ai acestui 
partid. Între 1996 şi 2004, timp de două legislaturi, Daniela Buruiană a 
fost membru şi vicepreşedinte al Comisiei comune permanente a Camerei 
Deputaţilor şi Senatului pentru exercitarea controlului parlamentar asupra 
activităţii SRI, poziţie din care a proferat cele mai iresponsabile insanități 
împotriva inimicilor ei, politici ori ba, pe care îi acuza invariabil de 
trădare şi venalitate. Şi Vadim Tudor făcea la fel. Dar ceea ce era specific 
acestui tip de terorism public, în cazul deputatei Daniela Buruiană, era 
invocarea serviciilor de informaţii din poziţia de parlamentar care le 
controlează: Daniela Buruiană a fost membru apoi vicepreşedinte al 
Comisiei parlamentare de control a SRI din 1996 până în 2004, iar din 
2004 până în 2007 a fost secretar al Comisiei speciale a Camerei 
Deputaţilor şi senatului pentru exercitarea controlului parlamentar asupra 
SIE — unsprezece ani de proximitate, de pe poziţii de control, cu serviciile! 

În tot acest timp Daniela Buruiană a ameninţat, a injuriat şi a calomniat 
invocând informaţiile deținute de la SRI şi SIE, iar acestea, în mod straniu 
şi suspect, au tăcut. SRI şi SIE şi-au făcut un enorm deserviciu public prin 
tăcerea pe care au păstrat-o. Era ca şi când fie i-ar fi admis acuzaţiile, fie 
ar fi acceptat că sunt făcute în numele lor, fie le-ar fi fost teamă de ea. Prin 
această tăcere, serviciile au întărit impresia că deputatul PRM Daniela 
Buruiană este şi influent, şi informat, şi puternic. Deci, de temut. 

Acesta este contextul în care, în 2002, Daniela Buruiană i-a acuzat pe 
trei dintre membrii de atunci ai Colegiului CNSAS (pe Andrei Pleşu, pe 
Mircea Dinescu şi pe mine) că sunt membri ai unor servicii secrete străine 


ostile României şi că au vândut dosare de la CNSAS în străinătate. Am 
hotărât, exasperați, să o dăm în judecată (apărător ne-a fost George 
Muşat), deşi era notoriu că şeful ei de partid şi de huliganism politic, 
Corneliu Vadim Tudor, în ciuda tuturor enormităţilor şi mârşăviilor pe 
care le-a proferat şi în pofida atacurilor la care s-a dedat, nu fusese 
niciodată sancţionat legal. Prin urmare, exista deja o tradiţie de impunitate 
pentru huliganismul „marca PRM“, prin care justiţia păruse să admită că 
există calomnii şi calomnii: iar împotriva celor proferate de PRM nu 
există protecţie nici prin sancţionarea infractorului, nici prin protejarea 
onoarei victimei. 

Procesul cu Daniela Buruiană a durat şase ani. S-a judecat de şase ori. 
Prima oară, a fost câştigat în prima instanţă, apoi în apel. Acuzata a făcut 
recurs, iar instanța i-a dat dreptate şi, în mod misterios, a decis să 
retrimită dosarul să fie rejudecat în fond. Încă o dată, s-a judecat în primă 
instanţă, a fost câştigat; în apel, a fost câştigat. Acuzata a făcut din nou 
recurs, iar la această judecată, în fine, decizia completului de judecată, de 
astă dată, definitivă şi irevocabilă, a fost împotriva ei. Instanţa a decis că 
Daniela Buruiană a calomniat. Implicit, s-a arătat că aceasta a minţit 
atunci când, de la înălțimea şi cu autoritatea poziţiei sale de deputat PRM 
şi vicepreşedinte al Comisiei parlamentare de control a SRI, a invocat 
serviciile ca să acuze trei cetăţeni români nevinovaţi de spionaj şi de 
trădare. 

Cum pentru a dovedi un lucru atât de simplu justiţiei i-au trebuit şase 
ani şi cum huliganii din PRM par a avea în continuare imunitate (să ne 
amintim că agresorii din 18 decembrie 2006, între care se afla Daniela 
Buruiană, nu au fost niciodată sancţionaţi de colegii lor parlamentari), mă 
întreb: oare Daniela Buruiană a pierdut în fine procesul pentru că nu mai 
este nici vicepreşedinte PRM, nici secretar al Comisiei parlamentare de 
control al SIE? 

Justiţia noastră e neliniştitoare şi când face dreptate. 


(3 iulie 2008) 


47. RATINGUL ŞI CONSIMȚĂMÂNTUL MORAL 


Trecând în revistă cu mai mulţi prieteni din Occident cele mai inepte 
emisiuni de televiziune de la noi, am constatat că toate copiază un format 
străin. Am întrebat: şi emisiunea cu Valentin Stan, cu interpelările sale 
birjăreşti — despre care credeam că sunt specificul patologic al omului? 
Da, există una in Spania. Şi aberaţia creată de Mircea Badea — despre 
mârlănia căruia credeam că e unică? Da, mi s-a spus, copiază şi ea un 
format existent în mai multe ţări occidentale. Am rămas perplex. Vasăzică, 
prin imitație, suntem la fel de nebuni ca occidentalii, şi anume de o 
nebunie care o copiază pe a lor. Dar, m-am întrebat, suntem oare nebuni în 
acelaşi fel? Judecând doar după consecinţe, nebuniile noastre par să fie 
mai nocive decât ale lor. E limpede de ce: în definitiv, ţările lor arată mult 
mai bine decât a noastră, iar societăţile lor sunt mult mai respirabile decât 
este a noastră. Nouă, îmi vine să cred, ne face mult mai mult rău 
abandonarea oricărei forme de politețe publică decât lor, care au o solidă 
tradiție a decenţei publice în spate; iar replierea moderatorilor şi 
comentatorilor noştri pe formula agresivităţii nude (uneori şi tâmpe) ne 
dizolvă ca societate şi ne împiedică să ne coagulăm în jurul unui bine 
comun, într-o măsură incomparabil mai mare decât îi împiedică pe 
occidentali acelaşi lucru. 

Explicaţia este că noi avem de construit o societate, în timp ce ei, pe a 
lor, o au deja şi construită, şi bine constituită, şi remarcabil consolidată. 
Prin emisiuni năroade, ei îşi pot doar dăuna: căci, dacă ar dori să-şi 
distrugă societăţile pe care le au, occidentalii ar trebui să lupte cu 
soliditatea tradiţiei şi cu tăria moravurilor publice, ceea ce nu e lucru de 
şagă. În schimb, nouă, emisiunile năroade nu ne dăunează, pe noi ne 
distrug de-a dreptul: pentru că ne împiedică să ne constituim ca societate 
bine rânduită; pentru că ne fac inapţi să identificăm un bine comun; pentru 
că stimulează în noi instinctele joase şi deriziunea, şi pun surdină 
seriozităţii, atrofiind simţul civic. Chiar dacă formatul celor mai cretine 
emisiuni TV este importat din Occident, între noi şi ei există această 
diferență esenţială: răul care pe occidentali îi descumpăneşte, pe noi ne 
distruge. lar motivul, cum am spus, e acela că prin puterea tradiţiei civice, 
virtuțile publice, care lor (încă) le prisosesc, nouă ne lipsesc (cu 
desăvârşire). 


Revin însă la întrebarea inițială: admițând că nebunia anumitor emisiuni 
de televiziune provine dintr-un format importat, suntem oare nebuni în 
acelaşi fel cu occidentalii de la care le-am copiat? Răspunsul e NU. Nu ne 
separă doar tradiţia civică, ci şi reținerea individuală, adică o virtute care 
ține de aluatul nostru moral, care e alunecos, imprevizibil şi abisal. „Simţ 
enorm şi văz monstruos“ nu este o licență poetică despre o noapte 
exasperată a unui personaj literar, ci este registrul cotidian al raportării 
noastre la lume. Traficul nostru rutier este aiuritor pentru că şoferii noştri 
simţesc enorm, iar reacţiile noastre obişnuite sunt monstruoase, pentru că 
felul în care vedem lumea e dus în exces. La formatul idiot al emisiunilor 
de care am pomenit trebuie, deci, să adăugăm şi ingredientul agravant al 
acestui „simţ enorm şi văz monstruos“, care scoate din normal chiar şi 
anormalitatea. La noi, nimic nu are limită (decenţa cu atât mai puţin). Şi, 
după cum (ori pentru că) nimic nu rezistă, totul (ni) se poate întâmpla: 
astfel că nu suntem scutiţi de nici o surpriză, oricât de proastă; şi oricând 
suntem pândiţi de regres ori de recădere — un alt fel de a spune că 
acumulările noastre nu creează tradiţie, ci doar aglomerări. 

În semnalarea pe care am făcut-o, a copierii unor emisiuni TV inepte, 
lucrul care ar trebui să ne pună pe gânduri nu este atât imitarea servilă (şi 
ea de condamnat), ci contribuţia noastră la aceste inepţii: excesul, injuria 
groasă, lipsa oricărei limite, disprețul compact pentru decenţă, disprețul 
neruşinat față de onoare şi nepăsarea iresponsabilă față de simţul comun. 
Dacă aceste defecte ar fi doar ale celor care realizează emisiunile, poate că 
nu ar fi atât de grav. Cu adevărat îngrijorător, însă, este faptul că anume 
aceste emisiuni golăneşti înregistrează ratingul cel mai mare, interesul cel 
mai activ, aprobarea cea mai trepidantă. Fiind vorba de emisiuni care 
trăiesc din stimularea naturii umane celei mai joase, frecventarea lor 
implică nu doar zapare, ci şi aprobare; nu doar informare, ci şi 
consimțământ. Ratingul ridicat indică un nivel mărit al contaminării cu 
produse morale nocive. Cei care se amuză cu Mircea Badea se lasă de fapt 
murdăriți de caracterul moralmente inacceptabil al miştocăriilor sale, iar 
cei care participă la „interpelările“ lui Valentin Stan se lasă înjosiţi de 
agresivitatea mârlănească a „poantelor“ lui. Oricine îi frecventează şi le 
face ratingul îi aprobă şi consimte la răul public pe care îl comit. lar acest 


rău nu este un viciu privat, ci este contrariul unei virtuți publice. Or, răul 
astfel dobândit invalidează progresul asociat virtuţii contrare: fără această 
virtute publică, noi nu putem deveni societate, rămânem turmă. Mai mult, 
formaţi de viciile lor, nu mai putem nici măcar spera să redevenim cândva 
o comunitate decentă, care preţuieşte adevărul şi buna creştere. Rămânem 
în registrul jos a ceea ce ne înjoseşte. 


(10 iulie 2008) 


48. ÎNCĂ O ŞANSĂ RATATĂ 


Răspunsul meu la scrisoarea deschisă pe care mi-a adresat-o Herta Müller 
şi-a ratat ţinta: nu a reuşit să declanşeze o dezbatere nici asupra statutului 
public al informatorului care nu a făcut crime, nici asupra valabilităţii 
punctului de vedere adoptat de ICR, acela al obligaţiei asumării, de către 
instituţiile liberale, a unei poziţii de neutralitate morală. Deşi ultima 
chestiune ar fi putut fi readusă în discuţie prin declanşarea scandalului 
legat de expoziţia „Freedom for Lazy People. Un omagiu adus streetart- 
ului românesc (18—25 august 2008)“, organizată de ICR New York, nimeni, 
dar riguros nimeni nu a observat că reproşurile aduse Institutului Cultural 
Român de către autorii denunțului polițienesc erau făcute din perspectiva 
ideii că o instituţie a statului român ar trebui să sprijine „arta naţională“, 
„arta decentă“, „arta cuviincioasă“ etc. În strategia cu care am relansat 
activitatea ICR în 2005, am dezavuat în mod explicit această perspectivă: 
aceea că instituţiile de cultură ale statului trebuie să aibă o agendă, în 
funcţie de care să împartă activitatea cetăţenilor-artişti în „bună“, dacă 
arta lor e considerată „naţională“, şi „rea“, dacă arta lor displace celor care 
se cred depozitarii „naţionalului“ în cultură. Am vrut să scot cultura de 
sub „naţionalizarea“ abuzivă la care a fost supusă de către statul comunist, 
pentru care valoare poate avea numai ceea ce este recunoscut în mod 
oficial. 

Nu e nici o inovaţie în poziţia pe care am adoptat-o: este reafirmarea 
neutralității morale a instituţiilor statului liberal, teză bine-cunoscută 
teoriei politice clasice, pe care marxismul o declară „ideologie“ şi, deci, o 


consideră falsă, iar multiculturalismul, pe urmele lui, o consideră nu doar 
falsă, ci de-a dreptul reacționară (multiculturalismul susținând teza că 
statul trebuie să adopte explicit agenda „progresiştilor““). Dezbaterea la 
care speram să putem participa ar fi trebuit să examineze, prin argumente 
pro şi contra, dacă principiul neutralității morale a instituţiilor statului 
liberal, aşa cum l-am aplicat în cazul Antohi-Hoişie, a fost bine aplicat. 
Cazul scandalului artificial provocat la ICR NY de câţiva membri ai 
diasporei româneşti (care invocă eticul şi esteticul, dar nu ezită să cheme 
poliția pentru a-şi impune opiniile) mi-a întărit convingerea că opţiunea 
mea este corectă şi că instituţiile de cultură nu trebuie nici să favorizeze 
formulele artistice care coincid cu gusturile conducătorilor lor, nici să le 
defavorizeze pe cele contrare. ICR trebuie să fie un partener neutru pentru 
toate formulele artistice viabile. Nu este nici avangardist, nici 
tradiționalist. Se străduieşte să fie aşa cum se prezintă oferta artistică 
(valoroasă). 

Putem generaliza acest principiu la cazul Şcolii de vară de la Berlin şi la 
ansamblul societăţii româneşti? Înseamnă neutralitatea morală pe care am 
invocat-o, şi care, în viziunea mea, nu este altceva decât neutralitatea 
tipică a statului liberal clasic, adoptarea unei poziții amorale? Acesta este 
punctul de vedere al Hertei Miiller. Respect acest punct de vedere: dar 
poate fi maximalismul etic morala publică a unei instituţii care produce 
efecte practice, atunci când nici legile speciale, nici Constituţia nu 
stipulează acest lucru? Sunt două posibilităţi: dacă da, atunci legea 
lustraţiei este inutilă — practica ei ar decurge din chiar aplicarea acestui 
maximalism moral. Dar toată lumea declamă necesitatea unei legi a 
lustraţiei! De ce? Răspunsul e unul singur: deoarece nu este deloc evident 
că e bine ca instituţiile să facă morala care le place conducătorilor lor, 
după plac: în statul de drept, trebuie să o poată face numai după lege. 
Anticomuniştilor le place morala care îi exclude pe comunişti. Dar dacă 
sunt la putere neocomuniştii, am aproba decizia lor de a-i favoriza numai 
pe simpatizanţii comuniştilor? L-am criticat pe Ion Iliescu pentru că a 
încălcat neutralitatea instituţiilor statului de drept. Am făcut-o pentru că 
nu era de-al nostru, pentru că era comunist sau pentru că încălca un 
principiu de drept? În ce mă priveşte, răspunsul e clar: faptul că era 


comunist era important, dar nu era sancţionabil legal; faptul că nu era de- 
al meu era secundar; vina lui clară era aceea că distrugea prin partizanatul 
său încrederea în statul de drept, impunând instituţiilor să adopte agenda 
sa politică şi morală. Ca om politic, Ion Iliescu îmi displace profund; ca 
om, îmi e indiferent. Dar asta, într-un stat de drept, nu înseamnă nimic. 
Până să fie condamnat pentru că a fost un înalt activist comunist (proiect 
utopic, în absenţa unei legi a lustraţiei), el trebuie condamnat pentru că a 
făcut rău, potrivit legii, adică pentru mineriade, pentru imixtiunea în 
justiţie în chestiunea restituirii proprietăţilor, pentru ordinul de a nu se da 
CNSAS dosarele şi aşa mai departe. 

Speram într-o dezbatere, din care să pot şi să putem învăţa. Cât m-am 
înşelat! Ceea ce am primit, în locul dialogului, a fost un val de ură 
personală, o instigare la terfelirea persoanei mele fizice (care a inclus şi 
batjocorirea tatălui meu, mort de 23 de ani), care m-a îngheţat. În deplină 
imparţialitate, aceste atacuri au fost făcute la adăpostul anonimatului, pe 
forumuri (cu două excepţii penale, Victor Roncea şi Andrei Bădin). 
Singura polemică civilizată a venit din Germania! Dacă cineva vrea să 
înțeleagă răul de care suferim, să înceapă cu acest rău, care, poate, explică 
tot restul: setea de a-i batjocori fără milă pe semenii noştri cu care suntem 
în dezacord; în loc de a-i convinge, dorinţa de a-i desființa; în loc de a le 
vorbi, dorinţa de a-i strivi. Etica noastră socială? Să ne bem unii altora 
sângele — fără să ne dăm numele, dacă se poate. 


(31 iulie 2008) 


49. CUM FACE PRESĂ CEL MAI APRECIAT JURNALIST 
ROMÂN 


Cristian Tudor Popescu a simţit nevoia să se pronunțe şi el în chestiunea 
poneiului roz („Scandalul boului bej“, Gândul, 11 august 2008). A făcut-o 
în stilul său caracteristic: apodictic, brutal, simplist şi mustind de 
ranchiună. lată raţionamentele şi afirmaţiile sale. Scandalul creat în jurul 
ICR NY de NY Magazin, preluat apoi de Antena 3 printr-o uriaşă 
mobilizare mediatică, nu ar fi decât „aşa-numitul scandal al poneiului 


roz“. Nu se suflă o vorbă de minciunile proferate, de falsurile flagrante, de 
linşajul mediatic. Nu. Pentru dl Popescu, totul nu este decât o furtună într- 
un pahar. Paharul este mediul intelectual. Mediul intelectual nu are 
legătură cu viaţa reală. Viaţa reală este formată, în viziunea dlui Popescu, 
din tractorişti, lucrători prin aşchiere, asistente medicale şi producători de 
bere. Intelectual autentic, ni se spune, este cel care aplică raționamentele 
asupra realităţii. După tonul articolului nu putem avea nici un dubiu că din 
această categorie face parte dl Popescu. Intelectuali care doar îşi zic aşa 
sunt toţi ceilalți. Despre aceştia dl Popescu ne informează că au în cap tot 
atâta intelect cât un bou bej. Ne sunt furnizate două ilustrări ale 
intelectualilor care sunt de fapt boi bej: cei care, denunţând expoziţia, au 
văzut antisemitism în zvastica de pe crupa poneiului roz şi cei care, 
organizând-o, s-au apărat de aceste acuzaţii, producând ceea ce dl Popescu 
numeşte „afirmaţii cu specific intelectual“ (pentru care nu are decât 
dispreţ). 

Argumentul împotriva primilor este că ignoră contextul. Contextul este 
crupa poneiului, care îi aminteşte dlui Popescu „de obiceiul naziştilor de a 
ştampila pe buci târfele cu care se culcau“. Argumentul împotriva celor 
care s-au apărat de acuzaţia de antisemitism este dublu. În primul rând, 
aceştia sunt „gorilele“ preşedintelui Băsescu, deci tratamentul de 
anchetare politică a acestora este justificat. În al doilea rând, „gorilele“ 
preşedintelui nu sunt de fapt preocupate de management cultural, ci de 
obținerea sinecurilor, de coeziunea găştii. Din acuzaţia că managementul 
nu este veritabila lor preocupare, rezultă că prin „aşa-zişi intelectuali“ dl 
Popescu îi are de fapt în vedere pe intelectualii de la ICR. Ne sunt 
furnizate şi alte informaţii: „d. Patapievici, în toate luările de cuvânt 
publice, este un badigard feroce, din toate poziţiile, al dlui preşedinte“. 
Prin urmare, „băsescianul cu papion“ degeaba „se plânge că e «lucrat 
politic», ca ultimul parlamentar chemat la DNA“. Deşi esopic construită şi 
pieziş exprimată, sugestia dlui Popescu este că activitatea ICR e animată 
de motivații joase, mercantile şi clientelare. Aşadar, boii bej sunt şi cei 
care au acuzat ICR de antisemitism, şi intelectualii de la ICR care au negat 
acuzaţiile. 

Acestea sunt afirmaţiile dlui Popescu. Există şi o soluţie: acceptarea 


întregului scandal ca pe o consecinţă firească a ceea ce sunt intelectualii 
de la ICR (nişte „aşa-zişi“ şi nişte „gorile“). Ei sunt în fond responsabili şi 
de campania de presă orchestrată împotriva lor, şi de politizarea cazului, şi 
de minciunile proferate. De ce? Pentru că, dincolo de vini, pur şi simplu au 
meritat-o. În viziunea dlui Popescu, chiar dacă a fost argumentat cu 
inepţii, scandalul era de aşteptat: la aşa „aşa-zişi“, aşa reacţie. În 
concluzie, deşi nevinovaţi în chip direct, oricum şi-au meritat-o. 

Textul dlui Popescu şochează prin iraţionalitate. Totul este fals, arbitrar, 
aberant, mincinos ori calomnios în această construcție. Reducerea 
scandalului la cazul poneiului roz e arbitrară; trecerea sub tăcere a 
campaniei de presă e mincinoasă; definiţia intelectualului e arbitrară; 
exemplul cu obiceiul naziştilor de a ştampila târfele este o aberaţie; 
afirmaţia privitoare la sinecuri e calomnioasă; constatarea că l-aş apăra pe 
preşedinte „în toate luările de cuvânt publice“ şi „din toate poziţiile“ este 
falsă; afirmaţia că i-aş fi un „badigard feroce“ e şi mincinoasă, şi 
calomnioasă. Şi aşa mai departe. Nu putem omite injuriile, care constituie 
adevărata osatură morală a acestui articol. Intelectualii care scapă 
definiției dlui Popescu sunt boi; intelectualii care l-au sprijinit pe 
preşedinte sunt „gorile“; etc. 

În concluzie, dl Popescu nu informează, ci dezinformează; nu produce 
raționamente, ci însăilează resentimente; nu contribuie la înţelegerea 
situaţiei, ci, prin substituirea faptelor cu sentimentele sale, contribuie la 
încâlcirea ei. Dl Popescu nu este un jurnalist, ci un propagandist al 
propriilor senzaţii, reacţii şi impresii. Stilul este pe potriva acestei 
imposturi: violent şi brutal. Retoric vorbind, pentru a-i face pe cititori să îi 
înghită interpretările, dl Popescu are nevoie ca faptele să fie convenabil 
deformate printr-o explozie stilistică deopotrivă truculentă şi atrăgătoare. 
Viciul moral al acestui stil este că te face complice cu el. El are efect 
deplin numai asupra celor care au acceptat premisele morale ale 
falsificării jurnalistice: prezentarea interpretărilor cele mai idiosincratice 
sub formă de fapte solide, verificate, indiscutabile. Frauda dlui Popescu nu 
este că, în fondul său, el nu este decât un propagandist; frauda sa este 
aceea de a ne fi minţit optsprezece ani că este jurnalist şi de a ne fi 
convins cu succes de acest lucru. Stilul său are nevoie de violență pentru a 


ne face să uităm că faptele sunt prestidigitate şi distorsionate. Victoria lui 
este eşecul societății româneşti. 

Ca de obicei, dl Popescu nu rezolvă problema: o transformă într-o 
răfuială personală, din care iese triumfător prin forţa combinată a unui stil 
de bătăuş, care vrea să trosnească, cu o gândire de carnasier, care caută 
doar sânge. La dl Popescu nu lucrurile ori instituţiile ori mecanismele 
contează, pentru că lucrurile nu pot fi făcute să geamă, instituţiilor nu li se 
pot zdrobi oasele, iar mecanismele nu pot fi ghilotinate. El are nevoie de o 
victimă vie, de o vivisecţie. Precizia anatomiei nu îl interesează decât din 
perspectiva autopsiei practicate pe viu. Dl Popescu e crud, crezând că e un 
ascet al rigorii. Se delectează în cruzimile brutalităţii, deoarece crede că 
nici o soluție nu e definitivă dacă nu musteşte de sânge. El confundă 
rigoarea cu cruzimea, deoarece nu poate gândi decât în termeni viscerali. 
În plus, e îndrăgostit de sine. El este el, cel care înţelege; el este el, cel 
care suferă; el este el, cel care simte indignare; el este el, cel care — el, el, 
el! Pentru că totul i se întâmplă numai lui, iar problema cu care se 
confruntă, ca să-i mobilizeze viscerele, trebuie resimţită ca un atac la 
persoană, la persoana lui, dl Popescu nu poate raționa fără un chip pe care 
să-l stâlcească, fără un obraz pe care să-l scuipe, fără un ochi pe care să-l 
scurgă. Efectul produs în cititor de lectura textelor sale e jubilația că 
victima a fost terfelită, iar carnea ei ruptă în fâşii. Cititorul, sub 
supravegherea încruntată a dlui Popescu, e transformat într-o menadă care 
beneficiază de dreptul ritual de a ucide. Cele mai bune articole ale sale 
lasă în lector senzaţia că a participat la un viol colectiv. Prin instigaţia la 
crimă a cuvintelor sale cele mai brutale şi crude, dl Popescu îşi transformă 
cititorii în oameni pentru care violenţa verbală e o formă de justiţie, iar 
cruzimea morală o certitudine a adevărului. Jubilaţia produsă de cele mai 
bune texte ale sale e un amestec ciudat de complicitate servilă şi triumf 
expiator: servilism rezultat din complicitatea la un viol; expiaţie 
provocată de palpitaţiile unui triumf sângeros. Dl Popescu nu ne vindecă 
decât pentru a ne îmbolnăvi şi mai mult. Acolo unde ne vindecă de 
paralizie, ne îmbolnăveşte de încrâncenare; acolo unde ne vindecă de 
indignare, ne îmbolnăveşte de ură; iar acolo unde ne vindecă de griji, ne 
îmbolnăveşte de setea de a face totul una cu pământul. Căci dl Popescu 


pare a-şi scrie articolele pentru a se vindeca, iar soluţiile sale par scoase 
din groaza de a nu se mai putea vindeca. Klaus Kinski spunea că dacă nu 
ar fi fost actor ar fi fost ucigaş. Cristian 'Tudor Popescu ne lasă să simțim 
în chip neliniştitor că dacă nu ar fi fost jurnalistul care este ar fi fost ori 
călău, ori hipnotizat de tortură. De aceea analizele sale sunt un substitut de 
violenţă: în ele se transfigurează o sete de a plesni, o patimă de a lovi şi o 
îndârjire de a desfigura care, deşi pare să îi ostoiască natura, nu face decât 
să îi îmbolnăvească firea. Când printr-un articol de-al său dl Popescu se 
vindecă de problemele sale, el ne îmbolnăveşte cu soluţiile lui; iar când 
soluţiile sale par a ne vindeca, rămânem bolnavi de vigoarea cu care 
problemele lui deja ne-au contaminat, ca o epidemie convulsivă. 

A-l citi pe dl Popescu înseamnă deopotrivă o celebrare a propriului 
solipsism şi o sfârtecare a victimei. A-l înțelege înseamnă a accepta că 
brutalitatea cuvintelor, violența expresiei, batjocorirea persoanei sunt 
forme obligatorii de civism. Stilul lui suculent şi brutal este morala lui, iar 
lecţia lui este necesitatea violenţei. De aceea stilul său maculează, iar 
gândirea sa degradează. Climatul de violenţă şi iraţionalitate din presa de 
azi poartă marca triumfului lecţiei sale jurnalistice: slabă înclinare spre 
fapte, dispreţ faţă de dovezile care contrazic ori nuanţează, complacere în 
prejudecata că adevărul decurge din comoţia conştiinţei, iar dreptatea se 
face prin tragerea pe roată a celui considerat vinovat. Badea, Ciutacu, 
Curea sunt între discipolii săi cei mai fideli. Fireşte, nici inteligenţa sa, 
care e mare, nici talentul său, deloc neglijabil, nu au putut fi transmise 
discipolilor. Ca în mai toate cazurile de influenţă, calităţile se dovedesc 
imposibil de transmis, în timp ce defectele fac epidemie. Dacă presa 
noastră arată ca un abator unde se tranşează oameni, este pentru că idealul- 
tip al jurnalismului de calitate este Cristian Tudor Popescu. 


(14 august 2008) 


50. CORABIA NEBUNILOR 


Totul este atât de colorat şi de săltăreţ în viaţa noastră publică, încât, de 
amploarea excitaţiei, am devenit incapabili să mai deosebim lucrurile 


importante de cele nesemnificative. Ce se spune, e spus răstit şi 
înfierbântat. Substanţa discuţiei nu variază în funcţie de subiect. Nici 
referințele invocate. Obiceiul televiziunilor de a folosi mereu aceiaşi 
comentatori lasă în privitor impresia că sportul nu diferă prin nimic de 
economie ori de ştiinţa dreptului şi că, în fond, totul este politică, adică 
venalitate, luptă oarbă pentru putere, neruşinare şi furt. Nici atitudinea nu 
e adaptată în vreun fel împrejurărilor. Despre orice se discută, se discută 
cu un ton egal de ridicat, de inflamat, de ultimativ. Mediul de fundal al 
oricărei informaţii ori discuţii a devenit vacarmul, iar mediul, cum se ştie, 
e chiar mesajul. Mesajul liminar şi subliminal transmis de mediul nostru 
public este vacarmul. În el, totul se îngroapă; din el, nimic nu iese la 
iveală. În loc de informaţii, suntem bombardaţi cu vacarm. 

În lumea politicii, uniformitatea de reacţie şi gestică a unui Gigi Becali 
la absolut orice i se întâmplă ilustrează perfect, în grotesc, uniformitatea 
de ton a tuturor dezbaterilor, indiferent de subiect, miză ori urgenţă. E 
suficient să spui politică, pentru ca moderatorii să adopte atitudinea 
deriziunii, iar politicienii să se pună pe pilot automat de ură, 
comportându-se la fel de irațional şi previzibil precum cocoşii de luptă 
aruncaţi în ring. Politica românească a căpătat un sunet propriu, care e 
numai al ei: are monotonia sterilă, vulgară, agresivă şi exasperantă a 
muzicii rap. Pleacă de oriunde (stradă, tramvai, parlament, guvern) şi nu 
duce nicăieri. Ratingul vrea sânge, iar politicienii, în schimbul puterii, îl 
oferă. 

Ce vrea însă publicul? Aparent, vrea ce vrea şi ratingul, de vreme ce 
ratingul e făcut de public, iar publicul, până la un punct, e făcut de rating. 
Însă numai până la un punct. Populaţia Romei o fi vrut ea circ şi pâine, dar 
a descoperit până la urmă că distracţia are sens numai cât timp Roma 
există, iar când Roma se prăbuşeşte e numai vaier, vaiet şi vacarm. Noi 
avem deja vacarmul. Şi, vai, cât ne place! E însă o chestiune de 
conjunctură cât mai e până ce vacarmul se va transforma în vaier. 
Conjuncturile sunt imprevizibile, însă consecințele defectelor corect 
identificate nu sunt. Fiecare naţiune trebuie să-şi evalueze corect în primul 
rând defectele (căci cu orice calitate se poate trăi, în schimb cu anumite 
defecte nu). Ale noastre sunt numeroase. Periculoase, însă, în momentul 


de față, mi se par două: pierderea simțului pentru interesul naţional; şi 
incapacitatea de a mai gândi politic. 

Marea calitate a politicii tradiționale româneşti a fost orientarea ei după 
ceea ce Tache Ionescu a numit „politica instinctului naţional“. Această 
politică e a instinctului, şi nu doar a raţiunii, deoarece se bazează pe 
exersarea unui soi de fler al conjuncturilor favorabile. În jungla politicii 
internaționale, rațiunea trebuie să ne reamintească mereu principiile de 
drept şi interesele de durată: instinctul, însă, e chemat să indice sinteza 
instantanee dintre plierea la eveniment şi transformarea lui în ocazie, 
pentru a ieşi de sub vremi cu fruntea sus şi națiunea întreagă. De fiecare 
dată când simţul fin pentru „politica instinctului naţional“ a lipsit 
(guvernelor, dar şi opiniei publice), evenimentele luate în mod eronat 
drept ocazii (de guverne, dar şi de opinia publică) au tras ţara în dezastru, 
iar pierderile teritoriale nu au întârziat. Ce văd acum la opinia publică din 
țara mea este absenţa oricărui simţ pentru judecarea evenimentelor 
internaţionale în termeni de interes național. De parcă istoria ar fi încetat 
să se mai facă prin forță şi violenţă, iar statele-naţiuni ar fi intrat în 
vacanţă; de parcă renaşterea Rusiei ca putere imperială nu ne-ar privi, iar 
România ar avea graniță comună cu Statele Unite şi Australia; de parcă 
natura umană s-ar fi schimbat prin decretarea intrării în postistorie şi 
postmodernism, iar angelismul ar fi devenit vreodată politica potrivită 
pentru a intra, reintra ori rămâne în paradis. Omul continuă invariabil să 
stea sub regula enunțată de Pascal, potrivit căreia „Omul nu e nici înger, 
nici fiară, iar cine vrea să facă pe îngerul ajunge să se poarte ca fiara“. 
Pierzându-şi simţul pentru „politica instinctului naţional“, românii nu se 
mai comportă în marea politică ca cetățeni români, ci ca pensionari ai 
propriei istorii şi ca întreţinuţi ai istoriei altora. 

La fel ne purtăm şi în mica politică, în chip de pensionari şi întreținuţi — 
iar acesta constituie al doilea defect periculos al prezentului nostru. De 
circ, nu mai distingem politica de politicianism. Ne-am dizolvat în 
derizoriu toate instinctele şi exigenţele politice, pentru că derizoriul 
politicii ne-a luat ochii. Dar cine identifică politicul cu derizoriul politicii 
ratează şansa de a mai locui în chip democratic atât spaţiul public, cât şi 
spaţiul politic. Aşa cum nu vedem pericolele internaţionale, la fel ignorăm 


derapajul instituţional intern şi ne acomodăm cu toate consecinţele lui, 
majoritatea lor fiind dăunătoare democraţiei. Ne-am acomodat cu un 
executiv care se substituie legislativului, legiferând sistematic prin 
ordonanţe de urgență; ne-am acomodat cu punerea în mâinile Curţii 
Constituţionale a tuturor deciziilor politice majore; ne-am acomodat cu un 
legislativ care se substituie justiţiei, decizând în locul curților cine poate 
şi cine nu poate fi judecat; ne-am obişnuit cu o presă care transformă totul 
în vacarm, inclusiv informaţia minimală, fără de care opinia publică nu 
poate decât deraia, votând fie incoerent, fie periculos, fie prosteşte; ne-am 
obişnuit cu încălcarea tuturor regulilor, în speranţa că vom putea şi noi 
profita de pe urma demonetizării lor. 

Pe scurt, deoarece lista poate oricât continua, ne-am obişnuit cu lucruri 
cu care numai oamenii care nu mai au nimic sfânt se obişnuiesc şi se 
acomodează. Ologi conduşi de orbi, asta suntem, societate şi presă, în 
România pestriță şi agitată de azi. 


(21 august 2008) 


51. DESPRE CLICI ŞI ELITE 


În anii lui târzii, Karl Popper obişnuia să spună, ca argument împotriva 
elitismului, că nu cunoaşte nici un criteriu rațional prin care ar putea 
distinge o elită de o clică. Scrutată cu răceală, orice elită se dovedeşte a nu 
fi decât o clică. Întrebarea e: pentru că este clică sau pentru că se comportă 
ca una? Argumentul lui Popper poate fi înţeles în două feluri: în sens tare, 
el afirmă că orice elită chiar este o clică; în sens slab, el susține că orice 
elită tinde să se comporte ca o clică. Nu ştiu, în absolut, sensul în care este 
adevărată butada lui Popper: sigur e însă că, după caz, ea pare a fi 
adevărată în cel puţin unul din sensuri. lată una din situaţii. 

Din populaţia unei țări, cetăţenii cu drept de vot formează o elită, în 
raport cu ceilalți, care nu au acest drept. Dintre cetăţenii cu drept de vot, 
cei care merg la vot (şi determină astfel rezultatul alegerilor) formează o 
elită, mai restrânsă. Într-un sens, este o elită conducătoare. Este această 
elită o clică? 


În sens tare, nu. Ar fi şi absurd, deoarece această elită nu poate oferi 
nimic „traficabil“: ea nu poate condiţiona în nici un fel ceea ce oferă de 
obținerea vreunui privilegiu. Votul este expresia singurei forme de putere 
imposibil de corupt: chiar dacă poate fi cumpărat, acordarea lui nu conferă 
privilegiu. 

În sens slab, însă, da: elita celor care votează s-ar putea comporta, în 
principiu, ca o clică. Dar numai dacă votul ar pune-o în situaţia de a 
dobândi ceva de traficat ori de extorcat. Prin urmare, stimulentul de a 
deveni clică stă în exercitarea unui privilegiu. Or, cum privilegiul are ca 
singură rațiune de a fi exercitarea puterii şi cum a fi puternic înseamnă a 
putea abuza de putere, a avea putere înseamnă întotdeauna a putea dispune 
de ea după plac (chiar dacă potrivit legilor). Este cumva ca în definiția 
dată de Carl Schmitt suveranului: dacă suveran este cel care poate decide 
excepţia, putere are cu adevărat numai cel care poate abuza de ea potrivit 
legilor. 

În acest sens, actualul parlament este puternic: el poate abuza de putere 
dinăuntrul legilor. De aceea, în orice domeniu şi-ar acorda privilegiu, se 
comportă inevitabil ca o clică. Bunăoară comportamentul său faţă de 
chestiunea aducerii în instanță a parlamentarilor cărora parchetul le-a 
instrumentat dosare penale. Abuzează el constituția substituindu-se 
juridicului? Desigur. Încalcă legea? Nu. De ce? Pentru că, vorba lui Teodor 
Mazilu, el ridică problemele, tot el le bagatelizează. În interiorul 
parlamentului, care este o elită, funcţionează o elită mai restrânsă, comisia 
juridică. Comisia juridică este formată din jurişti şi non-jurişti. O elită şi 
mai exclusivă este prin urmare formată din membrii comisiei juridice care 
sunt jurişti şi cărora li s-a acordat dreptul să vadă dosarele întocmite de 
Parchet colegilor lor parlamentari. Poate această elită foarte exclusivă să 
nu se comporte ca o clică, în sensul lui Popper? Nu, nu poate. lar acest 
lucru rezultă nu neapărat din răutatea oamenilor, ci, cu necesitate, din 
existența şi natura privilegiului. Sursa răului este abuzul prin care 
parlamentul s-a substituit justiţiei şi învestirea unei minorităţi alese cu un 
privilegiu care este sursă de putere. De aici arbitrariul, adică injustiţia; de 
aici negarea uniformității cetăţeniei, adică încălcarea Constituţiei. 

Arbitrariul e, întâi de toate, al judecății. Camera, de pildă, a decis să nu 


permită declanşarea urmăririi penale împotriva deputaţilor Mitrea şi 
Năstase (ambii PSD). Senatul, în schimb, a decis declanşarea urmăririi 
penale împotriva senatorilor Şereş (PC) şi Păcuraru (PNL). De ce această 
diferență de tratament? Nimeni nu ştie. Întrebaţi, actorii produc explicaţii 
fie absurde, fie contradictorii. Preşedintele senatului, mucalit, dă vina pe 
democraţie. Mircea Geoană spune reporterilor că a citit azi noapte dosarul 
Şereş. Unde l-a citit? Acasă? E voie? Ce mai contează! Clica decide. A 
mai spus că în dosar nu există elemente de înaltă trădare. De unde ştie? E 
procuror? E judecător? Într-un sens, potrivit abuzului, e toate acestea la un 
loc. 

Arbitrariul este, inevitabil, şi politic: deputaţii cărora li s-a acordat 
imunitate sunt membri PSD, în schimb senatorii trimişi în judecată nu. 
Deci, s-ar deduce de aici, PSD face jocurile. Sau nu le face? Partidele celor 
trimişi în judecată sunt totuşi aliate. Ar risca PSD să-şi înstrăineze aliaţii 
în prag de alegeri? Controlează, atunci, PSD jocurile? Nimeni nu mai 
poate spune, pentru că totul e arbitrar. Preşedintele senatului a sintetizat 
aporia decretând că oricum toate dosarele astea o să aibă până la urmă 
NUP. Dependenţa justiţiei de arbitrariul deciziilor parlamentare pune în 
lumină gravitatea unui aranjament instituţional (parlamentarii sunt 
judecaţi doar de parlament) care îi obligă chiar şi pe parlamentarii bine 
intenţionaţi să-şi aroge competenţe care le ruinează onestitatea şi puteri 
care le uzurpă competențele. 

Din respect pentru instituţia parlamentului, parlamentarii ar trebui să 
lupte să rămână pur şi simplu parlamentari: e o cinste suficient de mare, 
care nu trebuie dublată de privilegii. În ce mă priveşte, dacă rămân în 
continuare fără ezitări un adept al parlamentarismului, meritul nu este cu 
siguranţă al parlamentarilor care au transformat într-o clică de privilegiați, 
pe şest, elita democratică la care, prin vot, i-au ridicat alegătorii. 


(28 august 2008) 


52. OPERAŢIUNEA „OCUPAREA CENTRULUI“ 


I. Deplasarea centrului 


În ultimul an, un nou mecanism de luptă politică şi-a dovedit atât puterea 
de a cimenta recenta alianță dintre lumea politicii şi lumea presei, cât şi 
eficacitatea de exterminare politică. În ce constă acest nou mecanism? 

A-l denigra constant, obsesiv şi cu argumente oricât de absurde pe 
preşedintele Băsescu a ajuns să însemne în ochii presei de azi o dovadă de 
neutralitate şi de profesionalism. În schimb, a spune cu voce tare că 
denigrarea lui Băsescu nu este neutralitate ridică împotriva ta un val de 
dezaprobare, care te aruncă în tabăra „pupincuriştilor prezidenţiali“. Să 
faci spume la gură când vorbeşti de Traian Băsescu te recomandă ca 
imparțial. Să atragi atenţia asupra anomaliei te face „gorila“ sau 
„badigardul“ preşedintelui. Scrii, nu scrii despre Traian Băsescu, dacă ai 
apucat să fii băgat în tabăra băsescienilor, din fanatic adulator al 
preşedintelui nu mai eşti scos. Despre mine se spune că îl pup în cur pe 
Băsescu şi când nu vorbesc despre el. A fi băsescian, alături de injuria de a 
face parte din elită, a devenit stigmatul suprem. 

De unde forța acestei distorsiuni grosolane? Fenomenul e tipic 
societăţilor aflate sub dominaţia unei ideologii militante şi a fost semnalat 
în numeroase rânduri de Jean-François Revel, cu privire la modul în care 
presa franceză se raportează la comunism. Pentru stânga franceză (inclusiv 
cea necomunistă), nu adularea comunismului este ideologică, ci 
respingerea lui; să închizi ochii la crimele lui e semn de nobleţe, de 
încredere în idealurile umanităţii, iar să nu faci caz de ele, atunci când nu 
mai pot fi nici ascunse, nici ignorate, e semn de progresism. Să le denunți, 
însă, denotă fanatism, iar identificarea comunismului cu crimele lui te 
plasează ireversibil în tabăra reacționarilor, dacă nu chiar a fasciştilor. 

Explicaţia acestei distorsiuni franceze ţine de istorie: de peste un secol, 
în Franţa stânga a ocupat centrul. Operaţiunea a fost făcută la început prin 
violenţă (legile Ferry, persecutarea catolicilor, identificarea laicităţii nu cu 
neutralitatea religioasă, ci cu excluderea catolicilor şi catolicismului etc.), 
apoi prin reproducerea instituţională a distorsiunii ca parte din catehismul 
republican: republica a fost identificată cu stânga, iar stânga cu 
iacobinismul revoluționar. Aceste identificări abuzive nu pot fi menținute, 
în condiţii de pluralism, decât prin minciună şi intimidare: adică prin 
propagandă, ideologie şi militantism. Este ceea ce, potrivit lui Revel, 


caracterizează mass-media franceze, care seamănă mai mult cu un partid 
de militanţi ai stângii, dedicați educării progresiste a poporului, decât cu 
un corp neutru de profesionali, dedicați adevărului şi informării corecte a 
publicului. Toți aceşti jurnalişti se simt în misiune, comisionaţi, în plină 
campanie misionară (ori, uneori, militară) — de aici uşurinţa cu care trec 
peste fapte; de aici inconştienţa cu care devin partizani; de aici 
superficialitatea cu care gândesc şi fanatismul cu care cred în formule. 

Există un principiu general care spune că orice fraudă are nevoie de una 
şi mai mare pentru a se deghiza, şi aşa mai departe, la infinit. Drept 
urmare, față de opinia publică, frauda ocupării centrului nu poate fi 
mascată decât printr-un permanent război de propagandă ideologică şi de 
intimidare psihologică. 'Țintele, fireşte, sunt poziţiile evacuate din centru, 
care trebuie continuu şi crescător diabolizate. Când o ideologie militantă 
ocupă în mod abuziv centrul, distorsionarea câmpului ideologic nu e deloc 
banală. În ordinea aşteptărilor e ca poziţiile iniţial doar periferice să fie 
împinse şi mai spre margini, iar coloratura politică a laturilor să se 
contamineze de la extreme. Mai puţin banal e faptul că, printr-o dublă 
lovitură ideologică, definirea extremismului devine un monopol al noilor 
ocupanţi, iar fostele poziţii centrale, din moderate, vor fi redefinite 
dinspre extreme şi vor putea fi diabolizate ca generatoare de extremism. 
Astfel, ocuparea abuzivă a centrului nu este deloc o simplă operațiune de 
deplasare de scală. Este un act violent de falsificare, prin care fostul centru 
nu e doar jefuit de moderație, ci e şi aruncat sub acuzare, iar definirea 
extremismului devine atât tema centrală, cât şi prerogativa suverană a noii 
ideologii de ocupaţie. Cine ocupă centrul, controlează definiția extremelor 
şi are în mână anatema. 

Un exemplu. Înainte de a fi ocupat de ideologiile de stânga, centrul 
modernităţii europene (secolul XVII) era definit prin următoarele valori 
de moderație: creştinism (Dumnezeu există), capitalism (proprietate 
privată), individualism (libertate), raționalitate (spirit ştiinţific). 
Modernitatea recentă e consecinţa unei „lovituri de stat“ reuşite: a stângii 
filozofice radicale împotriva centrului reprezentat de cele două tradiţii 
moderate — Europa creştină şi Europa modernităţii clasice. În noul centru 
(cel ocupat), avem vechile valori centrale inversate: ateism (laicitate), 


socialism (stat omniprezent),  colectivism (proprietate socială), 
postmodernism (relativism radical). Cum ocuparea centrului poate fi 
făcută plauzibilă numai prin propagandă, intimidare şi minciună, s-a ajuns 
la o situaţie de perfectă inversiune: creştinismul este stigmatizat ca fiind 
reacționar şi de dreapta (o minciună — creştinismul, în Europa, este însuşi 
centrul); capitalismul este stigmatizat ca fiind reacţionar şi de dreapta (o 
minciună — capitalismul este, în Europa, naturaliter central); raționalismul 
ştiinţific este stigmatizat în postmodernism ca fiind „alb“, „logocratic“, 
„falocratic“ şi „eurocentric“ (adică tot reacţionar şi de dreapta) — o 
minciună, fireşte, ca toate celelalte. 


(11 septembrie 2008) 


II. „Ocuparea“ mediilor audio-vizuale 


Spuneam acum două săptămâni că a-l denigra constant, obsesiv şi cu 
argumente oricât de absurde pe preşedintele Traian Băsescu a ajuns să fie, 
pentru presa televizată, o dovadă de neutralitate. Dimpotrivă, a susţine că 
denigrarea preşedintelui nu este neutralitate te compromite brusc. S-a 
ajuns ca poziţiile susținute de preşedinte să nu mai poată fi discutate în 
mod serios: tonul de rigoare e fie băşcălia groasă, fie dezmăţul injurios cu 
pretenţii docte, fie luarea peste picior, fie răstălmăcirea, fie procesul de 
intenţii, fie ridiculizarea. Nici măcar ştirile care îl privesc nu mai sunt 
citite neutru: buzele spicherului unduiesc suspect, sprâncenele joacă 
insinuant, pleoapele fac cu ochiul, iar vorbele freamătă şi se ciocnesc cu 
intonații pline de subînţelesuri. Adresarea in absentia e arareori 
cuviincioasă: din „Băsescu“, „Băse“, „Marinarul“ nu e scos. Din cauza 
acestei presiuni psihologice perverse, nici o referire la persoana sa nu mai 
poate fi normală: prin contrast cu mojicia de rigoare, normalitatea pare 
linguşire. Astfel încât, cu extrem de rare excepţii, Traian Băsescu nu mai 
este explicit apărat de nimeni (elogiez curajul celor care, atât de izolaţi 
fiind, mai îndrăznesc să o facă). Poziţiile sale sunt apărate numai când 
sunt susținute şi de alţii, meritul nefiind niciodată al lui. Dar preşedintele, 
ca persoană politică, nu mai este apărat de nimeni. În schimb toţi ceilalți 
politicieni, unul mai nefrecventabil ca celălalt, sunt, à tour de rôle, lăudaţi 


ori măcar neutru prezentaţi fără nici o tresărire de conştiinţă. 

Să însemne asta oare că poziţionarea față de ideile preşedintelui 
Băsescu a devenit cheia înţelegerii eşichierului politic? Nici vorbă. În 
această deformare de proporţii nu ideile sunt importante, ci cadrul lor, care 
a fost sistematic şi cu succes deformat. Am numit această deformare 
ocuparea centrului. De către cine? De către poziţii care, deşi sunt partizane 
şi laterale, se prezintă pe sine, prin propagandă şi intimidare, ca fiind 
centrul par excellence. S-a ajuns astfel la o situaţie cu totul falsă, care, din 
cauza mecanismelor de producere şi reproducere a anormalităţii, nu doar 
că nu explodează de la sine de falsitate, dar a şi reuşit să se impună în mod 
aberant ca fiind normală. 

Mai mulți factori contribuie la creditarea şi acreditarea anomaliei: (a) 
prezenţa tot mai puțin mascată a unei agende politice a patronilor de presă, 
fapt care a fost tacit acceptat de toată lumea şi care nu a fost niciodată pus 
în discuţie de jurnalişti; (b) lipsa frapantă de informaţie şi de 
profesionalism a jurnaliştilor televizaţi înşişi, care nu oferă informaţia 
completă, nu se informează cu onestitate şi, inevitabil, ne dezinformează 
chiar şi când sunt de bună-credință; (c) salariile şi onorariile din 
audiovizual, care, prin mărimea lor, sunt salarii/onorarii de corupție, fără 
raport cu piaţa, ceea ce explică, în ce-i priveşte pe jurnalişti, atât 
acceptarea politizării, cât şi tăcerea complice faţă de practicile similare 
ale celorlalte trusturi de presă; (d) în fine, colonizarea întregii prese de 
către o mână de oameni care sunt şi mari oameni de afaceri, şi actori 
majori în jocul politic, ceea ce face ca azi marea putere să nu mai fie a 
instituţiilor şi nici măcar a oamenilor: ea se află întreagă în mâinile unui 
complex politico-mediatic-financiar, în care instituţiile de presă „din 
subordine“ sunt cunoscute după patronul lor, mai degrabă decât după 
numele care, în trecut, le-a făcut faima. 

Concentrarea extremă a tuturor mijloacelor audiovizuale a creat o 
situaţie de monopol, care vizează mai puţin livrarea informaţiei, cât 
uniformizarea atitudinilor. Miza nu este ascunderea adevărului, ci 
încadrarea lui în minciuni care să îi facă descoperirea inutilă, iar folosirea 
inofensivă. Aceste minciuni sunt falsificări ale modului în care ne 
raportăm la realitate: sunt distorsionări intenționate ale atitudinilor şi 


reacţiilor. Cum se ştie, în economie monopolul e interzis prin lege (chiar 
şi cel rezultat, temporar, din asociaţie). În presă, însă, situaţia de monopol 
fiind inedită, sancţionarea lui legală e problematică, iar denunţarea lui 
morală, în condiţiile în care toate carierele jurnalistice sunt condamnate să 
evolueze în interiorul monopolului, e mai mult decât improbabilă. Vedem 
că din existența „monopolului pe atitudine“ rezultă o inevitabilă situaţie 
de aservire jurnalistică, pe care toți oamenii de presă independenţi o 
denunță înăbuşit, dar numai pe la colțuri. 

Să ne înţelegem, nu îi condamn pe toţi jurnaliştii: ar fi absurd. Preţuiesc 
prea mult presa şi ştiu prea bine că ea, riguros, este întotdeauna ultima 
speranţă a libertăţii. Le condamn însă, câtorva dintre cei mai proeminenţi 
şi mai talentaţi jurnalişti, lăcomia. Pe lăcomie s-a cățărat uriaşa deversare 
de bani care a transformat presa liberă de ieri, şantajată cu brutalitate (dar 
fără succes) de atotputernica administraţie Năstase, în presa voluntar 
înregimentată de azi, care a acceptat gratii de aur la carcera de confort 
cinci stele care i-a fost cu perfidie oferită de magnați. Fireşte, fără noua 
alianţă între lumea presei şi lumea afacerilor, pe care clasa noastră politică 
a cimentat-o cu ofertele ei irezistibile, această lăcomie nu ar fi putut avea 
obiect. 


(25 septembrie 2008) 


III. Formarea centrului postdecembrist, după Revoluţie 


Orice societate respirabilă se bazează pe funcţionarea unei forme oarecare 
de separare a puterilor. Irespirabile sunt numai societăţile în care nu există 
nici echilibru, nici control, nici separare a puterilor. Problema crucială a 
societății româneşti după prăbuşirea comunismului a fost dezmembrarea 
monopolului de putere. Problema Frontului Salvării Naţionale, 
dimpotrivă, era menţinerea lui. În aceste condiţii, centrul politic s-a 
definit de la sine prin următoarele poziţii, susținute atunci de o minoritate 
(din societate, din presă, din lumea politică): pluralism politic; proprietate 
privată; emanciparea de sub dominaţia statului a presei şi a justiţiei; 
controlul serviciilor secrete; condamnarea trecutului comunist; 
deconspirarea fostei Securități; drepturile omului. Pe scurt — democraţie, 


capitalism şi stat de drept. Puterea politică, reprezentată atunci de Ion 
Iliescu şi sprijinită prin victoria sa în alegerile din '90 şi '92, era pentru un 
pluralism politic dominat de existenţa unui „partid mare“ (termenul este al 
lui Mihai Botez), care să se afle sub controlul conducătorului; împotriva 
proprietăţii private şi în favoarea socialismului; pentru controlul presei şi 
al justiţiei; pentru păstrarea tăcerii în privinţa trecutului comunist şi 
împotriva deconspirării fostei Securităţi; pentru colectivism naţionalist şi 
ezitant față pentru drepturile omului. 

Aceste două agende s-au înfruntat la începutul anilor *90, în condiţii de 
profundă inegalitate. Puterea deţinea toate pârghiile de comandă, controla 
toate resursele (inclusiv repartiția de hârtie pentru presă) şi ţinea cu dinţii 
de monopolul audiovizualului. Dar opoziţia, care nu controla riguros nici o 
resursă, poseda arma formidabilă a legitimităţii. Revolta populară 
condusese la prăbuşirea regimului comunist, deci, orice ar fi spus oricine, 
revoluţia fusese (măcar în consecințele ei) anticomunistă. Deşi emanat, 
adulat şi plebiscitat, Ion Iliescu (şi regimul său) nu aveau această 
legitimitate simbolică. Prin urmare, în ciuda puterii pe care continuau să o 
exercite discreționar (adică fără un echilibru, control ori separare a 
puterilor), comuniştii rămaşi la putere după 1989 pierduseră, fără să-şi dea 
seama, puterea de a mai controla centrul dezbaterii publice. Orice ar fi 
spus ei, şi pe oricâte canale, poziţia lor politică şi ideologică era în afara 
noului centru, care era democratic şi liberal. 

Acest fapt reprezintă o dovadă indubitabilă a faptului că a existat o 
revoluţie în 1989, iar această revoluţie a fost, în esenţă, o revoluţie de 
centru (deoarece centrul civilizaţiei europene moderne nu este nici de 
stânga, nici de dreapta: este economic capitalist, politic liberal şi 
democrat, public deschis şi liber, filozofic critic şi raţionalist, religios 
creştin şi secular). 

Astfel încât, deşi avea toată puterea, regimul Iliescu nu a reuşit 
niciodată să ocupe centrul. Pentru regimul Iliescu, toate alegerile (mai 
puţin cele din 20 mai 1990) s-au desfăşurat pe o agendă străină: şi anume, 
pe agenda opoziţiei, deoarece ţara, deşi îl adora pe Ion Iliescu, intrase 
după 1989 într-o repoziţionare istorică care avea în centrul ei agenda 
împotriva căreia, cu o mişcare perdantă de ariergardă, el şi toată puterea sa 


continuau să se lupte. Pe scurt, inegalitatea de care vorbeam mai sus poate 
fi exprimată astfel: cine avea la începutul anilor '90 toată puterea, nu 
reuşea să ocupe centrul; iar cine ocupa centrul, nu avea acces la nici o 
putere. 

Cât priveşte accesul la dominarea opiniei publice, cheia dobândirii şi 
păstrării puterii este întotdeauna, în regim democratic, ocuparea centrului. 
Ceea ce înseamnă că, pe termen scurt, cine posedă puterea poate orice; dar 
pe termen mediu şi lung câştigă întotdeauna cel care ocupă centrul. Acest 
mecanism explică dominaţia ideologică stupefiantă a stângismului 
procomunist în perioada de după al Doilea Război Mondial. Lovitura de 
geniu a propagandei sovietice a fost impunerea în conştiinţa publică a ideii 
(false) că singura formă de antifascism care nu e de conivență cu 
fascismul este antifascismul comunist: or, dacă antifascismul veritabil nu 
poate fi decât comunist, atunci anticomunismul trebuie cu necesitate să fie 
fascist (sau cripto-fascist sau de conivenţă, conştientă ori nu, cu 
fascismul). În acest mod, nu doar că toate formele de antifascism de 
dreapta şi cele necomuniste au fost înlăturate ca doar aparente, dar 
anticomunismul însuşi a fost diabolizat ca fiind în mod esenţial de 
extremă dreapta. Prin această fraudă, adevărul istoric privind genealogia 
fascismului (care derivă, istoric vorbind, din forme radicale de socialism), 
a fost complet obliterată: fascismul a fost situat la dreapta, fiind definit în 
mod absurd ca burghez şi capitalist, iar comunismul, din extremist cum 
este şi identic (în rădăcina sa genealogică) cu fascismul, a devenit 
progresist (el, regimul criminal!) şi, în plus, referință centrală a 
eşichierului politic postbelic. 

Comunismul a reuşit acest tur de prestidigitaţie ideologică prin 
colonizarea centrului cu ideea falsă că numai în tabăra comunistă există un 
antifascism real. Prin urmare, adoptarea poziţiei anticomuniste te arunca 
în extrema spectrului politic. Preţul cu care opinia publică a plătit această 
confiscare a centrului a fost impunitatea neruşinată de care s-a bucurat (şi 
se mai bucură încă) ideile comuniste. 

Am folosit această referință internaţională pentru a înţelege cât de 
important este centrul şi cât de decisivă este analiza poziţiilor care îl 
colonizează. Cine ocupă centrul beneficiază de toate privilegiile 


centralităţii: nu trebuie să se justifice, e legitim în orice face (în ochii şi în 
numele bunului-simţ), poate decide asupra excepțiilor, nu i se contestă 
dreptul de a fixa agenda publică, are dreptul de a defini extremele. În lupta 
politică, toate aceste privilegii sunt decisive, pentru că devin, în mâinile 
celor lipsiţi de scrupule, arme aproape imposibil de contracarat. 


(2 octombrie 2008) 


IV. De la „Cei 322“ ai suspendării la o nouă alianţă pentru „ocuparea “ 
puterii 


Revin, după ocolul făcut săptămâna trecută, la tema „ocupării centrului“. 
Spuneam atunci că de dominarea centrului depinde controlul asupra 
opiniei publice. Cine controlează opinia, orientează votul, iar cine are 
voturi, are acces la putere, care, în condiţiile statului asistenţial, înseamnă 
esențialmente dreptul de a distribui în mod legal fonduri. Puterea 
veritabilă, în democraţii, nu este a celui care conduce o armată, ci a celui 
prin intermediul căruia se realizează accesul la resursele bugetare ale 
tuturor celorlalți. 

În România, puterea reală aparţine în primul rând guvernului (care face 
şi desface toate aranjamentele financiare, având la dispoziţie tot bugetul 
de stat, toate pârghiile executive şi controlând toate mecanismele de 
apropriere/expropriere); în al doilea rând, parlamentului (care face ori 
sancţionează legile, admite excepţiile şi stabileşte privilegiile); în al 
treilea rând, justiției (care are monopolul interpretării regulilor şi e 
singura instituţie ce poate stabili fără drept de apel, în mod legal — deşi, 
dacă ar face-o, ar fi în mod evident imoral —, că albul e negru). Prin 
urmare, are putere, din zona privată, numai cel care controlează ori 
influențează guvernul, parlamentul, justiția. Au putere reală numai 
instituţiile care pot da ordine. Câtă capacitate de a determina ceva prin 
mecanisme obligatorii, atâta putere. Instituţiile care, precum preşedinţia, 
pot doar influența (cu excepţia câtorva numiri în justiţie, care sunt 
obligatorii) sunt lipsite de putere reală. Exact invers a ajuns să creadă 
lumea că stau lucrurile de fapt. 

Faptul a devenit limpede cu ocazia crizei constituţionale provocate de 


decizia unei alianțe împotriva naturii (între guvern şi parlament; între 
partide de dreapta şi partide de stânga natural inamice; între forţe politice 
normale şi forțe politice extremiste) de a-l suspenda pe preşedinte, în 
ciuda avizului consultativ negativ al Curţii Constituţionale. Atunci a 
început lupta pentru mutarea din loc a centrului: ca o cale de a obţine 
legitimitate pentru o măsură ilegitimă, în primele momente; ca o 
necesitate beligerantă de a controla complet câmpul public, mai apoi. 
Semnul cel mai vizibil al bătăliei pentru redefinirea şi reorientarea 
centrului a avut ca vârf de lance poziţia faţă de preşedinte. Din acest 
motiv, totul s-a polarizat în jurul lui. În fapt, însă, miza era alta: 
legitimarea ca fiind naturală, necesară, inevitabilă şi profund patriotică a 
noii alianțe dintre guvern, parlament, oligarhi şi mass-media, pe care 
suspendarea preşedintelui a precipitat-o, iar eşecul ei a cimentat-o. 
Precum solidaritatea obţinută prin comiterea în comun a unei crime, pe 
care un personaj din Demonii lui Dostoievski o recomanda ca soluţie la 
solidaritatea teroristă, eşecul suspendării a făcut obligatorie menţinerea 
obstinată a coaliției împotriva preşedintelui, identificat ca fiind principala 
piedică în calea bunei funcționări a noii alianţe. Ce este această Nouă 
Alianţă? 

În esenţă, este forţa politică reală care exercită azi în România aproape 
toată puterea (economică, politică şi juridică), o forță care a început să se 
formeze în a doua parte a guvernării Năstase, în chip subteran, şi a cărei 
primă afirmare publică, de mare forță, a fost coaliția de suspendare a 
preşedintelui. A doua afirmare publică, şi ea de mare forță, a fost (este!) 
reuşita coaliției tuturor mass-media audiovizuale împotriva preşedintelui 
şi a susținătorilor săi. Punctul de inflexiune hotărâtor a fost trădarea 
liberală. Prin defecțiunea prim-ministrului (un om de partid numit de 
preşedinte, dar legat, prin interesele lui Dinu Patriciu, de PSD), lupta 
politică s-a mutat din zona partidelor în sfera constituţională. În mod 
tradiţional, lupta politică, aşa cum am văzut, este luptă pentru alocarea 
resurselor, în condiţiile în care chestiunea „ce autoritate, câtă putere are“ a 
fost deja tranşată printr-un aranjament constituțional dat, acceptat de toate 
părţile. Într-un moment de criză precum cel declanşat de tentativa ilegală 
de suspendare, lupta politică s-a mutat, din zona alocării resurselor, în 


sfera împărţirii puterii. La noi, defecţiunea prim-ministrului a declanşat 
conflictul pentru împărţirea constituțională a puterii. Aranjamentul 
constituțional inițial a fost denunţat unilateral (ceea ce a corespuns 
suspendării preşedintelui de către alianţa dintre parlament — „Cei 322“ — şi 
guvern). Însă, în condiţiile menţinerii cadrului constituţional anterior, 
chestiunea „cine, câtă putere are“ nu poate fi tranşată legal. Totul este în 
discuţie, nimic nu mai este dinainte clar, procedurile nu mai slujesc la 
nimic, ele trebuie redefinite sau inventate. De către cine? 

(a) De către cine are legitimitate, adică de către Curtea Constituţională, 
în chestiuni care privesc autorităţile constituite: de pildă, chestiunile 
referitoare la limitarea prerogativelor preşedintelui, pe care Constituţia în 
vigoare le-a definit anume slab (mecanismul de acţiune fiind influenţa, nu 
ordinul), pentru că „părinţii Constituţiei“ aveau despre preşedinte (model: 
Ion Iliescu) o concepţie carismatică. 

(b) De către cine se află în poziţia de a se putea impune, adică de către 
Parlament şi guvern, cât timp e vorba de a crea noi pârghii, noi 
instrumente de administrare a puterii. Lupta pentru împărţirea puterii 
neputând fi deocamdată câştigată constituţional, singura modalitate de a 
realiza un decupaj al teritoriilor de autoritate este lupta corp la corp între 
autorităţi în vederea câştigării opiniei publice. 

Actualul echilibru de puteri e provizoriu, pentru că e bazat numai pe 
forța prin care Noua Alianţă a reuşit, prin dominaţia mass-media 
audiovizuale, să ocupe centrul. Această ocupaţie va deveni definitivă 
numai printr-o nouă constituţie, care să fie a Noii Alianțe. Adică prin 
cucerirea justiţiei. 


(16 octombrie 2008) 


V. Regimul Iliescu şi Noua Alianţă. Redefinirea noului centru 


Semnificaţia formării Noii Alianțe nu se rezumă deloc la o regrupare de 
forțe politice, ea implică în mod esenţial o redefinire a „sistemului de 
putere“ postcomunist, la fel de radicală precum cea realizată, în primii ani 
de după 1989, de Ion Iliescu şi grupul său. În 1994, am definit această 
primă întrupare a sistemului de putere postcomunist ca pe un regim 


politic, pe care l-am botezat „regimul Iliescu“. 


Regimul Iliescu şi-a avut înflorirea politică maximă sub guvernarea 
Văcăroiu, când expresia sa a fost politic-poliţienească: „statul + partidul 
mare“; a cunoscut apoi o consolidare subterană extrem de ofensivă în 
timpul administraţiei Constantinescu („cel mai bun preşedinte al 
regimului Iliescu“, cum l-a denumit Mircea Mihăieş), când s-a retras, 
„conspirat“, în lumea afacerilor şi în reţeaua teritorială a baroniilor; şi a 
revenit la lumina zilei în timpul guvernării Năstase, pentru a pune bazele 
unei noi formule de „sistem integrat de putere“, prin cuplarea lumii 
politicii cu lumea afacerilor, cu subordonarea justiţiei şi ocuparea 
aparatului de stat. Această nouă formulă şi-a dobândit expresia deplină 
abia prin guvernarea Tăriceanu, când „noua alianță“, odată cu tentativa de 
suspendare a preşedintelui Băsescu, şi-a marcat în mod vădit diferenţa față 
de regimul Iliescu. 

Esenţa regimului Iliescu a fost identificarea partidului mare cu statul. 
Iliescu personal detesta puterea oamenilor cu bani, de aceea regimul 
Iliescu, în mod strict, s-a constituit ca un aranjament de putere în care 
lumea afacerilor rămânea subordonată, iar la putere se află „puterea de stat 
a partidului mare“. 

Esenţa Noii Alianțe este o înțelegere de tip castă între guvernare, lumea 
politicii şi lumea afacerilor. Un triumvirat motivat nu atât de interese, cât 
de logica dominării, care are drept scop dispunerea discreţionară (care se 
vrea legalizată) de resursele statului. Cum? Cu ajutorul transformării 
presei în organ de susținere publică al intereselor capilor înțelegerii şi prin 
întrebuinţarea democraţiei ca simplu mecanism de recrutare al noilor 
cadre şi, în acelaşi timp, ca instrument periodic de legitimare. Baza de 
funcţionare a noii alianţe este, prin urmare, (a) controlul guvernării, (b) 
monopolizarea mediilor de informare cu audienţă şi (c) menţinerea 
justiţiei într-o stare de corupţie endemică. 

Controlul guvernării permite confiscarea resurselor statului în interesul 
lumii afacerilor. Deţinerea în monopol (sau relativ monopol) a mediilor de 
informare permite controlul opiniei publice şi dresarea electoratului. 
Menţinerea justiţiei în stare de corupție permite subordonarea ei 
oamenilor triumviratului, prin care aceştia pot obţine impunitate pentru 


abuzuri, legalizarea privilegiilor şi dreptul de a stabili (în favoarea lor) 
excepţiile. În fine, o justiţie îngenunchiată prin corupţie şi un parlament 
recrutat prin întrebuințarea democraţiei ca mecanism de recrutare 
controlată a cadrelor contribuie deopotrivă la legalizarea actelor 
triumviratului şi la neutralizarea acţiunilor adversarilor acestuia. Ca 
„adversar“ este definit oricine pune în discuţie normalitatea constituirii 
noii alianțe. Cum botezul de foc al constituirii ei a fost suspendarea 
preşedintelui, „adversar“ a fost definit tot ce are legătură cu preşedintele, 
cu justeţea actelor sale ori cu legitimitatea suspendării. Pe scurt, 
„adversarul“ este politica preşedintelui de a denunța ca „sistem ticăloşit“ 
această nouă alianță — moştenitoare a regimului Iliescu, în epoca 
oligarhilor cu ambiția de a domina statul. 

Marele tur de forţă al noii alianţe a fost dublu: (i) să redefinească 
centrul în funcţie de interesele lor; (ii) să îi atragă şi pe jurnaliştii oneşti în 
această minciună interesată (căci, în mod sigur, nu toţi jurnaliştii care au 
căzut în logica acestui joc sunt „tonomate“; dar perversitatea sistemului 
face ca şi cei care nu profită de pe urma lui să nu mai poată fi cu adevărat 
inocenți). Urmarea acestui succes a schimbat atmosfera televiziunilor 
controlate de oligarhi. Toate interesele triumviratului au fost tacit definite 
ca „bune“ şi „normale“; toate criticile adversarilor au fost declarate „rele“, 
„perverse“, „în solda preşedintelui“. Efectul pervers al acestei 
distorsionări este că oamenii au ajuns să accepte violările care vin din 
partea „bună“ şi să respingă toate lucrurile bune care vin din partea 
considerată rea. Când, de exemplu, preşedintele se opune deposedării 
funcţiei sale de prerogativele constituționale standard (care nu i-au fost 
negate nici lui Iliescu, nici lui Constantinescu) se cheamă că se luptă 
pentru putere; când parlamentul acumulează neconstituțional prerogative 
ale justiției, faptul se numeşte consolidarea democraţiei şi, au grijă 
jurnaliştii triumviratului, trece neobservat. 

Prin acceptarea deplasării centrului (la care a împins-o noua alianță), 
presa a ajuns să nu ne mai poată apăra decât de excesele preşedintelui 
(care sunt mai mult verbale), fiind în schimb incapabilă să ne apere de 
excesele guvernării ori ale parlamentului (care sunt efective şi cu 
consecințe asupra statului de drept). Ca urmare, autorităţile în stat nu se 


vor mai putea modera reciproc, potrivit spiritului Constituţiei. 

Prin deplasarea centrului, opinia publică este legată la ochi în ce 
priveşte tot ce nu vine de la preşedinte şi încurajată să huiduiască tot ce i 
se spune că ar veni de la el. Or, aşa nu ne pregătim de democraţie: ne 
livrăm nepregătiţi pericolelor pe care suntem învăţaţi să nu le vedem, fiind 
mereu traşi de mânecă în privinţa pericolelor care nu există. 


(23 octombrie 2008) 


VI. Note pentru Ocuparea centrului 


În ultimul an, un nou mecanism de luptă politică şi-a dovedit atât puterea 
de a cimenta alianța dintre politic şi presă, cât şi eficacitatea de 
exterminare politică. 

A-l denigra constant, obsesiv şi cu argumente oricât de absurde pe 
preşedintele Băsescu a ajuns să însemne în ochii presei de azi o dovadă de 
neutralitate şi de profesionalism. În schimb, a spune cu voce tare că 
denigrarea lui Băsescu nu este neutralitate ridică împotriva ta un val de 
dezaprobare, care te aruncă în tabăra pupincuriştilor prezidenţiali (o tabără 
care de fapt nu există: este invenţia susținătorilor unei noi alianţe între 
politic, afaceri, presă — Noua Alianţă, care reformulează regimul Iliescu). 

De unde forța acestei distorsiuni vădite? Fenomenul e tipic societăţilor 
aflate sub dominaţia unei ideologii militante. Marea luptă a regimului 
Iliescu a fost ocuparea centrului postdecembrist cu valorile clanului său. A 
fost un eşec de proporţii, semnalat nu atât prin victoria CDR din 1996, cât 
prin adoptarea de către Ion Iliescu, odată cu revenirea sa la putere în 2000, 
a agendei capitalismului, statului de drept şi a obiectivelor integrării 
euroatlantice (care formează centrul postdecembrist). Centrul politic, în 
România de după 1989, a fost pus, în mod spontan, în sensul valorilor 
centrale pentru Europa clasică: creştinism, capitalism, stat de drept, spirit 
ştiinţific. De ce? Pentru că Revoluţia din 1989 a fost o revoluţie de centru. 

Nu dreptul de a-l critica pe preşedinte îl pun în discuţie, ci frauda care 
constă în a afirma că oricine este împotriva preşedintelui e normal, iar 
cine este în favoarea lui e „cumpărat“, „pupincurist“, „sinecurist“, 
„antidemocratic“, „taliban“, „orbit de partizanat“. Marele tur de forță 


propagandistic al adversarilor preşedintelui a fost dublu: (a) să 
redefinească centrul în funcţie de interesele lor; (b) să îi atragă pe 
jurnalişti în această minciună interesată. Spectacolul presei de azi este 
straniu: o majoritate covârşitoare de jurnalişti televizaţi, care şi-a făcut 
din denigrarea preşedintelui un veritabil cod de deontologie profesională, 
se luptă seară de seară cu un preşedinte care nu are acces la televiziuni nici 
pentru mesajele oficiale, căruia i se refuză adresele trimise parlamentului 
şi pe care guvernul îl şicanează financiar, reducându-i bugetul şi punându-l 
în situaţii imposibile. Acest preşedinte, aproape redus la o stare de lame 
duck, este cu toate acestea arătat cu degetul ca fiind dictatorial, 
neconstituțional şi sedițios, în timp ce guvernul, deşi minoritar, conduce 
ţara cu o mână de fier (dar generoasă cu prietenii), iar parlamentul, 
încurajat de tăcerea Curţii Constituţionale, se substituie justiţiei şi publică 
legi lovite de nulitate. 

Cu extrem de rare excepţii, Traian Băsescu nu mai este explicit apărat 
de nimeni. Nimeni nu mai îndrăzneşte, pentru că riscă să fie linşat cu 
invective. Ca om, e compromis: despre nici o persoană publică nu au fost 
folosite în public, fără perdea şi fără menajamente, etichete derogatorii 
care, în privinţa oricui altcuiva ar fi fost de neimaginat: pentru omul 
Traian Băsescu, însă, au devenit de rigoare. Din „marinar“, „securist“, 
„bădăran“ şi „mitocan“ nu-l mai scoate nimeni. Nu în discuţiile private, ci 
la televizor. Nu în România mare şi nu sub semnătura lui Alcibiade, ci în 
gura şi sub pana unor jurnalişti respectabili, care au făcut din persoana lui 
Traian Băsescu ceva ruşinos, de speluncă dubioasă, care nu merită şi nu 
are dreptul să stârnească respectul. La anumiţi jurnalişti din şcoala lui 
CTP, intonaţia, când vine vorba de Băsescu, devine lubrică: ceva feroce şi 
decapant iese, jaculatoriu, la iveală. Nu poţi vorbi de Traian Băsescu fără 
să ricanezi nemilos, fără să scrâşneşti sadic din maxilare, fără să plescăi 
sardonic din buze, e obligatoriu, e de bun-simt — iar dacă nu o faci, te 
compromiţi. În ce-l priveşte pe Traian Băsescu, nu antropologia este 
referinţa, ci bestiarul. 

Şi totuşi, acest om este preşedintele României; la patru ani de mandat se 
bucură de încrederea majorităţii cetăţenilor României. Spre deosebire de 
Ion Iliescu, căruia jurnaliştii alergici la Băsescu nu îi reproşează nimic, 


Traian Băsescu nu a organizat nici mineriade, nu a generat nici conflicte 
sociale şi nici nu ne-a dat pe mâna ruşilor (în sfera de influenţă a cărora 
eram şi azi, dacă URSS nu dispărea); spre deosebire de Emil 
Constantinescu, care e un vid pompat şi pe care toată lumea îl ascultă cu 
reverență, Traian Băsescu nu a aşteptat să fie înfrânt de securitate nici 
pentru a restitui societății dosarele fostei Securităţi, ceea ce a făcut, 
salvând astfel CNSAS de la insignifianţă, nici pentru a condamna oficial 
comunismul, ceea ce a iarăşi a făcut, atrăgându-şi ura clasei politice şi 
provocând cea mai reacționară transversală politică de la patrulaterul roşu 
al anilor '90 încoace, coaliția „Celor 322“ (care acum îi include şi pe 
maghiari). Nu a avut nevoie de un conflict extern sângeros (măcelul din 
fosta Iugoslavie), ca Emil Constantinescu, pentru a se manifesta ca pro- 
occidental; nici nu a folosit un conflict intern sângeros (Târgu Mureş), ca 
Ion Iliescu, pentru a reinventa Securitatea (în SRI). Nu a ucis, ca Iliescu, 
nu a produs seisme în relațiile noastre cu internaţionale, ca Tăriceanu, nu a 
avut nici o ezitare în fermitatea alianţei strategice cu Statele Unite, ca 
majoritatea politicienilor noştri. Statul nu a avut de suferit de pe urma lui, 
cum s-a întâmplat cu declaraţiile privitoare la proprietăţile evreieşti 
(neglijent antisemite) ale lui Ion Iliescu. Băsescu nu şi-a stupefiat 
interlocutorii şefi de stat, cum a făcut-o cu Jacques Chirac Emil 
Constantinescu. Cu toate acestea, Băsescu e „dictator“, „securist“ şi 
„comunist“, nu Iliescu; Băsescu nu are stofă de preşedinte, nu 
Constantinescu; Băsescu e „tătar“, nu simte româneşte şi aşa mai departe, 
într-un cor nesfârşit al deformării şi pestilenței. Ai zice că până la el 
România a cunoscut numai perfecțiunea. Cu el, doar eşecul şi 
derelicţiunea. 

Nu îi apăr defectele sau derapajele. A minţit (care politician nu o face?). 
Şi-a luat vorba înapoi de câteva ori (care politician nu o face?). A fost 
nepoliticos de mai multe ori (regretabil). S-a exprimat de câteva ori 
birjăreşte (penibil). Cu siguranţă, culisele ştiu mai multe despre defectele 
lui, iar când se vor scrie memoriile apropiaților vom mai afla şi altele. Dar 
tot ce îl priveşte pe el e prezentat atât de exagerat şi de sinistru, încât, în 
raport cu scenariul de catastrofă în care e mereu încadrat, ceea ce ce ştim 
şi vedem din defectele, gafele şi erorile lui pare neglijabil, în zona 


venialului, nu a păcatelor de moarte, care i se tot reproşează (de altfel, tot 
ce i se reproşează, i se reproşează în registru maximal, ca şi când el singur 
între politicieni ar fi demon, toţi ceilalți ar fi îngeri). În plus, să adaugi 
comentariul tău la critica acestor defecte, care oricum fac seară de seară 
conţinutul comentariatului unor Ciuvică, Gâdea, Badea, Stan şi a tuturor 
celorlalți, cu tonul lor de nebunie, dezastru şi iminenţă, e şi inutil, şi 
zadarnic: oricum nu se aude (de zgomotul de cataractă făcut de ceilalţi), 
oricum nu vei fi iertat (de acuzaţia că eşti pupincurist). Dar, raţional 
vorbind, mi se pare că defectele sale personale (de om) nu produc urmări 
asupra politicilor urmărite de el ca preşedinte (om de stat), ceea ce în 
cazul lui Iliescu, Constantinescu sau Tăriceanu nu mai e valabil; iar gafele 
sale, ținând în special de limbaj şi provenind dintr-o gestiune imprudentă a 
familiarităţii (educaţie), nu au consecinţe asupra statului. 

Ca om politic, nu mai este apărat de nimeni (cu excepţia lui Traian 
Ungureanu şi, spre cinstea lor, a câtorva comentatori de la 22, între care 
Andrei Cornea). Din cauza presiunii publice şi a intimidării morale 
(character assassination, se cheamă în sistemul legal anglo-saxon), nici 
măcar poziţiile sale politice cele mai evident corecte nu mai pot fi apărate. 
Când e vorba de el, exigenţele comentatorilor sunt de o rigoare teologică; 
în rest, înțelegere levantină şi largheţe de Gore Pirgu. Ceilalţi politicieni, 
în schimb, unul mai nefrecventabil ca celălalt, sunt preţuiţi, lăudaţi ori 
măcar politicos prezentați de către corifeii presei vizuale ori scrise. 
Politeţe binevoitoare, când e vorba de oricine (chiar şi de nulități precum 
Daniela Buruiană); impertinenţă şfichiuitoare, când e vorba de el. 

Presiunea psihologică a jurnaliştilor care îl denigrează este, pentru 
public, prea mare. Cine ar rezista? O coaliţie stranie i-a adus laolaltă pe 
oameni atât de diferiți precum Doru Buşcu, Mircea Badea, Ion M. Ioniţă, 
Valentin Stan şi Emil Hurezeanu. Ce îi uneşte? Conştient sau nu, din cauza 
unor interese ori dezinteresat, crapulos ori nu, îi leagă impulsurile diverse 
ale reaşezării pe care am numit-o Noua Alianţă, succesoarea economico- 
politico-mediatică a regimului Iliescu. 

Susținerea vreunei poziţii de-a preşedintelui Băsescu este imediat taxată 
de formatorii de opinie televizați drept servilism, sinecurism şi 
pupincurism. Nici unul dintre aceşti formatori de opinie autorizați nu vede 


nimic suspect nici în demonizarea Monicăi Macovei, probabil cel mai bun 
ministru al justiției de după 1989, nici în legătura suspectă între această 
demonizare şi interesele evident vicioase ale politicienilor care i-au vrut 
capul (şi pe care în cele din urmă l-au obţinut, cu ajutorul presei). Să fii 
împotriva Monicăi Macovei alături de cei care vor menţinerea deasupra 
legii, a privilegiilor castei politice, nu ridică probleme morale şi nu 
înseamnă să le faci jocul. În schimb să susţii lupta preşedintelui împotriva 
acestor interese înseamnă să sprijini „apetitul pentru dictatură“ al 
preşedintelui şi te califică dezonorant pentru titlul de „trompetă 
prezidenţială“, pe care apoi toată presa „independentă“ o preia, până nu 
mai poţi ieşi pe stradă fără să fii scuipat. Oricum, orice asociere cu 
preşedintele a fost într-atât demonizată de complexul mediatico-politic 
încât a devenit „în mod natural“ descalificantă. Tehnica este — albul e 
negru şi negrul e alb. În acest mod, poziţia de centru a fost mutată din 
locul în care se afla, centrul postdecembrist, în altul, care fusese inițial 
marginal în raport cu acesta şi unde se afla, din punctul de vedere al 
valorilor, regimul Iliescu (pe care Noua Alianţă îl prelungeşte). 

Să încerci să păstrezi echilibrul judecății şi să te străduieşti să vezi clar 
în chestiunea suspendării preşedintelui, cum a făcut EvZ în perioada de 
isterie politică declanşată de decizia arbitrară a parlamentului din 2006, îţi 
atrage inevitabil eticheta de „oficiosul“, lipită pe obrazul onestităţii de 
oameni complet lipsiţi de onestitate, despre care toţi ştiu că sunt imorali, 
dar pe care, ştiind asta, toţi o preiau (din josnicie, din lipsă de 
profesionalism, din goană după scandal, din sete de sânge). În schimb să 
faci cu neruşinare politica de partid a partidului „soluţiei imorale“ nu îţi 
atrage nici oprobriu, nici dezgust, ci numai simpatie, numai încurajări şi, 
din partea APTR, premii. Venalitatea jurnalistică, când vine dinspre 
duşmanii feroce ai lui Băsescu (grupul Intact), e fie opinie normală, fie 
neutralitate obiectivă, fie poziţie responsabilă şi patriotică (academicianul 
Buzura, de pildă, finanţat din aceeaşi zonă, e printre cei numiţi seară de 
seară „valorile neamului“, „cei mai buni dintre cei mai buni“, alături de 
atotputernicul şi lucrativul E. Simion ori infatigabilul Ion Aurel Pop). 
Onestitatea jurnalistă, când vine de la sprijinitorii preşedintelui (de pildă, 
TRU), este fanatism, sprijin oferit dictaturii etc. 


Să inviţi mereu în studio oameni nefrecventabili precum Bolcaş, Ghişe, 
Şerban Nicolae şi alţii ca ei, până la greață, zi de zi, se cheamă 
profesionalism. Să fii constant brutal şi ireverenţios cu preşedintele, la fel. 
Lui Băsescu nu i se poate spune preşedinte sau dl Băsescu; când nu i se 
spune marinarul i se spune, scurt şi tăios, Băsescu. În schimb Ion Iliescu 
este mereu dl Iliescu, dl preşedinte sau preşedintele Iliescu. Faptul că 
Iliescu a organizat mineriade, are pe conştiinţă morţi şi direct, şi prin 
muşamalizare, că a vrut să ne alieze cu URSS, ne-a ţinut un deceniu în 
anticamera Europei şi a făcut României aproape la fel de mult rău ca şi 
Ceauşescu îl califică pentru respectul nostru. Băsescu, pentru că a 
condamnat comunismul, este un comunist; pentru că a dat CNSAS 
dosarele, este un securist; pentru că s-a dovedit fidel şi loial alianțelor 
occidentale, nu are politică externă, e ageamiu, gafeur, ignoră măreţia lui 
Putin, a Rusiei (vezi viziunea de politică est-europeană a academicienilor 
patrioţi, cum e Răzvan Theodorescu, pentru care Rusia e referința pozitivă, 
nu Occidentul, deoarece noi nu suntem occidentali, ci bizantini etc.). 

Asocierea jurnaliştilor cu Daniela Buruiană ori Adrian Păunescu e 
onorantă. Să fii văzut în prejma lui Traian Băsescu e dezonorant. În nici o 
țară din Europa dorinţa unui preşedinte democratic ales de a sta de vorbă 
cu intelectualii cu care are chef să vorbească nu e suspectată de bulanjism, 
cezarism ori pujadism. În România, numai Ion Iliescu şi Emil 
Constantinescu au avut acest drept, nu Traian Băsescu. Quod licet Iovi, 
non licet bovi. 

Să faci spume la gură când vorbeşti de Traian Băsescu te recomandă ca 
imparțial. Să atragi atenția asupra anomaliei, te face „gorila“ sau, cum 
spune CTP, „badigardul“ preşedintelui. Şi aşa mai departe, la nesfârşit. 
Totul, totul e distorsionat şi nimeni nu se mai poate înțelege cu nimeni, 
pentru că diabolizarea induce suspiciunea, iar suspiciunea face ţăndări 
corpul politic, care nu mai e unul, ci, ca partidele, mai multe. Suportul 
democraţiei e pe ducă. Ura şi suspiciunea devin unicul limbaj politic 
curent (cu sensul de monedă circulantă, currency). 


(2—4 septembrie 2008) 


53. REPRESALII INSTITUŢIONALE: GUVERNUL 
ÎMPOTRIVA ICR 


Săptămâna trecută prim-ministrul a decis reducerea bugetului Institutului 
Cultural Român de la 50 milioane RON la 32 milioane RON. Guvernul se 
răzbună pe preşedinte angajând represalii împotriva Institutului Cultural 
Român. Incredibil. Măreţe fapte, mari oameni de stat! Aş vrea să explic de 
ce această reducere este deopotrivă iraţională, iresponsabilă şi îndreptată 
împotriva intereselor României. 

Potrivit creşterii activităţii ICR din 2008, adică ţinând seama de nivelul 
de solicitare al programelor noastre confirmat prin aplicaţiile înregistrate 
în 2008, am construit un necesar bugetar de 59 milioane RON. Structura 
de buget a fost următoarea: programe şi proiecte culturale: 70,30%; 
cheltuieli de personal: 16,20%; cheltuieli administrative şi gospodăreşti: 
11,80%; cheltuieli de capital: 1,70%. Aceasta înseamnă că 70,3% din 
bugetul ICR reprezintă programele culturale, iar 29,7% reprezintă 
costurile întreținerii instituţiei. Raportul de 7 la 3 nu este nici rezonabil, 
nici bun: este foarte bun. Nu ştiu dacă mai există vreo instituţie de stat 
care să aibă un raport programe versus administraţie atât de bun. În 2005, 
când actuala conducere a preluat ICR-ul, structura bugetului era de 48% 
cheltuieli pe programe, 52% cheltuieli pe administraţie. Progresul este, 
cum se vede, uriaş. 

Un alt indicator care exprimă creşterea eficienţei activității ICR 
priveşte bugetul de programe alocat institutelor culturale româneşti din 
străinătate. Cum se ştie, legiuitorul a decis prin legea de funcționare a ICR 
ca institutele din străinătate să fie întreținute administrativ (inclusiv 
salarii personal) prin MAE, iar cheltuielile pe programe să fie asigurate 
prin ICR. Raportul dintre cheltuielile de administraţie alocate de la 
bugetul de stat prin MAE şi bugetul de programe alocat institutelor 
culturale din străinătate de ICR era în 2005 de 0,17. Acest raport a fost 
adus acum la 0,89. Din punctul de vedere al statului, trecerea de la 0,17 la 
0,89 înseamnă creşterea semnificativă a eficienţei de cheltuieli bugetare, 
exprimată prin raportul „administraţie (MAE) versus programe culturale 
(ICR)“. Din punctul de vedere al instituţiei numite ICR, obținerea unui 


raport de eficiență de 0,89 înseamnă confirmarea creşterii durabile a 
capacităţii de absorbţie a unui buget cultural mare pe pieţele culturale 
străine (căci o cheltuială culturală este absorbită nu atunci când este 
cheltuită, cum se întâmplă în cazul cheltuielilor de administraţie, ci numai 
atunci când e confirmată prin angajamente ulterioare). 

Bugetul de 59 milioane RON ţinea seama de următorii factori: (i) 
creşterea instituțională a Institutului, în termeni de cheltuieli 
administrative (ICR, din 2007, desfăşoară un volum de activitate 
comparabil cu cel al unui minister); (ii) creşterea exponențială a 
solicitărilor de parteneriate şi colaborări cu ICR pe pieţele culturale 
străine; (iii) bugetarea la un nivel mărit a institutelor culturale din 
străinătate, potrivit capacităţii lor de inserare pe pieţele străine; (iv) 
intrarea ICR din 2008 pe piaţa marilor spaţii expoziţionale şi de concert 
europene cu expoziţii tematice proprii şi turnee de promovare a muzicii 
româneşti contemporane; (v) bugetarea programelor mari (de tip 
„Cantemir“, „TPS“ ori „Publishing Romania“) la nivelul solicitării lor în 
anul 2008, care a depăşit cu mult aşteptările induse de experienţa anului 
2007 — ceea ce înseamnă că potenţialul lor de creştere nu a fost încă atins 
şi, deci, e raţional să fie solicitat). 

Toţi parametrii raţionali (în termeni de eficiență, de potenţial de 
creştere, de încredere dobândită pe pieţele externe etc.) conduc la 
concluzia că Institutul Cultural Român este o instituţie care, din 2005 
încoace, şi-a îmbunătăţit în mod remarcabil performanţa, cheltuieşte banii 
publici în mod eficient (de pildă, raportul de 7 la 3; ori raportul de 0,89) şi 
are un potenţial de creştere semnificativ, care, deoarece priveşte prezența 
României pe pieţele culturale străine, merită susținut. 

În aceste condiţii, reducerea la 32 milioane RON a unui buget care 
fusese construit în mod raţional la nivelul de 59 milioane RON şi care 
fusese deja redus, în urma unor cedări dureroase (deoarece implicau 
renunţarea la unele programe de anvergură), la 50 milioane RON, 
echivalează cu un asasinat instituţional. 

Această reducere este iraţională, deoarece prin suma astfel deblocată nu 
se economiseşte nimic, bugetul ICR fiind de ordinul câtorva zecimi la mie 
din PIB (este bine să se ţină minte această cifră: câteva zecimi la mie din 


PIB, atâta reprezintă investiția externă în cultura română pe care înțelege 
statul român să o facă). 

Această reducere nu este doar iraţională, este şi iresponsabilă, deoarece 
aruncă în mod nejustificat în aer angajamente, parteneriate, contracte — un 
extrem de preţios sistem de conexiuni, bazate pe o încredere pe care ICR a 
construit-o în ultimii ani în beneficiul culturii române. 

Nu în ultimul rând, mutilarea bugetului ICR ruinează perspectiva ca 
ICR să îşi mai poată consolida poziţia pe care a dobândit-o pe pieţele 
culturale occidentale. Această poziţie a fost câştigată prin eforturile pline 
de imaginaţie şi inteligenţă ale angajaţilor ICR şi nu a fost obţinută nici în 
folosul lor, nici spre profitul ICR, ci pentru România şi în beneficiul 
imaginii ei. În fond, această mutilare este în mod irațional şi iresponsabil 
îndreptată împotriva intereselor României. 

Decizia prim-ministrului de a distruge poziţia câştigată de ICR pentru 
cultura română în străinătate arată că în România, pentru unii politicieni, 
nici un bine nu trebuie să rămână nepedepsit. 


(30 octombrie 2008) 


54. DISCURSURILE DE URĂ 


Când nu observi omisiunile şi nu te şochează răstălmăcirile, înseamnă că 
ti-ai pierdut busola. În 24 octombrie, agenţia Reuters transmitea că în 
cimitirul evreiesc din Bucureşti au fost profanate peste o sută de pietre 
tombale. O sută de pietre tombale sparte într-o singură noapte? 
Dumnezeule! Cum e tehnic posibil? Câţi oameni au lucrat la acest act de 
vandalism? Cum de nu au fost auziţi? Şi ce anume cimitir a fost profanat? 
Cimitirul evreiesc? Ştirea despre vandalizarea cimitirului evreiesc trebuia 
să fie, indiscutabil, ştirea zilei. Mai mult, dezbaterea asupra semnificației 
acestui act de vandalism ar fi trebuit să ocupe minţile tuturor. Or, ce s-a 
observat? Ştirea nu a stârnit nici senzaţie, nici emoție. Ar fi trebuit să 
stârnească şi una, şi alta. Dacă ne gândim că Antena 3 a dedicat zeci de ore 
de emisie denunțării „antisemitismului“ unei opere artistice (poneiul roz, 
cu crupa lui brenduită cu zvastică), ne putem întreba cum de nu a 


manifestat aceeaşi sensibilitate faţă de antisemitismul vandalizării celor 
peste o sută de pietre tombale evreieşti? Cum de importantul senator 
român care a trimis direcţiei unui cunoscut post străin de radio o scrisoare 
plină de indignare, în care protesta împotriva  „bagatelizării 
antisemitismului poneiului roz“ de către corespondențele trimise de la faţa 
locului de reporterii acelui post, nu a mobilizat tot Senatul României 
pentru a protesta împotriva vandalizării cimitirului evreiesc? Să fi fost 
poneiul roz mai antisemit decât distrugerea unui cimitir evreiesc? 

Răspunsul e simplu (şi descurajant): la noi, în spaţiul public, principiile 
sunt aproape întotdeauna pretextele intereselor, iar interesele nu sunt decât 
arareori expresia principiilor. Pe principii nu dă nimeni doi bani, deoarece 
banii sunt singurul lucru care interesează. Şi cum bani au cei puternici, 
datina locului e ca celor cu bani să li se delege decizia asupra a ce e bine, 
şi ce e rău, astfel încât problema principiilor se reduce la problema 
exprimării nude şi neruşinate a intereselor (celui cu bani). În presă, cel 
care are bani este patronul. Tot el este cel care a descoperit că nu are 
nevoie de principii, de vreme ce interesele îi ajung. De aici absenţa 
catastrofală a principiilor în presa de azi. Dacă ar fi existat principii, 
vandalizarea cimitirului evreiesc ar fi fost o ştire şi un subiect de 
dezbatere. Existând doar interese, subiectul nu a devenit ştire. Pe cine să 
intereseze ceva ce nu exprimă interesele cuiva anume? Dacă poneiul roz n- 
ar fi putut fi instrumentat împotriva cuiva anume, pe care patronii Antenei 
3 îl detestă (fiind în consecință detestat, în cor, şi de angajaţii postului), 
Antena 3 nu i-ar fi acordat nici o atenţie. Poate fi instrumentalizată 
împotriva cuiva de interes vandalizarea cimitirului evreiesc? Nu. Atunci 
trece neobservată. 

Deşi scandalul poneiului roz mă priveşte pe mine, pentru că Antena 3 l- 
a instrumentalizat împotriva mea, situaţia, aşa cum rezultă din comparaţia 
cu vandalizarea cimitirului evreiesc, este generală. Lucrurile importante 
trec neobservate şi sunt astfel condamnate la insignifianță. În loc să fie 
deprinsă să distingă, din multitudinea întâmplărilor, principiul, opinia 
publică e lăsată să vadă arbitrariul şi e îndemnată, tacit, să se complacă în 
el. Dimpotrivă, atunci când interesele o cer, albul e declarat cu emfază 
negru, ţânţarul e silit să devină armăsar, iar opinia publică e mobilizată la 


o cruciadă frenetică, pe care cei interesaţi o declară obligatorie, iar cei 
dezinteresaţi nu o pot socoti decât prostească. 

Efectul asupra opiniei publice e dezastruos. Obişnuită să se emoţioneze 
la minciuni, deoarece numai acestea sunt montate ca adevăruri obligatorii, 
opinia publică nu mai reacţionează la adevăr. În mod normal, vandalizarea 
unui cimitir ar fi trebuit să stârnească emoție. La noi, din cauza 
manipulării constante la care posturi precum Antena 3 supun opinia 
publică, emoție stârneşte poneiul roz (un subiect inventat de la cap la 
coadă), iar indignare numai ţinta desemnată, prin emisiuni de înfierare şi 
demascare, spre ură. Indignarea morală autentică e eliminată de uşurinţa 
cu care oamenii ajung să urască ceea ce li se sugerează că e de datoria lor 
patriotică să urască. Putem constata în insensibilitatea față de devastarea 
cimitirului evreiesc consecința unei devieri morale. Educaţi (prin 
manipulare) să vadă răul acolo unde nu se află decât inamicii oamenilor cu 
interese, oamenii simpli ajung să se indigneze prin reflex condiționat şi să 
nu mai poată reacţiona prin liber-arbitru. Reacţia morală liberă ajunge să 
fie înlocuită cu stimulul condiţionat indus. În acest mod, cheia indignării 
morale nu este doar falsificată, ea se află în mâinile celor care au indus 
reflexul condiţionat. 

Aceasta este, după părerea mea, explicaţia proliferării discursurilor 
bazate pe ură (de pildă, la Antena 3, în emisiunile Sinteza zilei şi În gura 
presei). Ca o consecinţă, înregistrăm simultan atât tocirea sensibilităţii 
morale normale la oamenii care asigură ratingul acestor exerciţii de dresaj 
prin hate speech, cât şi subordonarea sensibilităţii lor intereselor care 
patronilor le aduc bani, iar telespectatorilor emoţii otrăvite. Miza? Fireşte, 
nu doar dresajul electoral, ci şi minoratul spiritual: nu doar votarea în 
interesul altora, ci şi confundarea lucrurilor mărunte cu cele înalte şi 
viceversa. 


(6 noiembrie 2008) 


55. BILANŢ ÎNAINTEA ALEGERILOR 


Duminică, pentru a şasea oară de la căderea comunismului, vor fi din nou 


alegeri parlamentare. Cetăţenii au posibilitatea să decidă în mod liber 
căror forțe politice le vor încredința, pentru încă patru ani, toată puterea: şi 
puterea de a forma guvernul, prin alegerea unei noi majorităţi politice; şi 
puterea de a vorbi în numele lor, adică dreptul de le formula în mod legal 
interesele; şi puterea de a legifera în numele acestor interese. Într-un sens, 
cetăţenii au toată puterea; în altul, nu au nici una. În primul sens, numai 
cetăţenii pot conferi putere; în al doilea, această putere există numai sub 
forma renunţării la ea. Paradoxul democraţiei reprezentative este acela că 
cetățenii au putere deplină numai atunci când o deleagă, iar puterea de 
care ar avea nevoie pentru a-şi controla reprezentanţii depinde integral de 
o bunăvoință străină: a celor pe care i-au ales, când e vorba de respectarea 
angajamentelor; a presei, când e vorba de a mobiliza opinia publică în 
vederea exercitării de presiuni asupra puterii. Cetăţenii îşi pot menţine 
puterea pe care au cedat-o numai cu bunăvoința presei şi prin buna- 
credință a reprezentanţilor. Fără bunăvoința presei, cetățenilor nu le 
rămâne decât speranţa; fără bunăcredinţa aleşilor, cetăţenilor nu le rămân 
decât regretele — şi, fireşte, posibilitatea de a vota altfel, la următoarele 
alegeri. În concluzie, paradoxul democraţiei reprezentative constă în 
această afirmaţie: deşi determină în totalitate impulsul puterii, cetăţenii nu 
îi pot controla în totalitate mişcarea. 

Prin gradele ei, această afirmaţie (în fizică, paradoxală) desparte 
regimurile arbitrare de cele orânduite. Într-un regim bine rânduit, cetăţenii 
îşi menţin puterea asupra aleşilor cu ajutorul instituţiilor, care limitează 
atât arbitrariul puterii, cât şi nesimţirea reprezentanţilor. Într-un regim 
arbitrar, instituţiile sunt în mod venal de partea puterii, iar cetăţenii nu au 
de partea lor decât pe cei care, cu ajutorul opiniei publice, speră să poată 
muşca din putere, pentru a se împărtăşi din ea (în mod tipic, proprietarii 
de presă cu interese politice — la noi, aproape toţi). În funcţie de gradul de 
arbitrariu al regimului, paradoxul democraţiei reprezentative oscilează 
între afirmaţia „deşi determină în totalitate impulsul puterii, cetăţenii îi 
pot controla aproape în totalitate mişcarea“ (cazul normal şi, prin urmare, 
dezirabil) şi afirmaţia „deşi îi determină puterii în totalitate impulsul, 
cetățenii nu îi pot controla deloc mişcările“ (cazul anormal şi, deci, 
indezirabil). 


Cazul indezirabil este, cum l-aţi recunoscut, al nostru. Orice a făcut 
puterea în ultimii doi ani, opinia publică nu a avut nici un control asupra 
ei. Nu a putut controla nici decizia prim-ministrului de a pune guvernul la 
dispoziţia lui Dinu Patriciu, nici alungarea PD de la guvernare, nici alianţa 
PNL cu PSD, nici formarea coaliţiei „Celor 322“, nici tentativa de a-l 
suspenda pe preşedinte, nici folosirea discreţionară a bugetului, nici 
manipularea Constituţiei, nici legiferarea ilegală, nici jaful mitelor 
electorale, nici periclitarea siguranţei naţionale — nimic, oricât de grav. 
Cetăţenii nu au putut deloc controla mişcările puterii: nici ale guvernului, 
nici ale culiselor, nici ale schimbărilor de alianţe, nici ale parlamentului, 
nici ale justiţiei, nimic. Or, ce nu poţi controla, nu poţi nici sancţiona, în 
nici unul din sensuri (nici în cel de cenzură, nici în cel de ratificare). Din 
acest motiv, în democraţia instaurată de guvernul 'Tăriceanu-Patriciu, 
cetăţenii au avut dreptul doar la emoţii (şi, fireşte, la achitarea notei de 
plată). 

Bilanţul guvernării D.A. este un succes economic al programului şi un 
eşec politic al Alianţei. Succesul economic vine, esențialmente, din 
eficacitatea impozitării unice. Eşecul politic vine, în mod esenţial, din 
reuşita lui Dinu Patriciu de a-şi subordona guvernul. Tot ce s-a întâmplat 
ilogic şi anapoda cu Alianţa D.A. poate fi explicat prin ambițiile, temerile 
şi frustrările lui Dinu Patriciu. Distrugerea Partidului Naţional Liberal, 
care a devenit sub Călin Popescu-Tăriceanu un partid al trădării cu ridicata 
şi al vânzării cu amănuntul,“ e urmarea revanşei târzii împotriva liniei 
tradiționale a Brătienilor a unui politician ratat, care a câştigat prin 
corupție economică ceea ce nu a putut dobândi prin inteligenţă politică. 
Guvernul 'Tăriceanu-Patriciu este revanşa târzie a disidenţelor avortate 
numite, succesiv, „PNL Aripa Tânără“ şi „PL — 93“. În eşecul Alianţei 
Dreptate şi Adevăr poate fi citit triumful lui Dinu Patriciu şi al 
partenerilor săi de afaceri din PSD, care au ştiut să profite de 
complicitatea interesată a prietenilor, de venalitatea înfometată a 
indiferenţilor, de lipsa de scrupule a partenerilor şi, bineînţeles, de prostia 
gurmandă a victimelor — în fond, de setea insaţiabilă de bani a celor mai 
mulți, combinată cu universalitatea voioasă a lipsei endemice de caracter a 
tuturor. 


Puterea nu mai este a guvernului, ci a câtorva partide de afaceri; 
democraţia nu mai este a cetăţenilor, ci a partidelor, care se folosesc de ea 
pentru a-şi reproduce dominaţia şi impunitatea; nu există ideologie, există 
alianțe de dominație, în vederea exercitării, conservării şi sporirii puterii; 
puterea asigură atât supraviețuirea făptaşilor (în afara puşcăriilor), cât şi 
prosperitatea părtaşilor (în marginea bugetului de stat); nu mai există 
partide de dreapta ori de stânga, există numai partide de putere, 
reprezentate printr-o alianţă a guvernului cu parlamentul (împotriva 
preşedinţiei) care le asigură, lor, certitudinea că puterile în stat nu se 
echilibrează reciproc, ci se subordonează intereselor care au format 
guvernarea. 

Pe scurt, acesta este bilanţul dinaintea alegerilor. Cine vrea să servească 
în continuare ambițiile lui Patriciu va vota PNL. Cine vrea o nouă 
guvernare de tip Văcăroiu ori Năstase va vota PSD. Cine va dori ca ţara să 
fie condusă aşa cum e condus Clubul Steaua va vota PNG. Cine va vrea ca 
țara lui să arate imund precum fițuicile România Mare şi Tricolorul va 
vota PRM. Cine însă mai îndrăzneşte să parieze pe ceva va vota PD-L: nu 
e sigur că merită, dar, în lumina alternativelor, e singurul lucru care merită 
încercat. 

În rest, va vota cine mai speră. Iar cine nu va vota va merita să dispere. 


(27 noiembrie 2008) 


56. BILANŢ DUPĂ PRIMELE TREI ZILE ALE ALEGERILOR 


Bilanţul imediat poate fi făcut în lumina a două categorii de fapte: veşti 
bune şi veşti proaste. Fiind vorba de calificative, evaluarea va fi, evident, 
subiectivă — dar mă voi strădui să fie subiectivă în marginile adevărului. 
Veştile bune. Pentru prima oară după nouăsprezece ani de democraţie şi 
şase chemări ale electoratului la urne, putem înregistra trei rezultate 
notabile. În primul rând, eliminarea din parlament a partidelor extremiste. 
Nu justiția a decis dizolvarea PRM, ci electoratul. Nu de iure, ci de facto, 
PRM nu mai există. Faptul, în sine, este remarcabil. Din 1992, 
extremismul lui Corneliu Vadim Tudor a fost mereu protejat atât de 


imunitatea parlamentară, cât şi de o stranie, dar mereu confirmată, 
imunitate în (şi față de) justiţie. Imunitatea parlamentară i-a fost asigurată 
de alegători; cine însă i-a asigurat imunitatea în faţa justiției? Căci 
calomniile şi injuriile tipărite sub anonimat în publicaţiile de partid ale lui 
CVT (care coincideau uneori până la expresie cu atacurile proferate de 
acesta în conferințele de presă oficiale ale PRM) nu au fost niciodată 
sancţionate în justiţie, în ciuda zecilor de procese care i-au fost intentate. 
CVT a împroşcat cu noroi oameni simpli, notabilităţi, intelectuali, 
ambasadori, şefi de stat, state, instituţii, adevăruri istorice. Justiţia nu a 
făcut nimic pentru a stăvili noroiul. Electoratul, în schimb, a făcut: i-a 
retras lui CVT imunitatea parlamentară, iar partidului său reprezentarea 
politică. Îi va retrage oare acum justiţia (şi, ne putem întreba, cine din 
justiție?) imunitatea la infracţiune? Fosta sa locotenentă, Daniela 
Buruiană, a pierdut primele procese abia după ce nu i-a mai fost apropiată 
şi s-a văzut deposedată de funcţiile sale publice. Se va întâmpla la fel, 
acum, cu CVT? Să sperăm. 

Al doilea rezultat notabil este limpezirea compoziţiei parlamentului. Au 
trecut pragul electoral numai trei partide (PD-L, PNL, UDMR) şi o alianţă 
formată din alte două (PSD-PC). Ca formulă ideologică, avem două 
partide de dreapta, PD-L şi PNL (dintre care unul, PD, provine de la 
stânga), o uniune etnică aparent fără culoare politică, UDMR (dar părând a 
fi mai degrabă de dreapta) şi o alianță de conjunctură între un numeros 
partid de stânga (PSD) şi un minuscul partid de dreapta (PC). S-ar zice, 
dacă nu am şti că la noi ideologia nu este decât un pretext pentru interese, 
că electoratul român a votat majoritar dreapta. Este, cred, o iluzie. Dat 
fiind că dreapta la guvernare, cu excepţia cotei unice de impozitare, a 
adoptat politici de centru-stânga şi populisme aflate la stânga stângii, ceea 
ce a votat electoratul a fost un pachet electoral imposibil, făcut din 
„speranţă în creştere economică perpetuă“ şi „pretenţie la protecție socială 
nelimitată“. Electoratul nostru, aşadar, rămâne de stânga în privinţa 
statolatriei, deşi a înţeles că, cel puţin temporar, dreapta economică i-o 
poate servi mai bine. 

O lecţie a acestui cocteil de credinţe şi speranţe contradictorii este că la 
noi politicul nu este înţeles ideologic, ci este subînțeles social: nu 


opţiunile ideologice departajează şi asociază, ci pretenţia şi accesul la 
serviciile de stat — gratuite pentru cei care le câştigă prin revendicări 
„politice“, oneroase pentru cei care le suportă, în virtutea unor 
aranjamente la fel de „politice“. 

Al treilea rezultat notabil este zguduirea speranţei fruntaşilor politici că 
numai fidelitatea față de partid le poate aduce realegerea în parlament. 
Succesiunea partidocratică a fost, în fine, spartă. Chiar şi cu acest 
uninominal imperfect, oameni de strictă obediență partidocratică, precum 
Şerban Nicolae (PSD, dar exemplele sunt mult mai numeroase), au fost 
temporar eliminaţi din cariera de parlamentari eterni, cu voie de la partid. 
Pentru această categorie de politicieni, strategiile de supravieţuire vor 
trebui reajustate. Deocamdată, putem înregistra această victorie a 
cetățeanului, măsurată prin fisura produsă în sistemul puterii discreţionare 
a partidelor. Un rău major al vieţii noastre politice de după dezagregarea 
CDR a fost cartelizarea pe caste de partid a eşichierului politic. O 
înrăutăţire suplimentară a constat, din 2005, în intervenţia oligarhilor, care 
au cartelizat transpartinic segmente de putere din diferite partide, aflate 
uneori pe poziţii, ideologic vorbind, antagonice (cazul cartelizării PNL- 
PSD sub guvernarea Tăriceanu II). Speranţa cetățenilor este ca fisura 
operată de votul uninominal în reproducerea strict endogenă a elitei 
parlamentare să reuşească să producă o breşă şi în cartelizarea pretinsă de 
forța economică a oligarhilor care stau în spatele diferitelor centre de 
putere transpartinică. 

Veştile proaste se referă la oameni, la neputinţa legilor şi la insidioasa 
generalizare a mentalităţii care acceptă infracțiunea. La categoria oameni, 
constatăm că mari şi venali baroni locali au fost confirmaţi prin vot 
uninominal şi că nulități patente, cu prestație publică scandaloasă (şi 
efecte nocive pe plan internaţional), au fost (re)introduse în parlament. La 
categoria legi, trebuie să remarcăm efectul disproporționat de mare al 
redistribuirii voturilor, iraționalitatea inversării ierarhiilor în clasamentul 
final şi disparitatea cantitativă a mandatelor, ceea ce înseamnă că actuala 
formulă a votului uninominal va trebui sever amendată. În fine, la 
capitolul veşti proaste nu putem să ignorăm pasivitatea justiției față de 
mita electorală (devenită curentă şi tolerată ca „lege a locului“ — 


contribuţia noastră la dreptul comunitar), acceptarea ei cu entuziasm de 
către beneficiari şi indiferența multor concetăţeni față de candidaţii cu 
probleme în justiție. Aşa cum justiţia s-a acomodat cu dreptatea parţială şi 
interesată, şi românii s-au acomodat cu oamenii politici aflaţi sub anchetă, 
condamnaţi ori, în absenţa ambelor, infractori de notorietate... 


(4 decembrie 2008) 


57. AVEM O ŢARĂ, CUM PROCEDĂM? 


Această întrebare, pe care a făcut-o celebră Academia Caţavencu încă din 
anii '90, spune un lucru simplu, profund şi, întrucât ne priveşte, aporetic: 
țara e dată, e limpede că n-o putem schimba; în aceste condiţii, cum s-o 
înțelegem? cum s-o gestionăm? cum, mai ales, s-o suportăm? Ne găsim, în 
acest moment, exact într-o situaţie de acest tip: avem ţara şi, pentru că nu 
ne convine, ne răstim panicaţi la instrucţiunile de întrebuințare. 

Votând cum a votat, electoratul a fixat datele problemei, alegând actorii 
şi determinându-le ponderea; istoria recentă şi raporturile de forță din 
culise le-au fixat deja gradele de libertate. Deci, aceasta e ţara, iar 
împotriva faptelor nu există argumente. Acum argumentele. Două sunt 
tipurile de probleme. Pentru că are decizia, problema preşedintelui este 
„cum poate fi gestionată situația“. Pentru că avem doar aşteptări (să nu 
uităm vorba lui Soljeniţîn: în istorie, popoarele au doar emoţii), problema 
noastră este „cum să înțelegem ceea ce alții gestionează (şi ne produc 
emoții detestabile)“. O variantă de reacţie este să bocim, ca babele. O alta 
este să încercăm să înţelegem, ca adulţii. Ca principii: să nu ne luăm 
dorințele drept fapte; să încercăm să înțelegem ce se poate face, date fiind 
lucrurile deja fixate. 

Deşi în parlament au intrat patru partide, numărul actorilor politici este 
de fapt doar de trei: PD-L, PSD şi PNL. Cadrul în care se desfăşoară toate 
negocierile între aceşti trei actori este marcat de următoarele fapte (istoria 
recentă plus raporturile de forță din culise): (i) prin conducerea actuală 
(Călin Popescu-Tăriceanu, Crin Antonescu etc.), PNL a devenit partidul 
personal al lui Dinu Patriciu, deci nu există nici un motiv raţional de a 


face vreo deosebire între interesele acestuia şi acţiunile PNL.-Tăriceanu; 
(ii) PNL a trădat Alianţa D.A. şi şi-a dat afară de la guvernare aliatul cu 
care a câştigat alegerile, PD (oamenii din PNL care nu au fost de acord cu 
această decizie a lui Dinu Patriciu au fost daţi afară din partid, inclusiv 
preşedintele PNL, Theodor Stolojan, formând ulterior PD-L); (iii) PSD şi 
PNL au instrumentat alianța informală („Cei 322*) care a condus la 
tentativa eşuată de suspendare a preşedintelui; (iv) guvernarea minoritară 
PNL + UDMR a fost sprijinită în parlament de PSD; de fapt, în ultimii doi 
ani, România a fost condusă cu sprijinul şi în folosul unei majorităţi 
parlamentare formate din trei partide: PSD, PNL şi UDMR; (v) obiectivul 
declarat al alianţei PNL şi PSD a fost înlăturarea preşedintelui Băsescu şi 
guvernarea comună, fără şi împotriva PD-L; (vi) omul-cheie al acestor 
înțelegeri de culise, Dinu Patriciu, a declarat public, atât în 2004 (între 
cele două tururi la prezidenţiale, când PNL + PD îl susțineau pe Traian 
Băsescu, iar PSD pe Adrian Năstase), cât şi după aceste alegeri, că PNL 
trebuie să se alieze numai cu PSD, şi anume împotriva lui Traian Băsescu. 

Acesta este cadrul de referință pentru orice judecată asupra 
combinațiilor posibile. Elementul obiectiv esenţial al acestui tablou este 
trădarea (vezi excelentul articol al Ioanei Ene, „Jocul la offside al 
trădărilor. Politica românească din ultimii ani s-a bazat aproape exclusiv 
pe trădări“), iar cel subiectiv este neîncrederea. 

PD-L nu poate avea în mod raţional încredere în PNL, pentru că PNL l-a 
alungat de la guvernare, iar proprietarul partidului a declarat că acesta 
rămâne şi în continuare scopul său. PD-L nu poate avea încredere în PSD, 
deoarece PSD este partidul lui Ion Iliescu şi Adrian Năstase (în mod 
amuzant, „cinstit-dar-săracul“ Ion Iliescu sprijină vehement alianţa 
partidului său de stânga cu un produs de lux al „capitalismului de 
cumetrie“, pe care l-a condamnat în parlament), pentru că PSD a sprijinit 
PNL când a fost alungat de la guvernare, dar şi pentru că, dacă s-ar alia cu 
PSD, nu poate exclude eventualitatea ca acesta să refacă pe la spate alianţa 
cu PNL şi să-l dea afară de la guvernare, după reţeta deja brevetată de 
PNL. 

PNL nu poate avea încredere în PSD, deoarece numai o parte din PSD 
(am văzut raportul, este de 17 la 40) vrea în mod incondiţionat o alianţă cu 


partidul lui Dinu Patriciu. Cât priveşte relația cu PD-L, relaţia de 
neîncredere (întemeiată, deoarece nu te poţi încrede în cel pe care l-ai 
trădat) este secundară, întrucât poziția PNL faţă de acest partid este dictată 
de obsesia lui Dinu Patriciu de a-l elimina complet din politică pe Traian 
Băsescu. 

PSD nu poate avea încredere în PD-L, pentru că până de curând PD avea 
în statut interdicţia de a se alia cu el, iar retorica sa a fost radical anti- 
PSD. În privinţa PNL, numai o minoritate are încredere în el, acea parte 
care îi împărtăşeşte urile. 

În acest carusel al urilor şi suspiciunii, două elemente au fost decisive: 
pentru PNL, ura lui Dinu Patriciu, pentru PSD, votul. Într-adevăr, PNL şi-a 
restrâns voluntar opţiunile la PSD (impunând condiţia ca premierul să fie 
obligatoriu Tăriceanu numai în negocierile cu PD-L, ceea ce era, fireşte, 
inacceptabil), iar PSD a tranşat prin vot, 40 de responsabili PSD decizând 
să meargă la guvernare cu PD-L, 17 fiind împotrivă. În acest mod, formula 
de guvernare a fost practic tranşată în afara PD-L: dacă acesta voia să 
guverneze, trebuia să admită jocurile făcute în afara sa. 

În rest, nici o surpriză: premier a fost desemnat cel anunţat de PD-L 
înaintea campaniei electorale. Pentru preşedinte, însă, şahul continuă, la 
fel de periculos. Căci nici un angajament nu va putea elimina suspiciunea 
că PSD, nemulțumit de guvernare şi ademenit de Dinu Patriciu, nu va 
reface în parlament alianța subterană cu PNL, în vederea unei noi 
suspendări a preşedintelui, şi, prin preşedinţia senatului, care în 
guvernarea cu PD-L îi va aparţine PSD, nu va forţa impunerea unui 
premier pe placul oligarhului. 

Ura şi neîncrederea sunt principalii factori de decizie ai acestui joc, în 
care simt aproape fizic înfrigurarea cu care jucătorii caută figura 
definitivă de şah mat, cu care speră să-şi poată elimina adversarul. 


(11 decembrie 2008) 


Note 

44. „Regimul Iliescu: un portret“, 22, anul V, nr. 46—47 (249-250), noiembrie 1994. 

45. Vezi analiza necruțătoare a lui Şerban Rădulescu-Zoner, „Tătărescu şi Tăriceanu“, din 
România liberă, suplimentul „Aldine“, vineri, 26 octombrie 2008, la adresa: 


http://www.romanialibera.ro/ a109619/tatarescu-si-tariceanu.html. 
46. http://www.ziare.com/Jocul_la_offside_al_tradarilor-530220.html. 





58. IPOCRIZII, IMPOSTURI ŞI GÂNDIRI ÎNTRERUPTE 


Imediat după anunţarea asocierii la guvernare a PD-L cu PSD au început 
să se audă, bombănind, vociferând, cerând socoteală şi strigând după 
sângele vinovaţilor, trei tipuri de voci: (1) vocea celor care pun exclusiv în 
cârca PD-L intrarea la guvernare alături de PSD; (2) vocea celor care 
blestemă PD-L-ul că, votându-l, au fost traşi pe sfoară; în fine, (3) vocea 
celor care văd în actuala situație demonstraţia că discursul politic bazat pe 
principii morale este falimentar. 

Aceste trei voci au în comun trei trăsături evidente: (a) identifică în PD- 
L vinovatul principal (de obicei, unic); (b) când e vorba de 
responsabilităţi, uită complet de existența PNL-ului (de obicei, şi de a 
PSD-ului); (c) manifestă o tenace pică pe intelectuali (de obicei, față de 
„intelectualii lui Băsescu“, pe care Costi Rogozanu, cu fineţea lui bine- 
cunoscută, i-a numit „intelectualii lui peşte“). 

Cred că toate aceste trei voci sunt ipocrite, afirmă altceva decât susţin 
de fapt şi profesează raționamente demonstrabil false. lată argumentele. 

Împotriva punctului (1). Dacă PD-L ar fi singurul vinovat de aducerea 
PSD la guvernare, atunci ar însemna că PD-L fie a refuzat oferta PNL de a 
guverna împreună, fie nu a făcut tot ce i-a stat în putinţă pentru a convinge 
PNL să se asocieze la guvernare. Or, e limpede că PNL nu i-a făcut PD-L- 
ului nici o ofertă de asociere, iar PD-L a declarat sistematic, după alegeri, 
că vede în guvernarea dreptei singura soluţie în acord cu votul cetăţenilor. 
În schimb, toţi şefii PNL au tratat PD-L cu o aroganță pe care numai cine e 
inadmisibil de părtinitor nu a remarcat-o. lar singura lor ofertă de intrare 
la guvernare era inacceptabilă: sau cu noi ca şefi ai voştri, sau fără noi — 
adică ori ne acceptaţi, dar atunci suntem şefii voştri, deşi am obținut 
jumătate din scorul vostru; ori ne refuzaţi şefia, dar atunci nu ne asociem 
cu voi. Cine poate susține că această combinaţie de rea-credinţă, aroganță 
şi sfidare ar fi acceptabilă? Numai cine e ori ipocrit ori afirmă altceva 
decât susține ori face. 

Prin urmare, PNL este cel care a refuzat asocierea cu PD-L-ul, nu 
invers. Căci, dacă PNL ar fi vrut cu adevărat să se alieze cu PD-L, atunci 


nu ar fi condiționat mersul la guvernare de singurul lucru despre care ştia 
bine că e imposibil de acceptat. Aşa stând lucrurile, PD-L nu avea decât 
două variante: fie guvernează, fie intră în opoziţie. Cum însă e absurd să 
intri în opoziţie atunci când ai câştigat alegerile, PD-L a ales guvernarea, 
care era posibilă numai în două variante: ori cu UDMR, dar fără susţinere 
parlamentară, ori cu susținere parlamentară, dar atunci alături de PSD. 
Deoarece o opoziţie alcătuită din PSD şi PNL nu putea să fie decât mult 
mai redutabilă şi mai dăunătoare pentru PD-L (şi pentru ţară: vezi starea 
bugetului şi a deficitului bugetar) decât fusese alianța informală dintre 
aceste două partide, care au funcţionat perfect începând cu 2007 împotriva 
PD-L, varianta guvernării minoritare se excludea de la sine. Asta spune 
logica. Să vedem, în continuare, ce spun emoţiile confuze. 

Împotriva punctului (2). Anume alianţa dintre PD-L şi PSD este motivul 
pentru care strigă unii că regretă că au votat PD-L — şi îl blestemă că au 
fost înşelați. Să vedem cum ar fi votat, dacă doreau să nu fie înşelați. Să 
presupunem că nu ar fi votat PD-L: atunci ar fi putut vota numai PNL 
(căci, pretind ei, PSD le repugnă). Dar următoarele trei afirmaţii sunt 
adevărate: (i) PNL a dat afară PD-L de la guvernare; (ii) liderii PNL nu au 
făcut nici un secret din refuzul lor de a guverna cu PD-L; (iii) PNL numai 
PD-L-ului i-a impus ca obligatorie pentru participarea alături de el la 
guvernare o condiţie care era din start imposibil de acceptat. Prin urmare, 
votând PNL, s-ar fi sporit în realitate şansele unei alianţe PSD-PNL, nu s- 
ar fi diminuat şansele alianţei PSD-PD-L. În fapt, singurul mod de a 
preîntâmpina o alianță PSD-PD-L, în condiţiile în care PNL acceptă să se 
alieze cu PD-L numai dacă tot el conduce guvernul, consta în a favoriza 
alianța lui cu PSD-ul. În concluzie, dacă cei care spun că regretă că au 
votat PD-L sunt sinceri, atunci se înşală; iar dacă ştiu că se înşală, atunci 
nu pot fi sinceri. 

Strict tehnic vorbind, dat fiind scorul mare obţinut de PSD şi scorul 
insuficient de mare obţinut de PD-L, problema nu este DACĂ se va face 
alianță cu PSD, ci CINE anume o va face. În mod raţional, nimeni nu poate 
nega acest lucru. Prin urmare, cei care sunt supăraţi pe PD-L că l-au votat 
şi că acesta s-a aliat cu PSD, ignoră fie logica, fie îşi ascund preferințele, 
deoarece ei, de fapt, ori nu îşi dau seama că, dacă ar fi putut, PNL însuşi ar 


fi făcut-o, ori ne ascund, sub o indignare prefăcută, că ar fi preferat ca 
PNL să fie cel care să o facă. În fond, nu de PD-L sunt ei dezamăgiţi, ci de 
faptul că nu PNL s-a aliat cu PSD (în opoziţie ori la putere, indiferent). 

Împotriva punctului (3). Ridiculizarea discursului etic numai atunci 
când se referă la PD-L face parte din aceeaşi asimetrie de apreciere 
apriorică între PNL şi PD-L. Era mai morală o alianță cu PNL? Acel PNL 
care, punând guvernul la dispoziţia unui oligarh penal, s-a pretat, din acest 
motiv, la marea trădare liberală din 2007? Acel PNL care a pus în mod 
clientelar bugetul la dispoziţia sprijinitorului său din umbră, PSD. Acelaşi 
PSD care este hulit de aceşti purişti atunci când e vorba ca PD-L să 
guverneze în mod transparent cu el, dar care este tacit şi fără probleme 
acceptat, atunci când e vorba ca PNL să beneficieze de sprijinul său 
parlamentar, în modul cel mai netransparent cu putință. În folosirea 
dezinvoltă a acestor două măsuri, se vede nu judecata dreaptă, ci preferința 
pentru PNL, care poate fi acceptată atâta timp e declarată deschis, dar care 
devine neonestă când e ascunsă sub distorsionarea faptelor şi camuflată 
prin pervertirea judecăților. Ecuația morală a ultimilor patru ani nu a fost 
modificată de PD-L (oricâte defecte i s-ar putea găsi acestui partid fără 
contururi şi ideologie clare), ci de PNL, prin trădarea sa din 2007. Anume 
faptul că PNL a devenit prin faptele sale asemenea PSD-ului a făcut ca 
alianţa PD-L-ului cu el să nu mai fie atât de imorală (cât ar fi fost înainte). 

Discursul moral? În primul rând, moral ar fi ca, ţinând seama de fapte, 
PNL-ul să fie pus în rând cu PSD-ul. După aceea să mai vorbim de alianţe 
contra naturii. 

Post-scriptum. Această analiză face abstracţie de calităţile ori defectele 
celor trei actori, încercând să explice raporturile reale de forță dintre 
aceştia numai în funcţie de faptele şi declaraţiile lor. 


(18 decembrie 2008) 


59. DEZASTRU ŞI BICICLISM 


Deşi România NU este, obiectiv vorbind, în dezastru, totul se petrece ca şi 
cum ne-ar plăcea să fie. Criza economică nu ne-a măturat (încă) pe noi, îi 


demolează pe alţii, dar noi o invocăm cu voluptate ca şi când am fi de 
mult în ea. Nu o pomenim pentru a face ceva împotriva ei, ci pentru a o 
avea ca alibi şi stimulent pentru dorinţa noastră de a fi şi noi în dezastru. 
Or, aceasta ţine de specificul naţional: orice ni s-ar întâmpla, e obligatoriu 
să fie de rău, iar răul să nu aibă asemănare — „ca la noi, la nimenea“. 
Sentimentul public general, aşa cum este el exprimat de pletora de analişti 
de televiziune care ţes peste realitate o reţea deasă de vorbe fără capăt şi 
şir, ne somează să înţelegem următorul lucru: ne trebuie o catastrofă! 
suntem în plin dezastru! chiar dacă pare să nu se vadă, nenorocirea e în 
toi! Necesitatea de a prezenta totul în termeni de dezastru pare să joace, 
psihologic, rolul garanţiei că ei, analiştii de televiziune, au perfectă 
dreptate — şi să ne alerteze, şi să ne mobilizeze, şi să fie regeşte plătiţi 
pentru asta. 

Pe fundalul dezastrului economic anunţat, analiştii de televiziune au 
putut constata cu satisfacție că dezastrul politic deja s-a realizat. Că nu 
mai avem partide extremiste în parlament, iar distribuţia voturilor pe 
partide s-a simplificat, a fost repede uitat, deşi progresul e important, iar 
în exterior beneficiul de imagine deja s-a contabilizat. Nefiind însă un 
dezastru, lucrul a fost cu grijă ascuns opiniei publice. Nici despre 
aprecierea internaţională acordată fostului ministru al justiției, dna 
Monica Macovei, ori actualului şef al DNA, dl Daniel Morar, nu s-a prea 
scris, nici nu s-a prea comentat. 

În schimb, se vorbeşte din nou despre intelectuali. Deşi subiectul este 
alianţa cu PSD, motivul e acelaşi: vina pentru tot ce se întâmplă este a 
intelectualilor (fireşte, şi a bicicliştilor, deşi despre ei se vorbeşte, 
deocamdată, mai puţin). De când intelectualii au îndrăznit să protesteze 
împotriva suspendării preşedintelui, au intrat în gura necruțătoare a 
analiştilor de televiziune şi a jurnaliştilor de trust. Au fost găsiți vinovaţi 
de linguşeală, apetit pentru dictatură şi, după caz, de carlism ori 
legionarism. De curând, li s-a mai găsit o vină: s-a descoperit că sunt 
vinovaţi de alianţa PD-L cu PSD şi de deriva lui Theodor Stolojan. Cei 
mai îngăduitori, care le sunt şi prieteni, se mulțumesc să le ceară fie o 
sinucidere de onoare, fie ralierea la atacurile împotriva preşedintelui — aşa, 
ca dovadă de credibilitate. Căci, la noi, climatul moral este de aşa natură, 


încât li se recunoaşte public credibilitate numai acelora care înjură. Nu pe 
oricine, fireşte, ci numai pe cine trebuie. De pildă, dacă îl înjuri pe Călin 
Popescu-Tăriceanu nu eşti credibil. În schimb, dacă îl înjuri pe Traian 
Băsescu, capeţi brusc credibilitate. Nimeni nu mai cântăreşte ce spui ori 
dacă ai dreptate: simplul fapt de a-l înjura pe preşedinte te pune la adăpost 
de critici şi te situează în chiar miezul adevărului. 

lată, bunăoară, situaţia alianţei PSD-PD-L. Cum personajul care a 
zădărmnicit încheierea unei alianțe PNL-PD-L este Călin Popescu- 
Tăriceanu, care se bucură de o imunitate specială din partea analiştilor de 
televiziune şi a jurnaliştilor de trust, vina pentru alianţa PSD-PD-L a 
trebuit să fie redirecţionată. Împotriva cui? Suspecţi de serviciu sunt, 
bineînțeles, preşedintele şi intelectualii lui. Motivaţiile sunt, şi ele, 
clarisime. Preşedintele a uneltit la realizarea acestei alianțe pentru a reface 
vechiul FSN, iar intelectualii pentru că sunt intelectualii lui Băsescu. De 
ce ar fi dorit acest lucru Traian Băsescu, nu contează. Că este cu totul 
irațional, nu are importanţă. Lui şi bicicliştilor lui li se poate pune în cârcă 
orice. Nici descrierea în termeni de logică a situaţiei de fapt nu a slujit la 
nimic. Şi, ca de obicei (de pildă, cu ocazia biletului cu gramatică 
faimoasă: „Dragă Traian, 1. Îţi trimit alăturat un document redactat de 
Petromidia în legătură cu cercetările care au loc. 2. Dacă ai ocazia să 
vorbeşti la Parchet despre subiect?“), trădarea liberalilor trece 
neobservată. Vinovat nu este PNL că a refuzat cu aroganță propunerile de 
alianţă ale PD-L.-ului, vinovat este PD-L că n-a avut încotro. 

Am mai auzit această logică, în 2007. Pentru corul analiştilor de 
televiziune şi al jurnaliştilor de trust, vinovat nu a fost PNL că şi-a trădat 
partenerul de alianţă, vinovat a fost PD că a fost alungat. Şi, de atunci, 
vinovat a rămas. De curând, am asistat cu toţii, stupefiaţi, la demisia 
neînsoțită de explicaţii a dlui Theodor Stolojan. Fireşte, după episodul la 
fel de straniu din 2004, este greşeala preşedintelui de a fi mizat încă o dată 
pe acest om şi bizareria partidului său de a-l păstra, după acest gest 
incalificabil, în comisia de negocieri. Dar de ce dl Stolojan nu este 
interogat de presă? De ce nu sunt puse toate tunurile pe el? De ce 
motivațiile sale nu sunt căutate, iar spaţiul mediatic e lăsat să fie ocupat 
de vacarmul unei explozii monstruoase de conspirativită, care pune iarăşi 


totul pe seama preşedintelui, fără însă a discuta faptul, totuşi elementar, că 
imaginea şi credibilitatea preşedintelui au fost grav afectate de gestul 
fostului premier desemnat? Regula după care pare să funcţioneze 
perspicacitatea mereu bine orientată a analiştilor noştri de televiziune este 
următoarea: făptaşul este exonerat, victima este condamnată, iar cei care 
contestă schema trebuie făcuţi vinovaţi pentru tot. 

Atâta consecvență în omisiune şi atâta obstinaţie în persecuție merită o 
explicație. Aş putea să o construiesc, în câteva fraze, dar în absenţa unui 
consens asupra faptelor, totul rămâne speculație, când nu devine proces de 
intenţie. Lucrul care mă şochează cel mai mult în tot acest carusel al 
aburelii colective este dificultatea de a obţine un consens asupra faptelor 
de la care trebuie pornit. De ce, la noi, speculaţia conspiraţionistă se 
substituie cu atâta uşurinţă faptelor, care nu-şi menţin credibilitatea decât 
dacă sunt confirmate de o teorie (niciodată în caz contrar)? Abilitate a 
manipulatorilor sau specific naţional? Oricum am răspunde, victoria este, 
în mod zdrobitor, a analiştilor de televiziune şi a jurnaliştilor de trust: 
Băsescu e o calamitate, iar PD-L e dezastrul anunţat. Profeţilor, însă, le 
merge minunat. Căci e sigur: ei nu vor avea soarta Cassandrei. 


(18 decembrie 2008) 


60. UN EXERCIŢIU DE RAPORTARE RAŢIONALĂ LA 
POLITICĂ 


Spuneam săptămâna trecută că lucrul care mă şochează cel mai mult în tot 
acest carusel al aburelii colective (care este dezbaterea noastră publică) 
este dificultatea de a obţine un consens asupra faptelor de la care putem 
porni ca să ne putem înţelege. Această imposibilitate este deprimantă, 
deoarece ea transformă toate dezbaterile noastre în simple zbateri fără 
sens, care nu au capăt, sunt fără ieşire şi, prin proliferare, ajung să facă 
imposibilă găsirea vreunei soluţii. Discuţia care nu porneşte de la fapte 
recunoscute în comun nu poate clarifica nimic şi seamănă cu alegerile în 
care nu poţi alege nimic ori cu parlamentul în care se poate vorbi, dar nu 
se poate vota. Pentru cetăţean, profitul e nul; pentru democraţie, deficitul e 


imens: cetăţeanul nu se poate deloc orienta, iar practicarea în acest fel a 
democraţiei nu îl poate decât dezorienta. Mă tem pentru viitorul nostru 
când văd frenezia cu care vacarmul dezbaterilor noastre publice 
construieşte pas cu pas în populaţie o stare de spirit exasperată, întărâtată 
continuu prin această combinaţie toxică de rea-credință, perfidie, 
dezinformare, răutate, lipsă de fairplay, pe care ne-o servesc sub eticheta 
de talk-show seară de seară toate televiziunile noastre. Aşa-zisele noastre 
dezbateri politice televizate fac mai mult rău democraţiei decât 
discursurile îndreptate împotriva ei. 

Nici nu ştiu ce ne trage mai mult pe sfoară: omul politic, acela care 
minte, stoarce bani şi trafichează putere, sau lumea politică în sine, aşa 
cum s-a constituit ea la noi după Revoluţie, care îl produce şi reproduce pe 
politician. În cine ne putem încrede? În principiu, când toţi actorii publici 
înşală, singurul sprijin al cetățeanului este legea. Dar la lege ar trebui să se 
ajungă numai prin excepţie, când cerem protecție împotriva abuzului, 
delictului sau crimei. Până la punerea sub protecţia ei, cetățeanul nu are la 
dispoziție, pentru a se apăra de minciunile politicienilor, decât presa. Tot 
câmpul situaţiilor normale rămâne un pustiu străbătut de demoni, dacă 
presa dezertează de la sarcina de a furniza fapte adevărate şi comentarii de 
bună-credinţă. 

Dintre toate felurile de a face presă pe care le cunosc (engleză, franceză, 
germană), cea românească îmi pare a fi cea mai puţin capabilă să 
informeze corect şi, în acelaşi timp, cea mai incapabilă să contribuie la 
formarea unei opinii raţionale. Informaţia e livrată în aşa fel că pare 
zgomot, iar comentariile produc o senzaţie de autism maniacal (dacă, 
medical, există cumva aşa ceva). Raportul semnal/zgomot e răsturnat. 
Zgomotul e mesajul, semnalul a pretextul. Totul pare rezultatul dezordonat 
şi isteric al unei enorme şi iresponsabile trăncăneli. Cu timpul, ajungi să 
intuieşti agenda fiecărui jurnalist, reuşeşti să sesizezi umorile din spatele 
fiecărei luări de poziţie, ştii dinainte ce se va spune, în funcţie de persoana 
despre care se vorbeşte. Dar ceea ce nu reuşeşti să capeţi este răspunsul la 
cele două întrebări capitale, la care se străduieşte să răspundă orice presă 
normală de oriunde: care sunt faptele? şi care este opinia pe care, în mod 
raţional, mi-o pot forma? 


Voi încerca în continuare să fac un mic exerciţiu de raportare raţională 
la politică. Voi începe prin a sistematiza faptele. 

Faptele sunt următoarele. (1) PNL dă afară PD de la guvernare şi 
conduce în chip discreţionar doi ani ţara, ca guvern minoritar, cu ajutorul 
PSD şi în beneficiul unei noi alianțe, a lui şi a acestuia, cu structurile 
vechiului regim Iliescu. (2) PD-L câştigă la mustață alegerile şi are de ales 
între a se lăsa evacuat de la guvernare de o alianță PSD+PNL, care a 
funcţionat înainte de alegeri, şi între a guverna fie cu PNL, fie cu PSD+PC 
(ipoteza guvernului minoritar cade din cauza punctului 1). (3) Din motive 
necunoscute, înțelegerea PSD cu PNL cade, iar PNL refuză cu 
încăpățânare refacerea alianței cu PD-L. (4) Astfel, PD-L, care şi-a 
construit o identitate politică din lupta împotriva „sistemului ticăloşit“, 
face guvern cu PSD+PC, partidul exponențial al „sistemului ticăloşit“. (5) 
Acest guvern este încurajat şi aprobat de preşedintele Traian Băsescu, care 
şi-a construit imaginea politică prin condamnarea comunismului, prin 
lupta împotriva corupţiei şi prin denunțarea comunismului rezidual; or, 
PSD, pe care l-a chemat la guvernare, a condamnat condamnarea 
comunismului, este partidul corupţiei şi reprezintă principalul vector al 
comunismului rezidual. (6) Potrivit deciziei PD-L dinaintea alegerilor, 
Theodor Stolojan e desemnat de către preşedinte premier; din motive 
necunoscute, dar recidivând, acesta demisionează după câteva zile. Este 
apoi desemnat premier preşedintele PD-L, Emil Boc. (7) Guvernul rezultat 
în urma negocierilor PD-L cu PSD+PC seamănă mai mult cu un armistițiu 
în vederea împărţirii prăzii, decât cu guvernul promis de preşedinte, în 
care justiţia ar fi trebuit să constituie cheia aranjamentului politic (pentru 
a continua lupta împotriva corupţiei începută de Monica Macovei şi 
întreruptă prin trădarea PNL), iar competențele economice ar fi trebuit să 
asigure o gestiune cât mai inteligentă a crizei economice. 

Ce se poate spune raţional despre toate acestea? Avem două probleme 
serioase, ambele de natură morală: alianța de guvernare PD-L+PSD+PC 
este un oximoron moral; responsabilii de formare a guvernului au 
nesocotit angajamentul moral privind Ministerul Justiţiei. Sunt două 
variante. 

Prima variantă pleacă de la ipoteza relei-credinţe şi explică totul printr- 


o ipoteză de tip conspiraţionist (nota bene, nu toate conspiraţiile sunt 
imaginare: altfel spus, nu e suficient ca un plan să fie conspirație, pentru 
ca planul să nu existe): preşedintele ar fi manevrat totul, inclusiv scoaterea 
PNL din joc, cu scopul de a-şi asigura liniştea în vederea realegerii. 
Slăbiciunea acestei ipoteze este că presupune o putere practic nelimitată a 
preşedintelui (o presupunere sigur exagerată: puterea de manevră a 
preşedintelui împotriva alianţei PSD+PNL, care era îndreptată împotriva 
sa, s-a dovedit foarte redusă). În această variantă, ceteris paribus, PNL 
este personajul pozitiv (deoarece ar fi vrut să se alieze cu PD-L), iar 
preşedintele, cel negativ (deoarece s-a opus). 

A doua variantă pleacă de la ipoteza bunei-credinţe şi explică totul prin 
ipoteza răului cel mai mic şi a binelui imposibil: preşedintele nu a putut 
scoate mai mult dintr-o alianță care, tocmai pentru că e împotriva firii, 
este de fapt în mâinile partenerului cel mai lipsit de scrupule (căci între 
doi parteneri adversari, iniţiativa e întotdeauna a celui care poate şantaja 
mai bine, iar compromisul se va situa inevitabil în zona pe care cel mai 
rău o controlează cel mai bine). Slăbiciunea acestei ipoteze stă în faptul că 
admite o pasivitate a preşedintelui care e incompatibilă cu firea sa. În 
această variantă, ceteris paribus, PNL este personajul negativ (deoarece a 
împins PD-L spre PSD), iar preşedintele are un rol moderat pozitiv 
(deoarece a salvat ce se mai putea salva, fără să fi putut răsturna situaţia în 
bine). 

Pentru spaţiul nostru public, care judecă totul personal şi e însetat de 
sângele tuturor ţapilor ispăşitori, miza, în ambele cazuri, constă în 
identificarea cât mai truculentă a vinovatului. În ipoteza conspiraţionistă, 
este preşedintele; în ipoteza răului cel mai mic, este PNL. Raţional 
vorbind, sunt, de fapt, doar două tabere: tabăra celor care, ca ipoteză 
generală, îl cred rău pe preşedinte şi cei care, ca o concluzie a experienţei 
anilor 2007-2008, îi cred răi pe peneliştii lui Patriciu. Să observăm că 
împărțirea tuturor comentatorilor potrivit premiselor acestor două teorii a 
fost făcută posibilă prin credința comună că de la toți ceilalți actori nu ne 
putem aştepta la nimic bun, de unde şi paradoxul inevitabil că astfel toţi, 
dar absolut toţi, cu excepţia preşedintelui şi a peneliştilor, sunt exoneraţi 
de orice vină. 


În ce mă priveşte, deoarece cred că omul e failibil (e o teză liberală, 
derivată din convingerea creştinilor că natura omului e coruptă), că 
teoriile angelice ale binelui şi teoriile diabolice ale conspirației sunt (din 
motive diferite) din capul locului false, sunt înclinat să dau dreptate 
ipotezei bunei-credinţe. Dar oricare dintre ipoteze ar fi adevărată, nici 
unul dintre susținătorii lor, care acum se sfâşie între ei, nu va ieşi 
câştigător. Toţi pierdem, deoarece preţul plătit pentru aranjamentele care 
au dus la noul guvern a fost Ministerul Justiţiei, singurul care, dacă ar fi 
fost dat unei persoane cu angajamentul moral al Monicăi Macovei, ar fi 
justificat acceptarea oximoronului moral. Cu o presă care produce numai 
zgomot, recursul la justiţie rămăsese singurul adăpost al cetăţeanului. lar 
cu sacrificarea justiţiei, acest adăpost dispare, ceea ce face egal de imorale 
toate combinaţiile. Cu o presă pierdută, independenţa justiției rămâne 
singura politică morală de urmat. Cine o va face? 


(25 decembrie 2008) 


61. JURNALIŞTI, OPRIȚI DEGRADAREA DIN MEDIUL 
JURNALISTICI! 


Nimic nu îmbolnăveşte mai mult corpul politic cu neîncredere în 
democraţie decât felul în care e practicat la noi jurnalismul de televiziune. 
Patronii presei, care au toţi o agendă politică ofensivă, sunt dublaţi în 
studiouri de nişte baroni ai presei, autointitulați moderatori, care 
prelungesc această agendă şi se îngrijesc de tâmpirea noastră zilnică. Ca să 
elimini din oameni bunul-simţ, care este egal răspândit în toți (la 
naştere...), trebuie să-i ţii într-o permanentă mobilizare: (i) în jurul 
nimicurilor; (ii) în jurul minciunilor; (iii) în jurul falsificărilor, pentru a le 
obişnui minţile cu faptul că totul e de rahat, că nu există adevăr şi că orice 
poate fi demonstrat (deci faptele nu contează). Marea lecţie a 
moderatorilor de televiziune este răstălmăcirea, pas cu pas şi în proporţie 
de masă, şi vârârea pe gât a răstălmăcirilor, în direct şi la ore de maximă 
audiență. Nu există mai mari duşmani ai educației democratice decât 
aceşti jurnalişti de televizor, plătiţi regeşte de patronii lor să-şi bată joc de 


dreptul nostru la informare corectă. 

Graţie acestor oameni, acum nu ne mai uităm la televizor ca să ne 
informăm ori ca să ne lămurim, ci ca să aflăm cine pe cine mai înjură. 
Canalele de televiziune care au fost lansate cu intenţia de a furniza ştiri în 
flux neîntrerupt (după modelul CNN) au devenit canale de ştiri şi 
dezbateri, apoi s-au transformat pe nesimţite în televiziuni de talk-show- 
uri şi ştiri orientate, apoi, cu nesimţire şi pe şest (adică fără să anunţe 
CNA de schimbarea statutului), s-au transformat în televiziuni de pamflet 
politic. Din acest punct, au degenerat rapid în instrumente de propagandă 
jurnalistică, care combină smulgerea ştirilor care provoacă scandal cu 
şuetele politice de demascare a inamicilor şi de mascare a amicilor. 

Primul post de televiziune care, încercând inițial să combine ştirile cu 
dezbaterea, a descoperit că poate face rating prin substituirea dezbaterii cu 
instigarea la ură politică a fost Antena 3. Păcat de echipa de ştirişti de 
acolo — era bună. Echipa de ştirişti a fost distrusă de echipa de vedete la 
instigare, care a deturnat o televiziune potenţial bună, într-una fățiş 
distructivă. Antena 3 a decăzut atât de mult, încât „amănuntul“ că 
urmăreşte servil agenda politică a patronului a ajuns să pălească în faţa 
faptului că a contribuit decisiv la impunerea pe piaţă, la cote înalte (adică 
pe bani buni), a jurnalistului care nu mai are nimic de-a face cu informaţia 
jurnalistică şi care îşi câştigă pâinea din manipularea informării şi 
producerea dezinformării. Antena 3 a fost prima televiziune care, 
pretinzând că informează la zi, dezinformează sistematic şi cu agendă. 
Realitatea TV îi calcă rapid pe urme. 

La început, această degradare s-a orchestrat pe şest: ne aflam în faza 
conspirației. Acum, degradarea se produce la vedere, căci televiziunile se 
concurează în rapiditatea cu care abandonează standardele de jurnalism: 
am ajuns în faza consensului. Nimeni nu se mai preface că ar fi obiectiv. 
Dimpotrivă, rating fac tocmai părtinirea, mistificarea, paraponul, injuria, 
garagaţa. Profesori şi de rating, şi de abandonarea oricărui standard 
jurnalistic au fost Badea, Gâdea, Grecu, Stan. Acum au format o şcoală — 
ar trebui să le ia numele, ca să nu mai fie uitaţi când ratingul lor va scădea 
şi vor fi înlocuiţi cu alţii, probabil încă şi mai răi. 

Pe ce s-a bazat succesul acestei distorsionări grave a jurnalismului? Pe 


o observaţie simplă privind natura umană: aceea că e foarte uşor să-i strici 
pe oameni linguşindu-le defectele. Obiectivitatea plictiseşte? Furnizăm 
subiectivitate şi transformăm ştirile în garagață. Dezbaterea onestă nu 
aduce influență politică? Bălăcărim selectiv oamenii şi oferim normalitate 
numai ca recompensă, iar obiectivitate numai ca preţ al şantajului. 
Decenţa nu face rating? Punem oamenii pe jar cu scandaluri şi-i ţinem în 
priză cu mijloacele cu care se ţine ratingul sus. Căci unde e rating sunt 
reclame, iar unde vin reclame, banii curg (inclusiv în buzunarele 
jurnaliştilor specializaţi în instigare). Aşa s-a ajuns ca defectele să fie bine 
plătite, iar calitățile prost, potrivit principiului: „dacă nu putem face rating 
din virtuţi, să facem propagandă cu vicii“. De aici până la sofismul că 
piaţa impune abandonarea eticii jurnalismului clasic nu mai e decât un 
pas, pe care cinicii l-au făcut (pentru că sunt cinici), patronii l-au încurajat 
(pentru că aşa le ies banii), iar lichelele l-au adoptat (pentru că sunt 
lichele). 

Pe vremuri, ca să fii un bun jurnalist, îţi trebuia talent. În actuala 
atmosferă jurnalistică, care premiază jurnalismul neprofesionist şi 
descurajează ori penalizează jurnalismul de calitate, ca să faci rating e 
suficient să fii cât mai lipsit de caracter. Degradarea în care ne-am instalat 
cu toţii, cu o inconştiență care se va răzbuna fără milă, e deja irespirabilă 
pentru oricine face efortul de a-şi imagina cum ar trebui să fie. Pentru 
calitatea jurnalismului, pierderea e enormă şi e foarte greu de reparat. 
Pentru discernământul opiniei publice, urmările sunt dezastruoase şi ar 
putea fi ireversibile. Pentru spiritul public, răspândirea în toată presa a 
noului profil moral al jurnalistului de instigare (nu de investigare) are 
efecte devastatoare, căci se măsoară în respectul din ce în ce mai mic pe 
care opinia publică îl are faţă de democraţie, faţă de informaţia curată (şi 
acurată), faţă de decenţă, faţă de bun-simţ, față de bună-credinţă. 

În fond, miza profundă nu este nici calitatea presei, nici discernământul 
opiniei publice, ci democraţia, adică menţinerea în stare de funcționare a 
unei societăţi respirabile pentru toți. În afacerea degradării mediului 
jurnalistic, unii câştigă bani (lichelele şi patronii), iar alţii (electoratul 
spectator) câştigă ură, prin şansa de a-şi putea înmuia seară de seară, 
gratuit, buzele în sângele aproapelui pe care îl detestă. Toți vom plăti însă 


oalele sparte ale democraţiei, când votul va ajunge nu doar să reflecte 
această degradare (ceea ce deja se întâmplă), ci să şi fie expresia ei 
directă. 

P.S. Electoratul a decis ca anumiţi oameni să nu mai fie în parlament. Fi 
bine, moderatorii la instigare au grijă să ni-i bage pe gât în fiecare seară, 
ambalați în chip de experţi. Prin dezavuarea partidelor extremiste, 
electoratul a decis ca o anumită stare de spirit, huliganică, să nu mai fie 
reprezentată în parlament. Ei bine, moderatorii noştri la instigare au grijă 
să ne umple minţile şi inimile în fiecare seară cu exact această stare de 
spirit, ambalată în chip de vigilenţă civică. 


(1 ianuarie 2009) 


62. PREZUMŢIA DE VINOVĂȚIE BATE UNDE-I PLACE 


Pe vremea Guvernului Năstase, se ştia şi cine, şi cum bagă presei pumnul 
în gură. Autorul, generic vorbind, era Năstase însuşi, iar modalitatea de 
şantaj era publicitatea finanțată de la guvern. Pe vremea aceea presa era 
pauperă, iar banii veniţi prin reclame de stat erau vitali. Astăzi, presa a 
intrat pe mâna câtorva oameni cu stare. S-a câştigat astfel independenţa 
faţă de publicitatea de la guvern, dar s-a pierdut independenţa față de 
agenda politică a proprietarilor. Din acest motiv, astăzi nu mai ştim exact 
cine şi cum bagă presei pumnul în gură. La întrebarea „cine?“, răspunsul 
ar fi „proprietarii“, dar, deoarece sunt mai mulţi ori lucrează prin 
interpuşi, răspunsul adecvat trebuie să indice şi legăturile dintre ei, şi 
interesele comune, şi scopul asocierii, ceea ce e dificil şi conspiraţionist. 
Astfel încât nu ştim cu adevărat cine. Cât priveşte modalităţile, e la fel de 
complicat de imaginat cum anume redacţii şi ziarişti atât de diferiţi între 
ei sunt determinaţi să nu abordeze anumite teme, să le trateze în acelaşi fel 
pe altele, să se indigneze în cor de unele ori să le ignore cu încăpățânare pe 
altele. Când este aplicat anumitor persoane, limbajul grobian este bun. În 
schimb durităţile de limbaj aplicate altora coalizează imediat indignări 
active, care ar fi nobile, dacă nu ar fi comandate. 

Prin urmare, situația presei azi este, ceteris paribus, la fel de bine 


strunită ca în epoca Năstase, doar că de alte mâini, din alte motive şi 
uzând de alte mijloace, mai eficace. Cum să explicăm faptul că, deşi toată 
lumea deplânge starea bugetului, nimeni nu indică spre vinovaţi, adică 
spre Guvernul Tăriceanu, ci spre premierul Boc? Distrugerea reputației lui 
Adrian Cioroianu a întrunit consensul entuziast al întregii prese, deşi, cu 
excepţia metaforei „deportării infractorilor“, gafele sale au fost minore şi 
fără urmări internaţionale. În schimb, decizia fostului ministru al apărării 
Atanasiu de a retrage trupele româneşti din Irak fără notificarea aliaţilor şi 
fără înştiinţarea autorităţilor româneşti competente (preşedinte, MAE) nu 
a stârnit absolut nici un ecou pe măsură, deşi efectele naţionale şi 
internaționale au fost notabile şi, pentru credibilitatea statului român, 
dezastruoase: în loc ca accentul să cadă pe trădare naţională, discuţia a 
fost deviată spre o dezbatere prost plasată privind utilitatea războiului (de 
parcă din pacifism făcuse Atanasiu ce făcuse). Când fostul ministru al 
transporturilor Ludovic Orban a fost angajat într-un minor accident de 
circulație, presa s-a mobilizat imediat într-o campanie de distrugere a 
reputației sale. Nu vina (reală) de a fi întârziat declararea accidentului a 
devenit capul de afiş, ci imputarea unei prezumtive victime care, în ciuda 
hărțuirii până la agresiune fizică a părinţilor acesteia (de către televiziuni), 
nu a putut fi găsită. Totul s-a întins pe câteva săptămâni, fără fapte noi, 
fără dovezi incriminatoare, dar cu o permanentă punere sub acuzare. A 
fost o campanie reuşită de character assassination. Să bănuim inocenţa 
profesională? Sau prostia? Am fi noi înşine inocenți (adică, în speța dată, 
proşti). 

E limpede că nu compasiunea față de victime ori vigilența față de 
abuzul de putere al demnitarilor a stat la originea acestui consens. Dacă ar 
fi fost altminteri, accidentele soldate cu morţi şi victime nu ar fi fost, tot 
prin consens, muşamalizate. Ce nu înțeleg eu este de ce într-un caz 
funcţionează o măsură, iar în alte cazuri altă măsură. De ce uciderea din 
culpă a trei oameni de către soţia unui important senator nu stârneşte deloc 
interesul presei, în schimb accidentul minor al unui important şi influent 
ministru suscită pasiunea de a inventa o victimă şi antrenează o campanie 
de presă neîndurătoare? Are oare vreo importanță faptul că senatorul era 
PSD, iar ministrul era PNL? Nu ştiu. Poate că are. Dar, dacă are, atunci tot 


nu înțeleg în ce sens are. Controlează PSD presa? Evident, nu. Este PNL 
persecutat de presă? La fel de evident, nu. Dimpotrivă, PSD suscită mai 
degrabă antipatia presei, iar PNL este răsfăţatul ei. Atunci? Răspunsul este 
că nu ştiu. 

Nu văd nici un criteriu, văd în schimb o mulțime de anomalii. Cum se 
face că despre unii se poate vorbi ca la uşa cortului, iar despre alţii nu se 
poate vorbi decât de bine? Câteva reguli există, totuşi. Despre preşedintele 
Băsescu se poate spune oricât şi oricum — în rău. În schimb despre cuplul 
Tăriceanu-Patriciu nu se prea poate vorbi de rău. Altă regulă pare a fi 
ponegrirea lui Boc şi luarea la flit a „partidului lui Băsescu“. De pildă, 
când cineva schimbă partidul şi intră în PD-L se vorbeşte imediat de 
„lichelism“; în schimb când cineva pleacă de la preşedinţie şi candidează 
pentru PNL vorbim de „evoluţie politică“. De ce este normală beştelirea 
unora şi anormală chiar şi numai menţionarea negativă a altora? Deoarece, 
cum ar fi spus Orwell, deşi toți suntem egali, unii sunt mai egali decât 
alții? 

Cum se naşte acest consens împotriva unora şi această îngăduinţă în 
privinţa altora (la fel de răi, dacă nu mai răi)? Şi cum s-a ajuns la un 
consens strâmb? Cine l-a impus? Cine a făcut ca aceeaşi speță să 
beneficieze în cazul unor persoane de un tratament, iar în cazul altora de 
tratamentul contrar? De ce anumite personalităţi se bucură, orice ar face, 
de clemenţa presei, iar altele sunt necruţător vânate, oricât de mică le-ar fi 
vina, iar când nu există nici una, li se inventează cu îndârjire una? Altfel 
spus, cine distribuie în presa noastră o „dreptate“ care nu e menită să 
îndrepte? Răspunsul nu e, pur şi simplu, Sârbu, Voiculescu, Vântu, 
Patriciu. Mai trebuie ceva. lar la acest nivel întrebările rămân fără 
răspuns. 


(8 ianuarie 2009) 


63. DICTATORUL PREZIDENŢIAL 


Lumea noastră e stricată. Dar nu e lăsată aşa de la Dumnezeu, e stricată de 
oameni. Când oamenii strică neintenţionat, se aplică pogorământul clasic: 


„De unde nu e, nici Dumnezeu nu cere“. Dar când o fac cu intenţie, 
constatarea lucrului stricat trebuie neapărat însoţită de asumarea 
responsabilităţii. Cine greşeşte, să recunoască şi să (se) îndrepte. Iar celui 
prejudiciat să i se restituie onoarea. Căci de unde e, Dumnezeu pretinde 
reparaţie şi nu lasă nimic la voia calomniei. 

De aproape trei ani, unicul conţinut al megatonelor de discuţii sterile 
deversate de televiziunile noastre zise de ştiri asupra publicului este 
strigătul de luptă „Băsescu vrea puteri dictatoriale!“. Afirmația „Băsescu 
vrea dictatură“ a devenit un adevăr revelat, iar infidelii care n-au crezut 
din prima clipă în el au fost târâţi în noroiul oprobriului public, fiind 
trataţi de „vânduți“, de „pupincurişti“, de „şefi de şcoală neolegionară“, de 
„linguşitori ai dictaturii“. Ca să te înrobească fără opoziţie, diavolul te 
convinge că nu există. Ca să-şi facă mendrele nestingheriţi, oamenii băgaţi 
cu mâinile până la coate în finanţele statului au asmuţit atenţia opiniei 
publice asupra „intenţiilor dictatoriale“ ale preşedintelui. În timp ce ei îşi 
vedeau liniştiţi de treabă, opinia publică se cutremura de dictatura pusă la 
cale de un preşedinte pe care o majoritate zdrobitoare a parlamentului îl 
suspenda, căruia guvernul îi tăia bugetul, pe care prim-ministrul refuza să 
îl întâlnească şi pe care principalele televiziuni ale ţării, care prezentau tot 
ce acesta făcea numai în termeni de „blestemăţii“, îl batjocoreau fără jenă 
şi în termenii cei mai cruzi — amintiţi-vă de acel uluitor „Eşti prost, 
Traiane!“, rostit în oră de maximă audienţă la televiziunea cu cel mai mare 
rating pe sectorul de talk-show din ţară. 

Ca să facă ce vor cu o ţară care, de asaltul mediatic la care era supusă, 
nu mai ştia să distingă albul de negru, oamenii băgați cu mâinile până la 
coate în buget au inventat partitura dictatorului temut: în condiţiile în care 
„dictatorul temut“ era un preşedinte legat de mâini şi de picioare, aflat 
când la cheremul guvernului, când la bunul-plac al parlamentului, pus 
mereu sub cenzura unei Curți Constituţionale care a fost împinsă să joace 
ea, Curtea, rolul de autoritate al preşedintelui, fără să aibă însă nici 
legitimitatea lui, nici responsabilitatea poziţiei sale şi nici compoziţia 
morală care să o recomande. 

Că nişte oameni necinstiți au inventat minciuna „Băsescu vrea 
dictatură“, pot înţelege, deşi dezaprob. Că oamenii din televiziuni plătiţi 


să mintă au minţit potrivit fişei postului, pot înţelege, deşi dezaprob. Dar 
ca oamenii cinstiți să se lase târâți şi îngenuncheați de minciuni 
transparente fără să fie puşi pe gânduri de presiunea mediatică, fără să se 
întrebe de ce anumite lucruri sunt îngroşate iar altele omise, fără să 
examineze afirmaţiile şi fără să reacționeze la enormităţi, asta nu pot 
înţelege şi nici nu pot aproba. De ce pe aceşti oameni cinstiți nu i-a jenat 
punerea statului în paralizie de către o alianță lipsită de transparenţă, între 
un partid care a guvernat singur (după ce i-a evacuat de la guvernare pe 
aliaţii cu care a câştigat alegerile) şi un altul, din opoziţie, de tristă faimă 
şi de stricată reputaţie, cu care a tras toate sforile, legale şi ilegale, în 
parlament? De ce suspendarea fără motiv a preşedintelui li s-a părut 
constituțională, în schimb votarea unei legi neconstituţionale de către 
parlament li s-a părut că nu merită nici un comentariu? De ce traficul de 
influență al unui prim-ministru li s-a părut acceptabil (biletul „Dragă 
Traian“), iar o rezoluţie ironică pe un act oficial, dar a preşedintelui, li s-a 
părut un scandal? De ce nu s-au revoltat de modul discreţionar în care a 
condus ţara un guvern minoritar, în schimb s-au lăsat revoltați de 
obiecțiile preşedintelui împotriva acestui fapt? De ce exacțiunea 
fondurilor publice în beneficiul clienţilor politici, făcută cu cinism, la 
vedere, prin şantajul votului parlamentar, nu le-a stârnit nici o obiecţie? 
Ceea ce orice minte rațională înţelege şi orice inteligență normală vede 
este că toate lucrurile care nu i-au revoltat pe aceşti oameni cinstiţi au deja 
consecințe dezastruoase (deficitul bugetar de peste 5%, devalorizarea 
leului etc.), în timp ce lucrurile care i-au revoltat şi i-au ținut în stare de 
mobilizare generală nu au, din câte se vede, nici o consecință practică. 
Faptele guvernului care nu au stârnit indignare, deşi ar fi meritat, au 
consecinţe teribile asupra economiilor şi puterii noastre de cumpărare. 
Unde sunt, însă, efectele pretinselor ameninţări la adresa democraţiei cu 
care am fost intoxicaţi în ultimii doi ani? De curând, a fost publicat 
raportul Comisiei prezidenţiale de Analiză a Regimului Politic şi 
Constituțional. S-a spus că înfiinţarea ei face parte din complotul 
„Băsescu vrea puteri dictatoriale“. Ieri, într-o conferință de presă, 
preşedintele şi-a formulat opţiunea: republică semiprezidenţială, sistem 
parlamentar unicameral, introducerea referendumului obligatoriu etc. 


Unde este dictatura? Văd că leul s-a devalorizat în câteva luni cu aproape 
20%, ceea ce este urmarea politicilor greşite adoptate de fostul guvern, 
atât de iubit de televiziunile care ne îndreptau atenţia asupra 
„preşedintelui dictator“, dar nu văd dictatura. Nici oamenii politici care 
acum doi ani îl suspendau pe preşedinte (şi care acum au ajuns la 
guvernare) nu o mai văd şi vor şi ei să schimbe Constituţia. Dar mare parte 
din opinia publică şi câteva televiziuni au rămas mobilizate. 

Logica? Bunul-simţ? Inteligența? Nicăieri. Cinstiţi ori necinstiţi, pe toți 
aceştia faptele îi dezmint, iar ei imperturbabil fie mint, fie se lasă minţiţi 
în continuare. O apă şi-un pământ — adică noroi (cum observa cândva, cu 
amărăciune, Monica Lovinescu). 


(15 ianuarie 2009) 


64. EDITORIALIŞTII PREZIDENŢIALI: O CONTRIBUȚŢIE 
LA „CATEHISMUL INDISCUTABIL“ AL DNEI MUŞAT 


Într-un editorial batjocoritor şi gomos, dna Carmen Muşat aduce o 
contribuţie personală la lunga listă de categorii blamabile pe care o 
cunoaşte umanitatea, propunând-o pe aceea a  „editorialiştilor 
prezidenţiali“. Categoria de „editorialist prezidenţial“ este descrisă în 
termeni duri, ca ţinând de o „mentalitate“ ce „contribuie la consolidarea 
puterii unui singur om“, şi e condamnată fără drept de apel, în termeni la 
fel de duri, ca rezultând dintr-o „pervertire a inteligenţei“. „Discursul 
propagandistic al fanilor  prezidenţiali“* este caracterizat prin 
„comportament servil“, „gândire captivă“, „teama de a gândi pe cont 
propriu“, „incapacitatea (autoindusă) de a distinge iluzia de realitate“, 
„pervertirea inteligenţei, proliferarea sofismelor, memoria intermitentă şi 
arbitrar-selectivă, dubla măsură şi dublul limbaj“. Întrucât textul d-nei 
Muşat este construit pe o paralelă între timpurile de sub Ceauşescu şi 
timpurile de sub actualul preşedinte,“ putem spune că domnia sa îi 
consideră pe „editorialiştii prezidenţiali“ ca fiind nişte „oameni de nimic“, 
„uneori derbedei“ şi „sufleteşte săraci“. A fi „editorialist prezidenţial“ 
înseamnă, aşadar, a favoriza printr-un discurs intenționat mincinos 


aspiraţia spre putere absolută a unui singur om, ignorând în mod vicios 
dovezile răutăţii sale şi inducând în eroare opinia publică. 

Cui oare se aplică această descriere vitriolantă? După cum se vede, 
categoria introdusă de dna Muşat nu este o descriere: este un stigmat. Ar fi 
o descriere, dacă atributele invocate nu ar fi fost, pentru orice om normal, 
acuzaţii: or, atributele folosite de dna Muşat pentru a caracteriza categoria 
mizează pe capacitatea omului normal de a fi indignat de comportamentul 
vicios asociat membrilor ei. Categoria „editorialiştilor prezidenţiali“ este 
în mod propriu un stigmat, deoarece acuzaţiile sunt din registrul enorm 
(dictatură), faptele invocate ţin de opinie nu de demonstraţie (de pildă, 
faptul de a alege, „cu bună ştiinţă, să ignori realitatea“ — cine l-ar putea 
dovedi?), iar oamenii căzuţi sub acuzaţiile d-nei Muşat sunt trataţi pauşal, 
ca o turmă delincventă. 

Am văzut, până aici, cum este un „editorialist prezidenţial“. Să vedem 
acum cine aparţine acestei categorii reprobabile. Răspunsul e simplu: în 
afara unor publicişti situați în mulţimea neprecizată care se întinde „de la 
Rodica Culcer şi Traian Ungureanu [până] la Mircea Mihăieş şi Horia- 
Roman Patapievici“, face parte din această categorie oricine se abate de la 
următoarele principii, care pentru dna Muşat sunt indiscutabile (adică nu 
pot fi supuse discuţiei): (i) şeful statului are un comportament 
„autoritarist“; (ii) şeful statului este lipsit de onestitate; (iii) şeful statului 
este corupt; (iv) şeful statului este incompetent; (v) şeful statului practică 
clientelismul politic. Aceste cinci teze formează, pentru dna Muşat, un 
catehism indiscutabil. 

Cea mai mare eroare a „editorialiştilor prezidenţiali“, crede dna Muşat, 
este aceea de a nu înțelege caracterul indiscutabil al celor cinci puncte şi 
de a rămâne astfel „prizonieri ai iluziei onestității prezidenţiale“ — iluzie 
creată şi întreținută chiar de ei. Singurul argument prezentat în favoarea 
realităţii absolute a catehismului indiscutabil este interviul lui Ilie Sârbu 
din 7 ianuarie. Argumentul e, însă, şubred: în primul rând, ceea ce spune 
Ilie Sârbu e foarte diferit de titlul sub care, în ghilimele, a apărut în 
Cotidianul; în al doilea rând, e ignorată reacția de stupoare a lui Ion 
Iliescu, care scade credibilitatea informaţiei şi îi face implauzibilă 
răstălmăcirea. Prin urmare, argumentul invocat de dna Muşat în favoarea 


catehismului indiscutabil este o informaţie de mâna a doua, rezumată 
tendențios şi interpretată părtinitor, prin omiterea informaţiilor concurente 
(de pildă, interviul dat de Viorel Hrebenciuc, în care acesta vorbeşte de o 
alianță PSD — PNL care ar fi funcţionat fără cusur din 2007 până la alegeri, 
afirmaţie care, spre deosebire de aceea a lui Ilie Sârbu, are avantajul de a 
nu fi fost dezminţită de nimeni). Ce se poate înţelege din această 
încăpățânare de a crede în adevărul unor teze tari (catehismul 
indiscutabil), în favoarea cărora nu există argumente nici convingătoare, 
nici constrângătoare? Ca să folosim termenii aplicaţi de dna Muşat 
„editorialiştilor prezidenţiali“, argumentaţiei sale i se pot reproşa 
„incapacitatea (autoindusă) de a distinge între realitate şi iluzie“, „dubla 
măsură“, „memoria intermitentă“ ş.a.m.d. Pe scurt, adoptând asemenea 
standarde scăzute de argumentare pentru a-şi susține credinţa neabătută în 
catehismul indiscutabil, am putea spune că dna Muşat contribuie la 
„pervertirea inteligenţei“. 

În fond, această diferenţă între punctele noastre de vedere ar fi putut fi 
acceptată în termeni de opinii diferite. Însă dna Muşat, alăturându-se 
poziţiei astăzi dominante în mass-media, a preferat să adopte, împotriva 
celor care exprimă opinii diferite de ale sale, tehnica stigmatizării. Din 
nişte personalităţi individuale, Rodica Culcer, Traian Ungureanu, Mircea 
Mihăieş şi cu mine am fost transformați într-o categorie amenințătoare, 
care luptă să dea puteri nelimitate unui singur om şi e pe cale să distrugă 
democraţia. Această acuzaţie este, în mod demonstrabil, o minciună. În 
loc să ne comparăm argumentele, suntem împinşi să ne ascuţim 
adjectivele, în război. Acest mod de a ne raporta la partenerii de spaţiu 
public prin încadrarea lor în categorii blamabile nu numai că împiedică 
găsirea adevărului, dar întârzie fără termen stabilirea unei solidarități 
morale, fără de care dialogul e numai un pretext pentru aplicarea 
stigmatului, cu înveninarea şi stricarea relațiilor. 


(22 ianuarie 2009) 


65. SUNTEM MEREU COMPLET DESCOPERIŢI 


Sunt momente când ne dăm brusc seama că suntem de fapt complet 
descoperiți. Deşi aparent formăm o societate şi, de bine de rău, străbatem 
cot la cot (adică în solidaritate) vremurile care ne-au fost date, descoperim 
deodată că oameni despre care am crezut că sunt ca noi de fapt nu sunt şi 
că suntem lăsaţi în ofsaid fără nici un fel de avertisment, în cele mai grele 
împrejurări. Înţelegem deodată că, deşi toți vorbim de cinste, de dreptate, 
de patrie şi de datorie, unii dintre noi nu dau doi bani nici pe cinste 
(deoarece corup ori se lasă corupți), nici pe dreptate (deoarece fură ori 
acceptă furtul), nici pe patrie (deoarece îşi slăbesc ţara prin toate 
chiverniselile la care se dedau), nici pe datorie (deoarece prada şi bunul- 
plac sunt singurele morale de care se ţin); descoperim că aceia care nu se 
sinchisesc decât de puterea şi averea lor se află întotdeauna în poziții- 
cheie şi că, din poziţiile pe care le ocupă, ne fac întotdeauna tot răul de 
care sunt în stare (cum ar fi să ne trimită la moarte sau să ne arunce în 
mizerie). A te simţi „complet descoperit“ înseamnă a înțelege că eşti la 
cheremul unor indivizi a căror putere nu este egalată decât de răutatea lor, 
iar cu această putere îşi bat joc de noi. Istoria noastră abundă în astfel de 
situaţii. 

Când România a intrat în Primul Război Mondial, toată lumea a 
descoperit că soldaţii noştri erau şi prost echipați, şi prost înarmaţi. Doi 
ani de neutralitate nu folosiseră armatei să se pună la punct, ci slujiseră 
afaceriştilor să facă bani pe seama echipării şi înarmării ei. Când, în iunie 
1940, România a primit ultimatum să cedeze Basarabia şi Bucovina, două 
consilii de coroană au fost de-ajuns pentru a dezvălui şi că miniştrii sunt 
incompetenţi, şi că şefii armatei nu vor să se bată, iar regele, suveranul, nu 
are nici o problemă să accepte dezmembrarea României. Între Pactul 
Ribbentrop-Molotov şi ultimatumul sovietic nici o autoritate a statului nu 
a făcut nimic pentru a pregăti ţara de război, cu toate că războiul deja 
începuse, iar noi nu îi puteam scăpa. Faptul că regele a fost silit să abdice 
câteva luni mai târziu nu a reparat nimic, iar ţara a schimbat un regim care 
nu ne-a putut salva de la o catastrofă cu unul care ne-a condamnat la una şi 
mai mare. Deşi în mod diferit, am fost complet descoperiţi şi în Primul 
Război Mondial, şi în al Doilea. Iar faptul că deznodământul a fost atât de 
diferit în cele două cazuri nu spune nimic despre ce am ştiut noi să facem 


cu soarta noastră, spune ceva neliniştitor despre ce ştie să facă loteria 
istoriei cu oricare dintre noi. 

La fel de descoperiţi ne-am trezit în primăvara anului 1991, când a ieşit 
la iveală că preşedintele şi ministrul de externe de atunci, oamenii care ar 
fi trebuit să asigure integritatea, independenţa şi frontierele statului, 
negociaseră cu URSS un tratat prin care România se obliga să nu încheie 
alianțe militare fără aprobarea mutuală a părților. Acest tratat a devenit 
caduc numai prin dispariţia URSS, câteva luni mai târziu: dacă ar fi 
supraviețuit, România ar fi rămas în sfera de influenţă sovietică, iar noi 
ne-am fi regăsit, încă o dată, în tabăra care ne-a furat o jumătate de secol 
de istorie. larăşi eram la cheremul unor oameni cărora puţin le pasă de 
România. larăşi ne găseam complet descoperiţi. 

Şocul pe care l-am resimţit când am aflat că ceea ce am câştigat la Haga 
în diferendul cu Ucraina era deja pierdut prin venalitatea neruşinată a unor 
politicieni mi-a readus în minte situaţiile din trecut în care societatea 
românească s-a trezit, ca şi acum, complet descoperită. Încă înainte de a 
şti că platoul continental ne aparţine, oameni foarte vizibili din 
conducerea ţării (dar lucrând, precum făpturile întunericului, la adăpostul 
beznei) au numărat resursele, au cântărit foloasele şi şi-au împărțit cu 
prietenii lor prada. Puşi în fruntea ţării să ne păzească şi să ne reprezinte 
interesele, regula acestor oameni-carnasieri, care acţionează ca elite de 
pradă în haite infracționale, este să ne prade şi să ne deposedeze, iar în 
timp de război să ne ucidă. Deviza lor este inscripţia care i-a prevestit 
împăratului caldeilor, Belşaţar, pieirea: „Mene, mene, tekel, ufarsin“ 
(Daniel 5, 24-30) — să ne numere, să ne cântărească şi să ne dea la câini. 
Reţeta prin care soldaţii noştri au fost trimişi la moarte sigură în 1916 
(deturnarea fondurilor alocate armatei, livrarea de echipamente proaste ori 
incomplete, furtul ori deturnarea efectelor etc.) a fost aplicată din nou, cu 
acelaşi succes, şi acum. Ei, cei care ne lasă întotdeauna descoperiţi, fac 
mereu la fel: în timp ce națiunea în ansamblul ei se luptă să câştige 
drepturi, unii dintre concetăţenii noştri mai şmecheri reuşesc să 
transforme drepturile tuturor în nişte privilegii care sunt doar ale lor, 
traduse în averi fabuloase, adunate în conturile lor direct din buzunarele 
noastre. În 1916, lăcomia şi neruşinarea unora dintre noi a trimis la moarte 


sigură zeci de mii de soldaţi, ai altora, dar tot de-ai noştri — şi nimeni nu a 
răspuns pentru asta. În 2008, lăcomia şi neruşinarea câtorva politicieni- 
afacerişti a trecut avuţia naţională din sfera publică în sfera privată a 
câtorva conturi personale — şi nimeni nu va răspunde nici pentru asta. 

În ambele cazuri, atacat a fost interesul naţional. În ambele cazuri, 
vinovată este cârdăşia dintre politicieni veroşi şi afacerişti criminali 
(atributele sunt interşanjabile). În 1916, numai un noroc a făcut ca faptele 
câtorva neruşinaţi să nu zădărnicească realizarea unităţii naţionale (noroc 
pe care P. P. Carp l-a caracterizat prin formula „România are atâta noroc, 
că nu mai are nevoie de oameni politici“). În 1940, laşitatea şi 
incompetenţa ne-au costat onoarea şi integritatea teritorială, iar mai apoi 
angajarea în logica crimelor de război. În 1991, servilismul prosovietic era 
să ne coste suveranitatea naţională. În 2008, cârdăşia lăcomiei cu 
neruşinarea ne va costa independenţa energetică. 

Deşi în toate aceste cazuri este vorba de trădare, şi anume de trădarea 
interesului naţional, toți oamenii care fac în România astfel de lucruri nu 
doar că nu păţesc nimic, dar nu îşi pierd nici măcar reputaţia: continuă să 
fie anturațţi, îşi găsesc mereu admiratori, presa îi curtează şi, lucrul cel mai 
îngrijorător, societatea, deşi îi ştie bine cine sunt şi ce le poate pielea, nici 
nu îi condamnă, nici nu îi ostracizează — aproape (îmi vine să spun) nici 
măcar nu îi judecă mental. Nu se întâmplă niciodată nimic: nici cu ei, care 
ne fac rău, nici cu noi, care suferim acest rău ca oile încolonate la tăiat. 
Parcă am aştepta, resemnaţi şi apatici, următorul prilej de a descoperi că 
iar am fost lăsaţi de căruţă şi că suntem, ca întotdeauna în istoria noastră, 
complet descoperiţi în faţa răului pe care singuri ni-l facem. 


(12 februarie 2009) 


66. MARXISMUL ŞI ROMÂNII 


A reintrat în modă, şi la noi, să te declari cu toată emfaza marxist. Ba, 
dacă eşti mai sofisticat, mai artist, mai up to date, mai băgat în trendurile 
occidentale, e foarte şic să precizezi, cu fineţea degetului mic ridicat în 
sus când apuci ceaşca, că eşti „marxist critic“. Înainte de a formula o 


judecată asupra acestei atitudini, aş vrea să precizăm fără echivoc despre 
ce vorbim (1) şi care sunt împrejurările în care o facem (II). 

(I) Ce este marxismul? Marxismul este în acelaşi timp o filozofie a 
istoriei, o doctrină economică şi o ideologie revoluționară, susținută de o 
epistemologie. Ca filozofie a istoriei, marxismul susține că motorul 
istoriei este lupta de clasă, iar sensul ei constă în suprimarea tuturor 
claselor care posedă de către clasa deposedată. Ca doctrină economică, 
marxismul susține că abundența şi prosperitatea pot fi atinse numai prin: 
(1) desființarea proprietății private; (2) înlocuirea antreprenorilor privaţi 
cu funcţionari de stat dotați cu puterea de a planifica discreţionar 
economia; (3) transformarea pieței libere într-un mecanism administrativ 
aflat în subordinea puterii politice. Ca doctrină revoluţionară, marxismul 
susține că: (i) ideile sunt condiţionate economic, iar cultura este 
determinată istoric; (ii) există un mecanism de condiţionare între relații de 
producţie şi mijloace de producţie care face ca istoria să se îndrepte cu 
necesitate spre desființarea claselor sociale; (iii) pentru a împlini sensul 
istoriei este necesară revoluţia; (iv) desfiinţarea revoluţionară a claselor se 
face prin violență concretă împotriva oamenilor care sunt decretaţi a ţine 
de trecut (violența este moaşa dreptăţii sociale). În fine, epistemologia 
care susține ideologia revoluţionară afirmă că noţiunea de adevăr este 
strict istorică, iar la cunoaştere nu poate ajunge decât în mod revoluţionar, 
adică prin identificarea celui care cunoaşte cu procesul care împinge 
istoria înainte (în fond, cunoaşterea adevărului este legată de justa 
identificare a subiectului cunoscător cu lupta de clasă). 

Marxismul este o teorie imperativă, birocratică şi iraţionalistă. 
Mecanismele sale favorite sunt determinismul vigilent şi violenţa 
controlată de partid. Ceea ce e important de înţeles în cazul marxismului 
este că, deşi se prezintă pe sine la nivelul explicaţiilor sociale ca un 
realism economic, marxismul nu este o veritabilă doctrină economică, în 
primul rând deoarece doctrina sa generală se bazează pe teorii economice 
demonstrabil false, apoi pentru că el nu oferă la problemele economice 
soluţii propriu-zis economice, ci le favorizează sistematic pe cele 
administrative, birocratice şi, la rigoare, militare. Altfel spus, contrariul 
economiei. Adeptul declarat al marxismului nu poate evita faptul că, 


indiferent cât de idealist şi generos şi-ar justifica adeziunea, el este în fond 
un adept al birocraţiei şi al soluţiilor administrative. 

Mai trebuie adăugat că marxismul este o filozofie în care libertatea 
individuală e total subordonată interesului colectiv, una care nesocoteşte 
voința indivizilor şi întăreşte puterea colectivităţilor. Marxismul este o 
formă de colectivism. Presupoziţia esenţială atât a marxismului economic, 
cât şi a marxismului ideologic este aceea că libertatea individuală nu 
există şi nu trebuie să existe: libertatea nu trebuie să existe (de iure) în 
economie, deoarece pentru marxişti libertatea naşte inegalitate, libertatea 
fiind întotdeauna legată de proprietatea privată, şi este, de aceea, sursa 
ultimă a exploatării; libertatea nu există (de facto) în istorie, deoarece 
pentru marxişti istoria e un mecanism determinist, în care libertatea e doar 
o iluzie. Aşadar, marxismul este o filozofie îndreptată împotriva libertăţii. 
Este, în sensul cel mai realist cu putinţă, o ideologie liberticidă. Adeptul 
declarat al marxismului nu poate evita faptul că, indiferent cât de idealist 
şi generos şi-ar justifica adeziunea, el este implicit un adversar al libertăţii 
individuale şi explicit un adept al organizării societății prin măsuri 
administrative, birocratice, bazate pe raporturi de comandă/execuţie 
(adică, în ultima instanţă, pe violenţa militară). 

Premisele marxismului sunt, deci, desconsiderarea libertăţii şi a 
individului (cu favorizarea înregimentării şi a colectivităţilor), iar soluţiile 
sale sunt, toate, din registrul, fie al înregimentării administrative, fie al 
violenţei fizice. În practică şi în teorie, marxismul înseamnă mai multă 
subordonare administrativă, mai multă birocraţie, mai puţină libertate, 
mai multă violenţă şi mai multă mizerie. Cine preţuieşte individualismul, 
iubeşte libertatea şi detestă violenţa fizică pur şi simplu nu poate fi 
marxist. (Sau poate fi, dar numai recurgând la variante imaginare de 
marxism.) 

(ID) În ce împrejurări concrete, româneşti, asistăm noi azi, printre 
intelectuali şi artişti, la această epidemie de marxism şic? Următoarele. 
(a) Din 11 iunie 1948, în România au fost aplicate literal principiile 
economice marxiste. Rezultat: pentru economie, ruină; pentru oameni, 
mizerie; pentru societate, disoluţie şi anomie. (b) Imediat după abdicarea 
regelui, la 30 decembrie 1947, în România a fost aplicată literal doctrina 


marxistă a desființării revoluţionare a claselor. Rezultat: pentru societate, 
regresie brutală la vârste societale premoderne şi pre-politice; pentru 
oameni, crime în masă; pentru instituţii, regresie la nivel feudal şi fanariot 
(spunând asta, ştiu că fac nedreptate feudalismului şi fanarioţilor). (c) 
După eliberarea în 1964 a deţinuţilor politici, s-a trecut de la marxismul 
de război la marxismul de pace. Rezultat: pentru societate, descompunere, 
anomie şi corupţie; pentru oameni, degradare morală şi corupţie; pentru 
instituţii, mafiotizare şi corupţie. Ca funcţionare, numitorul comun al 
marxismului de pace este corupția generalizată. Ca principiu de 
mobilizare în jurul Conducătorului şi ca justificare faţă de societate a 
mizeriei economice, marxismul de pace a folosit întotdeauna 
naționalismul şi şovinismul. Adeptul român al marxismului nu poate face 
abstracţie de faptul că, indiferent cât de idealist şi generos şi-ar justifica 
adeziunea, în România marxismul a fost adus la putere prin teroare şi 
crimă, a fost menţinut la putere prin teroare, delaţiune, intimidare, 
aducerea populaţiei în servaj şi nu a putut produce în patruzeci şi unu de 
ani altceva decât mizerie, corupţie, detracare morală şi naționalism şovin. 

Deoarece România a fost un stat marxist ortodox, românii ar trebui să 
ştie ce este, unde duce şi ce poate face marxismul. Cu acest bilanţ, să te 
declari în România marxist (sau, mai şic, „marxist critic“) poate fi 
explicat numai prin: ignoranță (faţă de ce este marxismul în sine); 
complicitate (cu ce a făcut marxismul în ţara ta — şi, de fapt, oriunde în 
lume), vinovăţie (pentru participare la crimele şi fărădelegile marxiste), 
conformism servil (cu modele stângiste occidentale), prostie (fără 
calificare suplimentară). 


P.S. Intenţia acestui articol nu este să demonstreze că opţiunea față de 
marxism ar trebui interzisă ori că adepţii lui ar trebui persecutați. El 
încearcă să argumenteze că marxismul stă sau cade împreună cu anumite 
opțiuni care sunt dezgustătoare (suprimarea libertăţii, domnia violenţei, 
tirania birocratică etc.) şi sugerează rațiunile pentru care adepții români ai 
marxismului merită cu adevărat, şi anume din punct de vedere moral, 
dispreţuiți. Motivul nu e opţiunea lor intelectuală; motivul e 
negaţionismul: orice marxist român e un negaţionist în cunoştinţă de 
cauză. 


(26 februarie 2009) 


67. CĂLARE PE CAII CEI MARI Al IGNORANȚEI 


Fiecare criză ne oferă o radiografie la minut a ceea ce suntem. Fără greş, 
modul în care ne aruncăm cu capul înainte în orice criză ne imortalizează 
cu toate impreciziile noastre morale, cu toate neputințele noastre 
intelectuale şi cu toate neclarităţile noastre epistemologice. 

Bunăoară, criza economică. Acum un an, nimeni nu ştia de ea. Vara 
trecută, când începuse cu timiditate să se vorbească de ea, guvernul de 
atunci i-a negat existența. Cât timp a controlat iniţiativa pomenilor 
electorale, a pretins că nu există nici o criză; când iniţiativa pomenilor i-a 
scăpat, a invocat criza ca să le promoveze pe cele pe care le controla şi a 
făcut un apel la responsabilitate pentru a le bloca pe celelalte. În august 
2008, Comisia Europeană a avertizat guvernul că gestionează bugetul într- 
un mod care măreşte în chip îngrijorător deficitul bugetar. În ciuda 
protestelor premierului de atunci că totul e o calomnie împotriva 
guvernului său, deficitul şi-a văzut de creşterea previzibilă (pentru 
oamenii raționali) şi a devenit 5,3% din PIB. Cum de n-am reacționat 
adecvat? De ce nu am mirosit cine, dintre politicieni, minte şi cine spune 
adevărul? Ce ne-a lipsit nouă, publicului, pentru a ne putea forma o opinie 
corectă, astfel încât să reacționăm inteligent la lucrurile importante şi să 
nu ne risipim indignarea pe fleacuri? Aş spune că ne-au lipsit nu doar 
informaţia de primă instanţă, ci şi raţionamentele prin care să o putem 
raţionaliza. 

Atenţia publicului, atunci, a fost fixată pe concurenţa dintre pomeni, nu 
pe contextul acestei concurenţe. În mod previzibil, contextul economic era 
cel care avea să determine criteriile de raționalitate a concurenţei dintre 
pomeni, nu concurența însăşi. Atenţia noastră s-a irosit pe chestiuni 
neesenţiale, iar în fixarea pe ele televiziunile zise de ştiri au avut un rol 
esenţial. Am fost solicitaţi să ne mobilizăm indignarea pe fleacuri şi să 
reacționăm isteric la nimicuri, reuşind performanţa de a fi măturaţi de 
tsunami fără să ştim nici ce ni se întâmplă, nici că ni se întâmplă. Aşa am 
pierdut prima bătălie a războiului cu criza economică mondială. 


Un alt exemplu e prilejuit de împrumutul de la Fondul Monetar 
Internaţional (FMI). Televiziunile s-au mobilizat în maniera deja 
cunoscută, tratând informaţia în mod conflictual şi considerându-ne pe toţi 
sub media de inteligenţă a realizatorilor lor. Reţeta de a rata o dezbatere 
este să o organizezi într-un ring de box sau să pui microfoanele în mijlocul 
unei intersecţii. Zgomotul este înadins confundat cu antrenul, agitația 
încruntată cu responsabilitatea, iar vacarmul opiniilor cu democraţia. În 
realitate, aceste pseudo-dezbateri nu ne învață nimic. Realitatea TV, o 
televiziune de ştiri care are ca slogan „Rămâneţi ancoraţi în realitate“, a 
demarat dezbaterea despre împrumutul FMI organizând în stradă un 
sondaj cu întrebarea dacă ne trebuie un împrumut FMI. Evident că 
răspunsurile au fost, cele mai multe, alături de subiect (gen: „Decât pe 
mâna hoţilor, mai bine pe mâna oricui“), deoarece publicul nu a fost 
informat nici ce înseamnă un împrumut de la FMI, nici care este natura 
lui, nici la ce ne foloseşte, nici cum se acordă şi nici cât ne costă în mod 
real. Înainte să întrebi publicul, trebuie să-l informezi corect şi să-i pui 
instrumentele de analiză la îndemână. Or, faptul că un astfel de împrumut 
merge în rezerva valutară a BNR şi nu în economia reală a fost aflat de 
unii moderatori abia în timpul dezbaterii, de la puţinii invitaţi care ştiau 
acest lucru. Premierul Radu Vasile, care i-a lămurit pe telespectatorii unei 
emisiuni de acest aspect, a stârnit indignarea hilară a moderatorilor. 
Haosul este, deci, total. Intenţionat sau din ignoranță? Puțin contează. În 
unele cazuri, este vorba sigur de manipulare. 

Tot la Realitatea TV, emisiunea lui Răzvan Dumitrescu ne prezintă 
imagini de la mineriada din 1999 şi subtitrează „Amintiri cu FMI“; apoi 
ne arată prefectura din Braşov asediată de muncitori înfuriaţi şi dedesubt 
scrie „Cât te costă FMI“. Altfel spus, realizatorii acestei emisiuni ne induc 
subliminal ideea că între mineriada din 1999 şi condiţiile impuse 
României de FMI este o legătură de cauzalitate şi ne informează cât ne 
costă FMI arătându-ne cum prefectura unui oraş este distrusă de populaţie. 
Degeaba au încercat Sorin Ioniță şi Sever Voinescu, invitaţi la dezbatere, 
să demonteze şi sofismul, şi manipularea: realizatorul emisiunii era chitit 
să ne inducă ideea că mineriada din 1999 a fost reacția legitimă a 
minerilor faţă de acordurile cu FMI şi că preţul unui acord cu FMI este 


războiul civil. Realitatea TV, cum se vede, a decis că telespectatorii nu 
trebuie informaţi, ei trebuie sensibilizaţi la dramele pe care le provoacă 
încheierea unui acord cu FMI şi, ca atare, mobilizați împotriva acordului. 
Această poziţie, ca din întâmplare, aparţine unor partide politice (este 
poziția PSD şi PNL). Realizatorii de emisiuni nu îşi mai fac nici o 
problemă din înregimentarea alături de poziţia unor partide aflate în luptă 
politică: ei numesc acest lucru serviciu public, interes național, grijă față 
de clasa muncitoare şi, astfel, ne mint în față şi pe faţă. Cum e posibil? Nu 
Ştiu. 

Acest exemplu neruşinat este un caz particular extrem al unei situaţii, 
din păcate, generale. După ce ani de zile ne-au bruiat cu fleacuri pe post de 
lucruri importante, ne-au lipsit de informaţie de prima mână şi ne-au 
asasinat cu analişti de toată mâna, televiziunile de ştiri au făcut un pas mai 
departe: au încetat să ne mai informeze şi au trecut pe faţă la lupta politică 
de propagandă şi îndoctrinare. Acest război împotriva interesului public şi 
a intereselor publicului este un scandal: cineva responsabil, fie un şef 
inteligent, fie colegii rămaşi integri, fie CNA trebuie să-i pună capăt. 


(12 martie 2009) 


68. ÎNVINGĂTORII NU CÂŞTIGĂ NIMIC 


Revista 22, unica publicaţie a Grupului pentru Dialog Social (înfiinţat în 
28 decembrie 1989), a ajuns la al o mie unulea număr. Din 20 ianuarie 
1990, când a apărut primul număr, s-au scurs nouăsprezece ani de apariţie 
neîntreruptă. 22 a supravieţuit intimidărilor, calomniei, urii, boicotului şi 
mineriadelor. A fost detestată şi iubită; temută şi invidiată. A înfruntat 
persecuțiile câtorva guverne, şicanele unor legislatori şi ura bezmetică a 
multor politicieni. A reuşit să facă faţă şi sărăciei, şi lipsei mijloacelor, şi 
menţine colaboratorii prin onorarii substanţiale. Şi i-a păstrat, şi pe unii, şi 
pe ceilalți, numai prin onestitate şi prin independență. Când o cumpărau, 
cititorii revistei 22 ştiau sigur că nu vor câştiga, citind-o, decât în 
informaţie, în cunoaştere, în capacitate de analiză. 22 nu a avut bani să dea 


premii, nu a avut fonduri să organizeze tombole, nu a putut oferi câştiguri 
cu vacanțe de vis, weekenduri în hoteluri de lux ori lozuri cu maşini 
faraminoase. Niciodată nu a fost bogată, niciodată nu a fost sprijinită de 
vreun magnat şi niciodată nu a trebuit să execute ordinele vreunui mogul 
de presă. A refuzat constant sprijinul interesat al politicienilor prieteni şi a 
suferit din plin de pe urma urii politicienilor duşmani. Este singura revistă 
de atitudine care nu a intrat niciodată în lupta pentru influenţă politică, 
deşi politică a făcut mereu. A evitat intrigile politicii cu aceeaşi măsură cu 
care a refuzat apolitismul. În peisajul intelectual de după 1989, revista 22 
a fost primul exemplu de publicație care şi-a gândit angajamentul politic 
ca pe un angajament civic integral. Primul conţinut al politicului a fost, 
pentru ea, civismul. Mai mult decât o ideologie politică, s-a străduit să 
ilustreze o anumită concepţie despre societatea decentă. Şi, pentru că a 
fost mereu solidară (uneori împotriva tuturor) cu un model al României 
gândit după chipul şi asemănarea Occidentului, revista 22 a fost (şi a 
rămas mult timp) solitară între puzderia de publicaţii care încerca să dea, 
în primii ani de după 1990, un conţinut plauzibil ideii de libertate a presei. 

Ne putem pune acum întrebarea, după aproape douăzeci de ani, ce fel de 
ideologie a ilustrat revista 22? În termeni convenţionali, răspunsul nu e 
uşor de dat, căci, în funcţie de filozofia, referinţele şi simpatiile autorilor, 
revista a publicat articole care acoperă tot spectrul ideologic, de la stânga 
social-democrată, la dreapta conservatoare. Dar, dacă îi examinăm 
adversarii, vom descoperi, odată cu un răspuns referitor la ideologia 
revistei, şi o interesantă lecţie cu privire la valorile centrale ale lumii 
noastre. În anii '90, revista 22 a fost acuzată că este de dreapta — iar la noi, 
cine te acuză că eşti de dreapta vrea întotdeauna să dea de înţeles că eşti de 
extremă dreapta. Din 2004, revista 22 e acuzată că ar fi de stânga — când 
pentru că ar fi inspirată de foştii nomenclaturişti, când pentru că ar 
favoriza dizolvarea identităţii naţionale. Fireşte, şi pentru unii, şi pentru 
ceilalți detractori, revista 22 nu este „românească“. În 1990, era „bârlogul 
lupilor“, unde lupi erau capitaliştii, moşierii, exploatatorii, cei care „nu au 
mâncat salam cu soia“; în 2004, revista este „oficina internaţionaliştilor“, 
a „capitalismului corporatist“, a celor care „nu simt româneşte“ şi sunt 
„străini de neam, ţară şi credinţă“. 


Or, ce uneşte cele două tipuri de acuzaţii? Excentricitatea lor în raport 
cu valorile centrale ale modernităţii. Cei care acuzau revista 22 că este 
exponenta celor care nu au mâncat salam cu soia identificau România cu 
trecutul ei comunist şi revendicau, împotriva valorilor promovate de 
revistă, realitatea socială a proprietăţii de stat, a economiei planificate şi a 
statului socialist. Faţă de aceste valori, revista 22 susținea proprietatea 
privată, economia capitalistă şi statul liberal. Sunt aceste valori de 
dreapta? Într-un sens, da. Şi, în acest sens, cei care acuzau revista 22 că 
este de dreapta aveau dreptate. În sens istoric, însă, nu aveau, deoarece 
aceste valori, care sunt centrale pentru modernitatea europeană, au fost 
atribuite dreptei abia în a doua jumătate a secolului al XIX-lea, ca urmare 
a deformărilor introduse pe eşichierul politic de apariţia stângii socialiste, 
care a deplasat centrul. Aceeaşi analiză se poate aplica acuzațiilor că 
revista 22 ar fi de stânga. Cei care au formulat asemenea acuzaţii au făcut- 
o în numele unor valori precum naționalismul religios, identitatea etnică şi 
colectivismul comunitar. Or, aceste valori reprezintă o replică integristă la 
revoluţia politică a modernităţii. Împotriva lor, revista 22 susține că 
naționalismul trebuie să fie patriotism, identitatea etnică trebuie să fie 
prelucrată public ca identitate politică, colectivismul trebuie temperat de 
individualism, religia trebuie să admită secularizarea, iar comunităţile 
trebuie gândite în termeni de liberalism politic. Cum ambele tipuri de 
acuzaţii ilustrează valori excentrice în raport cu valorile centrale ale 
modernităţii europene, rezultă că revistei 22 i s-a reproşat că a ilustrat, 
apărat şi promovat valorile centrale ale modernităţii europene. 

Din acest motiv, nu cred că revista 22 a fost ideologic de dreapta ori de 
stânga. Cred că ea, ca expresie a „ideologiei“ Grupului pentru Dialog 
Social (care nu a avut nici una), a reprezentat cea mai consecventă şi 
viguroasă calibrare a discursului public românesc pe centralitatea celor 
mai importante valori ale modernităţii europene: libertate, egalitate, 
dreptate; proprietate privată, stat de drept, limitare a puterilor, libertate a 
opiniilor. Aşa cum GDS a fost la noi prima înfăţişare a societăţii civile de 
după prăbuşirea regimului comunist (şi a constituit un model de societate 
civilă destui ani după aceea), revista 22 a dat tonul şi a fixat standardele 
discursului intelectual critic de după 1989. 


A izbândit? Dacă judecăm după faptul că revista, azi, este la fel de 
singură ca în 1990, nu, nu a izbândit. Numeroşii aliaţi de presă pe care i-a 
dobândit spre sfârşitul anilor *90, atunci când lupta pentru o societate 
decentă părea câştigată (fără să fie deloc aşa), s-au dovedit cu timpul 
oportunişti: astăzi, pe seama presei, cu care au făcut simonie şi din care au 
extras averi, au devenit actori politici, făcând ceea ce revista 22 nu a făcut 
niciodată — să intre în combinaţii politice lucrative. Dar dacă judecăm 
dintr-o altă perspectivă, mai largă, revista 22 a izbândit: agenda ei din 
1990 a devenit cu timpul agenda generală a presei normale şi a fost 
preluată, mai apoi, de toate ONG-urile cu profil civic. Cu această agendă 
au fost câştigate alegerile în 1996 şi 2004. Temele ei, din marginale, au 
devenit centrale în agenda tuturor partidelor politice. Dar gustul acestei 
victorii e amar: revista 22, cu aspectul ei sărăcăcios şi cu contul în bancă 
zero, a rămas la fel de singură ca la început. Dar la fel de curată ca în 
zilele aurorale ale primei libertăți de după căderea comunismului. 
Învingătorii nu câştigă nimic. 


(14 mai 2009) 


69. CULTURA DEMOCRATICĂ ŞI CONSENSUL URII 


Un articol judicios al lui Mihail Neamţu a trecut neobservat,“ în ciuda 
faptului că avea tot ce îi trebuia pentru a fi remarcat: argument, informaţie 
(interpretată), pertinenţă. Fireşte, a trecut neobservat tocmai pentru că 
avea argument, informaţie şi pertinență — adică exact însuşirile care 
stârnesc azi unanimitatea dezaprobării, din partea celor care şi-au făcut 
din descotorosirea de ele instrumentul de luptă al unui nou tip de 
jurnalism — jurnalismul carnasier, jurnalismul de exterminare. Alături de 
acest motiv mai este însă unul, mai grav: e vorba de un consens al urii. Pe 
nesimţite, presa noastră s-a lăsat contaminată de ură. Consensul urii a 
devenit atmosfera morală dominantă a spaţiului nostru public şi 
principalul criteriu atât al solidarizării celor de-un fel (băsescofobii), cât 
şi al identificării ţapilor ispăşitori (intelectualii lui Băsescu). Acestui 
consens îi datorăm atât josnicia atacurilor, pe care o vedem la lucru în 


aproape toate dezbaterile de la televiziuni, cât şi abandonarea oricărui 
standard de corectitudine jurnalistică, care face ca falsificarea, ignorarea 
ori distorsionarea faptelor să nu stârnească nici o reacţie (în afara aceleia 
de a răspunde printr-o falsificare şi mai mare). Am intrat pe o spirală 
vertiginoasă a răului. 

Frapat de această spirală a răului, Mihail Neamţu a încercat să o 
explice. A numit-o „băsescofobie“, pentru că totul se învârte în jurul 
atitudinii faţă de Traian Băsescu, şi a descris-o ca pe o fixaţie care a 
degenerat într-un soi de „religie sezonieră“. Apoi a construit un argument 
disociativ, prin care a fixat o tipologie a fanatismului anti-Băsescu, ca să 
explice atât fixaţia, cât şi tenacitatea ei. Aş completa analiza sa cu un 
comentariu referitor la ură. (Comentariul meu nu se referă la cei care au 
obiecţii la politica lui Traian Băsescu, aceştia nu propagă ura, ci 
alimentează dezbaterea publică. Mă refer numai la aceia care se comportă 
față de actele preşedintelui Traian Băsescu ca şi când ar fi bolnavi de 
Traian Băsescu, ca persoană. „Boala de cineva“ şi „boala pe cineva“ nu 
pot fi distinse raţional, deoarece sunt forme maladive de fixaţie 
obsesională.) 

În cartea sa Discursul urii (Plon, 2004; Humanitas, 2006), Andre 
Glucksmann scrie că secretul urii nu trebuie căutat în cei urâţi, ci în aceia 
pe care ura îi animă şi ațâţă. Într-adevăr, dacă secretul cancerului stă în 
întrebarea „Ce este cancerul?“ (şi nu în întrebarea „Cine este bolnav de 
cancer?“), secretul antisemitismului nu stă în natura ori faptele evreilor, ci 
în persoana şi motivațiile antisemitului. Din momentul în care obiecțiile la 
Băsescu s-au transformat în ură față de Băsescu, explicaţia s-a mutat din 
faptele lui Traina Băsescu în motivațiile celor care îl urăsc. Astfel, 
problema de natură politică a contestaţiei, care e perfect legitimă, s-a 
transformat într-o chestiune de clinică a aversiunii, care, în spaţiul public, 
este şi ilegitimă (ca substitut al politicii), şi periculoasă (ca atragere a 
publicului în mecanismele toxice ale urii). Să spui despre Traian Băsescu 
că este „jigodie abjectă“ (cum face un comentator respectat)” a devenit 
ceva normal: nu mai atrage atenţia, suscită doar aplauzele. Să te lauzi că 
nu deteşti pe nimeni, dar pe Traian Băsescu îl urăşti (cum face un respectat 
şef de gazetă culturală), nu mai e strident — a devenit normalitatea însăşi. 


lar cu această normalitate vor să ne dreseze şi formatorii de opinie 
încolonați, şi televiziunile. 

Gravă, cum ştiţi, nu e o îmbolnăvire; gravă e epidemia. Spaţiul public în 
care descărcările de ură sunt considerate normale de către o majoritate 
sigură pe ea şi însetată de unanimitate, unul în care descărcările de ură 
sunt considerate anormale doar de către o minoritate pe care majoritatea o 
arată cu degetul şi îi cere suprimarea, este unul saturat de ură. Noi trăim 
într-o atmosferă morală în care ura şi exprimarea ei liberă au devenit un 
argument normal, şi anume unul de natură (pretins) morală. Centrul s-a 
deplasat. Sau extrema a ocupat centrul, e acelaşi lucru. Un comportament 
considerat inacceptabil pe vremea când în centru se afla decența devine 
comun şi normal când centrul a fost deplasat spre extremă. Unde am mai 
văzut asemenea grozăvie? În societatea în care antisemitismul devenise 
comun şi normal. În Germania anilor *20, Heinrich Mann trebuia să 
explice de ce nu este antisemit, într-atât de saturată de antisemitism era 
atmosfera morală a vremii. Or, într-o societate normală, cine urăşte, acela 
trebuie să explice de ce o face, tocmai pentru că ura este o anomalie. La 
noi, s-a ajuns ca acela care nu urăşte să trebuiască să se justifice de ce n-o 
face: el a devenit anomalia! Dar asta se poate întâmpla numai într-o lume 
în care domneşte consensul urii. Scandalul este că la noi s-a ajuns ca acela 
care manifestă rezervă la ura faţă de Traian Băsescu ori are obiecţii la 
consensul urii întreținut în jurul său de comentatori şi televiziuni să 
devină suspect şi să fie denunţat ca „adulator“. Or, e limpede: dacă rezerva 
e văzută ca linguşeală, atunci problema nu e cu Băsescu, problema e cu 
anti-băsescienii care susțin aşa ceva. 

Cred că esenţa băsescofobiei ține de problema pe care o au băsescofobii. 
Ei ar trebui să conştientizeze că lumea noastră nu se va îmbunătăţi prin 
dispariția lui Băsescu, pe care băsescofobii şi-o doresc precum bigoţii 
sfintele moaşte, ci prin revizuirea atitudinii lor. Dacă ei susţin contrariul, 
ar face bine să-şi amintească că soluţia la problema rasismului nu constă 
în eliminarea obiectului urii, ci în eliminarea urii înseşi. Răul de care 
suferim azi (din păcate, cu contribuţia atâtor oameni de bine) îşi are sursa 
în convertirea la ură a spaţiului nostru public. Nu Băsescu este vinovat de 
asta, ci băsescofobii. Abia după ce consensul urii va dispărea, abia atunci 


vom reveni la o dezbatere propriu zis politică, în care obiecțiile la politica 
preşedintelui Băsescu vor căpăta sens (şi vor fi binevenite), iar referirile la 
domnia sa vor înceta să mai fie doar clinice, aşa cum sunt azi — simple şi 
triste simptome ale dorinţei maladive de nimicire. 


(13 august 2009) 


70. DESPRE URA CARE S-A ÎNCETĂŢENIT PRINTRE NOI 


Contextul acestor două articole (publicate în Evenimentul zilei în 20 şi 29 
august 2009) este campania de instigare la ură împotriva lui Traian 
Băsescu şi a celor care au denunţat aberaţia şi ilegitimitatea acestei 
campanii (stigmatizaţi ca „intelectuali ai lui Băsescu“, ca „băsişti“, ca 
„suflete de slugă“), campanie care a murdărit spaţiul nostru public în anul 
2009 şi care a împărţit societatea în două categorii etanşe: cei care se 
simțeau îndreptăţiți să urască în virtutea faptului că îşi considerau ura ca 
fiind dreaptă şi cei care, refuzând acceptarea urii drept criteriu de judecată 
politică, au fost denunţaţi şi stigmatizaţi de către primii ca fiind nedemni 
să facă parte din societatea oamenilor normali. Formulele „intelectualii lui 
Băsescu“ şi „băsist“ au fost concepute ca un stigmat. Din punct de vedere 
politic, erau menite să definească nu atât o apartenenţă, cât o excludere. 
Din punct de vedere moral, erau menite să redefinească poziţia de bun- 
simţ în epoca noului aranjament moguli-presă-politicieni faţă de cei care 
se opuneau acestui aranjament: de bun-simţ era să-l deteşti pe Traian 
Băsescu; slugărnicie şi pupincurism era să denunţi această redefinire a 
centrului. În epocă, când sentimente cetăţeneşti aveai numai dacă îţi 
dovedeai ura față de Traian Băsescu, singurul cetățean român căruia i s-a 
refuzat constant prezumția de bună-credinţă şi pentru care a funcţionat în 
mod sistematic prezumția de tâlhărie a fost preşedintele Traian Băsescu, 
tratat la televiziuni şi în presă de „mazetă“, „gunoi“, „încurcă-lume“, 
„marinar“, „jigodie“, „mafiot“, „cretin“ et j' en passe. 

În mod clar, am ajuns la capăt. Toţi simţim, chiar dacă din motive care 
se bat cap în cap, că atmosfera în care trăim e devenit insuportabilă. Nu se 
mai poate continua aşa. Orice am dezbate, în afara cercului de prieteni, ne 


rămâne în plămâni ca pâcla, pe ochi ca solzii, în suflete ca noroiul. Te uiţi 
la televizor şi nu vezi decât ură, combinată cu minciună, cu falsificare, cu 
prefăcătorie. Asculţi, cauţi să înţelegi: toate emisiunile politice nu sunt 
decât pretexte pentru mobilizarea la ură. Deschizi ziarele: se spune totul şi 
contrariul lui. Cum să judeci? Cum să cântăreşti? Fiecare face parte dintr- 
un partid. Reaua-credinţă se agaţă de cuvintele scrise, precum mimica de 
energumen de cuvintele rostite, la televiziuni. Suntem împresurați. Am 
ajuns în situația ca tot ce putem spune în sprijinul poziţiei noastre este că 
„mogulul tău e mai nasol decât al meu“ (Dan Perjovschi). Ne murdărim 
unii pe alții cu o pasiune de posedaţi. Adevărul nu mai umblă cu capul 
spart: asta era pe vremuri. Acum a încetat pur şi simplu să mai umble. 

Ca să înțelegem mai bine în ce fundătură am intrat, vă propun un 
exercițiu în doi timpi. Primul este o descriere a bolii pe care o numesc 
„intoxicația cu ură“. Al doilea este un exercițiu de identificare a 
bolnavului: şi anume, folosirea simptomelor pentru a vedea cine le poartă. 

Să plecăm de la constatarea empirică cea mai la îndemână: aceea că 
toată lumea mistifică pe toată lumea. Oriunde există un sens, fiecare se 
repede să îl răstoarne în beneficiul partidei sale. Lucrul acesta a început 
odată cu suspendarea preşedintelui, în 2007. Dacă suspendarea însăşi e 
consecința condamnării comunismului ori a unor înţelegeri din culise 
dintre guvern, opoziţia politică de atunci şi lumea afacerilor e secundar. 
Important e faptul că începând de atunci atmosfera morală a dezbaterii 
publice s-a degradat progresiv, iar lipsa de scrupule în răstălmăcirea 
tuturor faptelor şi înțelesurilor a devenit, de atunci începând, tot mai 
neruşinată. 

În opinia mea, în ultimul an s-a trecut de la mistificare, la contaminarea 
cu mistificare. Astfel că, din punctul meu de vedere, în momentul de faţă 
trăsătura morală cea mai izbitoare a spaţiului nostru public nu este atât 
răsturnarea sensurilor (un rău îndeajuns de mare), cât convingerea 
îndârjită că răsturnarea e normală ori că nu există de fapt nici o răsturnare. 
Nu atât mistificarea dă nota generală, cât consimțământul la ea şi, 
împreună cu el, un amestec înfuriat de prozelitism şi cecitate: prozelitism 
pentru cauza mistificării şi cecitate față de nedreptăţile ei. În totul, o 
adeziune îndârjită la pestilenţă, cu conştiinţa că pestilenţa este justificată, 


atâta timp cât e îndreptată împotriva cui trebuie. 

Or, când anume e cuprins de bucurie un om care asistă la arderea pe rug 
a semenului său? Atunci când aprobă şi fapta, şi procedeul. Când anume 
societatea este indiferentă la persecutarea unei minorități? Atunci când în 
mintea celor mai mulți s-a înrădăcinat credinţa că ura față de acea 
minoritate e normală, iar persecuția împotriva ei e justificată. Schimbând 
ce e de schimbat, acelaşi consimțământ însetat de pedeapsă e de găsit nu 
doar în participarea activă la persecuție, ci şi în indiferența faţă de ea. 
Diferenţa dintre persecutorii activi şi complicii pasivi e nesemnificativă: 
toți participă la acelaşi mecanism al urii, prin încredințarea că ura în acel 
caz e perfect normală — adică e şi legitimă, şi justificată. 

Pentru a consimţi la acest tip de persecuție, oamenii nu trebuie să fie 
nici monştri, nici degeneraţi moral. E suficient să fie intoxicaţi cu ură. Dar 
nu orice fel de intoxicare, ci acea intoxicare care, prin răspândire şi 
întreţinere cotidiană, ajunge să le pară normală chiar şi oamenilor normali. 
Prin urmare, nu ura pe care cei mai mulţi o consideră o anomalie este 
periculoasă pentru o societate, ci ura pe care majorităţile au ajuns să o 
considere normală. Şi nu izbucnirea individuală de ură este lucrul cel mai 
periculos pentru o societate, ci contaminarea unor largi pături ale 
populaţiei normale cu convingerea că ura față de cineva anume e normală, 
pentru că este o ură normală. Pentru o societate astfel intoxicată, e doar o 
chestiune de organizare politică adecvată transformarea ei, dintr-o 
societate de cetăţeni, într-o populaţie de făptaşi şi complici. 

Cum ştim că o populaţie este saturată de ură? Un răspuns fără greş ne 
oferă istoria persecuțiilor. Sunt trei semne sigure: indiferența morală 
selectivă, conspirativita morală şi punerea motivelor urii pe seama celui 
urât. 

Indiferenta morală selectivă desemnează cecitatea la care, prin 
intoxicare cu ură, au fost aduşi acei oameni normali care au devenit 
incapabili să reacționeze moral la relele tratamente la care este supusă 
minoritatea detestată (în condiţiile în care, aplicate altor oameni, acele 
tratamente sunt fără greş condamnate ca fiind rele şi inacceptabile). 
Conspirativita morală se referă la jubilaţia morală deviantă, prin care 
oameni altminteri normali ajung să considere că suferința oamenilor pe 


care îi detestă este justificată, oricum şi din partea oricui ar veni această 
suferință. Indiferenta morală stabileşte că răul este o excepţie perfect 
justificată, iar conspirativita morală îi constată, suferinţei, temeinicia. Prin 
indiferență morală, omul intoxicat cu ură se salvează în ochii săi ca fiinţă 
morală: el continuă să observe şi să aplice legea morală, cu excepţia 
situaţiilor în care se confruntă cu obiectul urii sale, căruia decide că 
morala, în mod justificat, nu i se aplică. Juriştii nazişti au dat o formă 
constituțională acestui sentiment moral deviant, atunci când au stabilit că 
statul naţional-socialist nu garantează drepturile cetăţeneşti ale acelora 
dintre cetățenii săi pe care partidul îi defineşte ca duşmani ai național- 
socialismului. Adică un stat de drept numai pentru cei definiţi ca drepţi de 
partid. 

Ca regulă generală, putem să ne aplicăm şi nouă înşine testul 
„indiferenței morale“. Când persecuția împotriva cuiva nu ne stârneşte 
indignare pentru că pe acel cineva se întâmplă să îl detestăm, atunci e 
sigur că suntem intoxicaţi cu ură. La fel, când cuiva i se întâmplă un rău 
de care în mod obiectiv nu poate fi făcut vinovat, iar pe buze ne înfloreşte 
spontan exclamaţia încântată „Şi-a făcut-o cu mâna lui!“ ori „N-am ce să-i 
fac: o merita din plin!“ ori „S-a amestecat cu porcii, îşi merită soarta!“, ei 
bine, atunci e clar că urâm şi că în sinea noastră punem ura de care suntem 
plini pe seama unui soi de providenţă, care a conspirat în mod fericit în 
sensul urii noastre, pentru a-l pedepsi pe ticălos. Când ura ne-a intoxicat, 
nu ne mai dăm seama nici de moralitatea noastră selectivă (id est, 
indiferența noastră morală), nici de jubilaţia imorală care ne cuprinde când 
cineva suferă pe nedrept (id est, sindromul conspirativitei morale). 

Aceasta este distorsiunea morală gravă: pentru ca noi să putem fi în 
continuare, în ochii noştri, morali, trebuie ca nedreptatea să poată fi 
privită ca dreptate. De cât mai mulți. Căci numai atunci când pasiunea 
noastră negativă întruneşte consensul multora, al marii majorităţi 
naţionale, ne simțim complet îndreptăţiţi nu doar să urâm, şi astfel să ne 
putem lăsa cu dulceaţă în voia urii, ci şi să socotim că ura care ne animă e 
şi perfect normală, şi în interesul naţional. 

Ei bine, pe acest sentiment reconfortant de normalitate se articulează a 
treia trăsătură decisivă a intoxicării cu ură: transformarea celui pe care îl 


urâm în singur responsabil de ura pe care i-o purtăm. Cazul cel mai bine 
documentat este cel al antisemitismului. Antisemitul are certitudinea că 
motivul pentru care îl detestă pe evreu stă în evreu, nu în el. Pentru ca 
antisemitul să se simtă normal cu antisemitismul său, el trebuie să îl 
transforme pe evreu, cu normalitatea sa, în ceva anormal — şi anume 
anormal în ochii tuturor. Numai aşa îşi poate salva faţa de josnicia urii 
sale. 

Aceasta este un mecanism general, valabil dincolo de antisemitism şi 
activ în orice fel de ură care şi-a atins, ca ură, perfecțiunea. Ura devine 
perfectă când reformulează normalitatea. Or, asta se poate întâmpla numai 
atunci când indiferența morală ajunge să treacă drept normală; când 
oamenii ajung sincer să creadă că cel care suferă, merită să sufere; în fine, 
atunci când oamenii se conving că vina pentru ură îi aparține celui urât. 

Fireşte, există şi uri justificate: de pildă, ura față de cel care ţi-a ucis 
sau violat copilul. Această ură, însă, se deosebeşte de intoxicarea cu ură 
prin faptul că (a) poate invoca în favoarea ei un motiv bine determinat 
(crima), (b) motivul invocat poate fi înțeles de toată lumea (durerea 
incomparabilă a părintelui) şi (c) nu poate fi generalizată (nu poţi construi 
un partid pe ura unui părinte). Cum se vede imediat, ura care îi animă pe 
cei intoxicaţi cu ură NU poate invoca în sprijinul ei nişte motive bine 
determinate, pe care oricine să le poată înţelege. Dimpotrivă, intoxicarea 
cu ură e contagioasă, e imediat inteligibilă numai adepților, care se 
comportă ca nişte sectanţi, iar motivele ei sunt difuze şi schimbătoare — 
singurul punct fix, în intoxicarea cu ură, e numai ura: intensă, mistuitoare, 
conspiraţionistă, fixă, triumfătoare. Intoxicarea cu ură identifică fără greş 
în toate relele cauza infailibilă: obiectul urii sale. În cazul nostru, Traian 
Băsescu — cauza tuturor relelor din România zilelor noastre. 

Exact aici am ajuns noi: o societate saturată de ură. Nu una populată de 
câteva cazuri individuale de ură, ci una înecată, sufocată, infectată de o ură 
care a devenit consens, monedă de schimb şi complicitate „întru adevăr“. 
În funcţie de acordul asupra celui urât, complicitatea se declanşează. Şi 
sentimentul reconfortant al apartenenţei la cauza cea bună. A fi drept a 
ajuns să însemne azi, pentru cei care domină televiziunile şi aproape toată 
presa scrisă, a-l urî pe Traian Băsescu. Precum membrii societăţilor 


secrete pe vremuri, parola de recunoaştere este consensul în jurul celui 
urât. Cum ura este ceva rău, iar cel care urăşte ştie că urând face un lucru 
rău, această ură tinde să se ascundă, să se dea drept altceva. Cea mai bună 
camuflare a urii este generalizarea ei şi, în privinţa lucrului urât, obținerea 
consensului. Prin generalizarea urii, cei care urăsc nu mai trebuie să se 
justifice şi nici nu se mai simt obligaţi să recunoască faţă de conştiinţa lor 
că urăsc. Consensul este alibiul lor; şi tot consensul este paşaportul lor 
spre normalitate. Când e generală, ura devine invizibilă. Dar, deşi 
invizibilă, ea nu devine şi imperceptibilă. Există semne obiective care îi 
indică prezenţa şi care, prin darea lor în vileag, denunţă răul cel mai mare 
(când nu există victime) pe care ura îl aduce: distorsionarea normalității, 
falsificarea conduitei normale, redefinirea extremei drept centru. Aici am 
ajuns. Ura față de semenii noştri a devenit azi prima şi cea mai răspândită 
formă de cetăţenie română. 


(20 şi 29 august 2009) 


71. SALT ÎN ABJECŢIE 


Marţea trecută, două emisiuni ale postului de televiziune Antena 3 au 
marcat trecerea spaţiului public românesc din zona distorsiunii de presă în 
zona infracțiunii de presă. De fapt, a spune, simplu, „infracţiune“ e prea 
puţin: infracțiune de presă e şi distorsionarea, şi trunchierea, şi 
manipularea, şi falsificarea informaţiei. lar în toate aceste forme de 
măsluire, televiziunile noastre de ştiri s-au dovedit măiestre. Ceea ce s-a 
petrecut marţea trecută, după un lung şir de deraieri şi derapaje 
pregătitoare, reprezintă un salt decis în abjecţie. Este vorba de emisiunile 
Sinteza zilei (moderator Mihai Gâdea) şi În gura presei (realizator Mircea 
Badea). Dl Gâdea, zâmbind insinuant, l-a întrebat pe dl Ciuvică „cât de 
mare este organul din capul dnei Udrea?“. Zâmbind la fel de insinuant (ah, 
rânjetul masculilor vorbind de femeile după care le curg balele!), dl 
Ciuvică a răspuns că organul din capul dnei Udrea este mare deoarece, 
dânsa neavând creier, organul îi ocupă tot capul. Nu ştiu ce profesie are dl 
Ciuvică: după port, vorbă şi mimică, este un om needucat. Dl Gâdea, însă, 


a primit o educaţie de pastor (baptist). Are, deci, studii de teologie: s-a 
ocupat de Dumnezeu, de cultura inimii şi a primit drept sarcină să cultive 
în oameni curăţia sufletească. Ca un om cu educaţie religioasă să pună 
asemenea întrebări, cu tonul cu care a făcut-o, orientând constant discuţia 
spre implicaţia sexuală cea mai grosolană, este şi stupefiant, şi josnic, şi 
abject. 

Dacă se mai putea, Mircea Badea a reuşit să ridice mârlănia masculină 
pe culmi încă mai înalte. A imaginat o scenetă, în care, prin deducţii 
absurde şi neruşinate, Elena Udrea era pusă să fie „cu ochii pe organ“ şi să 
„stea cu gura numai pe organ“. Al cui organ?, se întreba inocent dl Badea; 
al lui Traian Băsescu, îşi răspundea tot dânsul, omniscient. Concluzia 
scenetei era că Elena Udrea stă cu gura pe organul lui Traian Băsescu. 
Cum poate fi calificat acest exerciţiu intelectual? Moralmente, ca abject. 
Jurnalistic, ca nul. Omeneşte, ca degradant. 

Problema nu este însă judecata asupra dlui Badea, dacă este sau nu 
educat ori dacă are o prestație jurnalistică adecvată. Problema nu este nici 
dna Udrea, dacă este sau nu vinovată de faptele care i se impută ori dacă 
are, ca ministru, o prestație adecvată. Problema e alta şi e dublă: că s-a 
ajuns, în tratarea publică a persoanei umane, la abjecţie şi că acest lucru 
nu stârneşte imediat nici repulsia publicului, nici amenda instituţiilor 
(CNA, asociaţiile de jurnalişti etc.). Este, prin urmare, o problemă de 
sistem şi una de societate. 

Problema de sistem constată că standardele profesionale din 
televiziunile de ştiri au scăzut atât de mult, încât permit unor oameni nuli 
din punct de vedere profesional să transforme seară de seară spaţiul 
dezbaterii publice într-o arenă a defulărilor personale, ideologice, politice, 
medicale şi de altă natură. Arbitrariul în invocarea faptelor şi distorsiunea 
în prezentarea lor au devenit, prin acceptare generalizată şi practică 
neabătută, norme jurnalistice obligatorii. Televiziunile de ştiri au încetat 
să mai informeze: ele dezinformează cu sistemă, promovând la vedere o 
agendă politică partizană. Problema, aşadar, e situată (i) la nivelul 
patronatului, că impune agenda, fără nici o reţinere; (ii) la nivelul 
jurnaliştilor, că o acceptă, fără nici un scrupul; (iii) la nivelul publicului, 
că nu o denunţă. Problema a devenit una de sistem pentru că toți 


consimțim tacit ori explicit la „noul pact jurnalistic“, care este şi venal, şi 
neprofesionist, şi distructiv pentru democraţie. 

Problema de societate constată că instinctele noastre morale s-au 
atrofiat şi că toleranța faţă de intolerabil a devenit îngrijorător de mare. 
Publicul a ajuns să accepte, după criterii de alegere personală (de pildă, 
politice), că este normal ca oamenii să poată fi tratați cu două măsuri 
diferite: cu decenţă, dacă omul ne place; în mod degradant, dacă omul ne 
displace. Considerăm că este normal ca o femeie să fie tratată politicos în 
general, dacă nu avem nimic cu ea; dar dacă avem, acceptăm fără 
probleme degradarea publică a corpului ei. Ceea ce am acceptat, de fapt, în 
acest mod, este că urile pot acorda ori retrage dreptul la demnitate. Cei 
care se simt îndreptăţiţi să o deteste pe Elena Udrea se simt îndreptățiți şi 
să o trateze public ca obiect sexual, fără ca această degradare publică a 
persoanei ei să stârnească cuiva vreo reacție. Cu o insistenţă neruşinată, de 
care ar trebui să se ruşineze bărbaţii şi să se indigneze femeile, corpul dnei 
Udrea este filmat în gros-plan astfel încât pântecul, coapsele, sânii, 
degetele de la picioare să iasă, în mod sexual, în evidenţă. Iar acest lucru 
se întâmplă nu o dată, ci de mii de ori; şi nu într-o singură zi, ci zi de zi; şi 
nu oricând, ci ori de câte ori vine vorba de ea, pe jumătate de ecran, în 
timp ce pe cealaltă jumătate are loc înfierarea. 

Potrivit agendei proprietarilor, televiziunile de ştiri s-au specializat în 
ceea ce în Statele Unite se numeşte character assassination. Cei care spun 
că nu văd asta se prefac că nu văd, pentru că de fapt aprobă. A trece cu 
vederea ceea ce este evident nu înseamnă a nu vedea, ci a accepta. Trecem 
cu vederea numai lucrurile cu care nu suntem în dezacord. Aerul curat nu 
ne atrage atenția, cât timp e curat: nu luăm act de el deoarece corespunde 
normalităţii. Ne atrage atenţia putoarea, tocmai pentru că e putoare şi ne 
violează simţurile. Cine nu simte putoarea de la televiziunile de ştiri nu 
este nici infirm senzorial, nici handicapat mintal: pur şi simplu acceptă 
putoarea. Nu o acceptă însă ca normală, pentru că, dacă asasinatul moral s- 
ar îndrepta împotriva altor oameni, l-ar dezaproba: o acceptă ca necesară 
şi de aici vine consimţământul lor activ, care mi se pare respingător. Cei 
care acceptă cu seninătate degradarea unui om nu sunt deci spectatori, nici 
doar părtaşi — sunt făptuitori. Sunt oameni care, sub aparența bunelor 


intenţii şi a grijii față de ţară, contribuie decisiv la distrugerea climatului 
general de decenţă din societatea noastră. 

Cine nu vede asta deja se situează într-un alt teritoriu moral. Ne separă 
nu convingerile politice şi nici poziţia faţă de Traian Băsescu, cum se tot 
spune. Ne separă concepţia despre persoana umană, ideea de acceptabil şi 
inacceptabil, frecventabil şi nefrecventabil, decenţă şi golănie. 


(3 septembrie 2009) 


Note 


47. Pe vremuri, circula un banc. Doi amici se întâlnesc şi comentează situaţia absurdă din nu 
ştiu ce ţară, unde s-au introdus tot felul de legi, cu motivaţia că anumite categorii sociale sunt 
vinovate de anumite stări de lucruri. De pildă, spune unul dintre amici, au fost acuzaţi de cutare 
lucru evreii şi bicicliştii. „De ce bicicliştii?“, a întrebat celălalt. Evreii, prin urmare, era de la sine 
înțeles să fie incriminati: neclar era doar de ce fuseseră incriminaţi bicicliştii. 

48. Cu ajutorul unui citat confiscat din Livius Ciocârlie, Cu dinţii de lână. Jurnal 1978-1983. 

49. „Băsescofobia“: http://www.hotnews.ro/stiri-opinii-6029922-fanatism-basescofobie-mass- 
media-romaneasca.htm. 

50. Comentator care s-ar putea gândi la remarca lui André Glucksmann: „Cine se scaldă în 
metafore josnice ajunge să gândească anapoda“. 

51. Ura poate fi uneori normală, de înțeles (de pildă, ura față de cel care ţi-a ucis copilul) 
numai atunci când cel care urăşte poate invoca un motiv bine determinat, iar motivul poate fi 
înțeles de toată lumea normală (criminalii ori violatorii se exclud). Ura anormală este deopotrivă 
difuză şi idiosincratică. 

52. Un jurnalist recent ieşit din maşina de distrus duşmani politici care este Antena 3 (Ion 
Cristoiu) a calificat televiziunile mogulilor ca fiind „o maşinărie dezgustătoare cu care nu [vreau 
să] am nici o legătură ca jurnalist“; „În momentul în care eşti angajat cu contract şi iei nişte bani 
de la un mogul, poate, fără să vrei, participi la ticăloşiile pe care le pune la cale trustul respectiv. 
Eu nu vreau să fiu părtaş la aşa ceva“ (http://www.napocanews.ro/2009/08/ interviu-ce-spune- 
ion-cristoiu-desprepoliticieni.html). Corect era să spună „Eu nu vreau să mai fiu părtaş la aşa 
ceva“. 


72. ESTE TRAIAN BĂSESCU UN SCELERAT? 


Întâmplarea de alaltăieri de la Sala Palatului ne arată unde am ajuns. 
Anunţul făcut de ministrul culturii, după concertul dirijat de Maxim 
Vengerov, că preşedintele îl decorează pe artist, a stârnit huiduielile unei 
părți a sălii. Şi Toader Paleologu, şi Maxim Vengerov au trăit momente 
penibile. Ce a înţeles Vengerov când, după ovaţionarea lui de către public, 
la anunţul onorării lui de către şeful statului cu o înaltă distincţie 
românească, a primit huiduieli în loc de aplauze? După gestul de a săruta 
decorația, pe care l-a făcut când a revenit în scenă, a înţeles exact ce 
trebuia: că huiduielile erau pentru preşedinte, nu pentru el. 

Două lucruri trebuie imediat remarcate. Publicul de concert simfonic nu 
este publicul stadionului de fotbal. Cine se hotărăşte să huiduiască într-o 
atmosferă de Ateneu, acela îşi învinge două inhibiţii: prima, că aşa ceva 
nu se face acolo; a doua, că se va face de râs. Ei bine, melomanii 
bucureşteni şi-au învins ambele inhibiţii, acceptând şi să fie neciopliţi, şi 
să jignească sensibilitatea unui artist care nu a făcut decât să le facă cel 
mai pur dar — al muzicii. Au trecut peste onoarea care îi fusese acordată 
muzicianului, pentru a-l putea dezonora, în stil golănesc, pe cel care o 
acordase. Au vrut să strige în gura mare că îl detestă pe Traian Băsescu. 
Într-un singur caz reacţia lor ar fi fost justificată: dacă şeful statului ar fi 
fost cu adevărat un scelerat; atunci huiduielile lor ar fi fost şi un act de 
curaj, şi unul de justiţie. În treacăt fie spus, niciodată Antonescu sau 
Gheorghiu-Dej sau Nicolae Ceauşescu nu au fost huiduiţi, în semn de 
dezaprobare, de publicul de Ateneu. A fost Traian Băsescu. Dar este Traian 
Băsescu un scelerat? Unii au ajuns să creadă că da, spre stupoarea altora, 
care nu văd unde este scelerateţea. Şi fiecare crede despre celălalt că e 
ticălos. Oare am înnebunit cu toții? Ce separă aceste percepții, nu doar 
divergente, dar opuse în chip monstruos, atât pentru bunul-simţ, cât şi 
pentru rațiune? Cine a înnebunit? În abisul acestei divergențe stă zidită 
cheia înţelegerii (şi, poate, a deblocării) situaţiei în care am ajuns. 

Pentru a găsi răspuns la întrebarea „Este Traian Băsescu un scelerat?“ 
există o cale simplă: faptele. Nu este însă, din păcate, şi o cale sigură, 


pentru că faptele, la noi, nu mai ajung singure la inteligenţă, ci numai 
însoţite de interpretările lor. Iar interpretările, la noi, bat faptele: le sufocă, 
le îneacă şi, în cele din urmă, le îngroapă. Mai rău, faptele nu sunt doar 
însoţite de interpretările lor, ele sunt deghizate în ele. 

Dar când e vorba de fapte gravissime, singurele care pot justifica 
raţional înverşunarea cu care e tratat Traian Băsescu, totul ar trebui să fie 
mult mai simplu. Faptele grave, tocmai pentru că sunt grave, sunt 
recunoscute imediat de toată lumea. Crima, de pildă. Violul. Or, nu există 
nici o faptă gravissimă care să îi poată fi imputată lui Traian Băsescu. A 
făcut uneori gafe, a fost alteori inabil, de câteva ori a fost grosolan, a ratat 
anumite ocazii, a fost în altele inadecvat. De acord. Dar suntem în zona 
venialului, nu a păcatelor împotriva Sfântului Duh! Bineînţeles că faptele 
lui Traian Băsescu, ca preşedinte, trebuie continuu scrutate şi evaluate 
critic — nici o îngăduință față de oamenii care au puterea de a ne schimba 
vieţile fără consimțământul nostru. Dar nu asta se întâmplă! Lui Traian 
Băsescu nu i se aplică judecata critică, i se caută cu îndârjire încadrarea 
penală, având ca sigur faptul că oricum merită condamnat la moarte. 
Singurul cetăţean român căruia i se refuză prezumția de nevinovăție şi 
pentru care funcţionează în mod sistematic prezumția de criminalitate este 
şeful statului. 

Avem, prin urmare, acest paradox: există un consens asupra sceleratului, 
în absenţa unui consens asupra faptelor scelerate. Ceea ce înseamnă că mai 
întâi a fost fabricată eticheta de scelerat şi abia apoi a început căutarea 
faptelor scelerate. Avem un condamnat căruia i se caută cu frenezie 
motivele condamnării. Înainte de a fi clar de ce e condamnat, e foarte clar 
că merită condamnat. Or, nici un om rațional şi onest nu poate accepta 
această situaţie. Ca să o accepte, trebuie ceva să îl forțeze să o facă. Ce? 
Forţa unui sentiment copleşitor, capabil să şteargă graniţele dintre noțiuni 
şi să astupe golurile din raționamente. În opinia mea, acest sentiment este 
ura. Pentru a putea fi considerat criminal în absenţa crimelor, Băsescu 
trebuia urât pentru că e Băsescu (adică grosolan, necioplit, lipsit de 
maniere). Intensitatea urii față de făptaş a fost chemată să acopere lipsa 
gravităţii capitale a faptelor care i se impută. Astfel că, dacă pentru ura cu 
care este vânat şi batjocorit nu există nici o justificare raţională în fapte, 


există totuşi una, în mecanismele psihologice. Ca să ne împiedicăm să 
vedem că nu avem dreptate, urâm. E un mecanism psihologic simplu şi 
universal. Nu mai contează faptele: ura le poate justifica şi absenţa, când 
nu există nimic în favoarea noastră, şi mărturia, atunci când ne sunt 
împotrivă. 

Declanşarea acestui mecanism psihologic în minţile oamenilor a fost 
isprava televiziunilor zise de ştiri şi a unei masive părți din presa scrisă, 
pe care interesele mogulilor le-au transformat în instrumente de 
exterminare publică a adversarilor lor de afaceri. Mi se pare că activarea 
cu succes a acestui mecanism psihologic este demonstrată de huiduielile 
pe care le-am putut auzi la Sala Palatului. Ura a trecut în faţa raţiunii şi a 
obnubilat buna creştere. Cine a câştigat? Numai instigatorii. Instigaţii sunt 
şi ei victime, ale manipulării psihologice. Căci, dacă analiza mea este 
corectă, nu publicul este cel care, de fapt, urăşte, ci mecanismul psihologic 
de care am vorbit mai sus urăşte în el, în locul său. Nu este o reacţie a 
oamenilor, este un răspuns orb al mecanismului. Marele şi nimicitorul 
triumf al spălării pe creier anti-Băsescu, care îşi arată acum roadele, 
constă în faptul că oamenii care îl detestă fără a putea indica vreun motiv 
plauzibil al urii lor reacţionează la stimulii programaţi ai televiziunilor ca 
nişte mecanisme pavloviene. De aici lipsa de atenţie față de context, de 
aici indiferența la uzanţe, de aici insensibilitatea la exagerări şi la 
depăşirea limitelor. Tot de aici lipsa dubiilor, uniformitatea, precum şi 
forţa instinctuală a reacţiilor. 


(10 septembrie 2009) 


73. NU E DOAR DISTRACŢIE: E PIELEA NOASTRĂ ÎN JOC 


Aş dori, în acest articol, să iau distanță față de vacarmul insuportabil 
întreţinut de televiziuni ca substitut pentru atent controlata noastră viaţă 
politică şi să vă propun un răgaz de reflecţie, alături de Karl Raimund 
Popper, asupra televiziunii. Că e ceva în neregulă cu principiul ratingului, 
cu organizarea şi selectarea ştirilor în funcţie de senzaţionalul lor ori cu 
invazia de mediocritate şi vulgaritate a mai tuturor emisiunilor de 


divertisment devenise evident, în Occident, încă din anii '80. De la ideea 
că televiziunea are menirea să educe, un ideal activ în minţile 
producătorilor la apariţia ei, transformarea televiziunii în afacere a impus 
un alt target — divertismentul. Goana după senzaţional a reporterilor a 
generat foamea de senzațional a publicului. Televiziunea educă, într- 
adevăr: dar nu în bine, pentru că binele nu face rating şi nu e rentabil, ci în 
rău, căci răul, în varianta sa hedonistă, pleziristă şi dionisiacă, face rating 
şi vinde bine. 

În anii *80 şi *90, Popper considera că televiziunea este un pericol 
pentru democraţie deoarece educă publicul în spiritul acceptării 
violenței. Argumentul lui Popper era următorul: esența democraţiei, ca şi 
a statului de drept, este abţinerea de la violență; pentru a face rating, 
televiziunile propagă o cultură a violenţei; cultura violenței deprinde 
publicul cu soluţiile violente şi, astfel, îl îndepărtează de principiul 
statului de drept, care este înlăturarea violenţei. 'Televiziunile deprind 
publicul cu violenţa, or, statul de drept subzistă numai într-un climat de 
descurajare a violenței — aceasta este problema cu care ne confruntă 
analiza lui Popper. 

Un realizator german de televiziune i-a replicat lui Popper cu 
argumentul că programele nu fac decât să ofere publicului ceea ce publicul 
cere. A incrimina oferta bazată pe cererea publicului revine la a da lecţii 
elitiste poporului, ceea ce ei, realizatorii oneşti, nu îşi permit să facă. 
Esenţa democraţiei ar consta, spun ei, în a face pe placul publicului, iar 
ceea ce publicul vrea e reflectat fidel de rating. (Acest argument este 
adeseori auzit şi la noi.) Replica lui Popper a fost următoarea: niciodată 
ratingul nu poate fi o indicație a ceea ce publicul doreşte cu adevărat, 
deoarece ratingul e realizat în condiţii de ofertă unică. Fiind limitat la 
oferta deja existentă, ratingul nu spune decât că pentru oferta dată avem 
ratingul dat. Atât. În plus, argumentează Popper, cu cât atracțiile oferite 
sunt mai joase, cu atât mai jos se va situa cererea următoare; şi cu cât 
atracțiile joase vor fi mai multe, cu atât mai mult vor fi cerute. Atunci 
când degradarea e nu doar permisă legal, ci şi stimulată comercial, în om 
se instalează un soi de spirală psihologică a degradării. 

Ajută asta democraţia? Evident, nu. Întâi, pentru că democraţia este 


favorizată de un nivel rezonabil de înalt al instrucției publicului, pe care 
logica ratingului tinde să îl scadă. Unde nu există instrucţie, nu există 
emancipare şi omul este ţinut în captivitatea propriului minorat, de care, 
astfel, se face singur vinovat (ca să folosim expresia faimoasă a lui Kant). 
În al doilea rând, răspunde Popper, pentru că democraţia nu constă în 
suveranitatea poporului, ci este un sistem de protecţie împotriva dictaturii, 
bazat pe controlul guvernării şi pe limitarea oricărei puteri, cu excepţia 
puterii legii. Or, suveranitatea poporului nu exclude posibilitatea dictaturii 
populare. Prin urmare, suveranitatea nu garantează democrația: 
democraţia e garantată numai de schimbarea fără violenţă a puterii şi de 
limitarea puterii, în timpul exercitării ei. 

Cu acest din urmă argument intrăm adânc în materia românească. La 
noi, degradarea mijloacelor de comunicare în masă s-a petrecut simultan 
cu creşterea practic nelimitată a puterii lor. Să recapitulăm. Pe lângă 
dependenţa psihologică față de micul ecran şi confiscarea timpului liber, 
televiziunile au devenit peste tot în lumea civilizată şi principala sursă de 
informare, şi principalul instrument de divertisment, şi principalul mediu 
de socializare al publicului (depăşit de la un timp de FB şi de internet, dar 
în mediul rural funcţionează încă vechile criterii). Dintr-un mediu neutru 
de informare în masă, la origini, televiziunea a devenit, la maturitate, cel 
mai comod şi uzitat instrument de acces la realitate tout court. La noi, 
însă, această circumstanță generală este una sever agravantă. Pentru 
oamenii care se hrănesc numai cu mijloace de informare în masă, 
realitatea devine realitatea televiziunii. Or, oamenii pentru care realitatea 
se reduce la realitatea televiziunii se transformă în masă, chiar şi atunci 
când rămân indivizi (hedonişti). Mase formate din indivizi izolaţi 
reprezintă, potrivit teoriei propuse de Hannah Arendt în Originile 
totalitarismului, ingredientul de bază al oricărui proiect totalitar. Dacă 
adăugăm la acest ingredient general specificul nostru local, care e marcat 
de faptul că la noi transformarea politicii în divertisment a dus la 
dispariţia politicului, iar corpul politic, prin reducerea democraţiei la 
proceduri pur electorale, a fost practic dizolvat într-o masă de manevră 
electorală, atunci putem măsura sacul de pulbere pe care trăim. 

România nu este o democraţie sigură. România nu are cetăţeni, are o 


masă de indivizi izolați unul de celălalt, care au în comun numai 
conştiinţa colectivă manipulată de televiziuni şi privilegiile selective 
oferite de partide, cu bani de la buget. Pentru cetățenii ei, România este 
sigură numai atâta timp cât Europa nu ne lasă din mână. Irăinicia 
democraţiei noastre depinde în mod esenţial de legăturile cu Uniunea 
Europeană, deoarece România se află la mâna unui pumn de oligarhi, care 
țin în mână totul. Lăsaţi de capul nostru, rămânem la cheremul lor. Iar 
pentru ei democraţia este numai o fațadă, un paravan, un instrument de 
dominare. Cât le merge, o sprijină. Când va începe să îi incomodeze, o vor 
menține numai cât le va fi impusă de contextul extern. Dacă acest context 
va dispărea, oligarhii vor renunţa la ea, iar democraţia din România nu va 
găsi cetăţeni să o apere, pentru că numărul cetăţenilor veritabili este mic, 
iar numărul pseudocetăţenilor e legiune. Să nu ne amăgim: soarta 
democraţiei din România nu este în mâinile noastre, ci în ale lor. lar ei, 
oligarhii, nu ne vor binele, ci numai binele lor, care nu coincide decât în 
foarte mică măsură cu al nostru. De fiecare dată când ne distrăm de viaţa 
noastră politică făcând băşcălie la televizor, să ne amintim că în joc e 
libertatea noastră. A noastră, nu a lor. 


(24 septembrie 2009) 


74. VOLTAIRE ŞI PRINCIPIUL SOCIETĂȚII RESPIRABILE 


Principiul societăţii respirabile este adeseori exprimat printr-o frază 
atribuită lui Voltaire (citată mereu în engleză): „I disapprove of what you 
say, but I will defend to the death your right to say it“.** Norbert 
Guterman, într-o carte de citate celebre, dă citatul sub următoarea formă: 
„I detest what you write, but I would give my life to make it possible for 
you to continue to write“. 

Nu întâmplător fraza este citată în engleză: căci în spaţiul cultural 
englez a apărut eroarea ca această frază să îi fie atribuită lui Voltaire şi tot 
acolo şi-a avut ea rezonanţa ei filozofică specială. Pentru contextul 
discuţiei noastre, împrejurările atribuirii greşite merită reamintite: sunt 
semnificative. În 1906, sub un pseudonim masculin, Evelyn Beatrice Hall 


a publicat o carte intitulată Prietenii lui Voltaire (The Friends of Voltaire). 
În capitolul VII este povestită schimbarea atitudinii lui Voltaire faţă de 
Helvetius, pe care nu îl prețuia, cu ocazia condamnării şi arderii publice a 
uneia dintre cărțile acestuia, De P esprit (apărută în 1758, condamnată & 
arsă în 1759), pe care, de altfel, o detesta. „Câtă agitaţie pentru o varză! Ce 
nedreptate abominabilă să persecuţi un om pentru un fleac plin de ifose!“, 
ar fi exclamat Voltaire. Iar Evelyn Beatrice Hall comentează: „Voltaire îi 
iertă cu acest prilej lui Helvetius toate injuriile şi nedreptăţile pe care 
acesta le comisese în trecut față de el, cu intenţie ori fără. „Îl dezaprob în 
ceea ce susține, dar voi apăra cu preţul vieţii mele dreptul său de a se 
exprima liber“ — aceasta era noua sa atitudine față de el. 

Cum se vede, Hall nu dă un citat din Voltaire (în ciuda ghilimelelor 
înşelătoare), ci rezumă printr-o formulare frapantă noua atitudine a 
acestuia față de Helvetius, pe care îl detestase (între altele, pentru că îl 
comparase cu mediocrul Crebillon!), dar căruia era acum gata să îi ia 
apărarea, în numele principiului „Deşi dezaprob ceea ce susțineţi, lupt 
pentru dreptul dumneavoastră de a vă exprima liber“. Simţind frumuseţea 
şi adevărul moral al acestei afirmaţii, Reader's Digest a preluat-o ca „citat 
din Voltaire“ (în iunie 1934) şi, în ciuda dezminţirilor autoarei,” „citatul“ 
s-a impus atât de puternic în conştiinţa publică, încât foarte respectabilul 
erudit pe care l-am citat mai sus, Norbert Guterman, reuşeşte performanţa 
de a indica şi textul francez, şi locul din opera lui Voltaire unde ar fi de 
găsit citatul cu pricina. Ei bine, nu este de găsit.“ 

Dar destinul acestui fals citat rămâne pilduitor, dacă nu pentru istoria 
literară, măcar pentru modul în care este legitimat spiritul public liberal în 
societățile moderne. Căci afirmaţia „Deşi părerea dumneavoastră mi se 
pare respingătoare, mi-aş da viața pentru ca dumneavoastră să aveţi 
libertatea de a o putea exprima“ nu a fost resimţită în lumea anglo-saxonă 
(principalul susținător al spiritului liberal în lumea modernă) ca o vorbă 
de spirit, ci ca un principiu moral şi politic. Este principiul care statuează 
raportul obligatoriu între participanţii la orice discuţie publică, într-o 
societate respirabilă. Obligatoriu, în ce sens? În sensul păstrării şi în 
condiţii de adversitate irevocabilă a decenţei publice. Acest principiu a 
fost perceput că este atât de important de cei care îl invocau în dezbaterea 


publică, încât s-a simţit nevoia ca adevărul lui să fie pus sub autoritatea 
protectoare a unui mare nume, recunoscut drept apărător universal al 
principiului toleranţei, Voltaire. Atribuirea falsă a fost „înghițită“ de toată 
lumea, pentru că a funcționat mecanismul indicat de proverbul italian: Se 
non è vero, è ben trovato. E foarte important să înțelegem că fraza 
atribuită lui Voltaire s-a răspândit în toată lumea nu ca o butadă, ca o 
simplă vorbă de spirit, ci ca un principiu moral: principiul de existenţă al 
spaţiului public, dacă vrem ca spiritul public să fie liberal (singurul care 
face ca o societate să fie respirabilă). Şi să observăm că fraza atribuită lui 
Voltaire s-a răspândit în zonele în care influenţa principiilor politice 
liberale asupra spiritului public au fost mai semnificative, fie ca realitate 
încorporată în legislaţie, fie ca aspirație încă nesatisfăcută a spiritului 
public. 

Ce spune principiul „Deşi părerea dumneavoastră mi se pare 
respingătoare, mi-aş da viaţa pentru ca dumneavoastră să aveţi libertatea 
de a o putea exprima“? Accentul nu cade pe dreptul de a scrie ori spune 
lucruri respingătoare, ci pe dreptul de a le putea scrie ori spune chiar şi 
atunci când acestea sunt supuse dezaprobării generale. Este un cvadruplu 
avertisment: (i) împotriva dictaturii opiniei publice; (ii) împotriva 
dictaturii autorităţii; (iii) împotriva ideii că a convinge înseamnă a 
învinge; (iv) împotriva absolutismului care decurge din convingerea că 
dreptatea îți aparţine. Din (iv) nu decurge dreptul de a-l forța pe cel care 
nu are dreptate să tacă; din (i) nu decurge dreptul opiniei generale de a 
controla, îngrădi ori interzice opiniile minoritare; din (ii) nu decurge 
dreptul nici unei autorităţi, nici măcar al celei legitime, de a controla, 
îngrădi ori interzice opiniile aflate în dezacord cu opinia generală ori cu 
opiniile de stat; din (iii) nu decurge că există altfel de convingere decât 
cea bazată pe consimțământ — într-o societate decentă, căluşul în gură pus 
opiniei minoritare nu înseamnă victoria dreptăţii nici măcar când adevărul 
nu e de partea ei şi cu atât mai puţin atunci când consensul revendică 
adevărul absolut. 


(septembrie 2009) 


75. MANIPULAREA PRIN „NOI VREM RESPECT!“ 


Îmi propusesem să nu mai scriu despre televiziuni, dar inventivitatea lor 
în materie de manipulare este dincolo de imaginaţie, atât prin îndrăzneala 
de a călca în picioare toate standardele jurnalistice, cât şi prin sfidarea 
interesului public. 

Să încercăm să punem lucrurile în cadrul lor firesc. Existenţa unei 
televiziuni se justifică prin interesul ei public. Aşa cum existența 
magazinelor alimentare se justifică prin furnizarea de alimente către 
populaţie, existenţa televiziunilor de ştiri se justifică prin nevoia, tipică 
societăților moderne, de a fi informate. Politic, asta înseamnă că 
societățile moderne sunt echivalente cu existenţa unei opinii publice, iar 
aceasta din urmă nu se poate forma în absenţa informaţiei prompte şi de 
calitate, dat fiind rolul crucial al instituţiilor de presă în societăţile 
moderne. 

În cazul magazinelor alimentare, interesul public dictează ca alimentele 
furnizate să nu fie alterate, iar preţurile de vânzare să nu fie arbitrare 
(altfel spus, preţurile trebuie să se formeze pe piaţă). 

În cazul televiziunilor de ştiri, interesul public dictează ca ştirile 
furnizate publicului să nu fie distorsionate, iar politica postului să reflecte 
binele comun (nu un interes particular anume: altfel spus, binele comun 
este piaţa ştirilor). 

Din punctul de vedere al furnizorului, atât magazinele alimentare, cât şi 
televiziunile de ştiri sunt afaceri. Însă cadrul lor de derulare nu este 
arbitrar, el este dinainte fixat de anumite limite naturale: pentru marfa 
numită aliment e vorba de limitele impuse de sănătatea publică (nici un 
serviciu alimentar nu va pune pe piaţă alimente alterate); pentru marfa 
numită ştiri e vorba de limitele impuse de interesul public (nici un 
serviciu de ştiri nu va furniza publicului informaţii deliberat false ori 
intenţionat distorsionate). 

De aici rezultă că existența unei televiziuni NU se justifică NUMAI prin 
interesul de afaceri al proprietarului ei: întrucât implică satisfacerea unui 
serviciu public, interesul afacerii private TREBUIE să rămână subordonat 
interesului public şi satisfăcut numai în funcţie de acesta. Furnizarea 


sistematică şi deliberată de informaţii distorsionate ar trebui să fie 
pedepsită la fel de prompt, prin lege, precum se pedepseşte punerea în 
vânzare de alimente alterate. Acesta ar fi cadrul normal. 

La noi, este exact invers. Interesul privat al proprietarului de televiziune 
primează asupra interesului public, care îi este cu totul subordonat. De aici 
consecința că fiecare televiziune are agenda ei politică. Tot de aici 
urmează că postul nu se comportă neutru față de informaţiile disponibile, 
ci face pedagogie cu administrarea lor, care e orientată de voința de a le 
controla, pentru a ne putea controla. Tendinţa lor este de a transforma un 
public liber într-un public captiv. 

Ştirile nu mai sunt ştiri, ci ilustrări ale politicii postului. Ele sunt 
folosite pentru a-i ilustra tendința, nu pentru a informa publicul. De aici 
urmarea că nu toate ştirile importante ajung pe post; iar când suprimarea 
celor care infirmă politica postului nu e posibilă, ele sunt în aşa fel 
ambalate, încât să pară confirmări ale ei. 

Televiziunile noastre nu furnizează nici ştiri, nici comentarii, ci 
mecanisme de dresare a populaţiei. Dirijor este proprietarul, care hotărăşte 
agenda; iar în postura de dresori sunt jurnaliştii şi comentatorii, care se 
achită de sarcina de a implementa în capetele noastre mecanismele 
pavloviene de dresaj. 

Primul dă banii, ultimii îi încasează, publicul e terenul de luptă. Iar 
profitul proprietarului se măsoară în efectele dresajului. Totul se rezumă la 
o enormă luptă de manipulare a publicului, care ar trebui în final să aibă 
drept efect controlul proprietarilor asupra opiniei publice, control reflectat 
în vot, adică în selecţia guvernanțţilor. 

Ştirile şi comentariile furnizate de televiziunile acestor proprietari nu 
slujesc idealul democratic al formării unei opinii publice libere, ci idealul 
autoritar al formării unei opinii publice manipulate în interesul unei 
agende politice partizane. Fireşte, partizane cu ei, nu cu noi. 

Până acum am fost serviţi de aceste televiziuni cu informaţii 
distorsionate, cu informaţii răstălmăcite, cu interpretări tendenţțioase, cu 
comentarii partizane — mai mult sau mai puţin sistematice. De curând, s-a 
trecut de la manipularea vădită la manipularea subliminală. Fireşte, sub 
pretextul bunelor sentimente şi clamând că e vorba de cele mai nobile 


intenţii. Şi, cum altfel, numai în slujba publicului, care este ostentativ 
invocat ca actor, deşi este în mod vădit folosit drept cobai. 

Este vorba de campania postului de televiziune Realitatea TV, lansată 
sub lozinca „Noi vrem respect“. În afara spaţiului publicitar, când te 
aştepţi mai puţin (dar în momente bine alese!), ecranul se înnegreşte şi, pe 
acest fond contrastant şi ameninţător, apare un mesaj imperativ şi 
mobilizator, a cărui idee este că politicienii ne jefuiesc, instituţiile ne 
batjocoresc, iar poporul are dreptul să pretindă respect. Fireşte că, în 
imaginarul unui public educat din şcoala primară cu poezia lui George 
Coşbuc „Noi vrem pământ“, acest „Noi vrem respect!“ are reverberaţii 
adânci, care cheamă inevitabil în memoria afectivă a cetăţeanului 
împovărat de nevoi finalul exploziv al poemului: „Să nu dea Dumnezeu 
cel sfânt, / Să vrem noi sânge, nu pământ! / Când nu vom mai putea răbda, 
/ Când foamea ne va răscula, / Hristoşi să fiţi, nu veţi scăpa / Nici în 
mormânt!“ 

Liderii de sindicat au simţit imediat potenţialul mobilizator al lozincii 
„Noi vrem respect!“ şi l-au folosit fără scrupule în demonstraţia de ieri din 
Piaţa Victoriei. Nu ştiu dacă lansarea campaniei la Realitatea TV a fost 
făcută în înţelegere cu sindicatele ori cu forțele politice care speră să poată 
profita de pe urma marilor mişcări greviste anunţate de acestea. Nu ştiu, 
dar ceea ce sare în ochi este că toată operaţiunea seamănă teribil de mult 
cu o pregătire psihică a maselor în vederea răscoalei, iar identitatea 
metrică între lozinca „Noi vrem respect“ şi versul „Noi vrem pământ!“, 
care nu poate fi întâmplătoare, induce în mod subliminal în psihicul 
oamenilor sugestia că noi, azi, aşa lipsiți de respect cum suntem (din 
partea instituţiilor statului), ne aflăm într-o situație similară țăranilor care 
în 1907 cereau pământ. Sugestia, indusă prin tehnici tipice manipulării 
subliminale, e copleşitoare. 

Împotriva acestor tehnici de manipulare, am trei obiecţii. 

Ca telespectator, pretind de la o televiziune de ştiri să mă ţină la curent 
cu ce se întâmplă şi protestez împotriva oricărei tentative a vreunui trust 
de presă de a folosi materialul informativ cu scopul de a mă educa. Refuz 
să mă las educat de televiziuni. 

Ca om, vreau să-mi păstrez libertatea de a gândi şi protestez împotriva 


încercării oricărui trust de presă de a mă determina, prin sugestii 
subliminale, să gândesc într-un anumit fel. Dacă are vreo agendă, să fie la 
vedere, ca să pot decide liber. Această libertate de decizie îmi e furată 
dacă psihicul meu e croşetat subliminal de mesaje care îmi pre-determină 
judecăţile fără ca eu să le pot în mod conştient influenţa. 

În fine, în calitate de cetăţean, pretind respect din partea tuturor 
actorilor publici, fie ei televiziuni, publice ori private: iar acest respect 
înseamnă încetarea imediată a oricărei încercări de manipulare. Cer să fiu 
tratat ca adult, nu ca un cobai pavlovian. Manipularea subliminală trebuie 
în sine respinsă, chiar şi atunci când scopurile ei sunt (ori par) nobile. 
Orice manipulare e manipulare prin rău. De aceea trebuie să refuzăm 
inclusiv manipularea prin ceva rău în vederea oricărui presupus bine. 


(8 octombrie 2009) 


76. PENTRU A TREIA OARĂ ÎMPREUNĂ (EI, NU NOI) 


Pentru a treia oară în istorie, coaliția PSD-PNL-UDMR a funcționat ca 
unsă. Prima oară, pentru a cocoloşi actele de huliganism produse în 
parlament în timpul şedinţei solemne de condamnare a comunismului. A 
doua oară, pentru a-l suspenda pe preşedintele ţării, fără motiv 
constituţional. A treia oară, pentru a obţine căderea Guvernului Boc, în 
plină criză economică şi la doar patruzeci de zile de la primul tur al 
alegerilor prezidenţiale. Pentru mediul nostru politic, aceste trei fapte 
politice sunt noutăţi absolute. Şi condamnarea oficială a comunismului, şi 
suspendarea preşedintelui, şi căderea guvernului prin moţiune de cenzură 
sunt premiere constituționale absolute. 

Merita? Dumneavoastră să judecaţi. 

În toate trei cazurile, de fapt, ţinta a fost faultarea preşedintelui. Dar nu 
oricum, ci cu orice preţ. La condamnarea comunismului, preţul a fost 
aruncarea în deriziune a condamnării comunismului, care conferea ţării 
noastre, între toate țările ex-comuniste şi în tot concertul european, un 
formidabil capital moral. La suspendarea preşedintelui, preţul a fost 
nesocotirea bunului-simţ constituțional şi subordonarea Constituţiei unor 


jocuri politice de joasă speţă. La căderea Guvernului Boc, preţul a fost 
aruncarea ţării în instabilitate politică, în condiţii de criză economică şi 
imprevizibile mişcări sociale. 

Merita? Dumneavoastră să judecaţi. 

În toate trei cazurile, preţul nu este plătit de ei, ci de noi. Huliganismul 
din timpul condamnării comunismului a răpit ţării noastre meritul de a fi 
fost prima ţară fost-comunistă care să îi fi condamnat ororile. lar văduviţi 
de respectul pe care îl meritam suntem noi, cetăţenii români. Suspendarea 
fără justificare constituțională a preşedintelui ne-a costat nu doar un 
referendum, ci şi menţinerea la putere a Guvernului Tăriceanu 2, printr-o 
majoritate ţinută laolaltă de interese de pradă şi prin aranjamente de culise 
crapuloase, pe care le-am suportat, din bugetul de stat, tot noi, cetăţenii 
României. Ei, instigatorii, n-au plătit un sfanţ: salariile şi privilegiile lor 
n-au făcut decât să crească. Atât distrugerea finanţelor publice în ultima 
jumătate a anului 2008, cât şi ruinarea şanselor de a intra în criză cu bani 
chibzuit puşi de-o parte au fost suportate de noi, până la ultimul leu. Iar 
decontarea nu s-a încheiat, căci şi debarcarea Guvernului Boc va fi 
suportată tot din buzunarele noastre şi nu dintr-odată, ci pas cu pas, atât 
prin constatarea treptată a insolvabilităţii internaţionale, cât şi prin 
inexorabila devalorizare a monedei naţionale. 

Merita? Dumneavoastră să judecaţi. 

O evoluţie politică semnificativă de după perioada guvernării Năstase 
este impunerea evidenţei că aceste trei partide nu mai au nevoie să 
conspire pentru a-şi atinge scopurile: când e vorba să-şi suprime duşmanii, 
ele se află spontan în consens. Ceea ce înseamnă că interesele lor 
identifică spontan acelaşi duşman. Nu este întâmplător că acest consens s- 
a afirmat prima oară cu forță în condiţiile în care iniţiativa batjocoririi 
condamnării comunismului nu a fost a lor, aparţinea unui partid extremist 
(PRM) aflat în violent conflict cu una dintre părți (UDMR) şi a presupus 
comiterea unei ilegalităţi, muşamalizarea ocupării parlamentului de către 
trupele peremiste în timpul şedinţei solemne a celor două camere. Cu atât 
mai puternică apare unitatea lor de interese. 

În toate cazurile în care această alianță a funcţionat, o trăsătură comună 
a ieşit nestingherită la iveală: lipsa de scrupule. Din lipsa de scrupule a 


decurs modul acţiunii, etalat în mod egal la televiziunile care au oferit un 
sprijin necondiționat coaliției şi în parlament, în toate discursurile care au 
combătut „duşmanul“: cu brutalitate, cu orbire şi cu fanatism. Din 
motivațiile lipsei de scrupule a decurs profilul moral al tipului de 
politician care ţine azi în mâini destinele politicii româneşti: caracterizat 
prin lăcomie, iresponsabilitate şi dispreţ. Presa a adoptat cu un servilism 
incredibil agenda acestei alianțe, pe care a transformat-o în agendă 
națională, deşi ea nu reflectă decât interesele unui grup restrâns de 
profitori, cunoscuţi de toţi, dar în mod straniu scuzați de aproape toată 
lumea. 

E bine? Să judecaţi dumneavoastră, în funcţie de preţul pe care îl vom 
plăti. 

În toate trei ocaziile, s-a văzut cu claritate că în bine, la noi, nu 
funcţionează nici o coaliţie, cu oricât efort. În rău, însă, se sudează toate 
forţele, fără nici un efort. Când parlamentarii îşi votează legi de salarizare 
preferenţială, sunt la unison; când însă trebuie să voteze legi de importanţă 
generală, sunt dezbinaţi. Când magistraţii vor să păstreze sistemul de 
salarizare care purtătoarei lor de cuvânt îi asigură un venit bugetar lunar 
de peste 18.000 lei, sunt la unison; când e să însănătoşească justiția, sunt 
dezbinaţi. Când e să uneltească, îşi descoperă, spontan, unitatea. Când e să 
construiască, îşi proclamă, demagogic, diversitatea. Interesul de grup îi 
găseşte strâns uniţi în jurul legilor care îi avantajează, în schimb binele 
comun îi dezbină, în numele legilor pe care le iau drept pretext pentru a-l 
putea amâna, ignora sau deforma până la caricatură. Ei sunt cu noi la 
binele lor şi sunt cu ei la binele nostru. Niciodată preţul acţiunilor lor nu 
este plătit de ei, ci de noi. Plătim, ca să ne reprezinte; plătim, ca să nu ne 
mai reprezinte. Îi plătim şi când ne înşală, şi când ne nesocotesc, şi când 
ne batjocoresc. Plătim în orice situaţie. 

Merită? Dumneavoastră să judecaţi. 

În scurta mea experiență de viață democratică, am văzut cu stupefacţie 
la lucru forţele care sunt dezgustate de democraţie şi de parlamentarism, 
tinerii de după Primul Război Mondial, tinerii care au nenorocit Europa şi 
lumea cu idealismul lor totalitar Am înţeles pe viu dezgustul public de 
politicianism care a distrus Republica de la Weimar şi a ruinat în nici 


douăzeci de ani şi democraţia românească interbelică, şi România Mare. 
Şi acum, ca şi atunci, clasa noastră politică face totul să ne dezguste de 
democraţie. Din acest motiv, trebuie să fim de două ori tari: pentru că 
numai cu ei putem lupta împotriva lor şi pentru că ştim (cum strămoşii 
noştri nu ştiau) că democraţia este cel mai de preţ bun al unei societăți 
libere. De dragul libertăţii trebuie şi să îi suportăm, şi să îi învingem — 
prin democraţie. 


(15 octombrie 2009) 


77. PREŞEDINTELE-NOTAR 


Ultimul reproş adus lui Traian Băsescu poate fi sintetizat astfel: 
falsificând spiritul Constituţiei, actualul preşedinte încearcă să-şi impună 
parlamentului voinţa, în mod arbitrar, adică fără vreun sprijin în lege. 
Argumentul constituțional invocat este acela că, în numirea premierului, 
preşedintele ar avea doar un rol notarial: ia act de voinţa parlamentului şi 
o înregistrează legal sub forma semnării unui decret de numire. 
Preşedintele nu ar fi, aşadar, decât un notar. Unul foarte special, e 
adevărat, pentru că e ales prin vot universal, dar, cu toate acestea, un notar. 

Pentru a supravieţui ciocnirii cu textul Constituţiei, care o contrazice 
frontal în multe locuri, teoria preşedintelui-notar are nevoie de un 
procedeu de eliminare a contradicţiilor: aceasta ar fi distincţia salvatoare 
între litera şi spiritul Constituţiei. În interpretarea corectă a Constituţiei, 
ni se spune, trebuie să distingem cu discernământ între spiritul şi litera 
Constituţiei. Potrivit acestor interpreţi, spiritul Constituţiei ar spune ceva 
ce uneori litera ei contrazice. De pildă, litera spune că preşedintele 
desemnează prim-ministrul, spiritul spune că parlamentul o face. 

Evident, toată această discuţie cu litera şi spiritul e absurdă. Ea încearcă 
să ascundă fie că textul Constituţiei este inept, fie că interpreţii lui sunt de 
rea-credință. Cum textul Constituţiei nu este (totalmente) inept, rezultă că 
interpreţii sunt (cam) de rea-credinţă. Căci în nici o lume normală distanţa 
dintre literă şi spirit nu poate fi atât de mare, încât să se poată deduce cu 
bună-credinţă din litera unui text afirmaţia A, iar din spiritul lui afirmaţia 


non-A. Gândiţi-vă că ar veni la noi un hermeneut subtil care ne-ar spune 
cu toată seriozitatea că doar litera poruncii „Să nu furi“ este să nu furi, 
spiritul ei constând, de fapt, în a putea să furi. L-am trimite la plimbare ca 
escroc. 

De fapt, analiza logică a disputei „spiritul versus litera Constituţiei“ e 
dezarmant de simplă. Toţi candidaţii la preşedinţie (cu excepţia celui care 
ocupă acum funcţia) sunt de acord că următoarele două afirmaţii sunt 
simultan adevărate: (a) preşedintele României are dreptul să desemneze un 
prim-ministru; (b) preşedintele nu are dreptul să desemneze un prim- 
ministru, atunci când parlamentarii s-au înţeles între ei să desemneze unul. 
Potrivit adepților teoriei preşedintelui-notar, afirmaţia (a) exprimă litera 
Constituţiei, în timp ce afirmaţia (b) i-ar ilustra spiritul. Adepții teoriei 
preşedintelui-notar nu pot spune că propoziţia (a) nu este adevărată, pentru 
că ea este scrisă în Constituţie. Dar afirmă că ea este adevărată simultan 
cu propoziţia (b), ceea ce, logic vorbind, este imposibil. Cele două 
propoziţii sunt simultan adevărate numai dacă propoziţia (a) nu este o 
universală afirmativă, adică dacă ea nu este adevărată în forma ei scrisă în 
Constituţie. De aici rezultă că, pentru adepţii teoriei preşedintelui-notar, 
prerogativa preşedintelui României de a desemna prim-ministrul este 
valabilă atunci şi numai atunci când parlamentul nu vrea sau nu poate să o 
îndeplinească în locul său. 

Presupoziţia acestui raționament este că preşedintele poate fi substituit 
cu parlamentul, ori de câte ori parlamentul o doreşte. Acest lucru este 
vădit fals dintr-un motiv juridic şi trebuie să fie neapărat fals dintr-un 
motiv politic. Motivul politic ţine de principiul separaţiei puterilor în stat. 
Cum ştim, parlamentul este legislativ, preşedintele este executiv. Aşa sunt 
şi aşa trebuie să rămână. Or, pentru a susține adevărul teoriei 
preşedintelui-notar, adepții ei sunt nevoiţi să încalce principiul separării 
puterilor. Ei aduc, din motive conjuncturale, pentru a putea deposeda un 
anumit preşedinte de o prerogativă clar stipulată în Constituţie, un leac 
premodern la o problemă tipic modernă, ceea ce constituie, în teoria 
politică, un păcat — nesocoteşte condiţiile de existenţă ale decenţei politice 
în lumea modernă. Cât priveşte motivul juridic, el e vădit tocmai de 
această formulare: „din motive conjuncturale“. E un principiu juridic că 


nu se legiferează pentru toţi pornind de la starea de excepţie a unuia. Or, 
adepţii teoriei preşedintelui-notar vor corectarea literei Constituţiei prin 
pretinsul ei spirit dintr-un singur motiv şi într-un singur caz. Cazul este 
Traian Băsescu, iar motivul este aversiunea faţă de el. Pentru că detestă un 
individ, ar fi în stare să abroge o constituție. Motivaţie jalnică, dacă e să 
punem în balanță costurile: violarea principiul separaţiei puterilor şi 
nesocotirea principiului legiferării uniforme. 

Mai este un motiv care face de râs teoria preşedintelui-notar. Orice 
soluţie politică, indiferent că este adecvată ori nu, trebuie să fie invariantă 
la principiul inversării rolurilor. Când soluţia e recunoscută ca valabilă 
indiferent de rolul jucat de cel care o propune, atunci ea are toate şansele 
să fie dezinteresată. Ca urmare, ea este onestă, dacă satisface principiul, şi 
este neonestă, dacă îl violează. În cazul nostru, teoria preşedintelui-notar 
ar trebui să fie susținută de candidaţii la preşedinţie şi în situaţia în care 
vor ajunge să ocupe poziţia de preşedinte. La fel, interpretarea zisă literală 
a Constituţiei ar trebui să fie susținută de actualul preşedinte şi când nu va 
mai fi preşedinte. Ar mai susține candidaţii la preşedinţie de azi, dacă ar fi 
preşedinţi, că prerogativa numirii prim-ministrului îi aparţine de drept 
parlamentului, şi nu lor? Şi că ei, ca preşedinţi, nu sunt decât nişte notari 
aleşi prin vot universal? Dacă da, înseamnă că sunt oneşti. Dar atunci e de 
neînțeles de ce se bat cu atâta ferocitate pentru a ocupa o poziţie care nu le 
conferă decât modestul rol de a ratifica pasiv deciziile unui parlament care 
trebuie mereu consultat, dar care nu e niciodată obligat să se consulte. Din 
contrastul între ferocitatea cu care se luptă pentru a deveni preşedinţi şi 
teoria limitării rolului preşedintelui actual la statutul de notar rezultă, de 
fapt, ipocrizia poziţiei lor. 

Dar chiar şi dacă nu ar fi ipocriţi, onestitatea lor (prezumtivă) tot nu ar 
putea face dintr-o teorie falsă una adevărată. Teoria preşedintelui-notar, 
oricare ar fi intenţiile susținătorilor ei, rămâne pur şi simplu o teorie falsă. 


(22 octombrie 2009) 


78. DORINȚA DE NIMICIRE 


La ora la care scriu acest articol, un desant al crescătorilor de animale 
(circa şase sute de oameni), parte dintr-un grup de agricultori care a 
demonstrat iniţial în faţa Ministerului de Finanţe, cerând ca plata 
subvenției pe cap de animal să se facă nu în două tranşe, ca până acum, ci 
într-una singură (pe o pancartă scria: „Vrem aceleaşi subvenţii ca şi 
agricultorii din Uniunea Europeană!“), s-a îndreptat spre Palatul 
Cotroceni, unde demonstranții, agitaţi şi înfuriaţi, au rupt cordoanele de 
securitate ale jandarmilor, în încercarea de a intra cu forţa în palat. 

Interesantă pentru  radiografierea democrației noastre nu este 
împrejurarea că agricultorii şi-au ieşit din fire, ci reacția „jurnaliştilor“ de 
la televiziunile zise de ştiri, televiziuni care acționează în acest moment ca 
nişte instrumente de instigare în masă (vezi campania „Noi vrem respect“, 
care a fost stindardul altei masive demonstraţii sindicaliste, de acum 
câteva săptămâni; ori tonul de chemare la insurecție împotriva guvernului 
al Danei Grecu, de la Antena 3). Spre satisfacția nedisimulată a acestor 
„jurnalişti“, pare că în fine societatea românească s-a pus în mişcare. 
Mimica feţelor, tonul vocilor lor cheamă la răscoală, cer măsuri imediate 
(din partea demonstranţilor, împotriva guvernului), somează la acţiune. 
Graţie trepidaţiei lor, publicul simte că ceainicul stă să dea în clocot. Iar 
pentru jurnalişti pare că a venit, în fine, momentul recoltei. Ce au semănat 
cu sârg, de luni de zile, prin televiziuni, începe parcă să se poată culege 
acum, în stradă. Răscoala. 

Privind le televizor mişcarea dezordonată a pâlcurilor de oameni agitaţi, 
mă gândeam cu tristeţe că „jurnaliştii“, „moderatorii“ şi „analiştii 
politici“ înregimentaţi cu fanatism de atâta timp în campania anti- 
Băsescu, anti-Boc, anti-PDL pot fi de-acum mulţumiţi. Poate va curge 
sânge. Fireşte, nu ei vor fi de vină. Ei au dus lupta cu ajutorul cuvântului, 
chiar dacă au făcut propagandă. Alţii, nu ei, îi vor prelungi acţiunea în 
stradă, cu bâtele. Dar asta nu mai e treaba lor. Ei, vor spune, nu au făcut 
decât să-şi exercite dreptul la liberă exprimare. 

Există însă o legătură între cuvânt şi bâtă, de care ne aminteşte un citat 
din Istoria ieroglifică a lui Dimitrie Cantemir: „Ce nu să începe cu 
cuvântul, să sfârşeşte cu bâta“. Aforistic, Cantemir punea degetul pe rană: 
o societate e respirabilă în funcţie de rolul pe care îl joacă în spaţiul public 


cuvântul. Când cuvântul e folosit ca bâtă, societatea e irespirabilă; când 
cuvântul e folosit ca loc în care şi cuvântul celuilalt se poate exprima, 
atunci suntem pe calea cea bună. Noi NU suntem pe calea cea bună. Din 
unghiul de vedere evocat aici, motivul e simplu: regimul cuvântului. 
„Jurnaliştii“ de la televiziunile cu rating s-au specializat în folosirea 
cuvintelor în chip de bâte de crăpat capul, de spart maxilarele, de zdrobit 
oasele. Urmând standardul fixat cu măiestrie de Cristian Tudor Popescu, 
bun este jurnalistul care lasă cât mai mult sânge în jur. Interlocutorul 
trebuie făcut să dispară; cel criticat trebuie făcut una cu pământul; vocea 
adversarului trebuie nimicită — aceasta este filozofia care domină spaţiul 
nostru public. 

Problema cu acest tip de discurs nu este că e hipercritic (nu e; e doar 
truculent), ci că nu lasă poziţiei adverse decât o singură opţiune, să 
dispară. Prin rea-credință, răstălmăcire, intimidare şi violență, acest tip de 
discurs îi suprimă adversarului însăşi posibilitatea de a avea o voce. 

Or, nu aceasta este calea de a ne instala în respirabil, în decenţă, în 
progres moral. Aşa nu reuşim decât să ne sinucidem. Principiul societăţii 
respirabile, care a permis ţărilor occidentale să atingă un înalt grad de 
decenţă publică, este complet diferit. El nu spune, ca la noi, „detest ce spui 
şi am să fac totul ca vocea ta să nu se mai audă“, ci spune: „deşi detest ce 
spui, am să fac totul ca vocea ta să nu fie suprimată de adversarii ei“. E o 
tristețe că la noi nu e aşa, dar, deoarece aceste mecanisme nu sunt 
instituţionale, ci sufleteşti, deocamdată nu se poate face nimic. Buna- 
credinţă nu se poate decreta. Ba, mai mult, dacă cineva ar fi în poziţia de a 
decreta un asemenea lucru, ar trebui să ne îngrijorăm, căci o astfel de 
putere trebuie refuzată oricui — nu doar celor rău intenţionaţi, ci şi celor 
bine intenţionaţi. Oamenii nu pot fi forţaţi să fie buni, căci sufletele nu se 
convertesc prin ordonanțe de urgență. Tot ce putem face este să ne 
străduim să menţinem discursul public la un nivel raţional, încercând să 
izolăm prin rațiune patima celor care caută să ne desființeze prin ură. 

În timp ce scriam, evenimentele nu au stat pe loc. Răscoala dorită de 
„jurnalişti“ se mai amână. Nu ştim cât timp. Agricultorii au renunțat 
deocamdată la violenţă, preşedintele le-a vorbit cocoţat între ei, ca la 
revoluţie, printr-o portavoce. Nu le-a promis decât ceea ce ştiau când au 


plecat spre Bucureşti: că subvenţia se va da în două tranşe. Tot ce se poate 
face este să fie grăbită tranşa a doua, în loc de februarie viitor, decembrie 
acum. 

Lecţia, pentru alți nemulţumiţi? la mai mult (ori mai repede) cine 
presează mai convingător. În stradă, victoria aparţine celor care inspiră 
mai mult frică; la televizor, celor care muşcă mai spectaculos din victima 
rituală; în culise, cui smulge hălci mai mari (în condiţii de mai mare 
impunitate) din bugetul de stat; la putere, cui mituieşte mai mult. Asta e 
ţara noastră. lar acest lucru va dura atâta timp cât victoria unei părți a 
societății va însemna cu necesitate înfrângerea altei părți. Cât timp când 
unul primeşte, altuia i se ia. Cât timp se va merge pe înşelarea, distrugerea 
şi suprimarea adversarului. Cât timp orice schimb social şi economic va fi 
gândit ca un joc de sumă nulă, ca acum. 


(29 octombrie 2009) 


79. ROMÂNIA OTRĂVITĂ 


Înainte de 1989, politizarea vieţii era extremă: acaparase totul. Asta ne 
îmbolnăvea, ne deforma, ne mutila. Pe unii îi ucidea. Ideologizarea 
otrăvise totul. După 1989, marea revelaţie, pentru noi toți, a fost libertatea. 
Odată cu libertatea, a venit şi posibilitatea de a avea un spaţiu public, 
deschis tuturor. Până atunci, singurul spaţiu public fusese al Partidului, iar 
acel spaţiu public era o temniță şi un instrument de ideologizare. 
Societatea civilă s-a construit cu dificultate, împotriva instituţiilor, care 
erau controlate de regimul politic, şi prin articularea opoziţiei față de 
puterea politică. Mijlocul prin care societatea şi presa şi-au câştigat 
dreptul de a avea un loc în spaţiul public a fost dezbaterea politică. Prin 
dezbatere politică au fost politicienii aduşi în faţa cetățenilor, prin 
dezbatere politică au ajuns temele importante pentru societate pe agenda 
politicienilor, prin dezbatere politică s-a creat, în doar câţiva ani după 
1989 şi în ciuda controlului politic al regimului Iliescu asupra resurselor 
de tot soiul, o transparenţă relativă a deciziei politice. Lumea politică a 
fost controlată (cât s-a putut) prin aducerea politicii, din culise, în 


dezbaterea publică. Democratizarea s-a făcut prin crearea şi cucerirea de 
către societatea civilă a spaţiului public. Eroina acestui proces a fost presa 
independentă, care în mai puţin de un deceniu a reuşit să elimine din 
competiţie (în ciuda enormei diferenţe de resurse) toată presa regimului. 
În 1990, practic toată presa era controlată de regimul politic; în 2000, 
aproape nu mai exista presă de partid. În concluzie: dacă politizarea a fost 
instrumentul de spălare pe creier a societăţii înainte de 1989, dezbaterea 
politică a fost, în anii de după '89, instrumentul prin care societatea s-a 
emancipat de forța de manipulare a controlului politic. 

În ambele cazuri, rolul central este jucat de politic: când este 
administrat de stat ca instrument de ideologizare, funcţionează ca o 
otravă; când este transformat de societate, prin dezbatere publică, într-un 
instrument de formatare a lumii politice, funcționează ca un medicament. 
Pentru a fi medicament, politicul trebuie să asigure libertatea dezbaterii 
publice; pentru a se transforma în otravă, politicul trebuie să-şi 
subordoneze cu forța toate aspectele vieții publice şi private. Din punctul 
de vedere al cantității de politic din vieţile noastre, există un echilibru 
între public şi privat, care marchează granița dintre acţiunea sa ca otravă 
ori ca medicament. Când vieţile noastre sunt subordonate scopurilor 
politicului, politicul acţionează distructiv, ca o otravă. Când vieţile noastre 
reprezintă scopul politicului, politicul acţionează binefăcător, ca un 
medicament. 

Unde suntem astăzi? Printr-o perversitate, în special a televiziunilor, 
spaţiul public al exprimării a fost integral subordonat politicului. Un 
politic, la rândul său, nu moderat de echilibrul luărilor de poziţie, ci 
integral subordonat unui unic punct de vedere, punct de vedere care 
diabolizează şi suprimă tot ce nu îl slujeşte pe el. Societatea nu mai există 
decât în măsura în care exprimă şi slujeşte acest punct de vedere. Oamenii 
au valoare numai în măsura în care exprimă şi slujesc acest punct de 
vedere. Acest politic a înlocuit adevărul cu prezenţa lui. Tot ce se abate de 
la el e batjocorit, exclus, exterminat. Politicul unora a acaparat tot ce 
putea fi expresia politică a altora. Spaţiul public nu mai este al tuturor, a 
devenit spaţiul personal al celor pe care televiziunile îi agreează, îi 
sprijină, îi promovează. Pe toţi, indiferent de poziţia noastră, politicul ne-a 


îngenuncheat, după ce mai întâi ne-a colonizat şi subordonat. Noi nu mai 
suntem noi: suntem ceea ce politicul a făcut şi vrea să facă din noi. Înainte 
de 1989, fiecare avea un spaţiu al său privat, care era impermeabil la 
abjecţia politică din afară. Eram, aşadar, mai puternici decât ne credeau ei. 
Acum, ne descoperim complet descoperiţi: spaţiul nostru privat a devenit 
perfect permeabil la continua injecție de abjecţie din lumea politicii. 
Suntem, altfel spus, mult mai puţin puternici decât ne credem noi. 
Rezultatul este că toți am devenit nişte depresivi paranoici, dresați şi 
subjugați în continuare de o mână de realizatori de televiziune corupți şi 
neruşinaţi, care seară de seară, sub pretextul că ne administrează dezbateri 
politice, ne induc stări de depresie agresivă. 

În descrierea acestei situaţii de fapt nu am dat nume, pentru că numele 
au devenit secundare. Nu am numit politicieni sau partide, pentru că şi ei, 
şi ele au devenit secundare. Evident că procesul care ne-a otrăvit viaţa se 
manifestă prin oameni, dar mecanismul este impersonal. Odată instalat în 
vieţile noastre, a şi penetrat țesutul relaţiilor sociale, răspândindu-se în el 
precum viruşii inteligenți care se adaptează atât la rezistența imunitară 
naturală, cât şi la leacurile pe care unii dintre noi (indiferent de tabără) le 
mai pot gândi şi aduce. Suntem bolnavi, otrăviţi, intoxicați de politică. 
Suntem în pragul colapsului sufletesc şi social, pentru că ura politică a 
înfrânt instinctul de conservare. Am prefera să murim cu toţii, decât să 
acceptăm că unii au avut dreptate, iar alţii s-au înşelat ori că eroarea 
aparține, indiferent de crez politic, celor care au împins respingerea 
adversarului în zona urii. 

Aşa încât vă întreb şi pe unii, şi pe alţii. Mâine, când sursele (aparente) 
ale înveninării se vor fi risipit (prin alegeri), cum vom reveni la 
normalitate? Cum vom elimina politizarea prin ură pe care televiziunile au 
construit-o cu sârg în timpul din urmă (cu aprobarea vehementă a multora 
dintre noi)? Cum ne vom mai putea înțelege? Cum ne vom putea ierta? Şi 
ce urmează? Vom ieşi în stradă să ne luptăm? Ne vom împuşca unii pe 
alții? Vom vota legi ca să ne punem unii pe alţii în lagăre? Vom aproba 
legi de gazare a adversarilor politici? Vom scoate în afara legii o parte din 
România (partea pe care o detestăm)? Înainte de a ne administra (sau a vă 
autoadministra) următoarea doză de ură, respirați adânc şi gândiţi-vă. 


(5 noiembrie 2009) 


80. PUTOAREA DIN SUBIERANELE VIEŢII NOASTRE 
PUBLICE 


Printr-un comunicat remis miercuri agenţiilor de presă, în fine, o 
organizație de presă (Convenţia Organizaţiilor de Media) a condamnat 
public comportamentul unor jurnalişti: e vorba de Sorin Roşca Stănescu si 
de Bogdan Chireac. Foarte frumos: meritau de mult condamnaţi. Dar nu 
pentru prestaţia lor zilnică de agenţi de influență deghizați în comentatori 
răsfăţaţi ai televiziunilor de ştiri au fost ei condamnaţi, ci pentru faptele 
care reies din stenograma unei discuţii care a avut loc la restaurantul „El 
Capitan“ din Snagov, în care cei doi au încercat să-l şantajeze pe directorul 
Agenţiei Naţionale de Integritate (ANI), Cătălin Macovei. Stenograma 
este cu adevărat cutremurătoare. Patru observaţii, mi se pare, se impun. 

Prima priveşte motivele condamnării. Condamnarea morală a acestor 
doi jurnalişti nu sancţionează prestaţia lor jurnalistică publică, ci 
comportamentul lor mafiotic privat. Cu toate acestea, ce sare în ochi zilnic 
este prestaţia lor jurnalistică publică, care e un continuu scandal 
deontologic. Dar, în apatia şi descurajarea generale, cu prestaţia lor, 
precum şi cu aceea a unui şir nesfârşit de alți jurnalişti şi moderatori care 
acţionează în presă precum agenţii de influenţă ai unor servicii oculte, ne- 
am obişnuit. Nimeni nu protestează, numai publicul este şocat. Unde este 
Agenţia de Monitorizare a Presei? Unde este CNA? Unde este Clubul 
Român de Presă? Dar unde este dovada publică că marii noştri jurnalişti 
au conştiinţă şi că le pasă de soarta presei şi de maniera în care fac presă 
colegii lor, care îi compromit şi pe ei, compromițându-le meseria? 

A doua observaţie priveşte sursa informaţiilor. E vorba de a o 
înregistrare. Înregistrările se fac cu tehnică operativă de supraveghere (am 
învăţat asta la CNSAS). Accentul cade pe cuvântul „supraveghere“. Printre 
noi, de la un timp, mişună înregistrările. Cine le face? Cu ce autoritate? Şi 
cu ce drept? Supravegherea a devenit curentă. Oricine are mijloacele de a 
supraveghea poate supraveghea pe oricine nu are mijloacele de a se apăra. 
Tot mai mulţi oameni, din tot mai multe direcţii, sunt din ce în ce mai 


supravegheați. Nu există instituţii care să ne protejeze de acest abuz. Toate 
aceste supravegheri sunt, fireşte, ilegale şi toate, când ajung publice, apar 
nu de dragul adevărului, ci pentru că slujesc interesele cuiva. Adevărul, 
când apare, apare pentru că îi slujeşte unuia care are nevoie de el pentru ca 
minciunile lui să poată rămână ascunse. Adevărul şi respectul față de 
datoria de a informa corect opinia publică au devenit pur instrumentale. 
Slujesc cuiva, sunt invocate; iar dezvăluirile sunt folosite ca armă de 
distrugere sau ca instrument de şantaj. Nu slujesc decât cetăţenilor, sunt 
ignorate de toţi cei care le-ar putea dezvălui. Aici, cuvântul „toţi“ se referă 
la oamenii de presă. În presa noastră, adevărul nu umblă cu capul spart: el 
nu mai are de mult cap, a rămas doar cu viscerele la atac şi cu funcţiile 
excretoare la pândă. Din acest motiv, când se întâmplă ca adevărul despre 
o ticăloşie să apară în piaţa jurnalistică, adevărul acela nici nu face 
dreptate şi nici nu ne eliberează de minciună, deoarece el a fost dezvăluit 
pentru a face jocurile unei altei nedreptăţi şi pentru a promova, pe seama 
adevărului despre un ticălos, perpetuarea minciunilor altui ticălos. La noi, 
ticăloşii se bat între ei cu bâta adevărurilor despre alţii şi cu suprimarea 
adevărurilor despre ei. 

A treia observaţie se referă la disprețul grosolan față de meseria de 
jurnalist al oamenilor de presă. La noi, primii care îşi disprețuiesc meseria 
sunt jurnaliştii. Îi număr pe degetele de la două mâini pe jurnaliştii care 
suferă pentru că breasla lor este batjocorită. Rapiditatea cu care mediul 
jurnalistic s-a lăsat corupt este uluitoare. Rezultatul este constituirea unei 
clase de jurnalişti bogaţi, cu avere. În aritmetica averilor, e un câştig 
neglijabil, pentru că e doar individual — dar costul este singurătatea 
cetățeanului. O pierdere considerabilă, pentru că e a tuturor. În societăţile 
cu instituţii imprecise (ca a noastră), singurul aliat natural al cetățeanului 
este presa. Presa, însă, este la mâna oamenilor de presă care fac averi din 
traficarea actului jurnalistic, în favoarea puternicilor care plătesc (care, 
dacă sunt dispuşi să plătească, e foarte probabil pentru că sunt ticăloşi). 

În fine, a patra observaţie se referă la conţinutul propriu-zis al 
stenogramei. Două lucruri sar imediat în ochi: tonul jurnaliştilor şi 
atitudinea demnitarului. Ambele sunt îngrozitoare, pentru că ambele 
trădează ceva profund stricat în instituţiile prin care societatea noastră 


încearcă să se apere de abuzuri. Presa ar trebui să ne apere de abuzurile 
tuturor, ANI de minciunile demnitarilor. Or, nici una, nici alta nu ne apară 
de nimic. Prima e folosită de profesioniştii ei ca o măciucă împotriva 
duşmanilor şi ca o pâlnie pentru colectarea banilor în conturilor lor din 
bancă. Cealaltă e pusă de şeful ei la dispoziţia puternicilor care par mai 
promițători. Or, demnitarul care evoluează atât de lamentabil în această 
stenogramă nu este un demnitar oarecare, este unul pus acolo să conducă 
agenţia care supraveghează integritatea demnitarilor. Paznicul oilor, la noi, 
este chiar năimitul lupilor. Atitudinea acestui demnitar-cheie în economia 
sănătăţii noastre publice este de un îngrozitor servilism în raport cu tonul 
şi cu propunerile celor doi jurnalişti, care se comportă ca mafioţii. Unul 
dintre ei îl tutuieşte pe şeful ANI cu tonul inconfundabil al prim- 
secretarilor judeţeni de pe vremuri: demnitarul nu îl tutuieşte pe 
jurnalistul prim-secretar, îi vorbeşte respectuos cu dumneavoastră. Ceea ce 
mi se pare uluitor este că jurnalistul pare a avea o autoritate naturală 
asupra demnitarului. De unde vine oare acest subteran raport de 
subordonare? Ți se face frică. În fine, vulgaritatea şi cinismul celor doi 
jurnalişti sunt stupefiante. Prin ei, presa trăieşte un ceas de înjosire greu 
de imaginat înaintea acestei stenograme. Totul, prin cei doi jurnalişti, a 
fost batjocorit: ideea de cetăţean, ideea de presă, standardele profesionale, 
demnitatea serviciului public, decența exprimării. O înfrângere severă 
pentru noi toți. 


(12 noiembrie 2009) 


81. CAPTIVI ÎN IREALITATEA IMEDIATĂ 


Sufletul suportă cel mai greu starea de confuzie morală. Ca să fie împăcat, 
trebuie să tranşeze într-un fel sau altul raportul dintre faptele sale şi 
valorile în care crede: dacă nu reuşeşte să o facă, se „divizează“ şi se 
instalează în boală. Soluţia sa la neputinţa de a-şi pune de acord faptele cu 
valorile este „pierderea minţilor“. 

Mintea, la rândul ei, suportă cel mai greu starea de confuzie cognitivă. 
Ca să se menţină în stare de cunoaştere, mintea trebuie să tranşeze într-un 


fel sau altul raportul faţă de adevăr al puzderiei de informaţii şi afirmaţii 
cu care este continuu bombardată: dacă nu reuşeşte să o facă, intră în 
confuzie şi îşi pierde capacitatea de orientare. Soluţia ei la incapacitatea 
de a distinge între adevăr şi fals este transformarea realităţii în fantasmă, 
iar veritabila orientare printre faptele realităţii, care este ghidată de 
adevăr, e înlocuită cu orientarea printre fantasme, care e ghidată de logica 
autohipnotică a fantasmagoriei. Aşa cum „divizarea“ sufletului e pentru 
suflet o boală, tot aşa şi transformarea realității comune în fantasmă 
personală este pentru minte o boală. 

Când suntem treji, toți vedem aceeaşi realitate; când dormim, fiecare 
are visele lui. Ce se întâmplă însă atunci când, treji fiind, fiecare vede altă 
realitate? Înseamnă că suntem fie la balamuc, fie în România. La noi, 
societatea s-a fracturat nu după criterii de clasă (în acest sens, nu suntem 
o „societate marxistă“), ci pe criterii de realitate (suntem, dacă vreţi, o 
„societate psihiatric-epistemologică“): grupurile care se înfruntă în spaţiul 
public românesc jură pe realităţi diferite şi trăiesc, de aceea, în lumi 
incompatibile. 

Singura legătură dintre aceste lumi este respingerea mutuală, care e 
vehementă de ambele părţi, dar cu o asimetrie semnificativă. Criteriul este 
poziţia faţă de Traian Băsescu, iar manifestarea lui publică este ura: ura 
celor care sunt „anti“ împotriva celor care (mai) îndrăznesc să fie „pro“. 
Taberele, cum spuneam, sunt inegale: emoţional, pentru că numai tabăra 
„anti“ urăşte; motivaţional, pentru că ura este proactivă, în timp ce 
rezistența la ea e defensivă. Ceea ce ne antrenează pe toţi în aceeaşi 
realitate, deci, nu este capacitatea noastră de a unifica potrivit unui bine 
comun lumile incompatibile în care ne-am baricadat — aceasta ar fi 
varianta în care criteriile de realitate diferite în care ne încredem ar avea o 
comună măsură. Nu, această comună măsură nu există, cum nu mai există 
nici un bine comun, care să îi motiveze pe oamenii aflaţi în dezacord 
temporar să acționeze în comun. Ceea ce ne antrenează pe toți în aceeaşi 
realitate-irealitate, în ciuda (ori din cauza) lumilor diferite în care trăim, 
este fluxul de fantasmagorii pe care ni le furnizează continuu mediile de 
intoxicare şi dezinformare în masă. În comun mai avem numai ceea ce ne 
întărâtă unii împotriva altora. 


La capătul unui ciclu pseudo-capitalist spoliator, realitatea e sumbră: 
televiziunile private, azi, joacă exact acelaşi rol nefast pe care l-a jucat 
televiziunea publică în timpul Revoluţiei şi pe tot parcursul anului 1990. 
Atunci, ca şi acum, sarcina cea mai importantă a dezinformării în masă era 
injectarea populaţiei cu doze letale de fantasme şi fantasmagorii, prin care 
realitatea reală să poată rămâne în mâinile celor care se pregăteau să ne 
devină stăpâni, iar realitatea fictivă să le fie „generos“ lăsată la dispoziţie 
nefericiților care se lăsaseră intoxicaţi cu ea. Nefericiţii, enorm majoritari, 
trebuiau să voteze; aspiranţii la stăpânire, nu doar minoritari, dar şi cu 
mâinile pătate de sânge, trebuiau să poată prăda legal şi să poată acapara 
în proprietate totul. Luptându-se cu morile de vânt din fantasmele cu care 
fuseseră intoxicaţi de televiziune, nefericiţii i-au votat pe stăpâni. 
Manevrând cu cinism şi abilitate bogăţiile din realitatea imediată, care le 
fuseseră lăsate din naivitate (şi prostie) la dispoziţie, stăpânii care au 
generat pentru mase realitatea fictivă prin care le-au făcut captive 
fantasmagoriilor s-au pus pe făcut averi fabuloase. Şi, asemenea 
oamenilor lui Vadim Tudor invadând culoarele parlamentului în ziua 
condamnării oficiale a comunismului, stăpânii fantasmelor de intoxicare 
au luat în stăpânire toate culisele statului român, făcându-se stăpâni pe 
pârghiile oculte de putere aflate acolo. 

Acum, sub ochii noştri, lansându-se în producerea realităţii fictive cu 
care au reuşit perfect să-şi asmută concetăţenii unii împotriva altora pe 
tema „Traian Băsescu dictator“, o temă la fel de fictivă ca şi tema „Nu ne 
vindem ţara“ din 1990, noii stăpâni se pregătesc să pecetluiască 
capitalismul din România cu amprenta alianţei pe care deja au verificat-o 
la suspendarea preşedintelui, care a menţinut la putere Guvernul (aparent 
minoritar) Tăriceanu şi care a făcut să cadă guvernul Boc în plină criză şi 
într-un moment de fragilitate pentru ţară. 

Politic, această alianță a stăpânilor este exprimată prin alianţa PSD- 
PNL. Economic, se ilustrează prin clica oamenilor de afaceri care nu pot fi 
niciodată aduşi în faţa justiţiei, care pot cumpăra orice în ţara asta şi de 
teama cărora tremură toți, pentru că oriunde te-ai întoarce dai de ei sau de 
oamenii lor. Legal (de fapt i-legal), se exprimă prin magistraţii care ţin 
sistemul judiciar la dispoziţia infractorilor, făcându-l să funcţioneze ca un 


sistem notarial de legalizare a fărădelegilor de un anumit calibru. 

Fabricanţii fantasmelor şi fantasmagoriilor cu care a fost confecţionată, 
în mai puţin de doi ani, irealitatea prin care românii au ajuns să trăiască în 
realități divergente şi incompatibile, care i-au adus în situaţia de a se 
detesta între ei pe teme fictive precum „Traian Băsescu dictator“, 
formează azi cea mai puternică clică din România. Forţa clicii care se 
luptă prin orice mijloace să obțină de la electoratul român debarcarea lui 
Traian Băsescu la aceste alegeri e incomparabil mai mare decât forța 
manipulatorie care a convins electoratul român să îl plebisciteze pe Ion 
Iliescu la 20 mai 1990. Cu tristeţe, putem consemna, la douăzeci de ani de 
la câştigarea libertăţii, succesul aceloraşi tehnici de manipulare a 
societăţii, prin intoxicarea cu fantasme şi fantasmagorii. Mijlocul, atunci 
şi acum: televiziunea (de stat atunci, privată acum). Scopul, atunci şi 
acum: stăpânirea mijloacelor de a legaliza ilegalitățile care produc averi şi 
aduc putere. 

Cui îi place aşa ceva? Cu siguranță, nimănui. Atunci cu atât mai 
misterioasă este incapacitatea noastră de a ieşi din logica irealităţii la care 
ne-a împins intoxicarea cu fantasme şi fantasmagorii. 

Dar farmecul discret al democraţiei este că (uneori) îi taxează pe 
ticăloşi, atunci când aceştia se aşteaptă mai puţin. Ne amintim cu toții cum 
a pierdut în 2004 PSD puterea, lăsând clica cu buza umflată... 


(19 noiembrie 2009) 


82. O ANALIZĂ LOGICĂ A PARANOIEI 


Ultimul scandal (doar în ordine cronologică ultimul — vor urma, negreşit, 
şi altele) face cinste logicii şi dezonorează faptele. Onorează logica, 
pentru că i se spune pas cu pas. Dezonorează faptele, pentru că le 
substituie halucinaţia. Scandalul poartă numele unui expatriat român bine 
căsătorit în Statele Unite, Victor Găetan, şi al unui fost procuror, dat afară 
din magistratură printr-o decizie a CSM, Ciprian Nastasiu (grave abateri 
disciplinare). Dl Găetan este cunoscut şi din alte campanii electorale, cea 
din 2004, de pildă, când s-a prezentat în chip de consilier al unei candidate 


excentrice, dna Lia Roberts, venită din Statele Unite pentru a deveni 
preşedinte al României. Dl procuror este cunoscut ca anchetator şi, în mod 
straniu, ca legătură a lui Omar Hayssam. 

Unde apare logica? Într-o emisiune a postului de televiziune Realitatea 
TV din 17 noiembrie 2009, realizatorul, dl Prelipceanu, i-a obiectat dlui 
Găetan că în carte nu apar concluziile pe care le trage, copios şi insistent, 
în emisiune. Dvs. citați în carte ordinul dnei Kövesi de a se întrerupe 
ancheta, spunea dl P (citez din memorie), dar nu spuneţi nimic acolo de 
vreun amestec al preşedintelui Băsescu; or, aici, în emisiune, ne spuneţi că 
dânsul a dat ordinul întreruperii anchetei. Dl Găetan a admis că în carte nu 
a tras această concluzie, pentru că, a argumentat el, cartea prezintă doar 
faptele: lasă la latitudinea cititorului să tragă concluzia, care însă ar fi 
imediată. De ce? Pentru că Traian Băsescu, ştie oricine, „ştie tot şi 
controlează tot“. Ca atare, tot ce e prezentat în carte e din cauza sa şi s-a 
produs la instigaţia sa. 

Ce avem aici? O entimemă de figura întâia: premisele reprezintă cartea, 
cu afirmaţiile ei, care pot fi sintetizate astfel: cineva a pus la cale totul; 
termenul mediu constă în afirmaţia dată ca fiind sigur adevărată: „Traian 
Băsescu ştie tot şi controlează tot“; în fine, concluzia este inevitabilă: TB 
este vinovat de tot. Dezvoltată în silogismul complet, entimema folosită 
de dl Găetan sună astfel: dacă cineva a pus la cale totul, acela nu putea fi 
decât un om care ştie şi controlează totul; dar Traian Băsescu ştie şi 
controlează totul; deci Traian Băsescu este vinovat de totul. Formal, 
silogismul este valid. Material, poate fi chestionat asupra premisei majore 
a termenului mediu. Premisa majoră se referă la fapte, care sunt adevărate 
sau false în funcţie de credibilitatea surselor invocate. Sursele sunt de 
tipul următor: un procuror dat afară din magistratură pentru grave abateri 
profesionale (decizie a CSM), care, în plus, fusese, în timp ce-l ancheta!, 
legătura celui anchetat. Straniu şi neclar. Alte surse sunt de felul următor: 
„irakienii spun că“; „surse americane şi irakiene susţin că“. Pentru mine, 
unul, prima sursa este viciată, iar celelalte sunt pur şi simplu 
neverificabile, adică, în esenţă, pentru a fi crezute, depind de credibilitatea 
autorului cărţii, a dlui Găetan. Acum, sigur că unii ar putea spune că tot ce 
afirmă dl Găetan este credibil pentru că îl incriminează pe Traian Băsescu. 


Pentru unii, acest raționament este irezistibil. Pentru mine, ca vechi şi 
reacționar „pupin“ (omagiu fostului Dorin Tudoran), raționamentul acesta 
este pur şi simplu părtinitor: admite credibilitatea sursei pentru că îi adoră 
afirmaţiile. Dar să admitem că eu, „pupinul“, mă înşel şi că toate 
afirmaţiile din carte sunt adevărate. Premisa majoră, deci, este adevărată. 

Să analizăm termenul mediu: Traian Băsescu ştie şi controlează totul. 
Să facem analiza logică a acestei afirmaţii. A şti şi a controla nu se 
implică reciproc: poţi şti, fără a controla; şi poţi controla, fără a şti. A şti 
înseamnă a avea informaţii. Informaţiile despre orice şi despre tot, pentru 
un preşedinte, vin de la serviciile secrete. Dacă TB ştie totul, înseamnă că 
serviciile secrete îl țin la curent cu absolut tot. Să admitem că este aşa. 
Întrebarea este: controlează TB tot? Răspunsul acceptat ca adevărat în 
momentul de față, dar în mod patent fals, este „Da!“. Răspunsul raţional, 
respins azi de toată lumea, este „nu“. 

lată faptele. Dacă TB ar fi controlat justiția, Patriciu ar fi fost 
condamnat şi arestat; nu a fost: deci TB nu controlează justiţia (exemplele 
pot fi oricât multiplicate: fapt este că justiţia îl sfidează pe TB, iar TB nu 
poate face nimic — poate că nu vrea să facă ceva, dar rezultatul este 
acelaşi). Dacă 'TB ar fi controlat presa, nu ar fi fost de luni de zile obiectul 
unui linşaj de presă (fapt recunoscut de Agenţia de Monitorizare a Presei) 
fără precedent în toată istoria postdecembristă (afirmaţia mea, pentru care 
desfid pe oricine să îmi prezinte un contraexemplu); dar TB este ciuca 
bătăii pentru (aproape) toată presa, deci TB nu o controlează. Dacă TB ar 
controla parlamentul, atunci parlamentul i-ar face pe plac; nu îi face, 
dimpotrivă: îl suspendă, îi taie bugetul, îi demite miniştrii, îi trânteşte 
guvernele şi îi pune bețe în roate ori de câte ori poate; deci TB nu 
controlează parlamentul. Acelaşi lucru poate fi spus, cu mai multă ori mai 
moderată îndreptăţire, despre toate instituţiile cu prestație publică. 

Controlează atunci TB instituţiile cu prestație publică „ascunsă“? Ce 
putem spune, deci, despre serviciile secrete (care se află sub autoritatea 
preşedintelui)? Să presupunem, cum fac criticii şi detractorii săi, că TB 
controlează deplin serviciile secrete. Dacă le controlează, atunci le şi 
foloseşte. Cum? Ce a reuşit să facă în favoarea sa, admițând că le-a 
folosit? A reuşit să contracareze linşajul mediatic la care este supus? Nu. 


A reuşit să dejoace suspendarea sa? Nu. A reuşit să-şi treacă guvernele? 
Nu. A reuşit să nu fie batjocorit de parlament cu ocazia discursurilor pe 
care le-a ținut în fața camerelor reunite? Nu. Concluzia este că nu a reuşit 
mai nimic. Întrebarea este: de ce nu a reuşit, deşi a avut la dispoziţie toate 
informaţiile care i-ar fi permis să schimbe situaţiile în favoarea sa? Logic 
vorbind, mi se pare că nu există decât patru posibilităţi: (i) nu a reuşit, 
pentru că nu a încercat; (ii) nu a reuşit, pentru că informaţiile furnizate l- 
au dezinformat ori nu i-au fost de nici un folos; (iii) nu a reuşit, pentru că 
serviciile nu i-au furnizat informaţiile care i-ar fi permis să controleze, 
cum se pretinde, totul; (iv) nu a reuşit, pentru că a fost incapabil să le 
folosească. Cazul (i) este al preşedintelui exemplar; cazul (ii) este al 
politicianului incapabil; cazul (ii) corespunde serviciilor care au trădat, 
cazul (iii) este fie al serviciilor incompetente, fie al serviciilor exemplare 
(nu furnizează date dictatorilor), iar cazul (iv) este al preşedintelui inept. 

Aceasta este analiza logică. Or, ce spune vulgata antibăsesciană? Spune 
că TB este autoritar, lipsit de scrupule, anticonstituţional şi dictator. 
Perfect. Dar dacă acestea sunt lucrurile care i se reproşează, atunci, 
potrivit analizei logice de mai sus, este evident că reproşurile care i se 
aduc sunt logic inconsistente şi, factual vorbind, false. Dacă TB ar fi 
dictator, ar dicta. Cui dictează el, ca preşedinte? Nimănui. Dimpotrivă, 
este mai tot timpul în situaţii impuse de alţii, cărora e forţat să le facă faţă, 
iar de făcut faţă le face față cu greu. Dictator? Poate pentru paranoici 
(dacă e vorba de sinceritate); sigur pentru ticăloşi (dacă e vorba de 
falsificare conştientă). Deci variantele (i), (iii) şi (iv) cad. Într-adevăr, 
varianta (i) cade, pentru că nici un antibăsescian nu ar admite că TB nu 
vrea să controleze tot; varianta (iii) cade, pentru că nici un antibăsescian 
nu ar admite că serviciile sunt exemplare (fiecare antibăsescian 
respectabil trebuie să se plângă că este urmărit şi vânat), varianta (iv) 
cade, pentru că nici un antibăsescian nu ar admite că IB este un prost 
politician — eroismul poziţiei lor stă sau cade împreună cu afirmaţia „TB 
este un monstru de abilitate politică“. 

Rămâne varianta că TB este dictator, adică a încercat să controleze tot, 
dar nu a reuşit pentru că serviciile l-au trădat. Aceasta este singura 
variantă logică şi factuală pe care un antibăsescian respectabil trebuie să o 


accepte. Dar, în acest moment, adevărata discuţie, nu mai este apetitul 
dictatorial al lui TB; ci decizia serviciilor secrete de a se pune împotriva 
şefului statului şi în slujba antibăsescienilor. Vor accepta antibăsescienii 
această poziţie? Dacă da, atunci sunt logici; dacă nu, atunci sunt 
inconsistenţi, deci ori ticăloşi ori paranoici. 


(19 noiembrie 2009, variantă) 


83. „PROIECTUL IOHANNIS*“ — ŞANTAJUL EMOȚIONAL 
CU FANTASMA NEAMȚULUI CINSTIT 


Nu se terminase încă bine numărătoarea voturilor şi Crin Antonescu a şi 
anunţat că îl va susține pe Mircea Geoană în turul doi al prezidenţialelor, 
nu doar cedându-i voturile, ci şi făcând campanie alături de el împotriva 
lui Traian Băsescu. Cu o viteză incredibilă, pe care prudenţa politică ar fi 
descurajat-o şi pe care numai situaţia din culise a putut-o încuraja, 
declarația de înfrângere a fost transformată de liderul liberal într-o subită 
declaraţie de vasalitate. Această declaraţie a fost imediat decretată de unii 
jurnalişti ca fiind nu numai politic inteligentă, ci şi moralmente valabilă. 
E adevărat că acestor jurnalişti le place să adopte siguranţa de sine a 
profeților. Dar chiar şi pentru un profet inspirat, să numească morală o 
cinică punere în aplicare a unui plan care nu are nimic de-a face cu 
morala, ci se referă numai la arondarea şi arendarea ţării între clanuri 
politice concurente (până la venirea în scenă a lui Dinu Patriciu), e, mi se 
pare, cam tare. Faptele, totuşi, sunt cu totul limpezi. Sper să fi devenit 
clare, prin această declaraţie, şi pentru cei care până acum se prefăceau că 
nu le văd ori că nu există. 

(1) Alianţa politică dintre interesele PSD şi interesele PNL nu este nici 
impusă de împrejurări, nici conjuncturală (cum s-a tot afirmat, în special 
de către susținătorii naivi ai socialiştilor ori de susţinătorii care voiau să 
se lase înşelaţi, ai liberalilor). Au existat alternative, atât pentru PNL, cât 
şi pentru PSD, dar ele au fost refuzate. Nota foarte specială a acestor 
refuzuri este că ambele s-au manifestat în timpul împărțirii guvernării, 
ceea ce demonstrează că sursa insatisfacţiei nu este excluderea de la 


putere, ci exercitarea ei în condiţii limitate. Altfel spus, obiectivele 
acestor partide (PSD şi PNL) nu pot fi atinse decât în condiţii de partaj cu 
partide care le acceptă integral agenda, care nu e transparentă. Pentru că 
PDL nu o acceptă, a fost exclus de ambele partide din formula lor de 
combinaţii. Pe de altă parte, alianța celor două partide nu este deloc 
conjuncturală: ea ţine de ceva esențialmente constant în interesele acelor 
câţiva oameni care hotărăsc soarta partidelor lor. Există deja o istorie care 
demonstrează acest lucru: alianța PSD-PNL s-a prefigurat subteran în 
ultimele luni ale anului 2006, s-a ilustrat cu vigoare în acţiunea 
suspendării preşedintelui, s-a aflat în spatele alungării de la guvernare a 
PD (de către aliatul său din alegeri, PNL) şi a menţinerii PNL la putere ca 
guvern minoritar (dar controlat în fapt de PSD), s-a manifestat cu forță în 
moţiunea de cenzură împotriva Guvernului Boc — şi aşa mai departe. O 
asemenea istorie nu este conjuncturală, ci ţine de ceva esenţial, care scapă 
atât doctrinelor profesate public, cât şi convingerilor afirmate de militanţi 
şi confirmate (naiv) de susținători. 

(2) Dacă, în ciuda divergenţelor doctrinare ireconciliabile, PSD şi PNL 
au interese de putere comune atât de exclusive, atunci înseamnă că 
interesele lor reale nu decurg din doctrină, ci din altceva. Dacă vin din altă 
zonă decât cea declarabilă public, înseamnă că sunt oculte. Iar dacă sunt 
oculte, atunci ele se leagă de persoane, şi anume de interesele câtorva 
persoane. Evidenţa spune că forța cu care PSD şi PNL tind să guverneze 
împreună nu este a principiilor (doctrinare) ori a scrupulelor (etice), ci a 
intereselor (nude şi inavuabile). 

(3) În faţa realizării intereselor acestei alianțe se află un singur 
obstacol, obsesiv şi maladiv indicat de către şefii, baronii şi mandarinii 
celor două partide: ocuparea poziţiei de preşedinte al țării de către Traian 
Băsescu. 

(4) În lumina rapidităţii cu care PNL s-a pus la dispoziţia PSD, e cu 
totul limpede că războiul dus de aceste două partide împotriva lui Traian 
Băsescu nu este motivat de considerente etice (cum s-a tot spus), ci de 
foarte puternice interese materiale. Dacă aceste considerente ar fi fost 
etice, alianţa dintre PSD şi PNL ar fi avut limite morale; dar aceste limite 
nu s-au văzut niciodată, dovadă modul în care liderii lor jonglează cu 


convingerile electoratelor lor (care, abia ele sunt etice). Cinismul liderilor 
PNL a fost total: ameninţaţi cu sperietoarea Băsescu, suporterilor liberali 
li se forţează acum mâna să voteze candidatul PSD. Ceea ce e un şantaj cu 
frica pentru a înlesni violul. Motivația alianței PSD-PNL este materială, 
deoarece miza ei ţine exclusiv de creşterea puterii proprii: alianţa nu are 
un proiect de reformă, are ca proiect luarea în stăpânire a tuturor puterilor 
în stat, din care îi mai lipseşte încă o piesă (în rest le are, ori le va avea, pe 
toate) — preşedinţia. Miza alianţei este controlul absolut asupra puterii. 

(5) Alianţa PSD-PNL şi-a manipulat militanţii şi electoratele. Au jucat 
pe faţă cartea doctrinelor (socialistă, respectiv liberală), iar în spate au 
jucat cartea cumetriei de interese. Autenticii suporteri socialişti ori 
liberali pot acum constata că au fost manipulaţi de şefii lor, în care (poate) 
au crezut. Cinismul cu care PSD şi PNL şi-au folosit electoratele 
demonstrează că partidele lor nu sunt comunităţi politice de idei şi 
convingeri, ci grupuri de interese, care se înțeleg între ele peste capul 
partidelor, în funcţie de persoanele ale căror interese economice şi de 
putere le servesc. 

(6) Tot la fapte trebuie să consemnăm alinierea servilă a tuturor 
televiziunilor private (care contează) la alianţa PSD-PNL, cu tot ce 
decurge din acest act ca degradare şi îngenunchere a profesiunii de 
jurnalist. Interesele celor câteva persoane pentru care s-a construit această 
formidabilă alianţă a călcat deja totul în picioare, în materie de morală 
jurnalistică, şi, când îşi va completa (dacă va putea) dispozitivul de putere 
prin luarea sub control şi a preşedinţiei, ne putem aştepta la tot ce e mai 
rău. Sub zgomotul divertismentului se va instaura liniştea. Iar în spatele 
liniştii (bine plătite) alianța PSD-PNL va lucra nestânjenită. 

Ei bine, cu o neruşinare caracteristică, liderii PSD şi PNL au denumit 
acest amestec de manipulare, minciună şi interese oculte „proiectul 
Iohannis“. S-au bazat pe faptul că numai o manipulare grosolană poate 
încununa manipularea de proporţii orchestrată de doi ani de zile sub 
umbrela campaniei împotriva „dictatorului Băsescu“. Ca să ne distragă 
atenţia de la natura funciarmente netransparentă a alianței PSD-PNL, 
liderii lor s-au folosit de o foarte populară fantasmă a imaginarului public 
şi istoric românesc, „cinstea şi temeinicia neamţului“, ca să ne ia definitiv 


minţile. Această manipulare le depăşeşte pe toate. Sforarii din spatele 
alianței vor să-i determine pe alegătorii liberali aruncaţi de Crin 
Antonescu în braţele lui Geoană să aibă impresia, când votează Geoană, că 
votează Iohannis — adică neamţul harnic şi cinstit, care ne va vindeca de 
netrebnicie şi hoţie pe toţi, printr-un act magic de substituție. Aşa cum 
neamţul Carol I a fost omul providenţial al modernizării României, tot aşa 
suntem invitați să credem, prin hipnoză, că şi lohannis va fi omul 
providenţial al momentului. Doar că prinţul Carol nu a venit în ţară cu 
forţele şi interesele pe care le are acum în spate Klaus Iohannis. E adevărat 
că regele Carol ne-a vertebrat; dar cu Iohannis pe post de umbrelă pentru 
oamenii aflaţi în spatele lui riscăm să fim şi devertebraţi, şi lăsaţi în pielea 
goală. În plus, fiind vorba de nemți, niciodată nu ştii dacă pariind pe Carol 
Į nu te trezeşti cumva cu Carol II... 


(26 noiembrie 2009) 


84. PE UŞA DIN DOS 


Aşa au ieşit din clădirea Operei din Timişoara, ca să evite contactul cu 
mulțimea care scanda „Jos comuniştii“, liderii opoziţiei anti-Băsescu şi 
câţiva dintre susținătorii lor: Mircea Geoană, preşedinte PSD şi aspirant la 
preşedinţia României, pe uşa din dos; Crin Antonescu, preşedinte PNL şi 
fost candidat (căzut) la preşedinţia României, pe uşa din dos; Klaus 
Iohannis, primar respectat al Sibiului şi premier desemnat al alianţei anti- 
Băsescu, pe uşa din dos; Gheorghe Ciuhandu, pentru a treia oară primar al 
Timişoarei şi susținător al coaliției anti-Băsescu, pe uşa din dos; Radu 
Sârbu, şeful unei facțiuni din PNŢCD, proaspăt membru al coaliţiei anti- 
Băsescu, pe uşa din dos; Mircea Dinescu, respectat fost disident şi fanatic 
susținător al coaliției anti-Băsescu, pe uşa din dos. 

Alianţa anti-Băsescu, care a dorit să se legitimeze prin semnarea, la 
Timişoara, de Ziua Naţională, a unui „Parteneriat pentru Timişoara“ 
(gândit însă, explicit, prin toate luările de cuvânt ale părtaşilor, ca un 
parteneriat împotriva lui Băsescu), a părăsit Timişoara pe uşa din dos. Nu 
e o întâmplare. Când nu e o înfrângere, e o manevră politică. Pe uşa din 


dos au ieşit din Opera timişoreană, pe uşa din dos speră să poată ajunge la 
cârma României. PSD se ascunde, prin trădarea lui Crin Antonescu, în 
spatele reputației celui mai vechi partid istoric al României, Partidul 
Naţional Liberal. Aşa cum şi-a ascuns trecutul comunist şi neocomunist în 
spatele reputației Partidului Social Democrat din România (istoricul 
PSDR), partidul lui Ion Iliescu şi-a mascat trecutul tulbure (şi chiar 
criminal) luând numele respectabil al Partidului Social Democrat, căruia, 
odată cu numele, i-a luat şi viaţa — căci partidul decimat, interzis şi arestat 
de Partidul Comunist Român (din care provin liderii istorici ai FSN- 
FDSN-PDSR) a fost complet înghiţit de urmaşii acestuia. De ce această 
manevră? Pentru că PSD ar dori să se poată comporta nestânjenit ca PSD 
(care, prin baronii săi, constituie cel mai perfecţionat dispozitiv de pradă 
din România), dar să fie perceput ca un fel de PNL mai de stânga. După ce 
s-a deghizat în straiele unui partid social-democrat, înghițind PSDR şi 
luându-i numele, PSD vrea acum să-şi pună masca unui partid liberal. 
Fireşte, e o fraudă. După cum tot printr-o fraudă caută Mircea Geoană să 
se ascundă în spatele reputației lui Klaus Iohannis, cu scopul de a dizolva 
antipatia faţă de el în simpatia de care se bucură acesta din urmă — ideea 
subliminală fiind „Când puneţi ştampila de vot pe «Geoană», nu « Geoană» 
votaţi, ci Iohannis“. 

PSD spune că timişorenii au fost aduşi în faţa Operei de PDL şi au fost 
plătiți cu 500 lei fiecare. Acuzaţie iute transformată în ştire de 
televiziunile zise de ştiri, care au transmis până la greață singura scenă de 
violență petrecută în faţa Operei (o îmbrânceală, în prezenţa jandarmilor). 
De bani şi complot vorbea şi strămoşul PSD din 1990 (FSN) în privinţa 
demonstraţiei din Piaţa Universităţii, pe care o acuza că e finanțată de 
partidele istorice şi alimentată cu droguri de PNȚ. Minciună imediat 
transformată în ştire de Televiziunea publică, zisă pe atunci şi „liberă“. 

S-a spus, cu superioritate, că numai pegra Timişoarei s-a strâns acolo, în 
faţa Operei. Pegră? lată ce scrisoare i-a adresat această „pegră“ primarului 
Timişoarei: „Domnule Primar, suntem consternaţi de decizia pe care aţi 
luat-o în numele nostru într-un conflict politic, folosind Balconul, P-ţa 
Operei şi Proclamaţia de la Timişoara, simboluri care aparţin istoriei 
oraşului nostru. Opţiunea dumneavoastră pentru acest act major, în absenţa 


consultării cetăţenilor, este un gest de desconsiderare a celor care v-au 
ales“. Semnează: Societatea Timişoara şi alte treisprezece asociaţii civice. 
Acest scurt şi demn text arată nu doar componenţa „pegrei“, ci şi motivele 
care i-au scos pe timişoreni în stradă. „Nu folosiți în luptele voastre 
politice simbolurile revoluţiei din Timişoara. Nu ne manipulaţi memoria 
şi morţii. Nu vă ascundeţi obiectivele de putere în spatele respectului pe 
care şi l-a câştigat, în ochii tuturor, eroismul cetățenilor Timişoarei.“ Cam 
aşa ar putea fi exprimat sentimentul care i-a adus pe timişoreni în faţa 
Operei, în ziua de 1 Decembrie 2009. Nu banii de la PDL. Nu manevrele 
lui Traian Băsescu. Ci refuzul de a se lăsa anexaţi. Timişorenii îşi 
amintesc bine că descinderea la Timişoara a grupului Geoană-Antonescu-— 
Iohannis a fost precedată de afişarea pe fațada Operei a unui enorm banner 
cu fotografiile lor (unde, în semn de respect pentru memoria revoluţiei, 
afişarea este interzisă), având în stânga, pe faţada hotelului învecinat, un 
nu mai puţin enorm banner cu următorul text „1989-2009. În Decembrie, 
o dată la 20 de ani, Timişoara debarcă dictatorul“.S 

Ca să îi ajute pe timişoreni să scape de „noul dictator“, PSD a organizat 
un miting electoral, în care simpatizanţii săi au fost puşi să defileze cu 
steaguri roşii. La Timişoara, de ziua naţională, în preajma aniversării 
Revoluţiei! Nu prea inteligent. În plus, mitingul s-a desfăşurat într-o 
manieră stranie: liderii politici vorbeau în interiorul Operei, ei între ei, dar 
ca şi când s-ar fi aflat în fața mulţimii, iar mulțimea stătea afară, uitându- 
se la ei cum gesticulează pe un enorm ecran de plasmă, instalat în faţa 
intrării Operei. Destul de arogant. Provocatoare, însă, de-a dreptul, a fost 
ideea de a invoca punctul 8 al Proclamaţiei de la Timişoara, în contextul în 
care parteneriatul parafat cu acea ocazie implica PSD-ul, cel mai feroce 
adversar al Proclamaţiei şi denigratorul ei cel mai constant. 

Fireşte, purtătorii de cuvânt ai PSD neagă steagurile roşii, neagă 
indignarea timişorenilor, neagă părăsirea clădirii Operei pe uşa din dos. 
Ştiu însă sigur că timişorenii care au protestat au fost plătiţi, sunt nişte 
„bătăuşi“ şi sunt „bătăuşii de la PDL“. Nu ne mai mirăm că ceea ce ştie 
atât de bine purtătorul de cuvânt al campaniei lui Mircea Geoană este şi 
ceea ce transmit în flux continuu televiziunile, care s-au întrecut în a ne 
dezinforma, exact la fel cum făcea pe vremuri, cu demonstraţia din Piaţa 


Universităţii, Televiziunea Română Liberă. Atunci, pentru TVR-L, era 
ceață şi nu se putea transmite. Acum se face o selecţie atentă a imaginilor, 
se montează cu tendinţă, se lipeşte o etichetă injurioasă şi rezultă ştirea. 
Ce au transmis obsesiv televiziunile de ştiri de la Timişoara (pentru 
televiziunea publică era ceață deasă, nu putea transmite decât din 
studiourile sale) este că demonstraţia a fost violentă (şi plătită) şi că 
protestele din ţară, de solidarizare cu timişorenii, au avut legătură cu 
evenimentele de acum douăzeci de ani (nu cu protestele de la Timişoara de 
acum). Cred că martorii oculari fierb de indignare, aşa cum fierbeam şi 
noi de indignare când vedeam cum televiziunea zisă liberă deforma ştirile 
privind demonstraţia din Piaţa Universităţii. Jurnalismul de tip George 
Marinescu — vă amintiţi? servilul, mincinosul, manipulatorul crainic 
George Marinescu — revine în forță. Partizanatul televiziunilor de ştiri ne-a 
adus înapoi la jurnalismul neruşinat de tip George Marinescu. În 2009, cu 
proprietari privaţi, am revenit la dezinformarea practicată de Televiziunea 
Română Liberă, în condiţii de monopol informaţional. Comparaţi 
informaţiile despre ce s-a întâmplat la Timişoara, date pe bloguri, cu 
informaţiile date de televiziunile de ştiri. Blogurile au redat fidel; 
televiziunile au distorsionat. Adevărul a fost silit să se retragă în 
catacombe. Unde, dacă nu ne opunem valului neruşinat de minciună, va 
rămâne cine ştie cât timp exilat. 


(3 decembrie 2009) 


85. DELIRUL GENERALIZAT 


În ziua alegerilor, la ora 21.00, candidatul Mircea Geoană strigă „Am 
învins!“ (şi sare de patru ori în sus, cu mâinile ridicate a victorie). De unde 
ştie dl Geoană că a învins? De la cifrele exit-poll-ului. Împreună cu 
echipa, serbează toată noaptea, când la PSD, când la PNL. De ce serbează? 
De ce se crede învingător? Logica ne-o spune clar: pentru că are încredere 
în cifrele exit-poll-ului; iar în cifrele exit-poll-ulului nu poţi avea 
încredere decât dacă ai încredere în faptul că alegerile nu au fost trucate. 
A doua zi dimineaţă, primul comunicat oficial al Biroului Electoral 


Central îl arată câştigător pe Traian Băsescu. Căutat de jurnalişti, dl 
Geoană tace. Tace toată ziua. Derută. Ce aşteaptă? Aşteaptă rezultatul final 
al Biroului Electoral Central. Acesta vine. Verdictul final confirmă 
verdictul parţial: câştigătorul alegerilor este Traian Băsescu. În acest 
moment, abia acum, dl Geoană decide că alegerile au fost fraudate. Dă un 
comunicat, acuză, amenință, cere anularea alegerilor. La fel face 
partenerul său de alegeri, omul care a pus electoratul PNL la dispoziţia 
PSD, Crin Antonescu. Nici dl Antonescu nu avea vreun dubiu, cu o seară 
înainte, că Mircea Geoană a câştigat alegerile. Acum e convins că au fost 
fraudate. Au apărut fapte noi? Nu. La data anunțării verdictului final, 
militanţii şi observatorii PSD ştiau la fel de multe despre neregulile din 
timpul alegerilor ca şi la sfârşitul zilei în care au avut loc alegerile. Logica 
ne spune că nu faptele s-au schimbat, ci raportarea la ele. Or, această 
raportare apare ca fiind pur utilitaristă şi interesată. E aici o lipsită de 
scrupule față de logică şi fapte, care mi se pare că îl defineşte cel mai bine 
pe politicianul român. În ochii mei, anume această lipsă de scrupule e 
sursa defectelor sale cele mai respingătoare. 

Din punct de vedere logic, contradicţia dintre exit-poll-ul în baza căruia 
candidatul Mircea Geoană şi-a clamat victoria şi rezultatul oficial, în baza 
căruia era declarat învins, admite o soluţie simplă, „exit-poll-ul a fost 
greşit“, şi alta complicată, cu mai multe variante: „alegerile au fost 
fraudate“; „BEC a numărat greşit“; „un mare număr de secţii de votare a 
numărat neglijent“; „voturile anulate au fost greşit anulate“; ş.a.m.d. 
Diferenţa dintre soluţia simplă şi cea complicată ţine de probabilităţi. Este 
mult mai probabil ca un exit-poll să fie greşit (în condiţiile în care 
diferența anunţată cădea în marja de eroare şi, deci, putea fi luată fie în 
favoarea, fie în defavoarea unuia dintre candidaţi), decât ca un complot 
(fraudarea alegerilor) să izbutească. Realizarea complotului implică un 
mare număr de persoane, care nu poate decât să lase în urmă un mare 
număr de semne compromițătoare. Or, nici o crimă nu este perfectă, iar 
între crimele colective, cele româneşti sunt cele mai imperfecte. Prin 
urmare, probabilitatea de a izbuti o fraudă de proporţiile inversării 
alegerilor este foarte redusă (ceea ce nu înseamnă că investigarea 
acuzațiilor de fraudă nu trebuie făcută). 


De ce atunci dnii Geoană şi Antonescu au ales explicaţia cea mai puţin 
probabilă? Din mai multe motive. Întâi de toate, pentru că ei, ca mai toți 
politicienii noştri, au o deplină încredere în lipsa de credibilitate a 
instituţiilor. Oricâte dezminţiri şi infirmări vor produce instituţiile 
abilitate, ei oricum vor putea clama că frauda a existat. Căci ei nu pot 
pierde: numai ticăloşia altora i-a pierdut. În al doilea rând, fiindcă frauda, 
pentru dnii Geoană şi Antonescu, este un pretext. Învingători, puţin le-ar fi 
păsat de fraudă (dacă ar fi existat); învinşi, îngrijorarea faţă de fraudă (ca 
principiu) le smulge strigăte de război civil (situaţie simetrică în 2004: 
acuzaţiile de fraudare aduse de echipa D.A. guvernului PSD au fost bune 
până la confirmarea victoriei; după victorie, au fost complet date uitării: 
aceeaşi raportare utilitaristă şi pur interesată la fapte şi logică). În al 
treilea rând, pentru că aproape toţi oamenii politici români nu dau doi bani 
pe principii. Toţi le invocă, când le sunt de folos; toți le calcă în picioare, 
fără scrupule, dacă nu le sunt de folos. Ei nu slujesc, prin serviciu public, 
principiile: ei se slujesc de ele, fără nici un fel de scrupule. 

Dacă înțelegem că acest temperament moral este şi al societăţii, nu doar 
al politicienilor, avem atunci aici o explicaţie a sentimentului endemic de 
frustrare care ne caracterizează. Pentru că nimeni nu ia în serios (adică 
independent de interesele proprii) principiile, fiecare se aşteaptă de la 
celălalt la ce e mai rău. Există la noi un consens instantaneu al 
neîncrederii şi o dificultate infinită de a construi încrederea. 

În politică, instrumentalizarea tuturor principiilor (e bun ce îmi 
foloseşte; e rău ce mă dezavantajează) are efecte dezgustătoare. 
Politicienii noştri spun vrute şi nevrute, în funcţie de interes. Tot ce spun e 
instrumental. Tot ce fac e conjunctural. Sunt la fel de elocvenţi minţind ca 
şi spunând adevărul. Dar ce spun eu — „adevărul“? Adevărul, pentru ei, nu 
există. Nu îl pot distinge epistemologic de fals, pentru că adevărul, pentru 
ei, este numai ceea ce le foloseşte, ceea ce îi face să dobândească sau 
conserve un avantaj, o poziţie, puterea. Exact ca şi în cazul dlui Geoană: 
exit-poll-ul era adevărat, pentru că îl dădea învingător; ar fi fost corecte şi 
alegerile, dacă rezultatul final l-ar fi scos învingător. Nici o atenţie faţă de 
fapte, nici o grijă faţă de adevăr. Cu aceeaşi convingere, Crin Antonescu a 
demonstrat, de-a lungul timpului, şi că Geoană este un politician de nimic, 


şi că este o datorie morală să fie votat de toți românii. Nici Geoană, nici 
Antonescu nu au vreo convingere de natură intelectuală ori morală. Au un 
singur simţ, al puterii proprii. Ce le poate da putere este bun şi moral. Ce 
îi poate conduce la ea este principial şi adevărat. 

Această simplificare a echipamentului senzorial şi cognitiv este 
întâlnită în lumea oamenilor numai uneori — la monştri. În lumea 
prădătorilor este obligatorie şi necesară. La scară evolutivă, prădătorii au 
fost echipați de natură cu acest tip de distorsionare instrumentală a lumii. 
Pentru crocodili nu există adevăr: există numai căi de a înghiți prada. 
Toată lumea este percepută de prădători în funcţie de capacitatea lor de a o 
transforma în pradă. Ei nu pot vedea lumea în chip dezinteresat. Pentru 
prădători, adevărul nu poate exista decât sub formă de instrument: e 
adevărat tot ce transformă lumea în pradă; e fals tot ce împiedică acest 
proces. E motivul pentru care animalele de pradă nu pot cunoaşte nici 
binele, nici frumosul, nici adevărul: viaţa lor e captivă într-o unică logică 
— a prădării. Este modalitatea practică prin care se manifestă în lume 
urâciunea pustiirii. Răul este un animal de pradă. 

La fel sunt şi oamenii noştri politici. S-au specializat în dobândirea 
puterii şi, asemenea prădătorilor, au devenit captivi în logica transformării 
lumii în pradă. Nu există adevăr, nu există bine. Există numai instrumente 
de captare a puterii. Tot ce poate transforma lumea în bun de putere este, 
pentru politicienii noştri, adevărat. Restul e apă de ploaie. Asta îi face pe 
oamenii noştri politici hâzi şi dezgustători. Şi tot asta ne face pe noi 
sceptici, pesimişti şi dezabuzaţi. Ingrediente cu care nu se prea poate 
menține o democraţie, mai ales când e animată de politicieni care spun 
totul şi contrariul lui cu aceeaşi convingere, cu aceeaşi exaltare, cu aceeaşi 
sinceritate. Adică, faţă de noi, cu acelaşi dispreţ. 


(10 decembrie 2009) 


Note 

53. Poziţia lui Popper rezumată mai jos este exprimată în cărțile: Karl Popper, La télévision: un 
danger pour la democratie, Anatolia Editions, Bibliothèques 10/18, 1994, pp. 23-25; Karl R. 
Popper, Lecţia acestui secol, trad. Cristian Preda, Nemira, 1998, pp. 52-55. Pentru o critică 
nimicitoare a televiziunii, mult mai radicală decât cea a lui Popper, vezi Giovanni Sartori, Homo 
videns: imbecilizarea prin televiziune şi post-gândirea, trad. Mihai Elin, Humanitas, Bucureşti, 


2008 (ediţia italiană: Homo videns: Televisione e post-pensiero, Sagittari Laterza, Roma, 1997). 

54. „Dezaprob ceea ce spui, dar voi apăra cu preţul vieții mele dreptul tău de a o face“. 

55. A Book of French Quotations with English Translations, Doubleday, New York, 
1963/1965. 

56. „Detest ceea ce scrieți, dar mi-aş da viaţa ca să puteţi continua să scrieți“. 

57. În Saturday Review, numărul din 11 mai 1935. 

58. „Monsieur l'abb€, je déteste ce que vous écrivez, mais je donnerai ma vie pour que vous 
puissiez continuer ă 6crire“. 

59. O scrisoare a lui Voltaire din 6 februaie 1770 către Francois-Louis-Henri Leriche, care nu 
era abate! 

60. Am luat aceste informaţii (pe cele pe care le-am citat le-am şi verificat) de pe site-ul 
„Quote Investigator“ (https://quoteinvestigator.com), la pagina „I Disapprove of What You Say, 
But I Will Defend to the Death Your Right to Say It“ 
(https://quoteinvestigator.com/2015/06/01/defend-say/#return-note-11320-11). Vezi şi 
http://www.quotationspage.com/quote/331.html. 

61. În urma protestelor timişorenilor, bannerul de pe hotel a fost retras, iar cel de pe Operă 
mutat pe hotel; vezi http://mafiadintimisoara.wordpress.com /2009/11/29/sacrilegiu/. 


86. BILANŢ 2009 


I. Succesul mediatic al coaliției anti-Băsescu 


Anul 2009 nu a fost unul banal. A fost ceea ce un proverb chinez numeşte 
un „an interesant“ (unul de care numai duşmanilor le-ai dori să aibă parte). 
A fost un an de război total, care ne-a divizat profund şi în care tot ce e 
mai rău şi mai urât din (aproape) fiecare dintre noi a ieşit în mod trufaş la 
iveală. Anul 2009, prin evenimentele sale, a marcat profund echilibrul 
vieţii politice româneşti şi, retrospectiv, va fi privit ca un an politic 
hotărâtor, în care nu oamenii politici, ci presa şi oamenii de afaceri (din 
spatele ei) au jucat rolul central, restul societăţii şi al lumii politice 
găsindu-se constant la remorca ei, fie în calitate de victimă, fie în calitate 
de părtaş. Să încercăm un bilanţ al acestor evenimente. 

Cel mai important eveniment politic al anului 2009 a fost, fără îndoială, 
succesul mediatic fără precedent al coaliției anti-Băsescu, o coaliţie care 
s-a putut prezenta pe sine, până la testul democratic al alegerilor (care a 
spulberat-o), ca fiind universală. Aşa cum voia Carl Schmitt când vorbea 
de „politic“, societatea românească s-a structurat politic în două categorii 
etanşe, categoria de duşman şi categoria de prieten, pe un unic criteriu — 
„chestiunea Băsescu“. Orice subiect de dezbatere publică a fost redus la 
poziţia sau opoziţia față de Traian Băsescu. Forța mediatică a coaliţiei 
anti-Băsescu a reuşit să inducă în opinia publică ideea că a fi anti-Băsescu 
este sinonim cu a fi rațional, democrat şi progresist. În aceste condiţii, cei 
care s-au pronunţat fie în favoarea lui Traian Băsescu, fie împotriva 
demonizării sale au fost stigmatizaţi aşa cum erau stigmatizaţi pe vremuri 
duşmanii poporului. Singurul argument al luptei politice a devenit, în mod 
inevitabil, ura — ura împotriva lui Traian Băsescu. Cu ajutorul 
televiziunilor zise de ştiri, împărțirea societății în duşmani şi prieteni s-a 
transformat într-un război total, care a lăsat urme mai adânci decât ne dăm 
acum seama, în relaxarea de după alegeri, şi care nu s-a încheiat prin 
rezultatul de la urne. 

Cea mai remarcabilă performanţă a coaliției anti-Băsescu a fost izolarea 


mediatică (aproape) deplină a preşedintelui. De partea sa a fost electoratul 
care l-a votat şi care, înaintea votului, era invizibil. Public, a fost susținut 
de o televiziune (B1), un săptămânal (22) şi o mână de intelectuali. Între 
foarte puţinele cotidiene care nu l-au atacat în mod obsesiv, Evenimentul 
zilei a fost stigmatizat de „colegii“ de breaslă ca fiind „oficiosul“, iar 
jurnaliştii săi, oameni integri şi cu adevărat neutri (dovadă diversitatea de 
poziţii susţinute), au fost batjocoriţi în fel şi chip. Împotriva lui Traian 
Băsescu s-a mobilizat tot restul presei (în corul urii intrând şi presa 
culturală — prestaţia jalnică a Observatorului cultural rămânând de 
referință). În 2009, am fost martorii unei noutăţi absolute: dacă între anii 
1990 şi 1996 sau între anii 2000 şi 2004 televiziunea publică transmitea 
numai ce spunea şeful statului, în 2009, televiziunea publică nu a transmis 
nimic din ce declara şeful statului. În 2009, România a devenit primul stat 
din Uniunea Europeană în care comunicatele şefului statului sunt ignorate 
de televiziunea publică, sunt fățiş răstălmăcite şi batjocorite de 
televiziunile private, iar preşedintele are acces nedistorsionat numai la o 
televiziune de tabloid (OTV) şi la una lipsită de audienţă (B1). Măsura 
aberaţiei în care societatea românească a fost împinsă de logica coalizării 
anti-Băsescu a fost dată de faptul că această situaţie li s-a părut normală 
tuturor celor care, urându-l pe Băsescu, au considerat că a fi neutru 
înseamnă a face tocmai acest lucru, a-l urî, iar a refuza să-l urăşti 
înseamnă, fără echivoc, a-l linguşi, a-l „pupa în fund“ (de unde 
transformarea în declasați moral a „intelectualilor lui Băsescu“). 

Al doilea eveniment major al anului 2009 a fost implicarea în viaţa 
politică a celor mai puternici oameni de afaceri. Implicarea lor nu a mai 
fost discretă ori ocultă, cum se obişnuia până acum, ci fățişă şi agresivă. 
Din culise, au trecut în prim-plan. Noutatea suplimentară este că aceşti 
oameni de afaceri, care controlează cu toţii importante şi influente 
mijloace de presă, au ţinut să se manifeste public ca patroni ai marilor 
manevre politice. Dan Voiculescu a ţinut să găzduiască şi patroneze 
„proiectul Iohannis“, Sorin Ovidiu Vântu a ţinut să-şi afirme autoritatea 
asupra lui Mircea Geoană, chemându-l la el în noaptea dinaintea 
înfruntării finale dintre candidaţi, iar Dinu Patriciu a ţinut să revendice 
paternitatea filmuleţului falsificat, după cum a ţinut să afirme foarte 


apăsat, în repetate rânduri, cum anume trebuie şi cum anume nu trebuie să 
se comporte partidul pe care îl comandă (PNL). Toți, în aceste alegeri 
prezidenţiale, au ţinut să-şi afirme public controlul asupra politicii 
româneşti. 

Sensul acestei noutăţi ar putea fi acela că lumea politică a devenit atât 
de dependentă de instrumentele mediatice de facere şi desfacere a imaginii 
publice, încât ea nu mai evoluează numai sub constrângerea ciclurilor 
electorale, cum este normal, ci, în primul rând, sub autoritatea marilor 
afaceri şi a patronilor trusturilor de presă. Intervenţia oligarhilor în 
campania electorală a transmis opiniei publice mesajul că ei, oamenii de 
afaceri, revendică de acum încolo un loc central în lumea politică. 
Noutatea fenomenului la care mă refer este că aceşti oameni de afaceri 
refuză să devină politicieni pentru a-şi atinge scopurile (ca până acum), 
sustrăgându-se astfel constrângerilor de control electoral, sub care stau 
toți oamenii politici într-o democraţie. Ei vor să aibă fructele politicii, fără 
responsabilităţile — şi servituţile — ei. Ei vor să-i aibă pe politicieni în 
slujba lor, fără a fi şi ei în slujba cuiva (a electoratului, de pildă). Rămâne 
faimoasă trufaşa vorbă a lui Dinu Patriciu, care pretindea să-l poată avea 
pe prim-ministru la cafea, în fiecare dimineaţă, în casa lui, ori îndemnul 
cinic al lui Sorin Ovidiu Vântu, care le cerea cetățenilor români să-şi 
întărească statul, dacă vor să nu mai sufere de pe urma oligarhilor. 

Semnificaţia acestor evoluţii este că oamenii de afaceri cu cea mai mare 
putere mediatică şi financiară şi-au propus să controleze în mod autoritar 
statul, menţinându-se însă în afara mecanismelor sale de control şi 
moderare. Ei vor să se folosească de stat din afară, ca şi cum nu i-ar fi 
cetăţeni, ci stăpâni, iar poziţia lor privilegiată le-ar permite în mod „legal“ 
să îl transcendă. Noutatea acestui fenomen e frapantă. 


(31 decembrie 2009) 


II. Afirmarea oligarhilor ca stat al statului. Coruperea presei din interior 


Incheiam, săptămâna trecută, prima parte a bilanţului anului politic 2009 
cu o constatare: oamenii de afaceri care s-au afirmat în ultimii ani (mai 
precis de la suspendarea preşedintelui, din mai 2007) ca mari jucători în 


lumea politicii n-au mai făcut-o, cum o făceau în mod tradiţional, 
corupând statul, ci încercând să şi-l subordoneze. Nu dinăuntru, pentru că 
au refuzat să mai asume posturi publice care implicau responsabilităţi ori 
concurență, ci din afară. Într-adevăr, aceşti oameni de afaceri au ajuns să 
aibă o enormă putere politică fără să joace jocul pe care actorii politici, 
într-un regim democratic, sunt obligaţi să îl joace. Pentru că nu 
candidează, ei nu depind de electorat. Pentru că nu guvernează direct, nu 
sunt responsabili față de legi, morală ori angajamente. Pentru că sunt 
patroni de presă, nu se simt responsabili față de opinia publică. Pentru că 
nu pot fi condamnaţi, deşi au fost de multe ori inculpaţi, nu se simt 
responsabili față de justiție. Pentru că îşi obţin resursele fie forțând legile, 
fie modificându-le, fie beneficiind de aranjamente privilegiate cu statul, 
ei, deşi se recomandă ca oameni de afaceri, nu se simt de fapt responsabili 
nici faţă de regulile economiei de piață, pe care le distorsionează prin 
relaţia lor vicioasă cu legea ori cu statul. Prin capacitatea lor de a influenţa 
guvernul, prin controlul pe care au dovedit că îl pot exercita asupra unui 
partid politic ori asupra unei majorități parlamentare, aceşti oameni de 
afaceri au arătat statului şi cetățenilor români că ei se pot sustrage oricărui 
control public. După ce au ilustrat copios iresponsabilitatea lor morală, 
aceştia şi-au dobândit şi consolidat în statul român, care este o republică, 
un statut pe care numai monarhii îl au, într-o monarhie: iresponsabilitatea 
juridică şi constituţională. În ambele sensuri, moral şi juridic, oamenii de 
afaceri care în 2009 au jucat un rol politic major şi-au dovedit, ostentativ 
față de legi şi derogativ față de morală, i-responsabilitatea. 

Oamenii de afaceri români care s-au hotărât să devină oligarhi au făcut 
acest pas (separându-se astfel de lumea celorlalți oameni de afaceri) 
pentru a putea domina politica fără a se supune regulilor şi 
responsabilităţilor ei. Nu doar setea de putere (deşi şi ea), nu doar lăcomia 
de bani uşori (deşi şi ea), nu doar dorinţa de a scăpa indemni justiţiei 
(deşi, fireşte, şi ea), ci, în primul rând, dorinţa de a putea întreprinde orice 
fără a trebui să se supună vreunei responsabilităţi oarecare. Pe scurt, a fi 
monarh, dar fără servituţile monarhiei. 

Oligarhul român a încetat să mai fie un simplu de om de afaceri în două 
etape: în prima etapă, atunci când a încercat să facă bani mai mulţi decât 


colegii săi, simplii oameni de afaceri, folosindu-se de o relaţie privilegiată 
stabilă cu statul. În a doua etapă, atunci când a încercat să se sustragă 
responsabilităților care decurg din faptul de a fi cetățean şi om de afaceri 
direct prin controlul statului. Ceea ce i-a calificat pe câţiva oameni de 
afaceri români avizi de putere şi bani să devină oligarhi în toată puterea 
cuvântului a fost o lovitură de geniu: exercitarea unui control asupra 
statului, lipsit de responsabilităţi, prin controlarea opiniei publice. Cum 
opinia publică, în societăţile postmoderne, se formează aproape în 
exclusivitate la televizor, ideea a fost de a controla din interior toată presa 
de mare audiență. Acest obiectiv nu putea fi atins fără cartelarea câtorva 
oligarhi puternici (scuzaţi pleonasmul!). La noi, inovaţia este dublă: 
oligarhii posedă toate televiziunile de rating; oligarhii sunt cartelaţi. 

Teza mea este că, trecând prin etapa a doua, oligarhii români au încetat 
de fapt să mai fie doar oligarhi — deoarece şi oligarhii evoluează pe o piaţă 
concurenţială şi sub anumite constrângeri statale ori cezarice (vezi Rusia). 
Ei aspiră, prin cartelare, să formeze o cupolă a oligarhilor care să joace 
față de statul pe care doresc să îl controleze rolul unui adevărat stat 
suprapus. Dominându-ne statul, oligarhii noştri vor să-şi constituie nu un 
stat în stat, ci să se constituie într-un stat al statului. 

O altă noutate este că, în 2009, fenomenul major de corupţie nu a mai 
fost corupţia statului, ca în trecut, ci corupţia în presă. lar corupţia nu s-a 
făcut prin presiuni cu amănuntul, ca pe vremea guvernării Năstase, ci prin 
cumpărare cu ridicata. Jurnaliştii-vedetă au fost cumpăraţi nu pe subiecte, 
ci cu contractul, oferindu-li-se salarii pe care, în Occident, un jurnalist cu 
prestaţia lor nu l-ar fi putut în nici un caz spera. Ca un mijloc de corupție, 
în presă s-a ajuns să se câştige mai bine decât în multinaţionalele cu 
profit. În acest mod, „marii“ jurnalişti au făcut exact jocul oligarhilor 
cartelaţi, fără să aibă (deloc) conştiinţa încărcată. În fond, dacă toată 
lumea „bună“ o face, de ce să te ruşinezi că o faci şi tu? În acest mod, 
corupția presei a fost perfectă. Prin coruperea vârfurilor presei, a fost 
corupt întreg mediul presei şi, odată cu el, s-a degradat media prestaţiei 
jurnalistului standard. Ca urmare, standardele actului jurnalistic s-au 
prăbuşit. Prin partizanat, măsluirea informaţiilor, ton insalubru şi 
abandonul oricărui criteriu moral, o mână de jurnalişti corupți, care 


câştigă pe oră mai mult decât un antreprenor cinstit într-o zi, a reuşit să 
distrugă în mai puţin de doi ani credibilitatea întregii prese din România. 

Astfel că, după ce a reuşit performanţa de a transforma cel mai util şi 
rapid mijloc de informare în masă, televiziunea de ştiri, într-un perfid 
mijloc de dezinformare în masă, cartelului oligarhilor i-a mai reuşit o 
distorsiune majoră în rolul tradițional democratic al presei: din aliatul cel 
mai de nădejde al cetăţeanului, atunci când e vorba de supravegheat lumea 
politicii, presa noastră a devenit cel mai redutabil instrument de 
compromitere şi distrugere a adversarilor politici. Cum se ştie, de dragul 
libertăţii de exprimare, într-un stat democratic, presa se bucură de 
privilegiul de a fi singura putere necontrolată de o alta. Ea nu poate fi 
controlată decât din interior, de ea însăşi, sau de opinia publică, prin rating 
ori tiraj. Ei bine, şi acest lucru a fost speculat în folosul lor de către 
cartelul oligarhilor: căci, interiorul presei fiind controlat de ei, iar 
pierderile fiind suportate din motive politice tot de ei, presa a putut fi 
sustrasă, astfel, oricărui control cetățenesc. Rezultatul este că cetățeanul 
nu poate nimic în fața presei, în timp ce presa poate face orice din orice 
cetăţean, fără vreo responsabilitate şi în disprețul oricărei sancțiuni legale. 
neputința CNA de a echilibra distorsiunile şi falsurile introduse cu intenție 
în emisiunile televiziunilor zise de ştiri. Sancţiunile şi amenzile nu au 
folosit la nimic: s-a dovedit că în televiziunile cartelizate de oligarhi 
adevărul şi morala nu valorează în ochii jurnaliştilor lor nimic, voința 
patronilor cumpărând şi răscumpărând tot. 


(7 ianuarie 2010) 


III. Consolidarea Noii Alianțe 


Coruperea din interior a presei a fost al treilea eveniment major al anului 
2009, după succesul coaliției mediatice anti-Băsescu şi după fenomenul 
cartelării oligarhilor în vederea dominării statului — nu din interior, după 
metoda tradiţională, ci făcând totul pentru a se sustrage cadrului oferit de 
el, în tentativa de a se impune lumii politice şi justiţiei nu atât ca un stat în 
stat (metoda tradițională), cât mai degrabă ca un stat peste stat ori, mai 


bine, ca un stat al statului. E limpede ca aceste trei evenimente fac sistem: 
fără cartelarea oligarhilor şi în absenţa coruperii din interior a presei, 
formidabilul succes mediatic al coaliţiei anti-Băsescu nu ar fi fost cu 
putință. Pe de altă parte, între cele trei evenimente există o deosebire 
importantă: coruperea din interior a presei şi cartelarea oligarhilor sunt 
fenomene de sistem; coaliția anti-Băsescu este conjuncturală. Ceea ce 
înseamnă că transformarea presei în instrument al oligarhilor cu 
consimțământul cointeresat al jurnaliştilor şi cartelarea oligarhilor în 
vederea subordonării statului şi sustragerii oricărui control public vor 
continua să existe şi în absenţa țintei „Băsescu“. 'Ţinta „Băsescu“ i-a 
coagulat, pentru că erijarea lui Traian Băsescu în adversar al „sistemului 
ticăloşit“, din care provenea, reprezenta o anomalie care trebuia curmată; 
iar acțiunea sa împotriva lor le-a justificat acestora nu doar ura, ci şi 
construcţia cartelului, şi opţiunea pentru a acţiona prin coruperea din 
interior a presei, şi ideea mobilizării publice a urii, şi iniţiativele mai 
puţin vizibile legate de introducerea aceluiaşi tip de corupție ca în presă şi 
în justiţie (un fenomen care, dacă nu va fi ferm contracarat prin numirea 
ori alegerea unor magistrați necorupţi în poziţii cheie, va deveni cu 
siguranță evenimentul major al anului 2010). 

Din punct de vedere politic, reacţia oligarhilor la ameninţarea 
„Băsescu“ a fost inteligentă şi eficace. În cultura politică a răului, cartelul 
a inovat şi a creat precedenţă. Victimele sunt, în mod previzibil, trei. (a) 
Presa, care, în ansamblul ei, va suferi tratamentul pe care l-au suferit deja 
instrumentele de presă cele mai uzate şi compromise (Ziua, Gardianul, 
Cotidianul etc.), călcarea în picioare şi, după stoarcerea ultimului dram de 
credibilitate, aruncarea la coş. (b) Lumea politicii, a cărei maturizare prin 
competiție democratică a fost blocată indefinit de acțiunea conjugată a 
oligarhilor care posedă partide (ori a baronilor care federează partide) şi a 
presei cartelate, care face selecția politicienilor apți să apară pe sticlă în 
funcţie de conformismul acestora şi de cotizaţia de consultanţă virată în 
cont. (c) Relaţia normală dintre instituţii, care rămâne blocată în 
aranjamentele para- ori non-constituţionale, aranjamente care inhibă orice 
evoluţie spre o societate decentă. 

Ca mecanism de apărare față de încercările de a reforma sistemul, 


cartelarea va supraviețui eventualei destrămări a actualului triumvirat. Ea 
constituie o reacţie de sistem şi trebuie înţeleasă dincolo de persoane. Ca 
reacție de sistem, ea este mai nocivă pentru statul de drept decât oricare 
dintre ilegalitățile ori abuzurile comise de fiecare dintre oligarhi în parte 
şi, odată pusă în mişcare, îşi va putea schimba compoziţia, dar îşi va 
păstra dispozitivele de putere. Dovadă că, deşi înfrântă în alegeri, coaliția 
anti-Băsescu continuă atât mediatic, cât şi politic. Continuarea ei 
mediatică implică menţinerea aranjamentului patronal care a condus la 
coruperea din interior a presei. Continuarea ei politică implică menţinerea 
şi consolidarea alianţei dintre partidele prin care se exprimă dispozitivul 
politic de putere al cartelului de oligarhi: PSD+PC şi PNL. 

Consolidarea alianţei dintre PSD+PC şi PNL reprezintă al patrulea 
eveniment major al anului 2009. Noutatea acestei alianţe, care şi-a arătat 
şi înainte de 2009 roadele (majoritatea ascunsă a Guvernului Tăriceanu II, 
nucleul dur al suspendării preşedintelui etc.), este că funcţionează 
transversal. Când unul dintre partidele acestei alianțe este la guvernare, 
celălalt îl sprijină din opoziţie. Când ambele sunt în opoziţie, diferenţele 
de opţiuni ideologice ori economice dispar, lăsând în loc o remarcabilă 
eficacitate de asediu. Deşi totul le desparte (ideologie, tradiţie, trecut, 
afilieri, opţiuni economice, electorate etc.), PSD+PC şi PNL acţionează şi 
reacționează disciplinat, într-o ţară în care indisciplina este endemică. 
Dacă alianţa acestor partide e atât de strânsă politic, este, fireşte, pentru că 
e sudată de interese economice cel puţin la fel de puternice. Acesta e 
motivul clasic. Mai există însă un motiv, care conferă şi noutatea alianţei 
PSD+PC şi PNL: cartelarea oligarhilor. Alianţa poate fi puternică în pofida 
transversalității sale multiple pentru că ea reflectă, la nivel politic, 
cartelarea oligarhilor comuni. Ceea ce vedem, aşadar, nu este o alianță 
politică clasică, ci ectoplasma politică a unui cartel oligarhic. De aici 
forța, elasticitatea, duritatea. Prin unitatea cartelului, alianţa e ţinută 
laolaltă de existența unui adversar comun, pe care interesele politice şi 
economice îl identifică ca duşman, iar presa cartelată îl construieşte ca 
duşman al tuturor. Presa e instrumentul prin care politicienii alianței 
disciplinează spaţiul public şi mijlocul prin care sunt, la rândul lor, 
disciplinaţi. O soluţie perfectă, deşi monstruoasă, care funcţionează fără 


fisură, deşi e contra naturii. 
Aceasta este veritabila moştenire a anului 2009. 


(14 ianuarie 2010) 


87. JUSTIŢIA DE LA NOI (NU A NOASTRĂ) 


„Din perspectiva unui om simplu, eu, în România, nu aş vrea să am un 
proces“ — aceste cuvinte aparțin unui judecător român, cu grad de Curte de 
Apel, care este şi preşedintele Uniunii Naţionale a Judecătorilor din 
România. Dacă un judecător, şi responsabil, şi cu responsabilităţi, poate 
distinge între un „om simplu“ şi un om din sistem atunci când vorbeşte de 
actul de justiţie, înseamnă că justiția română este un eşec. 

Orice om simplu care a avut de-a face cu justiția română ştie pe pielea 
lui trei lucruri: că procesele costă prea mult, că durează disproporționat de 
mult şi că rezultatele lor sunt nesigure. Asta înseamnă că justiţia e 
scumpă, indiferent de rezultat; că durează mult şi când durează puţin; iar 
când se ajunge la o decizie definitivă, aceasta se aplică imediat numai 
când e în defavoarea cetățeanului şi se aplică dilatat ori aleatoriu când e în 
favoarea lui — definitiv înseamnă, în sistemul nostru judiciar, fie indefinit, 
fie slab definit, fie în orice fel definit. 

Sistemul de justiție al unei ţări este promisiunea că atunci când va fi 
nedreptăţit cel mai neajutorat dintre cetăţeni există pentru el o cale de a-şi 
face dreptate, care să nu fie arbitrară şi care să nu poată fi nesocotită de 
cei care l-au nedreptăţit. Justiţia se asociază în mod natural cu 
accesibilitatea actului de justiţie, cu generalitatea soluţiilor date, cu 
durabilitatea şi cu recunoaşterea lor socială. Fără posibilitatea de a recurge 
la ea, justiția e inaccesibilă; fără soluţii generale, e inutilizabilă; fără 
soluţii durabile, e inutilă; iar fără recunoaşterea soluţiilor ei, e de prisos. 

Prin faptul că este şi inaccesibilă, şi inutilizabilă, justiţia la care avem 
acces în statul ai cărui cetăţeni suntem funcţionează ca un sistem legal de 
inechitate. O justiţie care fie nu produce dreptate, fie o produce fără să o 
aplice, fie o distribuie aleatoriu, fie o acordă după criteriul puterii este o 
justiţie de castă, care, în mod paradoxal, funcţionează după modelul 


justiţiei de clasă. Justiţia de clasă, după cum se ştie, folosea tribunale 
extraordinare, pe care constituţiile democratice le interzic (inclusiv a 
noastră). Fireşte, la noi nu există tribunale extraordinare. Dar când justiţia 
nu se aplică la fel în toate tribunalele care o administrează, 
comportamentul fiecărui tribunal obişnuit, față de legea ordinară, tinde să 
semene cu unul de tribunal extraordinar. Efectul asupra cetăţenilor este 
demoralizant, căci principiul democraţiei constă în uniformitatea 
drepturilor şi inexistenţa privilegiilor, iar cetăţenii se aşteaptă ca diferenţa 
de statut social să nu creeze, în justiţie, o diferență de statut legal. Din 
păcate, în mod inevitabil, justiţia care funcţionează ca o justiţie de castă 
creează privilegii şi administrează inegalităţi. 

Ceea ce vreau să spun este că o justiţie care funcţionează ca un sistem 
legal de administrare a inechităţii (indiferent că distribuirea inechităţii e 
interesată ori aleatorie) seamănă mult mai mult cu justiția comunistă 
decât cu democraţia, chiar dacă nimic din ideologia comunistă nu 
colorează injustiţia. Nedreptatea este de acelaşi tip, chiar dacă sistemul 
instituţional al nedreptăţii diferă. 

Aceasta este teoria. Fireşte, nu este în întregime aşa şi nici nu se 
întâmplă aşa întotdeauna. Dar în sistemele complexe regula oferă doar 
cadrul identităţii sistemului, definiția sa fiind furnizată de excepţiile 
specifice. Or, specificul justiţiei noastre constă în faptul că fiecare tribunal 
ordinar se comportă, prin lipsa de uniformitate a soluţiilor, ca un tribunal 
extraordinar, ceea ce face, cum am spus, ca justiția românească să 
funcţioneze ca un sistem legal de administrare a inechităţii. 

Cazurile nu sunt toate dramatice, dar toate sunt, pentru timpul şi 
buzunarul cetățeanului, usturătoare. În ce mă priveşte, aproape toate 
contactele mele cu justiţia, atunci când am solicitat o reparaţie legală, au 
fost eşecuri costisitoare. Exemplul cel mai grăitor mi-a fost oferit de 
următoarea experiență. În anul 2001, deputatul PRM Daniela Buruiană a 
afirmat despre Andrei Pleşu, Mircea Dinescu şi despre mine că am vândut 
în Germania dosare de la CNSAS şi că suntem agenţi ai unor servicii de 
informaţii ostile României. Ambele afirmaţii sunt demonstrabil false, 
constituind, deci, infracțiunea de calomnie. Ca să evităm riscul de a fi 
blocaţi de refuzul ridicării imunităţii parlamentare, am dat-o în judecată în 


civil. Un generos prieten avocat a acceptat să ne susțină cazul în justiţie. 
Am plătit 10% din daunele cerute. Au urmat opt ani de judecată bezmetică 
şi dezordonată, în care banii se cheltuiau, iar reparația morală era tot mai 
îndepărtată. Într-o speţă simplă, în totalul dispreţ al bunului-simţ şi al ideii 
de justiţie, s-a intrat într-un ciclu infernal: ni se dădea dreptate în primele 
două instanţe, eram retrimişi la fond de către Curtea de Apel. Acest ciclu 
s-a repetat de trei ori în opt ani. În tot acest timp, injuriile la adresa 
noastră ale dnei deputat PRM, care îndeplinea şi funcţiile de 
vicepreşedinte al Comisiilor de control parlamentar asupra SRI şi SIE 
(alternativ), continuau nestingherite. În cele din urmă, dna deputat nu a 
mai fost deputat şi nici vicepreşedinte al Comisiilor de control 
parlamentar asupra SRI şi SIE nu a mai fost. Tot atunci, coincidenţă!, a 
pierdut şi procesul. Ca urmare, instanţa a fixat o despăgubire. Definitivă. 
Au trecut de atunci un an şi încă o jumătate. Sentința, deşi obligatorie, nu 
a fost executată. Noi, cei care am fost calomniaţi, am rămas şi cu banii 
luaţi, şi cu nervii tocaţi, şi cu imaginea terfelită, şi cu timpul furat. Iar 
calomniatorul, cu ajutorul justiţiei, a triumfat. Toate declaraţiile sale au 
primit o largă publicitate din partea presei. Anunţul nostru că justiția ne-a 
dat dreptate (e drept, după opt ani...) a trecut neobservat. 

Aşa se face dreptate în România. 

Deci teoria care spune că „În România, nu există justiţie; iar când 
există, e inaccesibilă; dacă totuşi e accesibilă, e inutilizabilă; iar când e 
utilizabilă, e inutilă; în fine, când nu e inutilă, e neputincioasă“, din 
păcate, se aplică. 


(28 ianuarie 2010) 


88. IARNA NETREBNICIEI NOASTRE 


Un vers celebru din Richard al III-lea de Shakespeare (făcut şi mai faimos 
de titlul unui roman al lui John Steinbeck, The Winter of Our Discontent) 
clamează: „Now is the winter of our discontent made summer by this sun 
of York“ — „Azi iarna vrajbei noastre s-a schimbat, prin soarele lui York, 
în plină vară“. Datorită sonorităţii contagioase a cuvintelor „iarna vrajbei 


noastre“, această frază ne vine deseori pe buze, când e vorba de o ceartă. 
Dar nu o folosim în sensul propriu, căci o reducem la conflict, în timp ce 
la Shakespeare accentul cade pe depăşirea lui. Nouă ne îngheaţă vorba pe 
buze, pentru că dintre noi nu se iveşte niciodată un York care să schimbe 
iarna (nemulțumirii) în vară (a mulţumirii). Cum ni s-a spus (ca să ne 
ducem la plimbare), şi am făcut haz de asta, „iarna nu-i ca vara“... 

În fiecare iarnă, noi recădem automat în vrajbă unii cu alţii şi 
redescoperim pe pielea noastră, a câta oară, că vrajba este la propriu o 
iarnă. Două lucruri ni se întâmplă mereu: vine îngheţul, iar înghețul ne 
distruge drumurile; vine zăpada, iar zăpada le blochează. Poate că asta li 
se întâmplă, mereu, şi altora. Dar nouă ni se întâmplă într-un fel care 
combină, spre paguba noastră vertiginoasă, neajunsul obiectiv cu 
netrebnicia subiectivă. De pildă, ca să scăpăm de zăpadă, avem trei soluţii 
la îndemână: plugurile, pentru a degaja străzile; chimicalele, pentru a 
împiedica formarea gheții; deszăpezirea, pentru a înlătura nămeţii. Prin 
felul brutal şi neglijent în care sunt puse la lucru plugurile, se obţine, 
dincolo de eliberarea arterelor principale, următorul brelan de efecte: se 
ciobeşte asfaltul şi se zdrelesc marcajele în relief; se blochează trotuarele, 
parcările şi staţiile de autobuz; se astupă (ori îngustează dramatic) 
intrările în străzile mici. Efecte neintenţionate, desigur, dar durabile şi 
care creează probleme mai costisitoare şi mai greu de rezolvat, decât cele 
care au cauzat intervenţia iniţială. La fel, chimicalele cu care sunt stropite 
drumurile îşi ating scopul de a împiedica formarea gheții; dar reuşesc şi să 
corodeze asfaltul, contribuind, alături de ciclul infernal îngheţ-fisură- 
dezgheţ-fisură, la distrugerea lui. 

Deszăpezirea, aşa cum o practicăm noi, constituie însă cea mai 
sugestivă piesă la dosarul specificului nostru naţional. Spre deosebire de 
efectele secundare ale felului în care folosim plugul ori chimicalele, care 
vin doar din neglijență ori incompetenţă, cele antrenate de deszăpezire 
provin din abisalităţile firii noastre. Practicată fie cu lopata individuală, 
fie cu scuipătorul motorizat, deszăpezirea noastră se face potrivit 
principiului: muntele de zăpadă se mută de pe locul meu şi se pune pe 
locul tău. Astfel, curăţenia noastră se face mereu în detrimentul altuia, şi 
pe seama lui. De pildă, în parcările de bloc, cel care îşi deszăpezeşte 


maşina aruncă zăpada în jurul maşinii vecinului. Cel care curăță zăpada de 
pe trotuarul din faţa casei lui o împinge pe trotuarul din dreptul vecinului. 
Iar când curățirea e simultană, ambii vecini aruncă zăpada în drum. Curtea 
se curăță prin invadarea trotuarului, trotuarul se curăță prin invadarea 
străzii, strada mai mare se curăţă prin invadarea străzii mai mici, parcarea 
de stradă se degajează prin blocarea trotuarului, trotuarul se degajează prin 
blocarea parcării, trecerea A se eliberează prin astuparea trecerii B, primul 
venit îl blochează pe următorul, iar ultimul îi împroşcă pe toți. Şi aşa mai 
departe. Din acest motiv, în toate oraşele unde s-a întreprins ceva 
împotriva înzăpezirii se pot vedea, pe toate arterele, munţi uriaşi de 
zăpadă (îngheţată) care fie blochează ceva, fie astupă ceva, fie împiedică 
ceva. Deszăpezirea unora s-a făcut prin înzăpezirea altora, potrivit 
principiului, care la noi e specific național, al descurcăreţilor care îi 
încurcă pe toţi. 

Principiul e mereu acelaşi: câştigă cine loveşte primul, pierde cine nu a 
înşelat deja pe cineva. Premisa acestui tip de acţiune nu este sentimentul 
încrederii, ci presentimentul înşelăciunii: se bazează nu pe identificarea 
unor legături, ci pe dibuirea urgentă a mijlocului prin care să poţi înşela 
primul pe oricine, ştiind că toți vor încerca să te înşele, cu prima ocazie. 
Toată strădania noastră, atunci când ne hotărâm să punem ordine în 
lucrurile publice (prin curăţenie, prin deszăpezire etc.), pare să nu fie 
niciodată îndreptată spre cooperarea cu semenii noştri, ci numai spre 
identificarea rapidă a celui care poate fi imediat tras în piept, fără riscuri 
prea mari. Acţiunea noastră socială funcţionează ca un joc de sumă nulă: 
când cineva câştigă, altcineva, cu necesitate, trebuie să piardă. 

Aţi recunoscut, fireşte, modelul acestui comportament: e principiul „dă- 
te tu, ca să stau eu“ (formulat de Cezar Petrescu în romanul Întunecare). 
Instinctiv, atunci când vrem să întreprindem ceva în spaţiul public, 
recurgem la acest principiu. De aceea nu progresăm. Încă nu am descoperit 
beneficiile cooperării. Am rămas blocaţi în paradigma improductivă a 
concurenţei de sumă nulă. 


(11 februarie 2010) 


89. INSTITUŢIA INADECVĂRII LA OBIECT 


În anii care au urmat Revoluţiei din 1989, eram sigur că răspunsul la 
problemele noastre este unul singur şi că acesta este sigur: crearea de 
instituţii noi. Tuturor lipsurilor şi neajunsurilor noastre, credeam, li se 
poate da un răspuns adecvat şi complet în termeni instituţionali. Ceea ce 
trebuia noi să facem era să creăm instituţii eficiente, imparţiale, aflate sub 
autoritatea legii şi sub controlul cetăţeanului. A ne despărți de statul 
comunist însemna două lucruri: a-i combate ideologia (inclusiv a-i 
condamna criminalii) şi a-i schimba instituţiile, cu unele liberale. Cum? 
Părea simplu: în privinţa ideologiei, condamnând, moral, intelectual şi 
penal comunismul; în privinţa reformei statului, imaginând şi scriind legi 
inteligente. Cum instituţiile care ne interesau pe noi nu trebuiau inventate, 
pentru că deja existau în Occident (unde funcționau foarte bine), nouă ne 
revenea sarcina de a le copia şi adapta (inteligent). În Occident lipseau 
numai instituţiile legate de condamnarea şi memoria comunismului, dar şi 
acestea puteau fi adaptate după cele privind condamnarea şi memoria 
Holocaustului. Totul putea fi, la rigoare, copiat. Aveam pe cine copia 
(Occidentul, pentru noi un model tradițional), ştiam încotro ne îndreptăm 
(Uniunea Europeană şi NATO): era, prin urmare, simplu. Ca să progresăm, 
trebuia să facem instituţii noi, de la zero. 

Cu abateri nesemnificative, aşa s-au şi petrecut lucrurile la noi. În 
douăzeci de ani, ţara s-a umplut de instituii noi, create prin legi noi. 
Fireşte, legile noi au fost imaginate de oameni vechi şi au fost făcute să 
funcţioneze tot de oameni vechi, ceea ce era inevitabil: prăbuşirea unui 
regim face caduce nişte instituţii, nu antrenează schimbarea în masă a 
oamenilor. Instituţiile pot fi schimbate peste noapte; oamenii, nu. Se 
schimbă aspiraţiile şi se reorientează oportunismele, fondul însă — 
„celula“ cum spunea Titu Maiorescu — , rămâne neschimbat. 

Acest fond („celula“) a constituit şi limita teoriei în care crezusem la 
începutul anilor ,90. Tranziţia ne-a făcut să descoperim două lucruri: în 
ordinea teoriei, că instituţiile nu pot fi reduse la reguli de comportament, 
deoarece comportamentele instituționale sunt determinate de 
comportamentele culturale, iar ceea ce produce o instituție depinde de 


ceea ce o reproduce, iar cele două lucruri, deşi nu sunt complet 
independente, nu sunt identice. În ordine practică, ne-a arătat că durata 
tranziției e determinată de decalajul dintre comportamentele sociale 
(induse prin tradiţii care sunt incontrolabile, pentru că nu sunt 
codificabile) şi comportamentele instituționale (induse prin reguli care pot 
fi controlate, pentru că sunt codificate voluntar). Lungimea tranziţiei 
demonstrează că instinctele noastre sociale sunt slab influențate de 
regulile de comportament impuse prin reguli ori legi şi că, instinctiv, noi 
nu suntem moralmente solidari cu legile noastre. Reglementările şi 
îndemnurile legale sunt de multe ori contrazise de comportamentele 
sociale. Ţara legală, asupra căreia putem acţiona prin legi, nu este aceeaşi 
cu țara socială, pe care nu o putem schimba prin legi. 

Prin urmare, la noi, nici schimbarea, nici rezistenţa la schimbare nu au 
fost în vreun fel speciale. Specială a fost, însă, lipsa de solidaritate a 
„celulei“ față de schimbarea instituţională. În comportamentul ei 
instituţional, „celula“ noastră e revoluţionară când trebuie să fie 
conservatoare şi conservatoare când trebuie să fie revoluționară — în 
ambele cazuri pe chestiuni care nu sunt la obiect. E, vai, originală. Noi, 
când trebuie să funcționăm uniform, facem ce facem şi ne inventăm o 
regulă individuală; dimpotrivă, când trebuie să fim inventivi, ne agățăm de 
regulile ştiute. Ținem la schimbare, când ar trebui să păstrăm regula; şi ne 
pasă numai de noi, când ar trebui să ne mobilizăm solidar. Încurcăm 
categoriile, din două motive: pentru că suntem capricioşi şi pentru că 
suntem lipsiţi de rigoare. Dar dintr-un unic motiv nu tragem consecințele 
acestui mod de a nu fi la obiect, de a nu fi „în cestiune“, de a divaga în 
răspăr cu faptele: deşi suntem sentimentali (tot în contratimp şi, cumva, 
fără a fi la obiect), nu dăm doi bani pe soarta, strădaniile şi părerile 
aproapelui nostru. Nici când suntem în regulă, nu suntem cu adevărat „în 
cestiune“. Şi reciproc. Ca individualişti, nu suntem suficient de individuali 
pentru a fi cu adevărat autonomi. Dar, ca indivizi, suntem îndeajuns de 
individualişti pentru a fi impredictibili şi asociali. 

Aceste observaţii nu ţin de vreo teorie etnopsihologică: ele descriu un 
comportament deopotrivă individualist şi asocial de care ne ciocnim la tot 
pasul şi care nu este numai al altora, acei „unii“ de care ne separăm, ci 


este al nostru, al tuturor. Felul asocial şi impredictibil în care conducem 
când suntem şoferi este numai un exemplu. Regula, însă, şi adevărata 
noastră problemă, este lipsa de respect (adică de solidaritate morală) față 
de toate instituţiile pe care ni le facem singuri. Nu suntem moralmente 
solidari cu ceea ce ne poate salva şi suntem fascinaţi de tot ceea ce ne 
destramă. 

Singura instituție naţională care pare a funcţiona perfect este instituţia 
inadecvării la obiect. Nu suntem, cum reproşa Maiorescu, „în cestiune“. 


(18 februarie 2010) 


90. PSD, RADIOGRAFIA TUTUROR PARIIDELOR 


Gândindu-mă care dintre lucrurile petrecute la congresul PSD a fost mai 
important, mi-am dat seama că nu e uşor de ales. A fost, oare, mai 
important consensul împotriva lui Mircea Geoană sau alegerea lui Victor 
Ponta? Jocul de alianţe al baronilor sau vitalitatea politică a lui Ion 
Iliescu? Absența totală a dezbaterii politice sau prezenţa halucinantă a 
vrăjitoarelor la intrarea în sala de congres? Contrastul dintre ceea ce afişa 
fiecare din candidaţi la suprafață şi ceea ce transpărea, în atitudinea lor, 
din raporturile de forță stabilite în culise? Să nu vi se pară frivol: în 
desfăşurarea alegerilor PSD, absența dezbaterii politice şi prezenţa 
vrăjitoarelor face sistem. 

Într-un sens, tot congresul PSD a fost o farsă. Din punct de vedere 
democratic, democratice nu au fost decât introducerea votului în urnă şi 
numărătoarea voturilor: tot restul, adică dezbaterea, pledoariile şi 
formarea liberă a opiniilor, a fost decis şi stabilit în culise. Cine crede că 
democrația înseamnă doar numărarea voturilor se înşală. Unde nu există 
opinii libere nu există democraţie, chiar dacă sunt alegeri. Or, alegerile din 
PSD ne-au reamintit în registru grotesc că democraţia presupune, ca un dat 
prealabil, libertatea: libertatea dezbaterii, care presupune libertatea de 
conştiinţă, care, la rândul ei, presupune libertatea față de interese. Mulţi 
caricaturişti au reprezentat congresul PSD ca o competiţie între sforari şi o 
înfruntare între marionete. Ideea de marionetă invalidează ideea de 


libertate: a alege între o marionetă şi alta, prin votul unor grupuri care se 
raportează unele la altele prin mecanismele sforarului tras pe sfoară NU 
înseamnă democraţie. Seamănă doar cu democraţia, aşa cum viaţa noastră 
politică seamănă doar cu o viaţă politică normală. 

În alt sens, congresul PSD nu a fost doar o farsă, a fost şi o ilustrare pe 
viu a ceea ce suntem fiecare dintre noi şi putem realiza toţi împreună, ca 
societate. Poate nu toți semănăm cu baronii lor: dar toți ne lăsăm angrenaţi 
în jocuri oarbe, de sumă nulă, cu rezultate de care ştim dinainte că sunt 
proaste pentru toţi, lucru pe care îl acceptăm numai şi numai pentru că 
sunt proaste şi pentru cei pe care îi detestăm. Cooperarea în vederea răului 
ne iese perfect; competiţia în jurul binelui, nici când încercăm. De ce? 
Răspunsul teologic e simplu — pentru că ura depăşeşte, la noi, 
compasiunea — şi ne biruie răutatea. Răspunsul sociologic e complicat — în 
esenţă, ar fi acela că instituţiile depind de oameni, iar oamenii nu dau doi 
bani pe instituţii. 

Ca regulă generală, noi credem că soluţia la problemele noastre stă în 
câştigarea de drepturi. E fals. Obţinerea unui drept, la noi, înseamnă cel 
mai adesea dobândirea unui acces privilegiat la o resursă a statului. Ceea 
ce seamănă mai mult cu dobândirea unui privilegiu egoist, chiar dacă 
subiectul privilegiului este un grup social, nu doar un individ. Obţinerea 
unui drept, de aceea, nu este o soluţie: în condiţiile noastre, constituie mai 
degrabă o agravare a problemei. Soluţia valabilă nu poate fi decât 
dobândirea unei situații de drept, pentru un bine comun. 

Marea miză a luptei din PSD era cine va ajunge să decidă administrarea 
privilegiilor în interiorul partidului. Era o luptă între oameni care se 
comportau ca nişte mari feudali medievali pe pământurile lor. 
Competitorii nu se gândeau nici o clipă că puterea lor, în partid, nu poate 
fi decât democratică şi că puterea democratică nu are decât o singură 
justificare, serviciul ei public. Toţi acei feudali trufaşi, riguros toţi, sunt 
fie aleşi, fie numiţi pe o durată limitată în anumite (înalte) servicii 
publice. Or, toţi se comportă ca şi când ar aparține nobilimii ereditare 
(înainte ca Revoluţia Franceză să le fi decapitat, împreună cu capetele, 
privilegiile). Îşi imaginează cineva PSD fără ubicuitatea intrigantă a unui 
X, excentricităţile la limita penalului ale unui Y, autoritarismul unui Z ori 


grosolănia mafiotă a unui ZZ? Nu dau nume, nu pentru că aceşti oameni 
sunt uşor de recunoscut după atribute (sunt!), ci pentru că atitudinea lor 
este generală şi fiecare om de partid aspiră să devină un astfel de om de 
aparat: numele, prin urmare, nu adaugă nimic la profilul personajului, care 
este o funcţie în cadrul modului de a se organiza al elitelor de pradă. 
Atributele pot fi schimbat între X, Y, Z şi ZZ, dar ceea ce rămâne 
neschimbat este conştiinţa apartenenţei la o castă a stăpânilor de partid, un 
soi de nobleţe ereditară în PSD. Lozinca „Sunt mândru că sunt pesedist“, 
atât de agitată la congres, înseamnă, de fapt: „Aspir să intru în casta 
ereditară a partidului“. Prin fixitatea şi reproductibilitatea lor ca baroni, 
aproape că am putea spune că aceşti oameni sunt funcţii de putere, 
indefinit reproductibile în cadrul tipului de partid care este PSD (sau PNL 
sau PDL sau etc.). Ideea că aceşti oameni sunt, etimologic vorbind, 
„Miniştri“, adică servitori în serviciu public (fie ca parlamentari, fie ca 
primari, fie ca şefi de partid, fie ca şefi de consilii judeţene etc.), nici nu le 
trece prin minte. 

Concluzia mea este că, prin modul în care s-au desfăşurat, alegerile din 
PSD au furnizat o radiografie ştiinţifică a sistemului de partide din 
România, arătând că ele funcţionează ca nişte instrumente de exersare a 
puterii, nu ca instrumente de servire a bunului public. În curând, vom 
revedea aceleaşi scene la PNL, cu alte marionete la post, în luptă feroce 
pentru aceleaşi posturi (în sistemul de partide). PDL urmează şi el. Prin 
perfecțiunea radiografiei pe care singur şi-a făcut-o, PSD a reuşit să 
demaşte toate partidele din România. 

PS. Într-un text intitulat „Unde am ajuns?“, Dan Perjovschi scria că s-a 
hotărât să plece din societatea civilă, deoarece legăturile dintre oameni 
sunt complet viciate şi orice acţiune civică a ajuns să semene mai mult cu 
o luptă între clici, decât cu o competiţie care are drept scop realizarea 
binelui. Mă voi întoarce în societatea civilă, spunea el, „după ce ne 
depunem toți declaraţiile de interese“. Ca de obicei, Perjo a ţintit bine. 


(25 februarie 2010) 


91. AUTOPORTRET DE NAȚIUNE SUB FORMĂ DE 


GROAPĂ 


Deşi iarna a trecut, problema gropilor ne îngroapă. Din două motive: 
pentru că gropile sunt tot aici; şi pentru că motivul apariţiei lor nu va 
dispărea odată cu astuparea lor (dacă şi când se va produce). Scriu acest 
articol în încercarea de a reflecta la responsabilităţi şi la modul în care le 
identificăm. M-am săturat să aud că „s-a întâmplat“, vreau să ştiu din 
cauza cui s-a întâmplat. 

Întrebat de presă de ce avem gropi, ministrul Berceanu a indicat trei 
cauze şi trei vinovăţii, cu ponderile lor. (i) 40% din vină ar reveni 
legislaţiei, care obligă achizitorul bugetar la contractarea celor mai ieftine 
lucrări: „Se pun cele mai ieftine mixturi asfaltice. Fiind cele mai ieftine, 
se ştie că sunt de cea mai de slabă calitate. Am vrut să fac altfel, dar nu s-a 
putut“ (Berceanu). (ii) 20% din vină ar ţine de furtul din mixtură: stricând 
compoziţia mixturii, calitatea asfaltului scade, uneori dramatic. (iii) În 
fine, restul de 40% din vină cade în sarcina supraîncărcării camioanelor 
(vara, sub presiunea greutăţii, mixtura se deformează plastic şi se 
vălureşte; iarna, supra-apăsarea produce microfisuri, pe care alternanța 
îngheţ-dezgheţ le lărgeşte până devin gropi, care, la rândul lor, sunt 
continuu lărgite prin trecerea maşinilor). 

Primul vinovat ar fi legislaţia. Obiecţia imediată este următoarea: e 
adevărat, contractantul bugetar este obligat să accepte oferta cea mai 
ieftină, dar el are libertatea de a redacta un caiet de sarcini cu specificări 
de calitate înalte (măcar normale). Legea nu te obligă să iei ce este mai 
ieftin, ci ceea ce este mai ieftin la calitatea pe care singur ai specificat-o. 
Dacă achizitorul nu a făcut bine specificările, el este vinovat în primul 
rând, înaintea legislaţiei. A verificat cineva din presă specificările de 
calitate din caietele de sarcini? Dacă da, nu ni s-a spus; dacă nu, plutim în 
vag. Aceasta este prima observaţie. A doua este că serviciul achiziționat 
trebuie să fie protejat printr-o perioadă de garanţie, specificată în contract. 
Dacă ministerul sau primăriile responsabile de asfaltări nu au prevăzut 
garanţie când au contractat lucrările, e grav. Dacă au prevăzut garanţie, dar 
nu au uzat de dreptul conferit de ea pentru a reclama calitatea scăzută a 
lucrărilor, e la fel de grav. În ambele cazuri, două explicaţii: incompetență 


şi/sau corupţie. Responsabilitatea, dacă asfaltatorul a înşelat fără să fie 
tras de mânecă, este a achizitorului. 

Concluzia acestei analize este că simplul enunţ „legislaţia e de vină“ nu 
e suficient. Legea achiziţiilor publice nu te obligă să lucrezi cu cei mai 
proşti asfaltatori, iar dacă totuşi ai avut ghinion să fii obligat să lucrezi cu 
ei îi poţi oricând obliga la reparaţii, prin contract. Ca regulă generală, dacă 
achizitorul şi-a făcut bine lecţiile (caiet de sarcini, contract asigurator) şi 
este de bună-credinţă (adică urmăreşte respectarea riguroasă a clauzelor 
contractuale), atunci asfaltatorul nu poate scăpa (prea uşor) de 
responsabilitatea materială a lucrului făcut de mântuială. Există, prin 
urmare, o modalitate relativ simplă de a stabili vinovăţiile concrete: 
evaluarea caietului de sarcini; evaluarea contractului; evaluarea clauzei de 
garanţie. Deci vina nu este atât a legislaţiei, cât a achizitorului. 

Al doilea vinovat ar fi furtul. Furtul este un delict, nu e un fenomen al 
naturii, ca înghețul ori dezgheţul. El nu poate fi invocat pentru a înţelege 
apariția gropilor, ci numai pentru a acuza neglijenţa celor care 
supraveghează lucrările. La incompetenţa tradusă prin lipsă de calitate 
trebuie să adăugăm în chip agravant neglijența tradusă prin furt. 
Recunoaşterea furtului poate fi în chip moral invocată numai în justiţie, 
pentru a cere măsuri împotriva asfaltatorului care s-a angajat să facă un 
asfalt de calitate, a fost plătit să îl facă, iar el s-a dovedit incapabil să-şi 
supravegheze lucrătorii. Responsabil, dacă nu s-au luat măsuri împotriva 
asfaltatorului care a trişat mixtura, este achizitorul public. 

A treia vinovăţie este pusă de ministru în sarcina lăcomiei 
transportatorilor, care supraîncarcă maşinile, ca să sporească fără costuri 
suplimentare profitul. Problema reală, aici, nu este atât lăcomia, cât 
decizia de a încălca legea. Legea spune că, la gabaritul X, e permisă o 
încărcare de până la greutatea Y. Dacă supraîncărcarea poate fi invocată ca 
o cauză a distrugerii pretimpurii a drumurilor, este pentru că şi ea, ca şi 
furtul din mixtură, este endemică: e practicată, adică, de aproape toţi. Asta 
înseamnă că, pentru mulți dintre noi, una dintre opţiunile cele mai 
probabile, atunci când avem de rezolvat o problemă, este încălcarea legii. 
Nu este însă singurul aspect. Soluţia de a obţine o creştere a profitului prin 
supraîncărcare trădează şi mentalitatea de a pune pe umerii altuia costurile 


unei acţiuni din care tu obţii numai beneficii. Putem extrage de aici o 
concluzie generală. Exploatarea sălbatică a bunurilor publice de către 
(unii) cetăţeni ţine de două cauze: (a) prima opţiune a multora dintre noi, 
atunci când avem de rezolvat ceva, este încălcarea regulii/legii; (b) 
tendința noastră de a pune în cârca altora costurile acțiunilor al căror unic 
beneficiar suntem doar noi. 

Să nu ne plângem, aşadar, de gropi ca de un fenomen al naturii. 
Responsabilii există, dar nici achizitorii publici, nici presa nu îi confruntă 
nici legal, nici moral cu responsabilităţile lor. Marele lor alibi este 
nepăsarea noastră şi confuzia între fapt şi fantasmă în căutarea adevărului. 
lar când toate acestea sunt spuse, ridicăm din umeri. Ce să facem, suntem 
relativişti: ne acomodăm uşor cu responsabilitățile confuze şi ne epuizăm 
sapient în sudalme uimitor de precise... 


(4 martie 2010) 


92. REQUIEM PENTRU ULTIMUL PARTID ISTORIC 


Congresul PNL a confirmat instalarea temeinică şi a acestui partid în 
logica partidului-politic-românesc-care-mimează-democraţia-occidentală. 
În mod grotesc, prefăcându-se că sunt democrați şi că vor să cunoască 
voinţa partidului, câţiva puternici lideri liberali au organizat un congres cu 
unicul scop de a se descotorosi de adversarii din conducere şi de a se 
realege fără concurenţi. Liberalii au organizat alegeri prefăcându-se că 
aleg, s-au perindat pe la tribună prefăcându-se că dezbat, au depus 
candidaturi prefăcându-se că le iau în serios. Pe scurt, liberalii s-au 
prefăcut că sunt liberali. Scopul congresului a fost întărirea puterii unui 
singur om. Câştigătorul ştia că va câştiga. În mod cinic, acesta a şi dat 
procentul cu care va fi ales, o zi înaintea congresului. Aşa farsă nu s-a 
pomenit nici la PSD. 

Felul în care Crin Antonescu şi-a organizat concentrarea puterii în 
mâinile sale se află în strident contrast cu discursul său public. De ani de 
zile, Crin Antonescu critică pătimaş „dictatura lui Traian Băsescu“. O 
denunță ca iminentă de doi ani şi o proclamă ca realizată de unul. A 


câştigat şefia partidului în 2009 pe o platformă anti-Băsescu. Şi-a făcut 
campania prezidenţială pe o platformă anti-Băsescu. Tot pe o platformă 
anti-Băsescu a impus la alegerile din PNL metoda listei. Metoda listei este 
ce poate fi mai neliberal. Ea spune, în principiu, următorul lucru: „Dacă 
mă votaţi, mă votaţi cu tot ce vreau eu, fără să ştiţi dinainte ce vreau; iar 
dacă nu mă votaţi, tot mă votaţi, pentru că adversarii mei fie nu vor putea 
depune liste, fie nu vor întruni numărul necesar de voturi“. Nici 
democratic nu sună prea bine inovaţia prin care Crin Antonescu şi-a 
eliminat toţi adversarii şi, în acelaşi timp, a obţinut un control absolut 
asupra partidului. Din punctul de vedere al puterii sale, desigur, manevra a 
fost foarte isteață: nici un lider liberal nu a avut asupra partidului 
controlul pe care îl are acum Crin Antonescu. În acest moment, PNL nu 
are un preşedinte ales, are un preşedinte absolut. 

Din punctul de vedere al pretențiilor sale liberale şi democratice, însă, 
manevra a fost un autodenunţ: ea l-a demascat pe Crin Antonescu drept 
ceea ce criticii săi au spus dintotdeauna că este — un demagog superficial, 
un politician lipsit de principii, ghidat numai de simţul puterii personale şi 
complet ignorant în teorie liberală. Ca şi când nu ar fi dobândit în partidul 
său o putere de care Traian Băsescu, probabil, nu s-a bucurat niciodată în 
al său, Crin Antonescu continuă să denunțe metodele dictatoriale ale 
acestuia şi nu osteneşte să se propună pe sine ca model de lider 
democratic. La fel de demagogic în ce spune, ca şi în ce face, liderul 
maxim liberal nu e tulburat de contradicția în care s-a pus: el colindă în 
continuare televiziunile cu vestea că dictatura lui Băsescu e intolerabilă şi 
că trăim ca în Belarus. Ce ar mai putea urma? Fie dezastrul, cu Băsescu; 
fie salvarea, dacă îl sprijinim necondiţionat pe Crin. Acum, că şi-a făcut 
mâna pe partid, Antonescu poate trece liniştit şi la ţară. Ideea de bază este 
să îl votăm: dar nu oricum, ci necondiţionat; şi nu doar necondiţionat, ci în 
alb. Adică pe listă. Cam aşa arată spiritul democratic al lui Crin 
Antonescu, ca opus spiritului dictatorial al lui Traian Băsescu. 

Caracterul de farsă demagogică a congresului PNL depăşeşte însă cu 
mult problema persoanei lui Crin Antonescu. Drama este a Partidului 
Naţional Liberal. Miracolul românesc, după 1989, nu a fost venirea la 
putere a societăţii civile, cum s-a întâmplat în celelalte țări ex-comuniste. 


Nu avea de unde, pentru că societate civilă românească, pur şi simplu, nu 
exista. Miracolul a constat din renaşterea partidelor istorice, fenomen unic 
în toată Europa centrală şi de est. Partidul Naţional Ţărănesc, Partidul 
Naţional Liberal şi Partidul Social Democrat din România au renăscut din 
propria lor cenuşă (adică din sutele de ani de puşcărie îndurate de membrii 
lor în perioada comunistă). Contra-miracolul a constat în convertirea lor, 
în mai puţin de un deceniu, la logica partidului-politic-românesc-de- 
extracţie-comunistă-care-mimează-democraţia-occidentală. Partidul 
Social Democrat din România a dispărut primul, vândut de liderul său 
fostului partid comunist, care voia nu să se convertească la social- 
democraţie, ci să se ascundă în spatele numelui unui adevărat partid 
social-democrat. Apoi, la zece ani de la renaştere, a dispărut din viaţa 
politică şi Partidul Naţional Țărănesc, prin alegeri. 

Singurul supravieţuitor al dezastrului CDR din 2000 a fost Partidul 
Naţional Liberal. Prin construcţia politică a Alianţei Dreptate şi Adevăr, în 
2004, păruse că PNL a reuşit să convertească aşchiile desprinse din FSN la 
stilul de a face politică al unui partid istoric. Într-adevăr, Partidul 
Democrat, probabil sub influența lui Traian Băsescu, a evoluat spre 
dreapta, tinzând cu timpul să ocupe poziţia pe care o ocupase în anii ,90 
PNL. În mod straniu, odată ajuns la guvernare, PNL a avut o evoluţie 
inversă. Sub şefia lui Călin Popescu-Tăriceanu, dar ca urmare, probabil, a 
identificării partidului cu interesele lui Dinu Patriciu, PNL a ajuns să 
semene tot mai mult cu PSD, făcând lucruri pe care partidele de extracţie 
comunistă le fac şi pe care nici măcar PSD nu le făcuse (de pildă, epurarea 
foştilor lideri ai partidului; eliminarea facţiunilor; reducerea conducerii la 
un nucleu dur de lideri obedienţi față de Marele Sponsor). PNL a guvernat 
cu sprijinul PSD, l-a suspendat pe preşedinte împreună cu PSD, a făcut 
campania electorală împreună cu PSD, a sprijinit candidatul PSD la 
preşedinţie, nu admite să guverneze decât cu PSD. S-ar părea că visul PNL 
este să devină un PSD mai de salon: un PSD al oamenilor mai drăguţi, mai 
manieraţi, mai cultivați, mai călduțţi. 

Soarta partidelor istorice, după renaşterea lor neaşteptată, a fost tristă. 
Dacă PNȚ a dispărut prin alegeri, iar PSDR s-a dizolvat în PSD prin 
trădare, PNL tinde să se dizolve în PSD prin emulaţie, leadership similar 


şi convergență de interese. Altfel spus, partidele istorice mor acum, 
definitiv, de moartea a doua. Ce destin! Destinul lor, orice am crede despre 
ele, e deja parte din trupul cu care ne-am făcut istoria. Singurul pe care îl 
avem şi cel cu care, oricum ar fi, va trebui să o străbatem. 


(13 martie 2010) 


93. PE UMERII CUI STĂ SALVAREA 


Societăţile sunt organisme complexe, care asigură supraviețuirea 
comunităţilor pe care le conțin prin adoptarea unor strategii deopotrivă 
imprevizibile şi impredictibile. Pentru supraviețuirea pe timp de război, a 
rămas faimoasă vorba lui Winston Churchill, care era un cuvânt de omagiu 
şi de adâncă recunoştinţă: „Niciodată atât de mulţi nu au datorat atât de 
mult, atâtor de puţini“ — se referea la piloţii care au câştigat bătălia pentru 
Anglia. Atunci o mână de oameni a dejucat planurile naziste de a face 
posibilă invadarea Marii Britanii prin ocuparea spaţiului ei aerian. 

Această vorbă — „Niciodată atât de mulţi nu au datorat atât de mult, 
atâtor de puţini“ — reprezintă cea mai bună formulare a principiului de 
care vreau să vorbesc în acest articol. Acest principiu spune că societăţile 
care reuşesc să supravieţuiască în istorie sunt numai acelea care au putut 
dezvolta, întreţine şi diversifica în sânul lor segmente sociale capabile să 
facă față unei game foarte variate de provocări, pericole, catastrofe etc. 
Nimeni, nici cei mai buni strategi militari, nu ar fi putut bănui că soarta 
Angliei şi, de fapt, a întregii lumi libere, va depinde timp de mai multe 
luni de o singură armă, aviația. Salvarea a stat pe umerii câtorva mii de 
oameni, şi numai ai lor. Dacă societatea engleză nu ar fi dispus la 
momentul potrivit de un segment profesional capabil să preia toată 
greutatea războiului, totul ar fi fost pierdut (sau ar fi putut fi salvat într-o 
cu totul altă manieră, cu costuri diferite, cu siguranță mult mai mari). 

Ideea este că supraviețuiesc timp îndelungat numai societăţile care 
dispun în orice moment de numeroase şi variate resurse de salvare. 
Problema este că, aşa cum provocările ori catastrofele nu pot fi prezise, 
nici tipul de resursă de salvare de care va fi nevoie la un moment dat nu 


poate fi prezis. Din acest motiv, o societate inteligentă va încuraja 
dezvoltarea tuturor formelor imaginabile de resurse: nu se ştie niciodată 
care anume va servi, în ceasul rău, drept singura resursă disponibilă de 
salvare. Dimpotrivă, societăţile inepte îşi amputează singure bogăţia 
naturală de resurse interne de supravieţuire, se simplifică la formule 
monolitice, în numele cine ştie cărui ideal degenerat. 

În Istoria românilor, Vlad Georgescu făcea observaţia că România a 
căzut atât de jos în timpul dictaturii comuniste deoarece tocmai atunci, 
prima oară în istoria ei, societatea românească s-a trezit complet lipsită 
de personalităţile capabile să facă faţă provocărilor care, finalmente, ne-au 
aruncat la coada lumii civilizate. Între resursele disponibile în societate nu 
s-a găsit nici una capabilă să ne salveze. Cum s-a ajuns la aşa ceva? 
Simplu: comuniştii au exterminat vechea elită intelectuală şi au distrus 
sistematic şansele formării uneia noi. Societatea a fost pusă la teasc, până 
n-a mai rămas din ea decât borhotul. N-a putut ieşi de aici, ani de-a rândul, 
decât un singur vin: poşirca lichelelor de partid şi de stat, care ne-a 
nenorocit durabil (şi încă o mai face). 

În libertate, după 1990, societatea românească s-a îmbogăţit enorm în 
posibilităţi de supravieţuire. În 1989, am fost salvaţi de o mână de oameni, 
de toată mâna — un adevărat extract concentrat de societate românească: 
fără curajul şi jertfa lor, am fi rămas şi dezonoraţi, şi înrobiţi. Apoi, în anii 
'90, ne-am salvat prin câteva sute de reprezentanţi ai societăţii civile de 
prin toată ţara şi prin câteva ziare libere: fără lupta lor împotriva 
regimului Iliescu am fi fost azi, singuri, în afara Europei. Apoi alţii şi 
alții, mai puţini ori mai numeroşi, niciodată toţi ori cu toţii, au preluat 
sarcina salvării noastre, a tuturor. România s-a salvat prin faptul că au 
existat mereu segmente sociale ori profesionale vii şi dinamice, care au 
preluat, pentru durate de timp variabile, sarcina menţinerii societăţii 
româneşti în stare de funcţionare. 

Nu am mai fost confruntaţi cu catastrofe, slavă Domnului. Dar, de un 
timp, am ajuns într-un punct critic. Acest punct critic se numeşte: statul 
falimentar şi caracatița mafiilor care îi controlează resursele. Mafia este 
politică, este mediatică; atinge justiţia, străbate lumea afacerilor; deţine 
organe de presă, închiriază jurnalişti; poate face legi ori le poate nesocoti, 


cu legea în mână; mobilizează de partea ei partide; este capabilă să 
suspende preşedinţi ori să scoată în afara legii instituţii; cu ajutorul 
excepţiei de neconstituționalitate poate anula orice iniţiativă de stăvilire a 
corupţiei; poate face ca de corupţie să se ocupe chiar corupţii. Cazul 
Cătălin Voicu rezumă perfect criza prin care trecem. 

După părerea mea, pentru România, criza în care suntem instalați de 
peste un deceniu este o criză ajunsă la metastază: fie scăpăm de ea, fie 
scapă ea de noi. Parte din catastrofă este că, în acest moment, presa nu mai 
constituie o resursă de salvare — cu concursul jurnaliştilor de talent, a fost 
anihilată. Singura resursă de salvare disponibilă este acea parte din corpul 
magistraților ce se opune deschis sistemului mafiotic care a metastazat 
deja părţi însemnate din justiţie. În acest moment, lupta pentru salvarea 
tuturor este dusă de foarte puţini, reprezentați acum de Uniunea Naţională 
a Judecătorilor din România. Cu ei se joacă, împotriva restului sistemului, 
principiul atât de emoţionant formulat de Churchill prin cuvintele — 
„Niciodată atât de mulţi nu au datorat atât de mult, atâtor de puţini“. Dacă, 
dar numai dacă vor reuşi... 


(22 aprilie 2010) 


94. FĂRĂDELEGILE COMISE CU LEGEA 


Timp de douăzeci de ani, fărădelegea s-a făcut la noi prin încălcarea legii, 
ceea ce, călcătorilor de lege, le-a creat o mulțime de probleme: orice ar fi 
făcut, se aflau mereu în ofsaid, căci, odată legea încălcată, călcarea ei nu 
mai putea fi ascunsă. Ca atare, făptaşii trebuiau să mituiască continuu, în 
dreapta şi-n stânga, iar anii până la prescrierea faptei erau numărați cu 
anxietate, zi cu zi. Pentru ei, ideal ar fi fost ca legea să poată fi călcată fără 
posibilitatea de a se constata încălcarea. Ori, măcar, fără posibilitatea de a 
o reclama. În crearea acestui aranjament ideal, un ajutor neaşteptat a venit 
din partea parlamentului, atunci când îndârjirea a 322 de parlamentari le-a 
arătat tuturor infractorilor că se poate suspenda chiar şi un preşedinte fără 
a avea nici cea mai mică urmă de temei legal. În acea zi, pe piaţa 
fărădelegilor din România a apărut un nou mecanism de comitere şi dosire 


a fărădelegii: legalizarea ei. Se legalizează fărădelegea, apoi se comite 
legal. De ce să rişti să ajungi în faţa legii pentru un delict, când poţi să 
scoţi în afara legii însăşi penalizarea delictului? De ce să stai sub 
ameninţarea unei legi normale, când ai puterea de a face una strâmbă, care 
nu-ți mai penalizează delictele? 

Omul care intenționează să încalce legea, dacă se întâmplă să fie şi 
puternic, are prin urmare la dispoziție două soluţii: fie legalizarea 
delictului, fie scoaterea în afara legii a instituției chemată să îl 
sancţioneze. Folosirea legislativului pentru a vota legi strâmbe ori excepţii 
avantajoase (dar vicioase) s-a dovedit, pentru infractorii noştri puternici, 
irezistibilă. lar când s-a văzut ce influență politică enormă a căpătat 
Curtea Constituţională (ca urmare a conflictului permanent dintre guvern 
şi preşedinţie), ideea de a scoate în afara legii instituţii întregi, invocând 
excepția de neconstituţionalitate, nu a mai apărut atât de scandaloasă, cum 
ar fi apărut acum zece sau cincisprezece ani. 

Pe scurt, în ultimii ani, de la fărădelegea prin încălcarea legii s-a trecut 
la fărădelegea prin înlăturarea legii. Am păşit într-o nouă etapă. L-a 
deranjat pe Dan Voiculescu CNSAS? Toată instituţia a fost scoasă în afara 
legii. I-au deranjat pe judecătorii Curţii Constituţionale investigaţiile 
Agenţiei Naţionale de Integritate? ANI e scoasă în afara legii. Vor câţiva 
înalți funcţionari să obţină o pensionare extrem de favorabilă, care să îi 
privească numai pe ei? Se votează în parlament un amendament la o lege. 
Vor parlamentarii sau magistraţii privilegii? Şi le votează singuri, în 
virtutea dreptului care le-a fost acordat de lege. Doar că legea le conferea 
dreptul de a legifera pentru alţii în vederea realizării binelui comun, în 
timp ce ei s-au folosit de acest drept ca să legifereze excepţii în folosul lor 
propriu. Legea le conferea un drept, care instituia o obligaţie, iar ei au uzat 
de el ca de o şansă, care le oferea un privilegiu. 

Fireşte, nu oricine poate vota legi ori dispune de deciziile Curţii 
Constituționale în interes propriu. Ca să faci asta, nu e suficient să 
intenționezi să încalci legea (condiţie necesară pentru a deveni un 
infractor), trebuie să deţii şi o poziţie de privilegiu (în sensul definit mai 
sus). Această deosebire face ca făptaşii români de azi să se împartă în mod 
spontan în două categorii: cei care, din lipsă de influenţă, se resemnează să 


comită fărădelegi în stil vechi (adică prin simpla încălcare a legii); şi cei 
care, pentru că au influenţă şi putere, îşi pot pune fărădelegile la adăpostul 
dezincriminării delictului (adică printr-o vicioasă distorsionare a înseşi 
ideii de drept pozitiv). Cum spunea Ceauşescu (pe urmele lui Engels), s-a 
trecut la o „nouă calitate“ — în cazul nostru „noua calitate“ constă în 
trecerea de la fărădelegea făcută împotriva legii, la fărădelegea făcută 
chiar cu legea. 

Ca să se ajungă aici, nu doar făptaşii au trebuit să inoveze, a trebuit şi 
conştiinţa publică să accepte. Din punctul meu de vedere, gravitatea nu 
ține atât de inventivitatea infractorilor (care, într-o lume a scelerateţei, e 
normală), cât de pasivitatea opiniei publice, care s-a resemnat să accepte.S 

Această resemnare e prevestitoare de lucruri (şi mai) rele. Ca de multe 
ori în ultima vreme, mă întreb: cine mai rămâne să apere spaţiul public de 
creşterea spectaculoasă a neruşinării, după ce televiziunile ne-au trădat, iar 
opinia publică nu mai distinge inacceptabilul de acceptabil, ocupată cum e 
cu ura dirijată prin televiziunile de ştiri? 


(29 aprilie 2010) 


95. ZGOMOTUL ŞI FURIA 


Cu toată agitația reducerilor, a inepţiilor de comunicare ale guvernului şi 
mobilizarea în vederea producerii unor mari mişcări de stradă, 
televiziunile zise de ştiri au putut savura zilele acestea primele efecte 
victorioase ale unui nou şi foarte sofisticat procedeu de dezinformare în 
masă, pe care îl exersează de mai mult timp: blocarea minţilor oamenilor 
într-o buclă emoţională obsesională. Numesc acest blocaj „închiderea 
minţii“. Închiderea minţii înseamnă captivitatea inteligenţei într-o cuşcă a 
obsesiilor şi certitudinilor obsesionale, cu un înalt potențial emoțional. 
Înseamnă îngenuncherea discernământului individual şi zăvorârea lui în 
blocul prejudecăţilor (auto)induse. Înseamnă blocarea capacităţii naturale 
a minţii de a primi informaţii noi şi intrarea capacităţii de a le prelucra 
independent într-o stare de captivitate (auto)dirijată. Înseamnă aducerea 


ele „Su. o 


nişte scheme stereotipe de reacţie. Înseamnă incapacitatea de a se raporta 
critic la informaţiile care contrazic ori infirmă convingerile în numele 
cărora a fost instaurată blocarea, convingeri care joacă rolul unui filtru de 
identificare gregară. Închiderea minţii înseamnă autoblocarea inteligenţei 
în peştera obscură a unor stereotipuri de reacţie care îngustează 
sensibilitatea, deteriorează discernământul şi induc o psihologie a iritării, 
instabilității şi  recriminării, aflată sub presiunea  obsesiilor 
conspiraţioniste şi a complexului cetății asediate. 

Ei bine, munca tenace de luni de zile a televiziunilor zise de ştiri a dat 
roade: oriunde ne uităm putem constata efectele comportamentale ale 
închiderii minţii publicului. Succesul de masă al procedeului nu poate fi 
evaluat prin instrumente statistice curente, cum ar fi examinarea ratingului 
anumitor emisiuni ori măsurarea audienței generale a posturilor. Evaluarea 
corectă trebuie să vizeze testarea opiniei publice. Opinia publică este mai 
vastă decât audiența şi are o importanţă politică infinit mai mare. De fapt, 
relevanţă politică are numai opinia publică, nu ratingul şi nici audiența. 
Or, ceea ce am putut constata în ultimul timp, stând de vorbă cu tot felul 
de oameni (şi de toată mâna), este că dezinformările şi manipulările 
programatice practicate de luni de zile de televiziunile de ştiri au reuşit să 
închidă etanş mintea publicului larg. Informaţiile alternative sunt respinse 
cu furie, abaterile de la linia de gândire standard a (de)formatorilor de 
opinie de la televiziuni sunt sancţionate sub stigmatul nimicitor de 
„propagandă portocalie“, iar încercarea de a gândi pe cont propriu (adică 
în afara liniei de partid a televiziunilor) este taxată ca orbire şi 
incapacitate de a vedea realitatea. 

Ceea ce este real, adevărul însuşi, pentru această nouă opinie publică 
politică, este fixat de linia de gândire a televiziunilor de ştiri. Prin 
mecanismele misterioase de formare a opiniei publice, dezinformările şi 
manipulările acestora au trecut de la publicul telespectator la publicul larg. 
Din dezinformat, publicul telespectator a devenit ascultător şi, în cele din 
urmă, prin aservire, supus. Mintea lui a intrat în captivitate. El nu mai 
poate distinge între adevăr şi fals, bine şi rău, decât în termenii impuşi de 
manipulatorii care conduc talk-show-uri la televiziunile de ştiri. Drept 
urmare, acțiunile sale vor fi cele induse, sugerate, propuse de marii 


manipulatori care suflă replici şi (dez)informaţii în urechile moderatorilor 
talk-show-urile de audiență maximă. Fenomenul de captivitate care nu a 
putut fi realizat înaintea alegerilor a fost, în fine, realizat acum. Publicul e 
copt pentru a gândi la comandă şi a acţiona la termen. Ce se va face cu el, 
depinde numai de agenda şi de planurile marilor manipulatori. 

La închiderea minţii publicului s-a putut ajunge, fără să ne dăm seama 
ce se întâmplă cu noi, prin proliferarea zgomotului de toate felurile: 
informaţional, intelectual, sufletesc, fizic. Prin isterizare, mobilizare, 
captivitate în formule sufleteşti inferioare. Să ne amintim că pregătirea 
publicului pentru trimiterea la moarte a lui Socrate s-a făcut (şi) prin 
zgomot: Platon notează că, atunci când Socrate vorbea, acuzatorii săi 
„făceau zgomote“. Zgomotul de care vorbesc este, fireşte, fizic, dar 
acţionează asupra sufletului precum o categorie morală negativă. Cum 
funcţionează, deci, zgomotul? 

(1) Zgomotul face imposibil consensul asupra faptelor. Scopul este ca 
nimeni să nu mai fie capabil să decidă asupra unui punct de vedere prin 
invocarea unui fapt acceptat de toată lumea. Trebuie ca nimeni să nu poată 
recurge în mod independent la fapte. Trebuie ca faptele să nu poată 
constitui o referință obiectivă a discuţiei. Trebuie ca faptele să nu mai aibă 
prestigiul de fapt. Zgomotul aduce cu sine degradarea faptelor nude. 

(2) Zgomotul transformă toate judecăţile în păreri şi face imposibilă 
aducerea judecății competente în discuţia publică. Prin zgomot, părerea 
specialiştilor este adusă la acelaşi nivel de (in)competenţă cu părerea 
oricui. Obiectivitatea spaţiului public se bazează în mod esențial pe 
posibilitatea de a distinge între judecăţi întemeiate şi opinii neîntemeiate. 
Or, când toate opiniile sunt făcute să apară ca fiind la fel de importante, 
toate devin, inevitabil, la fel de neimportante. Prin reducerea tuturor 
judecăților la păreri, zgomotul aduce cu sine degradarea spaţiului public 
şi, cum existența democraţiei este strâns legată de existența spaţiului 
public, de posibilitatea formării libere a unor opinii bine întemeiate, 
zgomotul creează premisele surpării democraţiei. 

(3) Zgomotul confundă laolaltă faptele cu interpretările şi expertiza cu 
opiniile. El aduce cu sine degradarea ideii de expertiză şi devalorizarea 
noțiunii de argument valabil. 


(4) Pe de altă parte, zgomotul te identifică strâns cu opiniile tale, în aşa 
fel încât să nu te mai poți raporta critic la ele. Cu cât sunt mai sectare, cu 
atât identificarea cu ele este mai nucleară. Ceea ce antrenează inevitabil 
degradarea ideii de (auto)critică. 

(5) În fine, zgomotul întreţine nervozitatea consumatorului de mass- 
media. 

Unde ne va duce tot acest zgomot? Evident, la escaladarea furiei. 
Zgomotul şi furia. Apoi nebunia. Toate acestea pentru ca profiturile 
televiziunilor de ştiri să crească, patronii lor să prospere, iar mercenarilor 
care ne ard la foc mic să le crească lefurile. 


(20 mai 2010) 


96. ALUNECAREA SPRE VIOLENȚĂ 


Sunt îngrozit de alunecarea spre violență o societăţii noastre. Încet, cu 
voia majorităţii frustrate, care atât aşteaptă, să se lasă instigată, şi a 
minorităţii care aţâță cu cinism jarul, ne îndreptăm inexorabil spre zona în 
care nimeni nu va mai putea controla nimic. Puțin contează că ațâţătorii 
vor deveni imediat victime: răul făcut nu e răscumpărat de retribuţia 
aplicată câtorva lichele. De răul care se face acum sufletelor noastre vom 
suferi ani de zile, deoarece infecția cu ură nu se vindecă decât ori prin 
căință, ori prin iubire. Or, resursele noastre de căinţă sunt chiar mai mici 
decât resursele noastre de iubire. lar semenii noştri, în aşteptarea băii de 
violenţă, sorb şi absorb hipnotizaţi numai informaţiile care le justifică 
setea de ea. Suntem deja instalaţi într-un cerc vicios: cei care întreţin şi 
susțin violenţa îi neagă existenţa; cei care avertizează împotriva ei sunt 
indicaţi drept propagatori ai ei; adepţii violenţei se înmulțesc pe măsură ce 
denunțătorii ei devin mai timoraţi; cu timpul, se impune un unic discurs: 
cel al urii, singurul declarat ca normal; iar între timp violenţa dospeşte; tot 
mai mulți oameni sunt convertiți la explicaţiile simple, bazate pe 
identificarea ţapului ispăşitor. În mod previzibil, se intră incontrolabil în 
logica ucenicului vrăjitor, care declanşează totul şi nu mai controlează 
nimic. 


În acest mod, violenţa a devenit mediul aspiraţional pe care îl respirăm. 
Pe nesimţite şi crezându-ne mereu buni, foarte buni, întotdeauna mai buni 
decât alţii. Alibiul care ne-o face şi invizibilă, şi dezirabilă este 
sentimentul triumfător că avem dreptate. Noi. lar ceilalți sunt nişte 
nemernici, nişte năpârci ticăloase, nişte viermi. Pe certitudinea dreptăţii 
noastre împotriva lor am ajuns să facem din spaţiul public un eşafodaj al 
violenţei, căruia puţin îi lipseşte să se transforme într-un eşafod pur şi 
simplu. Pentru cine? Pentru vinovaţi! Care vinovaţi? Nu e limpede? 
Vinovaţii sunt zilnic livraţi publicului avid de certitudini prin intermediul 
televiziunilor zise de ştiri. Tonul lor s-a agravat continuu în ultimele luni: 
de la acuzator a trecut la necruţător; de la intransigent a trecut la 
inchizitorial; iar de la nemilos a trecut la insolent. Această evoluţie nu 
semnifică doar abandonarea normelor adresării civilizate; transmite 
publicului, subliminal, sugestia că se poate trece fără sancțiuni de la 
nesocotirea politeţii la adoptarea brutalităţii. Ideea aruncată publicului 
este următoarea: „lată că noi, televiziunile adevărului, am făcut pentru voi 
primul pas: v-am demonstrat că, în dialogul cu năpârcile şi cu nemernicii, 
se pot abandona fără urmări legale normele adresării civilizate; acum e 
rândul vostru să faceţi următorul pas, să transformați brutalitatea noastră 
verbală în brutalizarea lor fizică. Se poate, pentru că avem dreptate să-i 
urâm. Încă un mic efort şi scăpăm fizic de ei“. 

Credeţi că exagerez? Vă invit să constatați procesul prin care dezbaterea 
politică a fost pas cu pas redusă la o singură dimensiune: un rechizitoriu 
din ce în ce mai vehement îndreptat împotriva unui singur grup politic. Nu 
susțin că analiza acţiunii sale politice nu trebuie întreprinsă. Nici măcar nu 
spun că, dacă ar fi făcută, nu ar duce la un asemenea rezultat. Ceea ce 
susțin este că nu se face analiză, ci se confecţionează vrăjitoare în vederea 
arderii lor pe rug. Răul nu stă în faptul că se vorbeşte despre acţiunile sale, 
ci faptul că se instigă împotriva lui prin mijloacele clasice ale 
stigmatizării şi desemnării ca victimă rituală. Tehnica este diabolizarea 
(„Sunt mai răi decât hienele!“), limbajul este demascarea („Din cauza lor 
nu avem ce mânca!“), iar soluţia este eliminarea („Dacă scăpăm de ei, 
scăpăm de toate problemele noastre!“). Aşa cum chiaburii erau denunţaţi 
pe vremea tribunalelor poporului ca întruchipând lăcomia şi erau livraţi 


furiei populare ca singură cauză a foametei şi sărăciei, aşa şi acest grup 
este acum denunțat ca fiind, prin lăcomia şi neruşinarea lui animalică, la 
originea reducerilor salariale. Acest grup politic este constant indicat ca 
fiind unica sursă a problemelor noastre, inclusiv a tăierilor salariale. 
Denunţarea lui a ieşit de mult din zona raţională a căutării cauzelor, a 
intrat în zona religioasă a desemnării ţapului ispăşitor. Referitor la acest 
grup politic, epitomizat prin preşedinte şi prin intelectualii lui, publicul e 
zilnic bombardat cu câteva propoziţii simple, care nu sunt niciodată 
analizate, ci sunt mereu reluate, ca un soi de mantre cu valoare 
autohipnotică. Or, saturarea dezbaterii publice cu produsele toxice ale 
acestui mecanism specific producerii sociale a fanatismului constituie, 
tehnic vorbind, semnul cel mai îngrijorător al gradului de violenţă 
potenţială la care a ajuns societatea noastră. Am putut fi aduşi în pragul 
recurgerii la violenţă, cum suntem acum, prin intoxicarea controlată a 
minţilor noastre cu o ură legitimă, o ură justificată, o ură dreaptă — asta ne 
spun televiziunile, ziarele, oamenii politici, vecinii, că trebuie să punem 
capăt laşităţii şi să trecem la fapte: să-i eliminăm, să-i distrugem pe cei 
care ne-au distrus. 

Ura oamenilor vine din frica pe care marii manipulatori le-au indus-o: 
la început, ura a fost frică; apoi frica a devenit ură. Azi totul e ură. lar 
prima violență constă în a refuza să-i recunoşti existența. Confiscaţi 
hipnotic în propriul lor sentiment de dreptate şi îndreptăţire, cei mai mulţi 
nici nu o mai văd: majoritatea pare interesată numai să câştige dreptul de a 
declanşa ea prima violenţa. Ce mi se pare grav este că oamenii care 
vorbesc în spaţiul public acceptă violenţa, dacă este îndreptată împotriva 
cui trebuie, şi instigă la escaladarea ei, dacă astfel îşi pot atinge scopurile. 
Toate virtuțile publice au devenit instrumentale: sunt bune, dacă îmi 
folosesc; sunt rele, dacă nu îmi slujesc la nimic. 


(3 iunie 2010) 


97. CURTEA CONSTITUŢIONALĂ 


I. Ieşirea conflictelor politice din culise 


Alegerile de la Curtea Constituţională au ţinut întreaga naţiune în priză. 
Parlamentarii au votat până noaptea târziu şi, sub obiectivele lipsite de 
obiectivitate ale camerelor de luat vederi ale televiziunilor care se prefac 
că ne furnizează ştiri, s-au încăierat între ei în direct. Au făcut lucruri 
incredibile: unii parlamentari i-au împiedicat pe alţii să voteze, făcând zid 
viu în jurul tribunei cu urnele de vot, iar în cele din urmă cei mai energici 
au tăiat firele de la microfoane, ca să nu mai poată vorbi nimeni. Or, 
parlamentarii nu se dau în spectacol decât atunci când ceva le scapă de sub 
control, iar miza este foarte mare. Ceea ce înseamnă următorul lucru: 
Curtea Constituţională a devenit o miză încă mai mare decât aducerea în 
captivitate politică a opiniei publice, obiectiv care a ocupat până acum tot 
timpul parlamentarilor astuţioşi, împreună cu televiziunile aflate în slujba 
partidelor pe care le promovează. 

Cred că nimeni nu îşi mai aminteşte cum decurgeau numirile la Curtea 
Constituţională acum cinci, zece sau cincisprezece ani. Emoţia era nulă, 
pentru că miza era mică: în ciuda puterii potenţiale enorme a Curţii 
Constituţionale, puterea ei reală era redusă, şi asta deoarece mecanismul 
puterii funcţiona ca uns. Curtea Constituţională nu era chemată să tranşeze 
nimic, pentru că toate înțelegerile politice între puteri se făceau în spatele 
uşilor închise, prin consens. Puterile, chiar şi când se aflau în conflict 
major, dispuneau de un arbitru, care nu era Curtea Constituţională. Ipoteza 
mea este că acest arbitru de facto era chiar unul dintre actorii politici, dar 
unul care avea asupra tuturor celorlalți un ascendent moral şi politic 
enorm. Toate conflictele se rezolvau în culise, prin şi sub autoritatea sa. 
Evident, acest aranjament era para-constituțional. Or tocmai capacitatea 
culiselor de a rezolva departe de ochii publicului conflictele dintre puteri 
le permitea judecătorilor de la Curtea Constituţională să doarmă liniştiţi, 
într-un peisaj constituțional bucolic. Învestiţi cu un mandat de 
inamovibilitate de nouă ani, judecătorii de la Curtea Constituţională se 
mulțumeau să arbitreze aparențele. 

Situaţia s-a schimbat radical atunci când puterile în stat nu şi-au mai 
putut rezolva conflictele în culise. Prima expresie a existenţei unui 
conflict irezolvabil între puteri, deja declanşat cu ferocitate în culisele 
puterii, a fost suspendarea preşedintelui. Conflictul nu era de natură 


ideologică, fireşte, dovadă că alianța care a manevrat suspendarea 
preşedintelui a tăiat în două coaliția aflată la guvernare. Acest conflict a 
scos la iveală rolul politic major jucat de acele personaje care, în toiul 
conflictului, au primit numele de „moguli“ sau „oligarhi“ şi a adus în 
prim-plan Curtea Constituţională. Aparent, Curtea Constituţională era 
chemată să lămurească mecanismele de împărțire a puterii pe care 
Constituţia le lăsase neclare. În fapt, Curtea Constituţională era chemată 
să le creeze. 

Constituţia din 1992 lăsase neclare mecanismele de împărțire a puterii 
între puterile din stat pentru că fusese gândită din perspectiva existenţei 
unui consens asupra arbitrului, care, cum am sugerat mai sus, nu era nici 
Constituţia, nici existența unui corp de reguli nescrise, nici principiul 
abţinerii de la conflict: era posibilitatea existenţei unui arbitru recunoscut 
de toți — un pater familias al sistemului politic. Pentru oamenii de atunci, 
acest rol era jucat, în mod evident, de Ion Iliescu. Mai târziu, Emil 
Constantinescu a încercat să joace acelaşi rol: dovada că a reuşit este că 
aproape toate conflictele de putere majore din timpul administrației sale 
au fost rezolvate în culise (chiar şi dificila schimbare a prim-ministrului 
Vasile). Opinia publică a aflat de aceste conflicte numai sub formă 
distorsionată, în aşa fel încât să nu poată înţelege nici despre ce este vorba, 
nici care e cu adevărat miza. Faptul că pentru rezolvarea acestor conflicte 
era posibilă găsirea unui arbitru se datora existenței unui consens 
fundamental, realizat imediat după Revoluţie, între grupurile de interese 
majore care îşi împărțeau avuţia ţării. Acest consens a durat timp de 
cincisprezece ani şi a fost distrus de Traian Băsescu. Existenţa consensului 
delimitează epoca Iliescu de epoca Băsescu (Constantinescu fiind un 
episod al epocii Iliescu). Din punct de vedere constituțional, consensul a 
făcut conflictele constituționale inexistente, iar activitatea CCR nulă. 
Dispariţia consensului, marcată prin coalizarea împotriva lui Traian 
Băsescu a tuturor celor care au avut de pierdut prin sfărâmarea lui, a făcut 
imposibilă găsirea unui nou arbitru recunoscut de toţi. Acesta este 
momentul în care rolul pe care în epoca Iliescu îl jucase arbitrul 
consensual este preluat de Curtea Constituţională. 

Odată ieşiţi din epoca în care conflictele de putere majore au putut fi 


arbitrate şi rezolvate prin aranjamente de culise complet invizibile, am 
intrat fără să ştim prea bine ce ni se întâmplă în epoca înfruntării lor 
directe, în spaţiul public. Noua realitate ne-a descumpănit, cu atât mai 
mult cu cât din noul aranjament de instrumentare publică a conflictelor 
subterane făceau parte şi televiziunile, şi o parte a presei scrise. Devenind 
vizibile, conflictele aveau nevoie de autoritatea unui arbitru care, măcar 
aparent, trebuia să fie situată deasupra jocurilor politice. Judecătorii 
bucolici de la Curtea Constituţională păreau alegerea naturală: simbolic, 
reprezentau Constituția; legal, posedau autoritatea; politic, erau 
manevrabili (deoarece toţi fuseseră numiţi după criterii politice). Mai 
rămânea, ca necunoscută, conştiinţa lor — dar la noi conştiinţa nu a fost 
niciodată o problemă. Erau, prin urmare, alegerea ideală. Prin voința 
actorilor politici aflaţi în conflict, instanţa de arbitraj care înainte fusese 
asigurată de figura cheie a unui pater familias al sistemului politic devine 
acum Curtea Constituţională. Din acel moment, lupta politică s-a mutat în 
interiorul Curţii Constituţionale şi, în mod previzibil, acolo va rămâne 
până la schimbarea Constituţiei sau refacerea consensului. 

Să nu ne arătăm, prin urmare, surprinşi: rolul lui de pater familias al 
sistemului politic jucat de Ion Iliescu până în 2005 l-a luat acum arbitrajul 
politic al Curţii Constituţionale. Curtea Constituţională a devenit singurul 
arbitru recunoscut al situaţiilor politice nearbitrabile. Cum le arbitrează şi 
cum influențează deciziile sale în mod decisiv societatea noastră, voi 
încerca să analizez săptămâna viitoare. 


(17 iunie 2010) 


II. Monopolul politico-juridic 


Spuneam săptămâna trecută că singurul arbitru recunoscut al situaţiilor 
politice nearbitrabile a devenit Curtea Constituţională. S-a ajuns la această 
situaţie prin forţa lucrurilor, dată de incapacitatea Constituţiei din 1992 de 
a furniza mecanisme clare de tranşare a conflictelor între puterile 
constituite, dar şi prin decizia actorilor combatanți, care s-au dovedit 
incapabili de a-şi gestiona conflictele, nesocotind, pe de o parte, criteriile 
moderaţiei şi regula practică a abținerii de la escaladarea conflictului 


(ceea ce Edmund Burke numea equality of restraint) şi, pe de altă parte, 
prin constatarea faptului că nu mai e posibilă realizarea unui consens 
asupra arbitrului din spatele uşilor închise, pe care să-l accepte toți 
(consens de care am vorbit săptămâna trecută). Pentru că au dorit 
escaladarea conflictului şi pentru că au vrut să triumfe fără rest asupra 
adversarului (două trăsături detestabile), actorii combatanți şi-au pus toată 
puterea practică şi toată nădejdea politică în mâinile Curţii 
Constituționale. Rezultatul este intrarea în lumea politicii a caracterului 
discreţionar şi non-negociabil al deciziilor Curţii. Dacă actorii politici au 
vrut să manipuleze Curtea în folosul lor partizan, au reuşit, însă doar 
parţial. Ceea ce au reuşit integral este să găsească lumii politice un stăpân: 
unul redutabil, care deşi poate fi influenţat (prin politizarea Curţii), nu 
poate fi contrazis (deciziile Curţii Constituţionale fiind definitive în sens 
absolut). 

Curtea Constituţională a înţeles perfect şi ocazia oferită, şi noua putere 
conferită. Şi a dovedit în scurt timp că îndrăzneşte în forță acolo unde alte 
puteri constituționale s-au mulţumit să intervină timid. Nu doar că a 
arbitrat între preşedinte şi premier, nu doar că a decis care abuz 
parlamentar e „constituţional“ şi care nu, mai mult, Curtea Constituţională 
a îndrăznit să desființeze instituţii, ceea ce reprezintă o noutate absolută. 
Şi nu orice fel de instituţii, ci instituţii ale statului care gestionau, în 
beneficiul celor fără de putere (societatea), controlul averilor demnitarilor 
şi memoria fărădelegilor fostei Securităţi. ANI şi CNSAS sunt două dintre 
victimele Curţii Constituţionale, de care toată lumea avea nevoie şi pe 
care, totuşi, nimeni nu le-a plâns. Faptul că parlamentul a acceptat, 
preşedintele a înghiţit, societatea a tăcut, iar guvernul s-a acomodat 
dovedeşte că nici o putere nu contestă în acest moment noul rol politic 
discreţionar asumat de Curtea Constituţională. Teza mea este următoarea: 
fireşte, accept pentru Curtea Constituţională rolul de cenzor al 
constituţionalităţii legilor; dar mi se pare un abuz extinderea atribuţiilor 
sale la cvasitotalitatea conflictelor politice, precum şi la hotărârea 
drepturilor salariale ale anumitor categorii (privilegiate). 

Desființarea ANI prin decizia Curţii Constituţionale a fost un scandal. 
Societatea s-a pliat, pentru că noi toți trăim sub psihoza necesităţii de a 


accepta fără crâcnire toate decretele Curţii. Scandalul desființării ANI a 
fost imediat transformat de parlamentari într-un abuz calificat, prin 
modificarea legii de funcţionare a Agenţiei în aşa fel încât eventualele 
minciuni ale demnitarilor privitoare la averile lor să nu mai poată fi nici 
demascate, nici penalizate. Ucigând o instituţie care funcționa exclusiv în 
beneficiul societăţii, Curtea Constituţională a arătat că agenda sa diferă de 
a acesteia. Căci nimic din arbitrarea unui conflict cu miză constituțională 
nu s-a aflat la originea desființării ANI: singurul scop a fost protejarea 
legală a posibilelor abuzuri ale demnitarilor. 

Că argumentul invocat de Curte în sprijinul deciziei de a desființa 
CNSAS după opt ani de funcţionare legală (!) era la fel de fals ca 
argumentul desființării ANI rezultă imediat din examinarea sumară a 
deciziilor sale anterioare, care, toate, au respins excepţia de 
neconstituționalitate ridicată de diverşi împotriva Legii 187/1999, în baza 
căreia fusese înființat şi funcţiona CNSAS. Este vorba de opt decizii,“ 
care pot fi rezumate în esenţă prin următoarea frază desprinsă din Decizia 
218 din 2007: „Legea nr. 187/1999 NU instituie [...] vreo formă de 
răspundere juridică“. Or, opt luni mai târziu, la 30.01.2008, aceeaşi Curte, 
cu aceeaşi componenţă, afirmă în decizia Nr. 51 (prin care desființa 
CNSAS), ca răspuns la excepţia invocată de Dan Voiculescu, că „legea Înr. 
187/1999] creează premisele unei forme de răspundere morală şi juridică 
colectivă“. În opt luni interpretarea asupra aceleiaşi legi se modifică de la 
afirmaţie la negaţie; constantă rămâne puterea deciziei, care e absolută. 
Frapantă mi se pare contrazicerea Curţii în două decizii succesive, fapt 
care sugerează caracterul juridic incontrolabil al acţiunii sale. Dacă ne 
uităm la proveniența şi funcţia persoanelor care au atacat legea 
deconspirării, obținem următorul tablou: magistraţii Secţiilor Unite ale 
Curţii Supreme de Justiţie (prin votul unanim al celor 47 de membri 
prezenţi, din totalul de 60 membri ai CSJ), şase foşti ofițeri de securitate 
(dintre care unul fusese şef SIPA, Ministerul Justiţiei) şi un fost 
informator. Ne putem astfel face o idee asupra zonei sociale şi 
profesionale căreia Curtea Constituţională îi oferă protecţia sa abuzivă. 

Concluzia mea este că mulțumită impreciziilor constituţiei şi lipsei de 
măsură (şi de caracter) a luptei dintre politicieni, societatea noastră s-a 


trezit pe cap cu o instanță politico-juridică deopotrivă infailibilă, 
incontrolabilă şi arbitrară. Uneori, această instanţă discreționară decide 
corect (există numeroase exemple); alteori, în directă contrazicere cu alte 
decizii ale sale, decide nu doar strâmb, ci şi strigător la cer de strâmb 
(desfiinţarea ANI). Dincolo de erori, însă, rămâne o chestiune de 
principiu: asumarea de către Curtea Constituţională a unui rol politic în 
zone care trebuie să rămână politice sau doar profesionale (cum ar fi 
salarizarea anumitor categorii privilegiate). 


(24 iunie 2010) 


98. EXERCIŢIU DE CLARIFICARE ÎN DOUĂ PĂRŢI 


I. Tabloul general 


E tot mai limpede. Vârfurile clasei politice au făcut o alianță nescrisă cu 
patronii-actori politici ai mediilor de informare în masă pentru a-şi 
camufla activitățile. Această alianță a transformat mediile de informare în 
medii de dezinformare. Trei sunt lucrurile de camuflat prin campaniile lor 
de dezinformare: privilegiile clasei politice, privilegiile de afaceri ale 
proprietarilor, manipularea politică a opiniei publice. 

Privilegiile clasei politice constau în: (a) iresponsabilitate, (b) servicii 
plătite de la buget şi (c) posibilitatea de a face în mod legal trafic de 
influență (de unde beneficiile pe care numai procuratura le-ar putea 
evalua, dacă sistemul care le permite anumitor slujbaşi la stat să devină 
codoşi „legali“ ar fi abolit). Să le iau pe rând. 

(a) Iresponsabilitatea se referă la faptul că membrii clasei politice nu 
sunt responsabili față de nimeni, cu excepţia şefilor lor de partid. Cât timp 
şefii îi vor aşa şi atâta vreme cât anume pentru asta sunt selectaţi de 
partid, ei aşa vor rămâne. Electoratul nu îi poate trage la răspundere, 
justiţia se fereşte să îi atace. Reformarea lor revine la reformarea şefilor 
de partid, dar aceştia funcționează după modelul marilor capi ai mafiei, 
care gestionează echilibre fragile între grupuri de interese rivale, potrivit 
principiului „cine aduce mai mult rămâne mai mult“. Deci nu se va 
schimba nimic. 


(b) Serviciile plătite de la buget se referă la pachetul de privilegii care 
însoţeşte, legal ori para-legal, apartenenţa la clasa politică. Valoarea 
acestor servicii nu trebuie exagerată, dar, în contextul unei societăţi care 
nu mai este de penurie dar nici nu a devenit una a afluenței, cum e a 
noastră, existenţa lor întăreşte conştiinţa excepţiei. Posesorii pachetului de 
privilegii sunt confirmaţi în poziţia lor excepţională, atât față de stat, care 
îi întreţine pe gratis, cât şi faţă de legi, care, în privinţa lor, fac mereu o 
excepție. 

(c) Cel mai important privilegiu al clasei politice constă în posibilitatea 
de a face în mod legal trafic de influență. Accentul, aici, cade pe legal, iar 
noutatea constă în existența unui mecanism de producere şi reproducere a 
clientelei de partid, care practică exacţiunea şi concusiunea în mod 
(aproape) legal. La noi, clasa politică s-a instituţionalizat simultan cu 
mecanismul producerii clientelei politice, care este baza privilegiului 
economic. Ca în democraţie, partidele ajung în parlament prin alegeri. 
Dar, ca în plutocraţie, fac bani prin alocarea preferenţială a fondurilor şi 
prin acordarea posibilității de a intra cu statul în raporturi de afaceri 
private privilegiate. În acelaşi timp, îşi asigură impunitatea prin votarea 
unei legislații care îi privilegiază pe ei, îi scuteşte pe clienți de 
responsabilitate legală şi le permite să beneficieze primii (adică înaintea 
altora) ori exclusiv (adică numai şi numai ei) de toate avantajele 
conjuncturii economice sau politice. Partidele creează clientelă la 
adăpostul jocului democratic şi sunt întreţinute prin clientelă sub 
camuflajul economiei de piață liberă. Marea victorie împotriva 
democraţiei realizată de sistemul de partide din România a fost punerea la 
punct a mecanismelor de producere şi reproducere a clientelei politice. 

Dacă am înţeles acest lucru, atunci devine limpede de ce privilegiile 
clasei politice pot supravieţui, într-o democraţie electorală, numai prin 
asigurarea unor masive privilegii de afaceri pentru proprietarii de mass- 
media. 

Raționamentul e simplu: pentru ca privilegiile clasei politice să fie 
sustrase ochiului public, trebuie ca mass-media să accepte acest lucru; în 
mod normal, aşa ceva nu se poate petrece; ca să se petreacă, trebuie 
instalată anormalitatea chiar în sânul democraţiei — lucru deja realizat prin 


această alianță nescrisă, încheiată de vârfurile clasei politice cu patronii- 
actori politici ai mediilor de informare în masă. În acest mod, mare parte 
din presă şi din jurnaliştii de impact au intrat de bunăvoie (adică pe bani 
mulţi) în jocul clientelei politice, ca actori politici (fără însă a avea vreo 
responsabilitate politică) şi ca lobbişti economico-politici (fără însă a o 
declara public ori a se supune legal unei atari recunoaşteri). Într-o spirală a 
neruşinării, necinstea a fost stimulată prin arghirofilie, iar arghirofilia 
scuzată prin necinste. 

Ca să înţelegem cât de ridicată este miza menţinerii acestei alianţe, să 
ne gândim o clipă la două stări de lucruri: cota de piață a necinstei 
continuă să fie foarte ridicată, în condiţiile în care cei care fac coadă la 
uşile patronilor pentru a-şi oferi lipsa de scrupule sunt foarte numeroşi. 
Or, dacă marii manipulatori de pe ecrane rămân bine cotaţi în ciuda 
abundenței  înlocuitorilor potenţiali, atunci înseamnă că interesele 
patronilor sunt uriaşe, iar alianţa dintre clasa politică şi proprietarii de 
mass-media trebuie menţinută cu orice preţ. Atât pentru că este rentabilă, 
cât şi pentru că impunitatea nu este perpetuă, ea trebuie menţinută printr-o 
continuă manipulare politică a opiniei publice. Ca să nu le vedem 
aranjamentele, e nevoie de zgomot. De cât mai mult şi mai susținut 
zgomot. De zgomot se ocupă mass-media; de producerea banilor şi 
reproducerea privilegiilor se ocupă alianţa dintre clasa politică şi lumea 
afacerilor. Dar fără sprijinul televiziunilor zise de ştiri publicul nu ar fi (şi 
nici nu ar putea fi) atât de intoxicat. 


II. După zgomot, furia. Şi, în final, ura 


Televiziunile zise de ştiri au putut savura zilele acestea roadele publice ale 
unui nou procedeu de dezinformare în masă: închiderea minţii publicului. 
Închiderea minţii înseamnă captivitatea inteligenţei, incapacitatea ei de a 
mai ieşi din peştera judecăților gata făcute. Înseamnă îngenuncherea 
discernământului individual şi zăvorârea lui în blocul unor pre-judecăţi 
induse. Înseamnă blocarea capacităţii naturale a minţii de a primi 
informaţii noi şi intrarea capacităţii de a le prelucra independent într-o 


. w.e o 


o stare de dependență psihologică acută față de nişte scheme stereotipe de 


reacţie. Înseamnă incapacitatea totală de a se raporta critic la informaţiile 
care contrazic ori infirmă convingerile în numele cărora a fost instaurată 
blocarea, convingeri care joacă rolul unui filtru de identificare gregară. 
Închiderea minţii înseamnă autoblocarea inteligenţei în peştera obscură a 
unor stereotipuri de reacţie care îngustează sensibilitatea, deteriorează 
discernământul şi induc o stare psihologică marcată de obsesia 
conspirației şi de complexul cetăţii asediate. 

Ei bine, munca tenace de luni de zile a televiziunilor zise de ştiri a dat 
roade: oriunde ne uităm în jur putem constata, la oamenii cu care 
interacționăm, efectele comportamentale de închidere a minţii publicului 
spectator. Succesul de masă al procedeului nu poate fi evaluat prin 
instrumente statistice, cum ar fi examinarea ratingului emisiunilor ori a 
audienței generale a posturilor. Evaluarea corectă trebuie să vizeze 
testarea opiniei publice. Opinia publică este mai vastă decât audiența şi 
are o importanţă politică infinit mai mare. De fapt, relevanţă politică are 
numai opinia publică, nu ratingul şi nici audiența. Or, ceea ce am putut 
constata în ultimul timp, stând de vorbă cu tot felul de oameni (şi de toată 
mâna), este că dezinformările şi manipulările programatice practicate de 
luni de zile de televiziunile de ştiri au reuşit să închidă etanş mintea 
publicului larg. Prin mecanismele misterioase de formare a opiniei 
publice,  dezinformările şi manipulările au trecut de la publicul 
telespectator la publicul larg. Din dezinformat, publicul telespectator a 
devenit ascultător şi, în cele din urmă, obedient. Mintea lui a intrat în 
captivitate. El nu mai poate distinge între adevăr şi fals, bine şi rău, 
frumos şi urât decât în termenii impuşi de manipulatorii care conduc talk- 
show-uri la televiziunile zise de ştiri. 

Copacii te împiedică să vezi pădurea. Pe noi, zgomotul mediatic ne 
împiedică să vedem raportul corect dintre lucruri. Ce ne vine zilnic din 
televizoare este zgomotul clasei politice. Nu viaţa politică, nu dezbaterea 
politică, ci zgomotul, exclusiv zgomotul vieţii politice. Odată acest lucru 
înţeles, putem trece la exercițiul de clarificare. 

Cum funcţionează zgomotul? Zgomotul atacă discernământul opiniei 
publice şi viciază buna funcţionare a presei, potrivit scopului ei, care este 
corecta informare a publicului. Atacul şi vicierea se prezintă în cinci 


feluri: (1) ca degradare a faptelor nude (prin înlocuirea faptelor cu 
opiniile), (2) ca degradare a judecăților (prin înlocuirea lor cu părerile); 
(3) ca degradare a spaţiului public (prin aducerea opiniei publice la starea 
de captivitate), (4) ca degradare a ideii de expertiză (prin anularea oricărui 
simţ critic şi autocritic), (5) ca degradare psihică a consumatorului de 
zgomot . 

(1) Zgomotul face imposibil consensul asupra faptelor. Scopul este ca 
nimeni să nu mai fie capabil să decidă asupra unui punct de vedere prin 
invocarea unui fapt acceptat de toată lumea. Trebuie ca nimeni să nu poată 
recurge în mod independent la fapte. Trebuie ca faptele să nu poată 
constitui o referință obiectivă a discuţiei. Trebuie ca faptele să nu mai aibă 
prestigiul de fapt. Trebuie ca vechiul adagiu latin Contra factum non est 
argumentum să nu mai aibă nici o valoare. Trebuie ca, tocmai, împotriva 
faptelor să poată fi oricând adus câte un argument. Trebuie ca opiniile să 
poată bate faptele. În cele din urmă, trebuie să pară că faptele sunt mai 
nesigure decât opiniile, pentru ca opiniile cele mai difuzate şi mai des 
repetate să pară că sunt ceea ce englezii numeau în epoca de aur a 
jurnalismului de informaţie hard facts. Zgomotul neagă noţiunea de hard 
fact şi induce publicului ideea că opiniile corecte sunt mai importante 
decât faptele. Iar chestiunea „opiniei cele mai corecte“ se tranşează prin 
forța celui care are mai multe mijloace la dispoziţie pentru a produce, 
direcționa şi întreţine zgomotul. 

(2) Zgomotul transformă toate judecăţile în păreri şi, după ce a instaurat 
supremaţia părerilor asupra judecăților, le face acestora din urmă, 
formarea, imposibilă. Filozofia s-a străduit dintotdeauna să distingă între 
judecăţi şi păreri. lată definiţia dată de Kant: „Părerea este considerarea a 
ceva ca adevărat, având conştiinţa că această considerare este insuficientă 
atât subiectiv, cât şi obiectiv“. Obiectiv, pentru că faptele avute la 
dispoziţie nu sunt considerate suficiente; subiectiv, pentru că încrederea în 
opinia formulată este modestă. O părere subiectiv suficientă şi obiectiv 
insuficientă este credinţa; la polul opus, după Kant, este ştiinţa, 
reprezentată prin păreri şi obiectiv, şi subiectiv suficiente. Părerile care au 
uzurpat judecăţile sunt şi obiectiv, şi subiectiv insuficiente: obiectiv, 
pentru că deja au divorţat de fapte, potrivit punctului (1); subiectiv, pentru 


că nu sunt consecinţe ale raționamentelor, ci urmări ale suspendării lor. 
Ceea ce le face persuasive în afara şi uneori împotriva standardelor de 
plauzibilitate este tocmai zgomotul. Zgomotul face părerile implauzibile 
mai persuasive decât judecăţile care le-ar putea infirma, dacă zgomotul nu 
le-ar face, formarea, imposibilă. 

(3) Existenţa democraţiei este strâns legată de existența unui spaţiu 
public, în care să existe posibilitatea formării libere a unei opinii publice. 
Obiectivitatea spaţiului public se bazează în mod esenţial atât pe 
posibilitatea de a distinge între judecăţi întemeiate şi opinii neîntemeiate, 
cât şi pe posibilitatea comparării intersubiective a acestor judecăţi. 
Realitatea obiectivă este cuplajul între minţile care reuşesc să pună în 
contact general judecăţile individuale. Expresia acestei realităţi obiective 
este, între altele, opinia publică. Opinia publică nu constă în însumarea 
tuturor judecăților individuale, ci este rezultatul confruntării şi comparării 
acestora, în totalitatea felurilor permise de interacțiunea dintre membrii 
unei comunităţi. Fără realitate obiectivă, nu există bine comun; fără opinie 
publică, binele comun este irealizabil. Zgomotul de presă, prin faptul că 
desființează faptele (1) şi anulează formarea judecăților (2), alterează până 
la imposibilitate schimbul intersubiectiv de opinii, care din acest motiv nu 
se mai pot evalua mutual, şi, astfel, nu se mai pot nici integra 
intersubiectiv: rămâne ca posibilitate numai înfruntarea lor oarbă, 
agresivă, bezmetică, în absenţa oricărei posibilităţi de arbitraj (prin fapte 
comun recunoscute ca valabile ori prin supunerea la judecăţi admise în 
comun ca adevărate). Or, oarbe, agresive şi bezmetice sunt toate discuţiile 
publice care au loc la noi. Presa de zgomot ne-a adus la situația de nu mai 
putea forma între noi o opinie publică şi astfel ne-a redus la furie ca unic 
mijloc general de comunicare. 

(4) Zgomotul de presă are drept consecință degradarea ideii de critică, 
de autocritică şi, în mod inevitabil, a ideii de expertiză. Explicaţia acestui 
efect constă în indistincţia de raţionament la care condamnă psihicul uman 
livrarea informaţiilor în context de vacarm sau sub formă de zgomot. Ca 
reacție de apărare, vacarmul psihic îl face pe om să se identifice cât mai 
strâns cu opiniile tale, în aşa fel încât zgomotul să nu ţi le mai poată 
smulge; dar în acest mod, lipind opinia de om, capacitatea acestuia de a se 


mai raporta critic la opiniile sale se reduce până la dispariţie. Vacarmul 
psihic face imposibilă polifonia minţii, iar mintea nu mai poate dezvolta o 
gândire liberă de pre-judecăţi, deoarece e obligată, de tropismele psihice 
induse de zgomotul de fond al informaţiei, să rămână lipită de ele. Omul 
nu se mai poate raporta critic nici la fapte, nici la judecăţi şi nici măcar la 
sine însuşi. Prin lipirea indistinctă a gândirii de judecăţile-gata-făcute 
livrate sub formă (sau în condiţii) de zgomot, omul nu mai poate dispune 
liber, adică critic, nici de informaţii şi nici de sine. Nici o expertiză, nici o 
critică nu mai sunt cu putință. Astfel, degradarea posibilităţii evaluării 
critice devine completă: zgomotul nu doar că a triumfat asupra faptelor 
(1), asupra judecăților (2) şi a posibilităţii de a avea o opinie publică (3), 
el a reuşit să anuleze însăşi posibilitatea omului de a se privi pe sine şi de 
a se autoevalua (4). După ce a eşuat în capacitatea ei de a evalua faptele, 
expertiza eşuează în capacitatea ei de a se evalua critic. 

(5) După ce a confundat laolaltă faptele cu interpretările, expertiza cu 
opiniile şi a substituit judecăților părerea, zgomotul produce prăbuşirea în 
paranoia preventivă şi isterie omniscientă a consumatorului de mass- 
media. În mod tipic, zgomotul agresiv din mass-media lasă orice societate 
amputată de principalele resurse individuale care fac posibilă discuţia 
raţională. Oamenii Antenei 3 (de pildă) au fost scoşi din circuitul civil al 
dialogului şi livraţi circuitului infernal al urii. Prin saturarea cu zgomot, 
oamenii se pătrund de vibrația aparent eliberatoare a furiei. Zgomotul 
aduce furia. lar furia descoperă că se poate legitima numai dacă urăşte. 
Ura este urmarea furiei pe care zgomotul de presă l-a sădit în minţile celor 
cărora faptele le-au fost interzise, judecăţile invalidate, opinia publică 
inaccesibilă, iar spiritul critic imposibil. Cu minţile astfel sucite, pentru ei 
toți (şi pentru cine ştie cât timp) nu poate începe decât epoca urii. 


(iunie 2010) 


Note 

62. Această observaţie nu încearcă să îi scutească pe oligarhii din alte partide de judecata 
morală îndreptată împotriva oligarhilor, constată doar neapartenenţa lor, în această etapă politică, 
la actualul cartel oligarhic, care domină autoritar tot peisajul. 

63. Acceptarea morală a principiului legalizării fărădelegii pentru oligarhi a fost uşurată, după 
părerea mea, prin generalizarea procedeului de a obţine pentru anumite categorii sociale, prin 


presiuni şi amenințări, privilegii salariale. Evident, nu toate categoriile salariale au forța socială 
necesară exercitării eficace de presiuni (uneori violente) asupra guvernului. Dar toate categoriile 
salariale, chiar şi cele care nu au această forță, l-au acceptat, în ciuda faptului că toată lumea ştie 
că beneficiile unei categorii se obțin pe seama prejudiciilor aduse altora (căci, în cazul bugetului, 
avem întotdeauna de-a face cu un joc de sumă nulă). În mod straniu, însă, toți au acceptat 
procedeul luării de la unii pentru a da la alţii, deşi e limpede că legalitatea acestor aranjamente 
între guvern şi sindicate este o consecinţă a forței şi a puterii de a şantaja cu întrebuințarea forței 
— un caz în care dreptul este în mod clar consecinţa forței, cu circumstanţa agravantă că dreptate 
poate avea numai cel care dovedeşte că posedă o forță mai mare. În cele din urmă, popularitatea 
de care se bucură procedeul obţinerii de privilegii salariale prin exercitarea forței a făcut 
acceptabil şi principiul legalizării fărădelegii, care e valabil numai pentru cei puternici şi foarte 
puternici. Se formează astfel o complicitate între cei puternici şi cei slabi, bazată pe acceptarea 
ideii că obţinerea de privilegii de la stat (pe seama altora) e legitimă: cei puternici revendicând 
privilegiul de a încălca în mod legal legea, şi a devaliza astfel legal bugetul, cei slabi pretinzând 
privilegiul de a fi ei anume excepţiile salariale acceptate de stat, fireşte, în detrimentul altora. 

64. Nr. 203/29.11.1999, Nr. 162/22.03.2005, Nr. 443/15.09.2005, Nr. 465/20.09.2005, Nr. 
793/09.11.2006, Nr. 218/13.03.2007, Nr. 550/07.06.2007. 


NOTĂ ASUPRA EDIŢIEI 


Textele cuprinse în acest volum au fost scrise într-o perioadă de timp care 
acoperă mai mult de un deceniu. Prefaţa a fost scrisă, cu intermitențe, 
între 2012, când am demisionat de la conducerea Institutului Cultural 
Român în semn de protest față de subordonarea lui politică, şi 2018, când 
am conceput ideea unui volum cu titlul Anii urii (pe care, deşi l-am 
anunţat în 2018, îl public abia acum). Capitolul I este format din 
prelucrarea interviului acordat Ramonei Ursu în mai 2018, pentru 
săptămânalul Newsweek. Capitolele II şi III sunt alcătuite din articolele 
publicate săptămânal în cotidianul Evenimentul zilei între decembrie 2006 
şi iunie 2010. Cele mai multe articole au fost republicate aşa cum au 
apărut inițial, câteva au suferit unele îndreptări stilistice, iar altele apar 
aici în varianta lor lungă, la care a trebuit să renunţ atunci pentru că 
depăşea dimensiunile rubricii; în fine, articolele 52 (VI), 74, 82 şi 98 sunt 
inedite: ele au fost scrise odată cu articolele lângă care le public acum, dar 
atunci, din motive de spaţiu, au fost lăsate pe dinafară. Sensul nici unuia 
dintre articolele republicate aici nu a fost modificat: ca atare, toate stau, în 


Ce ES 


noi ura. 


În iulie 2010 am încetat să mai public în presa de actualitate, iar în august 
2012 m-am retras din viaţa publică. Drept urmare, acesta este ultimul meu 
volum de comentariu politic. Am scris comentarii politice săptămânale 
din 1994 până în 2004 pentru Deutsche Welle şi din 1998 tot până în 2004 
pentru Europa Liberă; în tot acest timp, scriam săptămânal comentariu 
politic pentru revista 22 şi, ocazional, pentru alte câteva publicaţii; apoi 
am scris comentariu politic săptămânal, din 2006 până în 2010, pentru 
Evenimentul zilei, unde mi s-a oferitS* o rubrică permanentă (articolul 
meu apărea joia). Singurul an parţial neacoperit de comentariu politic 
săptămânal a fost anul 2004. Retrospectiv, aş putea spune că între 1994 şi 
2010, cu mici întreruperi, am ţinut un soi de cronică săptămânală a vieții 


noastre publice. În anii care au urmat retragerii mele, am nutrit o vreme 
gândul de a publica în ordine cronologică toate aceste articole, sub titlul 
La pas cu impasul. Ar fi ieşit patru volume groase. Anii urii ar fi fost al 
patrulea. 


Note 


65. În epoca în care ziarul era condus de Răzvan Ionescu şi număra, între jurnaliştii care îl 
făceau, nume remarcabile, între care îi amintesc pe Grigore Cartianu, loana Lupea, Horia 
Ghibuţiu, Mircea Marian, Emilian Isailă, Călin Hera, Vlad Macovei. 

66. Alături de Mircea Mihăieş, Vladimir Tismăneanu, Mircea Cărtărescu, Sorin Ioniţă, Rodica 
Culcer, Radu Paraschivescu, Christian Mititelu, Nicolae Manolescu, Dan C. Mihăilescu, Răzvan 
Exarhu şi Dragoş Bucurenci. 





